
PRATARMĖ 


Pavadinau savo kūrinį pasaka, kad nemėgstantieji fantasti- 
nių istorijų neapsigautų skaitydami pirmuosius skyrius, ne- 
susigundytų skaityti toliau ir paskui nenusiviltų. Jei stebitės, 
kodėl aš, ketindamas rašyti apie magus, velnius, protingus 
gyvūnus ir planetų angelus, vis dėlto pradedu nuo tokių 
kasdienių scenų ir personažų, tai galiu jums paaiškinti, kad 
laikausi pasakų tradicijų. Mes ne visuomet atkreipiame dė- 
mesį į šį metodą, nes lūšnos, pilys, medkirčiai ir karaliai, 
nuo kurių prasideda pasakos, mums jau yra tapę tokie pat 
tolimi kaip ir vėliau jose atsirandantys žmogėdros bei raga- 
nos. Tačiau šių pasakų kūrėjams ir pirmiesiems jų klausyto- 
jams tai buvo pati kasdieniškiausia kasdienybė. Tiesą sakant, 
dar kasdieniškesnė nei Braktono koledžas man, nes Vokie- 
tijos valstiečiai išties gana dažnai susidurdavo su žiauriomis 
pamotėmis, o aš niekuomet jokiame universitete nesu apti- 
kęs tokio koledžo kaip Braktonas. Tai tėra išgalvota istorija 
apie velniavą, tačiau joje slypi didesnė prasmė, kurią dar 
esu mėginęs išdėstyti knygoje „Žmogaus sunaikinimas“ Šia 
istorija norėjau parodyti, kaip tos velniavos kraštelis paliečia 
kokią nors paprastą ir gerbiamą profesiją. Pasirinkau savąją, 
bet ne todėl, kad laikyčiau koledžų narius pažeidžiamesniais 
už visų kitų profesijų atstovus, o todėl, kad savąją profesiją 
pažįstu geriausiai. Pavaizdavau labai mažą universitetą tik 


dėl to, kad toks geriausiai atitiko keliamą tikslą. Su Dara- 


mu, — o iš vienintelio apsilankymo tame universitete man 
liko kuo maloniausi įspūdžiai, — Edžestonas galėtų būti ly- 
ginamas nebent dėl mažumo. 

Esu įsitikinęs, kad pagrindinės šio pasakojimo mintys 
bendraujant su kolegomis mokslininkais mano galvoje 
subrendo dar prieš perskaitant panašias užuominas Olafo 
Stepldono* darbuose. Tačiau jeigu klystu, pono Stepldono 
fantazija, matyt, nenukentės, jei kai ką iš jo pasiskolinsiu, 
o aš taip ja Žaviuosi (nors apie jo filosofiją to ir negalėčiau 
pasakyti), kad nesigėdysiu tai darydamas. 

Norintys daugiau sužinoti apie Numinorą** ar Ti- 
kruosius Vakarus turės palaukti pasirodant mano draugo 
Dž. R. R. Tolkino*** kūrinių, kurie kol kas (deja!) teegzis- 
tuoja jo rankraščiuose. 

Šios istorijos veiksmas vyksta maždaug po karo. Tai yra 
trilogijos, kurią dar sudaro „Toli nuo tylinčios planetos“ 
ir „Perelandra“, paskutinė dalis, tačiau ją galima skaityti ir 
kaip atskirą knygą. 

C. S. LEWIS 
Marijos Magdalietės koledžas 


Oksfordas 
Kūčios 


* Viljamas Olafas Stepldonas (William Olaf Stapledon, 1886-1950) - anglų 
mokslinės fantastikos kūrėjas (vert.). 


** Išleistuose Dž. R. R. Tolkino kūriniuose vartojama forma Numenoras (vert.). 


*** Džonas Ronaldas Ruelis Tolkinas (John Ronald Reuel Tolkien, 1892 1973) - 
garsių literatūrinių pasakų „Hobitas“ ir „Žiedų valdovas“ autorius (vert.). 


KOLEDŽO NUOSAVYBĖS PARDAVIMAS 


„Tr pasižadu tave mylėti, — sumurmėjo pati sau Džeinė Stu- 
dok, - globoti ir būti tau ištikimas, kol mirtis mus išskirs.“ 
Džeinė nebuvo bažnyčioje nuo pat vaikystės, o kai prieš 
šešis mėnesius savo vestuvių dieną lankėsi tenai, atmintyje 
įstrigo ceremonijos žodžiai. 

Pro atviras duris ji matė mažutę virtuvę ir girdėjo iš ten 
sklindant nemalonų ausiai laikrodžio tiksėjimą. Buvo ką tik 
iš ten išėjusi ir puikiai žinojo, kaip ten švaru. Pusryčių indai 
suplauti, virš viryklės džiūsta pašluostės, grindys iššluotos. Lo- 
vos paklotos ir kambariai sutvarkyti. Džeinė tik prieš valandėlę 
grįžo iš parduotuvės nupirkusi viską, ko prireiks šiandien, o 
tebuvo kelios minutės prieš vienuoliktą. Net jei Markas iš tiesų 
pareis vakarieniauti, iki pat šeštos vakaro nelabai buvo ką veik- 
ti, nebent ruošti sau priešpiečius ir arbatą. Tačiau šiandien ko- 
ledžo posėdis. Džeinė beveik žinojo, kad artinantis arbatos gė- 
rimo metui paskambins Markas ir pasakys, jog posėdis užtru- 
ko, todėl jis pavakarieniaus koledže. Jos laukė daugybė tuščių 
kaip šie kambariai valandų. Švietė saulė ir tiksėjo laikrodis. 

— Mylėti, globoti ir neapleisti, — su kartėliu ištarė Džeinė. 

Tikrovėje santuoka pasirodė besančios durys, iš darbo, 
draugystės, juoko ir daugybės kitų dalykų pasaulio atsi- 
veriančios į tam tikrą ribotą vienatvę. Nes per visus tuos 
metus iki vedybų ji niekada nematė Marko taip retai, kaip 
per šiuos šešis mėnesius po jų. Net parėjęs namo jis beveik 


nekalbėdavo. Būdavo arba pavargęs, arba išsiblaškęs. Anks- 
čiau, kai juodu buvo draugai, ir paskui, kai įsimylėjo, visas 
gyvenimas atrodė per trumpas iškalbėti kitam savo mintis ir 
jausmus. O dabar... Ir kam gi jis ją vedė? Ar jis vis dar myli? 
Jei taip, tai meilę vyrai turbūt supranta visiškai kitaip nei 
moterys. Širdies gilumoje pamažu brendo bjaurus įtarimas, 
kad visi tie begaliniai pokalbiai prieš vedybas, kurie jai atro- 
dė pati meilės esmė, jam tebuvo vien tiktai prievolė. 

— Štai dar vieną rytą leidžiu tuščiai svaičiodama, - griež- 
tai subarė save Džeinė. — Aš privalau ką nors daryti. 

„Ką nors daryti“ reiškė imtis disertacijos apie Doną“. Ji 
niekada neatsisakė minties po vedybų tęsti mokslininkės 
karjerą, tai buvo viena iš priežasčių, kodėl jie su Marku nu- 
sprendė kol kas neturėti vaikų. Galbūt Džeinė ir nebuvo 
labai savita mąstytoja, tačiau ji ketino iškelti Dono „perga- 
lingą kūno išteisinimą“. Ji vis dar tikėjo, kad jeigu susirinks 
visus senus užrašus bei pastabas ir rimtai imsis darbo, tai 
sugebės pažadinti išblėsusį susidomėjimą. Tačiau prieš pra- 
dėdama, — gal labiau norėdama nustumti tolyn akimirką, 
kai išties reikės pradėti, — ji apvertė ant stalo gulintį laikraštį 
ir pamatė nuotrauką paskutiniame puslapyje. | 

Ši nuotrauka jai staiga priminė sapną. Ne vien sapną, bet 
ir tas begalines valandas, kai atsargiai išslinkusi iš lovos sė- 
dėjo tamsoje laukdama ryto ir bijodama degti šviesą, kad 
prabudęs Markas neimtų burbėti. Tačiau ją žeidė net vie- 
nodas, ramus jo kvėpavimas. Markas puikiai miegodavo. 
Vienintelis dalykas neleisdavo jam užmigti vos atsidūrus 
lovoje, bet net ir tas neilgam. 

Šio sapno, kaip ir daugelio košmarų, siaubo negalima ap- 
sakyti, tačiau jį atpasakoti reikia, nes tai svarbu tolesniems 
įvykiams. 


* Džonas Donas (John Donne, 1572-1631) - anglų rašytojas, sukūręs meilės ly- 
rikos (vert.). 

Iš pradžių ji tiesiog sapnavo veidą. Tai buvo svetimša- 
lio veidas, barzdotas, kiek gelsvas, kumpa nosimi. Išraiška 
baugino, nes veidas buvo išsigandęs. Burna pravira, o akys 
išplėstos, ji buvo mačiusi taip išsiplečiant žmonių akis se- 
kundei ar dviem po netikėto sukrėtimo. Tačiau tam veidui 
sukrėtimas, ko gero, truko valandų valandas. Vėliau pama- 
žu ji ėmė suvokti daugiau. Veidas buvo žmogaus, kuris su- 
sirietęs tūnojo nedidelio kambario baltomis sienomis kam- 
pe - tikriausiai laukdamas ateinant tų, kurie jį čia įkalino ir 
rengėsi daryti nežinia ką baisaus. Pagaliau durys atsivėrė ir 
įėjo iš pažiūros gana malonus vyriškis pilka smaila barzdele. 
Matyt, žmogus kampe jį atpažino, juodu susėdo drauge ir 
ėmė kalbėtis. Visuose iki šiol Džeinės sapnuotuose sapnuo- 
se arba būdavo galima suprasti, kas sakoma, arba nesigirdė- 
davo nieko. Tačiau šiame, atrodytų, tam, kad nepaprastas 
sapno tikroviškumas dar išryškėtų, pokalbis vyko prancū- 
ziškai ir Džeinė tegalėjo suprasti nuotrupas, kaip ir gyveni- 
me. Lankytojas kažką pasakojo kaliniui, matyt, norėdamas, 
kad anas palaikytų naujienas geromis. Ir tikrai kalinio akyse 
iš pradžių įsižiebė vilties kibirkštėlės, jis vis pakartodavo: 
Tiens... ah... ca marche*, bet vėliau susvyravo ir persigal- 
vojo. Lankytojas žemu, vienodu balsu įkalbinėjo toliau. Jis 
atrodė net savotiškai gražus, tik kiek šaltokas, tačiau pensnė 
visiškai slėpė akių išraišką. Tai, ir dar nenatūraliai balti, ly- 
gūs dantys, darė Džeinei atstumiantį įspūdį. Jį dar stipri- 
no ir vis didėjanti kalinio neviltis. Galų gale ji peraugo į 
siaubą. Džeinė negalėjo suprasti, ką lankytojas jam siūlo, 
tačiau susigaudė, kad kalinys nuteistas mirties bausme. Bet 
tas pasiūlymas jį baugino labiau. Tada sapnas prarado visą 
panašumą į tikrovę ir virto paprastu košmaru. Lankytojas 
pasitaisė pensnė ir šypsodamasis šalta bejausme šypsena 


suspaudė kalinio galvą rankomis. Staigiai ją pasuko. Tada 


* Žiūrėk tu man... oho... tai veikia... (Pranc.) 

tiesiog nutraukė kaliniui galvą tarsi motociklininko šalmą 
ir nusinešė. Tą akimirką viskas susimaišė. Galva tebebuvo 
sapno centre, tačiau jau visiškai kita — su išsidraikiusia balta 
barzda, pribirusia žemių. Ji priklausė seniui, kurį kapinė- 
se iš žemės kasė kažkokie žmonės. Senis atrodė panašus į 
senosios Anglijos gyventoją ar druidą ilga mantija. Džei- 
nė palaikė jį mirusiu, todėl per daug nesijaudino. Vėliau 
netikėtai pastebėjo senį krustelint. „Žiūrėkite! —- sukliko ji 
sapne. — Jis gyvas. Sustokit! Liaukitės! Jūs jį prikėlėte.“ Ta- 
čiau jie nesiliovė. Staiga palaidotas senis atsisėdo ir prabilo 
neaiškia kalba, kiek primenančia ispanų. Šitai Džeinę kaž- 
kodėl taip išgąsdino, kad ji pabudo. 

Toks buvo sapnas — ne geresnis ir galbūt ne blogesnis nei 
visi kiti košmarai. Tačiau ne nuo sapno prisiminimo sve- 
tainė ėmė plaukti Džeinei prieš akis ir ji turėjo tučtuojau 
atsisėsti, nes būtų pargriuvusi. Tai buvo kas kita. Štai Čia, 
paskutiniame laikraščio puslapyje, iš nuotraukos žvelgė tas 
pats jos sapnuotas veidas — pirmasis (jeigu jų buvo du), t. y. 
kalinio veidas. Labai nenoromis ji prisitraukė laikraštį. AL- 
KASANO EGZEKUCIJA - skelbė antraštė, o po ja — GIL- 
JOTINUOTAS MOKSLININKAS MELYNBARZDIS. Ji 
lyg ir prisiminė kažką apie tai girdėjusi. Alkasanas buvo 
gretimos valstybės mokslininkas radiologas, kalbama, kad 
arabų kilmės. Jis neva sugriovęs savo trumpą, tačiau vi- 
sais atžvilgiais puikią karjerą nunuodydamas žmoną. Tai 
štai iš kur tas sapnas. Ji tikriausiai matė šią nuotrauką vakar 
prieš atsiguldama ir įsiminė, nes to žmogaus veidas itin 
atgrasus. Bet ne, šito negali būti. Tai šio ryto laikraštis. 
Vis dėlto ankstesniuose laikraščiuose taip pat turėjo būti to 
vyro nuotraukų, galbūt ji matė kurią nors prieš keletą sa- 
vaičių. Kvaila šitaip persigąsti. O dabar Donas. Kurgi mes 
sustojome? Dviprasmiška ištrauka iš „Meilės alchemijos“ 
pabaigos: 


Hope not for minde in women; at their best 
Sweetnesse and wit, they are but Mummy possest.* 


„Nesitikėk iš moters proto“. Ar vyrai tikrai norėtų rasti protą 
moteryje? Tačiau ne tai svarbiausia. „Aš privalau susikaup- 
ti, — galvojo Džeinė; o po akimirkos: - Ar anksčiau laikraš- 
čiuose buvo Alkasano nuotraukų? O jeigu...“ 

Po penkių minučių ji trenkė knygas šalin, nuskubėjo prie 
veidrodžio, užsidėjo skrybėlaitę ir išėjo. Nelabai ir žinojo, 
kur eina. Bet kur, kad tik toliau nuo šito kambario, nuo šito 
buto, nuo viso šito namo. 


e (0 0 


Markas tuo metu žingsniavo į Braktono koledžą ir galvo- 
jo apie visai ką kita. Jis neatkreipė dėmesio, kokia nuosta- 
bi maža gatvelė, vedanti nuo kalvos, kur gyvena juodu su 
Džeine, į Edžestono centrą. 

Nors esu išauklėtas Oksfordo ir be galo mėgstu Kembri- 
džą, laikausi nuomonės, kad Edžestonas puikesnis už juos 
abu. Nei automobilių, nei dešrelių, nei uogienių gamintojai 
dar neužplūdo šio mažo miestelio, kur glaudžiasi univer- 
sitetas, 0 ir pats universitetas toks mažutis. Be Braktono ir 
devynioliktojo amžiaus moterų koledžo, jam tepriklauso 
dar du koledžai: Nortumberlandas, stovintis kiek žemiau 
Braktono, prie Vyndo upės, ir Diukas priešais abatiją. Brak- 
tono koledžas nepriima studentų. Jis buvo įkurtas 1300 me- 
tais dešimčiai mokytų vyrų, kurių pareiga buvo melstis už 
Henriko Braktoniečio* * sielą ir studijuoti Anglijos teisę. Ko- 
ledžo narių skaičius pamažu išaugo iki keturiasdešimties, 
dabar iš jų tik šešetas studijuoja teisę ir tikriausiai nė vienas 
nebesimeldžia už Henriko Braktoniečio sielą. Markas Stu- 


* Nesitikėk iš moters proto; jų širdy 
Švelnumas, išmintis, tačiau labiausiai motinystė. (Angl.) 
** Henrikas Braktonietis —- XIII a. anglų teisininkas (vert.). 

dokas buvo sociologas, tapęs koledžo nariu prieš penketą 
metų. Dabar jau buvo apšilęs kojas. Jei šiuo klausimu dar 
būtų turėjęs kokių abejonių (nors apskritai neturėjo), visos 
jos būtų išsisklaidžiusios, kai prie pašto sutiktas Kurijus šil- 
tai pasisveikino ir pakeliui į koledžą lyg niekur nieko ėmė 
su juo aptarinėti šios dienos posėdžio darbotvarkę. Kurijus 
buvo Braktono prorektorius. 

— Taip, - kalbėjo Kurijus, — šitiek laiko prireiks. Ko gero, 
posėdis užtruks ir po pietų. Visi obstrukcionistai kaip išma- 
nydami švaistys laiką, kad tik mums sukliudytų. Laimė, tai 
blogiausia, ką jie dar gali. 

Iš Studoko atsakymo intonacijos niekada nebūtumėte su- 
pratę, kaip jam paglostė savimeilę Kurijaus pavartotas įvar- 
dis „mums“. Dar taip neseniai koledže jis tebuvo naujokas 
ir nelabai tesusigaudydamas su nuostaba stebėdavo Kuri- 
jaus gaujos, kaip patyliukais juos vadindavo, suktybes posė- 
džiuose. Na, retkarčiais nervingai pasakydavo trumpas pas- 
tabas, bet jos niekada neturėdavo įtakos galutiniam spren- 
dimui. O dabar jis buvo savas, Kurijaus gauja jau „mes“, 
arba koledžo progresyvusis elementas. Šis pokytis įvyko dar 
taip neseniai ir netikėtai, kad širdis salo nuo kiekvienos tai 
patvirtinančios smulkmenos. 

— Tai jūs įsitikinęs, kad pavyks? — paklausė Studokas. 

— Visiškai, — atsakė Kurijus. — Mūsų pusėje rektorius ir iž- 
dininkas, visi chemikai ir biochemikai. Bet čia tik pradžia. Aš 
paruošiau Pelhamą ir Tedą, o jų balsai nemažai reiškia. Sančą 
priverčiau patikėti, kad jis suvokia esmę ir kad tai bus nau- 
dinga jam. Akiplėša Bilas tikriausiai sukels nemenką triukš- 
mą, tačiau bus priverstas palaikyti mus atėjus metui balsuoti. 
Beje, pamiršau anksčiau jums pranešti. Posėdyje dalyvaus 
Dikas. Jis atvyko vakar vakare ir tuojau pat ėmėsi reikalo. 

Studoko galvoje kilo sumaištis — jis ieškojo būdo nuslėp- 
ti, kad nežino, kas tas Dikas. Pačiu laiku prisiminė nežymų 


kolegą tokiu pat vardu. 

— Telfordas? — dėdamasis nustebęs paklausė Studokas. Jis 
puikiai žinojo, kad Telfordas negali būti tas Dikas, apie kurį 
užsiminė Kurijus, todėl pasistengė paklausti pašaipiu tonu. 

— O Dieve! Telfordas! - nusijuokė Kurijus. - Ne. Kalbu 
apie lordą Feverstoną, buvusį Diką Devainą. 

— Man irgi pasirodė keista, kuo čia dėtas Telfordas, - pa- 
antrino Studokas. —- Džiaugiuosi, kad Feverstonas atvyksta. 
Žinote, niekada neteko jo sutikti. 

— Ak, jūs privalote su juo pasikalbėti, — atsakė Kurijus. — 
Klausykit, gal užeitumėt šiandien pas mane vakarienės? Aš 
jį pakviečiau. 

— Būtų išties puiku, — visai nuoširdžiai atsakė Studokas. 
Ir patylėjęs pridūrė: - Beje, ar paties Feverstono padėtis pa- 
kankamai tvirta? 

— Ką turite galvoje? — paklausė Kurijus. 

— Na, tikriausiai prisimenate, prieš kurį laiką buvo kal- 
bama, ar ilgą laiką išvykę koledžo nariai dar gali išlaikyti 
narystę. 

— A, kalbate apie Glosopą ir tą jo sukeltą triukšmą. Na 
jau ne, ši problema neiškils. Argi tai nebūtų visiška nesą- 
monė? 

— Tarp mūsų kalbant, pritariu jums. Bet prisipažįstu, kad 
nesugebėčiau viešai paaiškinti, kaip žmogus, beveik visą lai- 
ką praleidžiantis Londone, tuo pat metu gali būti visateisis 
koledžo narys. Nes tikrąsias priežastis Vatsonas tuojau pa- 
vadintų besvorėmis. 

— Nesutinku. Nejausčiau nė menkiausio prieštaravimo 
viešai aiškindamas tikrąsias priežastis. Argi tokiam nedi- 
deliam koledžui nėra svarbūs ryšiai su išoriniu pasauliu? 
O Dikas, visai galimas daiktas, bus išrinktas kito kabineto 
nariu. Tačiau ir dabar jis Londone koledžui daug naudin- 
gesnis nei tas Glosopas ir dar pusė tuzino tokių kaip jis, sė- 


dinčių čia visą gyvenimą. 

— Taip, žinoma. Bet vis dėlto taip išdėstyti klausimą kole- 
džo posėdyje būtų kiek sunkoka. 

— Jums vertėtų žinoti apie Diką vieną dalyką, - ištarė Ku- 
rijus kiek šaltesniu tonu. 

— Kokį? 

— Jis nulėmė jūsų narystę. 

Markas neatsakė. Jis nemėgo prisiminti, kad kitados ne- 
priklausė ne tik progresyviajam elementui, bet ir pačiam 
koledžui. Ir jis ne visada mėgo Kurijų. Jų bendravimą palai- 
kė ne šilti jausmai. 

— Taip, — kalbėjo toliau Kurijus. — Pagrindinis jūsų kon- 
kurentas buvo Denistonas. Tarp mūsų kalbant, daug kam jo 
dokumentai patiko kur kas labiau nei jūsų. Bet Dikas visus 
įtikino, kad jūs esate tas žmogus, kurio reikia koledžui. Jis 
pasisukinėjo Diuke ir iškapstė apie jus viską, ką tik galima. 
Dikas laikėsi nuomonės, kad svarbiausia yra mums reika- 
lingų žmonių tipas ir velniop visas popierines kvalifikacijas. 
Turiu pridurti, kad jis buvo teisus. 

— Labai malonu, — kiek ironiškai pasakė Studokas nusi- 
lenkdamas. 

Jis stebėjosi, kad pokalbis šitaip pakrypo. Braktone, kaip 
ir daugumoje koledžų, buvo laikomasi senos nerašytos tai- 
syklės — niekada nekalbėti apie asmens išrinkimo aplinky- 
bes jam pačiam dalyvaujant, o Studokas dar nebuvo supra- 
tęs, kad tai tiesiog dar viena atgyvena, kurią progresyvusis 
elementas pasiryžęs sunaikinti. Be to, jam nebuvo atėję į 
galvą, kad jo paties išrinkimą galėjo nulemti kažkas kita, o 
ne jo darbų kokybė, tuo labiau kad tikroji priežastis buvo 
tokia banali. Jis buvo taip pripratęs prie savo padėties, jog ši 
mintis sukėlė keistą jausmą, panašiai jaustųsi žmogus suži- 
nojęs, kad jo tėvas kadaise vos nevedė kitos moters. 

— Taip, — toliau varė savo Kurijus. — Dabar jau aišku, kad 


Denistonas nebuvo tinkamas kandidatas. Absoliučiai netin- 

kamas. Be abejo, tuomet jis dar buvo mokslininkas, tačiau 
paskui jis, rodos, nusivažiavo su tuo distributyvizmu“, taigi. 
Man sakė, kad jis greičiausiai baigs savo dienas vienuolyne. 

— Bet jis gi nėra kvailys, — tarė Studokas. 

— Džiaugiuosi, kad susitiksite su Diku, - pasakė Kuri- 
jus. — Dabar nėra kada, tačiau norėčiau su jumis aptarti vie- 
ną su juo susijusį reikalą. 

Studokas klausiamai pažvelgė į pašnekovą. 

— Džeimsas, aš ir dar vienas ar du Žmonės manome, - 
tarė Kurijus kiek tylesniu balsu, — kad jis turėtų būti nauja- 
sis rektorius. Tačiau mes jau atėjome. 

— Dar nėra dvylikos, spėtume Bristolyje ištuštinti po 
taurelę. 

Ką ir kalbėti, jie nuėjo į Bristolį. Nežinia kodėl tokio po- 
būdžio tradicijų progresyvusis elementas nė nesirengė lau- 
žyti. Studokui jos atsiėjo daugiau nei Kurijui, kuris buvo 
nevedęs ir gaudavo prorektoriaus algą. Tačiau Bristolis 
buvo jauki vietelė. Studokas nupirko kolegai dvigubą viskio 
ir pintą alaus sau. 


e 0 + 


Vienintelį kartą, kai teko lankytis Braktone, įkalbėjau šei- 
mininką įleisti mane į šilą ir palikti ten valandėlei vieną. Jis 
man parūpino leidimą. 

Tik keletas žmonių yra gavę leidimą aplankyti Bragdono 
šilą. Ten tegalima pakliūti tik per Inigo Džonso** vartus: gal 
ketvirčio mylios pločio ir mylios ilgio giraitę supa aukšta 
siena. Jei įėję iš gatvės per visą koledžo teritoriją einate jos 
link, pamažu apima ir tolygiai stiprėja jausmas, kad skver- 
biatės į šventų švenčiausiąją vietą. Pirmiausia reikia pereiti 
* Tiksliau — distributizmas. Daugiausia tarp katalikų XX a. pr. paplitusi ekono- 
minė teorija (vert.). | 


** Inigas Džonsas (Inigo Jones, 1573-1652) - anglų dailininkas, architektas 
(vert.). 

Niutono kiemą, supamą niūrių ir santūrių, tačiau savaip pui- 
kių karaliaus Jurgio epochos pastatų. Tada pakliūvate į vėsų 
koridorių, kuris net vidurdienį beveik visuomet tamsus, ne- 
bent dešinėje prasiveria valgyklos durys ar kairėje sandėlio 
liukas, — tada blausi šviesa trumpam apšviečia sienų plokš- 
tes ir pasklinda šviežios duonos kvapas. Išėję iš šio tunelio 
pakliūvate į dar mažesnį viduramžių vienuolyno kiemelį, 
pavadintą Respublikos vardu. Po Niutono pilkumos žolė 
čia atrodo nepaprastai žalia, o iš jos kylančios kolonos - lyg 
pačios būtų minkštos ir gyvos. Netoliese matyti koplyčia, 
iš kažkur aukštai atsklinda kimus, duslus laikrodžio tiksė- 
jimas. Praėję senąjį vienuolyną, pilną akmeninių plokščių, 
urnų ir biustų, menančių amžinybėn išėjusius braktonie- 
čius, ir nusileidę dar keliais laipteliais žemiau patenkate į 
skaisčiai apšviestą Ledi Alisos kiemelį. Kairėje ir dešinėje 
stūkso septynioliktojo šimtmečio pastatai — neaukšti, kiek 
panašūs į gyvenamuosius namus, su apsamanojusiais pilkų 
čerpių stogais ir stoglangiais. Jus supa jaukus protestantiš- 
kas pasaulis. Galbūt pagaunate save galvojant apie Banjaną* 
ar Voltono** „Gyvenimus“. Tiesiai priešais jus, ketvirtojoje 
Ledi Alisos kiemelio pusėje, nėra pastatų, vien tiktai guobų 
eilė ir siena; čia pirmąkart ausis pasiekia upelio gurgėjimas 
ir laukinių balandžių balsai. Gatvės triukšmo čia jau nebe- 
girdėti. Sienoje matyti durys. Jos veda į dengtą galeriją su 
siaurais langais abiejose pusėse. Pažvelgęs pro juos suvok- 
tumėte, kad einate tiltu, o apačioje teka tamsiai rudi Vyndo 
vandenys. Dabar jau esate labai arti tikslo. Dengto tilto gale 
atsiveria varteliai į golfo aikštelę, už jos jau dunkso giraitę 
juosianti siena, pro Inigo Džonso vartus jau matyti saulės 
nužerta žaluma ir juodi šešėliai. | 

Mano galva, vien jau tvora teikia giraitei tam tikro paslap- 
tingumo, nes jei kas yra paslėpta, to neįmanoma laikyti pa- 


* Džonas Banjanas (John Bunyan, 1628-1688) - anglų rašytojas, baptistų pa- 
mokslininkas (vert.). 
** Izaokas Voltonas (Izaak Walton, 1593-1683) - anglų rašytojas (vert. ). 

prastu dalyku. Eidamas minkšta veja jaučiausi lyg priimtas į 
slaptą draugiją. Medžiai augo retokai, nors tolumoje tebuvo 
matyti vientisa lapija, apsuptas šešėlių žingsniavau švelnioje 
prieblandoje. Buvau visiškai vienas, neskaitant trumpą žolę 
pešiojančių avių, kurios pakėlusios ilgus, kvailokus snukius 
spoksodavo į mane, ir jaučiausi einąs greičiau per milžiniš- 
ką kambarį apleistame name nei per atvirą vietą. Pamenu, 
galvojau: „Būdamas vaikas arba labai bijočiau tokios vietos, 
arba priešingai — be galo ją pamėgčiau.“ O po akimirkos: 
„Betgi likę vieni — visiškai vieni — visi esame vaikai,-tiesa?“ 
Jaunystė ar senatvė paliečia tik mūsų gyvenimo paviršių. 

Pusė mylios — neilgas kelias. Tačiau atrodė, kad praėjo 
labai daug laiko, kol pasiekiau šilo vidurį. Žinojau, kad tai 
vidurys, nes čia buvo tai, ko aš ir atėjau pažiūrėti. Tai buvo 
šaltinis, kurio link vedė apsamanoję laipteliai, apsuptas se- 
novinio grindinio likučių. Viskas buvo labai apirę. Nelipau 
ant laiptelių, tiesiog atsiguliau greta ant žolės ir paliečiau 
juos pirštais. Tai buvo Braktono, tiksliau, Bragdono, šilo 
širdis, iš čia kilo visos legendos ir, kaip spėjau, net pats 
koledžas. Archeologai tvirtina, kad grindinys ir laiptai yra 
gana vėlyvas britų ir romėnų kūrinys, pastatytas anglosak- 
sų invazijos išvakarėse. Nežinia, kaip Bragdono šilas susijęs 
su Braktono teisininkais, tačiau numanau, kad Braktonų 
šeima, pasinaudodama atsitiktiniu vardų panašumu, pati- 
kėjo arba privertė patikėti kitus, jog tam tikras ryšys eg- 
zistuoja. Žinoma, jei pasakojimai ar bent jau pusė jų yra 
tiesa, tai šilas daug senesnis už Braktonus. Mano manymu, 
negalima per daug rimtai traktuoti Strabono „Balanchto- 
no“, nors juo remdamasis septynioliktojo amžiaus koledžo 
rektorius leidžia sau sakyti: „Iš seniausių laikų mus pasiekia 
liudijimas apie Bragdoną.“ Viduramžių daina veda į ketu- 
rioliktąjį šimtmetį: 

In Bragdon bricht this ende dai 
Herde ich Merlin ther he lai 
Singende woo and welawai. 


Tai gana akivaizdus įrodymas, kad šaltinis su britų ir ro- 
mėnų grindiniu yra tas pats Merlino šaltinis, nors šis vardas 
neaptinkamas iki pat karalienės Elžbietos laikų, kai tuome- 
tinis rektorius Šouvelas aptvėrė šilą, norėdamas „pašalinti 
visokius šventvagiškus bei stabmeldiškus prietarus ir už- 
kirsti kelią įvairiems profaniškiems žaidimams, budynėms, 
šokiams, pantomimoms bei Morganos papločių kepimui, 
iki šiol praktikuotiems aplink vadinamąjį Merlino šaltinį, ir 
visiškai atsikratyti pasibjaurėtino papizmo, sionizmo, gaš- 
lumo ir kitokių kvailysčių kratinio“. Tačiau dėl to koledžo 
nariai anaiptol nesiliovė domėtis šaltiniu. Senis Šouvelas, 
gyvenęs gal šimtą metų, vargu ar buvo atvėsęs, kai vienas 
Kromvelio generolas, sumanęs sunaikinti visas „giraites ir 
kalveles“, pasiuntė keletą kavaleristų, kad tie priverstų kai- 
miečius atlikti šį dievobaimingą darbą. Iš to galų gale išė- 
jo šnipštas, tačiau pačioje Bragdono širdyje įvyko koledžo 
narių susirėmimas su kavaleristais, ir ant šaltinio laiptelių 
nuo muškietos kulkos krito nepaprastai mokytas ir šventas 
Ričardas Krouvas. Reikėtų drąsos norint apkaltinti Krouvą 
simpatijomis papizmui arba sionizmui, tačiau istorija mums 
pateikia paskutinius jo žodžius: „Ponai, jei tiesa, kad Merli- 
nas, būdamas tikras velnio vaikas, buvo ištikimas karaliaus 
pavaldinys, tai ar ne gėda jums, kurie tesate kalių vaikai, 
būti maištininkais ir karalžudžiais?“ Visais laikais, kad ir 
kokios permainos vyko, kiekvienas Braktono rektorius 
inauguracijos dieną iš nuostabios taurės, kuri dėl senumo 
ir grožio buvo laikoma didžiausiu koledžo turtu, išgerdavo 
gurkšnį Merlino šaltinio vandens. 

Apie visa tai galvojau gulėdamas žolėje greta Merlino šal- 
tinio — greta šaltinio, ištryškusio Merlino laikais, jei tik kada 

gyveno toks Merlinas; gulėjau, kur seras Kenelmas Digbis 
pragulėjo visą vasaros naktį ir matė keistą regėjimą; kur sva- 
jojo poetas Kolinsas ir verkė Jurgis III; kur nuostabus ir visų 
mėgstamas Natanielis Foksas sukūrė žymiąją poemą likus 
kelioms savaitėms iki žūties Prancūzijoje. Oras buvo ramus, 
virš galvos tyliai šlamėjo lapai ir aš užsnūdau. Prabudau iš- 
girdęs mane iš tolo kviečiantį draugo balsą. 


e 0 + 


Svarbiausias koledžo posėdžio darbotvarkės klausimas buvo 
Bragdono šilo pardavimas. Pirkti norėjo NKEI — Naciona- 
linis koordinuotųjų eksperimentų institutas. Jiems reikėjo 
sklypo pastatui, kuriame ne per žema būtų įsikurti tokiai 
žymiai organizacijai. NKEI buvo pirmasis konstruktyvaus 
valstybės ir mokslo bendradarbiavimo vaisius, su kuriuo 
daugybė žmonių siejo viltis sukurti geresnį pasaulį. Insti- 
tutui turėjo negalioti visokiausi įkyrūs suvaržymai, kurie 
mūsų šalyje iki šiol kliudė tyrimams. Jis taip pat buvo lais- 
vas nuo ekonominių apribojimų — buvo įrodinėjama, kad 
tauta, galinti per dieną išleisti šitiek milijonų karui, įsivy- 
ravus taikai tikrai išgalės skirti keletą milijonų per mėnesį 
naudingiems moksliniams tyrimams. Būsimas NKE pasta- 
tas turėjo konkuruoti su Niujorko dangoraižiais, personalas 
buvo didžiulis, o atlyginimai milžiniški. Edžestono senatas, 
būdamas be galo diplomatiškas ir nė kiek ne prasčiau su- 
gebantis remti prie sienos, nuviliojo naująjį institutą nuo 
Oksfordo, Kembridžo ir Londono. Visos šios vietos iš eilės 
buvo siūlomos institutui. Kartais Edžestono progresyvusis 
elementas visiškai netekdavo vilties. Tačiau dabar sėkmė 
buvo jau ranka pasiekiama. Jeigu NKEI gautų juos domi- 
nantį sklypą, jie tikrai apsistotų Edžestone. O juk visi jautė, 
kad jiems atėjus ledai galų gale pajudėtų. Kurijus net išreiš- 
kė abejonę, ar tada Kembridžas ir Oksfordas dar išlaikytų 


teisę vadintis didžiausiais šalies universitetais. 

Jei Markas Studokas prieš trejus metus būtų atėjęs į po- 
sėdį, kuriame būtų buvęs sprendžiamas panašus klausimas, 
jis būtų tikėjęsis atviros kovos tarp jausmo ir progreso, tarp 
naudos ir grožio. Tačiau šiandien, kai sėdosi į savo krės- 
lą Soleryje, — ilgoje viršutinio aukšto salėje šiaurinėje Ledi 
Alisos kiemelio pusėje, — jis nebelaukė nieko panašaus. Jau 
žinojo, kaip tvarkomi reikalai. 

Progresyvusis elementas padirbėjo puikiai. Dauguma na- 
rių eidami į Solerį net nežinojo apie ketinimą parduoti šilą. 
Taip, jie matė, kad penkioliktas darbotvarkės punktas yra 
„Koledžo žemių pardavimas“, tačiau panašūs klausimai bū- 
davo svarstomi kone kiekviename posėdyje ir beveik nieko 
nedomino. Be abejo, jie perskaitė ir pirmąjį punktą — „Klau- 
simai, susiję su Bragdono šilu“. Nebuvo jokio regimo ryšio 
su rengiamu pardavimu. Kurijus, kuris būdamas prorekto- 
rius turėjo supažindinti posėdžio dalyvius su šiais klausi- 
mais, pakilo ir perskaitė keletą laiškų. Pirmasis buvo nuo 
Paminklų apsaugos komiteto. Mano manymu, šis komitetas 
pasielgė nelabai išmintingai viename laiške išdėstydamas 
du priekaištus. Išmintingiau būtų buvę tiesiog atkreipti ko- 
ledžo dėmesį į prastą šilą supančios tvoros būklę. Bet kai jie 
ėmė raginti pastatyti apsauginę sieną aplink pačią sieną ir 
dar priminė, kad jau ragino tai padaryti anksčiau, koledžas 
pajuto nepasitenkinimą. O kai dar išgirdo primygtinį reika- 
lavimą įsileisti archeologus, norinčius ištirti šaltinį, koledžo 
nariai aiškiai suirzo. Nenorėčiau kaltinti Kurijaus, kad per- 
skaitė laišką neteisingai, tačiau jis, be abejo, sudėjo akcen- 
tus taip, kaip buvo patogiau. Kai jis sėdosi į vietą, beveik 
visi salėje troško parodyti išoriniam pasauliui, kad Bragdo- 
no šilas yra privati Braktono koledžo nuosavybė, ir pasiūlyti 
tam išoriniam pasauliui geriau rūpintis savais reikalais. Tada 
jis dar kartą atsistojo ir perskaitė antrąjį laišką. Šis buvo nuo 


spiritualistų draugijos, kuri prašė leidimo ištirti „neįprastus 

reiškinius“ giraitėje, apie kuriuos buvo pranešta. Šis laiškas, 
pasak Kurijaus, susijęs su kitu, kurį, rektoriui leidus, dabar 
pat ir perskaitys. Jis buvo nuo firmos, kuri, sužinojusi apie 
spiritualistų pasiūlymą, prašė leidimo filmuoti, —- žinoma, 
ne paslaptingus reiškinius, bet paslaptingų reiškinių ieškan- 
čius spiritualistus. Visiems interesantams buvo nuspręsta 
nusiųsti trumpus neigiamus atsakymus. 

Tada pasigirdo naujas balsas iš visai kito Solerio kampo. 
Pakilo lordas Feverstonas. Jis visiškai pritarė koledžo veiks- 
mams tų išorinio pasaulio akiplėšų atžvilgiu. Tačiau ar visa 
tai nereiškia, kad šilo siena galų gale tikrai yra nekokios 
būklės? Nemažai narių — Studokas prie tokių nepriklausė — 
pamanė, kad stebi Feverstono maištą prieš Kurijaus gaują, 
ir pastebimai susidomėjo. Beveik tuojau pat pakilo iždinin- 
kas —- Džeimsas Basbis. Pasakė, kad lordas Feverstonas iš- 
kėlė gerą klausimą. Šiomis dienomis jis, kaip iždininkas, 
teiravęsis ekspertų apie sienos būklę. „Nekokia“, matyt, per 
švelnus žodis tai būklei nusakyti. Šioje situacijoje tegelbėtų 
visiškai nauja siena. Koledžo nariai turėjo pavargti, kol iš- 
traukė iš Basbio bent apytikrę kainą, bet ją išgirdę visi pri- 
tilo. Lordas Feverstonas šaltai paklausė, ar iždininkas rimtai 
siūlo koledžui prisiimti tokias išlaidas. Basbis, ištįsęs buvęs 
kunigas vešlia juoda barzda, kiek suirzęs atkirto, kad jis nie- 
ko nesiūlo: jei jam būtų leista padaryti pastabą, tai jis nesi- 
imtų šio klausimo svarstyti atskirai nuo svarbių finansinių 
pasiūlymų, kuriuos vėliau pristatyti būsianti jo pareiga. Po 
šio grėsmingo pareiškimo stojo tyla, bet netrukus vienas po 
kito „autsaideriai“ ir „„obstrukcionistai“, t. y. žmonės, ne- 
priklausantys progresyviajam elementui, įsitraukė į ginčą. 
Niekas negalėjo patikėti tuo, ką išgirdo. Progresyvusis ele- 
mentas leido jiems ginčytis gal dešimt minučių. Ir vėl pa- 
sirodė, kad lordas Feverstonas vadovauja autsaideriams. Jis 


norėjo žinoti, ar iždininkas ir Paminklų apsaugos komitetas 

tikrai nežino jokių kitų būdų, tik arba Bragdono šilą paversti 
paprastu parku, arba statyti naują tvorą. Jis reikalavo atsaky- 
mo. Kai kurie autsaideriai pamanė, kad jis kiek per griežtas 
vargšui iždininkui. Pagaliau visas išraudęs iždininkas garsiai 
pareiškė, kad jis turėtų tik Heorinę alternatyvą. Spygliuotos 
vielos užtvara... Jo žodžius nustelbė nepritarimo šūksniai, 
tarp kurių buvo girdėti ir senojo Kenono Dževelo pareiš- 
kimas, kad jis mieliau leistų iškirsti visus šilo medžius, nei 
žiūrėtų, kaip jis tveriamas spygliuota viela. Pagaliau klausi- 
mas buvo atidėtas kitam posėdžiui. 

Kitas punktas buvo iš tų, kurių dauguma narių nesuprato: 
buvo keliamas klausimas apie susirašinėjimą tarp koledžo 
ir universiteto senato dėl universiteto sujungimo su NKEI 
(Kurijaus iniciatyva). Debatuose vis pasikartodavo žodžiai 
„mes įpareigoti“. „Mus, kaip koledžą, — sakė Vatsonas, — vi- 
siškai išlaikytų naujasis institutas.“ „Mums, kaip koledžui, 
būtų visiškai surištos rankos ir kojos“, — prieštaravo lordas 
Feverstonas. Kam visa tai buvo reikalinga, nė vienas aut- 
saideris taip ir nesuprato. Jie prisiminė, kaip praėjusiame 
posėdyje pralaimėjo kovodami prieš NKEI, tačiau stengda- 
miesi suvokti šio pralaimėjimo reikšmę tik dar toliau klydo 
į universiteto statuto labirintus ir dar mažiau suprato pa- 
slaptingus santykius tarp koledžo ir universiteto. Iš disku- 
sijų teliko įspūdis, kad NKEI atsikėlus į Edžestoną koledžo 
garbė nenukentėtų. 

Svarstant šį punktą ne vieno nario mintys sukosi apie 
priešpiečius, dėmesys pakriko. Tačiau Kurijui pranešus 
trečiąjį punktą susidomėjimas vėl atgimė. Jis skambėjo 
taip — „Jaunesniųjų narių stipendijų klausimas“. Negaliu 
tiksliai pasakyti, kiek tuo metu gaudavo Braktono koledžo 
jaunesnieji nariai, tačiau manau, kad jie vos išgalėdavo pa- 
dengti privalomas koledžo išlaidas. Studokas, dar neseniai 


buvęs tarp tokių, nuoširdžiai juos užjautė. Jis gerai suprato 

jų išraiškas. Stipendijų padidinimas jiems reikštų drabužius, 
atostogas, mėsą pietums ir galimybę nusipirkti bent pusę 
reikalingų knygų, užuot pirkus penktadalį. Jų akys susmigo 
į iždininką, pakilusį atsakyti į Kurijaus pasiūlymus. Basbis 
tikėjosi, kad niekas nė nenumano, jog tai jis patvirtino tą 
išimtį, leidžiančią jaunesniesiems nariams netaikyti naujų 
17 statuto 18 paragrafo straipsnių. Neabejojo, kad visi po- 
sėdžio dalyviai norėtų tai ištaisyti, tačiau jo, kaip iždininko, 
pareiga buvo nurodyti, jog tai jau antras šįryt nagrinėjamas 
su didelėmis išlaidomis susijęs klausimas. Jis tegalįs pasaky- 
ti, kaip jau buvo sakęs prieš tai: kad ši problema negali būti 
svarstoma atskirai nuo bendros koledžo finansinės padėties, 
kurią jis pristatysiąs vėliau. Buvo pasakyta ir daugiau, ta- 
čiau problema liko neišspręsta, stipendijų klausimas atidė- 
tas, ir kai ketvirtis antros nariai skirstėsi iš Solerio užkąs- 
ti — alkani, įsiskaudusiomis galvomis, pasiilgę tabako, - visi 
jaunesnieji nariai į reikalą jau žvelgė taip: arba nauja tvora, 
arba didesnės jų pačių stipendijos. „Tas miškas stovi mums 
skersai gerklės visą rytą“, — kalbėjo vienas. „Ir dar ilgai sto- 
vės“. — atsakė kitas. 

Taip nusiteikę koledžo nariai po priešpiečių grįžo svars- 
tyti finansų. Iždininkas Basbis, žinoma, buvo pagrindinis 
kalbėtojas. Pliskino saulė, Soleryje buvo tvanku, ir sklan- 
dus iždininko dėstymas, net virš juodos barzdos blyksintys 
balti dantys (kurie, beje, buvo pavydėtinai puikūs) hipno- 
tizavo klausytojus. Koledžų nariai ne visada pasižymi ap- 
sukrumu finansiniais klausimais, jei pasižymėtų — nesėdėtų 
koledžuose. Jie suvokė, kad padėtis prasta, išties prasta. Kai 
kurie jaunesnieji ir turintys mažiausiai patirties nustojo gal- 
voti apie didesnes stipendijas, tuo labiau apie kažkokią sie- 
ną, ir ėmė abejoti, ar koledžas iš viso dar pajėgs atlikti savo 
priedermes. Iždininkas kalbėjo tiesą, laikai iš tiesų buvo 


sunkūs. Tačiau vyresni nariai, jau girdėję tai šimtus kartų 


25 


iš tuzino ankstesnių iždininkų, jaudinosi mažiau. Nenoriu 
sukelti įtarimo, kad Braktono iždininkas klaidingai nušvietė 
padėtį. Tik labai retai didelių korporacijų, ypač mokslinių, 
finansus galima nedviprasmiškai apibūdinti kaip patenkina- 
mus. Pristatymas buvo puikus. Kiekvienas sakinys aiškus, o 
jei klausytojai gerai nesuprato visos pareiškimo esmės, tai 
galėjo būti ir jų pačių kaltė. Kai kurios mažesnės išlaidos ir 
įplaukos buvo vieningai patvirtintos, visi prislėgtos nuotai- 
kos išsiskirstė gerti arbatos. Studokas paskambino Džeinei 
ir pasakė, kad vakarieniauti negrįš. 

Apie šeštą valandą dirva sprendimui parduoti Bragdono 
šilą jau buvo paruošta. Žodžiai „Bragdono šilo pardavimas“ 
nebuvo pasakyti. Iždininkas tai pavadino „pardavimu raus- 
vai pažymėto ploto plane, kurį, rektoriui leidus, pasiųsiu 
per rankas“. Jis visai atvirai nurodė, kad tektų prarasti dalį 
šilo. Ir iš tikro NKEI nupirkus sklypą koledžui dar liktų gal 
šešiasdešimties pėdų pločio ruožas šiauriniame giraitės pa- 
kraštyje, jokios apgaulės, kiekvienas savo akimis gali pa- 
žvelgti į planą. Tai buvo mažo mastelio planas, galbūt net 
nevisiškai tikslus, — juo tebuvo siekiama suteikti apytikrį su- 
pratimą. Atsakydamas į klausimus iždininkas neslėpė, kad 
pats šaltinis, deja, o galbūt — laimė, liktų NKEI nupirktoje 
teritorijoje. Be abejonės, institutas garantuoja koledžui tei- 
sę juo naudotis, taip pat įsipareigoja išsaugoti patį šaltinį ir 
jo grindinį visų pasaulio archeologų džiaugsmui. Jis susilai- 
kė nuo asmeninių pastabų, tiesiog pranešė įspūdingą NKEI 
siūlomą sumą. Tada jau posėdis atgijo. Pardavimo nauda 
lyg prinokęs vaisius krito į rankas. Būtų išspręsta tvoros 
problema, taip pat visos problemos su Paminklų apsaugos 
komitetu, o kartu ir visos finansinės problemos, ko gero, 
dar ir jaunesniųjų narių stipendijų klausimas. Netrukus pa- 


aiškėjo, kad NKEI žiūri į šį sklypą kaip į vienintelį tinka- 

mą Edžestone, o jei dėl kokių nors priežasčių Braktonas 
jo neparduotų, viskas žlugtų ir naujasis institutas, be jokių 
abejonių, atitektų Kembridžui. Be perstojo atakuojamas iž- 
dininkas net prasitarė, kad Kembridžo kolegos nepaprastai 
domisi šiuo sandoriu. 

Keletas tikrų „kietakakčių“, kurie be galo didžiavosi 
Bragdono šilu, nespėjo nė susigaudyti, kas čia vyksta. Kai 
jie atgavo žadą, jų balsai tebuvo kelios nedarnios natos ben- 
droje džiaugsmo simfonijoje. Į juos pažvelgė kaip į būrelį 
žmonių, norinčių matyti Bragdono šilą aptvertą spygliuota 
viela. Kai pakilo senasis Dževelas — aklas, kretantis ir vos 
neverkiantis, — jo balsas buvo vos girdimas. Kai kurie nu- 
stebę, kai kurie susižavėję atsisuko paspoksoti į švariai nu- 
skustą, beveik vaikišką veidą po baltų plaukų kupeta, kuri, 
salei pamažu temstant, tiesiog švietė prieblandoje. Tačiau 
tik sėdintys visiškai greta galėjo išgirsti, ką jis sako. Tada pa- 
šoko lordas Feverstonas ir, sukryžiavęs ant krūtinės rankas, 
įsmeigęs žvilgsnį tiesiai į senuką, garsiai ir aiškiai pasakė: 

— Jei ponas Kenonas Dževelas nenori būti išgirstas, tai te- 
gul geriau patyli. 

Dževelas buvo senas jau ir per pirmąjį karą, kai seni žmo- 
nės dar būdavo gerbiami. Jis taip niekada ir nepriprato prie 
pasikeitusio šių dienų pasaulio. Akimirką, kol senukas sto- 
vėjo palinkęs į priekį, visi galvojo, kad jis ruošiasi atsikirsti. 
Tačiau jis netikėtai bejėgiškai skėstelėjo rankomis, žengte- 
lėjo atbulas ir kretėdamas susmuko į kėdę. 

Bragdonas buvo parduotas. 


+ 0 + 
Tą rytą Džeinė taip pat nuėjo į miestą ir nusipirko skrybė- 
laitę. Ji visada šiek tiek niekinamai žiūrėjo į moteris, kurios 
perka skrybėlaites kaip vyrai alkoholį —- norėdamos nusira- 


minti ar save paguosti. Jai ir į galvą neatėjo, kad šįkart elgia- 

si lygiai taip pat. Džeinė rinkdavosi greičiau griežto stiliaus, 
santūrių, elegantiškų spalvų drabužius, turinčius pabrėžti, 
kad ji - išsilavinusi, savarankiška moteris, o ne kokia šoko- 
lado pardavėja, — ir todėl nelabai suvokė, kad iš viso domisi 
drabužiais. Tad kiek pyktelėjo, kai prie parduotuvės sutikta 
ponia Dimli jausmingai šūktelėjo: 

— Sveika, brangioji. Pirkai skrybėlaitę? Eime pas mus 
priešpiečių, apžiūrėsime. Sesilio automobilis čia pat už 
kampo. 

Sesilis Dimlis dėstė Džeinei Nortumberlando koledže, 
paskutiniais metais ponia Dimli (ją kažkodėl norėjosi vadin- 
ti Motule Dimli) buvo tarsi neoficiali visų jos kurso mer- 
ginų globėja. Dėstytojų žmonos ne per dažniausiai mėgsta 
savo vyrų studentes, tačiau ponia Dimli, rodos, mėgo visus 
be išimties abiejų lyčių savo vyro mokinius, todėl jų namai 
anapus upės ištisus semestrus būdavo panašūs į triukšmin- 
gą saloną. Džeinei ji buvo ypač švelni, kokios kartais būna 
bevaikės moterys merginoms, kurias laiko mielomis ir gal 
kiek nevykusiomis. Pastaruoju metu Džeinė buvo nutolusi 
nuo Dimlių ir jautėsi dėl to kiek kalta. Ji priėmė kvietimą. 

Jie pervažiavo tiltą Braktono šiaurėje, tada pro jaukių na- 
mukų eiles nėrė į pietus Vyndo pakrante, prie Normanų 
bažnyčios pasuko į kairę ir nusileido žemyn tiesiu keliu, 
kurio vienoje pusėje augo tuopos, o kitoje stūksojo Brag- 
dono šilą supanti tvora. Tada pagaliau atsidūrė prie Dimlių 
namų durų. 

— Buvau pamiršusi, kaip čia gražu, — nuoširdžiai šūktelė- 
jo Džeinė tik išlipusi iš automobilio. Dimlių sodas garsėjo 
visame miestelyje. 

— Tada gėrėkis, kol dar gali, - atsiliepė Dimlis. 

— Ką norite pasakyti? — nustebo Džeinė. 

Dimlis atsisuko į žmoną: 


— Ar tu jai nepasakojai? 

— Dar nespėjau, — atsakė ponia Dimli. — Be to, vargšelės 
vyras yra vienas tų niekšų. Maniau, ji žino. 

— Supratimo neturiu, apie ką jūs kalbate, - atsakė Džeinė. 

— Brangioji, tavo vyro kolegos tikri nenaudėliai. Mus iš- 
meta lauk. Jie nenori pratęsti nuomos. 

— Ak, ponia Dimli! — priblokšta šūktelėjo Džeinė. - Aš 
net nežinojau, kad čia Braktono koledžo nuosavybė. 

— Štai kaip! Pusė pasaulio nežino, kaip sekasi kitai pusei. 
O aš tikėjausi, kad tu naudoji visą savo įtaką ponui Studo- 
kui stengdamasi mus išgelbėti, deja... 

— Markas niekada man nepasakoja apie koledžo reikalus. 

— Geri vyrai niekada to nedaro, - įsiterpė Sesilis Dim- 
lis. — Jie kalba nebent apie kitų žmonių darbo reikalus. Štai 
kodėl Margareta žino viską apie Braktoną ir nieko apie Nor- 
tumberlandą. Ar niekas nesiruošia eiti į vidų? 

Dimlis numanė, kad Braktonas ketina parduoti šilą ir vis- 
ką, kas jam priklauso šioje upės pusėje. Pragyvenęs čia dvi- 
dešimt penkerius metus, jis pamilo šias vietas, bet žinojo, 
kad norą apie tai kalbėtis su vieno iš braktoniečių žmona 
reikėtų apmalšinti. 

— Tau teks palaukti priešpiečių, kol mes apžiūrėsime nau- 
jąją Džeinės skrybėlaitę, - pasakė Motulė Dimli ir nedels- 
dama nusivedė Džeinę laiptais aukštyn. 

Valandėlę pokalbis sukosi apie išimtinai moteriškus se- 
namadiška to žodžio prasme dalykus. Nors Džeinė tuo po- 
žiūriu jautėsi kiek pranašesnė už pašnekovę, vis dėlto po- 
kalbis ją paguodė, nes ponia Dimli, kad ir nepasižymėjo 
šiuolaikiniu skoniu, pasakė vieną nepaprastai gerą pastabą. 
Kai skrybėlaitė vėl atsidūrė dėžutėje, ponia Dimli netikėtai 
paklausė: 

— Ar viskas gerai? 

— Žinoma, - atsakė Džeinė. —- O kodėl klausiate? 


— Atrodai į save nepanaši. 

— Ne, tikrai viskas gerai, — garsiai atsakė Džeinė ir pa- 
galvojo: „Ji miršta iš smalsumo, kada aš turėsiu kūdikį. Ji iš 
tokių moterų.“ 

— Ar tu nemėgsti, kai tave bučiuoja? — nei šio, nei to ne- 
lauktai paklausė ponia Dimli. 

„Ar aš nemėgstu, kai mane bučiuoja? — pagalvojo Džei- 
nė. - Čia tai bent klausimas. Ar aš nemėgstu, kai mane bu- 
čiuoja? Nesitikėk iš moters proto...“ Ji jau ketino atsakyti: 
„Žinoma, mėgstu“, tačiau, dideliam savo apmaudui, neti- 
kėtai apsipylė ašaromis. Akimirksniu ponia Dimli tapo „di- 
delė“ kokie būna suaugę žmonės, kol esame dar visai maži 
vaikai: ji virto kažkuo didžiuliu, šiltu ir minkštu, pas ką mes 
bėgame pasiguosti, kai sulūžta žaislas ar užsigauname kelį. 
Kai buvo vaikas, gausios motinos ar auklės glamonės Džei- 
nei nepatikdavo ir dažnai atrodydavo tarsi įžeidimas, bet 
dabar akimirką ji sugrįžo į tuos pamirštus ir retus laikus, kai 
baimė ar sielvartas būdavo didesni už išdidumą ir paguo- 
da atnešdavo palengvėjimą. Familiarumas nederėjo su jos 
požiūriu į gyvenimą, tačiau kol atėjo metas lipti žemyn, ji 
papasakojo poniai Dimli, kad dar ilgai neturės kūdikio, kad 
ją slegia vienatvė ir kad šiąnakt sapnavo košmarą. 

Per priešpiečius Dimlis pasakojo apie karaliaus Artūro 
Apskritojo stalo riterių legendas. 

— Tikrai nuostabu, - kalbėjo jis, - kaip viskas susipina 
net gana vėlyvoje Malorio versijoje. Ar kada pastebėjote, 
kad tose istorijose charakteriai dvejopi? Gineverė, Lanse- 
lotas ir kiti pagrindiniai veikėjai garbingi ir kilnūs, bet jie 
neturi nieko britiška. O antrame plane galima įžiūrėti vi- 
siškai kitokius žmones — Morganą ir Morgeivą — perdėm 
britiškus, kurie, būdami tikri karaliaus Artūro giminaičiai, 
visada daugiau ar mažiau jam priešiški. Ir dar jie visad turi 
reikalų su magija. Ar pamenate puikią frazę, kaip karalienė 
Morgana „kartu su kitomis kerėtojomis paskandino visą šalį 
gaisruose“? Merlinas, aišku, irgi britas, bet ne priešiškas. 

Ar visa tai nepanašu į Britaniją, kokia ji buvo nukariavimo 
išvakarėse? 

— Ką jūs norite pasakyti? — paklausė Džeinė. 

— Na, tam tikra visuomenės dalis galbūt iš seno buvo ro- 
mėniška. Žmonės dėvėjo togas, kalbėjo keltiškąja lotynų 
tarme, kuri mums turbūt primintų ispanų kalbą, ir visada 
buvo krikščionys. Tačiau šalies gilumoje, toli nuo kelių, už- 
siglaudusios miškų tankynėse galbūt gyveno mažos grupe- 
lės, valdomos tikrų britų karalių palikuonių, kurios kalbėjo 
valų kalba ir praktikavo druidų religiją. 

— O kuriems priklausė pats Artūras? — paklausė Džeinė. 
Tikras absurdas, kad sulig žodžiais „primintų ispanų kalbą“ 
jos širdis nustojo plakusi. 

— Čia ir slypi visa esmė, — atsakė Dimlis. - Galėtume 
įsivaizduoti senųjų britų palikuonį, tačiau pakrikštytą ir 
gavusį romėnišką išsilavinimą, besistengiantį atversti visą 
visuomenę ir beveik pasiekusį tikslą. Jam kliudė visa jo bri- 
tiška šeima, na, ir romėnai Lanselotai bei Lijonelai žiūrėjo 
iš aukšto. Tikriausiai todėl Kėjus visur vaizduojamas toks 
storžievis — jis buvo vietinių genčių kilmės. Ir tas nuolatinis 
grįžimas prie druidų tikėjimo. 

— O kam priklausė Merlinas? 

— Taip... Labai įdomus personažas. Galbūt viskas sužlugo 
tik todėl, kad jis per anksti mirė? Ar jūsų niekada nestebino 
Merlino prieštaringumas? Jis burtininkas, tačiau nėra blo- 
gas. Jis tikrai druidas, tačiau viską žino apie Gralį. Jis velnio 
išpera, tačiau Lajamonas nutraukia pasakojimą, kad įterp- 
tų, jog Merliną išauklėjęs padaras galų gale negali būti toks 
jau blogas. Prisimenate: „Dausose gyvena daugybė būtybių. 
Kai kurios jų geros, kai kurios sėja blogį.“ 

— Tikrai įdomu. Niekada nebūčiau pagalvojusi. 

— Aš dažnai spėlioju, - kalbėjo Dimlis, - ar Merlinas ne- 
buvo paskutinis atstovas kažko, ką vėlesnės kartos visiškai 
pamiršo, kas tapo nebeįmanoma, kai vieninteliai žmonės, 

galintys turėti ryšį su antgamtimi, teliko juodi arba balti — 
arba burtininkai, arba kunigai. 

— Kokia bjauri mintis, - tarė ponia Dimli, pastebėjusi 
sutrikusį Džeinės veidą. — Šiaip ar taip, Merlinas gyveno 
seniai, jei iš viso kada gyveno, dabar jis miręs ir saugiai pa- 
laidotas Bragdono šilo viduryje, kaip visi žinome. 

— Pasak legendos, palaidotas, bet nemiręs, — pataisė Dimlis. 

— Ak! - nejučia išsprūdo Džeinei, 

Ponas Dimlis toliau mąstė balsu: 

— Aš vis spėlioju, ką jie tenai ras, kai ims rausti duobę 
savo NKELI pamatams. 

— Pirma purvo, tada vandens, — atsiliepė ponia Dimli. — 
Todėl ir netikiu, kad tenai iš viso galima ką nors pastatyti. 

— Tai tu taip manai, — tarė jos vyras. — Jei taip, kodėl jie 
apskritai perka tą vietą? Nemanau, kad toks praktiškas lon- 
donietis kaip Džulsas, prisiskaitęs poetiškų fantazijų, tikisi 
atkasti Merlino mantiją! 

— Taigi taigi, Merlino mantiją! — nusijuokė ir ponia Dimli. 

— Taip. Kiek keistoka mintis. Galbūt ta šutvė išties nori 
iš arčiau pažvelgti į mantiją. Kitas klausimas, ar tam ne per 
skystos jų blauzdos! Kažin ar jiems patiktų, jei kartu su ja 
pasirodytų ir pats senis Merlinas. 

— Ta mergaitė tuoj apalps, — staiga pašoko iš vietos ponia 
Dimli. 

— Ei! Kas gi nutiko? — pažvelgęs į Džeinės veidą apstulbo 
Dimlis. —- Ar šiame kambaryje ne per karšta? 

— Ak, tai tiesiog kvaila, — išstenėjo Džeinė. 

— Pereikime į kitą kambarį, - pasiūlė Dimlis. - Štai Čia. 
Atsiremk man į ranką. 

Kiek vėliau gretimame kambaryje pasodinta prie praviro 
lango, pro kurį matėsi dideliais geltonais lapais nubarstyta 
veja, Džeinė bandė teisintis dėl absurdiško savo elgesio pa- 
sakodama šiąnakt susapnuotą košmarą. 

— Tikriausiai nevykusiai išsidaviau, — atsikvėpė ji. - Da- 
bar abu galite mane psichoanalizuoti. 

Iš Dimlio veido Džeinė galėjo spėti, kad jos pasakojimas 
padarė nemenką įspūdį. 

— Nepaprastai keista... tiesiog nepaprastai, - murmėjo 
jis. - Dvi galvos. Ir viena jų - Alkasano. Ar tai nekvepia... 

— Nereikia, Sesili, — pertarė jį ponia Dimli. 

— Manote, man reikia psichoanalitiko pagalbos? — pa- 
klausė Džeinė. 

— Psichoanalitiko? — tarsi nesupratęs pakartojo Dimlis. — 
A, suprantu. Norėtum nueiti pas Brizekrį ar dar kurį nors? 

Džeinė suprato, kad savo klausimu išblaškė jam visiškai 
kitokias mintis, kuriose — tai irgi neguodė — nebuvo vietos 
rūpinimuisi jos dvasine sveikata. Tas sapnas, matyt, priminė 
jam kažkokią kitą problemą, nors Džeinė neturėjo suprati- 
mo, kas tai galėtų būti. 

Dimlis pažvelgė pro langą. 

— Manęs jau laukia vienas iš nuobodžiausių mokinių, — 
pasakė. — Turiu grįžti į kabinetą klausytis esė apie Sviftą, 
kuri prasidės žodžiais „Sviftas gimė...“ ir taip toliau. Ir rei- 
kės prisiversti klausytis. — Jis dar kiek pastovėjo uždėjęs 
ranką Džeinei ant peties. - Klausyk, — pagaliau tarė, - ne- 
siruošiu tau patarinėti. Bet jeigu nuspręsi kur nors kreiptis 
dėl to sapno, norėčiau, kad pirmiausia nueitum adresu, kurį 
Margaretė arba aš tau duosime. 

— Jums nepatinka ponas Brizekris? — paklausė Džeinė. 

— Negaliu paaiškinti, - atsakė Dimlis. - Ne dabar. Viskas 
taip sudėtinga. Pasistenk išmesti tai iš galvos. Tačiau jei ap- 
sispręsi, tiesiog duok mums pirmiems žinoti. Iki pasimatymo. 

Jam išėjus beveik iškart prisistatė keletas kitų lankytojų, 
taigi galimybės išsikalbėti su šeimininke nebeliko. Po pus- 
valandžio Džeinė išėjo namo, bet ne aplinkiniu tuopomis 
apaugusiu keliu, o takeliu tiesiai per pievas, kur ganėsi asilai 
ir žąsys, kairėje kilo Edžestono stogai ir bokštai, o dešinėje 


horizonte buvo matyti vėjo malūnas. 


PIETŪS PAS PROREKTORIŲ 


— Kaip apmaudu! — pasakė Kurijus stovėdamas priešais židi- 
nį savo nuostabiame kambaryje su langais į Niutono kiemą. 
Jo apartamentai buvo geriausi visame koledžo pastate. 

— Žinutė nuo NO? -— paklausė Džeimsas Basbis, kuris 
kartu su lordu Feverstonu ir Marku gėrė cheresą Kurijaus 
svetainėje. NO buvo pravardės Non Olet* santrumpa. Tokią 
pravardę buvo gavęs Čarlzas Pleisas, Braktono rektorius. Jo 
išrinkimas į šias pareigas prieš gerus penkiolika metų buvo 
viena pirmųjų progresyviojo elemento pergalių. Remda- 
miesi argumentais, kad koledžui reikia „šviežio kraujo“, kad 
jį reikia išmušti iš „akademinės rutinos vėžių“, jie prastūmė 
pagyvenusį tarnautoją, kuris nuo to laiko, kai baigė nežymų 
Kembridžo koledžą, niekada nebuvo susidūręs su akademi- 
niu gyvenimu, tačiau buvo parašęs monumentalų praneši- 
mą apie higienos sąlygas nacionalinėse įstaigose. Šis darbas 
progresyviajam elementui pasirodė nebloga rekomendacija. 
Jie tarėsi pliaukšterėję gerą antausį diletantams ir kietakak- 
čiams, o šie atkeršijo pakrikštydami naująjį rektorių Non 
Olet. Ilgainiui net Pleiso šalininkai pradėjo jį taip vadinti, 
nes tas nepateisino į jį dėtų vilčių. Paaiškėjo, kad jis tėra 
aistringas filatelistas sutrikusiu virškinimu, o posėdžiuose 
prabildavo taip retai, kad kai kurie jaunesnieji nariai visai 
nebuvo girdėję jo balso. 


* Nekvepia (lot.). Visa frazė pecunia non olet — pinigai nekvepia (vert.). 

— Taip, velniai jį rautų, — atsakė Kurijus, — nori matyti 
mane tučtuojau po pietų be galo svarbiu klausimu. 

— Kitaip tariant, — prabilo iždininkas, — pas jį nusigrūdo 
Dževelo kompanija ir norėtų viską kaip nors atitaisyti. 

— Neduočiau už tai nė sudilusio skatiko, — burbtelėjo 
Kurijus. - Rezoliucijos atšaukti neįmanoma. Jie tai puikiai 
žino. Tačiau sugadinti visą vakarą jiems pavyko. 

— Tik tavo vieno vakarą, — įsiterpė Feverstonas. — Nepa- 
miršk išeidamas palikti savo ypatingojo brendžio. 

— Ak, tas Dževelas! Dieve mano! — šūktelėjo Basbis kaire 
ranka taršydamas barzdą. 

— Man kiek pagailo to senuko, — tarė Markas. 

Jis pasakė taip dėl keleto priežasčių. Pirmiausia reikia pri- 
pažinti tiesą — jam nepatiko netikėtas ir visai nebūtinas Fe- 
verstono šiurkštumas. Be to, jam visą dieną nedavė ramybės 
mintis apie skolą Feverstonui dėl savo narystės. Kas per vie- 
nas tas Feverstonas? Bet keistas paradoksas — net jausdamas, 
kad atėjo metas apginti savo nepriklausomybę ir parodyti, 
jog jis ne visada ir ne visur sutinka su progresyviojo elemen- 
to metodais, Markas tuo pat metu neaiškiai juto, kad šiek 
tiek nepriklausomybės tik sustiprins jo padėtį tame pačiame 
elemente. Jei jam būtų atėjusi mintis „Jei parodysi charakte- 
rį, Feverstonas tave vertins labiau“, Markas tuoj pat būtų ją 
atmetęs kaip palaižūnišką, bet tokia mintis jam neatėjo. 

— Pagailo Dževelo? — atsisuko Kurijus. - Taip nekalbėtu- 
mėt, jei žinotumėt, koks jis buvo jėgų žydėjime. 

— Aš jums pritariu, — pasakė Feverstonas Markui, — tačiau 
laikausi Klauzevico* požiūrio. Humaniškiausias yra atviras 
karas. Užčiaupiau jį tučtuojau. Dabar, kai jau atsigavo po 
šoko, jis visai patenkintas savimi, nes aš savo elgesiu patvir- 
tinau viską, ką jis kalbėjo apie jaunąją kartą pastaruosius ke- 
turiasdešimt metų. O ar buvo dar kokia išeitis? Gal reikėjo 


* Karlas fon Klauzevicas (Carl von Clausewitz, 1780-1831) — prūsų karo teore- 
tikas (vert.). 


35 


leisti jam pliurpti, kol pasprings ar gaus širdies smūgį ir galų 
gale nusivils, kad visi su juo elgėsi padoriai? 

— Taip, žinoma, galima žvelgti ir šitaip, - atsakė Markas. 

— Velniop visa tai, - kalbėjo Feverstonas, - niekas ne- 
mėgsta, kai iš jo atima duoną. Ką veiktų vargšas Kurijus, jei 
visi kietakakčiai vieną gražią dieną nustotų priešgyniauti? 
Baigtųsi Otelo malonumai. 

— Ponai, pietūs patiekti, — pranešė Kurijaus šaulys — taip 
Braktono koledže vadindavo tarnus. 

— Tai absurdas, Dikai, - pasakė Kurijus, kai jie susėdo 
prie stalo. — Nežinau, ką atiduočiau, kad tik visi tie kieta- 
kakčiai ir obstrukcionistai užsičiauptų ir būtų galima rimtai 
imtis darbo. Manai, man patinka nuolatos vien tik šalinti 
kliūtis? 

Markas pastebėjo, kad šeimininką suerzino lordo Fevers- 
tono juokeliai. Pastarasis prapliupo vyrišku, užkrečiamu 
juoku. Markas pajuto, kad pradeda jį mėgti. 

— Darbo? — nežiūrėdamas į Marką, tačiau leisdamas pa- 
justi, kad šis irgi dalyvauja pokšte, perklausė Feverstonas. 

— Ka gi, kiekvienas mūsų turime savo darbą, - atsakė 
Kurijus kiek žemesniu ir rimtesniu balsu, kokiu kai kurie 
žmonės kalba apie sveikatą ar religiją. 

— Apie tave niekada šito nepagalvočiau, — kurstė Fe- 
verstonas. 

— Tai ir yra blogiausia visoje sistemoje, — atšovė Kuri- 
jus. —- Tokioje vietoje kaip ši arba turi pasitenkinti matyda- 
mas, kaip viskas yra, turiu galvoje, sustabarėja, arba aukoti 
savo mokslinę karjerą vidinės koledžo politikos labui. Vieną 
gražią dieną viską mesiu ir sėsiu prie savo knygos. Dikai, juk 
žinai, kad turiu visą medžiagą. Vienos vasaros atostogos be 
pašalinių rūpesčių, ir tikriausiai sudėliočiau viską į vietas. 

Niekad anksčiau nematęs užspeisto į kampą Kurijaus, 


Markas nejučia gėrėjosi scena. 

— O taip, suprantu, - pasakė Feverstonas. - Norėdami 
išlaikyti šią sumautą visuomenę apsišvietusią šviesiausi jos 
protai priversti visiškai apleisti švietimą. 

— Kaip tik taip! — nudžiugo Kurijus. — Tai tik... — ir nutilo 
suabejojęs, ar jo žodžiai traktuojami pakankamai rimtai. 

Feverstonas nusikvatojo. Iki šiol visą dėmesį skyręs val- 
giui iždininkas rūpestingai nusišluostė barzdą ir rimtai 
prabilo: | 

— Išties gana juokinga, bet man atrodo, kad Kurijus tei- 
sus. Įsivaizduokite, jei jis mestų prorektoriaus pareigas ir 
imtųsi savo knygos. Jis tikrai parašytų perkūniškai gerą kny- 
gą apie ekonomiką... 

— Ekonomiką? — kilstelėjo antakius Feverstonas. 

— Rašau apie karo istoriją, Džeimsai, — pataisė Kurijus, 
kuris kiek sutrikdavo, kai kolegos negalėdavo tiksliai prisi- 
minti koledže jo atstovaujamos mokslo šakos. 

— Žinoma, turėjau omeny karo istoriją, - pasitaisė Bas- 
bis. — Taigi, kaip sakiau, jis parašytų perkūniškai gerą kny- 
gą3 apie karo istoriją. Tačiau ji pasentų per dvidešimt metų. 
O darbas, kurį jis dirba dabar, duos koledžui naudos ir po 
šimtmečių. Ko vertas vien jau NKEI atėjimas į Edžestoną. 
Ką pasakysit apie tai, Feverstonai? Kalbu ne vien apie fi- 
nansinius reikalus, nors kaip iždininkas esu apie juos kuo 
geriausios nuomonės. Kalbu apie naują gyvenimą, išky- 
lančią naują viziją, snaudžiančios jėgos pažadinimą. Kokią 
ekonomikos knygą... 

— Karo istorijos, — meiliai pataisė Feverstonas, tačiau šį- 
kart liko neišgirstas. 

— Kokią ekonomikos knygą galėtume su tuo palyginti? 
Laikau tai didžiausiu šio šimtmečio praktinio idealizmo 
triumfu. 

Emė jaustis gero vyno poveikis. Visi kai kada sutinkame 


kunigų, pamirštančių sutaną po trečios taurelės, tačiau Bas- 


37 


biui atsitikdavo priešingai. Savąją sutaną jis prisimindavo 
būtent po trečios taurelės. Ir po trisdešimties atsimetimo 
metų dvasininkas jame vis dar snaudė, o dabar, kai vynas ir 
žvakių šviesa atpalaidavo liežuvį, netikėtai prabudo. 

— Bičiuliai, jūs gi žinote, — kalbėjo jis, — man visai nerūpi 
ortodoksija. Bet jei kalbėtume apie religijos esmę, tai ne- 
svyruodamas tvirtinu, kad atvesdamas į Edžestoną NKEI 
Kurijus per vienus metus dėl jos padarė daugiau nei tas 
Dževelas per visą savo gyvenimą. 

— Na, - kukliai atsiliepė Kurijus, — juk dėl to mes ir dir- 
bome. Galėčiau pasakyti visai kaip ir tu, Džeimsai... 

— Ne, ne,-— pertraukė iždininkas, —- aišku, ne. Mes visi 
kalbame skirtingomis kalbomis, tačiau visi norime pasakyti 
tą patį. 

— Ar nors vienas iš jūsų žino, kas yra NKE!I ir ką jie ruo- 
šiasi Čia veikti? — pasidomėjo Feverstonas. 

Kurijus kiek sutrikęs pažvelgė į jį. 

— Keistoka girdėti tai iš tavo lūpų, Dikai, - pasakė. - Ma- 
niau, pats tenai sukiojiesi. 

— Argi ne naivu tikėtis, kad kur nors sukiojantis galima 
sužinoti tikslią oficialią programą? — atšovė Feverstonas. 

— A, kalbi apie smulkmenas, — pasakė Kurijus ir nutilo. 

— Feverstonai, tikrai darote didžiulę paslaptį iš nieko, — 
įsiterpė Basbis. - Manyčiau, NKE tikslai gana aiškūs. Tai 
pirmasis bandymas rimtai panaudoti mokslą valstybės in- 
teresams tenkinti. Skirtumai tarp šito ir visko, kas buvo 
anksčiau, yra esminiai. Vien jau pastatai, vien administra- 
cinis aparatas!.. Pažvelkime, ką jie jau nuveikė pramonė- 
je. Pažvelkime, ką jie ruošiasi padaryti sutelkę visus šalies 
talentus, ir ne vien mokslinius talentus siaurąja to žodžio 
prasme. Penkiolika departamentų direktorių, gaunančių 
po penkiolika tūkstančių per metus! Sava įstatymų leidyba! 
Kiek girdėjau, net sava policija! Savi architektai, matinin- 


kai, inžinieriai! Nuostabu! 

— Taip, taip, ir mūsų vaikų karjera... — pridūrė Feverstonas. 

— Ką turite galvoje taip sakydamas, lorde Feverstonai? — 
paklausė Basbis statydamas ant stalo taurę. 

— Viešpatie! — šūktelėjo Feverstonas, jo akys juokėsi. — 
Koks netaktas! Džeimsai, visai pamiršau, kad jūs vedęs. 

— Aš visiškai pritariu Džeimsui, - pasakė Kurijus, kuris 
nekantriai laukė eilės prabilti. - NKEI žymi naujos eros 
pradžią — tikrai mokslinės eros. Iki šiol viskas vyko bet kaip. 
NKElI padės pačiam mokslui suteikti mokslinį pagrindą. Jie 
turės keturiasdešimt kasdien posėdžiaujančių komitetų ir 
yra sukūrę puikų prietaisą. Man rodė modelį, kai praėjusį 
kartą buvau mieste: kiekvieno komiteto ataskaitos kas pusė 
valandos pasirodo tam skirtuose skyriuose specialioje lento- 
je. Tenai jos tvarkomos ir specialiomis strėlytėmis sujungia- 
mos su kitų ataskaitų atitinkamomis vietomis. Žvilgtelėjęs į 
tą lentą savo akimis gali pamatyti formuojamą viso instituto 
politiką. Planuojama, kad mažiausiai dvidešimt specialistų 
dirbs prie šios lentos tam skirtame kambaryje, šiek tiek pa- 
našiame į metropoliteno kontrolines viršutiniame pastato 
aukšte. Tas prietaisas nuostabus. Skirtingo pobūdžio atas- 
kaitos šviečia skirtingomis spalvomis. Tikriausiai kainavo 
pusę milijono. Jie vadina tą prietaisą pragmatometru. 

— Taigi ir vėl galime įvertinti, ką institutas jau dabar duo- 
da šaliai, - pasakė Basbis. - Pragmatometrija ateityje bus 
didis dalykas. Šimtai žmonių dirbs šį darbą. Argi tokia lenta 
galėtų pasenti iki užbaigiant pastatą?! 

— Taip, taip, dėl Dievo, —- sušuko Feverstonas. —- Pats NO 
man šįryt minėjo, kad instituto sanitarija turėtų būti šis tas 
nepaprasto. 

— Tiesa, — patvirtino Basbis. — Nematau priežasties, kodėl 
turėčiau laikyti tai niekais. 

— Studokai, o ką jūs apie tai manote? — paklausė Fe- 


verstonas. 

— Manau, - atsiliepė Markas, - kad Džeimsas užsiminė 
apie svarbiausią dalyką sakydamas, jog jie turės savo teisi- 
ninkus ir savo policiją. Nė sudilusio skatiko neduočiau už 
visus pragmatometrus ar de luxe sanitariją. Čia svarbiausia 
tai, kad mokslas bus panaudotas socialinėms problemoms 
spręsti ir tam bus skiriamos visos valstybės jėgos, kaip 
anksčiau būdavo skiriamos karui. Jie tikrai galės daugiau 
nei senasis gerasis mokslas, todėl norisi tikėti, kad jie ir 
pasieks daugiau. 

— Prakeikimas, — burbtelėjo Kurijus pažvelgęs į laikro- 
dį. - Manęs laukia NO. Jei baigę vyną dar norėsite bren- 
džio, tai jis anoje spintelėje. Taures rasite lentynoje virš jos. 
Grįšiu, kai tik galėsiu. Džeimsai, tu neisi? 

— Taip, taip, — atsakė iždininkas. — Aš anksti guluosi. Pa- 
silikdamas tik sugadinčiau jums abiem vakarą. Šiandien aš 
nuo pat ankstaus ryto ant kojų. Tik kvailys gali imtis kokių 
nors pareigų šiame koledže. Nesibaigiantys rūpesčiai. Baisi 
atsakomybė. Ir vis tiek neretai išgirsti, kad tikrieji darbi- 
ninkai yra tos popierių žiurkės, neiškišančios nosies iš savo 
bibliotekų ir laboratorijų! Norėčiau pamatyti, ką darytų 
Glosopas ir į jį panašūs, jei jiems ant pečių užristų tokį dar- 
bą, koks šiandien teko man. Kurijau, bičiuli, tavo gyveni- 
mas būtų daug lengvesnis, jei būtum prie ekonomikos ir 
apsistojęs. 

— Kiek galima kartoti... - pradėjo Kurijus, tačiau Basbis 
atsistojęs jau pasakojo Feverstonui anekdotą. 

Kai tik abu vyrai išėjo, Feverstonas keletą akimirkų Žiū- 
rėjo į Marką nutaisęs neperprantamą veidą. Tada atsikosė- 
jo. Bet kosulys netikėtai virto nesulaikomu kvatojimu. Jis 
brinktelėjo visu liesu raumeningu kūnu atgal į krėslą ir kva- 
tojosi vis garsiau. Juokėsi taip užkrečiamai, kad Markas ir 
pats nejučia prajuko — visai nuoširdžiai ir kiek bejėgiškai, 


lyg vaikas. 

— Pragmatometrija, karališkos išvietės, praktinis idealiz- 
mas, — išstenėjo Feverstonas. 

Tą akimirką Markas pasijuto lyg išsilaisvinęs. Jis prisi- 
minė įvairias smulkmenas, į kurias buvo atkreipęs dėmesį 
stebėdamas Basbį ir Kurijų. Anksčiau jas pridengdavo jo 
susižavėjimas progresyviuoju elementu, bet dabar jis jau 
nusistebėjo, kaip galėjo nesuprasti, kokie jie juokingi. 

— Turbūt tikra katastrofa, —- kiek atsigavęs prašneko Fe- 
verstonas, — kai žmonės, tvarkantys reikalus, paklausti apie 
tų reikalų esmę, tauzija tokius niekus. 

— Vis dėlto tam tikra prasme jie yra šviesiausi Braktono 
protai, — pasakė Markas. | 

— Gerasis Dieve, žinoma, ne! Glosopas ar Akiplėša Bilas, 
net senis Dževelas dešimt kartų protingesni. 

— Niekad nebūčiau pamanęs, kad jūsų toks požiūris. 

— Manau, tas Glosopas ir į jį panašūs neteisingai vertina- 
mi. Laikau jų idėjas apie žinias ir kultūrą nerealistinėmis. 
Vargu ar jos tinka pasauliui, kuriame gyvename. Tai tik fan- 
tazijos. Tačiau reikia pripažinti, kad jie mąsto nuosekliai. 
Jie žino, ko nori. O abu mūsų vargšai draugai... Nors juos 
nesunku įtikinti sėsti į reikiamą traukinį ir jie net sugeba 
būti mašinistai, tačiau žalio supratimo neturi nei kur tas 
traukinys važiuoja, nei ko. Jie net sušilę stengiasi pakviesti į 
Edžestoną NKEI - tam jie ir reikalingi. Bet paklausk jų, kas 
yra NKEI ir kam viso to reikia! Pragmatometrija! Penkioli- 
ka departamentų direktorių! 

— Ka gi, matyt, mažai kuo nuo jų skiriuosi. 

— Na jau ne. Jūs iš karto perpratote esmę. Žinojau, kad 
perprasite. Skaičiau visus jūsų darbus nuo to laiko, kai esate 
koledže. Todėl ir norėjau su jumis pasikalbėti. 

Markas tylėjo. Jautėsi taip, lyg svaigiu greičiu būtų per- 
keltas iš vienos šventovės į kitą, dar šventesnę, o puikus 
Kurijaus portveinas dar sustiprino šį įspūdį ir jis neįstengė 


prabilti. 

— Norėjau pakviesti jus dirbti institute, - pasakė Fe- 
verstonas. 

— Tai reikštų palikti Braktoną? 

— Nieko čia nuostabaus. Abejoju, kad koledže gaunate 
viską, ko jums reikia. Padarysime rektoriumi Kurijų, kai 
NO išeis į pensiją, ir... 

— Jie norėtų išrinkti rektoriumi jus. 

— Dieve! — apstulbo Feverstonas. 

Markas suprato, kad Feverstonui tai skamba lyg pasiū- 
lymas tapti atsilikėlių mokyklos direktoriumi, ir padėkojo 
fortūnai, jog neištarė šios pastabos rimtu balsu. Tada abu 
nusijuokė. 

— Jūs absoliučiai žlugtumėte kaip rektorius, — tarė Fevers- 
tonas. — Tai darbas Kurijui. Jis tai jau tinka kuo puikiausiai. 
Čia reikia žmogaus, kuris mėgsta intrigas ir suktybes tiesiog 
dėl jų pačių ir neklausinėja, kam to reikia. Nes jei imtų 
klausinėti, pradėtų viską reguliuoti savaip. O dabar tereikia 
užsiminti, kad jis galvoja taip ir taip, kad yra žmogus, kurio 
mirtinai reikia koledžui, ir jis nieko nelaukdamas ims taip ir 
taip galvoti. Ir nenurims, kol tas žmogus negaus stipendijos. 
Tam mums šitas koledžas ir reikalingas — tai tarsi naujokų 
verbavimo punktas. 

— Naujokų verbavimo NKEI? 

— Taip, pirmiausia. Bet tai tik maža viso veiksmo dalis. 

— Nesu tikras, kad suprantu jus. 

— Netrukus suprasite. Vidaus politika, be abejo, ir taip 
toliau! Pasakymas, kad žmonija yra atsidūrusi kryžkelėje, 
skamba kaip iš Basbio lūpų. Tačiau dabar toks yra pagrin- 
dinis klausimas — pasirinkti, kurioje pusėje esi: obskuran- 
tizmo ar tvarkos. Rodos, atėjo laikas mums, kaip biologinei 
rūšiai, paimti savo likimą už apynasrio. Jei tikrai mokslui 
bus atrištos rankos, jis galės imtis tvarkyti žmoniją ir pa- 
versti žmogų tikrai produktyviu gyvūnu. O jei ne - ką gi, 
mes savo pareigą būsime atlikę. 

— Tęskite. 

— Svarbiausios problemos yra trys. Pirmoji - tarp- 
planetinė... 

— Po galais, apie ką jūs kalbate? 

— Na, tai nėra labai svarbu. Šiuo metu nieko negalime 
padaryti. Padėti galėjo vienintelis Vestonas. 

— Ar tas, kuris žuvo per antskrydį? 

— Jis buvo nužudytas. 

— Nužudytas?! 

— Esu visiškai tikras, kad taip ir buvo, net numanau, kas 
žudikas. 

— O Dieve! Ir nieko negalima padaryti? 

— Nėra jokių įrodymų. Žudikas yra visų gerbiamas luošas 
Kembridžo dėstytojas silpnomis akimis ir šviesia barzda. Jis 
yra pietavęs šiame koledže. 

— Kodėl jis nužudė Vestoną? 

— Nes tas buvo mūsų pusėje. Žudikas yra vienas iš priešų. 

— Juk nenorite pasakyti, kad nužudė vien tik dėl to? 

— Noriu, - kumščiu į stalą trinktelėjo Feverstonas. — 
Čia ir slypi visa esmė. Ne kartą išgirsite tokius kaip Kuri- 
jus ar Džeimsas kalbant apie „karą“ prieš reakciją. Jiems 
ir į galvą neateina, kad tas karas gali būti tikras, kad jo 
aukos gali būti tikros. Jie įsivaizduoja, kad aršus anos pu- 
sės pasipriešinimas baigėsi Galilėjaus persekiojimu. Neti- 
kėkite tuo. Iš tiesų prasidėjo tik dabar. Dabar jie žino, kad 
mes pagaliau turime tikrą galią. Todėl žmonijos likimas 
išsispręs per artimiausius šešiasdešimt metų. Jie kovos dėl 
kiekvieno colio. Jie ryšis viskam. 

— Jie negali laimėti, — pasakė Markas. 

— Ir nelaimės, — atitarė Feverstonas. - Tikėkimės. Todėl 
taip svarbu mums visiems pasirinkti teisingą pusę. Jei ban- 
dysite būti neutralus, liksite paprastas pėstininkas. 

— Ak, nė kiek neabejoju, kuri pusė manoji, - atsakė Mar- 

kas. — Tik pasverkite — juk žmonijos gerovė yra visa ko 
pamatas! 

— Na, asmeniškai aš nevartočiau basbizmų. Kiek nerealu 
remti savo veiksmus tuo, kas gali nutikti po milijonų metų, 
ir nereikia pamiršti, kad ana pusė taip pat tariasi veikian- 
ti žmonijos labui. Abiejų pusių argumentai psichologiškai 
pagrįsti. O praktinė dalis tokia, kad nei jūs, nei aš nemėgs- 
tame būti pėstininkai, mums labiau patinka kova — ypač ka- 
riaujant laiminčioje pusėje. 

— Ir koks pirmas praktinis žingsnis? 

— Taip, geras klausimas. Kaip jau sakiau, tarpplanetinę 
problemą kuriam laikui galima atidėti. Antroji problema — 
mūsų gyvenamos erdvės išvalymas šioje planetoje. Kalbu 
ne vien apie vabzdžius ar bakterijas. Visokių gyvybės rū- 
šių tikrai per daug, — ir augalinės, ir gyvulinės kilmės. Šios 
problemos mes dar neišsprendėme. Pirma — nepajėgiame, 
antra — tebeturime humanistinių ir estetinių skrupulų, be 
to, iki šiol esame nepakankamai ištyrę gamtos pusiausvyros 
dėsnius. Tai užduotis artimiausiai ateičiai. Trečioji proble- 
ma yra pats Žmogus. 

— Tęskite. Tikrai labai įdomu. 

— Žmogus turi prisiimti atsakomybę už žmogų. Tai reiš- 
kia, jei pamenate, kad kai kurie žmonės turi imtis atsakomy- 
bės už kitus, o tai dar viena priežastis kuo greičiau išnaudoti 
progą. Jūs ir aš norime būti tie, kurie prisiima atsakomybę, 
o ne tie, už kuriuos ji prisiimama. Taigi. 

— Apie ką konkrečiai kalbate? 

— Apie visiškai paprastus ir akivaizdžius dalykus, pir- 
miausia netinkamų individų sterilizaciją, atsilikusių rasių li- 
kvidavimą (mums nereikia balasto) ir dirbtinę atranką. Vė- 
liau tinkamas auklėjimas, įskaitant prenatalinį. Auklėjimu 
vadinu ne tuos pliurpalus „nori mokaisi, nori — ne“. Išties 


auklėjant pasiekiama tai, ko norima neklystamai, nesvarbu, 

nori to auklėjamieji arba jų tėvai ar nenori. Žinoma, pirma 
vien psichologijos priemonėmis. Bet galiausiai - cheminė 
intervencija, tiesioginis manipuliavimas smegenimis... 

— Tai tikrai didinga vizija, Feverstonai. 

— Tai galų gale tikra. Visiškai naujas žmogus ir tokie kaip 
jūs duoda jam pradžią. 

— Jaučiuosi kiek kebliai. Nepalaikykite to apsimestiniu 
kuklumu, tačiau aš dar nematau, kuo galėčiau prisidėti. 

— Jūs ne, tačiau mes matome. Jūs mums reikalingas: pa- 
tyręs, radikaliai realistinių pažiūrų sociologas, kuris nebijo 
atsakomybės. Beje, rašantis sociologas. 

— Norite, kad aš visa tai aprašyčiau? 

— Ne. Norime, kad rašydamas jūs visa tai užmaskuotu- 
mėte. Žinoma, tik šiuo veiklos etapu. Nenorime, kad kai 
viskas prasidės, mums sukliudytų plačiosios britų publikos 
kilniadvasiškumas. Tenorime, kad kilniadvasiškumas įgytų 
tinkamą reikšmę. Bet šiuo metu labai svarbus pats patei- 
kimas. Pavyzdžiui, jei kas nors šnipšteltų, kad NKEI nori 
gauti teisę eksperimentuoti su kriminaliniais nusikaltėliais, 
klykdamos apie humaniškumą tučtuojau sukiltų visos abie- 
jų lyčių senmergės. Pavadinkite tai neprisitaikančių indi- 
vidų integracija — ir jos visos tirps iš susižavėjimo, kad pa- 
galiau baigėsi brutalių bausmių era. Argi ne keista — žodis 
„eksperimentas“ nėra populiarus, tačiau niekam nekliūva 
žodis „eksperimentinis“. Negalima eksperimentuoti su vai- 
kais, tačiau pasiūlykite mieliems vaikučiams nemokamą 
mokslą eksperimentinėje NKEI mokykloje - problemos 
kaip nebūta! 

— Nejau norite pasakyti, kad... hm... žurnalistika ir bus 
mano tikrasis darbas? 

— Darbas neturės nieko bendra su žurnalistika. Pirmieji 
jūsų skaitytojai bus Atstovų Rūmų komitetai, ne plačioji 
publika, tačiau tai tik antraeilis dalykas. O dėl paties dar- 

bo... Sunkoka pasakyti, kaip viskas susiklostys. Kalbėda- 
mas su tokiu žmogumi kaip jūs neakcentuoju finansinio 
aspekto. Pradžia būtų gana kukli — apie pusantro tūkstančio 
per metus. 

— Apie tai net negalvojau, — nuraudęs iš susižavėjimo at- 
siliepė Markas. 

— Ką gi, turiu jus perspėti ir dėl pavojaus. Galbūt jis iškils 
ne tuojau pat. Bet kai reikalai pajudės, visai galimas dalykas, 
jie bandys išmušti jus iš rikiuotės kaip vargšą senį Vestoną. 

— Vargu ar mane tai labai baugintų, — atsakė Markas. 

— Paklausykite, — tarė Feverstonas. - Leiskite jus rytoj 
nuvežti pas Džoną Viterį. Jis prašė atvežti jus savaitgalį, jei 
susidomėsite. Susipažintumėte su visais svarbiausiais žmo- 
nėmis ir galbūt būtų lengviau apsispręsti. 

— Kaip tenai pakliuvo Viteris? Maniau, kad NKEI vado- 
vauja Džulsas. 

Džulsas buvo pasižymėjęs rašytojas ir mokslo populiarin- 
tojas, kurio vardas viešai visuomet buvo siejamas su nau- 
juoju institutu. 

— Džulsas! Pragaro vartai! — šūktelėjo Feverstonas. - Ar 
tik nemanote, kad tas talismanas bent ką nutuokia, kas iš 
tikro vyksta? Jis reklamuoja institutą Didžiosios Britanijos 
publikai sekmadienio laikraščiuose ir ima savo nemenką al- 
gelę. Darbe iš jo jokios naudos. Jo galvoje pilna devyniolik- 
tojo šimtmečio socialinio šlamšto ir įvairių nesąmonių apie 
žmonijos teises. Iš jo tėra naudos tiek, kiek iš Darvino! 

— O, pakaks, - atsiliepė Markas. — Visąlaik stebėjausi, 
kaip tas atgyvena pas jus pateko. Taip, geriausia bus priimti 
jūsų kvietimą. Kada išvyksite? 

— Gal ketvirtis po dešimtos. Man minėjo, kad gyvenate 
prie Sandauno plento. Galiu skambtelėti ir pasiimti jus. 

— Dėkoju. Dabar papasakokite man daugiau apie tą 
Viterį. 

— Džonas Viteris, — pradėjo Feverstonas, tačiau staiga nu- 
tilo. — Velnias! —- nusikeikė. — Kurijus grįžta. Dabar turėsime 
klausytis, ką teikėsi pasakyti NO ir kaip puikiai jį sutvarkė 
mūsų superpolitikas. Nepabėkite. Man prireiks moralinės 


paramos. 

Paskutinis autobusas buvo seniai pravažiavęs ir Markas par- 
ėjo namo per mėnesienos nužertą miestą. Atidarius duris 
atsitiko neįprastas dalykas. Nespėjęs peržengti slenksčio jis 
pajuto savo glėbyje virpančią, vos ne verkiančią — net nuo- 
lankią Džeinę. Ji sušnibždėjo: 

— Ak, Markai, aš taip bijojau... 

Jį nustebino kažkas neįprasta pačiame Džeinės kūne. Tar- 
si akimirkai būtų sugriuvusi kokia ją nuolat supanti gynybi- 
nė siena. Kartais taip atsitikdavo ir anksčiau, bet labai retai. 
Ir pastaruoju metu vis rečiau. Jis iš patirties žinojo, kad po 
tokio pasikeitimo kitą dieną netrūks nepaaiškinamų kivirčų. 
Marką tai stebindavo, tačiau jis niekada neišreikšdavo savo 
nusistebėjimo. 

Nežinia, ar jis būtų supratęs jos jausmus net jei jie būtų 
jam paaiškinti, tačiau Džeinė niekada ir neaiškindavo. Ko 
gero, ji ir pati nelabai suprasdavo. Tačiau priežastys, tą va- 
karą privertusios ją elgtis neįprastai, buvo gana paprastos. 
Puikiai nusiteikusi ir alkana po pasivaikščiojimo, apie pusę 
penkių ji grįžo iš Dimlių visiškai tikra, kad praėjusios nak- 
ties košmaras ir priešpiečių įspūdžiai jau praeityje ir niekada 
iš tenai nebegrįš. Geriant arbatą teko pakilti, uždegti šviesą 
ir užtraukti užuolaidas, nes dienos jau buvo trumpos. Tai 
darydama Džeinė pagalvojo, kad bijoti to sapno ir persigąsti 
vien paminėjus palaidoto, bet nemirusio senio mantiją ar 
panašiai kaip ispanų skambančią kalbą — lygiai taip pat ira- 
cionalu kaip vaikystėje bijoti tamsos. Tada prisiminė, kaip 

vaikystėje bijodavo tamsos. Galbūt ji per ilgai leido šiems 
prisiminimams suktis galvoje. Kai atsisėdo baigti arbatos, 
vakaras jau buvo sugadintas. Tiesą sakant, jis ir pirma buvo 
nekoks. Pirmiausia tapo sunku išlaikyti mintis prie savo 
knygos. Kai suvokė šį sunkumą, jau buvo nebeįmanoma 
susikaupti prie jokios knygos. Paskui suprato, kad jai kažko 
neramu. Ir susijaudino dėl šito nerimo. Vėliau buvo ilgas 
laikas, kai ji dar nebijojo, tačiau žinojo, kad netrukus tikrai 
išsigąs, jei nepavyks suimti savęs į rankas. Nežinia kodėl 
nesinorėjo eiti į virtuvę ko nors užkąsti ir buvo sunku, be- 
veik neįmanoma, valgyti pasiruoštą maistą. Jau nebebuvo 
prasmės slėpti nuo savęs baimę. Iš nevilties ji paskambino 
Dimliams. 

— Aš pagaliau apsisprendžiau pasikalbėti su jūsų žmogu- 
mi, — pasakė. 

Po neįprastos pauzės pasigirdo ponios Dimli balsas. Ji pa- 
sakė pavardę — Aironvud - tikriausiai mis Aironvud. Džei- 
nė, kuri nežinia kodėl tikėjosi vyro, vos neatsisakė. Mis Ai- 
ronvud gyveno ant Sent Anos kalvos. Džeinė paklausė, ar 
nereikia pranešti iš anksto. 

— Ne, - atsakė ponia Dimli,- jie... jiems nereikia 
pranešti. 

Džeinė užtęsė pokalbį kiek tik galėjo. Ir skambino ji ne 
tam, kad gautų adresą, bet kad išgirstų Motulės Dimli balsą. 
Slapta tikėjosi, kad Motulė Dimli pajus jos neviltį ir iškart 
pasakys: „Tuojau pat atvažiuoju.“ Bet jinai tik pasakė adresą 
ir paskubėjo atsisveikinti. Džeinei ponios Dimli balsas pasi- 
rodė keistas. Lyg paskambindama ji būtų pertraukusi pokal- 
bį apie save pačią... arba ne — apie kažką daug svarbesnio, 
su kuo ji kažkaip susijusi. Ir ką ponia Dimli turėjo galvoje 
sakydama „Jie...“? „Jie tavęs lauks“? Ją užvaldė siaubinga 
vaikiška baimė — Jų, „laukiančių jos“. Ji pamatė mis Airon- 
vud, apsirengusią juoda suknia ir sėdinčią sudėjusią rankas 

ant kelių, ir kaip kažkas atidaro duris ir sako apie ją, Džeinę: 
„Ji atėjo“, ir palieka ją vieną su ta moterimi. 

— Velniop Dimlius! - sumurmėjo Džeinė, bet tuojau 
pat atsiėmė savo žodžius, veikiau iš baimės nei dėl sąžinės 
graužimo. Dabar, kai gelbėjimosi ratas jau buvo panaudo- 
tas ir paguodos neatnešė, ją užplūdo dar baisesnis siaubas. 
Rodos, jis tik didėjo nuo beviltiškų pastangų jį nuslopinti, 
ir vėliau ji jau nebegalėjo prisiminti, ar baisusis senis su 
mantija jai tikrai tik prisisapnavo, ar ji visą amžinybę sėdėjo 
čia susigūžusi, paklaikusiomis akimis ir laukė, laukė, laukė, 
ir tikėjosi, net meldėsi, nors netikėjo niekuo, kam galima 
melstis, kad tik jis nepasirodytų. 

Tada pagaliau parėjo Markas. Nepaprastai gaila, galvojo 
jis, kad taip nutiko kaip tik tada, kai jis grįžo taip vėlai, toks 


pavargęs ir, tiesą sakant, nevisiškai blaivus. 

— Ar šįryt gerai jautiesi? — paklausė Markas. 

— Taip, ačiū, — trumpai atsakė Džeinė. 

Markas gulėjo lovoje ir gėrė arbatą. Džeinė sėdėjo prie 
veidrodžio ir šukavosi plaukus. Markas žiūrėjo į ją dar ne- 
nusikratęs malonaus rytinio snaudulio. Jei jis ne itin tepa- 
žinojo savo žmoną, tai dėl to kaltas mūsų visų neišgydo- 
mas įprotis spręsti pagal savo jausmus. Mes laikome ėriuką 
švelniu, nes rankomis jaučiame švelnią jo vilną; vyrai laiko 
moteris patraukliomis, nes jos juos traukia. Džeinės kūnas, 
toks lieknas ir tvirtas, bet kartu ir jaudinamai švelnių apva- 
lių formų, taip žavėjo Marką, kad, rodėsi, neįmanoma ne- 
priskirti jai tų nuostabių jausmų, kuriuos ji jam kėlė. 

— Ar tu tikra, kad gerai jautiesi? — dar kartą paklausė jis. 

— Visiškai, — dar trumpiau atsakė Džeinė. 

Ji manė, jog pyksta todėl, kad plaukai niekaip nenori 


klausyti šukų, ir dar todėl, kad Markas nervinasi. Žinoma, 

ji suprato, kad pyksta dar ir ant savęs, ant savo bejėgiškumo, 
kuris praėjusią naktį pavertė ją tuo, ko ji labiausiai neken- 
tė — nervinga ašarojančia mergele iš sentimentalaus roma- 
no, ieškančia paguodos vyro glėbyje. Bet ji manė, jog tas 
pyktis slypi kažkur giliai, ir nė neįtarė, kad tai jis pulsuoja 
visomis venomis, kad tai dėl jo kaltės negrabūs pirštai ne- 
suvaldo šukų. 

— Nes jei tu nekaip jautiesi, aš galėčiau atsisakyti vizito 
pas tą Viterį, - nesiliovė Markas. 

Džeinė neatsiliepė. 

— Jei jau važiuočiau, tikriausiai užtrukčiau dvi ar tris dienas. 

Džeinė kiek tvirčiau sučiaupė lūpas ir tylėjo toliau. 

— Na, jei vis dėlto važiuočiau, — kalbėjo Markas, — ar ne- 
norėtum, kad su tavimi pabūtų Mirtlė? 

— Ne, ačiū, — aiškiai ištarė Džeinė ir pridūrė: — Aš įpratusi 
likti viena. 

— Juk tu supranti, - lyg gindamasis ištarė Markas. — Da- 
bar koledže gyvas velnias neatidėliotinų reikalų. Todėl ir 
bandau rasti naują darbą. 

Džeinė tylėjo. 

— Nagi, senute. — Markas netikėtai atsisėdo ir nuleido abi 
kojas ant grindų. — Nėra reikalo kalbėti užuolankomis. Ne- 
galiu ramiai išvažiuoti, kai tu taip jautiesi... 

— Ir kaipgi aš jaučiuosi? — paklausė Džeinė pirmą kartą 
atsisukdama ir pažiūrėdama į jį. 

— Na... manau... kiek susijaudinusi... mums visiems pa- 
sitaiko. 

— Nes praėjusią naktį sapnavau košmarą, ir kai tu vakar 
grįžai, tiksliau, šįryt... Nėra ko su manimi elgtis lyg su neu- 
rastenike. — Džeinė tikrai neketino nieko daugiau pridurti. 

— Klausyk, jei mes ir toliau taip... 

— Kaip? — šaltai atkirto Džeinė ir nespėjus jam susigau- 


dyti pridėjo: - Jei manai, kad kraustausi iš proto, tai geriau 

pakviesk man Brizekrį. Ir jis ramiai mane sutvarkys, kol 
tu svečiuosiesi pas savo neprilygstamąjį Viterį. Dabar einu 
ruošti pusryčių. Jei mikliai neapsisuksi, tai nespėsi pavalgy- 
ti, kol paskambins lordas Feverstonas. 

Baigėsi tuo, kad Markas skusdamasis smarkiai įsipjovė 
viršutinę lūpą (ir beveik tuoj pat pamatė, kaip kalbasi su 
žymiuoju Viteriu pasidabinęs vatos gumulėliu), o Džeinė 
paruošė jam tokius pusryčius, kokių pati nė už ką neimtų 
į burną, ir sukosi įnirtingai kaip įpykusi moteris, kad spėtų 
nukelti viską nuo naujos viryklės paskutinę akimirką. Kai 
atvyko lordas Feverstonas, abu tebesėdėjo prie stalo apsi- 
mesdami, kad skaito laikraščius. Nelaimei, tuo pat metu 
atvyko ir ponia Mags. Ponią Mags Džeinė apibūdindavo 
fraze „turiu moterį, kuri ateina du kartus per savaitę“. Prieš 
gerus dvidešimt metų Džeinės motina būtų ją vadinusi tie- 
siog „Mags“, o šioji ją „šeimininke“, tačiau Džeinė ir jos 
„ateinanti moteris“ viena kitą vadino „ponia Mags“ ir „po- 
nia Studok“. Abi buvo panašaus amžiaus ir dėvėjo panašius 
drabužius. Todėl tikriausiai galima atleisti lordui Feversto- 
nui, kuris pabučiavo ranką poniai Mags, kai Markas paban- 
dė supažindinti jį su savo žmona, bet toks apsirikimas tikrai 
nepasaldino paskutinių išvykimo akimirkų. 

Džeinė, apsimetusi, kad reikia apsipirkti, taip pat beveik 
iš karto išėjo. „Šiandien tikrai nepakęsčiau ponios Mags, — 
pagalvojo ji. - Tokia bjauri plepė.“ Taigi, štai koks tas lor- 
das Feverstonas — nenatūraliai garsiai besijuokiantis žmogus 
ryklio nasrais ir visai neišsiauklėjęs. Matyt, irgi nemenkas 
vėpla! Ir ką gero Markas randa tame žmoguje? Džeinei jis 
nesukėlė pasitikėjimo. Aiškiai matyti, kad suktas. Ko gero, 
jis vedžioja Marką už nosies. Markas toks patiklus. Jei tik jis 
nedirbtų tame Braktone! Toks bjaurus koledžas. Kuo Marką 
traukia tokie žmonės kaip Kurijus ar tas šlykštus barzdotas 


dvasininkas? O ką dabar veikti visą dieną ir būsimą naktį, ir 

dar kitą naktį, ir vėliau — juk kai vyrai sako, kad nebus na- 
mie dvi tris: dienas, tai reiškia, kad tikisi nebūti mažiausiai 
savaitę. Jų nuomone, visas problemas išsprendžia telegrama 
(niekada — skambutis). 

Ji privalo ką nors daryti. Net pagalvojo, ar neverta paklau- 
syti Marko patarimo ir pasikviesti Mirtlę. Tačiau Mirtlė — 
dvynė Marko sesuo ir kiek per daug garbina savo nuostabų- 
jį brolelį. Ji neužsičiaupdama tarškės apie Marko sveikatą, 
kojines ir marškinius su niekada neišsakoma, tačiau aiškiai 
jaučiama nuostaba, kaip Džeinei pasisekė už jo ištekėti. Ne, 
Mirtlės nereikia. Tada dar pagalvojo, ar neapsilankius pas 
daktarą Brizekrį. Jis Braktono žmogus ir todėl tikriausiai 
neimtų iš jos pinigų. Bet kai pagalvojo, kad reikės atsaky- 
ti į tūkstančius klausimų apie visus bendrus pažįstamus, 
tos minties atsisakė. Bet ko nors imtis juk reikia. Pagaliau 
Džeinė net pati kiek nustebo, kad apsisprendė vykti į Sent 


Aną pas mis Aironvud. Jautėsi lyg paskutinė kvailė. 


e 0 + 


Jei tą dieną kas nors iš gana didelio aukščio būtų stebėjęs 
Edžestoną, tai būtų pamatęs pagrindiniu keliu į pietų pusę 
greitai judantį nedidelį tašką, o kiek vėliau, arčiau sidabri- 
nės Vyndo juostos, — ir daug lėčiau judančio traukinio be- 
siplaikstantį dūmą. 

Nusileidus žemiau taškas būtų pavirtęs automobiliu, ve- 
žančiu Marką į Kraujo perpylimo stotį Belberyje, kur laiki- 
nai buvo įsikūręs NKEI branduolys. Automobilis Markui 
padarė patį geriausią įspūdį. Imponavo spalva, dydis, pati 
forma glostė akį, rodės, mielai galėtum jį suvalgyti. Ir nuos- 
tabiausia, kad vyriška energija (tą akimirką Markas tiesiog 
nekentė moterų) trykšte tryško iš kiekvieno Feverstono ges- 
to — kai šis atsisėdo prie vairo, alkūne atsirėmė į lango rėmą 


ir tvirtai sukando tarp dantų pypkės kandiklį! Net siauromis 

Edžestono gatvelėmis automobilis lėkė įspūdingu greičiu, 
įspūdingos buvo ir lakoniškos Feverstono pastabos apie ki- 
tus vairuotojus bei pėsčiuosius. Iškart už miesto, tik prava- 
žiavęs senąjį Džeinės koledžą (Šv. Elžbietos), jis pradėjo de- 
monstruoti, ką sugeba jo mašina. Net beveik tuščiame ke- 
lyje nedovanotinai prasti vairuotojai, akivaizdžiai puspročiai 
pėstieji ir arklių traukiami vežimai, po ratais pakliūvančios 
vištos bei šunys, taip pat vištos, kurias Feverstonas pavadin- 
davo „velniškai laimingomis“, rodos, sekė vienas paskui kitą 
be jokios pertraukos. Pro šalį skriejo telefono stulpai, virš 
galvų ūžteldavo tiltai, vienas po kito už horizonto dingdavo 
kaimeliai, o apsvaigęs, sužavėtas ir pasibaisėjęs Markas tik 
sėdėjo retkarčiais ištardamas „taip“ ir „ooo“ arba „jie patys 
kalti“ ir šnairomis žvilgčiojo į savo kompanioną. Jis tikra at- 
gaiva po Kurijaus ar Basbio! Ilga tiesi nosis ir sukąsti dantys, 
griežti išsišovę skruostikauliai ir apsirengimo stilius — vis- 
kas bylojo apie didį žmogų, puikiu automobiliu važiuojantį 
tenai, kur vyksta nepaprastai svarbūs ir didingi dalykai. Ir 
jis, Markas, taip pat tame dalyvauja. Tik kartą ar du, kai jo 
vos nesupykino, suabejojo, ar puikaus Feverstono vairavi- 
mo pakanka šitokiam greičiui pateisinti. 

— Į tokias sankryžas iš viso neverta kreipti dėmesio, — 
šūktelėjo Feverstonas, kai kartą jie vos išvengė nelaimės. 

— Žinoma, - pritarė Markas. 

— Ar pats vairuojate? — paklausė Feverstonas. 

— Taip, tenka, —- atsakė Markas. 

Traukinys, kurio dūmelį galėjo pamatyti mūsų įsivaizduo- 
jamas stebėtojas, lėtai pukšėdamas vežė į Sent Aną Džeinę. 
Atvykus iš Londono galėjo pasirodyti, kad Edžestonas - pa- 
skutinė stotis, bet atidžiau apsižvalgę būtumėte pastebėję 
tolyn per pievas bėgančius bėgius ir jais slenkantį nedidelį 
traukinuką su dviem ar trimis šnypščiančio ir pukšinčio gar- 


vežio traukiamais vagonais, kuriame visi keleiviai, rodos, pa- 

žinojo vienas kitą. Kartais vietoj trečio vagono būdavo pri- 
kabinama platforma, ant jos stovėdavo krepšiai su triušiais 
bei naminiais paukščiais, sėdėdavo žmonės rudomis skry- 
bėlėmis ir kelnėmis, o retkarčiais net oriai tupėdavo terjeras 
arba aviganis. Išvykusi pusė antros šiuo traukinuku, Džeinė 
kratėsi išilgai pylimo, nuo kurio pro plikas medžių šakas, kai 
kur pamargintas raudonais ar geltonais lapais, galėjo matyti 
patį Bragdono šilą ir toliau, pro lygų kirtimą, - Bragdono 
sankryžą (miesto namai jau buvo likę tolumoje) iki pat pir- 
mos stotelės Diuks Itone. Čia, taip pat Vulhame, Kur Har- 
dyje ir Forstone traukinukas gergždamas ir lyg atsidusęs su- 
stodavo. Tada pasigirsdavo pieno bidonų tarškėjimas ir sun- 
kių batų bildesys, paskui stodavo, rodėsi, be galo ilga tyla, 
saulė kaitindavo langų stiklus ir į vidų verždavosi miškų ir 
pievų, tarsi laikančių mažutę stotelę ir patį geležinkelį savo 
nuosavybe, rudeniniai kvapai. Kiekvienoje stotelėje įlipdavo 
ir išlipdavo keleiviai: raudonskruosčiai, apskritaveidžiai vy- 
rai, moterys dirbtiniais vaisiais nukrautomis skrybėlaitėmis, 
apsiavusios minkštos odos batais, ir mokinukai. Džeinė ne- 
kreipė į juos dėmesio. Nors buvo tvirta demokratė, realia- 
me gyvenime su žemesniais socialiniais sluoksniais tesusi- 
durdavo laikraščių puslapiuose. O tarp stočių pro langą lėkė 
vaizdai, nužerti saulės ir gal kiek nerealūs, kiekvienas tarsi 
žadantis nežemišką palaimą, jei tik galėtum tą pat akimirką 
sustabdyti traukinį ir panirti į jį: namas, apsuptas šieno stir- 
tų ir rudų laukų; du arkliai, ramiai žingsniuojantys vienas 
paskui kitą, tarp dviejų medžių nedideliame sode ištempta 
virvė su skalbiniais; spoksantis į traukinį triušis, kurio ausys 
atrodė lyg du šauktukai su akių taškeliais apačioje. Ketvirtis 
trečios ji atvyko į Sent Aną, kur tikrai buvo paskutinė stotis. 
Išlipus veidą maloniai paglostė gaivus vėjelis. 

Nors traukinukas prieš kelionės pabaigą pukšėdamas ir 


šnypšdamas nuolat kilo į kalvą, vis dėlto nemažą kelio galą 

dar reikėjo kopti pačiai, nes Sent Ana buvo vienas tų kalvų 
viršūnėse patupdytų kaimelių, kokių dažniau pasitaiko Ai- 
rijoje nei Anglijoje, o stotis buvo tolokai nuo jo. Aukštyn 
vingiavo aukštų pylimų supamas keliūkštis. Kaip buvo pa- 
mokyta, tik praėjusi bažnyčią prie Saksų kryžiaus Džeinė 
pasuko į kairę. Kairėje kelio pusėje visiškai nebuvo namų, 
tiktai buksmedžių eilė, už jų žemyn besidriekiantys arimai 
ir toliau iki pat horizonto plytintys melsvi miškai. Kalva 
buvo iškilusi aukštai virš aplinkinių lygumų. Netrukus ji 
priėjo aukštą sieną dešinėje, kuri, rodės, tęsiasi be galo, ga- 
liausiai pamatė duris, o prie jų — geležinę senovinio skam- 
bučio rankeną. Džeinė buvo nusiteikusi skeptiškai. Tikrai 
manė, kad atsibeldė čia veltui, tačiau vis dėlto paskambi- 
no. Kai nutilo aiškus virpantis garsas, stojo tokia ilga tyla, 
kad šioje aukštumoje Džeinė ėmė žvarbti ir jau pamanė, jog 
viduje nieko nėra. Kai pradėjo svarstyti, ar skambinti dar 
kartą, ar, kol nevėlu, sprukti šalin, išgirdo viduje lengvus 
žingsnius. 

Tuo tarpu lordo Feverstono automobilis jau seniai sto- 
vėjo Belberyje prie puikių Edvardo epochos stiliaus rūmų, 
kuriuos kadaise pasistatė Versalį įsimylėjęs milijonierius. 
Prie rūmų šliejosi milžiniški ir tokie pat seni priestatai, ku- 


riuose ir buvo įsikūrusi Kraujo perpylimo stotis. 


o, 


BELBERIS IR SENT ANOS KALVA 


Kopdamas aukštyn plačiais laiptais, Markas probėgšmais su- 
gavo veidrodyje šmėstelint savo ir kompaniono atvaizdus. 
Feverstonas, kaip visada, atrodė esąs savo drabužių, veido 
išraiškos ir apskritai visos situacijos šeimininkas. Važiuojant 
Marko vatos gumulėlį vėjas buvo nupūtęs į šoną, todėl da- 
bar jis atrodė lyg pusė aukštyn užsirietusio ūso, o po juo 
buvo matyti juodas sukrešėjęs kraujas. Po akimirkos jis at- 
sidūrė kambaryje su milžiniškais langais bei liepsnojančiu 
židiniu ir buvo supažindintas su NKEI direktoriaus pava- 
duotoju ponu Džonu Viteriu. 

Viteris pasirodė besąs mandagus baltaplaukis senukas. Jo 
švariai nuskustas, bet, tiesą sakant, kiek ištįsęs veidas atrodė 
išsiblaškęs ir gal kiek vangus, ir nors senojo pono balsas ir 
žodžiai buvo perdėm mandagūs, atsainus blyškiai melsvų 
akių žvilgsnis darė įspūdį, kad jo dėmesys klaidžioja kažkur 
kitur. Viteris pasakė, kad jam malonu, be galo malonu pa- 
sveikinti poną Studoką. Už tai jis jaučiasi be galo skolingas 
lordui Feverstonui. Jis tikėjosi, jog kelionė buvusi maloni. 
Ponas Viteris, atrodo, manė, kad jie atvykę iš Londono lėk- 
tuvu, ir kai tai buvo paneigta, jam, matyt, liko įspūdis, jog 
jie atvažiavę traukiniu. Paskui jis ėmė domėtis, ar patogiai 
įsikūręs ponas Studokas, ir teko jam priminti, kad jie ką tik 
atvykę. „Tikriausiai jis siekia, kad aš pasijusčiau jaukiau, 


atsipalaiduočiau“, — spėjo Markas. Bet šios jo pastangos vei- 

kė greičiau priešingai. Markui atrodė, kad padėtį pataisytų 
pasiūlyta cigaretė. Jis niekaip negalėjo užgniaužti vis sti- 
prėjančio įsitikinimo, kad tas žmogus nė nenutuokia, kas 
jis per vienas, ir kad puikūs Feverstono pažadai sklaidosi 
lyg rūkas. Pagaliau Markas sukaupė visą drąsą ir pabandė 
priminti Viteriui reikalo esmę užsimindamas, kad jis vis dar 
nelabai žino, kokias pareigas galėtų eiti institute. 

— Pone Studokai, užtikrinu jus, — pasakė direktoriaus pa- 
vaduotojas žvelgdamas išsiblaškiusiu žvilgsniu, — kad šiuo 
klausimu neiškils... ee... jums neiškils nė mažiausių sunku- 
mų. Mes neketiname riboti jūsų iniciatyvos ar jūsų galimos 
įtakos instituto politikai, tuo labiau jūsų galimybių bendra- 
darbiauti, ir bendrais bruožais galėčiau nusakyti, kad bendra- 
darbiavimo požiūriu bus visiškai atsižvelgta į jūsų asmenines 
pažiūras bei jūsų paties patarimus. Pone Studokai, netrukus 
jūs suprasite, kad, — taip, galėčiau pasakyti ir šitaip, — kad 
mes čia darbuojamės kaip viena didžiulė ir laiminga šeima. 

— Ak, nesupraskite manęs klaidingai, sere, — atsakė Mar- 
kas. - Norėjau paklausti visiškai ko kito. Tenorėjau bent 
apytikriai sužinoti, ką galėčiau veikti, jei nuspręsčiau dirbti 
pas jus. 

— Na, jei kalbate apie atėjimą pas mus, — pasakė direkto- 
riaus pavaduotojas, — tai šiuo atžvilgiu, tikiuosi, nebus jo- 
kių nesusipratimų. Manau, net nereikia kelti klausimo apie 
gyvenamąją vietą, turiu omenyje, bent šiuo momentu. Mes 
manome, visi manome, kad jūs galėsite dirbti savo darbą, 
kur tik jums patiks. Jei gyvenate Londone ar Kembridže... 

— Edžestone, — pasufleravo lordas Feverstonas. 

— Ak taip, Edžestone. — Direktoriaus pavaduotojas pasi- 
suko visu kūnu ir kreipėsi į Feverstoną: - Aš bandau paaiš- 
kinti ponui... ee... Studokui, ir esu tikras, kad jūs visiškai su 
manimi sutinkate, jog komitetas jokiu būdu nenori nuro- 


dinėti, net patarinėti, kur turėtų gyventi ponas... ee... jūsų 

draugas. Žinoma, kad ir kur jis gyventų, mes įį aprūpinsime 
pačiu patogiausiu transportu. Tikiuosi, lorde Feverstonai, 
jūs mūsų draugui paaiškinote, kad šio pobūdžio klausimai 
bus išspręsti be menkiausių sunkumų. 

— Sere, aš tikrai apie tai net nepagalvojau, - pasakė Mar- 
kas. — Aš neprieštarauju, tikrai neprieštarauju, galiu apsigy- 
venti bet kur... Aš tiktai... 

Bet direktoriaus pavaduotojas jį pertraukė, jei tik toks 
švelnus balsas kaip Viterio gali pertraukti: 

— Bet aš jus užtikrinu, pone... ee... aš jus užtikrinu, kad 
galėsite gyventi, kur jums pasirodys patogiau. Ir niekada, 
jokia prasme, net menkiausia užuomina.... 

Bet čia beveik puolęs į neviltį Markas išdrįso nutraukti 
tiradą pats: 

— Aš tik norėjau sužinoti būsimo darbo pobūdį ir įvertin- 
ti savo kvalifikaciją. 

— Mano mielas drauge, — atsakė direktoriaus pavaduoto- 
jas, — šiuo atžvilgiu jūs neturėtumėte jausti nė menkiausio 
suvaržymo. Kaip jau minėjau, čia jūs rasite didelę laimingą 
šeimą, ir galite būti tikras, kad jos narius mažiausiai jaudi- 
na jūsų tinkamumas ar netinkamumas. Nesiūlyčiau jums 
vietos tarp mūsų, jei būtų kilęs nors mažiausias pavojus, 
kad nebūsite visų šiltai priimtas arba kad kas nors gali tin- 
kamai neįvertinti jūsų nepaprastai puikių savybių. Čia jūs... 
jūs esate tarp draugų, pone Studokai. Nė nebandyčiau jums 
siūlyti dėtis prie organizacijos, kur rizikuotumėte sulaukti... 
ee... sulaukti nemalonių asmeninių išgyvenimų. 

Ir Markas liovėsi klausinėti, ko gi iš jo norėtų NKEL; iš 
dalies todėl, kad pradėjo baimintis, jog tikimasi, kad jis tai 
jau žino, iš dalies todėl, kad šiame kambaryje tiesūs klau- 
simai skambėjo lyg ir šiurkščiai, o tas šiurkštumas galėjo 
išsklaidyti šiltą ir beveik svaigią, nors galbūt kiek miglotą 


elitinio konfidencialumo atmosferą. 

— Jūs labai malonus, — pasakė jis. - Vienintelis dalykas, 
kurį norėčiau sužinoti kiek tiksliau, būtų mano būsimos 
veiklos sritis. 

— Taip, — atsakė Viteris, jo žemas malonus balsas nuskam- 
bėjo lyg atodūsis. - Džiaugiuosi, kad jūs keliate šį klausimą 
tokiu neformaliu būdu. Suprantama, nė vienas iš esančių 
šiame kambaryje nenorime prisiimti įsipareigojimų, ku- 
rie kad ir menkiausia prasme būtų nepriimtini komitetui. 
Visiškai suprantu jūsų motyvus ir... ee... gerbiu juos. Su- 
prantama, apie veiklos sritis mes kalbame ne brutalia pu- 
siau technine prasme — mums abiem tai būtų nepriimtina ar 
bent jau sukeltų tam tikrų nepatogumų. Bet, manau, galiu 
jus visiškai užtikrinti, kad niekas net nemėgins sprausti jūsų 
į kokius nors rėmus ar Prokrusto lovą. Tarp mūsų kalbant, 
mes tikrai nesilaikome griežtai apibrėžtų funkcijų, taigi. 
Tiesą sakant, net nemanau, kad tokie žmonės kaip jūs ir aš 
labai įpratę vartoti tokias sąvokas. Kiekvienas institute su- 
pranta darbą ne vien kaip įnašą į savąją mokslo šaką, galbūt 
labiau būtų galima tai apibrėžti kaip dalelės pasiaukojimą 
organiškai visumai. 

Ir Markas, — Dievas jam atleis, nes jis buvo jaunas, drovus 
ir išdidus, — atsakė: 

— Ak taip, puiku. Būtent lankstumas mane ir traukia jūsų 
organizacijoje. 

Paskui jis jau nebeturėjo galimybės iškelti jį dominantį 
klausimą, ir kai nutildavo lėtas švelnus balsas, atsakydavo 
tuo pačiu stiliumi, visiškai bejėgis ką nors pakeisti, bejė- 
gis net nuslopinti įkyrų kankinantį klausimą: „Apie ką mes 
čia kalbamės?“ Pačioje pokalbio pabaigoje šis tas paaiškėjo. 
Viteris tikėjosi, kad Markas nepasididžiuos ir prisidės prie 
NKEI klubo, nes keletą artimiausių dienų jam tikrai bus 
maloniau praleisti kaip nariui, o ne kaip svečiui. Markas su- 


tiko, bet staiga iškaito lyg mažas berniukas, sužinojęs, kad 

tapti klubo nariu kainuoja mažiausiai 200 svarų. Jis tiek ne- 
turėjo net banko sąskaitoje. Be abejo, viskas susitvarkytų, 
jei jis gautų naująjį darbą su tais pusantro tūkstančio per 
metus. Tačiau ar gaus? Ar buvo bent užsiminta apie kokį 
nors darbą? | 

— Kaip apmaudu, — pasakė jis. - Čekių knygelę palikau 
namie. 

Po akimirkos jie su Feverstonu jau lipo laiptais žemyn. 

— Na? — nekantriai paklausė Markas. 

Feverstonas, rodėsi, jo neišgirdo. 

— Na? — pakartojo jis. — Kada bus nuspręstas mano liki- 
mas? Ar aš turėsiu tą darbą? 

— Ei, bičiuli! —- šūktelėjo Feverstonas kažkokiam vyrui 
laiptų apačioje. Keliais šuoliais įveikęs likusias pakopas, jis 
šiltai pakratė ranką savo draugui ir po akimirkos dingo. 

Nusileidęs žemyn sutrikęs ir vienišas Markas sustojo mil- 
žiniškame vestibiulyje, per kurį daugybė žmonių, plepėda- 
mi ir juokaudami tarpusavyje, poromis ir grupėmis traukė 
link didelių suveriamų durų kairėje ir už jų dingdavo. 


+ 0 + 


Regėjosi, jis stovi čia jau labai ilgai, neišmanydamas, ko 
griebtis, stengdamasis atrodyti natūraliai ir nepastebėti 
smalsių žvilgsnių. Pro suveriamas duris sklindantis triukš- 
mas ir malonūs kvapai liudijo, kad visi tie Žmonės eina 
priešpiečių. Būdamas vis dar netikras dėl savo padėties, 
Markas dvejojo. Pagaliau nusprendęs, kad nebegali čia kaip 
kvailys stovėti, įėjo į vidų. 

Jis tikėjosi, kad salėje bus daug mažų staliukų ir prie vie- 
no iš jų galės netrukdomas atsisėsti. Tačiau tenai buvo vie- 
nintelis ilgas stalas, prie kurio sėdėjo tokia daugybė žmo- 
nių, kad, tuščiai pasidairęs Feverstono, Markas galų gale 


turėjo atsisėsti šalia visai nepažįstamo. „Tikiuosi, čia visi sė- 

dasi, kur kam patinka?“ — sumurmėjo jis, bet nepažįstama- 
sis, matyt, neišgirdo. Tai buvo gana triukšminga asmenybė, 
jis labai greitai valgė ir tuo pat metu kalbėjosi su kaimynu 
kitoje pusėje. 

— Taip, kaip tik taip, — kalbėjo jis. - Aš jam jau sakiau, 
kad man jokio skirtumo, kaip jie tai išspręs. Dėl manęs IJP 
žmonės gali kad ir viską perimti, jei tik to nori DP, tačiau 
man nepatinka, kad už viską atsakingas vienas žmogus, kai 
kitas atlieka beveik pusę viso darbo. Ir aš jam pasakiau — sa- 
kau, trys HD lipa vienas kitam per galvas darydami tą patį 
darbą, kurį galėtų atlikti ir tarnautojas. Jau tampa juokin- 
ga. Kad ir nutikimas šįryt. — Šitoks pokalbis tęsėsi per visus 
priešpiečius. 

Nors maistas ir gėrimai buvo nepriekaištingi, Markui pa- 
lengvėjo, kai žmonės ėmė kilti nuo stalo. Sekdamas paskui 
kitus, jis perėjo vestibiulį ir pateko į erdvų jaukiai apstaty- 
tą kambarį, kur buvo patiekta kava. Čia jis pagaliau pama- 
tė Feverstoną. Išties sunku būtų buvę jo nepastebėti, nes 
lordas buvo nemažo ratelio dėmesio centre ir labai garsiai 
juokėsi. Markas norėjo prieiti, bent jau paklausti, kur jam 
paruoštas kambarys. Tačiau Feverstoną supantis ratelis at- 
rodė labai konfidencialus, todėl buvo neįmanoma tiesiog 
imti ir prisidėti prie jo. Markas nuėjo prie vieno iš staliukų 
ir ėmė vartyti iliustruotą žurnalą. Kas keletą sekundžių vis 
pasitikrindavo, ar neatsirado galimybė persimesti žodžiu su 
Feverstonu. Kai penktą kartą pakėlė nuo žurnalo akis, ap- 
stulbo susiprotėjęs, kad žiūri į vieno kolegos veidą — Brak- 
tono nario Viljamo Hingesto. Progresyvusis elementas jį 
buvo praminęs, žinoma, už akių, Akiplėša Bilu. 

Hingestas, priešingai, nei tikėjosi Kurijus, nedalyvavo ko- 
ledžo posėdyje, ir sunku buvo patikėti, kad jis būtų palaikęs 
šiltus ryšius su Feverstonu. Markas apstulbo nuo minties, 


kad ir be Feverstono yra tiesiogiai su NKEI susijęs žmogus. 

Hingestas buvo fizikas, chemikas ir vienas iš dviejų Brak- 
tono mokslininkų, žinomų ir už Anglijos ribų. Nenorėčiau 
suklaidinti skaitytojų, kad Braktono koledžą sudarė vien 
vidutinybės. Progresyvusis elementas, be abejo, siekė ko 
kita, tačiau nuostata į narius rinkti vien „žymius žmones“ 
būtų iki minimumo apribojusi pasirinkimo galimybes. Be 
to, kaip kartą pasakė Basbis, juk negalima turėti visko. Hin- 
gestas nešiojo senamadiškus garbanotus ūsus, kurių geltoną 
spalvą jau beveik visiškai buvo pakeitusi balta, turėjo ilgą, 
lenktą lyg paukščio snapas nosį ir visiškai pliką galvą. 

— Koks malonus netikėtumas, — kiek formaliai pasisveiki- 
no Markas. Jis visada truputį vengdavo Hingesto. 

— Hmm, - suniurnėjo Bilas. — A? O, tai jūs, Studokai. 
Nežinojau, kad jie atsiviliojo ir jus. 

— Vakar koledžo posėdyje mes jūsų pasigedome, - pasakė 
Markas. 

Tai buvo melas. Progresyvųjį elementą visada trikdyda- 
vo Hingesto dalyvavimas. Jis priklausė elementui ir, tiesą 
sakant, buvo vienintelis rimtas mokslininkas tarp jų, tačiau 
garsėjo kaip nepakenčiama anomalija. Jo Du draugas 
koledže buvo Glosopas iš klasikų stovyklos“ Ir dar jis turėjo 
pritrenkiamą įprotį (kurį Kurijus vadino apsimetinėjimu) 
visiškai nekreipti dėmesio į savo perversmą sukėlusius at- 
radimus chemijos srityje ir labiau vertinti save tiesiog dėl 
to, kad jis, Hingestas, kilęs iš beveik legendinės šeimos, 
kurioje, kaip rašė vienas jų istorikų devynioliktajame šim- 
tmetyje, niekada nebuvo atsiradę išdaviko, valdininko ar 
baroneto. Kartą per Broilio* vizitą Edžestone jis iškrėtė sa- 
votišką akibrokštą. Beveik visą laisvalaikį prancūzas praleis- 
davo išimtinai vien Akiplėšos Bilo draugijoje, bet kai vienas 
iš jaunesniųjų narių kamuojamas smalsumo užsiminė apie 
paslaptingą dviejų išminčių mokslinę puotą, Bilas kurį laiką 


* Lui Viktoras de Broilis (Louis Victor de Broglie, 1898-1987) — prancūzų fizi- 
kas teoretikas (vert.). 

atrodė taip, lyg stengtųsi kažką prisiminti, o tada atsakė ne- 
manąs, jog šiuo klausimu juodu labai toli pažengė. ,„Maivo- 
si“ — pakomentavo Kurijus, bet tik Hingestui išėjus. 

— A? Kur? Koledžo posėdyje? — paklausė Bilas. — Apie ką 
ten buvo kalbama? 

— Apie Bragdono šilo pardavimą. 

— Šlamštas, — sumurmėjo Bilas. 

— Tikiuosi, likote patenkintas sprendimu. 

— Nėra jokio skirtumo, ką jie ten nusprendė. 

— O! - kiek nustebęs šūktelėjo Markas. 

— Visa tai šlamštas. Tą šilą NKEI vis vien būtų gavę. Jie 
būtų privertę parduoti. 

— Kaip nepaprastai keista! Kiek aš supratau, negavę šilo 
jie būtų ėję į Kembridžą. 

Hingestas garsiai prunkštelėjo. 

— Nė lašo teisybės. O keistumas priklauso nuo to, kuo 
būtent stebitės. Nieko keista, kad Braktono koledžas visą 
dieną praleido tuščiai plepėdamas. Ir nieko keista, kad 
NKEI gali ką tik nori priversti šokti pagal savo dūdelę. Čia 
tėra vienintelis keistas dalykas — kam NKEI prireikė būtent 
to žemės gabalo. 

— Tikiuosi, netrukus paaiškės. 

— Jums galbūt. Man nebe. 

— O? - klausiamai teištarė Markas. 

— Man jau pakaks, - jau tyliau atsakė Hingestas, — šiąnakt 
nešdinuosi. Nežinau, ką veikiate Braktone, bet jei ką nors 
bent kiek vertinga, tai grįžkite ir likite ištikimas koledžui. 

— Najau! Kodėl taip kalbate? 

— Tokiam seniui kaip aš jau nelabai svarbu, — atsakė Hin- 
gestas, — bet jie lengvai gali sumaustyti jus. Žinoma, viskas 
priklauso nuo žmogaus požiūrio. 

— Iš tiesų aš dar neapsisprendžiau. — Kaip ir visas progre- 
syvusis elementas, Markas laikė Hingestą iškrypusiu reakcio- 


nieriumi. — Net nežinau, ką turėčiau dirbti, jei liksiu. 

— Kokia jūsų sritis? 

— Sociologija. 

— Aha, — tarė Hingestas. — Tada galiu tuojau pat parodyti 
būsimo jūsų departamento vadovą. Jo pavardė Stylas. Štai 
ten, prie pat lango, matote? 

— Gal jums būtų nesunku mus supažindinti? 

— Tai nusprendėte likti? 

— Na, norėčiau bent jau pasikalbėti. 

— Gerai, - atsakė Hingestas. - Ne mano reikalas. — Ir šūk- 
telėjo: — Stylai! 

Stylas atsisuko. Tai buvo aukštas paniuręs žmogus, jo pa- 
ilgame arkliškame veide pūpsojo neįprastai storos lūpos. 

— Tai Studokas, - pasakė Hingestas, - naujas žmogus tavo 
departamentui. — Ir nuėjo. 

— Ak, - tarstelėjo Stylas. O po akimirkos: — Ar jis sakė — 
mano departamentui? 

— Jis taip mano, — atsakė Markas bandydamas šypsotis, — 
bet galbūt klysta. Matote, aš esu sociologas. 

— Taip, aš vadovauju sociologijos departamentui, - atsakė 
Stylas, - bet pirmąkart apie jus girdžiu. Kas jums sakė, kad 
dirbsite pas mane? 

— Na, tiesą sakant, ne visai aišku. Aš ką tik kalbėjau su 
direktoriaus pavaduotoju, tačiau smulkmenų mes dar ne- 
aptarinėjome. 

— Kaip jums pavyko jį pamatyti? 

— Mus supažindino lordas Feverstonas. 

Stylas švilptelėjo. Ir kreipėsi į pro šalį einantį strazdanotą 
vyrą: 

— Paklausyk, Koseri. Feverstonas ką tik užkrovė mūsų 
departamentui šitą žmogų. Nutempė tiesiai pas direktoriaus 
pavaduotoją man nesakęs nė žodžio. Kaip tau tai patinka? 

— Na, to tikrai per daug! - nežiūrėdamas į Marką, bet 
įsmeigęs akis į Stylą atsakė Koseris. 

— Man tikrai nesmagu, - kiek garsiau ir šalčiau nei iki šiol 
pasakė Markas. — Nesijaudinkite. Tikriausiai mane blogai 
informavo. Matyt, įvyko nesusipratimas. Kol kas aš tiktai 
dairausi. Ir dar neapsisprendžiau, ar liksiu. 

Tuodu visiškai nekreipė dėmesio į šią pastabą. 

— Nuolat tas Feverstonas, — pasakė Koseris Stylui. 

Tada Stylas atsisuko į Marką. 

— Patarčiau jums per daug nekreipti dėmesio į to Fevers- 
tono kalbas. Tai visiškai ne jo reikalas. 

— Nesupraskite manęs klaidingai, —- tarė Markas jausda- 
mas, kad rausta prieš savo valią. — Man visiškai nesvarbu, 
gausiu darbą NKEI ar ne. 

— Žinoma, — kalbėjo Stylas Koseriui, — pas mus tikrai 
nėra vietos naujam žmogui, ypač nesusipažinusiam su pa- 
dėtimi. Nebent pasiųsti į UL. 

— Tiesa, — atsakė Koseris. 

— Ponas Studokas, jei neklystu, — išgirdo Markas naują 
balsą — diskantą, regis, visiškai netinkantį milžinui, kurį 
pamatė atsisukęs. Balso savininką jis pažino iš karto. Su 
niekuo negalėjai supainioti to lygaus tamsaus veido, juodų 
plaukų ir užsienietiško akcento. Tai buvo garsus fiziologas 
profesorius Filostratas, šalia kurio Markas sėdėjo per vienus 
pietus maždaug prieš porą metų. Jis buvo beveik komiškai 
storas, tačiau žvelgiant į jį juoktis nesinorėdavo. Marką su- 
žavėjo tai, kad toks žmogus jį prisiminė. 

— Džiaugiuosi galėdamas pasveikinti jus atvykusį pas 
mus, — kalbėjo Filostratas kratydamas Markui ranką ir švel- 
niai traukdamas jį tolyn nuo Stylo su Koseriu. 

— Tiesą sakant, — atsiliepė Markas, — dar nesu tikras, kad 
galite. Mane pakvietė Feverstonas, bet jis kažkur pradingo, 
o Stylas, kurio departamente tikriausiai turėčiau dirbti, ro- 


dos, nė girdėti apie mane nenori. 

— Aha! Stylas! — nusikvatojo profesorius. - Visa tai men- 
kniekis. Stylas per daug pučiasi. Šiomis dienomis jam bus 
parodyta jo vieta. Galbūt net su jūsų pagalba. Skaičiau visus 
jūsų darbus, si si. Nekreipkite į jį dėmesio. 

— Bijau likti neteisingai suprastas... - pradėjo Markas. 

— Luktelkit, mano drauge, - nutraukė jį Filostratas, — 
meskite visa tai iš galvos. Pirmiausia jums reikia įsisąmo- 
ninti, kad NKEI yra rimta. Nuo mūsų darbo priklauso 
žmonijos likimas ir nieko mažiau, tiktai nuo mūsų darbo, 
suvokiat? Tarp šitų padugnių, tų canaglia, nuolat jaučiama 
trintis ir prieštaravimai. Tuo rūpintis jums reikia ne daugiau 
nei pernykščiu sniegu. 

— Jei tik turėsiu darbą, kurį verta dirbti, niekam neleisiu 
man sutrukdyti. 

— Taip, taip, teisingai. Darbas daug svarbesnis, nei jūs įsi- 
vaizduojate. Netrukus suprasit. Visi tie Stylai ir Feverstonai 
nieko nereiškia. Kol gerai sutarsite su direktoriaus pavaduo- 
toju, galit spjaudyti jiems į barzdas. Jums tereikia klausyti jo 
vieno ir nieko daugiau, supratot? Ak taip, ir dar vienas da- 
lykas. Niekada nesipykite su Fėja. Ir spjaukite į visus kitus. 

— Fėja? 

— Taip. Mes ją praminėme Fėja. Dieve mano, nepaken- 
čiama inglesaccia! Ji vadovauja instituto policijai. Štai ji ir 
ateina. Aš jus pristatysiu. Mis Hardkastl, leiskit jums prista- 
tyti poną Studoką. 

Markas net persikreipė, kai jo ranka pakliuvo į didžiulės 
moters juoda uniforma su trumpu sijonu gniaužtus. Ne- 
paisant milžiniško biusto, ji atrodė greičiau tvirtai sudėta 
nei stora, o plieno spalvos plaukai buvo nukirpti trumpai. 
Jos veidas buvo kvadratinis, rūstus ir išblyškęs, balsas ki- 
mus. Vienintelė nuolaida moteriškumui tebuvo lūpų dažų 
dėmė, užtepta visiškai nepaisant tikrosios lūpų formos, o 


tarp dantų styrojo ilgas juodas neuždegtas manilinis cigaras. 

Kalbėdama mis Hardkast! nuolat išsitraukdavo jį iš burnos 
ir, kiek paspoksojusi į nukramtytą, seilėtą ir lūpdažiu išteptą 
galą, dar tvirčiau sukąsdavo dantimis. Ji tučtuojau atsisėdo 
į kėdę netoliese stovinčio Marko, užsimetė koją ant kojos ir 


įsmeigė į jį šalto familiarumo kupiną žvilgsnį. 

Taukšt taukšt taukšt, tokie aiškūs žingsniai anapus sienos 
pasigirdo Džeinę supančioje tyloje. Durys atsivėrė ir Džei- 
nė pamatė aukštą maždaug bendraamžę moterį, žvelgiančią 
į ją griežtu neperprantamu žvilgsniu. 

— Ar čia gyvena mis Aironvud? — paklausė Džeinė. 

— Taip, — atsakė moteris nesitraukdama iš tarpdurio. 

— Norėčiau ją pamatyti, jei galima. 

— Ar esate susitarusi? — paklausė aukštoji moteris. 

— Na, ne visai taip. Adresą man davė ponas Dimlis, kuris 
pažįsta mis Aironvud. Jis sakė, kad man nereikės pranešti iš 
anksto. | 

— Ak taip, jei jūs nuo pono Dimlio, tada visai kas kita. 
Užeikite. Dabar palaukite minutėlę, kol užrakinsiu. Na štai. 
Dabar viskas gerai. Šis takelis labai siauras, todėl turėsite 
man atleisti, kad eisiu pirma. 

Moteris nuvedė ją plytelėmis išklotu taku palei sieną, 
prie kurios augo vaismedžių eilė, paskui pasuko į kairę tarp 
agrastų krūmų vingiuojančiu samanotu takeliu. Jos praėjo 
nedidelę laukymę su sūpuoklėmis viduryje ir šiltnamį kiek 
toliau. Tada atsidūrė lyg ir kaimelyje, kokių kartais pasitaiko 
didelių sodų pakraščiuose, leidosi žemyn siauru keliuku, ku- 
rio vienoje pusėje stovėjo daržinė ir arklidės, o kitoje — dar 
vienas šiltnamis, nedidelė pašiūrė ir kiaulidė, iš kurios sklido 
kriuksėjimas ir ne visai malonūs kvapai. Paskui dar perėjo 
gana stačiame šlaite pasodintą daržą, už kurio buvo rožy- 


nas juodu dygliuotu žiemos apdaru. Vienoje vietoje jos ėjo 

lentomis išklotu taku. Tai Džeinei kažką priminė. Išties šis 
sodas buvo milžiniškas. Jis priminė... taip... štai, pagaliau: tai 
buvo sodas iš „Triušio Petriuko“*. O galbūt sodas iš „Ro- 
žės romanso“**? Ne, nelabai panašu. Galbūt tai Klingzoro 
sodas***? O gal sodas iš „Alisos“? Arba sodas kurio nors Me- 
sopotamijos zikurato viršūnėje, iš kurio kilo visos legendos 
apie rojaus sodus? O galbūt tai tiesiog aptvertas sodas? Froi- 
das yra pasakęs, kad mums patinka sodai, nes jie primena 
moters kūną. Bet tai tikriausiai išimtinai vyriškas požiūris. 
Moterų sapnuose sodai tikriausiai reiškia ką kita. O gal ne? 
Galbūt moters kūnu domisi ne tik vyrai, bet ir moterys, ir 
net — nors skamba nevykusiai — ta pačia prasme? Atmintyje 
iškilo sakinys. „Moters kūno grožis yra džiaugsmo šaltinis 
pačiai moteriai ne mažiau nei vyrui, ir neatsitiktinai meilės 
deivė vyresnė ir stipresnė nei dievas.“ Po galais ji tai skaitė? 
Beje, kokias nesąmones ji čia galvoja! Džeinė išmetė iš gal- 
vos visas mintis apie sodus ir pamėgino susikaupti. Keistas 
jausmas, kad ją supa priešiška ar bent jau visiškai svetima 
aplinka, vertė būti budrią. Tuo metu jos išėjo iš laurų ir ro- 
dodendrų plantacijos prie mažų šoninių durų didžiulio namo 
sienoje. Viršuje tuojau pat trinktelėjo uždaromas langas. 
Dar po valandėlės Džeinė liko viena dideliame kukliai 
apstatytame kambaryje. Virš juostos aukštyje pasibaigian- 
čių plokščių kylančios žalsvai nutinkuotos sienos, niekuo 
nepadengtos grindys kėlė asketišką įspūdį ir kiek priminė 
moterų vienuolyną. Kai aukštosios moters žingsniai nuti- 
lo koridorių labirintuose, stojo glūdi tyla. Retkarčiais pa- 
sigirsdavo kovų karksėjimas. „Dabar tai įsivėliau, — galvojo 


Džeinė. —- Teks pasakoti tai moteriai savo sapną ir atsakinėti 


* „Pasaka apie triušį Petriuką“ — anglų vaikų rašytojos Beatrisės Poter (Beatrix 
Potter, 1866-1943) kūrinys (vert.). 


** XIII a. prancūzų poema (vert.). 
*** Toks sodas minimas pasakojimuose apie Persevalį (vert.). 

į jos klausimus.“ Ji visada laikė save šiuolaikine moterimi, 
kuri gali nesutrikdama kalbėti visomis temomis, tačiau sė- 
dint šiame kambaryje viskas ėmė atrodyti kitaip. Išryškėjo 
slapti jos atvirumo programos užkaboriai — dalykai, kurių 
ji niekam ir niekada nesiryžtų sakyti, — ir ėmė veržtis į są- 
monę. Keista, kad su seksu tebuvo susiję tik keletas. „Lau- 
kiant dantisto, — galvojo Džeinė, — bent jau galima vartyti 
iliustruotus žurnalus.“ Ji pakilo ir atsivertė knygą, gulinčią 
ant stalo kambario viduryje. Tuojau pat į akis krito žodžiai: 
„Moters kūno grožis yra džiaugsmo šaltinis pačiai moteriai 
ne mažiau nei vyrui, ir neatsitiktinai meilės deivė vyres- 
nė ir stipresnė nei dievas. Trokšti savojo grožio yra Lilitos 
puikybė, tačiau troškimas džiaugtis savuoju grožiu — Ievos 
nuolankumas, ir abiejų širdys džiūgauja, kai mylimasis gali 
semti iš mylimosios žavesio taurės. Kaip paklusnumas yra 
kelias į laimę, taip ir nuolankumas...“ 

Tą akimirką netikėtai atsidarė durys. Tirštai nuraudusi 
Džeinė skubiai padėjo knygą į vietą. Tarpduryje stovėjo ta 
pati ją įleidusi moteris. Džeinė netikėtai suvokė, kad neju- 
čia gėrisi tos moters grožiu, kuris buvo visai kito tipo nei 
jos pačios. Tikriausiai nuostabu, galvojo ji, būti tokiai — iš- 
lakiai, atvirai, didingai ir tokiai nepaprastai aukštai, turbūt ji 
puikiai atrodytų ant žirgo. 

— Ar... ar Mis Aironvud namie? — paklausė Džeinė. 

— Arjūs esate ponia Studok? 

— Taip. 

— Tuojau jus nuvesiu pas ją, — pasakė moteris. — Mes jūsų 
laukėme. Mano vardas Kamilė, Kamilė Deniston. 

Džeinė nusekė paskui ją. Siauri ilgi koridoriai rodė, kad 
jos tebėra užpakalinėje namo dalyje, ir jei tai tiesa, tai šis 
namas išties be galo didelis. Pagaliau Kamilė pabeldė, ati- 
darė duris ir praleido Džeinę, žemu, aiškiu balsu (tarsi tar- 


naitė, pagalvojo Džeinė) pasakiusi: „Ji atėjo.“ Ir Džeinė įėjo, 

ir pamatė sėdint mis Aironvud, apsirengusią juoda suknia, 
ant kelių sudėtomis rankomis, lygiai tokią, kokia jai pasivai- 
deno vakar vakare. 

— Sėskitės, jaunoji ledi, - tarė mis Aironvud. 

Ant kelių gulinčios jos rankos buvo labai didelės ir kaulė- 
tos, bet neatrodė šiurkščios, ir net sėdėdama mis Aironvud 
rodėsi neįtikėtinai aukšta. Visos jos kūno dalys atrodė stam- 
bios: nosis, kietai suspaustos lūpos, pilkos akys. Tikriau- 
siai jai netoli šešiasdešimties. Kambaryje tvyranti nuotaika 
Džeinei pasirodė nemaloni. 

— Prašyčiau pasakyti savo vardą, jaunoji ledi, - tarė mis 
Aironvud imdama pieštuką ir bloknotą. 

— Džeinė Studok. 

— Ar jūs ištekėjusi? 

— Taip. 

— Ar jūsų vyras žino, kad atėjote pas mus? 

— Ne. 

— Ir kiek jums metų, jei galima sužinoti? 

— Dvidešimt treji. 

— Tai ką gi norėjote man papasakoti? 

Džeinė giliai įkvėpė. 

— Sapnuoju blogus sapnus ir paskui nekaip jaučiuosi, — 
pasakė. 

— Kokie tai sapnai? 

Džeinės pasakojimas truko ilgokai, kalbėjo ji nelabai 
sklandžiai. Pasakodama visąlaik žiūrėjo į juodą mis Airon- 
vud sijoną ir ant jo gulinčias didžiules rankas, laikančias 
pieštuką ir bloknotą. Dėl to kartą netikėtai nutilo. Nes jai 
kalbant mis Aironvud ranka nustojo rašyti ir pirštai, nepa- 
prastai stiprūs pirštai, suspaudė pieštuką. Jie spaudė vis sti- 
priau ir stipriau, lyg slopinant kokią emociją, kol pabalo 
krumpliai ir viršutinėje plaštakos pusėje išryškėjo venos, kol 


galų gale pieštukas lūžo pusiau. Tą akimirką Džeinė nutilo 

ir apstulbusi pakėlė akis į mis Aironvud veidą. Didelės pil- 
kos akys žvelgė į ją nė kiek nepasikeitusios. 

— Prašom tęsti, jaunoji ledi, - pasakė mis Aironvud. 

Džeinė pasakojo toliau. Kai baigė, mis Aironvud patei- 
kė keletą klausimų. O paskui taip ilgai tylėjo, kad Džeinė 
nebeištvėrė: 

— Kaip manote, ar aš sergu? 

— Tikriausiai ne. 

— Manote, tai praeis? 

— Šito nesakiau. Gali būti, kad ne. 

Džeinės veidas apniuko. 

— Tada... ar negalima ko nors padaryti? Tie sapnai ne- 
pakenčiami, tokie bjauriai ryškūs, visai nepanašūs į kitus 
sapnus. 

— Taip, aš suprantu jus. 

— Ar tai neišgydoma? 

— Jūsų neįmanoma išgydyti, nes jūs nesergate. 

— Bet turi būti kažkas... kažkokia priežastis. Niekad anks- 
čiau taip nesapnuodavau. 

Stojo trumpa tyla. 

— Turbūt geriausia bus pasakyti jums tiesą, — prabilo mis 
Aironvud. 

— Taip, labai prašau, — tyliai ištarė Džeinė. Ją nugąsdino 
tos moters žodžiai. 

— Ir aš pradėsiu nuo to, kad jūs esate daug svarbesnis as- 
muo, nei pati galite įsivaizduoti. 

Džeinė neatsakė, tik pagalvojo: „Ji mane guodžia. Mano, 
kad išprotėjau.“ 

— Kokia jūsų mergautinė pavardė? 

— Tudor, - atsakė Džeinė. Bet kuriuo kitu metu tai saky- 
dama ji būtų sutrikusi, nes baimindavosi, kad tik kas nepa- 
manytų, jog ji didžiuojasi šavo aukšta kilme. 


— Vorikšyro atšaka? 

— Taip. 

— Ar kada esate skaičiusi nedidelę knygą, gal kokių ketu- 
riasdešimties puslapių, apie Vorčesterio mūšį, kurią parašė 
vienas jūsų protėvis? 

— Ne. Mano tėvas turėjo kopiją, jis sakė, kad tai vieninte- 
lė kopija. Bet aš niekada jos neskaičiau. Ji dingo, kai šeima 
išsiskirstė po jo mirties. 

— Jūsų tėvas klydo manydamas, kad tai vienintelė kopija. 
Jų yra dar mažiausiai dvi: viena Amerikoje, o kita šiuose 
namuose. 

— Taigi? 

— Jūsų protėvis pateikia išsamų it gana tikslų mūšio ap- 
rašymą, kurį jis sakosi sudaręs mūšio dieną. Tačiau jis tame 
mūšyje nedalyvavo. Tuo metu jis buvo Jorke. 

Džeinė nieko nesuprasdama žiūrėjo į mis Aironvud. 

— Jei jis rašė tiesą ir mes galime pasitikėti jo žodžiais, tai 
jis susapnavo tą mūšį. Ar suprantate? 

— Susapnavo mūšį? 

— Taip. Ir susapnavo visiškai teisingai. Jis sapnavo realų 
mūšį. 

— Nesuprantu, koks čia ryšys. 

— Vizijų galia — sugebėjimas sapnuoti tikrovę kartais būna 
paveldimas. 

Džeinei tapo sunku kvėpuoti. Ji jautėsi įžeista — tai buvo 
vienas iš nekenčiamiausių dalykų: kažkas iš praeities, kažkas 
iracionalu ir visiškai nelaukta iššliaužia iš savo tamsių užka- 
borių ir kliudo gyventi. 

— Ar tai galima įrodyti? Juk mes teturime jo paties žodžius. 

— Yra dar jūsų sapnai, - atsakė mis Aironvud. Visada bu- 
vęs rimtas jos balsas tapo rūstus. Džeinei šmėstelėjo nereali 
mintis. Ar tik ši senė nemano, kad nedera vadinti melagiais 
net tolimiausių savo protėvių? 

— Mano sapnai? — kiek aštriau paklausė Džeinė. 

— Taip. 

— Ką turite galvoje? 

— Mano nuomone, jūs sapnavote tikrus įvykius. Jūs ma- 
tėte Alkasaną, tikrai sėdintį savo vienutėje, ir lankytoją, ku- 
ris tikrai jį aplankė. 

— Bet... bet... ak, juk tai kvaila, - sumurmėjo Džeinė. — 
Ta dalis tiesiog sutapimas. Bet toliau buvo tiesiog košmaras. 
Juk sakiau jums, jis nusuko jam galvą. Ir jie... kasė iš po 
žemių baisų senį. Jie jį atgaivino. 

— Be abejo, čia daug painiavos. Bet, mano nuomone, net 
šie epizodai tam tikra prasme yra tikrovė. 

— Turiu pasakyti, kad visiškai netikiu tokiais dalykais, — 
šaltai atsiliepė Džeinė. 

— Žinant, kaip buvote auklėjama, natūralu, kad netikite. 
Nebent pati būtumėte atradusi, kad kartais sapnuojate rea- 
lius dalykus. 

Džeinė pagalvojo apie ištrauką iš knygos, kurią prisiminė 
anksčiau, nei perskaitė, ir pačią mis Aironvud, kurią visiškai 
tikroviškai pamatė vakar vakare. Betgi tai nesąmonės. 

— Tai jūs negalite man padėti? 

— Galiu pasakyti jums tiesą. Stengiuosi tai padaryti. 

— Turėjau galvoje, negalite to sustabdyti... išgydyti? 

— Regėjimai nėra liga. 

— Tačiau aš jų nenoriu, — karštai atsiliepė Džeinė. — Pri- 
valau tai sustabdyti. Man tai nepatinka. 

Mis Aironvud tylėjo. 

— Nejau nepažįstate nieko, kas galėtų padėti? Nieko ne- 
galite man patarti? 

— Jei nueisite pas paprastą psichoterapeutą, jis vadovausis 
prielaida, kad sapnai yra pasąmonės išraiška. Jis bandytų jus 
gydyti. Negaliu pasakyti, kokie būtų tokia prielaida parem- 
to gydymo padariniai, tik spėju, kad rimti. Bet tas gydymas 


tikrai neapsaugotų jūsų nuo sapnų. 

— Bet ką visa tai reiškia? Tenoriu gyventi savo įprastą gy- 
venimą. Dirbti savo darbą. Tai nepakenčiama! Kodėl būtent 
man turėjo šitaip nutikti? 

— Į šį klausimą jums galėtų atsakyti tiktai daug didesni 
autoritetai nei aš. 

Stojo trumpa tyla. Džeinė vangiai sujudėjo ir piktokai 
metė: 

— Ką gi, jei jūs negalite man padėti, aš turbūt jau eisiu. — 
Tačiau staiga greitakalbe išbėrė: - Bet iš kur jūs galite visa 
tai žinoti? Apie kokią tikrovę kalbėjote? 

— Manau, jūs pati pakankamai protinga, kad suvoktumė- 
te savo sapnų realumą, ir turite daugiau priežasčių tuo pa- 
tikėti, nei man papasakojote. Jeigu ne, netrukus turėsite. 
O dabar atsakau į jūsų klausimą. Mes žinome, kad jūsų sa- 
pnai tikri, nes jie atitinka mūsų turimą informaciją. Supras- 
damas jūsų sapnų svarbą ponas Dimlis ir atsiuntė jus čia. 

— Norite pasakyti, kad jis pasiuntė mane pas jus ne gy- 
dytis, bet teikti informacijos? — paklausė Džeinė. Ši mintis 
visiškai atitiko Dimlio elgesį, kai ji papasakojo jam sapną. 

— Taip ir yra. 

— Būtų buvę malonu tai sužinoti anksčiau, — atsistodama 
šaltai pasakė Džeinė. — Matyt, bus įvykęs nesusipratimas. 
Maniau, ponas Dimlis nori man padėti. 

— Jis nori. Tačiau tuo pat metu stengiasi padaryti ir kai ką 
svarbiau. 

— Turbūt turėčiau būti dėkinga, kad apie mane iš viso 
galvojama, — sausai pasakė Džeinė. — Ir kaip, jūsų nuomo- 
ne, man gali padėti... visa tai? — tariant paskutinius žodžius 
nepavyko išlaikyti ledinės ironijos ir Džeinė iškaito iš pyk- 
čio. Ji dar tebebuvo labai jauna. 

— Jaunoji ledi, jūs visiškai nesuvokiate, kokia rimta pa- 
dėtis. Jūsų matyti įvykiai svarbūs kažkam, su kuo palyginti 
mano ar jūsų laimė ar net gyvybė nieko nereiškia. Meldžiu 

jus, pažvelkite tiesai į akis. Jūs negalite atsikratyti savo dova- 
nos. Galite bandyti ją užgniaužti, bet jums nepavyks, ir nuo 
to bus blogiau tik jums. Kita vertus, galite patikėti ją mums. 
Jei nuspręsite tai padaryti, patirsite daug mažiau baimės ir 
kartu padėsite apsaugoti žmoniją. Ir trečias kelias — galite 
apie tai papasakoti dar kam nors. Jeigu taip padarysite, per- 
spėju jus, kad galite pakliūti į tokių žmonių rankas, kurie ne 
mažiau nei mes norės išnaudoti jūsų dovaną, bet kuriems 
visiškai nerūpės jūsų gyvybė nei laimė. Žmonės, kuriuos sa- 
pnavote, tikrai egzistuoja. Ir visai įmanoma, kad jie žino, jog 
nenoromis juos šnipinėjate. Jei taip, jie nenurims, kol nesu- 
čiups jūsų. Jūsų pačios labui patarčiau prisidėti prie mūsų. 

— Jūs vis kartojate „mes“ ir „mūsų“. Ar jūs kokia nors 
draugija? 

— Taip. Galima pavadinti ir draugija. 

Kol mis Aironvud kalbėjo, Džeinė visąlaik stovėjo ir jau 
buvo bepatikinti tuo, ką girdi. Bet po akimirkos vėl sukilo 
pagieža — visa įžeista tuštybė, beprasmiškų nesusipratimų, 
nežinios ir paslaptingumo baimė. Tą akimirką teliko viena 
mintis — kuo greičiau dingti iš šito kambario, kuo toliau 
nuo rimto ir kantraus mis Aironvud balso. „Ji tik dar labiau 
viską supainiojo“, — vis dar laikydama save paciente pamanė 
Džeinė. Ir balsiai pridūrė: 

— Man jau laikas. Nesuprantu, apie ką jūs kalbate. Neno- 


riu turėti su tuo nieko bendra. 


+ 0 + 
Galų gale Markas išsiaiškino, jog tikrai tikimasi, kad jis pa- 
siliks bent jau vienai nakčiai, ir prieš vakarienę kopdamas 
laiptais į savo kambarį persirengti jautėsi gerokai pralinks- 
mėjęs. Iš dalies dėl to kaltas buvo viskis, visai neseniai išger- 
tas Fėjos draugijoje, o iš dalies — į veidrodį mestas žvilgsnis, 


nes paaiškėjo, kad jau galima nusiimti nepakenčiamą vatą 

nuo lūpos. Į naudą buvo ir puikus miegamasis su liepsno--. 
jančiu židiniu ir asmeniniu dušo kambariu. Kaip gerai, kad 
Džeinė įkalbėjo jį nusipirkti šį kostiumą! Jis puikiai atrodė 
ištiestas ant lovos, ir Markas suprato, kad senasis tikrai ne- 
būtų tikęs. Bet labiausiai jį paguodė pokalbis su Fėja. 

Suklaidinčiau jus teigdamas, kad ji patiko Markui. Tiesą 
sakant, ji sukėlė jam pasibjaurėjimą, kokį jauni vyrai dažnai 
jaučia šiurkščiai, net provokuojamai seksualioms, tačiau vi- 
siškai nepatrauklioms moterims. Ir jos šaltas žvilgsnis Mar- 
kui sakyte sakė, kad ji puikiausiai supranta jo reakciją ir tai 
ją linksmina. Fėja papasakojo jam daugybę rūkomojo isto- 
rijų. Markas iki šiol skeptiškai ir kiek iš aukšto vertino ne- 
rangius emancipuotų moterų bandymus įvaldyti šią humo- 
ro rūšį. Tačiau šįkart jautėsi lyg kvailys, ta moteris tiesiog 
tyčiojosi iš vyriško santūrumo. Vėliau ji leidosi į prisimini- 
mus apie darbą policijoje. Nors iš anksto buvo nusiteikęs 
skeptiškai, nugara nubėgo šiurpulys išgirdus jos prielaidą, 
kad apie trisdešimt procentų nuteistųjų mirti už žmogžu- 
dystes pakariami nekalti. Ir apie pačią egzekuciją jis išgirdo 
tokių detalių, apie kokias niekad nebuvo pagalvojęs. 

Taip bendrauti nebuvo itin malonu. Tačiau viską kom- 
pensavo puikus, beveik ezoterinis pokalbio stilius. Tą dieną 
Markas nekart buvo pasijutęs lyg pašalietis, bet kalbantis 
su mis Hardkastl šis pojūtis išsisklaidė lyg rūkas. Jis pasiju- 
to savas. Mis Hardkastl gyvenimas buvo labai spalvingas. 
Skirtingu laiku ji priklausė sufražisčių, pacifistų ir Britanijos 
fašistų grupuotėms. Ne kartą buvo sučiupta policijos ir įka- 
linta. Kita vertus, ji pažinojo nemažai ministrų pirmininkų, 
diktatorių ir kino žvaigždžių, paslaptingumu dvelkė visas 
jos gyvenimas. Iš savo daugialypės patirties ji žinojo, ką po- 
licija gali ir ko ne, jos nuomone, tų negalimų dalykų buvo 
be galo mažai. „Kaip tik dabar, — pasakė ji, — čia, institute, 


mes skelbiame kryžiaus žygį biurokratinėms užkardoms.“ 

Markas padarė išvadą, kad Fėja laiko instituto policiją ti- 
krai labai svarbia institucija. Tai buvo tarsi viso instituto 
vykdomoji valdžia, kuri tvarkė viską —- pradedant skiepais 
ir baigiant netikėtais nesusipratimais, kuriems spręsti arti- 
miausiu metu gali būti oficialiai įvestas šantažo metodas. 
O apskritai dėl nusikaltimų... Jie jau buvo išplatinę spau- 
doje mintį, kad institutui turi būti leista eksperimentuoti 
su nusikaltėliais norint nustatyti, ar humaniškas gydymas 
galėtų pakeisti brutalų Baudžiamąjį kodeksą. Štai Čia ir pra- 
sidėdavo biurokratinės užkardos. „Bet tėra du laikraščiai, 
kurių mes nekontroliuojame, — pasakė Fėja. — Ir mes juos 
sunaikinsime. Paprastą žmogų reikia informuoti taip, kad 
išgirdęs žodį „bausmė“ jis automatiškai pritaikytų Žodį „sa- 
dizmas“, taigi.“ Tuomet kelias bus laisvas. Markas visa tai ne 
iš karto suprato. Bet Fėja paaiškino, kad dabar tik pasenusi 
bausmės samprata neleidžia išnaudoti viso policijos poten- 
cialo. Dėl to visada atsitrenkiama į sieną: su nusikaltėliais 
galima daryti tą ir tą, bet nieko daugiau. O gydymo ribų 
juk nebūtų galima nustatyti — jis būtų tęsiamas iki visiško 
išgijimo, ir tik gydytojų valia būtų nuspręsti, kada tai įvyks. 
Ir kodėl gi reikėtų apsiriboti tiktai gydymu? Argi ne svar- 
besnė prevencija? Netrukus NKEI kontroliuos kiekvieną 
policijos akiratin kada nors pakliuvusį asmenį, o galų gale 
ir visus be išimties šalies piliečius. „Štai tada ir prireiks mu- 
dviejų, vaikuti, — pridūrė Fėja pirštu bakstelėdama Markui 
krūtinėn. — Ilgainiui nebeliks skirtumo tarp policijos darbo 
ir sociologijos. Dirbsime ranka rankon.“ 

Tada Markas užsiminė jai apie savo abejones: ar jis išvis 
gaus tą darbą, o jei taip, tai koks tas darbas bus. Fėja jį per- 
spėjo, kad Stylas — pavojingas žmogus. „Su dviem žmonė- 
mis būk labai atsargus, — pasakė ji. — Vienas iš jų Frostas, o 
kitas — senis Viteris.“ Bet iš visų kitų jo nuogąstavimų ji tik 


pasišaipė. ,,Tas darbas jau tavo, vaikuti, — pasakė. — Tik per 

daug nesirūpink, koks tiksliai jis bus. Tu tai suprasi atėjus 
laikui. Viteris nemėgsta žmonių, kurie bando ištraukti iš jo 
pažadus. Nieko gero nesulauksi sakydamas, kad atėjai čia 
dirbti to ir nenori dirbti ano. Jau dabar nebėra laiko tokiems 
žaidimams. Turėsi būti naudingas. Ir netikėk viskuo, kas tau 
sakoma.“ 

Per vakarienę Markas atsidūrė greta Hingesto. 

— Na? — paklausė tas. - Jie jus jau įvėlė, a? 

— Dar nežinau, - atsakė Markas. 

— Jei geriau apie tai pagalvosite, tai šįvakar aš išvažiuoju 
ir galiu paimti jus. 

— Jūs man dar nepasakėte, kodėl mus paliekate, — atsilie- 
pė Markas. | 

— Ką gi, viskas priklauso nuo požiūrio. Jeigu jums patin- 
ka to eunucho italo ir iškvėšusio šventiko arba tos mergio- 
tės Hardkastl (senelė jai nurautų ausis, jei dar būtų gyva) 
draugija, tada mums nebėra apie ką kalbėti. 

— Kažin ar čia galima spręsti remiantis vien tik asmeninė- 
mis simpatijomis. Mano nuomone, tai kažkas daugiau nei 
klubas. 

— A? Teisti*? Per visą savo gyvenimą, kiek man žinoma, 
niekada nieko neteisiau, tik kartą teisėjavau gėlių parodoje. 
Ne, ne, tai tik skonio reikalas. Atėjau, nes tikėjausi įdomaus 
mokslinio darbo. O radau lyg ir pogrindinę politinę organi- 
zaciją. Ir išvažiuoju namo. Esu per senas tokiems dalykams, 
o jei kada ir nuspręsiu prisidėti prie politinio pogrindžio, tai 
tikrai nesirinksiu šio. 

— Kaip suprantu, jūsų nedomina socialinis planavimas. 
Žinoma, tai menkai susiję su jūsų sritimi, tuo tarpu tokios 
mokslo sritys kaip sociologija... 

— Tokio mokslo kaip sociologija iš viso nėra. O jei pama- 


tyčiau, kad chemija jau susijusi su slaptąja policija, valdoma 
* "Žodžių žaismas. Žodis judge reiškia ir „spręsti“, ir „teisti“ (vert.). 

pusamžės korsetų nedėvinčios vaidininkės, ir padeda iš pa- 
dorių anglų atimti jų fermas, krautuves ir vaikus, tai tuoj pat 
mesčiau chemiją po velnių ir vėl grįžčiau prie sodininkystės. 

— Manau, puikiai suprantu jūsų jausmus paprastiems 
žmonėms, bet jei geriau pastudijuotumėte tikrovę, kaip da- 
rau aš... 

— Aš spjaučiau į tai ir imčiausi ko nors kito. Jokios abe- 
jonės. Taip jau nutinka, kai studijuoji žmones — jie tampa 
abstraktūs. Taip jau nutiko, kad aš netikiu, jog įmanoma 
studijuoti žmones, juos tegalima pažinti, o tai visai kas kita. 
Studijuodamas juos prisigalvojate, kad platieji gyventojų 
sluoksniai privalo valdyti šalį ar klausytis klasikinės muzi- 
kos, o tai juk visiški niekai. Jums šauna į galvą atimti visa, 
dėl ko tikrai verta gyventi, iš visų, išskyrus saujelę išpuiku- 
sių profesorių. 

— Bilai! — nuo kito stalo galo netikėtai riktelėjo Fėja, ir 
taip garsiai, kad net jis negalėjo apsimesti negirdįs. Kai Hin- 
gestas įsmeigė akis į ją, jo veidas tapo tamsiai raudonas. 

— Ar tiesa, kad išvažiuoji iš karto po pietų? — subaubė 
Fėja. 

— Taip, mis Hardkastl, tiesa. 

— Tai gal pavėžėsi ir mane? 

— Mielai, — ramiai atsakė Hingestas, —- jeigu tiktai mums 
pakeliui. 

— Kur tu važiuoji? 

— Link Edžestono. 

— Ar pravažiuoji Brenstoką? 

— Ne. Iš karto prieš Lordo Holivudo vartus suku žemyn 
vadinamuoju Poterio keliu. 

— Velnias! Man netinka. Matyt, teks palaukti rytojaus. 

Paskui Marką užkalbino kaimynas iš kairės ir Bilą jis te- 
pamatė vestibiulyje jau po pietų. Tas buvo apsivilkęs ap- 


siaustą ir rengėsi išeiti. 

Į Marką Bilas kreipėsi jau darydamas duris ir šiam teko 
palydėti jį iki žŽvyruotos automobilių aikštelės. 

— Paklausykite mano patarimo, Studokai, — pasakė jis, — 
ar bent jau apsvarstykite jį. Man pačiam nepatinka ta socio- 
logija, tačiau likęs Braktone jūs dar galite padaryti puikią 
karjerą. Nesulauksite nieko gero įsivėlęs į NKELI, ir, dievaži, 
taip nepadarysite gero niekam kitam. 

— Laikausi nuomonės, kad visada gali būti du požiūriai, — 
atsakė Markas. 

— A? Du požiūriai? Visada gali būti bent keli tuzinai po- 
žiūrių, kol dar nežinote tikro atsakymo. O kai sužinote, jų 
telieka ne daugiau kaip vienas. Bet tai ne mano reikalas. 
Viso gero. 

— Viso gero, Hingestai, — pasakė ir Markas. 

Suburzgė variklis ir Bilas nuvažiavo. 

Šaltukas jau žnaibėsi. Orionas, - nors Markas ir nežino- 
jo, kur dangaus skliaute ieškoti šio žymiausio žvaigždyno, — 
švietė pro medžių viršūnes. Jis suabejojo, ar verta grįžti į 
vestibiulį. Grįžęs gali susipažinti su įdomiais ir įtakingais 
žmonėmis, kita vertus, gali atsitikti ir taip, kad jis vėl pa- 
sijus pašalietis, vėl sutrikęs dairysis aplink klausydamasis 
pokalbių, kuriuose negalės dalyvauti. Šiaip ar taip, jau buvo 
gerokai pavargęs. Beklaidžiodamas aplink pastatą rado kitas, 
mažesnes, duris, pro kurias tikriausiai galima patekti vidun 
aplenkiant vestibiulį. Jis įėjo ir nieko nelaukdamas užlipo į 


savo kambarį. 


+ o + 


Kamilė Deniston išlydėjo Džeinę — ne pro mažąsias duris 
sienoje, pro kurias jos pirma įėjo, bet pro pagrindinius var- 
tus, kurie vėrėsi į tą patį keliuką, kokiu šimtu jardų toliau. 
Vakaruose iš pilkuose debesyse atsivėrusios properšos že- 


mėn įspindo šalta rudens saulė ir visas peizažas trumpam 

sušvito. Džeinė gėdijosi Kamilei parodyti savo pyktį ir su- 
sierzinimą, todėl atsisveikinant abu buvo beveik išnykę. 
Tačiau tam tikras pasibjaurėjimas „visomis tomis nesąmo- 
nėmis“ išliko. Ji anaiptol nebuvo tikra, kad tai nesąmonės, 
tačiau buvo tvirtai nusprendusi tai laikyti nesąmonėmis. 
Ji nesivels į tai, nesileis įtraukiama. Ji turi savo gyvenimą. 
Vengti kliūčių ir sunkumų buvo vienas iš svarbiausių jos 
principų. Net tada, kai suprato, kad tekės už Marko, jeigu 
jis pasipirš, beveik iškart kilo mintis: „Bet aš ir toliau gyven- 
siu savo gyvenimą.“ Nuo tada ši mintis niekada ilgiau nei 
penkioms minutėms jos nepalikdavo. Todėl į jos gyvenimą 
įsibrovė vos juntama pagieža pačiai meilei ir net Markui. Ji 
per daug gerai žinojo, ko moterys atsisako ištekėdamos. Jai 
atrodė, kad Markas šitą žino nepakankamai gerai. Nežinios 
baimė, baimė, kad kas neįsibrautų į jos gyvenimą, ir buvo 
pati svarbiausia priežastis, kodėl ji nenorėjo vaikų, nors net 
pati sau nebūtų to prisipažinusi. 

Vos spėjus įžengti į butą suskambo telefonas. 

— Ar tai tu, Džeine? — pasigirdo balsas. — Tai aš, Margare- 
tė Dimli. Atsitiko tokia baisybė. Viską papasakosiu atvažia- 
vusi. Dabar man tiesiog per daug pikta. Gal turėtum laisvą 
lovą? Ką? Ponas Studokas išvykęs? Ak, nė trupučio, jeigu 
tiktai tau nesutrukdysiu. Nusiunčiau Sesilį pernakvoti ko- 
ledže. Ar tikrai tau netrukdysiu? Baisiausiai dėkinga. Būsiu 


už pusvalandžio. 


ANACHRONIZMŲ ŠALINIMAS 


Tik spėjo Džeinė pakeisti Marko lovos patalynę, įvirto po- 
nia Dimli, apsikrovusi daugybe ryšulėlių. 

— Brangioji, tu tikras angelas, kad įsileidai mane, - šūk- 
telėjo ji. — Mes apskambinome beveik visus Edžestono 
viešbučius. Šis miestas tapo nepakenčiamas. Visur vienas ir 
tas pats atsakymas! Visur pilna tų veltėdžių iš NKEI. Vie- 
nur sekretorės, kitur mašininkės, dar kitur įgaliotieji atsto- 
vai — pakvaišti galima. Jeigu Sesilis neturėtų kambarėlio 
koledže, jam tikriausiai būtų tekę miegoti stoties laukiama- 
jame. Tikiuosi, tas koledžo žmogus bent jau gerai išvėdino 
kambarį. 

— Bet kas pagaliau atsitiko? — paklausė Džeinė. 

— Mus išmetė lauk, brangioji! 

— Bet juk tai neįmanoma, ponia Dimli, juk tai negali būti 
teisėta. 

— Ir Sesilis taip sako... Tik įsivaizduok, Džeine. Prabun- 
dame nuo triukšmo ir iškišę galvas pro langą matome mil- 
žinišką sunkvežimį, užpakaliniais ratais įvažiavusį į rožių 
lysvę, o iš jo lipa lauk visas tuntas į nusikaltėlius panašių 
tipų su kastuvais ir kirtikliais. Mūsų pačių sode! Dar tenai 
buvo šlykštus neūžauga smaila kepurėle, kuris kalbėjosi su 
Sesiliu neišsiimdamas iš burnos cigaretės, na, ji buvo ne 
visai burnoje, bet kabėjo prilipusi prie viršutinės lūpos, tu 


gi supranti. Ir pabandyk atspėti, ką jis pasakė? Kad jie ne- 

prieštaraus, jei mes liksime tame name (bet tiktai ne sode) 
iki rytojaus aštuntos valandos ryto. Jie neprieštaraus! 

— Bet tikriausiai... tikriausiai... tai kokia klaida. 

— Sesilis, žinoma, paskambino Braktono iždininkui. Ir, 
žinoma, iždininko nerado. Mes visą rytą skambinome ir 
skambinome, o tuo metu jie nukirto didįjį buką, kurį tu taip 
mėgdavai, ir dar visas slyvas nuvertė. Jei nebūčiau buvusi 
tokia įsiutusi, tikriausiai būčiau visas akis išverkusi. Ir dabar 
ne geriau jaučiuosi. Sesilis pagaliau užtiko tą poną Basbį, ir 
pasirodė, kad iš jo jokios naudos. Jis pasakė, kad tai turbūt 
nesusipratimas, bet jis nieko nebegalįs padaryti ir mums ge- 
riausia būtų skambinti į Belberį NKEL. Žinoma, šitiems pri- 
siskambinti pasirodė visiškai neįmanoma. O iki priešpiečių 
jau buvo aišku, kad likti tenai nakčiai tiesiog neįmanoma. 

— Kodėl? 

— Tu nieko nematei, mieloji. Nuolatinis sunkvežimių ir 
buldozerių riaumojimas, ir kažkoks keliamasis įtaisas ant 
didžiulės platformos. Net tiekėjai negalėjo mūsų pasiekti. 
Pieną tegavome po vienuoliktos. O mėsa taip ir nepasiro- 
dė; gal apie priešpiečius jie paskambino ir atsiprašė, nes jo- 
kiu keliu nebegali mūsų pasiekti. Ir patys vos išsigavome 
į miestą. Pusvalandį kapstėmės nuo namų iki tilto. Tikrų 
tikriausias košmaras. Visur triukšmas, šviesos blyksi, kelias 
beveik išardytas, vienas po kito neįtikėtinu greičiu dygs- 
ta barakai. O žmonės! Tokie siaubingi. Net nemaniau, kad 
Anglijoje gali būti tokių darbininkų. Baisu, baisu! - Ponia 
Dimli nusitraukė skrybėlę ir ėmė ja vėduotis. £ 

— Ką jūs dabar darysite? — paklausė Džeinė. 

— Dievai žino! Kol kas užrakinome namą ir Sesilis nuva- 
žiavo pas Rumboldą, mūsų advokatą, išsiaiškinti, ar galime 
bent jau užantspauduoti jį, kol galėsime pasiimti daiktus. 
Nepanašu, kad Rumboldas galės kuo padėti. Jis vis kartojo, 
kad NKEI veikia visiškai teisėtai. Neturiu supratimo, kas 

bus toliau. Manau, netrukus Edžestone nebeliks nė vieno 
namo. Negali būti ir kalbos apie gyvenimą anapus upės, net 
jeigu jie leistų. Ką sakei? Ak, negaliu apsakyti. Visos tuopos 
iškirstos. Visi tie mieli mažučiai nameliai aplink bažnyčią 
išgriauti. Sutikau vargšelę Aivę — tavąją ponią Mags — visą 
paplūdusią ašaromis. Siaubingas vaizdas! Visur nuolaužos 
ir debesys dulkių. Ją irgi išmetė. Jos gyvenimas nesaldus ir 
be šito. Gerai, kad pavyko iš tenai išvažiuoti. Tie žmonės 
tiesiog siaubingi. Trys gorilos ėmė laužtis pro užpakalines 
duris ir mirtinai pergąsdino Martą, Sesiliui teko eiti pasi- 
kalbėti su jais. Nedaug trūko, kad jie būtų sumušę Sesilį, 
tikrai. Tokie šlykštūs tipai. Kol pagaliau atėjo toks lyg ir 
konsteblis ir nuvarė juos atgal prie darbo. Ką? Taip, taip, 
ten buvo tuzinai į policininkus panašių tipų, bet man jie 
taip pat nekėlė pasitikėjimo. Be perstojo žongliruoja savo 
lazdomis lyg policininkai iš prasto filmo. Džeine, įsivaiz- 
duoji, mes su Sesiliu abu pagalvojome tą patį — kad visa tai 
primena pralaimėtą mūšį. Ak, gerasis vaikeli, arbata! Kaip 
tik šito man ir reikėjo. | 

— Galite likti čia, kiek tiktai norėsite, - pasakė Džeinė. — 
Markas tiesiog turės kurį laiką pagyventi koledže. 

— Ką gi, — atsiliepė Motulė Dimli, - šią akimirką aš ne- 
leisčiau nė vienam Braktono nariui kur nors gyventi! Bet 
ponui Studokui padarysiu išimtį. Iš tiesų aš neturėčiau elg- 
tis lyg Zygfrydo kardas, — na ir bjaurus, nuobodus, storas 
kardas iš manęs išeitų! Bet nesirūpink dėl šito. Mudu su 
Sesiliu persikelsime gyventi į Sent Anos dvarą. Pastaruoju 
metu ir taip beveik gyvename ten. 

— O, - nejučia šūktelėjo Džeinė prisiminusi visą šios die- 
nos istoriją. 

— Na ir savanaudiška gi aš karvė, — sukruto Motulė Dim- 
li. - Plepu vis apie save ir apie save, visai pamiršau, kad 
šiandien tu tenai buvai ir pati tikriausiai nori man daug ką 
papasakoti. Ar matei Greisę? Ji tau patiko? 

— Ar Greisė yra mis Aironvud? 

— Taip. 

— Mačiau ją. Nežinau, ar ji man patiko. Ir dabar negaliu 
galvoti apie nieką daugiau, tik apie jūsų nelaimę. Tai jūs 
esate kankinė, o ne aš. 

— Ne, mieloji, aš nesu jokia kankinė. Esu tiktai įpykusi 
senė sutinusiomis kojomis ir skaudančia galva (nors dabar 
jau nebe taip baisiai), kuriai niekaip nesiseka suimti save 
į rankas. Mudu su Sesiliu juk nepraradome pragyvenimo 
šaltinio kaip vargšelė Aivė Mags. Kai gerai pagalvoji, tai pa- 
likti tą seną namą nėra jau tokia didelė nelaimė. Žinai, jame 
buvo net kiek liūdnoka gyventi. (Aš kartais pagalvoju, ar 
žmonėms tikrai patinka būti laimingiems?) Taip, kiek liū- 
dnoka. Tie didžiuliai kambariai viršuje, kuriuos įsirengėme 
manydami turėsią daugybę vaikų, o nesusilaukėme nė vie- 
no... Turbūt per daug įpratau juose svajoti, kol Sesilis bū- 
davo darbe. Gailėtis savęs. Taip, tikriausiai bus tiktai geriau 
be tų namų. Ko gero, dar būčiau tapusi panaši į tą atgrasią 
moterį iš Ibseno pjesės, nuolat murmančią apie lėles. Se- 
siliui tikrai blogiau. Jis taip mėgo pasikviesti į svečius savo 
mokinius. Džeine, tu Žiovauji jau trečią kartą. Tu jau miegi, 
o aš vis nesiliauju tarškėjusi. Tai todėl, kad aš jau trisde- 
šimt metų ištekėjusi. Vyrai sukurti klausytis mūsų šnekų. 
Tai padeda jiems susikaupti skaitant — panašiai kaip lietaus 
teškenimas. Na štai! Tu vėl žiovauji. 

Pasirodė, kad Motulė Dimli yra gana trikdanti kambario 
draugė, nes susiruošusi miegoti ji ėmė melstis. Net keista, 
galvojo Džeinė, kad šitai taip erzina. Nežinia, kur dėti akis, 
o paskui jau visai nebeįmanoma atnaujinti pokalbį. 


— Ar jau pabudai? — pasigirdo tamsoje tylus Motulės Dimli 
balsas. 
— Taip, — atsiliepė Džeinė. — Atsiprašau. Aš jus turbūt pa- 


žadinau? Ar šaukiau? 

— Taip. Šaukei, kad kažkam sudaužė galvą. 

— Sapnavau, kad jie žudo žmogų — vyrą, kuris dideliu 
automobiliu važiavo kaimo keliuku. Jis privažiavo kryžke- 
lę ir pasuko į dešinę, o tenai kažkas stovėjo kelio viduryje 
ir mojavo žibintu stabdydamas. Negirdėjau, ką jie kalbėjo, 
buvau per toli. Jie kažkaip įkalbėjo tą vyrą išlipti ir jis tenai 
kalbėjosi su vienu iš jų. Jie švietė jam tiesiai į veidą. Tai 
buvo kitas žmogus, ne tas, kurį sapnavau anąkart. Šis buvo 
be barzdos, tiktai su ūsais. Laikėsi išdidžiai. Jam nepatiko 
tai, ką tie vyrai sako, staiga jis smogė kumščiu ir partrenkė 
vieną jų žemėn. Kitas bandė iš užpakalio suduoti jam kaž- 
kokiu daiktu per galvą, bet tas žmogus buvo greitesnis ir 
laiku atsisuko. Toliau buvo siaubinga ir gražu vienu metu. 
Ji puolė trise, ir jis su visais grūmėsi. Buvau apie tokius da- 
lykus skaičiusi, bet niekad neįsivaizduodavau, kaip tai gali 
atrodyti. Suprantama, galų gale jie jį įveikė. Jie siaubingai 
sudaužė jam galvą. Elgėsi visai ramiai, o kai baigė — pasi- 
lenkė pažiūrėti, ar jis tikrai miręs. Žibinto šviesoje viskas 
atrodė kraupiai. Lyg aplink siūbuotų kažkokie vertikalūs 
šviesos stulpai. Bet tada, matyt, ir prabudau. Ne, viskas ge- 
rai, ačiū. Žinoma, buvo baisu, bet ne taip jau ir labai. Man 
labiau gaila to vyro. 

— Kaip manai, ar dar galėsi užmigti? 

— Tikriausiai. O kaip jūsų galva? 

— Ačiū, beveik praėjo. Labanakt. 


+ 0 + 


„Be abejonės, — pagalvojo Markas, — čia ir bus tas iškvėšęs 
šventikas, apie kurį kalbėjo Akiplėša Bilas.“ Komiteto po- 
sėdis buvo numatytas tiktai pusę vienuoliktos, todėl jis ne- 
paisydamas apniukusio oro po pusryčių išėjo pasivaikščioti 
į sodą kartu su pastoriumi Straiku. Markas kiek sutriko, kai 


jį užkalbino tas sudžiūvęs žmogelis — susiglamžiusia sutana, 

numintais batais, tamsiu, tragišku, prastai nuskustu veidu ir 
kažkaip beviltiškai nuoširdus. Jis tikrai nesitikėjo Belberyje 
sutikti šitokio tipo. 

— Nemanykite, - kalbėjo Straikas, — kad aš svajoju įvyk- 
dyti mūsų programą be jokios prievartos. Bus didžiulis pasi- 
priešinimas. Jie krims savo liežuvius iš skausmo ir nenusigręš 
nuo savo darbo. Tuo mūsų nesulaikys. Mes tvirtai ir drąsiai 
sutiksime šį erzelį ir būsime apšmeižti, kad kaip tik to ir sie- 
kėme. Tegul kalba ką nori. Tam tikra prasme tai tiesa. Mūsų 
tikslas nėra išsaugoti šią nuodėmingą visuomenę. Mes pra- 
našaujame šiai nuodėmingai visuomenei nevilties dienas. 

— Aš apie tai ir kalbėjau, - atsiliepė Markas, — kai sakiau, 
kad mūsų požiūriai visiškai skiriasi. Mano nuomone, išsau- 
goti visuomenę kruopščiai planuojant ir yra galutinis tiks- 
las. Vargu ar būtų kitas tikslas. Jūs šią problemą suvokiate 
visiškai kitaip, nes siekiate kažko daugiau, kažko geresnio 
nei Zmonių visuomenė. 

— Kiekvienu savo širdies dūžiu, kiekvienu kraujo lašeliu aš 
neigiu šią prakeiktą doktriną, — atsakė ponas Straikas. — Tai 
tiesiog išsisukinėjimas, šituo remdamasis pasaulis — mirties 
institucija ir kūnas — nuvertino ir iškastravo Jėzaus mokymą, 
ir tiesų mūsų Viešpaties reikalavimą — teisė ir teisingumas 
čia ir dabar — pavertė dvasininkijos tauškalais ir misticizmu. 
Dievo Karalystė turi būti įkurta čia — šiame pasaulyje. Ir ji 
bus įkurta. Priešais Jėzaus vardą priklaups kiekvienas kelis. 
Ir Jo vardu aš atsižadu bet kokios oficialios religijos. 

Išgirdęs Jėzaus vardą, Markas, kuris jaunų merginų au- 
ditorijose ramiausiai skaitydavo paskaitas apie abortus ar 
lytinius iškrypimus, staiga taip sumišo, kad pajuto raustant 
skruostus; o tai supratęs taip įsiuto ant savęs ir Straiko, kad 
skruostai tiesiog liepsnote suliepsnojo. Jis negalėjo pakęsti 
tokio pobūdžio pokalbių, ir nuo to laiko, kai baigėsi įsi- 


mintinai bjaurios Šventojo Rašto pamokos mokykloje, dar 


87 


niekada nebuvo pasijutęs taip nemaloniai. Jis sumurmėjo 
kažką apie tai, kad nelabai tesusigaudo teologijoje. 

— Teologija! — niekinamai nusivaipė Straikas. — Kalbu ne 
apie teologiją, jaunuoli, o apie Viešpatį Jėzų. Teologija tėra 
žodžiai — akių dūmimas, dūmų uždanga, žaidimas turtingie- 
siems. Ne pamoksluose aš atradau Viešpatį Jėzų. Tai nutiko 
anglių šachtose ir prie dukters karsto. Jeigu jie mano, kad 
teologija juos apsaugos, kai ateis Didžiojo Teismo diena, tai 
jie labai klysta. Nes, įsidėmėkite mano žodžius, visa tai jau 
vyksta. Karalystė jau prasidėjo: šiame pasaulyje, šioje šaly- 
je. Mokslo jėga yra jos įrankis. Neįveikiamas įrankis, kaip 
žinome visi, dirbantys NKEL. Ir kodėl, pasakykite man, tas 
įrankis neįveikiamas? 

— Nes mokslas paremtas stebėjimais, - pamėgino atspėti 
Markas. 

— Įrankis neįveikiamas todėl, kad tai įrankis Jo ranko- 
je! - sušuko Straikas. - Teismo ir gydymo įrankis. Ir šito 
nesupranta nė viena bažnyčia. Jie apakę. Juos apakino jų 
purvino humanizmo skarmalai, jų kultūra, jų humanišku- 
mas ir liberalizmas, pagaliau jų nuodėmės arba tai, ką jie 
laiko nuodėmėmis, nors, palyginti su tikrosiomis nuodė- 
mėmis, tai tėra niekai. Todėl aš ir esu vienas — vargšas, sil- 
pnas, nevertas žmogus, bet vienintelis tikras pranašas. Aš 
supratau, kad Jis ateina su jėga. Todėl tenai, kur pamatome 
jėgą, galime drąsiai sakyti išvydę Jo atėjimo ženklą. Todėl 
aš bendradarbiavau su komunistais, materialistais, su bet 
kuo, kas turi galios pagreitinti Jo atėjimą. Menkiausio iš čia 
esančių žmonių laukia tragiška jo gyvenimo prasmė — ne- 
gailestingas, visiškas atsidavimas, pasirengimas paaukoti vi- 
sas žŽmogiškas vertybes. Aš nieko panašaus nerandu visose 
tose šleikščiai veidmainiškose religijose. 

— Ar kalbate apie tai, kad kai jau prasidės praktika, nebe- 
bus bendradarbiavimo ribų? 

— Meskite visas tas mintis apie bendradarbiavimą! Argi 
molis bendradarbiauja su puodžiumi? Argi Kyras bendra- 
darbiauja su Viešpačiu? Tie žmonės bus panaudoti. Aš irgi 
būsiu panaudotas. Įrankiai. Sraigteliai. Kalbu ir apie jus, 
jaunuoli. Jūs nebeturite pasirinkimo. Neįmanoma žvalgytis 
atgal, kai pridedi ranką prie arklo rankenos. Niekas nepalie- 
ka NKEL. Tie, kas bando sukti atgal, žus tyruose. Tegalime 
kalbėti apie tai, ar būsite įrankis, kuris panaudotas išmeta- 
mas laukan, ar įrankis, vykdęs nuosprendį kitiems ir nuteis- 
tas pats, ar liksite tarp tų, kurie paveldės karalystę. Nes visa 
tai tiesa. Bus šventieji, kurie paveldės Žemę — čia, Anglijoje, 
galbūt net per artimiausius dvylika mėnesių. Taip, šventieji, 
ir niekas daugiau. Ar nežinote, kad mes teisime angelus? — 
Ir staiga daug tylesniu balsu Straikas pridūrė: —- Net dabar 
vyksta tikras prisikėlimas. Tikras amžinasis gyvenimas. Čia, 
šiame pasaulyje. Jūs tai pamatysite. 

— Na štai, — pasakė Markas, — jau beveik pusė. Ar mums 
dar ne metas? 

Straikas tylėdamas pasuko kartu. Iš dalies norėdamas pa- 
keisti pokalbio temą, o iš dalies rimtai susirūpinęs Markas 
pasakė: 

— Man nutiko kiek nemalonus dalykas. Pamečiau pinigi- 
nę. Ten buvo nedaug pinigų — gal trys svarai. Bet buvo keli 
laiškai ir kitos smulkmenos. Kur aš galėčiau kreiptis? 

— Galite į ūkvedį, — atsakė Straikas. 

Pirmininkaujant direktoriaus pavaduotojui komitetas po- 
sėdžiavo maždaug dvi valandas. Reikalai buvo tvarkomi 
vangiai ir nepaprastai painiai, ir Markas, remdamasis savo 
patirtimi Braktone, padarė išvadą, kad tikrasis NKEI dar- 
bas turėtų vykti kažkur kitur. Išties jis ko nors panašaus ir 


tikėjosi, buvo pakankamai nuovokus suprasti, kad elitą ar 

ką nors tokio, kas atitiktų Braktono progresyvųjį elementą, 
privalės kuo greičiau susirasti pats. Nesiruošė ilgai tūpčioti 
butaforiniuose komitetuose. Šįryt daugiausia buvo kalbama 
apie Edžestone pradėto darbo detales. NKEI, matyt, pasie- 
kė kažkokią pergalę ir gavo teisę nugriauti nedidelę norma- 
nų bažnytėlę prie kampo. „Žinoma, buvo pateikti įprasti 
prieštaravimai“, — pasakė Viteris. Markas, kuris nesidomėjo 
architektūra ir kitą Vyndo krantą pažinojo maždaug tiek pat 
kiek savo žmoną, beveik nesiklausė kalbų. Tik pačioje su- 
sirinkimo pabaigoje Viteris prašneko kiek svarbesne tema. 
Jis tikėjosi, kad dauguma posėdžio dalyvių jau bus girdėję 
(„Ir kodėl tie pirmininkai visada šitaip pradeda?“ — pagal- 
vojo Markas) nelinksmą naujieną, kurią jis vis dėlto privaląs 
pranešti. Žinoma, jis kalbąs apie Viljamo Hingesto nužudy- 
mą. Kiek Markas galėjo suprasti iš painaus ir nenuoširdaus 
pirmininko pasakojimo, Akiplėšos Bilo kūnas suknežinta 
galva buvo aptiktas greta savo automobilio Poterio kelyje 
apie ketvirtą valandą ryto. Jau buvo praėjusios kelios valan- 
dos nuo jo mirties. Ponas Viteris drįso tikėtis, kad šią liūdną 
žinią kiek praskaidrins naujiena, jog NKEI policija įvykio 
vieton nuvyko prieš penkias ir nei Skotland Jardas, nei vie- 
tos valdžia neatsisako bendradarbiauti. Kitomis aplinky- 
bėmis jis mielai paragintų visus dalyvius išreikšti padėką 
visų gerbiamai mis Hardkastl ir galbūt net pasveikinti, kad 
pradėjo bendradarbiauti su valstybės jėgomis. Tai labiausiai 
džiuginantis faktas šioje liūdnoje istorijoje ir galbūt geras 
ženklas ateičiai. Nuaidėjo kuklūs aplodismentai. Paskui Vi- 
teris ilgokai kalbėjo apie velionį. Jie visi apgailestavę dėl 
pono Hingesto sprendimo palikti NKEL, nors ir gerbę jo 
motyvus; jis manąs, jog visi jaučia, kad šis atsiskyrimas ne- 
galėjo nutraukti tų nuoširdžių ryšių, kurie siejo mirusįjį su 
beveik visais, — jis tikėjosi galįs tvirtinti, kad su visais be 


išimties, — instituto darbuotojais. Viterio stilius puikiai tiko 

nekrologams sakyti. Baigdamas jis pasiūlė atsistoti ir tylos 
minute pagerbti Viljamo Hingesto atminimą. 

Ir jie atsistojo — ir stovėjo visą niekaip nesibaigiančią mi- 
nutę, tyloje klausydami keistų girgždesių ir nelygaus kolegų 
kvėpavimo, po sustingusiomis veidų kaukėmis lyg paukštu- 
kai ar vabalėliai, nedrąsiai grįžtantys į poilsiautojų paliktą 
miško laukymę; sukirbo mintys apie šį bei tą, bet niekas 
nesijautė prislėgtas, niekas negalvojo apie mirtį. 

Paskui visi sujudo, subruzdo ir posėdis baigėsi. 

Džeinė nustebo, kad keltis ir imtis rytinės ruošos daug 
smagiau vien todėl, kad kartu yra ponia Dimli. Markas taip 
pat neretai padėdavo, tačiau kadangi jis manė, - Džeinė tai 
jausdavo net tada, kai jis mandagiai tylėdavo, — kad ji daug 
ką daro be jokio reikalo ir kad vyrai sutvarkytų namus ne- 
sukeldami nė dešimtos dalies to bruzdesio, kurį kelia mote- 
rys, tai jo pagalba dažniausiai baigdavosi kivirčais. O ponia 
Dimli žiūrėjo į ruošą taip pat kaip ir ji. Buvo puikus saulėtas 
rytas, jiedvi susėdo virtuvėje pusryčiauti ir Džeinė jautėsi 
puikiai. Šįryt ji sugalvojo raminančią teoriją, kad vien pa- 
kalbėjus su Greise Aironvud tie sapnai baigsis. Ir vėl viskas 
bus gerai. Ir dar — galbūt Markas tikrai gaus tą puikų darbą. 
Ji ėmė mintyse piešti laimingos ateities paveikslus. 

Ponia Dimli nekantravo sužinoti, kaip jai sekėsi Sent 
Anoje ir kada ji vėl ruošiasi tenai vykti. Nuo pirmojo klau- 
simo Džeinė išsisuko kažką neaiškiai sumurmėdama ir po- 
nia Dimli daugiau apie tai neklausinėjo. O į antrąjį ji atsakė 
taip: neketinanti daugiau trukdyti mis Aironvud dėl tų sa- 
pnų. Pridūrė, kad buvo kvaiša, bet yra įsitikinusi, kad dabar 
viskas bus gerai. Ir žvilgtelėjusi į laikrodį nusistebėjo, kodėl 
dar nėra ponios Mags. 

— Mieloji, ponia Mags vargu ar beateis, — tarė Motulė 
Dimli. - Argi nepasakojau, kad jie užgrobė ir jos namą? 

Maniau, tu supratai, kad ji nebegalės pas tave dirbti. Juk 
Edžestone ji nebeturi kur prisiglausti. 

— O varge! - sumurmėjo Džeinė ir be jokio susidomėji- 
mo pridūrė: — Ir ką ji dabar darys? 

— Ji išvažiavo į Sent Aną. 

— Ar ji turi tenai draugų? 

— Ji gyvens dvare drauge su mumis. 

— Ji gavo ten darbą? 

— Na taip. Sakyčiau, tai darbas. 

Ponia Dimli išėjo apie vienuoliktą. Sakė taip pat važiuo- 
sianti į Sent Aną, bet pirma užsuksianti pas vyrą į Nor- 
tumberlandą. Džeinė palydėjo ją iki miesto ketindama šį tą 
nusipirkti ir atsisveikino prie Turgaus gatvės. Tada beveik 
tuojau pat sutiko poną Kurijų. 

— Ponia Studok, ar girdėjote naujieną? — paklausė Kuri- 
jus. Jis visada kalbėdavo labai reikšmingai ir kiek konfiden- 
cialiai, o šįryt atrodė dar labiau susireikšminęs. 

— Ne. Kas atsitiko? — atsiliepė Džeinė be ypatingo susi- 
domėjimo. 

Ji visada laikė Kurijų pasipūtusiu kvailiu, o Marką irgi ne 
geresniu, jeigu juo žavisi. Bet vos jam ėmus kalbėti Džeinės 
veidas jau atspindėjo visą Kurijaus pageidaujamų jausmų 
gamą. Šįkart jai net nereikėjo apsimetinėti. Kurijus pasako- 
jo, kad šiąnakt nužudytas ponas Hingestas. Jo kūną sukne- 
žinta galva rado greta automobilio Poterio kelyje. Jis važia- 
vo iš Belberio į Edžestoną. Dabar Kurijus iš policijos, kur 
visa tai sužinojo, skubąs atgal į koledžą visko pranešti rek- 
toriui. Atrodė, kad žmogžudystė jau beveik tapo ypatinga 
Kurijaus nuosavybe. Visas „reikalas“ neapibrėžiama prasme 
buvo „jo rankose“ ir jį slėgė milžiniška atsakomybė. Kitu 
metu Džeinę tai būtų pralinksminę. O dabar ji kuo greičiau 
atsikratė Kurijaus, nuėjo tiesiai į Bleiko kavinę ir užsisakė 


puodelį kavos. Jautė, kad būtinai turi prisėsti. 

Paties Hingesto mirtis jai nieko nereiškė. Buvo sutikusi 
jį tiktai kartą ir iš Marko pasakojimų įsivaizdavo kaip nema- 
lonų, arogantišką senį. Bet mintis, kad šiąnakt ji susapnavo 
tikrą žmogžudystę, vienu smūgiu sudaužė į šipulius apsi- 
mestinę šio ryto ramybę. Ją apėmė skaudžiai aiškus jaus- 
mas, kad visi tie sapnai toli gražu neketina baigtis ir kad 
viskas tik prasideda. Į jos mažutį, šviesų ir siaurą gyvenimą 
įsiveržė kažkas nepataisoma. Visose sienose vėrėsi milžiniš- 
ki langai į tamsą ir ji nebegalėjo jų uždaryti. Ji pagalvojo, 
kad išprotės, jei reikės visa tai pakelti vienai. Kitas kelias 
buvo grįžti pas mis Aironvud. Tačiau rodėsi, kad tas ke- 
lias veda tiktai dar giliau į tamsą. Tas dvaras Sent Anoje, ta 
„galima sakyti, draugija“, visi „įsivėlę“. Ji nenorėjo šito. Tai 
neteisinga. Juk ji nereikalauja nieko ypatinga. Tenori, kad ją 
paliktų ramybėje. O visa tai taip absurdiška! Remiantis visa 
jos ligšioline patirtimi, šito ir iš viso negali būti. 

Išeinant iš posėdžio prie Marko priėjo Koseris — strazdano- 
tasis Stylo bičiulis su juodų ūsų kuokšteliu panosėje. 

— Turime darbo, — pasakė jis. - Reikia parašyti ataskaitą 
apie Kur Hardį. 

Markas nudžiugo išgirdęs apie darbą. Tačiau kartu ir ne- 
labai maloniai nustebo, nes po vakarykščio nesusipratimo 
jam nepatiko Koseris, todėl atsakė: 

— Ar tai turėtų reikšti, kad vis dėlto esu priimtas į Stylo 
departamentą? 

— Taip, taip, — atsakė Koseris. 

— Matote, klausiu todėl, kad vakar nei jis, nei jūs nenu- 
džiugote apie mane išgirdę. Nenorėčiau niekam pridaryti 
nemalonumų. Niekas manęs neverčia dirbti NKEI, jeigu 
jau apie tai prakalbome. 

— Ką gi, tik nepradėkime apie tai kalbėti čia, — atsiliepė 


Koseris. — Eime viršun. 

Jie kalbėjosi vestibiulyje ir Markas pamatė artyn žings- 
niuojantį susimąsčiusį Viterį. „Ar nevertėtų jį užkalbinti ir 
viską išsiaiškinti?“ — pamanė Markas. Bet direktoriaus pava- 
duotojas, žengęs dar keletą žingsnių, pasuko kita kryptimi. Jis 
kažką neaiškiai murmėjo panosėje ir buvo paniręs į apmąs- 
tymus, tad ši akimirka atrodė visiškai netinkama pokalbiui 
pradėti. Koseris, nors ir tylėjo, matyt, galvojo lygiai tą patį, 
taigi Markas nusekė paskui jį į kabinetą trečiame aukšte. 

— Kalbame apie Kur Hardžio miestelį, - prašneko Ko- 
seris, kai juodu susėdo. — Matote, žemes aplink Bragdono 
šilą mes norėtume paversti kai kuo geresniu nei paprasti 
pelkynai. Kurių velnių mums to reikia, aš nežinau. Tačiau 
paskutinis projektas yra nukreipti Vyndą — nusausinti per 
Edžestoną einančią vagą. Žiūrėkite. Štai, už dešimties my- 
lių į šiaurę yra Šilingbridžas. Per jį dirbtiniu kanalu ir eis 
naujoji vaga — štai čia rytuose, kur melsva linija, — ir sugrįš į 
senąją vagą štai čia, žemiau. 

— Vargu ar universitetas sutiks, - atsiliepė Markas. — 
Kaipgi Edžestonas atrodys be upės? 

— Su universitetu mes susitvarkysime. Šituo rūpintis jums 
tikrai nereikia. Tai ne mūsų darbas. Bet reikalas tas, kad 
naujoji vaga turės eiti tiesiai per Kur Hardį. Štai, pažvelkite 
į žemėlapį. Kur Hardis stovi štai šiame siaurame slėnyje. 
Ką? Esate tenai buvęs? O, tada viskas paprasčiau. Taigi, nu- 
matyta užtvenkti slėnį šiaurinėje pusėje ir padaryti didžiulį 
rezervuarą. Edžestoną reikės aprūpinti vandeniu, nes jis tu- 
rės būti antrasis šalies miestas. 

— O kas ištiks Kur Hardį? 

— Čia ir vėl išaiškėja projekto nauda. Netoliese ketiname 
pastatyti naujo pavyzdžio gyvenvietę (ji vadinsis Džuls Har- 
dis arba Viter Hardis). Štai čia, netoli geležinkelio. 

— Mano nuomone, hm... taip, tas reikalas gali velniškai 
pasmirsti. Kur Hardis gana žymus. Ir gražus. Visi tie septy- 
nioliktojo šimtmečio prieglaudų pastatai, normanų bažny- 
čia ir taip toliau. 

— Tai va. Tam ir reikalingi jūs ir aš. Turime parašyti atas- 
kaitą apie Kur Hardį. Rytoj nuvažiuosime tenai apsižvalgyti, 
bet didžiąją dalį galime sukurpti kad ir dabar. Turėtų būti 
nesunku. Jei tas miestelis gražus, galima pabrėžti antisa- 
nitarines sąlygas. Tai pirma. Antra, reikės pateikti tam ti- 
krus faktus apie pačius gyventojus. Tikriausiai nesuklysiu 
sakydamas, kad juos sudaro du labiausiai nepageidaujami 
elementai - žemdirbiai ir smulkūs nuomininkai. 

— Sutinku dėl smulkių nuomininkų, — pasakė Markas, — 
bet dėl žemdirbių dar būtų galima ginčytis. 

— Institutas tam nepritartų. Žemdirbiai — atsilikęs ele- 
mentas, ir labai inertiškas. Bet dabar kalbame ne apie žem- 
dirbystę. Suprantate, mudu turime tiktai patvirtinti keletą 
faktų. Visa kita susitvarkys savaime. 

Markas kiek patylėjo. 

— Tai ganėtinai lengva, — pagaliau ištarė. — Bet prieš šito 
imdamasis norėčiau kiek tiksliau sužinoti savo paties padėtį. 
Ar man nereikėtų prisistatyti Stylui? Nes jeigu jis manęs 
nenori, kažin ar verta pradėti dirbti jo departamente. 

— Jumis dėtas šito nedaryčiau, - atsakė Koseris. 

— Kodėl? 

— Na, pirma, Stylas negali nieko padaryti, jei jau direkto- 
riaus pavaduotojas jus priima. O antra — Stylas yra gana pa- 
vojingas žmogus. Jeigu jūs tyliai ramiai pradėsite dirbti, jis 
pagaliau susitaikys su šia mintimi, bet jeigu bandysite kal- 
bėti su juo dabar, tai tikrai kils daug triukšmo. Na, yra ir dar 
vienas dalykas. - Koseris kiek patylėjo, susimąstęs pasikasė 
nosį ir kalbėjo toliau: —- Tarp mūsų šnekant, nemanau, kad 
šiame departamente reikalai dar ilgai klostysis po senovei. 

Markui, Braktone taip puikiai parengtam, nebuvo sunku 
tai suprasti. Koseris tikisi pašalinti iš departamento patį Sty- 
lą. Viskas labai paprasta. Stylas yra pavojingas, kol vadovau- 
ja, bet galbūt jis vadovaus nebeilgai. 

— Vakar man susidarė įspūdis, kad judu su Stylu neblogai 
sutariate, — pasakė Markas. 

— Šioje vietoje svarbu niekada su niekuo nesipykti. Pats 
nemėgstu kivirčų. Galiu puikiai sutarti su bet kuo, bent jau 
kol darbas bus baigtas. 

— Žinoma, - pritarė Markas. — Beje, jeigu rytoj vyksime į 
Kur Hardį, galbūt galėsiu užsukti į Edžestoną ir pernakvoti 
namuose. 

Daug kas priklausė nuo atsakymo į šį klausimą. Iš jo ga- 
lima būtų suprasti, ar Markas šiuo metu pavaldus Koseriui. 
Jei tas pasakytų: „Ne, tai neįmanoma“, tai jau būtų gana 
aišku. Jeigu pasakytų, kad tam nebus laiko, taip pat būtų 
šiek tiek aiškiau. Dar Koseris galėjo pasakyti, kad geriau 
atsiklausti direktoriaus pavaduotojo. Tada Markui taip pat 
nebūtų ko jaudintis. Tačiau Koseris tepasakė „a“ ir paliko 
Marką abejojantį, ar išvykstant visai nereikalingas leidimas, 
ar jis dar nelaikomas tikru NKELI nariu ir jo išvykimas ne- 
svarbus. Tuomet juodu ėmėsi ataskaitos. 

Darbas užtruko beveik visą dieną ir vakarieniauti abu 
nusileido nepersirengę. Todėl Markas jautėsi ypač puikiai. 
Maistas taip pat buvo nuostabus. Nors jį supo nepažįstami 
žmonės, nesunku buvo pradėti pašnekesį, o po keleto mi- 
nučių jau atrodė, kad aplink vien geri draugai. 

„Kaip čia gražu!“ — pagalvojo Markas kitą rytą, kai au- 
tomobilis, išsukęs iš pagrindinio kelio, prie Diuks Itono 
siauručiu nelygiu keliuku ėmė leistis į Kur Hardžio slėnį. 
Jis nebuvo linkęs pastebėti grožį, tačiau Džeinė ir meilė jai 
truputėlį jį išjudino. Galbūt dar ir todėl, kad jo niekas ne- 
mokė gėrėtis vėlyvo rudens rytų vaiskumu, šis vaiskumas 
netrukdomas pripildė sielą. Dangus ir žemė atrodė lyg nu- 
siprausę. Rudi arimai priminė šokoladą, o žolė ant aplink 
banguojančių kalvų — trumpai kirptus arklių karčius. Dan- 
gus atrodė daug toliau nei paprastai, tačiau lyg ir aiškesnis, 
o ilgos grakščios debesų juostos — tamsiai pilkos skaidrioje 
žydrumoje — tarsi iškirptos iš kartono. Kiekvienas mažiau- 
sias medžių guotas buvo juodas ir pasišiaušęs lyg šepetys, o 

kai automobilis sustojo Kur Hardyje, išjungus variklį stoju- 
sioje tyloje pasigirdo kovų karksėjimas, primenantis šūks- 
mus „Kelk! Kelk!“ 

— Šlykštus triukšmas, — burbtelėjo Koseris. — Turit žemė- 
lapį? Taigi... — Ir jis iš karto ėmėsi darbo. 

Porą valandų juodu vaikščiojo po miestelį ir savo akimis 
išvydo visus anachronizmus, kuriuos rengėsi sunaikinti. 
Sutiko atsilikusį inertišką žemdirbį ir išgirdo jo nuomonę 
apie orą. Pamatė tuščiai valstybės išlaikomą senį elgetą, ku- 
ris krypavo per prieglaudos kiemą prisipildyti arbatinuko, 
ir pagyvenusią nuomininkę (kad viskas atrodytų dar blo- 
giau, ji vedėsi storą nusišėrusį šunį), karštai diskutuojančią 
su paštininku. Markui pasirodė, tarsi atostogautų, nes tik 
atostogaudamas užklysdavo į Anglijos kaimus. Todėl jautėsi 
gana smagiai. Pastebėjo, kad atsilikusio darbininko veidas 
daug malonesnis nei Koserio, beje, ir balsas. Pagyvenusi 
nuomininkė priminė jam tetulę Žilę... Kada paskutinįkart 
buvo ją prisiminęs? Dieve mano, kaip bėga laikas... Todėl 
suprato, kaip galima mėgti tokius žmones. Visa tai nė tru- 
pučio nepaveikė jo sociologinių įsitikinimų. Net jeigu jis 
nedirbtų Belberyje ir neturėtų jokių ambicijų, vis viena ne- 
būtų paveikę, nes dėl išsilavinimo tai, ką rašė ar skaitė, jam 
rodėsi daug realiau nei tai, ką mato akys. Esmė yra statistika 
apie žemdirbius; o tikras sodininkas, artojas ar fermerio vai- 
kas tebuvo šešėliai. Nors pats niekad to nepastebėdavo, jis 
labai nenoriai savo darbuose vartodavo žodžius „Žmogus“, 
„vyras“ arba „moteris“ Mieliau rašydavo apie „profesines 
grupes“, „elementus“, „klases“ ir „populiacijas“, nes savo- 
tiškai, tvirčiau už bet kokį mistiką tikėjo neregimų dalykų 
pranašumu prieš regimuosius. 

Vis dėlto dabar prieš savo valią gėrėjosi šiuo miesteliu. 
O kai pirmą valandą įkalbėjo Koserį užsukti į „Du varpe- 
lius“, taip ir pasakė. Abu buvo pasiėmę sumuštinių, tačiau 


Markui norėjosi alaus. „Dviejuose varpeliuose“ viešpatavo 

prieblanda, nes vienintelis langas buvo nedidelis. Du žem- 
dirbiai molinomis alkūnėmis (be abejo, inertiški ir atsilikę) 
sėdėjo žiaumodami storus sumuštinius, o trečiasis stovėjo 
prie prekystalio kalbėdamasis su žemvaldžiu. 

— Ne, ačiū, alaus nenoriu, — atsakė Koseris. — Ir mes čia 
ilgai nesėdėsime. Ką jūs sakėte? 

— Sakiau, kad tokį puikų rytą net čia galima pasijusti gana 
maloniai, jei tik pamirštum visas akivaizdžias nesąmones. 

— Taip, tikrai puikus rytas. Šiek tiek saulės tikrai nepa- 
kenks sveikatai. 

— Kalbėjau apie vietą. 

— Apie šitą? — apsižvalgęs paklausė Koseris. - Manyčiau, 
kaip tik tokiais dalykais mes ir siekiame nusikratyti. Nei 
šviesos, nei ventiliacijos. Pats beveik nevartoju alkoholio, 
bet jei jau žmonėms būtinai jo reikia, norėčiau, kad tai būtų 
daroma higieniškesnėje aplinkoje. 

— Nemanau, kad svarbiausia alkoholis, — atsakė Markas 
žiūrėdamas į savo alų. Čia viskas jam priminė tai, ką seniai 
buvo pamiršęs — studentiškų dienų ginčus ir juoką. Tada 
būdavo lengviau susirasti draugų. Dar pagalvojo, ką dabar 
veikia visa ta šutvė: Karėjus, Vadsdenas ir Denistonas, kuris 
vos negavo jo vietos koledže. 

— Na, nežinau, - atsakė Koseris į jo pastabą. - Maisto 
produktai — ne mano sritis. Apie tai geriau paklaustumėte 
Stoko. 

— Tiesą sakant, aš kalbėjau ne apie šią smuklę, bet apie 
visą miestelį. Jūs visiškai teisus, tai praeities atgyvena. Ta- 
čiau gana graži. Spėju, kad mūsų statiniai bent estetiniu 
požiūriu negalės jos pranokti. 

— Ak taip, architektūra, — atsiliepė Koseris. — Na, tuo aš 
nesidomiu. Tai labiau tinka Viteriui. Ar jau baigiate“ 

Markas staiga pajuto, koks nepakenčiamai nuobodus šitas 
mažas žmogelis, ir tą pat akimirką jam pasidarė bloga nuo 
NKELI. Tačiau jis nuramino save tardamas, kad neįmanoma iš 

karto patekti tarp įdomių žmonių; kad vėliau bus geriau. Ir 
tiltai dar nesudeginti. Dar nevėlu viską mesti ir grįžti į Brak- 
toną po kokios dienos ar dviejų. Bet ne iš karto. Protingiau- 
sia bus dar truputį palaukti ir pažiūrėti, kaip viskas klostysis. 

Grįžtant atgal Koseris jį išleido netoli Edžestono geležin- 
kelio stoties ir eidamas namo Markas galvojo, ką papasakos 
apie Belberį Džeinei. Labai klystumėte manydami, kad jis 
sąmoningai rengėsi meluoti. Tačiau vos tiktai pamėgino įsi- 
vaizduoti, kaip žengia pro duris ir išvysta klausiamą Džei- 
nės žvilgsnį, mintyse tučtuojau suskambo ir jo paties balsas, 
sąmojingai, taikliomis frazėmis apibūdinantis įžymųjį Bel- 
"berį. Dailindamas mintyse šią savo kalbą jis pamažu pamir- 
šo tikruosius įspūdžius. Tiesą sakant, patirti nuogąstavimai 
tik padidino troškimą žmonos akyse pasirodyti kuo šauniau. 
Ilgai negalvodamas, beveik nesąmoningai nusprendė neuž- 
siminti jai apie Kur Hardį; žmona mėgo senovinius pasta- 
tus ir panašius dalykus. Todėl kai užtraukdama užuolaidas 
Džeinė išgirdo rakinamas duris ir atsisukusi pamatė Marką, 
šis tiesiog žydėte žydėjo. Taip, jis beveik tikras, kad gaus tą 
darbą. Na, atlyginimas dar nepatikslintas, tačiau tai jis ke- 
tinąs išsiaiškinti rytoj. Tai gana linksma vieta, paaiškinsiąs 
viską vėliau. Jis beveik iš karto susipažino su visais reikalin- 
gais žmonėmis. Paminėjo Viterį ir mis Hardkastl. „Tiesiog 
privalau papasakoti apie tą Hardkastl, — pasakė jis, — tai vi- 
siškai neįtikėtina asmenybė.“ 

Džeinė neturėjo tiek laiko apmąstymams, ką sakys Mar- 
kui. Nusprendė neprasitarti nei apie sapnus, nei apie Sent 
Aną. Vyrai nemėgsta moterų, kurioms kas nors negerai, 
ypač jei joms dedasi keisti, neįprasti dalykai. Jai buvo ne- 
sunku laikytis savo sprendimo, nes Markas visąlaik kalbėjo 
apie save ir nieko neklausinėjo. Džeinė gal ir ne visai tikė- 
jo jo pasakojimu. Kai kurios detalės atrodė labai neaiškios. 
Netrukus ji spigiai, baimingai (nė nejįtarė, kaip jis nekenčia 


tokio jos balso) paklausė: „Markai, juk tu neketini atsisakyti 

narystės Braktone?“ Jis atsakė: „Žinoma, ne.“ Ir pasako- 
jo toliau. Ji klausėsi viena ausimi. Buvo pripratusi prie jo 
grandiozinių planų, be to, jo veidas liudijo, kad išvykęs jis 
gėrė daugiau nei paprastai. Taigi paukštelis visą vakarą de- 
monstravo ryškias savo plunksnas, o paukštytė vaidino ku- 
klų savo vaidmenėlį, kur reikia, paklausdama, kur reikia, 
nusijuokdama ir dėdamasi labiau susidomėjusi, nei išties 
buvo. Abu buvo jauni, ir nors nė vienas nemylėjo itin sti- 
priai, abudu norėjo patikti. 


+ 0 + 


Tą vakarą Braktono svetainėje susirinkę koledžo nariai po 
dienos darbų gurkšnojo vyną. Dėl susiklosčiusių aplinky- 
bių jie nepersirengė vakarienei ir kasdieniški švarkai bei 
megztiniai ne itin derėjo prie tamsių raižytų sienų plokščių, 
krištolinių taurių ir stalo sidabro. Feverstonas sėdėjo greta 
Kurijaus. Gal tris šimtus metų iki pat šio vakaro ši svetainė 
buvo viena iš tyliausių ir maloniausių Anglijos vietelių. Ji 
buvo pirmame Ledi Alisos kiemelio aukšte, po pat Soleriu, 
o jos rytiniai langai per nedidelę terasą, kur šiltais vasaros 
vakarais nariai mėgdavo pasėdėti, žvelgė į upę ir Bragdono 
šilą. Dabar, vėlų rudens vakarą, langai, aišku, buvo uždaryti 
ir užuolaidos užtrauktos. O iš už jų sklido šiame kambaryje 
dar niekada negirdėti garsai — rėkavo ir keikėsi darbinin- 
kai, riaumojo pravažiuojantys sunkvežimiai ir cypė perjun- 
giamos pavaros, žvangėjo grandinės, žviegė mechaniniai 
grąžtai, tarškėjo skardos lakštai, skardeno švilpukai, o nuo 
vibracijos ant stalų tirtėjo taurės. Saeva sonare verbera, tum 
stridor ferri tractaegue catenae*, kaip pasakė netoli židinio 
sėdintis Glosopas. Nes tenai, už šių langų, vos trisdešimt 
jardų nuo Vyndo, senovinis šilas buvo sparčiai verčiamas 


* Citata iš Vergilijaus Eneidos (VI, 557—558), kur aprašomi garsai prie pragaro 
vartų. „ZŽvanga antrankiai plieno ir velkamos sunkios grandinės“ (vertė A. Dam- 
brauskas, 1989). 

purvo, geležies ir betono pragaru. Pradėjo murmėti net kai 
kurie progresyviojo elemento nariai, ypač tie, kurių kam- 
bariai buvo šioje pusėje. Net pats Kurijus kiek nustebo pa- 
matęs, kokį pavidalą įgijo jo įgyvendinta svajonė, bet jis 
iš visų jėgų stengėsi laikytis išdidžiai ir, nors kalbėdamas 
su Feverstonu turėjo beveik šaukti, net neužsiminė apie šį 
nepatogumą. 

— Tai dabar jau visai aišku, kad jaunasis Studokas nebe- 
grįš? — riktelėjo jis. 

— Taip, — ta pačia nata atsakė Feverstonas. — Jis man tai 
pranešė gana oficialiai ir prašė perduoti koledžui. 

— Kada jis atsiųs formalų atsistatydinimo pareiškimą? 

— Po velnių, iš kur man žinoti! Kaip ir visi geltonsnapiai, 
jis, matyt, nelabai rūpinasi formalumais. Tiesą sakant, kuo 
ilgiau jis dels, tuo mums geriau. 

— Sakai, turėsime progą geriau apsidairyti? 

— Žinoma. Juk nėra reikalo skelbti kandidatą, kol jis dar 
neparašė. Norėtųsi iki to laiko jau būti surinkus visas žinias. 

— Taip, taip. Be galo svarbu. Jeigu visiems tiems Žmogė- 
nams, nesuvokiantiems reikalo esmės ir net savo minčių, 
pateiktume atvirą klausimą, tai dar nežinia, kas gali nutikti. 

— Šito mes ir siekiame išvengti. Vienintelis būdas susi- 
tvarkyti bus paskelbti naujo kandidato pavardę — ištraukti 
triušį iš cilindro — kitą akimirką po pranešimo apie atsista- 
tydinimą. 

— Turime nedelsdami imtis šio reikalo. 

— Ar jo įpėdinis būtinai turi būti sociologas? Tai yra ar jo 
vieta susieta su tuo mokslu? 

— Ne, ne. Bet kodėl klausi? Ar jau apie ką nors pagalvojai? 

— Jau senokai neturėjome nė vieno politologo. 

— Hm... taip. Kol kas politologija kaip akademinis dalykas 
dar kelia abejonių. Bet kaip manai, Feverstonai, ar nevertė- 


tų atkreipti dėmesio į tą naująjį mokslą? 

— Kokį? 

— Pragmatometriją. 

— Žinai, tikrai įdomu, kad apie tai užsiminei, nes žmo- 
gaus, apie kurį pagalvojau, specializacija yra ne tik politolo- 
gija, bet dar ir pragmatometrija. Jo sritį būtų galima pava- 
dinti socialine pragmatometrija ar panašiai. 

— Kas jis toks? 

— Lerdas iš Leičesterio Kembridže. 

Kurijus, nors nė viena ausimi apie jokį Lerdą nebuvo gir- 
dėjęs, nė kiek nesutrikęs atsiliepė: 

— Ak taip, Lerdas. Primink man jo akademinės karjeros 
smulkmenas. 

— Na, — pradėjo pasakoti Feverstonas, — kaip žinai, per 
baigiamuosius egzaminus jis gana sunkiai sirgo ir todėl vos 
nesusikirto. Dabartinė egzaminavimo sistema Kembridže 
tokia prasta, kad niekas nepalaikys to trūkumu. Visi žino, 
kad jis buvo perspektyviausias kurse. Vadovavo „Sfinksų“ 
draugijai, redagavo laikraštį. Žymusis Deividas Lerdas. 

— Taip, taip. Deividas Lerdas. Bet, sakyčiau, Dikai... 

— Na? 

— Man nelabai patinka žemas jo laipsnis. Žinoma, kaip 
ir tu, neskiriu perdėm didelės reikšmės egzaminų rezulta- 
tams. Tiktai... Pastaruoju metu keletas rinkimų nelabai nu- 
sisekė. — Tai sakydamas Kurijus nejučia dirstelėjo į kampą, 
kuriame sėdėjo Pelhamas kaprizingai sučiauptomis lūputė- 
mis ir išpurtusiu veidu. Pelhamas buvo gana žymus, bet net 
Kurijui buvo sunkoka prisiminti, ką tokio reikšmingo jis 
kada nors pasakė ar padarė. 

— Taip, žinau, — atsiliepė Feverstonas, — bet net blogiausi 
mūsų kandidatai nėra tokie blankūs kaip tie, kuriuos kole- 
džas išsirinktų be mūsų pagalbos. 

Galbūt dėl to, kad neapsakomas triukšmas už lango ga- 


dino jam nervus, Kurijus akimirką suabejojo, ar iš tiesų kai 

kurie autsaideriai tokie jau blankūs. Neseniai jis pietau- 
damas Nortumberlande atsitiktinai sutiko Telfordą. Jį ap- 
stulbino kontrastas - sąmojingas ir žvalus Telfordas, kurį, 
rodos, visi pažinojo ir gerbė Nortumberlande, ir tas „blan- 
kus“ Telfordas, sėdintis Braktono svetainėje. Ar gali būti, 
kad tų autsaiderių tylėjimą, jų vienaskiemenius atsakymus 
ir tuščius Žvilgsnius, kai jis nuspręsdavo maloniau į kurį 
nors kreiptis, įmanoma paaiškinti visai kitaip, nei jis iki šiol 
manė? Baisus įtarimas, kad tai jis, Kurijus, yra nuobodus, 
šmėstelėjo mintyse taip greitai, kad po akimirkos jau buvo 
visam laikui užmirštas. Vėl atėjo į galvą nemaloni mintis, 
kad tie tradicionalistai ir laboratorijų Žiurkės tariasi esą pra- 
našesni už jį. Bet Feverstonas jau vėl jam kažką šaukė. 

— Kitą savaitę važiuoju į Kembridžą, — rėkė jis. — Tiesą 
sakant, rengiu kviestinius pietus. Nenoriu per daug gar- 
siai skelbtis, bet galbūt atvyks ministras pirmininkas, kele- 
tas žymių žurnalistų ir Tonis Deivas. Ką? Aišku, tu pažįsti 
Tonį. Tas mažas tamsus žmogelis iš banko. Bus ir Lerdas. Jis 
yra šioks toks ministro pirmininko giminaitis. Galvoju, ar 
negalėtum prisidėti ir tu. Žinai, Deividas norėtų su tavimi 
susipažinti. Jis daug apie tave prisiklausė iš tokio vaikino, 
lankiusio tavo paskaitas. Tik neprisimenu jo pavardės. 

— Na, deja, gali nieko neišeiti. Viskas priklauso nuo to, 
kada laidosime senį Bilą. Aš privalėsiu dalyvauti. Ar šeštos 
valandos žiniose nebuvo kokių naujienų apie bylą? 

— Negirdėjau. Bet, žinai, kyla dar vienas svarstytinas 
klausimas. Dabar, kai Akiplėša Bilas persikraustė į geresnį 
pasaulį, mes turime dvi vakansijas. 

— Atleisk, neišgirdau, — riktelėjo Kurijus. — Ar tas triukš- 
mas padidėjo, ar aš apkurtau? 

— Atleiskite, prorektoriau, — Feverstonui už nugaros su- 
šuko Brizekris, — bet kokį velnią ten verda jūsų bičiuliai? 

— Ar jie negalėtų dirbti kiek tyliau? — paklausė dar kažkas. 

— Man tai visiškai nepanašu į darbą, — pridūrė trečias. 

— Pasiklausykite! — netikėtai šūktelėjo Glosopas. — Tai ne 
darbo triukšmas. Man jis labiau primena regbio rungtynes. 

— Ir rėkauja vis garsiau, — pridūrė Reinoras. 

Po akimirkos beveik visi pašoko ant kojų. 

— Kas tai? — šūktelėjo vienas. 

— Jie ten kažką žudo, - pasakė Glosopas. — Kitaip tokio 
garso iš žmogaus gerklės išgauti neįmanoma. 

— Kur jūs einate? — paklausė Kurijus. 

— Pažiūrėti, kas tenai darosi, - atsakė Glosopas. — Kuri- 
jau, surinkite visus koledžo šaulius. Kas nors paskambinkite 
policijai. 

— Jumis dėtas to nedaryčiau, —- tarė Feverstonas, kuris 
vienintelis iš esančiųjų svetainėje vis dar sėdėjo ir ramiau- 
siai pylėsi į taurę vyno. — Man rodos, tenai jau yra policija 
ar kas nors panašaus. 

— Ką jūs kalbate? 

— Paklausykite. Štai! 

— Maniau, tai jų prakeiktas grąžtas. 

— Paklausykite! 

— O Dieve... nejau tai tikrai automato šūviai? 

— Atsargiai! Atsargiai! —- vienu metu pasigirdo koks tuzi- 
nas balsų, nes ant svetainės grindų pažiro akmenys ir stiklo 
šukės. Po akimirkos keletas narių šoko prie lango ir pakė- 
lė užuolaidas; tada visi nustėrę ir sunkiai kvėpuodami su- 
sižvalgė. Glosopui per kaktą vinguriavo kraujo srovelė, o 
grindys buvo nužertos šukėmis žymiausio koledžo lango, 
kuriame Marija Henrieta kadaise deimantu buvo išraižiusi 


savo vardą. 


(s) 


LANKSTUMAS 


Kitą rytą Markas traukiniu grįžo į Belberį. Buvo pažadėjęs 
žmonai išsiaiškinti daugiau apie užmokestį ir gyvenamąją 
vietą ir šie pažadai kiek temdė šiaip jau puikią nuotaiką. 
Sugrįžti buvo malonu: tiesiog įeis vidun, pasikabins skrybė- 
lę ir užsisakys gėrimo — visai kitaip nei pirmąkart atvykęs! 
Patarnautojas, atnešęs gėrimą, jį jau pažinojo. Filostratas 
jam linktelėjo. Visų moterų apmaudui, tai ir yra tikrasis gy- 
venimas. Ištuštinęs taurę Markas užkopė laiptais į Koserio 
kabinetą. Išbuvo tenai ne ilgiau kaip penkias minutes, bet 
kai išėjo, jo nuotaika jau buvo visai kita. 

Kabinete sėdėjo dviese — Stylas ir Koseris. Kai juodu 
atsisuko, abiejų akyse atsispindėjo nepasitenkinimas. Abu 
tylėjo. 

— Hm... labas rytas, — suglumęs pasisveikino Markas. 

Stylas baigė pieštuku rašyti pastabą didžiuliame popie- 
riaus lakšte. 

— Kas atsitiko, pone Studokai? — paklausė net nepakelda- 
mas akių. 

— Atėjau pasikalbėti su Koseriu, — atsakė Markas ir pa- 
sisuko į jį: - Aš apgalvojau paskutinę pastraipą, bet toje 
ataskaitoje... 

— Kokia dar ataskaita? — paklausė Stylas Koserio. 

— Aaa, šita, — suktai šypsodamasis lūpų kampučiu atsi- 
liepė Koseris. —- Pamaniau, nepakenks laisvalaikiu parašyti 

ataskaitą apie Kur Hardį, o vakar neturėjau jokio svarbaus 
darbo, tai ją ir pradėjau. Ponas Studokas man padėjo. 

— Na gerai, tiek jau to, - burbtelėjo Stylas ir atsisuko į 
Marką. — Su ponu Koseriu galėsite pasikalbėti vėliau. Kaip 
matote, dabar jis užsiėmęs. 

— Nagi, luktelėkite, —- apstulbęs tarė Markas. - Norėčiau 
šį tą išsiaiškinti. Ar turėčiau suprasti, kad ta ataskaita tėra 
pono Koserio laisvalaikio darbelis? Jeigu taip, būtų buvę 
malonu tai sužinoti prieš pradedant švaistyti savo laiką. 
Beje, kieno įsakymus turėčiau vykdyti? 

Stylas sukiojo pieštuką tarp pirštų ir žiūrėjo į Koserį. 

— Pone Stylai, rodos, aš uždaviau klausimą, — šaltai pasa- 
kė Markas. 

— Neturiu tokiems niekams laiko, - atkirto Stylas. - Jeigu 
jūs ir neturite darbo, tai, kaip matote, aš jo turiu užtektinai. 
Ir man nerūpi, kieno įsakymus vykdote. 

Markas lyg ir norėjo kreiptis į Koserį, bet pažvelgęs į jo 
juto tokią panieką, kad apsisuko ir trenkęs durimis išėjo. 
Patraukė tiesiai pas direktoriaus pavaduotoją. 

Priėjęs prie pat jo kabineto durų susvyravo, nes viduje 
išgirdo balsus. Tačiau buvo per daug įpykęs, kad lauktų. 
Pabeldė ir nelaukdamas atsakymo įėjo. 

— Mano mielas berniuk, — pasakė direktoriaus pavaduo- 
tojas žvelgdamas kažkur Markui pro petį. — Nepaprastai 
džiaugiuosi jus matydamas. 

Išgirdęs šiuos žodžius Markas pamatė kambaryje dar vie- 
ną žmogų. Tai buvo Stounas, su kuriuo jis susipažino už- 
vakar prie pietų stalo. Stounas stovėjo priešais Viterio stalą 
pirštais sukdamas sugeriamojo popieriaus gabalėlį. Jo burna 
buvo pravira, o akys įsmeigtos į direktoriaus pavaduotoją. 

— Džiaugiuosi jus matydamas, — pakartojo Viteris. — Ir 


tuo labiau džiaugiuosi, kad jūs... ee... nutraukėte šį ne itin 

malonų pokalbį. Kai jūs įėjote, kaip tik aiškinau vargšeliui 
ponui Stounui, kad pats karščiausias mano troškimas yra 
priversti šį didžiulį institutą dirbti lyg vieningą šeimą... Vie- 
ninga šeima, kurioje visi valingai siekia vieno bendro tikslo, 
pone Stounai, kurią sieja visiškas tarpusavio pasitikėjimus... 
Štai ko aš tikiuosi iš kolegų. Tačiau, kaip jūs galėtumėte 
man priminti, pone... hm... Studokai, net šeimos gyveni- 
me pasitaiko nesklandumų ir atsitiktinių konfliktų. Todėl, 
mano mielas berniuk, šią akimirką aš nesu visiškai laisvas. 
Neišeikite, pone Stounai. Turiu jums dar daug ką pasakyti. 

— Gal man užsukti vėliau? — paklausė Markas. 

— Na, bet kuriomis aplinkybėmis... aš stengiuosi tausoti 
jūsų jausmus, pone Stounai... Galbūt... Paprastai žmonės, 
norintys su manimi susitikti, pone Studokai, kreipiasi į 
mano sekretorę. Supraskite mane, ne todėl, kad primygtinai 
laikyčiausi formalumų ar nesidžiaugčiau pamatęs jus bet ku- 
riuo metu. Tai jūsų laiko švaistymo aš stengiuosi išvengti. 

— Dėkoju, sere, — atsakė Markas. — Užeisiu pas jūsų 
sekretorę. 

Sekretoriatas buvo gretimame kabinete. Įėjęs tenai pa- 
matydavai ne pačią sekretorę, bet kokį tuziną Viterio val- 
dinių, sėdinčių prie stalo per visą kambarį, panašaus į pre- 
kystalį. Markas užsirašė į priėmimą rytojaus ryte dešimtą 
valandą, tai buvo geriausia, ką jie galėjo pasiūlyti. Išeidamas 
vos nesusidūrė su Fėja. 

— Sveikas, sveikas, — šūktelėjo Fėja. — Slampinėji aplink di- 
rektoriaus pavaduotojo kabinetą? Sakyčiau, netikusi mintis. 

— Nusprendžiau išsiaiškinti viską kartą ir visiems laikams, 
o jei ne - išvažiuoju namo. 

Ji ilgokai žiūrėjo į jį neperprantamu žvilgsniu, kiek pašai- 
piai pakėlusi antakius. Netikėtai paėmė jo ranką ir pasakė: 

— Klausyk, vaikuti, mesk tuos pokštus, gerai? Tai tau ne- 


duos nieko gero. Geriau eime pas mane, pasikalbėsime. 

— Nėra apie ką kalbėtis, mis Hardkastl. Man jau daugmaž 
viskas aišku. Arba aš gaunu darbą čia, arba grįžtu į Brak- 
toną. Gana paprasta, ir man net ne itin svarbu, kaip išties 
viskas išsispręs. 

Fėja nieko neatsakė, bet jo rankos nepaleido, todėl Mar- 
kas buvo priverstas eiti su ja koridoriumi, nebent būtų mė- 
ginęs išsilaisvinti jėga. Šis jos familiarus valdingumas atrodė 
kvailai dviprasmiškas, galėjo vienodai tikti policininkės ir 
kalinio, auklės ir vaiko arba įsimylėjėlių santykiams. Mar- 
kas jautėsi lyg kvailys ir bijojo, kad kas nepamatytų jo šitaip 
vedamo. 

Ji atsitempė jį į savo apartamentus antrame aukšte. Čia 
buvo pilna merginų iš instituto policijos Pagalbinio mote- 
rų korpuso. Policininkai vyrai, nors jų buvo kur kas dau- 
giau, retokai šmėstelėdavo pastate, bet šios merginos nuo- 
latos zuidavo šen ir ten, kur tik pasirodydavo mis Hardkastl. 
Jos toli gražu neturėjo savo viršininkės vyriškų savybių, 
buvo neaukštos, liaunos, pasišiaušusios ir nuolat krizenda- 
vo, — pasak Feverstono, iki koktumo moteriškos. Mis Hard- 
kastl su jomis elgėsi kaip vyras — šiurkščiai, bet galantiškai. 
„Kokteilius, Dole“, — šūktelėjo ji vos įėjusi. Pro dar vienas 
duris įsivedusi Marką į asmeninį kabinetą pasodino, bet pati 
plačiai išsižergusi liko stovėti prie židinio. Dolė atnešė gė- 
rimus ir pranyko tyliai uždarydama duris. Pakeliui, kad ir 
niurnėdamas, Markas jau buvo išdėstęs jai savo skriaudą. 

— Na, būk gerutis ir nusiramink, - pasakė mis Hard- 
kastl. — Kad ir kas nutiktų, žiūrėk, kad nekvaršintum gal- 
vos direktoriaus pavaduotojui. Jau sakiau, kad gali nekreipti 
dėmesio į tuos žmogeliūkščius iš trečio aukšto, kol jis tavo 
pusėje. O kol kas taip ir yra. Bet greitai gali nebebūti, jeigu 
pradėsi lakstyti pas jį verkšlendamas. 

— Patarimas išties puikus, mis Hardkastl, — atsakė Mar- 


kas, — ir paklausyčiau jo, jeigu rengčiausi čia likti. Bet aš 

nesirengiu. Tai, ką spėjau čia pamatyti, man nepatiko. Jau 
beveik nusprendžiau grįžti namo. Tik norėčiau pirmiausia 
pasikalbėti su juo ir viską išsiaiškinti. 

— Viską aiškintis — vienas iš tų dalykų, kurių direktoriaus 
pavaduotojas negali pakęsti, — atšovė Fėja. — Ši vieta valdo- 
ma kitaip. Atsimink mano žodžius, jis puikiausiai žino, ką 
daro. Tai veikia, vaikuti. Tu dar neįsivaizduoji, kaip puikiai 
veikia. Tas išvažiavimas... Juk tu neprietaringas, tiesa? O aš 
prietaringa, ir nemanau, kad palikti NKEI būtų geras žen- 
klas. Nekvaršink sau galvos dėl visų tų Stylų ir Koserių. 
Turėsi dar daug ko išmokti. Bet tau neilgai reikės trintis 
tarp jų, tu vertas daugiau. Ir privalai būti tvirtas. Kai viskas 
prasidės, jų nė vieno nebeliks, aišku? 

— Lygiai taip pat Koseris galvoja apie Stylą, — atsakė Mar- 
kas. — Bet man nuo to ne geriau. 

— Klausyk, Studokai, ar žinai, kad man patinki? Jei būtų 
kitaip, ko gero, turėčiau pasipiktinti paskutine tavo pastaba. 

— Nenorėjau nieko įžeisti. Bet, po velnių, ką mano vieto- 
je darytumėt? Mano požiūriu... 

— Ne, ne, vaikuti, - papurtė galvą mis Hardkastl. — Tu dar 
nepakankamai žinai ir tavo požiūris dar nevertas nė šešių 
pensų. Tu dar nesupranti, kur atsidūrei. Tau siūloma daug 
daugiau nei vieta vyriausybėje. Turi suprasti, kad tau tėra 
dvi galimybės. Arba dirbti NKEL, arba nedirbti. O aš geriau 
žinau, kuri iš jų teikia daugiau malonumo. 

— Tą tai aš suprantu, —- atsakė Markas. — Bet nieko gero, 
jei formaliai kur nors dirbi, bet iš tiesų nežinai, ko griebtis. 
Duokite man tikrą darbą sociologijos departamente ir aš... 

— Vaikeli! Visas tas departamentas eis po velnių. Kol kas 
mes jį dar laikome propagandos tikslais. Bet netrukus jis 
bus išskirstytas. 


— O kas man garantuos, kad aš toliau dirbsiu jo pradėtą 
darbą? 

— Nedirbsi. Niekas nedirbs jo pradėto darbo. Tikrasis 
darbas neturi nieko bendra su tais departamentais. Mus do- 
minantį socialinį darbą dirbs mano žmonės — policija. 

— Tada kur mano vieta? 

— Jei pasitikėtum manimi, — pasakė Fėja statydama ant 
stalo tuščią taurę ir ištraukdama cigarą, — galėčiau užsiminti 
apie tikrąjį tavo darbą — tą, dėl kurio ir esi čia pakviestas. 

— Ir koks gi jis? 

— Alkasanas, — iškošė pro dantis mis Hardkastl. Ji ėmėsi 
nepabaigiamos terlionės su neuždegtu cigaru. Tada atsai- 
niai žvilgtelėjo į Marką ir pasakė: — Juk žinai, apie ką kalbu, 
tiesa? 

— Apie radiologą — tą, kuris buvo giljotinuotas? — visiškai 
suglumęs paklausė Markas. 

Fėja linktelėjo. 

— Norime jį reabilituoti. Pamažu, be abejonės. Byloje tu- 
riu visus faktus. Pradėtum nuo nedidelio, kuklaus straips- 
nio — kol kas nekeltum jo kaltės klausimo, tiesiog užsimin- 
tum, kad jis, žinoma, buvo jų prakeiktos vyriausybės narys 
ir turėjo priešų. Parašytum, kad ginkdie neabejoji nuos- 
prendžio teisingumu, bet tau kelia nerimą tai, jog tas nuos- 
prendis būtų buvęs lygiai toks pat, jeigu jis būtų nekaltas. 
O po keleto dienų išleistum jau visai kitokį straipsnį. Popu- 
liariu stiliumi iškeltum jo darbų vertę. Tokiam straipsniui 
pakankamai faktų surinktum per dieną. Tada jau bus gali- 
ma užkabinti giliau. Egzekucija buvo įvykdyta neteisėtai. 
O tuo metu... 

— Bet kuriems galams viso to reikia? 

— Apie tai ir kalbame, Studokai. Norime reabilituoti Al- 
kasaną. Paskelbti jį kankiniu. Paskelbti, kad giljotinuojant jį 
buvo padaryta neatitaisoma žala žmonijai. 

— Bet kodėl? 

— Tu vis savo! Niurzgi, kad tau neduoda darbo, o kai tik 


aš tau jį pasiūlau, tučtuojau nori sužinoti visą mūšio pla- 


110 


ną. Tai neprotinga. Pas mus taip nedaroma. Svarbiausia yra 
dirbti, kas tau liepiama. Jeigu turėsi pakankamai košės gal- 
voje, netrukus ir pats viską suprasi. Bet pradėti turi nuo 
darbo. Tu, regis, dar nesupranti, kas mes esame. Mes esame 
armija. 

— Kad ir kaip būtų, — dar spyrėsi Markas, — aš nesu žur- 
nalistas. Ir atėjau čia ne straipsnių rašyti. Stengiausi šitai 
paaiškinti Feverstonui iš pat pradžių. 

— Kuo greičiau išmesi iš galvos tokias nesąmones, tuo pa- 
čiam bus geriau. Kalbu tavo paties labui, Studokai. Tu gali 
rašyti. Tai ir yra svarbiausia, ko mes iš tavęs norime. 

— Tuomet aš čia pakliuvau per nesusipratimą, — atsakė 
Markas. Jo literatūrines ambicijas tą akimirką nustelbė pasi- 
piktinimas, kad visiškai nevertinamas jo darbas sociologijos 
srityje. — Neturiu jokio noro visą gyvenimą rašinėti straips- 
nius. O jeigu jau nuspręsčiau to imtis, tai norėčiau prieš tai 
daugiau sužinoti apie NKEI politiką. 

— Argi tu negirdėjai, kad tai visiškai ne politinė or- 
ganizacija? 

— Pastarosiomis dienomis tiek visko girdėjau, kad nebe- 
žinau, ar dar stoviu ant kojų, ar jau ant galvos, — atkirto 
Markas. — Bet nesuprantu, kam dar gali rūpėti tie laikraščių 
triukai, jei ne politikams. Tuos niekus apie Alkasaną spaus- 
dins kairieji ar dešinieji laikraščiai? 

— Visi, mielasis, visi, - nusijuokė mis Hardkastl. - Argi 
taip nieko ir nesupratai? Argi ne naudinga laikyti aršius 
dešiniuosius ir dar aršesnius kairiuosius įniršusius, kad jie 
vieni kitų bijotų? Taip mes ir prastūmėme šitą reikalą. Bet 
koks pasipriešinimas NKEI kairiųjų laikraščiuose bus išva- 
dintas dešiniųjų šantažu ir atvirkščiai. Jeigu viską tinkamai 
tvarkysi, tai abi pusės taip ir riesis tarpusavyje, teliks rankas 
trinti. Be abejonės, mes ne politinė organizacija. Tikroji val- 


džia visuomet ne politinė. 

— Netikiu, kad tai įmanoma, — priblokštas sumurmėjo 
Markas. — Šitai niekuomet neišdegs su laikraščiais, kuriuos 
skaito išsilavinę žmonės. 

— Meiluti! Tokios šnekos tik rodo, kad tau dar pienas nuo 
lūpų nenudžiūvo. Argi dar nesupratai, kad tai tik dar vienas 
mulkinimo būdas? 

— Kas? 

— Kvailiuk, juk išsilavinusius skaitytojus lengviausia 
apmauti. Daug sunkiau su tais kitais. Ar kada nors matei 
darbininką, tikintį laikraščiais? Jie įsitikinę, kad spauda yra 
gryna propaganda, ir neskaito vedamųjų straipsnių. Jie per- 
ka laikraščius tik dėl sporto rezultatų ir tų puslapių, kur ra- 
šoma apie krintančias pro langus mergeles bei lavonus tam- 
siuose skersgatviuose. Jie ir kelia mums daugiausia rūpes- 
čių. Turėsime juos perauklėti. O išsilavinusių žmonių, kurie 
„skaito intelektualius savaitraščius, perauklėti nebereikia. Jie 
jau sutvarkyti. Patikės bet kuo. 

— Kaip ir viena jūsų paminėtų klasių, — šypsodamasis tarė 
Markas, — aš tiesiog netikiu tuo. 

— Dieve mano! Kurgi tavo akys? Apsižvalgyk! Pavartyk 
savaitraščius! Pavartyk „Savaitės klausimą“. Tas laikraštis 
kaip tik tau. Kol elementarioji anglų kalba* tebuvo vieno 
laisvamanio iš Kembridžo išradimas, ji buvo nepaliaujamai 
liaupsinama, bet vos tiktai ją patvirtino torių ministras pir- 
mininkas, ji kaipmat virto grėsme mūsų kalbos grynumui. 
O argi visą dešimtį metų monarchija nebuvo laikoma brangiu 
absurdu? Bet paskui, kai Vindzoro princas atsisakė valdžios, 
argi „Klausimas“ per vieną naktį nepavirto monarchistiniu 
laikraščiu? Ar jie prarado bent vieną skaitytoją? Argi nema- 
tai, jog išsilavinę žmonės nesiliaus skaitę tų kvailų savaitraš- 


čių, kad ir ką jie rašytų? Jie jau nebegali liautis. Nebegali. 


* Turimas galvoje 850 pagrindinių angliškų žodžių sąrašas, kurio esą turi pakakti 
užsieniečiams (vert. ). 

— Na ką gi, — atsiliepė Markas, - įdomūs dalykai, mis 
Hardkastl, bet su manimi jie neturi nieko bendra. Pirma, aš 
nenoriu tapti žurnalistu, o antra, jeigu jau tapčiau, tai norė- 
čiau būti sąžiningas žurnalistas. 

— Na ir puiku. Jūs pasieksite tik tiek, kad padėsite su- 
griauti šią šalį, o galbūt ir visą žmoniją. Ką jau kalbėti apie 
jūsų paties karjerą. 

Visas jos familiarumas tiesiog akimirksniu išgaravo ir bal- 
se suskambo metalinės gaidelės. Pabudęs Marko garbingu- 
mas ėmė tirpti, o į jo vietą iškilo kitas, daug stipresnis jaus- 
mas — baimė likti tarp pašaliečių, autsaiderių. 

— Tenorėjau pasakyti, - sumurmėjo jis, — kad visiškai su- 
prantu jūsų požiūrį. Tiktai kiek stebiuosi... 

— Man absoliučiai vis viena, Studokai, - atrėžė mis Hard- 
kastl sėsdamasi prie savo stalo. — Jei jums nepatinka šis dar- 
bas, tai jūsų asmeninis reikalas. Eikite ir aptarkite tai su di- 
rektoriaus pavaduotoju. Jis to nemėgsta, bet darykite, kaip 
norite. Vėliau jis galės pasakyti keletą meilių žodelių Fe- 
verstonui, kam jus čia atitempė. 

Paminėjus Feverstoną Markui prieš akis aiškiai iškilo kita 
galimybė, iki šiol vis neaiškiai dūlavusi kažkur tolumoje, — 
grįžti į Edžestoną ir pasitenkinti Braktono koledžo nario 
karjera. Ką jis ras grįžęs? Ar dar tebepriklausys Braktono 
elitui? Būtų nepakeliama prarasti progresyviojo elemento 
pasitikėjimą ir atsidurti tarp tokių kaip Telfordas ir Dževelas. 
O kuklus dėstytojo uždarbis dabar atrodė lyg grašiai, palygin- 
ti su kelių pastarųjų dienų svajonėmis. Ir šeimą išlaikyti atsi- 
eina vis brangiau. Tada dar kilo skaudi abejonė dėl tų dviejų 
šimtų svarų, kurių reikia norint tapti NKEI klubo nariu. Bet 
ne, tai nesąmonė. Jie negalės dėl to jam neduoti ramybės. 

— Na ką gi, — vangiai ištarė jis, - dabar svarbiausia pasi- 
kalbėti su direktoriaus pavaduotoju. 

— Jeigu jau prakalbome apie išėjimą, — pabrėžtinai pasakė 


Fėja, — noriu pasakyti jums vieną dalyką. Aš jums atsklei- 

džiau visas mūsų kortas. Jeigu jums kada nors šautų į galvą 
išoriniame pasaulyje atpasakoti bent vieną iš šių pokalbių, 
tai paklausykite mano patarimo ir susilaikykite. Kitaip gali- 
te susigadinti karjerą. 

— O taip, žinoma... — pradėjo įtikinėti Markas. 

— Dabar galėtum ir išsinešdinti. Linkiu malonaus pokal- 
bio su direktoriaus pavaduotoju. Būk mandagus ir neįkyrėk 
senukui. Jis to nemėgsta. 

Markas dar pamėgino atnaujinti pokalbį, bet Fėja į kalbas 
nesileido ir po keleto akimirkų jis atsidūrė už durų. 

Likusią dienos dalį jis praslankiojo baisiai nelaimingas, 
visaip stengdamasis nepakliūti žmonėms į akis, kad niekas 
nepastebėtų, jog jis neturi ką veikti. Laukdamas priešpie- 
čių išėjo pasivaikščioti po apylinkes. Po priešpiečių apžiū- 
rėjo sodą. Sodas buvo ne iš tokių, kokiuose vaikštinėjama 
su malonumu. Pastatęs Belberį milijonierius aptvėrė gal 
dvidešimt akrų žema plytų siena ir įrengė tenai tai, ką jo 
sumanymų vykdytojas vadino dekoratyviniu parku. Ten 
buvo pakrikai pasodintų medžių ir vingiuotų takų, taip 
storai išpiltų baltais apvaliais akmenukais, kad einant jais 
kilo pavojus išsisukti koją. Buvo daugybė ovalo, rombo ir 
pusmėnulio pavidalo gėlynų. Buvo laurų plantacijų, kurios 
atrodė lyg padarytos iš gerai nupoliruoto metalo. Prie takų 
vienodais tarpais stovėjo masyvūs ryškiai žali suolai. Galima 
pamanyti, kad esi municipaliteto kapinėse. Tačiau išgėręs 
arbatos Markas vėl čia atėjo ir stojiškai rūkė cigaretę, nors 
stiprus vėjas bloškė žiežirbas tiesiai į veidą. Šįkart jis nukly- 
do į galinį kiemą, kur glaudėsi naujesni ir žemesni pastatai. 
Ji nustebino mėšlo kvapas ir įvairiausi garsai, liudijantys čia 
esant nemažą zoologijos sodą: kriuksėjimas, mykimas, inkš- 
timas. Iš pradžių jis nieko nesuprato, bet vėliau prisiminė, 
kad biurokratinių užkardų ir finansinių sunkumų neriboja- 


ma vivisekcija yra viena iš prioritetinių NKEI mokslo sri- 

čių. Marko tai nedomino, jis abejingai galvojo apie žiurkes, 
triušius, šunis. Tik ausis pasiekiantys garsai nebuvo panašūs 
į tokių gyvūnų skleidžiamus. Jam tenai tebestovint pasigir- 
do garsus liūdnas kauksmas, o tada lyg gavę ženklą pasipy- 
lė įvairiausi klyksmai, trimitavimas, stūgčiojimai, net juo- 
kas — šis akimirką trūkčiojo ore ir baigėsi inkštimu. Markas 
nejuto gailesčio tiems gyvūnams. Šis triukšmas jam tereiškė 
didingą mokslo triumfą, kuriame jam kol kas nelemta da- 
lyvauti. Tenai buvo daugybė tūkstančių svarų vertės įvai- 
riausių gyvūnų, kuriuos institutas galėjo pjaustyti lyg po- 
pierių, tikėdamasis atsitiktinai padaryti kokį nors atradimą. 
Jis privalo gauti darbą: privalo kaip nors sutvarkyti reikalą 
su Stylu. Tačiau triukšmas buvo nemalonus ir Markas galų 
gale nuėjo šalin. 

Kitą rytą Markas pabudo neaiškiai jausdamas, kad šiandien 
jam teks atlaikyti mūšį, o galbūt net du. Pirmasis bus po- 
kalbis su direktoriaus pavaduotoju. Jeigu jis neišgirs nieko 
konkretaus nei apie pareigas, nei apie uždarbį, tai nutrauks 
visus ryšius su institutu. Tuomet grįžus namo lauktų dar 
vienas mūšis — viską paaiškinti Džeinei. 

Tą rytą Belberį apgaubė pirmasis tirštas rudeninis rūkas. 
Pusryčius teko valgyti elektros šviesoje, niekas nepristatė 
nei pašto, nei laikraščių. Buvo penktadienis ir tarnas įteikė 
Markui sąskaitą už institute praleistą savaitės dalį. Skubiai 
užmetęs akį Markas įsigrūdo ją kišenėn ir nusprendė nie- 
kada neužsiminti apie tai Džeinei. Nei paskiri punktai, nei 
suma neatrodė tokie, kokius-supranta žmonos. Jis ir pats 
suabejojo, ar tik čia neįsivėlusi kokia klaida, bet dar tebe- 
buvo labai jaunas, to amžiaus, kai žmogus greičiau leisis 
apiplėšiamas iki paskutinio penso, negu užginčys sąskaitą. 
Išgėręs antrą puodelį arbatos, paieškojo kišenėse cigarečių, 
o kai nerado — užsisakė naują pakelį. 

Pusvalandis laukiant susitikimo slinko lėtai. Niekas ne- 
mėgino jo kalbinti. Visi atrodė skubantys ir labai užimti. 
Kurį laiką jis sėdėjo poilsio kambaryje visiškai vienas ir 
matė, kaip tarnai nustebę žvilgčioja į jį, tarsi jam nederėtų 
čia būti. Su palengvėjimu atsiduso, kai jau galėjo lipti vir- 
šun ir paskambinti prie direktoriaus pavaduotojo durų. 

Jis buvo įleistas iš karto, bet pokalbį pradėti buvo ne- 
lengva, nes Viteris visą laiką tylėjo ir, nors pakėlė akis vos 
Markui įžengus, pilnas svajingo mandagumo žvilgsnis klai- 
džiojo sienomis, jis net nepasiūlė atsisėsti. Kabinete buvo 
karšta kaip visuomet, ir Markas, draskomas ryžto pareikšti 
tvirtą apsisprendimą ir kartu dar didesnio troškimo gauti 
darbą, jei tik būtų įmanoma, kalbėjo ne itin sklandžiai. Di- 
rektoriaus pavaduotojas leido jam mikčioti, kartotis, pai- 
niotis ir galų gale nutilti. Tyla truko ilgai. Viteris sėdėjo 
patempęs lūpą, tarsi be garso švilpautų kokią melodiją. 

— Na, man tikriausiai jau metas eiti, sere, - nelabai su- 
vokdamas, ką sako, sumurmėjo Markas. 

— Jūs, ko gero, būsite ponas Studokas? — po kurio laiko 
neryžtingai tarė Viteris. 

— Taip, - nekantriai patvirtino Markas. — Atvykau čia su 
lordu Feverstonu prieš kelias dienas. Jūs man leidote su- 
prasti, kad siūlote sociologo vietą NKEI. Tačiau aš... 

— Minutėlę, pone Studokai, — pertarė jį direktoriaus pa- 
vaduotojas. - Labai svarbu visiškai aiškiai suprasti, apie ką 
mes kalbame. Neabejoju, kad jūs suvokiate, jog tam tikra- 
me kontekste nederėtų kalbėti, esą aš kažkam siūlau vietą 
institute. Jūs neturėtumėte įsivaizduoti, kad aš kokiu nors 
būdu laikausi autokratinės pozicijos ar kad mano įtakos sfe- 
ra kokiu nors būdu griežtai atskirta nuo nuolatinių komi- 
tetų veikimo zonos ar net paties direktoriaus, arba to, ką... 
ee... būtų galima pavadinti konstituciniu arba net koopera- 
ciniu pobūdžiu. Pavyzdžiui... 

— Tuomet, sere, galbūt galite nurodyti man žmogų, kuris 
man tą vietą siūlo? 

— O, — netikėtai sujudo Viteris, tarsi jam būtų šovusi nau- 
ja mintis. —- Šio pobūdžio klausimas niekada netgi nebuvo 
keliamas. Visuomet manėme, kad jūsų bendradarbiavimas 
su institutu absoliučiai priimtinas —- kad tai savaime didžiulė 
vertybė. 

— Ka gi, ar galėčiau... tai yra ar mums nederėtų aptarti kai 
kurių detalių? Pavyzdžiui, atlyginimo ir kieno nurodymus 
turėčiau vykdyti? 

— Mano mielas drauge, — nusišypsojo Viteris, — nebuvau 
numatęs, kad šiuo... ee... finansiniu atžvilgiu gali kilti kokių 
nesklandumų. Jei kalbame... 

— Tai kiek galėčiau uždirbti, sere? 

— Hm, taip, jūs palietėte klausimą, į kurį aš vargu ar ga- 
liu atsakyti. Manyčiau, žmonės užimantys postą, kuriame 
įsivaizduotume ir jus, gauna apie pusantro tūkstančio per 
metus, taip pat įvairių priedų, apskaičiuojamų labai libe- 
raliais pagrindais. Jūs netrukus suprasite, kad šie klausimai 
išsispręs nepaprastai lengvai. 

— Bet kada aš tai sužinosiu, sere? Ko galėčiau pasiklausti? 

— Pone Studokai, neturėtumėte manyti, kad kalbėdamas 
apie tuos pusantro tūkstančio aš atmetu daug didesnės su- 
mos galimybę. Tikiuosi, nė vienas iš mūsų nemano, kad 
šiuo požiūriu galėtų. kilti kokių nors nesusipratimų... 

— Man visiškai pakaks ir pusantro tūkstančio, — atsakė 
Markas. — Visai apie tai negalvojau. Bet... bet... 

Direktoriaus pavaduotojo išraiška Markui mikčiojant da- 
rėsi vis mandagesnė ir konfidencialesnė, ir kai jis pagaliau 
išpoškino: „Tikiuosi pamatyti sutartį ar ką nors panašaus“, 
pats pajuto leptelėjęs neatleistiną banalybę. 

— Na, — tarė direktoriaus pavaduotojas pakeldamas akis į 


lubas ir nuleisdamas balsą beveik iki šnabždesio, tarsi ir pats 

būtų sutrikęs, - nemanau, kad tai kaip tik ta procedūra... 
bet, be abejonės... būtų įmanoma... 

— Bet tai dar ne pagrindinė problema, sere, — rausdamas 
sumurmėjo Markas. —- Norėčiau paklausti apie savo padėtį. 
Ar aš turėsiu dirbti vadovaujamas pono Stylo? 

— Štai Čia turiu formą, — atidarydamas stalčių tarė Vite- 
ris, — kuri yra skirta tokiems atvejams, nors nemanau, kad ji 
kada nors buvo panaudota. Galite peržiūrėti ją laisvalaikiu, 
ir jeigu viskas gerai, bet kada galėsime pasirašyti. 

— Bet kaip dėl pono Stylo? 

Tą akimirką įėjo sekretorė ir ant direktoriaus pavaduoto- 
jo stalo padėjo keletą laiškų. 

— A! Štai pagaliau ir paštas! — nudžiugo Viteris. - Pone 
Studokai, galbūt, ee... jūs ir pats laukiate laiškų. Tikriausiai 
jūs vedęs? — tariant šiuos žodžius jo veidą nušvietė atlaidi 
tėviška šypsena. 

— Atleiskite, kad jus trukdau, sere, bet kaip dėl pono Sty- 
10? Nėra prasmės žiūrėti į sutartį, kol neišspręstas šis klau- 
simas. Aš atsisakysiu bet kokių pareigų, jei reikės dirbti va- 
dovaujamam pono Stylo. 

— Čia iškyla labai įdomus klausimas, kurį norėčiau su ju- 
mis aptarti konfidencialiai kada nors netolimoje ateityje, — 
atsiliepė Viteris. — O kol kas, pone Studokai, dar nelaikysiu 
jūsų čia išdėstytos nuomonės galutiniu apsisprendimu. Jei- 
gu jums būtų nesunku užeiti pas mane rytoj... 

Viteris įsigilino į ką tik atplėštą laišką, ir Markas, supra- 
tęs, kad ir taip jau nemažai sužinojo, tyliai paliko kabinetą. 
Matyt, NKEI tikrai jo nori ir yra pasirengę mokėti nemažus 
pinigus. Dėl Stylo jis pakovos vėliau, o kol kas patyrinės 
sutartį. 

Jis nulipo žemyn ir rado šį laišką. 

Braktono kolegija 
Edžestonas, 
19... m. spalio 20 d. 
Mielas Markai, 

mes visi nustebome išgirdę iš Diko, kad jūs atsisa- 
kote narystės, bet neabejokite, jog padarėte teisingą 
sprendimą. Kai NKEI persikels čionai, tikiuosi matyti 
jus dažnai kaip ir anksčiau. Jei dar nenusiuntėte for- 
malaus atsistatydinimo pareiškimo mūsų NO, aš jūsų 
ir neskubinsiu. Jeigu parašytumėte iš karto po Naujų- 
jų metų, tai vakansija būtų jau vasarį ir mes turėtume 
pakankamai laiko surasti jums įpėdinį. Ar pats dėl šito 
neturite kokių nors minčių? Praeitą vakarą su Džeim- 
su ir Diku kalbėjome apie Deividą Lerdą (Džeimsas 
nebuvo apie jį girdėjęs). Be abejonės, esate skaitęs jo 
darbus, gal bus nesunku brūkštelėti man apie tai keletą 
eilučių, taip pat savo nuomonę apie jo kvalifikaciją? 
Galbūt kitą savaitę, kai pietausiu Kembridže su mi- 
nistru pirmininku ir keletu kitų asmenų, pats galėsiu 
su juo susitikti, manau, Dikas galėtų jį pakviesti. Ti- 
kriausiai girdėjote, kad praėjusią naktį pas mus buvo 
kiek triukšminga. Šiokie tokie naujųjų darbininkų ir 
vietos gyventojų susidūrimai. NKEI policija kiek pasi- 
karščiavo ir pradėjo šaudyti miniai virš galvų. Pas mus 
išdaužė Marijos Henrietos langą ir į svetainę pakliuvo 
keli akmenys. Glosopas visai pametė galvą ir norėjo 
bėgti koneveikti riaušininkų, bet aš jį nuraminau. Visa 
tai griežtai konfidencialu. Daugybė Žmonių pasirengę 
išpūsti šį reikalą ir sukelti triukšmą, kam pardavėme 
tą šilą. Labai skubu — turiu bėgti tvarkyti su Hingesto 

laidotuvėmis susijusių reikalų. 

Nuoširdžiai 

Dž. K. KuRijus 


119 


Jau skaitant pirmuosius laiško žodžius baimės banga per- 
liejo Marką. Bandė raminti save. Jis nieko nelaukdamas 
parašys ir išsiųs Kurijui laišką — paaiškins, kad tai nesusi- 
pratimas. Jie negali išmesti žmogaus dėl kelių neapdairiai 
pasakytų lordo Feverstono žodžių. Į galvą atėjo mintis, kad 
tai, ką jis dabar pavadino „keliais neapdairiai pasakytais žo- 
džiais“, progresyviajame elemente buvo laikoma „reikalų 
tvarkymu konfidencialioje aplinkoje“ arba „biurokratinių 
užtvarų laužymu“, bet nuvijo ją šalin. Tada prisiminė, kaip 
darbą prarado vargšas Koningtonas, bet stengėsi įtikinti 
save, kad aplinkybės tada buvo visiškai kitos. Koningto- 
nas buvo pašalietis, o jis gi priklauso elementui, net labiau 
priklauso negu pats Kurijus. Bet ar tikrai? Jeigu jis nepri- 
taps Belberyje (o šią akimirką kaip tik taip ir atrodė), ar 
Feverstonas juo vis dar pasitikės? O jei teks grįžti į Brak- 
toną, ar pavyks susigrąžinti bent jau tą pačią padėtį? Ar dar 
įmanoma grįžti į Braktoną? Taip, žinoma. Jis tuojau pat 
parašys laišką ir paaiškins, kad neatsisako ir neketina atsi- 
sakyti narystės. Markas atsisėdo prie stalo bendrame kam- 
baryje ir pasiruošė plunksnakotį. Tada atėjo kita mintis. 
Šį laišką Kurijus tikrai parodys Feverstonui. Feverstonas 
persakys Viteriui. Toks laiškas liudys, kad jis atsisako bet 
kokių pareigų Belberyje. Na ką gi, tebūnie! Ištirpus trum- 
palaikei svajonei jis grįš gyventi savo įprasto gyvenimo. Bet 
įeigu tai jau neįmanoma? Jeigu nutiks taip, kad jį išspirs iš 
Belberio dėl to, kad jis nori išlaikyti Braktono narystę, o 
iš Braktono — kad gauna darbą Belberyje; ir tada juodu su 
Džeine liks be grašio kišenėje, nes Feverstonas panaudos 
savo įtaką, kad jis niekur daugiau negautų darbo? Ir kas per 
vienas tas Feverstonas? 

Taigi jis privalo žaisti labai atsargiai. Markas paskambino 
ir užsisakė didelį stiklą viskio. Namie jis niekada negerdavo 
iki dvyliktos, ir net vėliau tiktai alų. Bet Čia... Šiaip ar taip, 

kažkodėl jaučiasi sužvarbęs. Juk visai nesinori, kad prie visų 
rūpesčių dar prisidėtų sloga. 

Jis nusprendė parašyti labai atsargų, net dviprasmišką 
laišką. Pirmasis planas nepakankamai miglotas — iš laiško 
lengvai galima padaryti išvadą, kad jis atsisako darbo Bel- 
beryje. Reikia rašyti ne taip aiškiai. Tačiau jeigu bus nepa- 
kankamai aišku, tada iš to laiško taip pat jokios naudos. Ak, 
velniop, velniop, velniop visa tai. Dviejų šimtų svarų stoja- 
masis mokestis, sąskaita už pirmąją savaitę ir pakriki bandy- 
mai vaizduotėje pasiteisinti Džeinei nuolat sukosi mintyse 
ir trukdė susikaupti. Pagaliau išgėręs viskį ir surūkęs daugy- 


bę cigarečių jis sukurpė tokį laišką: 


Nacionalinis koordinuotų eksperimentų institutas, 

Belberis 
19... m. spalio 21 d. 

Brangus Kurijau, 

Feverstonas mane turbūt neteisingai suprato. Nieka- 
da neketinau atsisakyti narystės ir neturiu nė menkiau- 
sio noro šito daryti. Tiesą sakant, aš beveik apsispren- 
džiau nedirbti NKEI visą darbo dieną ir tikiuosi ne- 
trukus grįžti į koledžą. Pirma, šiuo metu mano žmona 
nekaip jaučiasi ir aš nenoriu ilgam palikti jos vienos. 
O antra, nors čia visi man labai malonūs ir primygtinai 
siūlo likti, man siūlomas darbas yra daugiau adminis- 
tracinis ir publicistinis nei mokslinis. Taigi, jei dar kas 
nors jums sakytų, kad ketinu išvykti iš Edžestono, ne- 
tikėkite tuo. Linkiu kuo geriausios išvykos į Kembri- 
džą, oho, kokiuose sluoksniuose imate sukiotis! 

Nuoširdžiai 
MARKAS DŽ. STUDOKAS 
P. S. Lerdas jokiu būdu netinka. Vienintelis darbas, 


kurį jis drįso išleisti, rimtų žmonių yra laikomas vi- 

siškais niekais. Svarbiausia, kad jo požiūris absoliučiai 
nekritiškas. Jeigu jums reikia pseudomokslo antologi- 
jos — atsiverskite jo darbus. 


Parašius laišką atėjo laikinas palengvėjimas — laikinas, nes 
netrukus grįžo kankinantis klausimas, kaip reikės prastumti 
šią dieną. Jis nusprendė eiti į savo kambarį ir sėdėti tenai, bet 
vos pravėręs duris pamatė dulkių siurblį. Matyt, niekas ne- 
sitikėjo, kad darbuotojams gali ko nors prireikti miegamuo- 
siuose šiuo paros metu. Nusileidęs žemyn įslinko į poilsio 
kambarį, bet tenai tarnai šveitė grindis. Užsuko į biblioteką. 
Ten buvo tuščia, tiktai prie vieno stalo sukišę galvas sėdėjo 
du vyrai. Vos Markui įėjus abu nutilo, akivaizdžiai laukda- 
mi, kol jis išeis. Markas apsimetė, kad jam reikia knygos, ir 
tuoj pat pasišalino. Vestibiulyje prie skelbimų lentos pamatė 
stovint patį Stylą, greta jo mindžikavo žmogus smaila barz- 
dele. Nė vienas nepažvelgė į Marką, bet jam einant pro šalį 
abu nutilo. Šis nupėdino per visą vestibiulį prie barometro 
ir apsimetė, kad atidžiai jį apžiūrinėja. Kad ir kur jis ėjo, 
visur girdėjo varstomų durų girgždesį, skubrius žingsnius, 
skambančius telefonus — didžiulės įstaigos darnios veiklos 
ženklus, tik šioje veikloje jis negalėjo dalyvauti. Jis atidarė 
paradines duris ir pažvelgė laukan — tenai tvyrojo tirštas, 
šaltas ir drėgnas rūkas. 

Vieno dalyko, kad ir kaip autorius stengtųsi, pasakojimu 
niekada neperteiks - laiko pojūčio. Ši diena Markui slin- 
ko taip lėtai, kad neįmanoma nuodugniai jos aprašyti. Jis 
tai sėdėdavo savo kambaryje (kai jį pagaliau sutvarkė), tai 
išeidavo laukan į rūką, tai slankiodavo po bendruosius kam- 
barius. Kartkartėmis juose netikėtai pagausėdavo karštai 
diskutuojančių žmonių. Tada jis beviltiškai stengdavosi ne- 
atrodyti sumišęs ir apgailėtinas, visaip bandydavo nuslėpti 
savo dykinėjimą. Bet taip pat netikėtai lyg išgirdę paslaptin- 
gą kvietimą visi tie žmonės kažkur išskubėdavo. 

Po priešpiečių viename koridoriuje jis pamatė Stouną. 
Nė karto nuo vakar dienos nebuvo jo prisiminęs, bet dabar, 
matydamas jo veido išraišką ir lyg baikščius judesius, staiga 
suprato, kad šis žmogus dėl kažkokios priežasties jaučiasi 
toks pat nelaimingas kaip ir jis pats. Stounas atrodė taip, 
kaip kartais mokykloje atrodo visų atstumti vaikai arba nau- 
jokai, kaip kartais atrodydavo Braktono pašaliečiai — ši iš- 
raiška Markui simbolizavo didžiausią blogybę, nes labiau už 
viską jis bijodavo atsidurti tokio žmogaus vietoje. Intuicija 
jam šnibždėjo nekalbinti Stouno. Jis iš patirties žinojo, kaip 
pavojinga bičiuliautis su skęstančiu žmogumi ar net būti pa- 
stebėtam su juo: išlaikyti jį vandens paviršiuje neįmanoma, 
o jis lengvai gali paskandinti ir tave. Bet dabar viską nu- 
stelbė paprasčiausio bendravimo alkis, todėl nepaisydamas 
sveiko proto balso Markas nežymiai šyptelėjo ir ištarė: 

— Sveikas! 

Stounas krūptelėjo lyg išsigandęs. Tada nervingai sumur- 
mėjo „laba diena“ ir taikėsi eiti šalin. 

— Eime kur nors pasikalbėti, jeigu nesate užsiėmęs, — pa- 
siūlė Markas. 

— Esu... kaip čia pasakius... nežinau, ar dar ilgai būsiu 
laisvas, — išlemeno Stounas. 

— Papasakokite man apie šitą vietą, —- paprašė Markas. — 
Man čia atrodo nepaprastai bjauru, bet dar nesu apsispren- 
dęs. Eime į mano kambarį. 

— Visai šitaip nemanau. Visiškai. Kas sakė, kad aš taip 
manau? — greitakalbe išbėrė Stounas. 

Markas neatsakė, nes tą pat akimirką pamatė besiartinantį 
direktoriaus pavaduotoją. Dar po keleto savaičių jis suprato, 
kad tas žmogus gali netikėčiausiu metu išdygti netikėčiau- 
siose vietose. Nebuvo galima to palaikyti savotišku šnipinė- 
jimu, nes jo batų girgždėjimas ir nuolat po nosimi niūniuo- 


jama kokia nors melodija žlugdė panašias teorijas. Jį buvo 

galima išgirsti iš tolo. Beje, ir pamatyti, nes jis buvo gana 
aukštas žmogus (jei nesikūprintų, būtų dar aukštesnis), jo 
veidą ir blausias akis dažnai buvo galima pamatyti virš mi- 
nios galvų. Bet tąkart Markas pirmą sykį susidūrė su tokiu 
buvimu visur ir pajuto, kad direktoriaus pavaduotojas tikrai 
negalėjo pasirodyti netinkamesniu momentu. Jis artinosi la- 
bai lėtai, išsiblaškęs žvilgtelėjo į juos, nežinia, ar atpažino, ir 
praėjo. Tada jau nė vienas nebenorėjo kalbėtis toliau. 

Atėjęs gerti arbatos Markas iškart pastebėjo Feverstoną 
ir prisėdo šalia. Žinojo, kad ne pats geriausias sprendimas 
primesti kam nors savo draugiją esant tokios padėties, bet 
jautėsi tiesiog beviltiškai. 

— Klausykit, Feverstonai, — linksmai prašneko jis. — Mė- 
ginu iš kur nors gauti informacijos. — Kiek atsipalaidavo iš- 
vydęs atsakomąją Feverstono šypseną. — Taip, nepasakyčiau, 
kad Stylas mane šiltai sutiko. Bet direktoriaus pavaduotojas 
net girdėti nenori apie mano išėjimą. O Fėja, rodos, norėtų, 
kad rašyčiau straipsnius į laikraščius. Kokio velnio jie visi iš 
manęs tikisi? 

Feverstonas garsiai nusikvatojo. 

— Velniai mane griebtų, jei ką nors suprantu, — pasakė 
Markas. — Bandžiau prispausti dire... 

— Dieve! — dar garsiau nusikvatojo Feverstonas. 

— Argi iš jo nieko neįmanoma išpešti? 

— Tik jau ne tai, ko norit jūs, —- sukikeno Feverstonas. 

— Tai kaip, po velnių, sužinoti, ko iš tavęs norima, jei 
niekas neteikia jokios informacijos? 

— Įmanoma. 

— Ak, beje, prisiminiau dar vieną dalyką. Iš kur, po ga- 
lais, Kurijus galėjo ištraukti, kad aš atsisakau narystės? 

— O argi neatsisakote? 

— Nė neketinau. 

— Tikrai? Man pati Fėja tiesiai pasakė, kad neketinate 
grįZti. 

— Nejau manote, kad jei sumanyčiau atsisakyti narystės, 
tai daryčiau per ją? 

Feverstonas šyptelėjo, kuo toliau, tuo labiau šiepėsi. 

— Suprantama, nieko keisto, — pasakė jis. —- Jeigu NKEI 
nori, kad dirbtumėte dar kur nors, ne tik Belberyje, tai ir 
dirbsite. O jeigu ne, tai ne. Štai šitaip. 

— Velniop NKEI. Aš tiesiog bandau išsaugoti tai, ką jau 
turiu, ir tai ne jų sumautas reikalas. Nesinori likti be nieko. 

— Nesinori. 

— Ką? 

— Paklausykit mano patarimo ir kuo greičiau susigrąžinkit 
Viterio pasitikėjimą. Padariau jums neblogą pradžią, bet jūs, 
regis, sugadinote jam įspūdį. Jo nuotaika šįryt pasikeitė. Pri- 
valote kaip nors jam įtikti. Tarp mūsų kalbant, jumis dėtas 
nepurkštaučiau ir prieš Fėją: tai neatneš jums nieko gera. Yra 
visokių povandeninių srovių, jei suprantate, apie ką kalbu. 

- Šiandien parašiau Kurijui ir paaiškinau, kad neketinu 
atsisakyti narystės. 

— Nieko blogo, jei tai jus pralinksmins, — vis dar šypsoda- 
masis atsakė Feverstonas. 

— Na, vargu ar koledžas norėtų mane išspirti vien todėl, 
kad Kurijus ne taip suprato kažką, ką mis Hardkastl pasakė 
jums. 

— Pagal jokį man žinomą statutą jūsų negali išspirti, ne- 
bent už itin amoralų elgesį. | 

— Ne, žinoma, ne. Kalbėjau visai ne apie tai. Bet manęs 
gali neperrinkti kitiems metams. 

— Ak taip, suprantu. 

— Todėl ir norėjau paprašyti jūsų, kad padėtumėte Kuri- 
jui atsikratyti tos kvailos minties. 

Feverstonas tylėj 0. 

— Jums nebus sunku įį įtikinti, kad visa tai tėra nesusipra- 
timas, — nekreipdamas dėmesio į sveiką protą beveik mal- 
davo Markas. 

— Argi nepažįstate Kurijaus? Jis jau seniai įsukęs tą jūsų 
įpėdinio paieškos mechanizmą. 

— Todėl ir prašau jūsų sustabdyti jį. 

— Manęs? 

— Taip. 

— Kodėl manęs? 

— Na... po velnių, Feverstonai, juk tai jūs pirmasis jam 
apie tai užsiminėte. 

— Na žinote, - atsikandęs bandelės pasakė Feverstonas, — 
vargu ar aš perprantu jūsų bendravimo stilių. Perrinkimas 
už keleto mėnesių. Koledžas gali nuspręsti jus perrinkti 
arba, žinoma, gali sugalvoti priešingai. Kiek suprantu, šiuo 
momentu jūs bandote iš anksto užsitikrinti mano balsą. 
Duodu jums vienintelį galimą atsakymą - eikit velniop! 

— Puikiausiai žinote, kad kol nešnipštelėjote šio bei 
to Kurijui į ausį, nebuvo nė kalbos, kad galėčiau būti 
neperrinktas. 

Feverstonas kritiškai apžiūrėjo bandelę. 

— Jūs mane varginate, — tingiai pasakė. - Jeigu nežinote, 
kaip elgtis tokioje vietoje kaip Braktonas, kam kibti prie 
manęs ir galutinai įgristi? Nesu jūsų auklė. Jūsų paties labui 
patarčiau ateityje bendraujant su žmonėmis pasirinkti malo- 
nesnę pokalbio temą nei dabar. Kitaip jūsų gyvenimas bus, 
kaip pasakyta, „skurdus, varganas, žiaurus ir trumpas“! 

— Trumpas? — pakartojo Markas. - Ar tai grasinimas? 
Kalbate apie mano gyvenimą Braktone ar NKEI? 

— Jumis dėtas nedaryčiau didelio skirtumo. 

— Aš tai prisiminsiu, — stodamasis pasakė Markas. Jau ei- 
damas šalin nesusilaikė ir atsisukęs į tą besišypsantį veidą 
pridūrė: — Tai jūs mane čia atitempėte. Laikiau jus draugu. 

— Neišgydomas romantikas! — atkirto Feverstonas ir dar 
plačiau išsišiepdamas susikimšo į žabtus visą bandelę. 

Ir Markas suprato, kad jei praras darbą Belberyje, praras 


ir narystę Braktone. 

e 0 + 

Šiomis dienomis Džeinė stengėsi kuo mažiau būti namuo- 
se, o vakarais kuo ilgiau skaityti, kad neužmigtų. Miegas 
tapo jos priešu. Kiekvieną rytą eidavo į miestą ieškoti kitos 
„du kartus per savaitę ateinančios“ moters, kuri pakeistų 
ponią Mags. Kartą išeidama iš namų nepaprastai nudžiu- 
go sutikusi Kamilę Deniston. Kamilė buvo ką tik išlipusi iš 
automobilio ir po akimirkos pristatė jai savo vyrą — aukštą 
tamsiaplaukį vyriškį. Džeinė iš karto suprato, kad abu De- 
nistonai iš tokių žmonių, kokius ji mėgsta. Ji žinojo, kad 
ponas Denistonas kitados draugavo su Marku, bet niekada 
nebuvo jo sutikusi; ir jau nebe pirmą kartą nusistebėjo, ko- 
dėl dabartiniai Marko draugai tokie nemalonūs, palygin- 
ti su ankstesniaisiais. Karėjus, Vadsdenas ir Teilorai — visi 
priklausę būreliui, kuriame ji susipažino su Marku, - tikrai 
malonesni nei Kurijus ar Basbis, o ką jau kalbėti apie tą Fe- 
verstoną. Kur ten, Denistonas daug malonesnis. 

— Norėjome jus pamatyti, - pasakė Kamilė. — Štai, žiū- 
rėkite, mes pasiėmėme priešpiečius. Važiuokime su mumis 
kur nors į miškus už Sandauno ir pavalgysime automobily- 
je. Reikia daug ką aptarti. 

— O gal užeikite pavalgyti pas mane? — paklausė Džeinė, 
galvodama, kaipgi ji su tuo susidorotų. — Vargu ar šis oras 
tinkamas iškylai. 

— Tik pridarytume rūpesčių, - atsakė Kamilė. - Fren- 
kai, gal geriau važiuokime kur nors į miestą? Ponia Studok 
mano, kad per šalta. 

— Restoranas mums netiks, ponia Studok, — pasakė De- 
nistonas. — Mes norėtume nuošalios vietelės. - Tas „mes“, 
aišku, reiškė „mes trys“ ir šis žodis susaistė mažą grupe- 
Ig maloniais paslaptingais ryšiais. — Bet ir šiaip, — kalbėjo 
jis, - ar nemėgstate kiek ūkanotų rudens dienų? Pamatysi- 


te, automobilyje bus visai šilta. 

Džeinė atsakė niekada negirdėjusi, kad kas nors mėgtų 
rūką ar darganas. Visi trys susėdo į mašiną. 

— Todėl mes su Kamile ir susituokėme, — pasakė Denis- 
tonas, kai automobilis pajudėjo. - Mudu abu mėgstame orą. 
Ne vien gerą orą ar blogą, bet tiesiog orą. Gyvenant Angli- 
joje tai gana naudingas pomėgis. 

— Kaip jums tai pavyko, pone Denistonai? — paklausė 
Džeinė. — Netikiu, kad kada sugebėčiau pamėgti lietų ar 
sniegą. 

— Ko gero, ne visai taip, — nusišypsojo Denistonas. — Orą 
mėgsta kiekvienas vaikas. Tik augdami žmonės išmoksta jo 
nemėgti. Ar esate kada stebėjusi Žmones sningant? Suau- 
gusieji visi paniurę ir susigūžę, bet pažvelkite į vaikus ir 
šunis. Jie žino, kam reikalingas sniegas. 

— Ir maža būdama nekenčiau lietingų dienų, —- atsakė 
Džeinė. 

— Todėl, kad suaugusieji neišleisdavo jūsų laukan, - įsi- 
terpė Kamilė. - Visi vaikai mėgsta lietų, jei tik jiems lei- 
džiama lakstyti po jį ir turkštis balose. 

Už Sandauno automobilis netrukus išsuko iš kelio ir 
šokčiodamas per kupstus nuriedėjo tarp medžių, kol galų 
gale sustojo nedidelėje laukymėje, apsuptoje buksmedžių 
ir eglių guotų. Žolėje karojo šlapi voratinkliai, kvepėjo ru- 
deniu. Visi trys susėdo ant užpakalinės sėdynės, buvo ati- 
dengti krepšiai, išvynioti sumuštiniai, atsirado net nedide- 
lė gertuvė baltojo vyno, pagaliau karšta kava ir cigaretės. 
Džeinė pralinksmėjo. 

— Na štai! — pasakė Kamilė. 

— Ką gi, — tarė Denistonas, - matyt, geriausia būtų pra- 
dėti. Ponia Studok, neabejoju, kad suprantate, kas mus 
atsiuntė? 

— Mis Aironvud, - atsakė Džeinė. 

— Panašiai. Bet mes nesame pavaldūs Greisei Aironvud. 


Ir mes, ir ji esame pavaldūs trečiam asmeniui. 

— Taip? 

— Mūsų nedidelę šeimyną ar draugiją, - na, kad ir kaip 
vadintume, — valdo ponas Fišer Kingas. Tai nėra jo tikroji 
pavardė. Tikrąją galbūt esate girdėjusi, o galbūt ne. Jis yra 
didis keliautojas, tačiau dabar luošas. Paskutinėje kelionėje 
jam sužeidė koją ir žaizda negyja. 

— Kaip jis pasikeitė pavardę? 

— Indijoje gyveno jo ištekėjusi sesuo, ponia Fišer King. 
Ji neseniai mirė ir paliko jam didelį palikimą su sąlyga, kad 
jis priims jos pavardę. Ji buvo puiki moteris ir artimai ben- 
dravo su vietiniu krikščionių mistiku, apie kurį galbūt esate 
girdėjusi, — su Sura. Nuo to viskas ir prasidėjo. Sura turėjo 
priežasčių tikėti, — ar bent jau tarėsi jų turįs, —- kad žmonijai 
gresia didžiulis pavojus. Tiktai prieš pat galą, prieš savo din- 
gimą, jis įsitikino, kad tai įvyks šioje saloje. O kai jis išėjo... 

— Jis mirė? — paklausė Džeinė. 

— To mes nežinome, - atsakė Denistonas. - Kai kurie 
žmonės mano, kad jis gyvas, kiti - kad ne. Šiaip ar taip, jis 
dingo. O ponia Fišer King daugiau ar mažiau šią problemą 
nušvietė savo broliui, mūsų vadovui. Tiesą sakant, todėl ir 
paliko jam savo pinigus. Jis privalėjo suburti draugiją ir tam 
pavojui kilus atremti smūgį. 

— Ne visai taip, Arturai, - įsiterpė Kamilė. — Jam buvo pa- 
sakyta, kad aplink jį bus suburta draugija, o jis jai vadovaus. 

— Nemanau, kad dabar reikia apie tai kalbėti, — atsakė 
Arturas. — Bet tu teisi. Ponia Studok, šie įvykiai susiję ir su 
jumis. 

Džeinė tylėjo ir laukė. 

— Sura pasakė, kad atėjus laikui mes atrasime, kaip jis pa- 
vadino, regėtoją — žmogų, turintį antrąjį regėjimą. 

— Ne atrasime, Arturai, — vėl įsiterpė Kamilė. - Jis pa- 
sakė, kad regėtoja pasirodys. Ją gausime arba mes, arba 
tie kiti. 

— Taigi atrodo, — pasisukdamas į Džeinę pasakė Denisto- 
nas, — kad ta regėtoja ir esate jūs. 

— Ak, liaukitės, - nusišypsojo Džeinė, — visai netrokštu 
būti tokia žymi persona. 

— Žinoma, — šiltai atsakė Denistonas. — Tikrai nepavydė- 
tinas likimas. — Jo balse juntama užuojauta sušildė Džeinę. 

Kamilė pasisuko į ją ir tarė: 

— Iš Greisės Aironvud supratau, kad dar nesate įsitikinusi, 
jog jūs tikrai regėtoja. Na, kad jūs manote, jog tai gali būti 
ir paprasti sapnai. Ar ir dabar taip tebegalvojate? 

— Viskas taip keista ir... ir bjauru, — sumurmėjo Džeinė. 
Jai patiko šie Žmonės, bet įprastas vidinis balsas šnibždė- 
jo: „Būk atsargi. Nesileisk įtraukiama. Niekuo neįsiparei- 
gok. Tu turi savo gyvenimą.“ Tačiau garbingai prisipažino: 
— Tiesą sakant, sapnavau dar vieną sapną. Atrodo, jūsų tiesa. 
Sapnavau žmogžudystę — pono Hingesto žmogžudystę. 

— Na štai! —- šūktelėjo Kamilė. - Ak, ponia Studok, jūs 
privalote mums padėti. Jūs privalote, privalote. Tai reiškia, 
kad viskas jau prasidėjo. Argi nesuprantate? Mes visą laiką 
spėliojome, iš kurgi gali atslinkti tas pavojus, o jūsų sapnai 
duoda mums į rankas raktą. Jūs matėte kažką tiktai kelios 
mylios nuo Edžestono. Taigi mes atsidūrėme pačiame sū- 
kuryje, kad ir kas tai būtų. Ir be jūsų pagalbos negalime 
žengti nė žingsnio. Jūs mūsų slaptasis ginklas, mūsų akys. 
Viskas buvo taip sutvarkyta dar prieš mums gimstant. Ne- 
sugadinkite visko. Prisidėkite prie mūsų. 

— Ne, Kamile, nereikia, — pertarė ją Denistonas. - Pen- 
dragonui, — kalbu apie mūsų vadovą, - tai nepatiktų. Ponia 
Studok gali prisidėti tik pati laisvai apsisprendusi. 

— Betgi aš nieko apie tai nežinau, — atsakė Džeinė. - Argi 
ne taip? Ir visai nenoriu dėtis prie nežinia ko. 

— Bet argi nematote, — pratrūko Kamilė, — kad negalite 
likti neutrali? Jeigu nenorite tarnauti mums, jumis pasinau- 


dos priešai. 

„Tarnauti mums“ buvo nevykusiai parinkti žodžiai. Džei- 
nė visa net įsitempė, ir jei juos būtų pasakęs ne toks malo- 
nus žmogus kaip Kamilė, ji būtų likusi kurčia, kad ir kaip ją 
įkalbinėtų. Denistonas paėmė žmonos ranką. 

— Mieloji, pabandyk pažvelgti į tai ponios Studok aki- 
mis, — pasakė jis. - Tu pamiršti, kad ji visiškai nieko apie 
mus nežino. Nežinau, kaip tai būtų galima ištaisyti. Negali- 
me jai daug pasakoti, kol ji prie mūsų neprisidėjo. Juk mes 
prašome jos žengti žingsnį į tamsą. — Jis pasisuko į Džeinę 
ir klausiamai šyptelėjo. - Taip jau yra, — pasakė, — kaip ir 
tuokiantis, užsirašant į kariuomenę, stojant į vienuolyną ar 
tiesiog ragaujant nežinomo valgio. Niekad nesužinosi, jei 
neišbandysi. 

Tikriausiai jis nežinojo (o galbūt kaip tik žinojo), kokį pa- 
sipiktinimą Džeinei sukels tokie palyginimai, ji ir pati nega- 
lėjo gerai suprasti kodėl. Atsakė daug atšiauriau nei iki šiol: 

— Tuomet neaišku, kam iš viso bandyti. 

— Ponia Studok, neslėpsiu, kad tiesiog turite mumis pa- 
tikėti, — tarė Denistonas. — Manau, viskas priklauso nuo to, 
kokį įspūdį jums darė Dimliai, Greisė ir mudu, na, žinoma, 
ir nuo to, kokį įspūdį susidarysite sutikusi mūsų vadovą. 

Džeinė atsileido. 

— O ko jūs iš manęs tikitės? — paklausė. 

— Pirmiausia, kad pasikalbėtumėte su mūsų vadovu. 
O tada... na... kad prisidėtumėte. Turėsite jam šį tą pažadėti. 
Suprantate, jis tikras vadas. Mes visi sutikome jam paklusti. 
Ak taip, ir dar vienas dalykas. Ką apie tai pasakys Markas? 
Juk žinote, mes seni draugai. 

— Ar verta dabar apie tai kalbėti? — paklausė Kamilė. 

— Anksčiau ar vėliau klausimas vis vien iškils, — atsakė 
jos vyras. 


Įsivyravo tyla. 

— Markas? — po kurio laiko paklausė Džeinė. - Ką jis turi 
bendro su tuo? Neįsivaizduoju, ką jis pasakytų. Tikriausiai 
nuspręstų, kad mes visi išsikraustėme iš proto. 

— Bet ar jis prieštarautų? Ar priešintųsi, jei ryžtumėtės 
prisidėti prie mūsų? 

— Na, jei būtų namie, tai išgirdęs, kad persikraustau į 
Sent Aną, ko gero, nustebtų. Juk „prisidėti“ reikštų ir tai? 

— Argi Markas ne namie? - kiek nustebęs paklausė 
Denistonas. 

— Ne, - atsakė Džeinė. — Jis Belberyje. NKEI jam siūlo 
darbą. — Ji tai ištarė su pasitenkinimu, nes gerai žinojo pa- 
garbų visuomenės dėmesį šiai įstaigai. Bet Denistonas ne- 
nustebo, o jei ir nustebo, tai to neparodė. 

— Kažin ar „prisidėti“ reikštų tuojau pat apsigyventi Sent 
Anoje, tuo labiau kad esate ištekėjusi. Nebent Markas susi- 
domėtų ir persikeltų pas mus pats... 

— Tai neįmanoma, - atsakė Džeinė ir pagalvojo: „Jis visai 
nepažįsta Marko.“ 

— Šiaip ar taip, dabar svarbu ne tai, - pasakė Denisto- 
nas. — Ar jis prieštarautų, jei nuspręstumėte prisidėti jūs? 
Ar sutiktų, kad jūs pasižadėtumėte ir paklustumėte mūsų 
vadovui? 

— Ar jis sutiktų? — perklausė Džeinė. —- Ką, po galais, jis 
turi su tuo bendro? 

— Na, - dvejodamas tarė Denistonas, - mūsų vadovas — 
arba tie, kuriems jis paklūsta, — yra kiek senamadiškas. Jis 
norėtų, kad ištekėjusi moteris prieš ateidama gautų savo 
vyro... savo vyro pritarimą... 

— Nejau manote, kad turiu prašyti Marko leidimo? — vos 
sulaikydama juoką paklausė Džeinė. 

Pasipiktinimas, kuris jau kurį laiką tai kilo, tai slūgo, ir 
slūgo, beje, lėčiau, nei kilo, dabar jau liejosi per kraštus. Jai 


nepatiko visos tos kalbos apie pasižadėjimą ir paklusnumą 

nepažįstamam ponui Fišer Kingui. Tačiau mintis, kad tas 
žmogus gali pasiųsti ją prašyti Marko leidimo - lyg ji būtų 
vaikas, norintis išbėgti pažaisti su draugais, — pranoko ir tai. 
Tą akimirką Denistonas jai pasirodė nepakenčiamas. Ir jis, 
ir Markas, ir tas Fišer Kingas, ir tas kvailys fakyras iš Indi- 
jos — visi jie tik paprasčiausi vyrai — savimi patenkinti pati- 
nai, neatsikratę patriarchalinių pretenzijų, norintys tvarkyti 
moterų gyvenimą, lyg jos būtų maži vaikai, ar prekiauti jo- 
mis lyg daiktais. („Ir karalius pažadėjo drakono nugalėtojui 
duoti į žmonas savo dukterį.“) Džeinė ne juokais įpyko. 

— Arturai, — staiga pasakė Kamilė, — žiūrėk, tenai kažko- 
kia šviesa. Gal laužas? 

— Taip, tikriausiai laužas. 

— Man truputį šalta. Eime, kiek pasivaikščiosime ir pabū- 
sime prie jo. Gaila, kad nepasiėmėme kaštainių. 

— Eime, būtinai, — nudžiugo Džeinė. 

Jie išlipo. Lauke buvo šilčiau nei jau spėjusiame atvėsti 
automobilyje, miškas kvepėjo drėgme ir senais lapais, buvo 
girdėti, kaip nuo šakelių kapsi sunkūs lašai. Laužas buvo di- 
džiulis ir dar ne visai užgesęs — vienoje pusėje smilkstančių 
lapų šlaitas, o kitoje plevenančių liepsnų skaros. Jie sustojo 
aplinkui ir kurį laiką kalbėjosi apie šį bei tą. 

— Pasakysiu jums, ką ketinu daryti, - netrukus pasa- 
kė Džeinė. —- Neprisidėsiu prie jūsų... jūsų... na, kad ir 
kas ten būtų. Bet pažadu duoti jums žinią, jei dar ką nors 
susapnuosiu. 

— Nuostabu, — atsakė Denistonas. — Ko nors daugiau mes 
ir neturime teisės tikėtis. Puikiai jus suprantu. O ar galite 
mums dar kai ką pažadėti? 

— Ką? 

— Niekam nepasakokite apie mus. 

— Gerai. 


Vėliau, kai jie važiavo atgal, ponas Denistonas pasakė: 

— Ponia Studok, tikiuosi, sapnai dabar jūsų nebevargins. 
Ne, nereiškiu vilties, kad jie baigsis, nemanau, kad baigtųsi. 
Tačiau dabar, kai žinote, kad tai nėra kažkas jumyse, o tik 
įvykiai išoriniame pasaulyje (bjaurūs įvykiai, be abejonės, 
bet ne bjauresni už kriminalines kronikas laikraščiuose), gal 
jums bus tiesiog lengviau juos ištverti. Galvokite apie juos 


ne kaip apie savo sapnus, bet, na... tarkim, kaip apie Žinias. 


(5) 


RūŪKAS 


Praslinko nerami naktis ir dar beveik pusė kitos dienos, kol 
Markui vėl pavyko pakliūti pas direktoriaus pavaduotoją. 
Jis buvo jau susitaikęs su likimu ir pasiryžęs bet kokia kaina 
gauti tą darbą. 

— Atnešiau jums sutartį, sere, — pasakė įėjęs. 

— Kokią sutartį? — paklausė direktoriaus pavaduotojas. 

Dabar Markas matė jau visiškai kitą Viterį. Jis tebeatrodė 
išsiblaškęs, tačiau mandagumas buvo dingęs. Senis žvelgė į 
jį lyg pažadintas iš sapno, lyg iš labai toli, bet su kažkokiu 
miegūstu pasibjaurėjimu, atrodė, tas pasibjaurėjimas len- 
gvai gali peraugti į tikrą neapykantą, jei Markas bandytų 
įveikti juos skiriantį nuotolį. Viteris vis dar šypsojosi, bet 
lyg patenkintas katinas, regėjosi, tuojau ims murkti. Markas 
tebuvo į jo nagus pakliuvusi pelė. Ir Braktone progresyvusis 
elementas manipuliuodavo savo nariais, tačiau šito nebuvo 
galima net lyginti su tuo, kas vyko Belberyje. Viteris pasakė, 
jog jam susidarė įspūdis, kad Markas nori atsisakyti darbo. 
Ir jis jokiu būdu nebegalįs atnaujinti pasiūlymo. Ilgai ir mi- 
glotai kalbėjo apie įtampą, trintį, neprotingą elgesį, pavojų 
įsigyti priešų ir apie tai, kad NKEI negali priglausti asmens, 
kuris jau pirmąją savaitę susipyko beveik su visais darbuo- 
tojais. Dar neaiškiau užsiminė apie pokalbius su „Braktono 
kolegomis“, tie tik patvirtinę jo nuomonę. Jis abejojo, ar 


Markas išvis gali tikėtis mokslininko karjeros, bet išsigynė 

turįs kokią nors intenciją patarinėti. O kai pakankamai pri- 
murmėjo, kai Markas jau visiškai prarado viltį, tarsi šuniui 
kaulą metė pasiūlymą išbūti bandomąjį laikotarpį, alga būtų 
(apytikriai — institutas niekuo neįsipareigoja) šeši šimtai sva- 
rų per metus. Ir Markas sutiko. Jis ir dabar dar bandė išpešti 
atsakymus į kai kuriuos savo klausimus. Kieno įsakymus jis 
turės vykdyti? Ar reikės persikelti į Belberį? 

Viteris atsakė: 

— Pone Studokai, manau, jau kalbėjome apie tai, kad 
lankstumas yra mūsų instituto pagrindas. Jei darbą čia trak- 
tuosite ne kaip... ee... pašaukimą, bet kaip paprastą pareigų 
atlikimą, iš viso nepatarčiau pas mus dirbti. Pas mus nėra 
griežtai atskirtų skyrių. Vargu ar galėsiu priversti komitetą, 
kad dėl jūsų patogumo įvestų kokias nors sausas taisykles, 
kuriomis vadovaudamasis atliktumėte dirbtinai apribotas 
pareigas, o visą kitą laiką naudotumėte savo malonumui. 
Prašau leisti man baigti, pone Studokai. Kaip jau minėjau, 
mes esame lyg šeima ar, tiksliau, viena asmenybė. Niekam 
net klausimas nekyla apie įsakymų vykdymą, kaip jūs, savo 
nelaimei, užsiminėte, nėra tokio paskirto asmens, jūs ne- 
galite taip dviprasmiškai žvelgti į bendradarbius. Prašyčiau 
manęs nepertraukinėti. Norėčiau, kad savo pareigas trak- 
tuotumėte kiek kitokia dvasia. Jūs turite būti naudingas, 
pone Studokai, absoliučiai naudingas. Tikriausiai institutas 
nepakęstų asmens, kuris demonstruodamas savo egoizmą 
atsisako atlikti sauso apibrėžimo neatitinkantį darbą. Kita 
vertus, ne mažiau pražūtinga — jums pačiam, pone Stu- 
dokai, nes aš rūpinuosi jūsų paties interesais, —- ne mažiau 
pražūtinga jums būtų leisti sau atsitraukti nuo pagrindinio 
darbo ir neteisėtai su kuo bendradarbiauti ar, dar blogiau, 
būti trukdomam kitų narių. Nesileiskite blaškomas atsitik- 
tinių pasiūlymų. Koncentracija, pone Studokai, koncentra- 


cija. Ir laisva davimo ir gavimo dvasia. Jei vengsite abiejų 

mano paminėtų klaidų, nemanau, kad... ee... prireiks jūsų 
paties labui imtis paskutinių priemonių, kurių (privalau į 
tai atkreipti dėmesį) beveik reikalavote šitaip elgdamasis 
pastarosiomis dienomis. Ne, pone Studokai, diskusijos šiuo 
klausimu baigtos. Mano laikas ribotas. Negaliu jo švaisty- 
ti panašiems pokalbiams. Turite susirasti savo vietą, pone 
Studokai. Geros dienos, pone Studokai, geros dienos. Pri- 
siminkite, ką jums sakiau. Bandau padaryti dėl jūsų viską, 
kas nuo manęs priklauso. Geros dienos. 

Kęsdamas šį pažeminimą Markas galvojo, kad jei nebūtų 
vedęs, tai tučtuojau trenkęs durimis išeitų. Ši našta nebeat- 
rodė tokia sunki (nors jis ir neketino to pripažinti) kaltę dėl 
jos permetus ant Džeinės pečių. Dar galvojo apie dalykus, 
kuriuos pasakytų Viteriui, jei nereikėtų rūpintis Džeine, — 
pasakys juos ir taip, jei tik pasitaikys proga. Šios mintys jam 
padėjo tas kęlias minutes išlaikyti pusiausvyrą, ir kai nu- 
sileido gerti arbatos, pamatė šio nuolankumo vaisius. Fėja 
pamojo, kad jis prisėstų greta. 

— Ar jau ėmeisi Alkasano? — paklausė ji. 

— Ne, - atsakė Markas, —- nes iki šio ryto dar nebuvau 
tvirtai apsisprendęs pasilikti. Ar galiu šiandien užeiti per- 
žiūrėti medžiagos? Tiek jau to, kad iki šiol nesuprantu, ko 
iš manęs tikimasi. 

— Lankstumo, vaikuti, lankstumo, — atsakė mis Hard- 
kastl. — Niekada nesuprasi. Tau tereikia daryti, kas pasakyta, 


ir nekvaršinti senukui galvos dėl niekų. 


e 0 + 


Kelias kitas dienas įvykiai taip pat nestovėjo vietoje. 

Vis tirštėjo Edžestoną ir Belberį gaubiantis rūkas. Edžes- 
tone buvo sakoma, kad jis kyla nuo upės, bet iš tiesų jis 
gaubė visą centrinę Anglijos dalį. Visas miestas nublanko, 


pro sienas sunkėsi drėgmė ir vidury dienos visur degė švie- 


134 


sos. Tenai, kur kitados buvo Bragdono šilas, tęsiami darbai 
nebežeidė konservatyvių miestelėnų žvilgsnių, teliko žvan- 
gesys, trinksėjimas, riksmai, keiksmai ir gaudesys neper- 
žvelgiamoje pilkumoje. 

Kai kas tuo džiaugėsi, nes visa, kas liko anapus Vyndo, 
tapo nepakeliama bjaurastimi. NKEI gniaužtai vis labiau 
smaugė Edžestoną. Upė, anksčiau spindėjusi rusva žaluma, 
gintaru ir švelniu sidabru, žaidusi su nendrėmis ir susiraiz- 
giusiomis pakrantės medžių šaknimis, dabar tingiai pluk- 
dė purvinus vandenis kartu su tuščių skardinių flotilėmis, 
suglamžytais popiergaliais, nuorūkomis, tarp kurių kartais 
pasitaikydavo visomis vaivorykštės spalvomis spindinčių 
alyvos dėmių. Vėliau prasidėjo tikroji invazija. Institutas 
pirko daugiau žemės kairiajame, arba rytiniame, upės kran- 
te. Dabar jau Basbis buvo iškviestas pas NKE atstovus Fe- 
verstoną bei profesorių Frostą ir pirmą kartą išgirdo, kad 
ketinama nukreipti patį Vyndą ir kad Edžestone nebebus 
upės. Tai dar tebebuvo slapta informacija, bet institutas 
jau buvo pradėjęs veikti. Todėl jam reikėtų naujai peržiū- 
rėti ribas su koledžu. Basbiui atkaro žandikaulis supratus, 
kad NKEI nori ateiti iki pat koledžo sienų. Jis pasipiktino. 
O tada pirmą kartą išgirdo primygtinio spaudimo intonaci- 
ją pašnekovų balsuose. Koledžas galintis parduoti dabar ir 
gauti neblogą sumą; o jei ne, jų laukia priverstinis konfis- 
kavimas ir simbolinė kompensacija. Per šį pokalbį galutinai 
sugedo Feverstono ir iždininko santykiai. Buvo sušauktas 
neeilinis koledžo posėdis ir Basbis kaip įmanydamas švel- 
niau nušvietė padėtį kolegoms. Bet beveik fiziškai pajuto 
jo link plūstelėjusią neapykantos bangą. Bergždžiai bandė 
atsikirsti sakydamas, kad tie, kurie dabar garsiausiai jį plūs- 
ta, patys balsavo už Bragdono šilo pardavimą; bet lygiai taip 
pat bergždžias buvo ir tų kitų plūdimasis. Koledžas atsidūrė 


neišvengiamybės gniaužtuose. Jie pardavė tiek daug jiems 

reiškiantį siaurą žemės ruoželį šioje Vyndo pusėje. Tai tebu- 
vo keletas jardų tarp vandens ir rytinės sienos. Po dvidešimt 
keturių valandų NKE permetė per pasmerktą Vyndą laiki- 
nus lentinius tiltus ir pavertė šį ruoželį šiukšlynu. Diena po 
dienos darbininkai stūmė čionai sunkius karučius ir vertė jų 
turinį prie pat Braktono sienų, kol šiukšlių krūva uždengė 
lentinį keturkampį, vietoj kurio kadaise buvo Marijos Hen- 
rietos langas, ir beveik pasiekė rytinį koplyčios langą. 

Tomis dienomis atkrito ir prie opozicijos prisidėjo ne- 
maža dalis progresyviojo elemento narių. Kiti jausdami 
visuotinį priešiškumą dar tvirčiau laikėsi vienas kito. Ta- 
čiau nors ir suskilęs, laikydamasis prieš išorinį pasaulį ko- 
ledžas buvo vieningas. Braktonas buvo kaltinamas dėl to, 
kad NKEI atsirado Edžestone. Tai buvo neteisinga, nes 
Braktono veiksmus palaikė dauguma universiteto valdžios 
žmonių, tačiau dabar, kai išaiškėjo rezultatai, niekas nebe- 
norėjo to prisiminti. O Basbis, nors pats girdėjo reikalau- 
jamą toną kalbėdamas su NKE atstovais, nesiėmė skleisti 
šios žinios Edžestono svetainėse. „Nebūtume sulaukę nie- 
ko gero, jei būtume atsisakę parduoti“ — tepasakydavo jis. 
Bet niekas netikėjo, kad Braktonas buvo priverstas parduoti 
šilą, ir priešiškumas koledžui tolydžio augo. Apie tai suuo- 
dę studentai ėmė boikotuoti Braktono dėstytojų skaitomas 
paskaitas. Basbį ir net visiškai niekuo dėtą rektorių neretai 
užkabinėdavo gatvėse. 

Pats miestas, kuris retai palaikydavo universiteto nuomo- 
nę, dabar taip pat buvo sumišęs. Londono laikraščiuose apie 
riaušes, kai išdužo Braktono langai, tepasirodė kelios trum- 
pos žinutės, neką daugiau dėmesio joms skyrė ir „Edžesto- 
no telegrafas“. Tačiau buvo ir daugiau incidentų. Gatvėje 
netoli stoties įvyko nemažos muštynės. Dar dvejos — ali- 
nėje. Vis daugėjo nusiskundimų, kad NKEI darbininkai 


kam nors grasina ir amoraliai elgiasi. Tačiau laikraščiai šių 

skundų niekada nespausdino. Mačiusieji incidentus savo 
akimis apstulbdavo „Telegrafo“ puslapiuose perskaitę, kad 
naujasis institutas labai patogiai kuriasi Edžestone, o vietos 
gyventojai šiltai jį priima. Tie, kurie apie incidentus tebuvo 
girdėję, nieko neradę „Telegrafe“ palaikydavo tas istorijas 
išpūstais gandais. Mačiusieji rašydavo laiškus, bet tų laiškų 
niekas niekada nespausdino. 

Dėl riaušių kildavo abejonių, bet vis dėlto buvo akivaiz- 
du, kad institutas okupavo beveik visus viešbučius, kad 
tapo neįmanoma pamėgtame bare su draugu išgerti taure- 
lę; kad visose parduotuvėse grūdasi minios nepažįstamųjų, 
rodos, turinčių galybę pinigų; kad pakilo kainos; kad prie 
kiekvieno omnibuso nutįsta eilės ir tapo sunku patekti į 
bet kurį kino teatrą. Tylius namus ramiose gatvelėse dabar 
nuolat drebino neapsakomas sunkvežimių riaumojimas, vi- 
sur tekdavo brautis per atvykėlių minias. Tokiame maža- 
me miestelyje kaip Edžestonas net žmonės iš tolimesnių 
šalies miestų iki šiol būdavo laikomi svetimšaliais, todėl ne- 
siliaujantis šiaurietiškų, velsietiškų, net airiškų tarmių mi- 
šinys, riksmai, dainos, švilpimas, niūrūs rūke šmėžuojan- 
tys svetimi veidai ilgainiui atrodė vis labiau nepakenčiami. 
„Netruksime sulaukti nemalonumų“, — kalbėjo dauguma 
gyventojų; o po keleto dienų: „Galima pamanyti, jie patys 
ieško nemalonumų.“ Nežinia, kas pirmas pasakė: „Reikėtų 
daugiau policijos.“ Pagaliau prabilo ir „Edžestono telegra- 
fas“. Pasirodė kuklus, ne didesnis už delną straipsnis apie 
tai, kad vietos policija nepajėgia atlikti pareigų šitaip pa- 
daugėjus gyventojų. 

Džeinė į visa tai mažai tekreipė dėmesio. Tomis dienomis 
ji jautėsi taip, lyg pagrindas būtų išslydęs iš po kojų. Galbūt 
Markas pasikvieš ją į Belberį. Galbūt jis paliks tą Belberį 
ir grįš namo - jo laiškai būdavo trumpi ir neaiškūs. Galbūt 


ji nuvažiuos į Sent Aną pasikalbėti su Denistonais. Sapnai 

nesiliovė. Tačiau ponas Denistonas buvo teisus: daug geriau 
buvo žiūrėti į juos kaip į žinias. Kitaip naktys taptų nepa- 
kenčiamos. Nuolat kartodavosi vienas sapnas, kuriame nie- 
ko ypatinga nevykdavo. Atrodydavo, kad ji tiesiog guli savo 
lovoje. Tačiau greta būdavo dar kažkas —- kažkoks žmogus 
sėdėdavo ant kėdės visai prie pat lovos ir stebėdavo ją. Jis 
turėjo užrašų knygutę ir retkarčiais joje kažką pasižymėda- 
vo. Žiūrėjo į ją ramiai ir labai dėmesingai lyg gydytojas. Jo 
veidas Džeinei jau buvo pažįstamas, o dabar visiems laikams 
įsirėžė į atmintį: blyksinti pensnė, taisyklingi bruožai ir ne- 
didelė smaila barzdelė. Tikriausiai ir jis neblogai įsidėmėjo 
jos veidą, jeigu tiktai jį matė, nes, regėjosi, tyrinėja ją. Pir- 
mąkart susapnavusi tą vyrą Džeinė nieko neparašė Denisto- 
nams. Ir net po antrojo sapno delsė visą dieną, kol buvo per 
vėlu siųsti laišką. Ji slapta tikėjosi, kad jei labai ilgai tylės, 
tai galbūt jie patys pas ją atvyks. Ji troško paguodos, bet ne- 
norėjo pati vykti į Sent Aną, nenorėjo susitikti su tuo Fišer 
Kingu, nenorėjo pakliūti jo valdžion. 

Markas tuo tarpu vargo su straipsniais apie Alkasaną. Jam 
niekad anksčiau neteko susidurti su policijos bylomis, todėl 
dabar buvo sunkoka jose susigaudyti. Nors bandė bet kokia 
kaina nuslėpti savo neišmanymą, Fėja netrukus jį demas- 
kavo. „Suvesiu tave su kapitonu, — pasakė ji. — Jis tau pa- 
dės.“ Taigi Markas pradėjo dirbti su antruoju jos komandos 
žmogumi, kapitonu O'Hara, žilaplaukiu malonaus veido 
milžinu, kalbančiu tarme, kurią anglai vadindavo šiauriniu 
žargonu, o airiai — kietu kaip akmuo Dublino akcentu. Jis 
buvo kilęs iš kilmingos šeimos ir turėjo vietą Kastlmor- 
te. Markas nelabai suprasdavo ir jo aiškinimus, visus tuos 
O registrus, paslankias duomenų sistemas ir tai, ką kapi- 
tonas vadino ravėjimu. Tačiau nedrįso to prisipažinti, taigi 
visus faktus jam atrinkdavo O'Hara, o Markas dirbo tik kaip 


paprastas Žurnalistas. Jis kaip įmanydamas stengėsi neparo- 

dyti šito O'Harai, siekė sudaryti įspūdį, kad jie tikrai dirba 
kartu, — taigi atsisakė paskutinės galimybės protestuoti. Iš- 
ties jis neblogai valdė plunksną (kopiant karjeros laiptais šis 
gebėjimas jam padėjo daugiau, nei sau pripažino) ir kaip 
žurnalistas sulaukė pasisekimo. Jo laiškai ir straipsniai apie 
Alkasaną pasirodydavo tokiuose laikraščiuose, į kuriuos sa- 
vomis jėgomis rašinių niekada nebūtų prastūmęs, — laikraš- 
čiuose, kuriuos skaitydavo milijonai. Ir Markas prieš savo 
valią neretai pajusdavo malonų pasididžiavimo virpulį. 

Kartą jis ryžosi pasisakyti kapitonui O'Harai turįs bėdų 
dėl pinigų. Kada išmokami atlyginimai? Šiuo metu jam 
trūksta smulkioms išlaidoms. Patį pirmąjį vakarą Belberyje 
jis pametė piniginę ir iki šiol jos nerado. O'Hara prapliupo 
juoku: 

— Betgi galite kada tik norite gauti bet kokią sumą iš 
ūkvedžio. 

— Ir tuomet ji bus išskaičiuota iš kito atlyginimo? — pa- 
klausė Markas. 

— Žmogau, kai jau esate institute, Dievas mato, jums ne- 
bereikia kvaršinti dėl šito galvos. Argi mes netrukus neper- 
imsime visų finansų? Juk mes darome pinigus. 

— Ar tai reiškia... — apstulbęs sumurmėjo Markas. Kiek 
patylėjęs pridūrė: — Betgi tada jie nudirs devynis kailius, jei 
sumanysi išeiti. 

— Ką turite omenyje kalbėdamas apie išėjimą? — paklausė 
O'Hara. — Niekas nepalieka instituto. Girdėjau, kad vienin- 
telis toks buvo senis Hingestas. 

Hingesto byla buvo baigta nustačius, kad žmogžudystę 
įvykdė nežinomas asmuo ar asmenys. Laidotuvės buvo su- 
rengtos Braktono koplyčioje. 

Rūkas tvyrojo jau trečia diena ir dabar buvo toks tirštas, 
kad žiūrint į jį įskausdavo akis, jame ištirpdavo visi tolimesni 


garsai ir koledžo koplyčioje tebuvo girdėti, kaip lauke nuo 

karnizų teška vanduo ir rėkauja darbininkai. Viduje degė 
žvakės, jų liepsnelės visiškai nevirpėjo ir aplink kiekvieną 
švytėjo blausus gelsvas nimbas, jos beveik neskleidė švie- 
sos, visoje patalpoje tvyrojo prietema, ir nei kosčiojimai, 
nei batų tapsėjimas neišdavė, kad čia pilna žmonių. Kurijus 
juodu kostiumu ir juoda mantija, blausioje šviesoje nenatū- 
raliai aukštas, šmėžavo šen bei ten po vakarinę navą, nera- 
miai dairėsi ir kažką murmėjo po nosimi. Jis baiminosi, kad 
dėl rūko gali vėluoti atvežti palaikus, tačiau vis tiek jautė 
malonią atsakomybės už visą ceremonijos eigą naštą. Kole- 
džo laidotuvėse Kurijus visada atrodydavo didingai. Tuomet 
nebelikdavo nė ženklo jo valdiškumo, jis tiesiog tapdavo 
santūriu, sunkaus sukrėtimo ištiktu draugu, tačiau kartu ne- 
pamiršdavo, kad jis (tam tikra prasme) yra ir koledžo tėvas, 
todėl privalo atlaikyti bet kokius atsitiktinumų smūgius. 
Ceremonijose dalyvavę velionių draugai ir giminės išvykda- 
mi neretai sakydavo vieni kitiems: „Tas jų prorektorius labai 
išgyvena, nors to ir neparodo.“ Kurijus išties neapsimetinė- 
davo. Jis buvo taip įpratęs tvarkyti kolegų gyvenimus, kad 
visiškai natūraliai tvarkydavo ir mirtis; ir galbūt, jei būtų 
įvaldęs analitinį mąstymą, būtų atradęs savyje neaiškų tikė- 
jimą, kad jo įtaka, jo galia išlyginti takus ir suveržti virves 
negali baigtis su paskutiniu pavaldinio atodūsiu. 

Sugaudė vargonai, jų garsai sumišo su kosčiojimais viduje 
ir triukšmu išorėje — monotoniškais irzliais žmonių balsais, 
metalo girgždesiu ir smūgiais; kartkartėmis, kai anapus sie- 
nos kas išversdavo sunkų krovinį, po kojomis suvirpėdavo 
grindys. Tačiau Kurijaus būgštavimai pasitvirtino ir karstas 
dėl rūko vėlavo. Vargonai jau grojo ilgiau nei pusvalandį, 
kai pagaliau pasigirdo bruzdesys prie durų. Reikėjo nuves- 
ti ir susodinti į paskirtas vietas galybę liūdinčių velionio 
giminaičių — tiesių, lyg mietą prarijusių abiejų lyčių Hin- 


gestų šiurkščiais kaimiečių veidais. Vėliau pasirodė mies- 

telio valdžios atstovai, ceremonijų tvarkytojai ir vyriausia- 
sis Edžestono pastorius; po jų giedantis choras ir pagaliau 
karstas — visa kupeta gėlių, neryškiai šmėžuojanti pro rūką, 
kuris atidarius duris atrodė dar tirštesnis, šaltesnis ir drė- 
gnesnis. Apeigos prasidėjo. 

Vadovavo Kenonas Storėjus. Jo balsas vis dar buvo nuos- 
tabus, žavesio jam teikė ir tai, kad atrodė lyg nužengęs iš 
visai kito pasaulio. Nuo visų susirinkusiųjų jį skyrė jo tikė- 
jimo ir jo kurtumo siena. Jis nė kiek nesutriko skaitydamas 
įprastas maldas prie išdidaus laisvamanio karsto, nes nie- 
kada neįtarė jį buvus laisvamaniu ir nė nenutuokė, kaip jo 
balsas nedera su iš lauko sklindančiu triukšmu. Glosopas 
net krūptelėjo išgirdęs tokį garsų riksmą, į kokį nebebuvo 
įmanoma nekreipti dėmesio koplyčios tyloje: 

— Patrauk savo prakeiktas letenas nuo ugnies, arba aš vis- 
ką išversiu tau ant galvos! 

Tačiau Storėjus nesutrikdamas vienodu balsu skaitė toliau: 

— Neišmanėli, ką tu pasėji, neatgimsta, jei prieš tai nenu- 
miršta. 

— Dievaži, tuojau taip tvosiu per tavo šlykštų snukį, kaip- 
mat pamatysi, — vėl pasigirdo balsas. 

— Sėjamas juslinis kūnas, keliasi dvasinis kūnas, — skaitė 
Storėjus. 

— Gėda, tikra gėda, - sumurmėjo Kurijus greta stovin- 
čiam iždininkui. 

Tačiau keli jaunesnieji nariai pastebėjo, anot jų, juokin- 
gąją reikalo pusę ir pagalvojo, kaip ši scena patiktų Fevers- 
tonui (kuris, deja, dalyvauti negalėjo). 


+» + 


Maloniausias Marko paklusnumo rezultatas buvo leidi- 
mas lankytis bibliotekoje. Praėjus nedaug laiko nuo tada, 


kai įsiveržė tenai tą apgailėtiną rytą, jis atrado, kad ši šiaip 

jau vieša patalpa neoficialiai rezervuota NKEI elitui. Bi- 
bliotekoje priešais židinį tarp dešimtos valandos vakaro ir 
vidurnakčio būdavo kuriama instituto politika ir vykdavo 
visi svarbiausi konfidencialūs pasitarimai. Todėl kai vieną 
vakarą greta prisėdęs Feverstonas paklausė: „Gal išlenkiam 
po taurelę bibliotekoje?“, Markas nusišypsojęs iškart sutiko 
pamiršdamas visą paskutinio jų pokalbio nuoskaudą. Taip 
darydamas giliai širdyje jautė šiokį tokį kartėlį, tačiau pasi- 
stengė jį užgniaužti — juk tai kvaila ir vaikiška. 

Bibliotekoje dažniausiai sėdėdavo Feverstonas, Fėja, Fi- 
lostratas ir, keisčiausia, Straikas. Markui buvo išties malo- 
nu pastebėti, kad Stylas čia niekada nepasirodo. Jis iškilo 
aukščiau už Stylą, kaip jam ir buvo žadėta, ir viskas klostėsi 
puikiai. Markas ilgai nesuprato, kodėl čia dažnai pasirodo 
tylus pensnė užsidėjęs vyriškis smaila barzdele — profeso- 
rius Frostas. Taip pat dažnai dalyvaudavo direktoriaus pava- 
duotojas, arba Senukas, kaip Markas dabar jį vadindavo, ta- 
čiau gana savotišku būdu. Jis įeidavo ir slankiodavo po visą 
patalpą girgždindamas batus ir kažką nuolat niūniuodamas 
po nosimi. Kartais ateidavo prie židinio ir klausydavosi po- 
kalbių žvelgdamas blausiu globėjišku žvilgsniu; tačiau labai 
retai ką nors pasakydavo pats ir niekada neprisėsdavo. Tada 
kur nors išpėdindavo, grįždavo po kokios valandos ar dviejų 
ir, apslampinėjęs visus bibliotekos pakampius, vėl prading- 
davo. Nuo to žeminančio pokalbio kabinete jis dar nebuvo 
prataręs Markui nė žodžio ir Fėja užsiminė, kad jis vis dar 
tebėra nemalonėje. 

— Senukas ilgainiui atlyš, —- pasakė ji. - Juk sakiau, kad jis 
nemėgsta, kai kalbama apie išėjimą. 

Marko nuomone, pats nemaloniausias būrelio narys 
buvo Straikas. Jis niekada nesistengė taikytis prie šiuolai- 
kinio kiek stačiokiško kolegų bendravimo stiliaus. Niekada 
nerūkydavo ir negerdavo. Sėdėdavo tylus, liesais virpančiais. 

pirštais pešiodavo nudėvėto drabužio kraštą ir didžiulėmis 
nelaimingomis akimis žiūrėdavo tai į vieną, tai į kitą pašne- 
kovą, niekada nemėgindamas ginčytis, niekada nesijuok- 
damas kartu su visais. Bet staiga — kai kada tik vienąkart 
per visą vakarą — jį uždegdavo kokia nors atsitiktinė frazė: 
dažniausiai apie reakcinę opoziciją išoriniame pasaulyje ir 
priemones, kurių derėtų imtis prieš ją. Tada jis pratrūk- 
davo, kalbėdavo karštai ir garsiai, grasindavo, kaltindavo, 
pranašaudavo. Nuostabiausia, kad niekas jo nepertraukda- 
vo, net nesijuokdavo. Ir ne iš užuojautos, o dėl kažkokios 
slaptesnės vienybės, siejančios visus susirinkusiuosius, tik 
Markas ilgai negalėjo suvokti jos pobūdžio. Kartais Straikas 
kreipdavosi tiesiai į jį ir, keldamas didžiausią Marko nepasi- 
tenkinimą ir sumišimą, kalbėdavo apie prisikėlimą. 

— Jaunuoli, tai ne legenda ir ne istorinis faktas, — kartą 
pasakė jis. - Tai pranašystė. Visi stebuklai tėra būsimųjų 
dalykų šešėliai. Atsikratykite netikusio misticizmo. Visa tai 
nutiks šiame — vieninteliame tikrame pasaulyje. Ką mums 
kalbėjo Mokytojas? Gydykite ligonius, išvarinėkite demo- 
nus, prikelkite mirusius. Ir mes taip darysime. Žmogaus 
Sūnus — pats Žmogus — turi galią teisti pasaulį, taigi skirti 
begalinį gyvenimą ir begalinę kančią. Jūs tai išvysite savo- 
mis akimis. Čia ir dabar. 

Būdavo itin nemalonu. 

Praėjus dienai po Hingesto laidotuvių Markas pirmą kar- 
tą ryžosi nueiti į biblioteką vienas; iki šiol jį vis nusivesdavo 
Feverstonas arba Filostratas. Nežinojo, kaip bus sutiktas, 
tačiau bijojo, kad jei ryžtingai neįtvirtins savo entrėe tei- 
sės, tai netrukus gali būti per vėlu tai padaryti. Žinojo, kad 
tokiais atvejais bet kokia klaida gali būti lemtinga, tačiau 
nusprendė rizikuoti. 

Ir neapsiriko. Visi jau buvo susirinkę, ir vos įėjęs Mar- 
kas pamatė draugiškas šypsenas, Filostratas pasakė: „Ecco*“, 


* Stai (it.). 

o Fėja: „Štai reikalingas žmogus.“ Visą Marko kūną perliejo 
džiaugsmo banga. Dar niekada židinys nedegė taip ryškiai, 
dar niekada gėrimai nekvepėjo taip gardžiai. Tie žmonės jo 
laukė. Jis buvo reikalingas. 

— Markai, per kiek laiko galėtumėte parašyti du veda- 
muosius? — paklausė Feverstonas. 

— Ar galėtum dirbti per naktį? — paklausė Fėja. 

— Tekdavo, - atsakė Markas. — O kas yra? 

— Ar tik nenorite padaryti galo tiems neramumams? — 
paklausė Filostratas. 

— Tai pokštas, — paaiškino Feverstonas. — Ji per gerai at- 
liko savo darbą. Ir niekada neskaitė Ovidijaus. Ad metam 
properate simul. 

— Nebegalėtume padaryti galo net jeigu norėtume, - įsi- 
terpė Straikas. 

— Apie ką jūs visi kalbate? - paklausė Markas. 

— Apie neramumus Edžestone, — atsakė Feverstonas. 

— A... Ne itin tuo domėjausi. Ar padėtis rimta? 

— Netrukus bus dar rimčiau, - atsakė Fėja. — Čia ir yra 
visa bėda. Tikrų riaušių buvo laukiama ateinančią savaitę. 
Tie smulkūs susirėmimai turėjo tiktai paruošti dirvą. Bet 
viskas įvyko per greitai, velniai griebtų. Bomba ketina 
sprogti rytoj, vėliausiai poryt. . 

Markas sumišęs žvelgė tai į ją, tai į Feverstoną. Pastara- 
sis pratrūko juoktis, ir Markui teko savo sumišimą nuleisti 
juokais. 

— Nemaniau, kad moneta jau išmesta, — pasakė jis. 

— Ar tik neįsivaizduojate, — vyptelėjo Feverstonas, —- kad 
Fėja paliko iniciatyvą čiabuvių rankose? 

— Nejau Fėja pati yra tas neramumas? 

— Taip, taip, — atsakė Filostratas ir jo riebiame veide šel- 
miškai sublizgo mažos akutės. 

— Viskas kuo sąžiningiausiai, — tarė mis Hardkastl. — Neį- 


manoma kelis šimtus tūkstančių atvykėlių darbininkų... 

— Tik jau ne tavo atgabentuosius! - įsiterpė Feverstonas. 

— ...be jokio vargo sukišti, - tęsė sakinį mis Hardkastl, - į 
tokią miegūstą skylę kaip Edžestonas. Kada nors vis vien 
būtų kilusios riaušės. Vargu ar mano vyrukams dar prireik- 
tų jas kurstyti. O jeigu riaušės neišvengiamos, nematau nie- 
ko bloga, kad jos kiltų tinkamu metu. 

— Tai jūs-sukurstėte riaušes? — apstulbo Markas. Jam nu- 
gara nuėjo pagaugais nuo šio atradimo. Tačiau nereikėjo ats- 
kiro sprendimo slėpti jausmus — nejučia, be jokio pastebimo 
valios akto jis perėmė šio jaukaus elitinio būrelio stilių. 

— Gana šiurkščiai pasakyta, — pasakė Feverstonas. 

— Nėra jokio skirtumo, — pridūrė Filostratas. - Tai tik 
vienas iš būdų pasiekti tikslą. 

— Pakaks, — tarė mis Hardkastl. —- Taip visuomet daroma. 
Kiekvienas, susipažinęs su policijos darbu, tai patvirtintų. 
Kaip jau sakiau, svarbiausias dalykas — didžiosios riaušės 
įvyks per artimiausias keturiasdešimt aštuonias valandas. 

— Geriausia kalti geležį, kol karšta! —- pasakė Markas. — 
Vis dėlto norėčiau išvežti iš miesto žmoną. 

— Kur ji gyvena? — paklausė Fėja. 

— Netoli Sandauno plento. 

— Šit kaip. Vargu ar jai gresia pavojus. Dabar mudviem 
reikia nedelsiant parengti pranešimą apie riaušes. 

— Bet... kam to reikia? 

— Reikia nepaprastosios padėties, — atsakė Feverstonas. — 
Niekada negausime tikros valdžios Edžestone, kol vyriau- 
sybė nepaskelbs miestelyje nepaprastosios padėties. 

— Kaip tik taip, - pridūrė Filostratas. — Kvaila kalbėti apie 
taikias revoliucijas. Ne todėl, kad canaglia nuolat priešina- 
si, — juos dažniausiai kas nors pakursto, — tačiau kol nėra 
jokių neramumų, barikadų, gaisrų, neįmanoma efektyviai 
veikti. Kaip jūs pasakytumėte, nepakankamai pakrautas lai- 


vas neklauso vairininko. 

— Medžiaga turi pasirodyti laikraščiuose jau kitą dieną po 
riaušių, — pasakė mis Hardkastl. — Vadinasi, ją reikia įteikti 
pavaduotojui vėliausiai šįryt šeštą. 

— Tačiau kaip galima aprašyti įvykį šiąnakt, jeigu jis atsi- 
tiks tik rytoj? 

Visi sutartinai prapliupo juoktis. 

— Taip niekada nevaldysite viešosios nuomonės, Mar- 
kai, - pasakė Feverstonas. — Tikrai nereikia laukti, kol kas 
nors atsitiks, kad tai aprašytum. 

— Ką gi, sutinku, — atsakė Markas ir šelmiškai pridūrė: 
— Tiktai man kiek nejauku taip elgtis neturint krištolinio 
rutulio. 

— Liaukis, vaikuti, — tarė Fėja. — Turime pradėti nedels- 
dami. Išgersime dar po taurę ir eisime viršun prie darbo. 
Pasakysime, kad užkandžius ir kavą atneštų trečią. 

Taip Marko pirmąkart paprašė padaryti aiškų nusikaltimą. 
Tačiau jis beveik nepastebėjo, kada su tuo sutiko, nebuvo jo- 
kios kovos nei aiškaus lūžio. Galbūt praėjo tie laikai, kai tokių 
sprendimų svarba dar nebuvo nublankusi, kai rubikonai dar 
aiškiai būdavo matomi. Tačiau Markui viską užgožė juokas — 
tas bičiuliškas kolegų juokas, pati stipriausia jėga žemėje, ga- 
linti priversti viduje dar nesugedusius žmones daryti nusikal- 
timus. Po keleto minučių jis jau kopė laiptais lydimas Fėjos. 
Pakeliui juodu sutiko Koserį ir Markas akies krašteliu sugavo 
nustebusį jo žvilgsnį. O jis kadaise bijojo šito Koserio! 

— Ir kas ryšis prikelti pavaduotoją šeštą ryto? — paklausė 
Markas. 

— Tikriausiai neprireiks, — atsakė Fėja. — Tikiuosi, ir Se- 
nukas retkarčiais miega.. Tačiau niekad neteko pastebėti 
kada. 


+ 0 + 


Ketvirtą ryto Markas sėdėjo Fėjos kabinete ir peržiūrinėjo 


du naujausius savo straipsnius — vieną labai respektabiliam 

laikraščiui, kitą populiariam. Tai buvo vienintelė šios nakties 
darbo dalis, bent kiek tenkinanti jo literatūrinę savimeilę. 
Prieš tai ilgas valandas teko praleisti įtemptai plušant — iš- 
galvojant faktus. Šie vedamieji liko pabaigoje, rašalas dar 


nebuvo išdžiūvęs. Stai pirmasis iš jų: 


Kol kas anksti komentuoti praėjusios nakties įvykius 
Edžestone, tačiau jau skaitant pirmuosius pranešimus 
(kuriuos pateikiame kitoje vietoje) nejučiomis peršasi 
dvi išvados, kurias vargu ar paneigs vėlesni įvykiai. Pir- 
miausia ši situacija atrodo lyg antausis ne tik mumyse 
vis dar glūdinčiam geraširdiškumui, bet ir visai šalies 
švietimo politikai. Žinoma, negalima pamiršti, kad to- 
kio mažo akademinio miestelio kaip Edžestonas per 
tokį trumpą laiką paversti svarbiausiu šalies mokslinių 
tyrimų centru be jokios trinties ir sunkumų neįma- 
noma. Tačiau Anglijos žmonės visuomet susidoroda- 
vo su sunkumais ramiai, pasitelkdami subtilų humoro 
jausmą, net jei prireikdavo kur kas didesnių aukų nei 
tas menkas įprasto gyvenimo būdo pasikeitimas, kurio 
progresas reikalauja iš Edžestono gyventojų. Malonu 
paminėti, kad, autoritetingų šaltinių žiniomis, NKEI 
niekur neperžengė savo įgaliojimų ir nenusižengė mo- 
ralės principams; beveik nekyla abejonių, kad nera- 
mumai kilo kokiame nors bare susiginčijus vienam iš 
NKEI darbininkų ir kokiam nors vietiniam misteriui 
Smitui. Tačiau kaip dar senovėje yra pasakęs Aristo- 
telis, ir menkiausios netvarkos šaknys dažniausiai slypi 
gana giliai, todėl beveik neverta abejoti, kad tuos nedi- 
delius nesklandumus sukėlė, o gal sukurstė, trumpare- 
giškumas ir išankstiniai prietarai. 

Nerimą kelia tai, kaip lengvai (tačiau drįstame tikė- 


tis - trumpam) gali atgyti senasis nepasitikėjimas efek- 

tyviais metodais ir senasis biurokratinis pavydas; bet 
tuo pat metu įvykiai atskleidžia visas mūsų švietimo 
sistemos dėmes ir ligas, kurioms gydyti ir buvo įkur- 
tas Nacionalinis institutas. Ir mums nereikia abejoti, 
ar jis susidoros su šia užduotimi. Šis didingas „taikos 
pranašas“, kaip institutą kartą taikliai apibūdino ponas 
Džulsas, paremtas visos tautos valia; ir drįstanti rungtis 
su juo reakcinė opozicija, tikėkimės, bus palengva, bet 
galutinai sunaikinta. 

Antroji išvada, kurią galime padaryti iš praėjusios 
nakties įvykių Edžestone, yra kiek malonesnė. Ori- 
ginalus pasiūlymas suteikti NKEI vadinamąją poli- 
cinę galią buvo kiek nepatikliai sutiktas tam tikruo- 
se sluoksniuose. Mūsų skaitytojai dar nepamiršo, kad 
mes gerbėme šį nepatiklumą, nors jam ir nepritarėme. 
Mes gerbiame net perdėtas laisvę mylinčiųjų fobijas, 
kaip ir nepagrįstus motinų būgštavimus. Bet tuo pačiu 
metu mes tvirtinome, jog šiuolaikinė visuomenė tokia 
sudėtinga, kad būtina atgyvenusią, bet kol kas taikomą 
bausmių sistemą pakeisti institucija, kurios pagrindinė 
užduotis būtų nusikaltimų prevencija: policija anksčiau 
ar vėliau turės atsisakyti prievartos aparato funkcijų. 
Kai kuriose šalyse ši problema buvo išspręsta laisvei 
ir teisingumui pavojų keliančiu būdu — sukuriant tikrą 
imperium in imperio*. Manome, tai yra nebloga pamoka 
ir mums. Tuo tarpu vadinamoji NKELI „policija“, — nors 
tiksliau būtų vadinti juos visuomenės sanitarais, — yra 
tipiškas angliškas sprendimas. Jos santykiai su valsty- 
bine policija dar ne visai aiškiai nustatyti, tačiau mūsų 
tauta ir nepasižymi tikslumu. NKEI sanitarija nėra su- 
sijusi su politika ir bendradarbiaudama su baudžiamąja 


teise atlieka maloningo gelbėtojo funkciją, — gelbėto- 
* Imperija imperijoje (lot.). 

jo, kuris siekia šiurkščias bausmes pakeisti humanišku 
gydymu. Jei dar buvo abejojančiųjų šios jėgos veiks- 
mingumu, tai Edžestono įvykiai turėtų padaryti tam 
galą. Tarp instituto pareigūnų ir valstybinės policijos, 
rodos, nusistovėjo patys geriausi santykiai, ir pastaroji 
be instituto pagalbos vargu ar būtų susidorojusi su ki- 
lusiais sunkumais. Mūsų atstovui šįryt vienas žymus 
policijos pareigūnas pasakė: „Jeigu ne NKEI policija, 
įvykiai galėjo pakrypti visai kitokia linkme.“ Po šių 
įvykių manome, kad Anglijos piliečiai, kurie širdyje 
visuomet buvo realistai, neprieštarautų, jeigu visame 
Edžestono regione kuriam laikui būtų įvesta išskirtinė 
instituto „policijos“ kontrolė. Reikėtų atiduoti duo- 
klę ir joje dirbančioms moterims: įvykių sūkuryje jos 
veikė vedamos drąsos ir sveiko proto, kurių per pasta- 
ruosius keletą metų mes išmokome laukti iš Anglijos 
moterų kaip savaime suprantamo dalyko. Šįryt po visą 
Londoną sklandantys gandai apie susišaudymus gatvė- 
se ir šimtus nukentėjusiųjų dar turėtų būti patikrinti. 
Kai bus žinomos tikslios įvykių smulkmenos, galbūt 
pamatysime, dabartinio ministro pirmininko žodžiais, 


kad pasirodęs kraujas dažniausiai teka iš nosies. 
Antrasis straipsnis skambėjo taip: 


Kas vyksta Edžestone? 

Tai klausimas, į kurį atsakymo laukia pilietis Džo- 
nas. Edžestone besikuriantis institutas yra Nacionalinis 
institutas. Tai reiškia, kad jis yra jūsų ir mano. Mes 
nesame mokslininkai ir nesiekiame suprasti, ką galvo- 
ja instituto vadovybė. Mes težinome, ko mes, paprasti 
žmonės, iš jo tikimės. Mes tenorime, kad būtų išspręs- 


ta nedarbo problema, vėžio problema, karo problema 

ir švietimo sistemos, finansinės bei gyvenamojo ploto 
problemos. Iš instituto mes laukiame geresnio ir švie- 
sesnio gyvenimo savo vaikams, kad kartu su jais galėtu- 
me žygiuoti vis pirmyn ir pirmyn ir visiškai patenkinti 
visus savo gyvenimo poreikius, kuriuos mums suteikė 
Dievas. NKEI yra mūsų įrankis šiam tikslui pasiekti. 

O kas gi vyksta Edžestone? 

Ar tikite, jog riaušės kilo vien todėl, kad misis Snoks 
ir misteris Brubis pamatė savo krautuvėlę ar žemės 
sklypelį parduotą NKEI? Misis Snoks ir misteris Bru- 
bis žino geriau. Jie supranta, kad instituto atsiradimas 
Edžestone reiškia darbo jėgos poreikį, daugiau viešųjų 
pasilinksminimo vietų, gausesnį gyventojų skaičių ir 
pragyvenimo lygio kilimą. Tvirtinu, kad šios riaušės 
buvo SUKURSTYTOS. 

Toks kaltinimas skamba keistokai, tačiau tai tiesa. 

Todėl dar kartą klausiu: kas gi vyksta Edžestone? 

Mūsų stovykloje atsirado išdavikų. Nebijau šito tvir- 
tinti, kad ir kas jie būtų. Galbūt vadinamieji religingi 
žmonės. Galbūt finansiškai suinteresuoti žmonės. Gal- 
būt intrigų mėgėjai iš pačių universiteto profesorių. 
Galbūt žydai. Galbūt teisininkai. Man nerūpi, kas jie 
tokie, tačiau noriu jiems kai ką pasakyti. Saugokitės. 
Anglijos žmonės nepakęs šito. Mes neleisime sabotuo- 
ti instituto. 

Tačiau ką daryti su Edžestonu? 

Mano patarimas — paveskite visa tai instituto poli- 
cijai. Galbūt kai kurie iš jūsų lankėsi Edžestone atos- 
togaudami. Jeigu taip, tai žinote ne blogiau už mane, 
kokia ta vieta — mažutis apsnūdęs miestelis su puse tu- 
zino policininkų, kurie metų metus neveikė nieko dau- 
giau, tik stabdė dviratininkus dėl netvarkingų žibintų. 


Ir nėra prasmės tikėtis, kad šie vargšeliai susidorotų su 

KURSTOMOMIS RIAUŠĖMIS. Praėjusią naktį NKEI 
policija jau parodė, ką sugeba. Nukelkite skrybėles 
prieš mis Hardkastl ir jos narsiuosius vyrukus, beje, ir 
„prieš jos narsiąsias merginas. Atriškite jiems rankas ir 
leiskite dirbti. Laužykite biurokratinės užtvaras. 

Dar galiu patarti štai ką. Jeigu išgirsite šmeižiant 
NKELI policiją, nebijokite pasakyti savo nuomonės. Jei 
išgirsite, kaip kas nors juos lygina su gestapu ar KGB, 
pasakykite tokiam, kad tai jau esate girdėję. Jei išgirsi- 
te, kaip kas nors kalba apie Anglijos laisvę (o tai reiškia 
obskurantistų, klerikalų ir kapitalistų laisvę), nenuleis- 
kite nuo tokio žmogaus akių. Jis yra priešas. Perduokite 
jam nuo manęs, kad NKEI yra demokratijos kumštis, 
o jei kam nors tai nepatinka, tegu kuo greičiau trau- 
kiasi iš kelio. 

Taigi kol kas - STEBĖKITE EDŽESTONĄ. 


Galbūt tikitės, kad, praėjus kūrybiniam įkarščiui ir skaitant 
straipsnius iš naujo, Markui prabudo sveika nuovoka, o su 
ja —- pasibjaurėjimas galutiniu produktu. Nelaimei, įvyko 
greičiau priešingai. Dirbdamas jis vis labiau susitaikė su 
savo darbu. 

Visiškas susitaikymas įvyko švariai perrašius abu straips- 
nius. Kai žmogus įdeda šitiek triūso, kai jau sudėlioja taškus 
ir kabliataškius, jis jau nebenori, kad darbas atsidurtų šiukš- 
lių dėžėje. Vis iš naujo skaitydamas straipsnius Markas jau- 
tė, kad jie jam kuo toliau, tuo labiau patinka. Šiaip ar taip, 
viskas panėšėjo į pokštą. Įsivaizdavo save jau seną ir labai 
turtingą (be abejonės, garsų, galbūt net gavusį pero titulą), 
kai ta nemalonioji veiklos NKEI dalis jau bus pasibaigu- 
si, įsivaizdavo save pasakojantį susižavėjusiems studentams 
neįtikėtinas šių dienų istorijas. (Ak taip... Tada, pradžio- 


je, buvo surengtas gana juokingas šou. Pamenu, kartą...) 

Žmogų, kurio darbai iki šiol pasirodydavo tiktai mokslinėje 
spaudoje, kuris geriausiu atveju tegalėjo išleisti knygą, skir- 
tą nedideliam būreliui dėstytojų, nepaprastai viliojo mintis 
apie dienraščių redaktorius, laukiančius jo straipsnio kopi- 
jos, apie skaitytojus visoje Europoje, apie kažką, kas tikrai 
priklauso nuo jo žodžių. Nenusakomu virpuliu vėrė mintis, 
kad tokia didžiulė, pašėlusi mašina akimirką priklausė vien 
tik nuo jo. O juk dar visai neseniai jis džiūgavo patekęs į 
Braktono progresyvųjį elementą. Argi galima progresyvųjį 
elementą palyginti su visu tuo? Jam pačiam neapsuko gal- 
vos tie straipsniai. Jis rašė pasišaipydamas, ir tai savotiškai 
ramino, nušvietė visą situaciją ne tokia dramatiška šviesa. 
Be to, jeigu jis to nedarytų, tai padarytų kas nors kitas. 
O kūdikis jo širdyje tuo metu džiūgavo, kaip nuostabu būti 
štai tokiu svarbiu suaugusiu vyru, štai šitaip sėdėti apsvai- 
gus nuo alkoholio, tačiau dar ne girtam, rašyti (pasišaipant) 
straipsnius didžiausiems šalies dienraščiams, kai taip trūksta 
laiko ir leidėjai tyko už durų, o visa NKEI iniciatyvinė gru- 
pė priklauso nuo jo ir niekas neturi nė menkiausios teisės 


laikyti jį nieku ar menkysta. 


e (0 4 


Džeinė ištiesė ranką, bet tamsoje neužčiuopė stalelio, kuris 
turėtų stovėti greta lovos. Staiga apstulbo supratusi, kad ji 
visai ne savo lovoje, o kažkur stovi. Aplink tvyrojo aklina 
tamsa ir iki kaulų smelkiantis šaltis. Dar kartą ištiesusi ran- 
ką apčiuopė nelygią akmeninę sieną. Oras taip pat atrodė 
keistas — negyvas ir lyg priplėkęs. Iš labai toli, tikriausiai 
iš viršaus, sklido vos girdimi duslūs garsai, tarsi jiems rei- 
kėtų prasiskverbti pro storą žemių sluoksnį. Taigi nutiko 
blogiausia — ant namo nukrito bomba ir palaidojo ją gyvą. 
Tačiau dar nespėjusi rimtai išsigąsti Džeinė prisiminė, kad 


karas jau baigėsi... ir nuo to laiko jau įvyko galybė dalykų... 

ji ištekėjo už Marko... matė Alkasaną savo celėje... susipaži- 
no su Kamile. Staiga atnešdama didžiulį palengvėjimą atėjo 
mintis: „Čia tik vienas iš mano sapnų. Tai tik žinia. Ji netru- 
kus baigsis. Nėra ko bijoti.“ 

Neatrodė, kad toji patalpa būtų didelė. Pirštais liesdama 
sieną ji netrukus priėjo kampą ir skaudžiai užsigavo koją. 
Pasilenkė ir apčiuopomis surado ją užgavusį objektą. Ten 
buvo gal trijų pėdų aukščio akmeninė platforma ar stalas. 
O ant jo? Ar ji išdrįs tyrinėti? Bet būtų blogiau, jeigu ne- 
išdrįstų. Pradėjo vedžioti ranka ant stalo paviršiaus ir po 
akimirkos stipriai sukando lūpą, kad nesušuktų, nes palietė 
žmogaus pėdą. Basą ir šaltą, matyt, mirusio žmogaus pėdą. 
Tikriausiai nieko baisesnio gyvenime nebuvo patyrusi, ta- 
čiau kažkas lyg ir neleido jai sustoti. Kūną dengė šiurkštus 
ir nelygus lyg siuvinėtas drabužis, krintantis plačiomis klos- 
tėmis. Tai tikriausiai milžiniško ūgio vyras, galvojo ji nepa- 
liaudama čiupinėti toliau. Ant krūtinės pajuto tarsi gauruo- 
tą kailį, užtiestą ant šiurkštaus rūbo. Bet netrukus įsitikino, 
kad ten barzda. Ji susvyravo prieš paliesdama veidą, bijojo, 
kad tada tas žmogus gali sujudėti ar prabusti. Todėl akimir- 
ką sustingo. Tačiau ji juk tik sapnuoja, tai galima ištverti; 
bet viskas rodėsi taip niūru ir lyg ne dabartyje, o kažkokia- 
me be galo tolimos, šaltos ir tamsios praeities užkaboryje. 
Tikėjosi, kad jie nepaliks jos čia ilgam. Jeigu tiktai kas nors 
greitai ateitų ir išleistų ją... Staiga visu kūnu pajuto galingus, 
zemę drebinančius žingsnius ir tučtuojau mintyse pamatė 
jį - barzdotą, tačiau (keista) nuostabiai jauną, visą auksinį, 
stiprų ir šiltą, jis leidosi žemyn į šią tamsos karalystę. Tada 
viskas sumišo. Džeinė jautė, kad privalo padaryti reveransą 
šiam asmeniui (kuris taip ir nepasirodė, tačiau jos mintyse 
paliko ryškų ir šviesų paveikslą), ir nustėro supratusi, kad 
blausaus mokyklos šokių pamokų prisiminimo nepakaks 


jam tinkamai atlikti. Tuomet pabudo. 

Papusryčiavusi tuojau pat išėjo į miestą ieškoti ko nors, 
kas pakeistų ponią Mags, kaip dabar darydavo kasdien. Dėl 
nutikimo pačioje Turgaus gatvės pradžioje ji tuojau pat nu- 
sprendė vykti į Sent Aną pusės vienuoliktos traukiniu. Ji 
priėjo prie didelio NKEI automobilio, stovinčio prie pat ša- 
ligatvio. Jai prisiartinus iš parduotuvės išėjo žmogus, praėjo 
pro ją, pasikalbėjo su vairuotoju ir įlipo vidun. Jis buvo taip 
arti, kad Džeinė matė jį labai aiškiai, tiršto rūko atskirtą nuo 
visko aplinkui; pilkumoje gūdžiai aidėjo nematomų žmo- 
nių žingsniai ir neįprastas triukšmas, kuris dabar Edžestone 
niekada nesiliaudavo. Būtų pažinusi jį bet kada: nei Mar- 
ko, nei jos pačios veidas veidrodyje nebuvo labiau įsirėžęs 
į atmintį: Smaila barzdelė, pensnė ir bruožai, primenantys 
vaškinę kaukę. Apsispręsti neprireikė nė akimirkos. Rodė- 
si, pats kūnas skubiai žingsniuodamas atgal nusprendė pa- 
traukti į stotį, o iš tenai — į Sent Aną. Bet ne baimė (nors ji 
išsigando, beveik iki šleikštulio išsigando) ją stūmė pirmyn. 
Tai buvo pasibjaurėjimas tuo žmogumi, kuris apėmė visą 
jos esybę. Sapnai nublanko pamačius tikrovę, kurią jie vaiz- 
davo. Džeinė sudrebėjo pagalvojusi, kad jų rankos galėjo 
susiliesti jai einant pro šalį. 

Traukinyje buvo maloniai šilta, kupė tuščia, o sėdėti — ti- 
kra palaima. Lėta kelionė rūke kėlė snaudulį. Džeinė beveik 
negalvojo apie Sent Aną, kol tenai atsidūrė; net kopdama 
stačiu keliuku nekūrė jokių planų, nesvarstė, ką pasakys 
atėjusi, tiesiog galvojo apie Kamilę ir ponią Dimli. Visus 
jausmus nustelbė nesąmoningas noras būti kuo arčiau ma- 
lonių žmonių ir kuo toliau nuo bjaurių. Tą akimirką šis vai- 
kiškas skirtumas atrodė svarbesnis už visas vėlesnes gėrio ir 
blogio, draugo ir priešo sampratas. 

Iš šios būsenos ji pakirdo pastebėjusi, kad aplink lyg ir 
prašvito. Pažvelgė pirmyn: nejau šis kelio posūkis tikrai ma- 


tyti geriau, nei būtų galima tikėtis tokiame rūke? O galbūt 

rūkas kaime kiek kitoks nei mieste? Išties pilkuma palen- 
gva balo, pamažu tapo beveik akinamai balta. Dar už keleto 
jardų aukštai virš galvos blausiai sušvito dangaus mėlynė, 
nuo medžių nusidriekė šešėliai (kiek laiko ji jau nematė 
Sešėlių?), staiga atsivėrė visas begalinis dangus, pasirodė 
blyški auksinė saulė, ir sukdama dvaro link Džeinė atsigrę- 
žusi pamatė, kad stovi ant mažutės saulės nužertos salos 
kranto ir žvelgia žemyn į bekraštę, kiek banguojančią balto 
rūko jūrą, besidriekiančią kiek akys užmato. Buvo matyti ir 
daugiau salų. Tamsus kauburys vakaruose buvo miškingos 
kalvos virš Sandauno, kur jie iškylavo su Denistonais; kiek 
didesnis ir šviesesnis šiaurėje — olų išvarpytos kalvos, gali- 
ma sakyti, kalnai, kuriuose prasideda Vyndo upės tėkmė. 
Džeinė giliai įkvėpė. Ją apstulbino šio pasaulio, atsivėrusio 
virš rūko, gelmė. Ten žemai, Edžestone, supami rūko žmo- 
nės gyvena lyg uždaryti, nes mato tik artimiausius daiktus. 
Ir ji jau beveik buvo pamiršusi, koks gilus dangus ir koks 


tolimas horizontas. 


(2) 


PENDRAGONAS 


Dar nepasiekusi durų sienoje Džeinė sutiko Denistoną ir jis 
įvedė ją į dvarą ne pro tas duris, bet pro pagrindinius vartus, 
kurie vėrėsi į tą patį keliuką keliais šimtais jardų toliau. Be- 
einant ji papasakojo, kas atsitiko. Jo draugijoje Džeinę apė- 
mė keistas jausmas, koks kai kada apima turinčius sutuokti- 
nį žmones bendraujant su kieno nors kito sutuoktiniu, kuris 
(dėl kažkokių nebeatšaukiamų priežasčių) niekuomet nebus 
tavasis, tačiau net labiau nei tas tavasis priklauso tavo paties 
pasauliui. Tik įžengę pro duris jie sutiko ponią Mags. 

— Ką? Ponia Studok! Keistumėlis! - šūktelėjo ponia 
Mags. 

— Taip, Aive, - atsiliepė Denistonas, — ir ji atneša svarbią 
žinią. Galų gale reikalai pajudėjo. Turime tuojau pat pama- 
tyti Greisę. Tikiuosi, Makfėjus kur nors netoliese? 

— Jau kelios valandos kapstosi kažkur sode, — atsakė po- 
nia Mags. — Ponas Dimlis išvyko į koledžą. Kamilė virtuvė- 
je. Ar ją atsiųsti? 

— Taip. Ir jei gali, kur nors toliau nuvesk Misterį Bultitu- 
dę, kad neimtų laužtis vidun... 

— Žinoma. Nuvarysiu jį kuo toliau nuo pagundos. Po- 
nia Skudok, juk norite puodelio arbatos, tiesa? Ta kelionė 
traukiniu... 

Po valandėlės Džeinė dar kartą atsidūrė Greisės Aironvud 
kambaryje. Mis Aironvud ir abu Denistonai sėdėjo rim- 

tai Zvelgdami į ją, todėl Džeinė jautėsi lyg per egzaminą. 
O Aivė Mags atnešusi arbatą ne išėjo, bet irgi prisėdo greta 
tarsi dar viena egzaminuotoja. 

— Nagi! —- paragino Kamilė. Jos akys degė nekantrumu, 
tačiau ji buvo per daug susikaupusi, kad galėtum pavadinti 
susijaudinusia. 

Džeinė apsižvalgė. 

— Nesivaržykite Aivės, jaunoji ledi, - pasakė mis Airon- 
vud. - Ji viena iš mūsų draugijos. 

Stojo trumpa tyla. 

— Mes gavome jūsų dešimtos dienos laišką, — vėl prašne- 
ko mis Aironvud, — kur rašėte apie žmogų smaila barzdele, 
sėdintį jūsų miegamajame. Tikriausiai turiu jums pasakyti, 
kad iš tiesų jo ten nebuvo, bent jau mūsų Vadovas mano, 
kad tai neįmanoma. Tačiau jis tikrai tyrinėjo jus. Rinko in- 
formaciją apie jus per kažkokį kitą šaltinį, kurio, deja, sapne 
nematėte. 

— Ar galėtumėte mums papasakoti tai, ką pasakojote man 
einant čia? — paklausė ponas Denistonas. 

Džeinė papasakojo sapną apie negyvėlį (jei tik ten tikrai 
buvo negyvėlis) tamsiame rūsyje ir kaip šįryt Turgaus ga- 
tvėje sutiko žmogų smailia barzdele; pasakojimas iškart su- 
kėlė pagyvėjimą. 

— Keistumėlis! — pasakė Aivė Mags. 

— Taigi buvome teisūs dėl Bragdono šilo! — pasakė 
Kamilė. 

— Vadinasi, tikrai Belberyje, - pasakė jos vyras. — Tačiau 
kuo tuomet čia dėtas Alkasanas? 

— Atleiskite, - ramiu balsu visus pertarė mis Aironvud ir 
kambaryje staiga įsiviešpatavo tyla. — Neturėtume apie tai 
kalbėti čia. Ponia Studok dar neprisidėjo prie mūsų. 

— Ar man niekas nieko nepasakys? — paklausė Džeinė. 


— Jaunoji ledi, - pasakė mis Aironvud, — turite man at- 

leisti. Kol kas tai neįmanoma, mes tikrai neturime teisės to 
daryti. Ar leisite dar kai ko paklausti? 

— Jei norite, — atsakė Džeinė truputį pyktelėjusi, bet tik- 
tai truputį. Nenorėjo pasirodyti šiurkšti matant Kamilei ir 
jos vyrui. | 

Mis Aironvud atidarė stalčių ir, kol jame kažko ieškojo, 
visi tylėjo. Tada padavė Džeinei nuotrauką ir paklausė: 

— Ar pažįstate šį žmogų? 

— Taip, — tyliai atsakė Džeinė. — Aš jį sapnavau ir šįryt 
mačiau Edžestone. 

Tai buvo puiki nuotrauka, o po ja — Augusto Frosto vardas 
ir dar kelios eilutės, į kurias tada Džeinė nespėjo įsižiūrėti. 

— Ir antra, — tarė mis Aironvud paėmusi iš Džeinės nuo- 
trauką, — ar jūs pasiruošusi susitikti su Vadovu - dabar? 

— Na... taip, jeigu taip norite. 

Mis Aironvud pasisuko į Denistoną: 

— Arturai, tuomet nueik ir perduok jam viską, ką mes čia 
išgirdome, ir sužinok, ar jis pakankamai gerai jaučiasi, kad 
priimtų ponią Studok. 

Denistonas iškart pakilo. 

— Tuo tarpu, — tarė Greisė Aironvud, — norėčiau pasišne- 
kėti su ponia Studok viena. 

Tai išgirdę kiti taip pat pakilo ir išėjo iš kambario paskui 
Denistoną. Aivės Mags paliktą kėdę iš karto užėmė didžiu- 
lis katinas, kurio Džeinė iki šiol nebuvo pastebėjusi. 

— Beveik neabejoju, kad Vadovas galės jus priimti, — tarė 
mis Aironvud. 

Džeinė neatsiliepė. 

— Manau, jis paprašys jūsų galutinai apsispręsti. 

Džeinė kostelėjo, kad išsisklaidytų nejauki rimtis, įsivy- 
ravusi likus dviese su Greise Aironvud. 

— Prieš susitinkant su Vadovu jums derėtų šį tą sužinoti. 


Ponia Studok, jis gali pasirodyti jums labai jaunas, jaunes- 

nis nei jūs pati. Turite suprasti, kad iš tiesų taip nėra. Jam 
jau arti penkiasdešimties. Jis daug patyręs, yra lankęsis ten, 
kur joks žmogus dar nebuvo įkėlęs kojos, ir bendravęs su 
būtybėmis, apie kurias nei jūs, nei aš neturime supratimo. 

— Labai įdomu, - be jokio susidomėjimo pasakė Džeinė. 

— Tr trečia. Turiu paprašyti jūsų nepamiršti, kad jis daž- 
nai nepaprastai kenčia. Kad ir ką jūs nuspręstumėte, tikiu, 
kad nepadarysite ir nepasakysite nieko, kas padidintų jo 
kančias. 

— Jeigu ponas Fišer Kingas yra toks silpnas... —- vangiai 
prašneko Džeinė. 

— Turite man atleisti, jei sudariau jums tokį įspūdį. Esu 
gydytoja, vienintelė gydytoja mūsų draugijoje. Todėl priva- 
lau kaip galėdama jį apsaugoti. O dabar, jei leisite, nuvesiu 
jus į Žydrąją menę. 

Ji pakilo ir atidarė Džeinei duris. Jos ilgai ėjo tiesiu siau- 
ru koridoriumi, vėliau žemais laipteliais pakilo į milžinišką 
vestibiulį. Iš jo į kitus aukštus kilo puikūs Jurgio stiliaus 
laiptai. Šis namas — dar didesnis, nei Džeinė tikėjosi, - buvo 
tylus ir šiltas, o po tiek dienų tirštame rūke net blyškūs ru- 
dens saulės spinduliai, krintantys pro langus ant minkštais 
kilimais nukabinėtų sienų, atrodė auksiniai ir šviesūs. Paki- 
lus gal šešetą laiptelių buvo nedidelė baltų kolonų apsup- 
ta aikštelė, ten laukdama jų sėdėjo Kamilė. Jai už nugaros 
Džeinė pamatė duris. 

— Jis įą priims, — pasakė Kamilė atsistodama. 

— Kaip jis šįryt jaučiasi? 

— Skausmai kartais liaujasi. Viena iš geresnių dienų. 

Kai mis Aironvud pabeldė, Džeinė pagalvojo: „Būk at- 
„sargi. Neprarask budrumo. Jei ne — tave apkvailins tie ilgi 
koridoriai ir prislopinti balsai. Tapsi dar viena jį garbinančia 
kvaile.“ Po akimirkos durys atsidarė ir ji įėjo vidun. Tenai 


buvo šviesu — lyg visos sienos būtų stiklinės. Ir šilta — vi- 

duryje degė židinys. Visur vyravo melsva spalva. Džeinė 
kiek pyktelėjo ir nepaprastai sumišo pamačiusi mis Airon- 
vud darant reveransą. „Aš to nedarysiu“, - viduje visa pa- 
sišiaušė Džeinė, bet po akimirkos bejėgiškai pridūrė: „Aš 
nemoku...“ nes buvo susapnavusi tiesą — ji tikrai nemokėjo 
padaryti reveranso. 

— Štai jaunoji ledi, sere, - pasakė Greisė Aironvud. 

Džeinė žvilgtelėjo į jį ir jos pasaulis staiga sugriuvo. 

Priešais ją ant sofos aptvarstyta pėda gulėjo lyg ir visai 
jaunutis vaikinas — gal dvidešimties metų. 

Ant vienos iš plačių palangių oriai vaikštinėjo prijaukinta 
kuosa. Lubose persipindami šoko saulės spinduliai ir kiek 
silpnesni židinio ugnies atspindžiai. Tačiau visa kambario 
šviesa regėjosi susirinkusi auksiniuose sužeistojo vyro plau- 
kuose ir barzdoje. 

Be abejonės, jis nėra jaunas vaikinas — kaip ji galėjo taip 
pagalvoti? Tikriausiai šią nevykusią mintį sukėlė skaisti lyg 
kūdikio jo veido ir rankų oda. Tačiau jokiam vaikinui negali 
augti tokia vešli barzda. Ir joks vaikinas negali būti toks 
tvirtas. Ji tikėjosi pamatyti ligonį. Dabar aiškiai matė, kad 
šios rankos galėtų sugniaužti lyg replės, vaizduotė atkakliai 
šnibždėjo, kad tie pečiai galėtų lengvai pakelti visą namą. 
Mis Aironvud greta jo atrodė mažutė, sudžiūvusi, blyški 
moterėlė, tiesiog sausas lapelis, kurį lengvai nupūstų vėjas. 

Sofa stovėjo ant pakylos pačiame didžiulio kambario 
gale. Už jos kabojo, kaip iš pradžių pasirodė, sunkios mėly- 
nos portjeros, bet vėliau Džeinė pamatė, kad ten tiktai šir- 
ma. Visa tai sudarė sosto salės įspūdį. Jei Džeinė būtų tai ne 
pamačiusi savo akimis, o iš ko nors išgirdusi, būtų palaikiusi 
tokias šnekas kvailystėmis. Pro aukštus langus nebuvo ma- 
tyti nei medžių, nei kalvų, nei kitų pastatų kontūrų, tik lygi 
begalinė rūko jūra, tarsi ji su tuo žmogumi būtų atsidūrusi 


virš debesų iškilusiame melsvame bokšte. 

Jo veidu perbėgo kančios šešėlis — baisios, deginančios 
kančios. Tačiau kaip šviesa nustelbia tamsą, taip begalinė 
ramybė tame veide tuojau nustelbė visus skausmo žen- 
klus. Kaip ji galėtų palaikyti jį jaunu? Arba senu? Smilk- 
telėjo baimė pagalvojus, kad šis veidas visiškai neišreiškia 
amžiaus. Ji nemėgo (arba manė, kad nemėgsta) barzdotų 
veidų, išskyrus žilabarzdžių senukų veidus. Tačiau tik to- 
dėl, kad seniai buvo pamiršusi savo vaikystės pasakų karalių 
Artūrą, taip, ir karalių Saliamoną. Saliamonas... Pirmąkart 
po daugelio metų mintyse vėl nušvito saulėtos asociacijos, 
susijusios su šiuo vardu: karalius, mylimasis, burtininkas. 
Pirmą kartą gyvenime ji pajuto ir paties žodžio „karalius“ 
skonį, jame tilpo kova, vedybos, kunigystė, galia ir šlovė. Tą 
akimirką, kai pamatė jo veidą, Džeinė pamiršo, kas ji tokia 
ir ko čia atėjo, ir savo vos juntamą priešiškumą mis Airon- 
vud, ir dar neaiškesnį priešiškumą Markui, ir savo vaikystę, 
ir tėvų namus. Žinoma, tai tetruko akimirką. Kitą akimirką 
ji jau vėl buvo paprasčiausia Džeinė, tik labai sutrikusi dėl 
savo jokių mandagumo taisyklių neatitinkančio elgesio (ji 
slapčia vylėsi, kad ne itin ilgai spoksojo kaip kvailė). Tačiau 
jos pasaulis jau buvo sugriuvęs ir ji tai žinojo. Dabar galėjo 
atsitikti bet kas. 

— Ačiū tau, Greise, — pasakė tas vyras. — Ar tai ponia 
Studok? 

Jo balsas taip pat atrodė auksinis ir saulėtas. Ir kaip auksas 
ne vien spindintis, bet ir sunkus: kaip ir saulės šviesa, ne 
vien švelniai glamonėjanti, bet ir karščiu slegianti džiungles 
ar dykumas — tokiu karščiu, kuris gimdo gyvybę ir ją naiki- 
na. Dabar jis kalbėjo jai: 

— Atleiskite man, ponia Studok, kad nesikeliu pasisvei- 
kinti su jumis. Man sužeista koja. 

Ir Džeinė išgirdo save atsakant: „Taip, sere“, tyliu ir nuo- 


lankiu balsu - kaip ir mis Aironvud. Ji norėjo nerūpestingai 


164 


ištarti: „Labas rytas, pone Fišer Kingai“, kad atsvertų absur- 
dišką savo elgesį vos įėjus. Tačiau iš lūpų ištrūko visai kas 
kita. Netrukus ji jau sėdėjo krėsle prieš Vadovo lovą. Jautėsi 
sukrėsta. Bijojo, kad neimtų verkti, bijojo prarasti žadą ar 
iškrėsti kokią kitą kvailystę. Nes jos pasaulis buvo sugriu- 
vęs, galėjo nutikti bet kas. Ak, kad šis pokalbis jau būtų 
baigtas! Kad tik ji galėtų garbingai palikti šį kambarį ir ilgai, 
labai ilgai negrįžti. 

— Ar man pasilikti, sere? — paklausė mis Aironvud. 

— Ne, Greise, — atsakė Vadovas, — nemanau, kad būtina. 
Dėkoju. 

„Na štai, — karštligiškai galvojo Džeinė, — artėja, artėja, 
artėja...“ Galvoje lyg pašėlę sukosi baisiausi klausimai, ku- 
rių jis gali paklausti, ir absurdiškiausi dalykai, kurių jis gali 
pareikalauti. Nes visos jos gynybinės sienos buvo sugriuvu- 


sios ir ji nebegalės pasipriešinti. 


+ Oo + 
Kai Greisė Aironvud išėjo, dar kurį laiką Džeinė menkai te- 
girdėjo, ką jai sako Vadovas. Ne todėl, kad būtų išsiblaškiu- 
si, priešingai — ji buvo tokia susikaupusi, kad šis susikaupi- 
mas lyg ardė pats save. Jo balsas, jo žvilgsnis (kaip jie galėjo 
pamanyti, kad ji palaikys jį jaunu?), kiekvienas jo judesys 
neišdildomai rėžėsi į atmintį; ir tik kai jis nutilo laukdamas 
atsakymo, ji suvokė, kad žodžių prasmė nežinia kaip išslydo 
iš jos dėmesio lauko. 

— Aš... aš labai atsiprašau, — sumurmėjo visa iškaitusi lyg 
mokinukė. 

— Kalbėjau apie tai, kad jūs jau padarėte mums neįkai- 
nojamą paslaugą. Žinojome, kad netrukus šioje saloje iškils 
didžiausias nuo istorijos pradžios pavojus žmonijai. Įtarė- 
me, kad čia kažkaip įsivėlęs Belberis. Tačiau nežinojome 


nieko tikro. Ir tikrai nemanėme, kad Belberis gali būti visa 

ko centras. Todėl jūsų informacija nepaprastai vertinga. Kita 
vertus, dėl to iškyla nemaža sunkumų. Taip pat ir dėl jūsų. 
Matote, mes tikėjomės, kad galėsite prisidėti prie mūsų — 
tapti mūsų mažos armijos nare. 

— Argi negaliu, sere? — paklausė Džeinė. 

— Būtų kiek sunkoka, —- patylėjęs atsakė Vadovas. - Jūsų 
vyras dirba Belberyje. 

Džeinė žvilgtelėjo į jį. Nuo liežuvio vos nenusprūdo: „Ar 
jam gresia pavojus?“ Bet staiga suprato, kad nejaučia jokio 
susirūpinimo dėl Marko ir kad taip pasakyti būtų veidmai- 
nystė. Anksčiau tokių skrupulų nepasitaikydavo. Galų gale 
teištarė: 

— Ką turite galvoje? 

— Na, jums būtų per sunku vienu metu būti ir NKEI pa- 
reigūno žmona, ir mano draugijos nare. 

— Ar jūs manimi nepasitikite? 

— Nereikia bijoti apie tai kalbėti. Aplinkybės gali susi- 
klostyti taip, kad jūs, jūsų vyras ir aš negalėsime pasitikėti 
vienas kitu. 

Džeinė iš pykčio prikando lūpą, bet pyko ne ant Vadovo, 
o ant Marko. Kodėl jo aferos su tuo Feverstonu turi drumsti 
tokią akimirką kaip ši? 

— Juk aš turiu elgtis, kaip manau esant teisinga, tiesa? — 
"nuolaidžiai paklausė ji. - Tai yra... jei Markas... mano vy- 
ras... jei jis pasirinko neteisingai, tai negali daryti įtakos 
mano veiksmams. Juk negali? 

— Jūs galvojate apie tai, kas teisinga? — paklausė Vadovas. 
Džeinė krūptelėjo ir iškaito. Suprato, kad galvoje turėjo vi- 
sai ne tai. 

— Be abejonės, - kalbėjo Vadovas, — gali nutikti ir taip, 
kad būsite teisi ateidama čia be jo žinios, net visiškai prieš 
jo valią, ar net slapta. Tai priklauso nuo to, ar jau arti pa- 
vojus, nuo to, ar tiesiogiai jis gresia mums visiems ir jums 


asmeniškai. 

— Maniau, kad jis jau virš mūsų, buvau taip supratusi iš 
ponios Deniston žodžių. 

— Dar nežinia, - nusišypsojo Vadovas. — Neturiu teisės 
būti per daug atsargus. Neturiu teisės naudoti ypatingų prie- 
monių, kol tikrai nėra ypatingos situacijos. Nes priešingu 
atveju netrukus taptume tokie pat kaip priešai — šiurkščiai 
laužantys visas taisykles dėl įsivaizduojamos naudos toli- 
moje ateityje. 

— Bet juk niekam niekuo nepakenkčiau ateidama pas jus? 

Į klausimą jis neatsakė. Bet netrukus prabilo vėl: 

— Mano galva, turėtumėte grįžti atgal, bent jau kol kas. 
Be abejo, netrukus turėtumėte pasimatyti su vyru. Turėtu- 
mėte bent pamėginti jį ištraukti iš NKEI nagų. 

— Tačiau kaip, sere? Ką aš jam pasakysiu? Jis palaikys visa 
tai nesąmonėmis. Jis nepatikės tuo žmonijai gresiančiu pa- 
vojumi. — Ir neramiai pagalvojo: „Ar šie žodžiai nenuskam- 
bėjo kaip išsisukinėjimas?“ O po akimirkos dar neramiau: 
„Ar tie žodžiai nebuvo išsisukinėjimas?“ 

— Taip, — sutiko Vadovas. —- Jūs negalite visko pasakoti. 
Negalite minėti nei manęs, nei mūsų draugijos. Mūsų visų 
gyvybė jūsų rankose. Tiesiog paprašykite jo palikti Belberį. 
Pateikite tai kaip savo pačios norą. Jūs esate jo žmona. 

— Markas niekada nekreipia dėmesio į mano žodžius, — 
atsakė Džeinė. Ji nežinojo, kad Markas apie ją galvoja lygiai 
taip pat. 

— Galbūt jūs niekada nieko svarbaus dar neprašėte. Argi 
nenorite išgelbėti jo ir savęs? 

Džeinė šį klausimą nuleido negirdomis. Ją apėmė neviltis, 
kad gali būti išvaryta iš šių namų. Nekreipdama dėmesio į 
vidinį balsą, kuris per šį pokalbį ne kartą nušvietė jos pačios 
žodžius ir norus keista nauja šviesa, ji paskubom prabilo: 

— Neišvarykite manęs. Esu visiškai viena namuose su tais 


baisiais sapnais. Net geresniais laikais mes retai matydavo- 

mės su Marku. Aš tokia nelaiminga. Jam visai nerūpi, ar aš 
čia ateisiu, ar ne. Jei sužinotų, tik pasijuoktų. Juk neteisinga 
sugriauti visą mano gyvenimą vien todėl, kad jis susidėjo su 
tais baisiais žmonėmis? Juk nemanote, kad moteris nebetu- 
ri teisės elgtis savarankiškai vien todėl, kad yra ištekėjusi? 

— Ar jūs dabar nelaiminga? — paklausė Vadovas. 

Džeinės lūpose apmirė tūkstančiai patvirtinimų, kol ieš- 
kojo atsakymo į šį klausimą. O tada lyg ramybės salelę sū- 
kurio viduryje pamatė atsakymą, pagaliau nustojo baimintis 
padaryti jam blogą įspūdį ir atsakė: 

— Ne. 

Tačiau po pauzės pridūrė: 

— Bet grįžus namo bus blogiau. 

— Ar tikrai? 

— Nežinau. Ne. Tikriausiai ne. 

Tada kurį laiką Džeinė jautė vien tik ramybę, vien pato- 
giai krėsle įsitaisiusį savo kūną ir šio kambario puošnų gro- 
žį. Bet netrukus atėjo mintis: „Dabar jau galas. Netrukus jis 
pakvies tą Aironvud ir lieps tave išvesti.“ Rodėsi, visas jos 
likimas priklauso nuo to, ką ji pasakys po akimirkos. 

— Bet ar šito tikrai reikia? — prakalbo ji. — Tikriausiai aš 
apie santuoką galvoju kitaip nei jūs. Man neįprasta, kad vis- 
kas priklauso nuo to, ką pasakys Markas... apie kažką, ko jis 
net nesupranta. 

— Vaikeli, kalbame ne apie tai, ką aš ar jūs galvojat apie 
santuoką, bet apie tai, ką apie ją galvoja mano Šeimininkai. 

— Girdėjau, kad jie senamadiški... Bet... 

— Tai buvo pokštas. Jie nėra senamadiški, tačiau labai la- 
bai seni. 

— Ar jie niekada nepagalvojo, kad pirmiau turėtų atsi- 
klausti, ką apie santuoką galvoju aš arba Markas? 

— Na, ne, - keistai šypsodamasis atsakė Vadovas. — Ne. 
Jie tikrai niekada nepagalvotų taip daryti. 

— Tr jiems nesvarbu, kokia ta santuoka... ar ji vykusi? Ar 
moteris myli savo vyrą? — Džeinė visai nenorėjo taip pasa- 
kyti, tuo labiau tokiu pigiai patetišku balsu. Nekęsdama pati 
savęs ir išsigandusi Vadovo tylėjimo ji pridūrė: - Tikriausiai 
neturėjau šito sakyti. 

— Mielas vaikeli, tu apie tai kalbi nuo tada, kai buvo pa- 
minėtas tavo vyras. 

— Ir jums jokio skirtumo? 

— Tai priklauso nuo to, kaip jis prarado jūsų meilę. 

Džeinė tylėjo. Vadovui tiesos galėjo ir nesakyti, beje, ir 
pati gerai jos nežinojo, tačiau kai pamėgino geriau perprasti 
savo nuoskaudą, pajuto kažkokį neaiškų kaltės Markui jaus- 
mą, net gailestį jam. Širdis sudrebėjo, nes dabar ėmė atro- 
dyti, kad šis pokalbis nepatenkina jos miglotų lūkesčių, tik 
įvelia į dar didesnius rūpesčius. 

— Tai ne jo kaltė, — pagaliau atsakė ji. - Tikriausiai mūsų 
santuoka buvo tiesiog klaida. 

Vadovas tylėjo. 

— Kąjjūs... ką Žmonės, apie kuriuos kalbėjote, apie tai pa- 
sakytų? 

— Atsakysiu, jeigu tikrai norite žinoti. 

— Prašau, — nenoriai ištarė Džeinė. 

— Jie pasakytų, kad jums nesiseka paklusti ne todėl, kad 
pritrūkote meilės, bet kad jūs praradote meilę, nes nemo- 
kėjote paklusti. 

Anksčiau išgirdusi tokią pastabą Džeinė būtų supykusi 
ar prapliupusi juoktis, tačiau dabar visi jausmai lyg nutolo, 
nes žodis „paklusnumas“ — aišku, ne paklusnumas Markui — 
šiame kambaryje ir šio žmogaus akivaizdoje apgaubė ją lyg 
rytietiškas aromatas — viliojantis, gundantis, dviprasmiškas. 

— Tuoj pat liaukitės! — griežtai įsakė vadovas. 

Džeinė net išsižiojo iš nuostabos. Stojo tyla ir netrukus 


egzotiškasis aromatas pradingo. 

— Nagi, mieloji? — atnaujino pokalbį Vadovas. 

— Visada maniau, kad meilė yra lygybė, bendravimas ly- 
giomis teisėmis. 

— A, lygybė! Turėsime apie tai kada nors pakalbėti išsa- 
miau. Taip, lygios teisės saugo mus vieną nuo kito, nuo 
mūsų godumo ir žiaurumo, nes mes esame puolę. Dėl to 
paties mums reikalingi ir drabužiai. Tačiau nuogas kūnas 
slepiasi po rūbais ir bręsta tai dienai, kai mums jų daugiau 
nereikės. Lygybė nėra pats reikšmingiausias dalykas. 

— Niekada apie tai negalvojau. Visada maniau, kad sielo- 
se visi žmonės lygūs. 

— Jūs klydote, — labai rimtai pasakė jis. — Tai paskutinė 
vieta, kur jie gali būti lygūs. Lygybė prieš įstatymus, lygybė 
prieš mokesčius — puiku. Lygybė saugo gyvybę, tačiau ne- 
kuria jos. Tai vaistai, ne maistas. Lyg mėginti šildytis apsi- 
kabinus Mėlynąją knygą“. 

— Tačiau... santuokoje? 

— Dar blogiau, — atsakė Vadovas. —- Jos nepripažįsta nei 
asistavimas, nei vaisingumas. Ką bendro su tuo turi bendra- 
darbiavimas lygiomis teisėmis? Bendradarbiauja tie, kurie 
kuo nors kartu gėrisi ar kartu kenčia. Tačiau tie, kurie gėrisi 
vienas kitu ir kenčia vienas kitą, tikrai ne. Argi nežinote, 
kokia trapi draugystė? Draugai, bičiuliai nežiūri vienas į 
kitą. Draugystė gėdytųsi... 

— Maniau... — prabilo Džeinė ir staiga nutilo. 

— Suprantu, — atsakė Vadovas. — Tai ne jūsų kaltė. Niekas 
jūsų neperspėjo. Niekas nepasakė, kad paklusnumas, nuo- 
lankumas yra erotinė būtinybė. Tiesiog padėjote.lygybės 
ženklą ne tenai, kur jis turėtų būti. Dėl jūsų atėjimo pas 
mus dar kyla tam tikrų abejonių. Kol kas turiu paprašyti 
jus grįžti namo. Aptarsime viską, kai atvažiuosite kitą kartą. 


* Mėlynoji knyga - Anglijos oficialių dokumentų rinkinys, Parlamento steno- 
gramos ir kt. (vert.). 

O tuo tarpu pasikalbėkite su vyru, aš pakalbėsiu su savo 
Šeimininkais. 

— Kada juos pamatysite? 

— Tai ne nuo manęs priklauso. Tačiau mes per daug rim- 
tai kalbėjome apie paklusnumą. Jei norite, galiu parodyti 
jums vieną iš jo pokštų. Juk nebijote pelių, tiesa? 

— Nebijau ko? — apstulbusi paklausė Džeinė. 

— Pelių, —- pakartojo Vadovas. 

— Ne, — atsakė Džeinė. 

Tada Vadovas paskambino nedideliu varpeliu ir beveik 
tučtuojau pasirodė ponia Mags. 

— Gal galėtumėte dabar atnešti man priešpiečius? — papra- 
šė Vadovas. — Ponia Studok, jums priešpiečius patieks apa- 
čioje, ir daug sotesnius nei manieji. Tačiau jei palauktumėte 
čia, kol aš pavalgysiu, parodyčiau keletą šio namo paslapčių. 

Netrukus nešina padėklu, ant kurio buvo taurė, nedide- 
lis raudonojo vyno grafinas ir kelios riekės duonos, grįžo 
ponia Mags. Padėjusi padėklą ant stalelio greta sofos, ji 
pasišalino. 

— Matote, — nusišypsojo Vadovas, - gyvenu tarsi Kur- 
džio* Karalius. Stebėtinai maloni dieta. 

Tai taręs jis atsilaužė duonos ir įsipylė į taurę vyno. 

— Nesu tos knygos skaičiusi, — atsiliepė Džeinė. 

Jie truputį pakalbėjo apie knygą, kol Vadovas valgė; pas- 
kui jis netikėtai trupinius nuo lėkštės išpylė ant grindų. 

— Štai, ponia Studok, — pasakė jis, - dabar pamatysite šį 
tą įdomaus. Tačiau turėsite sėdėti nepaprastai tyliai. 

Tuomet išsiėmęs iš kišenės mažutį sidabrinį švilpuką Va- 
dovas papūtė jį. Džeinė tylėdama laukė, kol salė prisipildė 
tylos tarsi apčiuopiamos substancijos ir pagaliau pasigirdo 
krebždėjimas, paskui šiugždesys ir pasirodė trys didelės pe- 


* Turimas galvoje Džordžo Makdonaldo (George McDonald) romanas Princesė 
ir Kurdis (vert.). 

lės. Jos brovėsi per minkštą kilimą lyg per tankų mišką, uos- 
tinėdamos ir vinguriuodamos šen ir ten, kol taip prisiartino, 
kad ji galėjo pamatyti žiburiuojančias akutes ir krutančius 
uselius. Sakydama, jog nebijo pelių, Džeinė nesitikėjo, kad 
jos šmižinės jai aplink kojas, ir tik valios pastangomis pri- 
sivertė nejudėti. Tik todėl pirmąkart pamatė peles tokias, 
kokios jos išties yra — ne mažos cypaujančios baidyklės, bet 
mieli vikrūs keturkojai, ir kai jos iškėlusios snukučius pritū- 
pė ant užpakalinių kojyčių, net tapo kiek panašios į mažu- 
tėlaites kengūras švelniomis letenėlėmis ir permatomomis 
ausimis. Skubriai ir negirdimai jos šmirinėjo šen ir ten, kol 
ant grindų nebeliko nė vieno trupinio. Vadovui švilptelėjus 
antrą kartą visos trys vinguriuodamos nubėgo atgal ir ne- 
trukus dingo už anglių dėžės. Jis šelmiškai žvilgtelėjo į ją. 
(„Neįmanoma palaikyti jį senu“, - pagalvojo Džeinė.) 

— Tai pati paprasčiausia taisyklė, - pasakė Vadovas. — 
Žmonės nori pašalinti trupinius, o pelės nori juos suėsti; 
ir dėl šito niekada neturi kilti karas. Matote, paklusnumas 
ir taisyklė daugiau primena šokį nei sustingusias negyvas 
formas — ypač tarp vyro ir moters, kurie nuolatos keičiasi 
vaidmenimis. 

— Kokie didžiuliai mes joms turėtume atrodyti, — tarė 
Džeinė. 

Ši nenuosekli pastaba jai ištrūko dėl gana keistos priežas- 
ties. Ji galvojo apie didumą, ir akimirką pasirodė, kad lygi- 
na savąjį didumą su pelės mažumu. Tačiau netikėtai viskas 
apvirto kitaip. Ji galvojo tiesiog apie didumą. Tiksliau, visai 
negalvojo. Ji tiesiog keistu būdu jį patyrė. Tarsi kas nejį- 
tikėtinai didžiulis, kažkas iš Guliverio aplankytos milžinų 
šalies, artėtų neįtikėtinu greičiu, veržtųsi į salę, ją pripil- 
dytų. Džeinė pajuto, kad traukiasi, mažėja, beveik dūsta. 
Žvilgtelėjo į Vadovą tarsi maldaudama pagalbos ir pamatė 
jį tokį pat mažutį ir menką. Visa salė atrodė sumažėjusi lyg 

pelės urvelis ir keistai pakrypusi — tarsi priartėjęs tas befor- 
mis milžiniškas spindėjimas būtų ją perkreipęs. Ji išgirdo 
švelnų Vadovo balsą, sakantį: 

— Greičiau palikite mane. Tai ne vieta mums, mažiesiems, 


tačiau aš neturiu pasirinkimo. Eikite! 


+ 0 + 


Nusileidusi į stotį, Džeinė pastebėjo, kad net čia, apačioje, 
rūkas pradėjo sklaidytis. Jame prasivėrė langai, ir ją vežantis 
traukinys nuolat išnirdavo į saulės nužertas progumas. 

Kelionės metu ji jautėsi lyg suskilusi, buvo galima tarti, 
kad kupė sėdi trys, o gal ir keturios Džeinės. 

Pirmoji Džeinė tiesiog tirpo iš susižavėjimo Vado- 
vu, stengėsi atkurti mintyse kiekvieną jo žodį, kiekvieną 
žvilgsnį ir gėrėjosi jais, - ši Džeinė buvo visiškai išmušta 
iš vėžių, nesuprantamų ir nesuvaldomų jausmų potvynis 
nugriovė visas jos apsaugines sienas, visas šiuolaikines idė- 
jas, kurios iki šiol sudarė jos išmintį. Tačiau ji stengėsi su- 
valdyti tą potvynį, ir tai buvo antrosios Džeinės funkcija. 
Ši antroji žvelgė į pirmąją su pasibjaurėjimu, kaip į tokią 
moterį, kokias ji iki šiol ypač niekindavo. Kartą eidama iš 
kino ji išgirdo, kaip viena mergužėlė pasakė savo vaikinui: 
„Ak, kaip nuostabu! Jeigu jis būtų pažvelgęs į mane taip, 
kaip žiūrėjo į ją, būčiau sekusi paskui jį į pasaulio kraštą.“ 
Jaunutė neskoningai apsirengusi mergelė, čiulpianti mėti- 
nį ledinuką. Galėtų kilti klausimas, ar turėjo teisę antroji 
Džeinė lyginti su ja pirmąją, tačiau ji taip darė. Ir tyčiojosi 
iš jos. Šitaip ištižti vien išgirdus nepažįstamojo balsą, vien 
pamačius jo veidą, be jokios kovos (net nejučiomis) išleisti 
iš rankų visada taip skrupulingai saugotą savo likimą, pa- 
miršti nuolatines išlygas, kurias ji visada laikė suaugusio, 
išsilavinusio, šiuolaikinio žmogaus požymiu... Visiškai neį- 


tikėtina, necivilizuota, vulgaru. 

Trečioji Džeinė buvo visiškai nauja ir netikėta lankytoja. 
Pirmosios pėdsakų dar buvo galima aptikti vaikystėje, antrą- 
ją ji visada laikė savo „tikrąja“ savastimi. Tačiau šios trečio- 
sios, dorybingosios, Džeinės ji nė neįtarė esant. Lyg atėjusi 
iš tolimos protėvių šalies ji kalbėjo tai, ką Džeinė ne kartą 
buvo girdėjusi, bet niekada nebandė taikyti savo gyvenime. 
Jeigu ji būtų ėmusi ir pasakiusi, kad tai, ką ji jaučia Vado- 
vui, nėra gerai, Džeinė nebūtų itin nustebusi, tiesiog būtų 
atmetusi šį požiūrį kaip tradicinį. Bet ji taip nesakė. Šioji 
Džeinė nesiliovė kaltinusi, kodėl nejaučia to paties Markui. 
Neleido pamiršti tų naujų jausmų, kuriuos pirmąkart paju- 
to bendraudama su Vadovu — kad yra nusikaltusi Markui ir 
gaili jo. Lemtingą klaidą padarė Markas, bet ji turi būti jam 
„maloni“. Vadovas aiškiai to reikalavo. Tuomet, kai jos min- 
tis užėmė kito vyro paveikslas, tuojau pat iškilo ir miglotas, 
dar labai netvirtas sprendimas duoti Markui daug daugiau 
nei iki šiol ir jausmas, kad taip darydama ji duotų tą patį Va- 
dovui. Dėl to jausmai dar labiau pynėsi, vidinis ginčas slopo 
ir virš jo kilo ketvirtoji Džeinė, kuri buvo tikroji ir viršijo 
kitas tris be jokių regimų pastangų. 

Ši ketvirtoji Džeinė tiesiog džiūgavo. Kitos trys neturėjo 
jai galios, nes ji buvo kitame matmenyje, kur jai skambėjo 
nežemiška muzika, kur ją glamonėjo nežemiška šviesa ir 
supo šventinis iškilmingumas, rodėsi, visas kūnas prisipil- 
dė gyvybės ir sveikatos, rodėsi, buvo apvilktas nuostabiais 
švytinčiais rūbais. Džeinė beveik negalvojo apie keistus po- 
jūčius prieš pat paliekant Vadovo kambarį. Kai mėgindavo, 
mintys tuojau pat neišvengiamai grįždavo prie paties Vado- 
vo. Kad ir kur pasuktų, jos visada atklysdavo prie Vadovo, o 
per jį - prie džiaugsmo. Pro traukinio langą ji matė aiškius 
saulės spindulius krintant ant tamsių miškų ir gelsvų ražie- 
nų, jie jai skambėjo lyg trimito garsai. Matė pro šalį šmės- 


telint triušius bei karves ir mylėjo juos švelnia, tiesiog šven- 

tiška meile. Džiaugėsi raukšlėto senuko, kuris prisėdo greta, 
kalbomis ir kaip niekad anksčiau jautė šviesų ir neįmantrų 
senos minties grožį, sveiką lyg obuolys ir anglišką lyg krei- 
dinės plynaukštės. Nustebo supratusi, kaip seniai besiklausė 
muzikos, ir nusprendė grįžusi vakare ilgai klausytis Bacho 
choralų. Arba — galbūt — perskaityti daugybę Šekspyro so- 
netų. Taip pat džiaugėsi savo alkiu ir troškuliu ir nusprendė 
prie arbatos pasidaryti skrebučių su sviestu — kuo daugiau 
skrebučių su sviestu. Taip pat džiaugėsi savo grožio pojūčiu 
ir jautė, kad šis jausmas neturi nieko bendra su tuštybe (nors 
galėjo ir klysti), kad jis kiekvieną akimirką auga ir skleidžia- 
si lyg stebuklinga gėlė. Esant tokios būsenos, buvo visiškai 
natūralu atsistoti ir pažvelgti į veidrodį ant kitos kupė sie- 
nos, kai senasis kaimietis išlipo Kur Hardyje. Žinoma, ji 
atrodė puikiai, tiesiog neįprastai puikiai. Galbūt šis poelgis 
neapsiėjo be trupučio tuštybės. Nes grožis skirtas kitiems. 
Jos grožis priklausė Vadovui. Priklausė jam visiškai, taip, 
kad jis net galėjo nuspręsti atiduoti tą grožį kitam, nusiže- 
mindamas, bet taip tik dar aukščiau iškildamas, besąlygiškai 
ir dar džiaugsmingiau nei pasilaikydamas jį sau. 

Kai traukinys sustojo Edžestono stotyje, Džeinė jau buvo 
beveik nusprendusi nelaukti autobuso. Ji sa malonumu par- 
eis per miestą. Bet tada... po galais, kas čia dedasi? Tokiu 
metu visuomet beveik tuščias peronas buvo sausakimšas lyg 
Londone prasidėjus atostogų metui. ,Ak štai kur tu, nenau- 
dėli!“ — riktelėjo kažkas vos jai pravėrus duris, pusė tuzino 
vyrų šiurkščiai stumdydamiesi ėmė veržtis į vagoną ir nu- 
bloškė Džeinę į šalį. Pereiti peroną irgi buvo nelengva. Ro- 
dėsi, žmonės lekia visomis kryptimis iš karto — pikti, šiurkš- 
tūs ir susijaudinę. „Grįžkit į traukinį, greičiau!“ — rėkė kaž- 
kas. „Nešdinkitės iš stoties, jei niekur nevažiuojat!“ — bliovė 
kitas balsas. „Kas per velnias?“ — paklausė trečias prie pat 


ausies. Moteriškas balsas sudejavo: „O varge, varge! Kodėl 

niekas to nesustabdo!“ O iš gatvės priešais stotį atsklido ga- 
lingas staugimas tarsi iš futbolo stadiono per rungtynes. Ir 


blyksėjo neįprastos šviesos. 


+ 0 + 


Po keleto valandų apstumdyta, išsigandusi ir mirtinai nuvar- 
gusi Džeinė atsidūrė nepažįstamoje gatvėje, pilnoje NKEI 
policininkų ir policininkių. Ji ėjo taip, kaip Žmogus eina jū= 
ros pakrante kylant potvyniui. Negalėdama eiti įprastu ke- 
liu — Vorviko gatve, nes tenai buvo siaubiamos parduotuvės 
ir kūrenami laužai, pasuko aplinkiniu pro prieglaudą, kuris 
galų gale vis tiek turėtų parvesti ją namo. Tačiau ir aplinki- 
nis kelias pasirodė nepereinamas. Džeinė buvo priversta vėl 
sukti iš kelio ir daryti dar didesnį lankstą, tačiau kiekvieną- 
kart potvynis ją aplenkdavo. Pagaliau pamatė tuščią ir ramų 
skersgatvį, kuris atrodė kaip vienintelė galimybė šiąnakt 
parsirasti namo. Keletas NKE!I policininkų, — jų buvo visur, 
tik ne ten, kur riaušės siautėjo visu smarkumu, - jai šūktelė- 
jo: „Panele čia nepereisite!“ Tačiau jie tuojau pat nusisuko, o 
skersgatvis buvo prastai apšviestas, todėl Džeinė iš nevilties 
pamėgino prasmukti. Žinoma, ją sulaikė. Štai taip ji atsidūrė 
dideliame skaisčiai apšviestame kambaryje priešais unifor- 
muotą moterį kvadratiniu veidu, trumpais pilkais plaukais 
ir įsikandusią neuždegtą cigarą. Kambarys buvo sujauktas, 
tarsi gyvenamosios patalpos paskubomis būtų paverstos lai- 
kinu policijos skyriumi. Moteris kvadratiniu veidu nerodė 
jokio susidomėjimo, kol Džeinė pasakė savo vardą. Tada 
mis Hardkastl pirmąkart pakėlė akis. Ir Džeinė pasijuto labai 
keistai. Ji jau buvo pavargusi ir išsigandusi, tačiau šis jausmas 
buvo kas kita. Tos moters žvilgsnis veikė ją taip, kaip kar- 
tais paauglystėje veikdavo gašlūs nutukusių vyrų žvilgsniai ir 
dviprasmiškos šypsenos. Ta moteris buvo gąsdinamai rami, 


tačiau neslepiamai susidomėjusi. Džeinė matė, kad žvelgiant 

į ją tai moteriai kilo kažkokia mintis — iš pradžių ta min- 
tis pasirodė viliojanti, vėliau ji pabandė ją atmesti, bet vis 
grįždavo prie jos ir galų gale aiškiai patenkinta priėmė. Mis 
Hardkastl užsidegė cigarą ir išpūtė Džeinės link dūmų debe- 
sėlį. Jei Džeinė būtų žinojusi, kaip retai mis Hardkastl rūko, 
ji būtų dar labiau sunerimusi. Bet ją supantys policininkai ir 
policininkės, matyt, žinojo. Visi pritilo ir lyg įsitempė. 

— Džeinė Studok, — pratarė mis Hardkastl. — Viską apie 
tave žinau, meilute. Esi mano draugo Marko žmona. - Kal- 
bėdama ji kažką rašė žaliame blanke. — Tai labai gerai. Ne- 
trukus galėsi pamatyti savo brangiausiąjį. Šiąnakt nuvešime 
tave į Belberį. Dabar dar vienas klausimas, brangioji. Kur 
taip vėlai vaikštinėji? 

— Ėjau iš stoties namo. 

— Ir kur buvai išvažiavusi, meilute? 

Džeinė neatsakė. 

— Juk nepradėjai išdykauti, kol brangusis išvykęs, ką? 

— Gal jau leistumėte man eiti, - pasakė Džeinė. — Aš no- 
riu namo. Jau vėlu, o aš labai pavargusi. 

— Bet tau visai nereikia namo. Argi nesakiau, kad važiuo- 
si su mumis į Belberį? 

— Mano vyras nieko apie tai nerašė. 

Mis Hardkastl linktelėjo. 

— Tai buvo viena iš jo klaidų. Tačiau tu važiuoji su mumis. 

— Ką tai reiškia? 

— Esi suimta, meilute, - pasakė mis Hardkastl ištiesdama 
jai žaliąjį popieriaus lapą, kuriame ką tik rašė. 

Džeinei jis pasirodė kaip visi oficialūs blankai — bepras- 
miška spausdintų ir-ranka rašytų žodžių makalynė su jos 
vardu virš vienos linijos. 

Džeinė suriko lyg išvydusi kokią šlykštynę ir metėsi durų 
link. Žinoma, jų nepasiekė. Po akimirkos atsipeikėjo laiko- 
ma dviejų policininkių. 

— Kokios mes kaprizingos! — žaismingai pratarė mis Hard- 
kastl. — Bet mes išprašysime lauk bjaurius vyrus, tiesa? 

Ji kažką pasakė ir policininkai tyliai pradingo uždarydami 
paskui save duris. Jiems išėjus Džeinė pasijuto lyg netekusi 
užtarėjų. 

— Nagi, - kreipėsi mis Hardkast! į dvi uniformuotas mer- 
ginas. — Pažiūrėkim. Ketvirtis pirmos... ir viskas eina pui- 
kiai. Deize, man regis, galime leisti sau kiek atsikvėpti. Kite, 
būk atidesnė, laikyk ją tvirčiau. Puiku. — Kalbėdama ji nusi- 
juosė diržą, nusivilko apsiaustą ir nusviedė jį ant sofos, ati- 
dengdama savo galingą torsą (be korseto, kaip atspėjo Aki- 
plėša Bilas), išpurtusį, ypač šlykščiai atrodantį po aptemptais 
marškiniais: tokias formas Rubensas galėjo nutapyti nebent 
kliedėdamas. Tada atsisėdo į savo krėslą, ištraukė iš burnos 
cigarą ir išpūtė dar vieną dūmų kamuolį Džeinės pusėn. 

— Tai kur buvai išvažiavusi? — paklausė. 

Bet Džeinė tylėjo, iš dalies todėl, kad neįstengė prabil- 
ti, o iš dalies todėl, kad dabar jau aiškiai suprato, jog prieš 
ją tie žmonijos priešai, su kuriais kovoja Vadovas, ir nieko 
negalima jiems pasakyti. Ji nesijautė didvyrė. Visa aplinkui 
atrodė netikra, lyg sapne ji išgirdo mis Hardkastl sakant: 
„Kite, mieloji, geriau judvi su Deize atvestumėt ją arčiau.“ 
Ir lyg sapne pajuto, kaip dvi merginos stumia ją aplink stalą, 
prie kurio išsižergusi sėdi mis Hardkastl; stambios kojos, 
apautos ilgaauliais odiniais batais, kyšojo iš po trumpo si- 
jono. Merginos vis stūmė, kol Džeinė atsidūrė visai arti, o 
tada mis Hardkastl suglaudė kelius lyg replėmis suspaus- 
dama Džeinės kojas. Nuo tos žmogėdros artumo Džeinę 
apėmė toks siaubas, kad ji net nustojo bijoti to, ką jos ren- 
giasi daryti. Rodėsi, be galo ilgai mis Hardkastl spokso į ją 
šypsodamasi puse lūpų ir pūsdama dūmus į veidą. 

— Ar žinai, — pagaliau pratarė, - kad esi savotiškai miela 


mažytė? 

Kuriam laikui vėl stojo tyla. 

— Kur buvai išvažiavusi? 

Džeinė žiūrėjo į ją siaubo kupinomis akimis ir tylėjo. 
Staiga mis Hardkastl palinko į priekį ir rūpestingai atse- 
giojusi suknelę prispaudė jai prie peties degantį cigarą. Vėl 
trumpa tyla. 

— Kur buvai išvažiavusi? 

Džeinė niekada vėliau neprisiminė, kiek kartų pasikarto- 
jo tas košmaras. Šiaip ar taip, atėjo metas, kai mis Hardkast! 
kreipėsi nebe į ją, bet į vieną iš merginų. 

— Ką ten murmi, Deize? 

— Madam, tiktai sakau, kad jau penkios po pirmos. 

— Kaip bėga laikas, tiesa, Deize? Bet kas iš to? Ar tau ne- 
patogu? Juk nepavargai laikydama šitą mažą pupytę? 

— Ne, madam, ačiū. Bet sakėte, kad turite skubiai susitik- 
ti su kapitonu O'Hara. 

— Kapitonu O'Hara? - lyg nesupratusi perklausė mis 
Hardkastl. Bet staiga lyg prabudusi šūktelėjo: - Palaimintas 
kūdiki! — Po akimirkos pašokusi jau vilkosi apsiaustą. — Argi 
judvi ne porelė vėplų! — bambėjo. —- Kodėl nepriminėte man 
anksčiau? 

— Na, madam, aš nelabai norėjau. 

— Nelabai norėjai! Ir kam, tavo galva, tu čia reikalinga? 

— Madam, jūs nelabai mėgstate, kai mes pertraukiame 
tardymą, — piktokai atkirto mergina. 

— Nesiginčyk! — riktelėjo mis Hardkastl ir atsisukusi tren- 
kė merginai per veidą. - Žiūrėk man. Nuveskite kalinę į 
automobilį. Idiotės, negaiškite laiko sagstydamos jai sagas. 
Ateisiu po akimirkos, tik nusiprausiu veidą šaltu vandeniu. 

Po keleto akimirkų, įsprausta tarp Deizės ir Kitės, bet 
vis dar netoli panelės Hardkastl (atrodė, ant užpakalinės 
automobilio sėdynės užtektų vietos penkiems), Džei- 


nė sklendė per tamsą. „Geriau kiek įmanoma važiuotum 

aplinkui, Džo, — atsklido panelės Hardkastl balsas. - Da- 
bar mieste gana judru. Suk pro prieglaudą ir žemyn tais 
skersgatviais.“ Aplink sklido keistas triukšmas ir blyksė- 
jo keistos šviesos. Kartais kelią pastodavo minios žmonių. 
Nežinia, kiek laiko praėjo, kol Džeinė staiga pajuto, kad 
automobilis sustojo. | 

— Kokio velnio sustojai? — riktelėjo mis Hardkastl. Kurį 
laiką vairuotojas neatsakė, tik niurnėjo po nosimi ir ne- 
sėkmingai bandė užvesti variklį. - Kas atsitiko? — griežtai 
pakartojo. 

— Nežinau, madam, - atsakė vairuotojas. 

— Velniava! Argi negali bent kiek prižiūrėti automobilio? 
Žmonės, jūs tiesiog patys prašotės humaniško gydymo. 

Gatvė, kur jie sustojo, buvo tuščia, tačiau, sprendžiant iš 
triukšmo, netoliese buvo kita gatvė, pilna įsiutusių žmonių. 
Vairuotojas keikdamasis išlipo ir atidarė antvožą. 

— Nagi, — riktelėjo mis Hardkastl, - judu mikliai šokite 
laukan. Pažiūrėkite, ar netoliese nestovi koks automobilis. 
Jei rasite — rekvizuokite, jei ne — po dešimties minučių grįž- 
kite, kad ir kas atsitiktų. Judinkitės. 

Du policininkai tuoj pat išlipo ir dingo. Mis Hardkast! 
nesiliovė plūdusi vairuotoją, o vairuotojas nesiliovė krapš- 
tęs variklio. Triukšmas stiprėjo. Staiga vairuotojas atsitiesė 
ir pasisukęs į mis Hardkast! (lempos šviesoje jo veidas bliz- 
gėjo nuo prakaito) pasakė: 

— Ką gi, panele, man jau užteks, aišku? Arba laikykite 
savo mandagų liežuvį už dantų, arba pati taisykite tą pra- 
keiktą variklį, jei jau tokia velniškai protinga. 

— Šitaip su manim nejuokauk, Džo, nes netyčia galiu 
tarstelėti žodelį apie tave valstybinei policijai, — pagrasino 
mis Hardkastl. 

— Na ir ką? — atkirto Džo. —- Pradedu manyti, kad cypėje 
kur kas geriau nei po švelniu jūsų sparneliu. Pamanyk tik- 


180 


tai! Buvau ir karo policijos naguose, ir Mūsų pačių * buvau, 
ir BFS**, bet tai tik niekai, palyginti su dabartimi. Ten su 
žmogumi padoriai elgiamasi. Ir ten tave tarkuoja vyrai, o ne 
pasiutusios senmergės. 

— Taip, Džo, bet tau gali būti riesta, jei trigrašį įkišiu aš. 

— Nejaugi? Ir apie pačią galiu papasakoti keletą istorijų. 

— Dėl Dievo meilės, kalbėkite su juo švelniau, madam, — 
sušniurkščiojo Kitė. — Jie ateina. Galime gauti į kailį. 

Iš tiesų gatvėje pasirodė nedidelės bėgančių Žmonių 
grupelės. 

— Pėstute, mergytės! — riktelėjo mis Hardkastl. — Grei- 
čiau! Štai ten. 

Deizė ir Kitė ištempė iš automobilio Džeinę ir beveik 
vilkte nuvilko su savimi. Mis Hardkastl bėgo priekyje. 
Mažas būrelis perkirto gatvę ir įsmuko į skersgatvį kitoje 
pusėje. 

— Ar kuri iš judviejų žino kelią? — po kurio laiko paklausė 
mis Hardkastl. 

— Tikrai nežinau, madam, - kiauktelėjo Deizė. 

— Aširgi ne vietinė, madam, - cyptelėjo Kitė. 

— Puiki patikima komanda, — burbtelėjo mis Hardkastl. — 
Ar judvi išvis ką nors žinote? 

— Atrodo, čia aklagatvis, madam. 

Skersgatvis tikrai baigėsi kažkokio pastato siena. Mis 
Hardkastl akimirką sustojo. Ji neatrodė išsigandusi kaip pa- 
valdinės, tiktai kiek susijaudinusi. Drebantys merginų bal- 
sai ir išblyškę veidai ją tarsi linksmino. 

— Puiku, — tarė ji, - linksma naktelė. Taip mokaisi gy- 
venti, tiesa, Deize? Galbūt kai kurie iš šių namų tušti? 
Bet nesvarbu, vis vien visi užrakinti. Geriausia bus likti, 


kur esame. 


* XX a. airių politinis judėjimas Sinn Fėn (vert.). 


** Britų fašistų sąjunga (vert.). 

Šūksmai gatvėje, iš kurios jos išbėgo, vis garsėjo, buvo 
matyti pakrikai bėgančių žmonių masė. Staiga šauksmai 
tapo garsesni ir piktesni. 

— Jie sugavo Džo, — pasakė mis Hardkastl. — Jeigu jis su- 
gebės juos perrėkti, tai atsiųs čia. Prakeikimas! Turėsime 
palikti kalinę. Deize, nustok žliumbti, kvaile. Greitai. Tu- 
rime po vieną įsimaišyti į minią. Taip bus daugiau šansų 
prasibrauti. Nepameskite galvų. Nepradėkite šaudyti, kad ir 
kas atsitiktų. Stenkitės patekti į Bilingamo kryžkelę. Tra lia 
lia, mergelės! Kuo tyliau laikysitės, tuo mažiau galimybių 
vėl pasimatyti. 

Ir mis Hardkastl tuoj pat nubėgo. Dar keletą akimirkų ji 
pastovėjo skersgatvio gale ir ištirpo minioje. Merginos kiek 
pasvyravusios leidosi paskui ją. Džeinė atsisėdo ant namo 
slenksčio ir atsirėmė į duris. Drabužiai skaudžiai trynė nu- 
degintas vietas, tačiau labiau už viską kankino nuovargis. 
Ją krėtė šaltis ir truputį pykino. Ir jautėsi pavargusi, tokia 
pavargusi, kad galėtų tuojau pat... 

Džeinė nusipurtė. Aplink viešpatavo tyla, kūnas buvo su- 
stiręs nuo šalčio, maudė visus sąnarius. „Tikriausiai buvau 
užmigusi“, — pagalvojo. Ji pakilo, pasirąžė, tuomet tuščiu, 
blausiai apšviestu skersgatviu išėjo į platesnę gatvę. Joje taip 
pat buvo tuščia, tik vienas žmogus geležinkelininko uni- 
forma skubėdamas pro šalį pasakė: „Labas rytas, panele.“ 
Ji kurį laiką stovėjo nežinodama, kur eiti, paskiau lėtai nu- 
šlubčiojo į dešinę. Įkišusi ranką į apsiausto, kurį Deizė ar 
Kitė užmetė jai ant pečių išvesdamos iš buto, kišenę, rado 
nukąstą nemažą šokolado plytelę. Buvo išalkusi, todėl ėmė 
ją pamažu kramtyti. Vos tik suvalgė šokoladą, sustojo pro 
šalį važiuojantis automobilis. 

— Ar gerai jaučiatės? — paklausė galvą pro langą iškišęs 
vyriškis. 

— Jus turbūt sužeidė riaušėse? — pasigirdo iš vidaus mo- 


ters balsas. 

— Ne... nelabai... nežinau, — kvailokai atsakė Džeinė. 

Vyriškis dar kurį laiką pažiūrėjo į ją, tada išlipo. 

— Sakyčiau, nekaip atrodote, — pasakė jis. — Ar jūs tikra, 
kad gerai jaučiatės? 

Tada nusigręžė ir pasilenkęs ėmė kalbėtis su moterimi 
viduje. Džeinei rodėsi, kad ji visą amžinybę nebuvo gir- 
dėjusi malonių balsų, ir dabar klausydamasi pokalbio vos 
nepravirko. Nepažįstama pora pakvietė ją į automobilį, davė 
gurkšnelį brendžio ir keletą sumuštinių. Pagaliau paklausė, 
ar gali parvežti ją namo. Kur jos namai? Ir Džeinė pati nu- 
stebo išgirdusi savo balsą miegūstai sakant: 

— Sent Anos dvare. 

— Puiku, — atsakė vyriškis. — Mes važiuojame į Birminga- 
mą, Sent Ana kaip tik pakeliui. 

Džeinė iškart užmigo ir vėliau lyg pro rūką prisiminė, 
kaip prie apšviestų durų ją pasitiko moteris, užsimetusi 
chalatą ant naktinių marškinių. Tai pasirodė besanti ponia 
Mags. Džeinė nežinojo nei kaip, nei kada atsigulė. 


MĖNESIENA VIRš BELBERIO 


— Mis Hardkastl, patikėkite, - kalbėjo direktoriaus pava- 
duotojas, — neturiu nė mažiausio noro kliudyti jūsų... ee... 
privačių malonumų. Bet klausykit!.. 

Pusryčių metas buvo dar toli, o senasis džentelmenas sto- 
vėjo savo kabinete nepriekaištingai apsirengęs ir nesiskutęs. 
Jeigu jis negulė visą naktį, tai keista, kodėl leido užgesti 
židiniui. Fėja stovėjo priešais jį prie pajuodusių ir atvėsusių 
grotelių. 

— Ji negali pasprukti labai toli, — atsakė Fėja. — Pričiupsi- 
me ją kada nors kitąkart. Šiaip ar taip, pabandyti buvo verta. 
Jei tik būčiau sužinojusi, kur jinai lankėsi... Ogi tikrai bū- 
čiau iškvotusi, jei tik būčiau turėjusi kiek daugiau laiko. Juk 
ji galėjo grįžti iš priešų štabo. Būtume pričiupę ir visą gaują. 

— Vargu ar aplinkybės buvo tinkamos... — pradėjo Viteris, 
tačiau ji nesiklausė. 

— Juk žinote, kad nėra laiko tuščioms šnekoms. Juk pats 
sakėte, kad Frostas skundęsis jums, jog moters mintys tam- 
pa neprieinamos. O išvertus iš jūsų prakeikto metapsicho- 
loginio žargono tai reiškia, kad ji pakliuvo kitos pusės įta- 
kon. Pats man taip sakėte! Kas bus, jei ryšys su jos mintimis 
nutrūks anksčiau, nei čia saugiai turėsime jos kūną? 

— Žinoma, aš visuomet pasirengęs, — atsakė Viteris, — ir... 
ee... dėmesingai išklausysiu jūsų nuomonę, ir niekuomet 


nedrįsčiau neigti (kai kuriais atžvilgiais, žinoma, ne abso- 

liučiai visais) jos vertingumo. Kita vertus, yra dalykų, apie 
kuriuos jūsų... mm... siauroka, sakyčiau, specializacija ne- 
suteikia teisės spręsti... Dabartinėje situacijoje areštas ne- 
buvo numatytas. Nuogąstauju, kad Galva gali nuspręsti, jog 
peržengėte įgaliojimus. Piktnaudžiavote savo padėtimi, mis 
Hardkastl. Nesakau, kad mano nuomonė būtinai sutampa su 
jo. Bet mes visi turime pripažinti, kad neteisėti veiksmai... 

— Liaukitės, Viteri, - sėsdama ant stalo krašto pasakė 
Fėja. - Tokius žaidimus galite žaisti su Stylais ir Stounais. 
Manęs neišgąsdinsite. Ir nemėginkite plauti man smege- 
nų savo lankstumo teorija. Ta mergina pakliuvo mums kaip 
aklai vištai grūdas. Jei būčiau ją paleidusi, kalbėtumėte apie 
iniciatyvos trūkumą, kaip dabar tauškiate apie įgaliojimų 
peržengimą. Negalite manęs išgąsdinti. Jei NKEI žlugs, 
mes visi įklimpsime į mėšlą, ir norėčiau matyti, kaipgi jis 
išsilaikys be manęs. Juk mums reikia tos mergytės, tiesa? 

— Bet negalima jos suimti. Mes niekada nepalaikėme prie- 
vartos. Jeigu pakaktų paprasto arešto, kad užsitikrintume po- 
nios Studok... ee... gerą valią ir bendradarbiavimą, vargu ar 
būtume tiek vargę užsikardami ant galvos jos vyrą. Tarkim, 
vien teoriškai, kad galima pateisinti tą areštą, bet vėlesni jūsų 
veiksmai prašyte prašosi pačios griežčiausios kritikos. 

— Iš kur aš galėjau žinoti, kad suges tas prakeiktas auto- 
mobilis? 

— Kažin ar Galva tai palaikys paprastu apsileidimu. Jei 
jau kilo bent menkiausias tos moters pasipriešinimas, mano 
nuomone, neprotinga tikėtis sėkmės iš jūsų panaudoto me- 
todo. Kaip jums žinoma, aš visuomet smerkiu viską, kas 
nėra tikrai humaniška; bet visiškai sutinku, kad jei prireikia 
drastiškų priemonių, jos turi būti naudojamos efektyviai. 
Netikslinga naudoti nuosaikius kankinimus, kuriuos įma- 
noma atlaikyti. Kaliniui tai neduoda nieko gero. Tikslas, ko 


gero, būtų pasiektas moksliškesnėmis ir, galėčiau pridurti, 

civilizuotesnėmis priemonėmis bei priverstinės apklausos 
metodais, kuriuos galite taikyti čia. Mis Hardkastl, kalbu 
ir jokiu būdu nemėginu nuspėti, kaip į tai reaguos mūsų 
Galva. Bet neatlikčiau savo pareigos, jei slėpčiau, kad jis 
skundėsi (beje, gana neaiškiai) kai kuriomis jūsų elgesio 
ypatybėmis, kaip antai jūsų polinkiu leisti sau, kad tam ti- 
kras... ee... emocinis pasitenkinimas drausminiais ar kito- 
kiais medicininiais jūsų darbo aspektais užgožtų tam tikrus 
etikos reikalavimus. 

— Neįmanoma gerai dirbti tokio darbo kaip mano, jei ne- 
gauni iš to jokio džiaugsmo, — piktokai atkirto Fėja. 

Direktoriaus pavaduotojas pasižiūrėjo į laikrodį. 

— Beje, kam Galvai prireikė mane matyti kaip tik da- 
bar? — paklausė Fėja. — Visą prakeiktą naktį buvau ant kojų. 
Norėčiau bent jau nusiprausti ir ko nors užkąsti. 

— Mis Hardkastl, pareigos kelias niekuomet nebuvo iš 
lengvųjų, — atsakė Viteris. — Kartais ypatinga reikšmė tenka 
punktualumui. 

Mis Hardkastl atsistojo, pasitrynė delnais veidą ir pasakė: 

— Ką gi, norėčiau prieš tai bent jau išgerti. 

Viteris užjausdamas skėstelėjo rankomis. 

— Nagi, Viteri, man būtinai reikia, - spyrėsi mis Hard- 
kastl. 

— Ar nemanote, kad jis gali užuosti? — paklausė Viteris. 

— Vis tiek neišgėrusi tenai neisiu. 

Senukas atrakino bufetą ir įpylė jai viskio. Tada abu išėjo 
iš kabineto ir nužingsniavo ilgais koridoriais per visą pastatą 
ten, kur NKE patalpos ribojosi su tikrąja Kraujo perpylimo 
stotimi. Tokią ankstyvą valandą visur dar buvo tamsu, ir juo- 
du ėjo pasišviesdami mis Hardkastl žibintuvėliu; iš pradžių 
kilimais išklotais koridoriais gausiai dekoruotomis sienomis, 
vėliau baltais koridoriais be jokių kilimų, vėliau pro duris, 


kurias teko atsirakinti, ir dar pro vienas. Visąlaik kaukšėjo 

mis Hardkastl kaustyti batai, tačiau Viterio šliurėmis apautos 
kojos nekėlė jokio triukšmo. Galų gale jie pasiekė apšviestas 
patalpas, kur tvyrojo chemikalų ir gyvūnų kvapai, ir įėjo pro 
duris, kurios atsidarė tik pasikalbėjus pro vamzdelį sienoje. 
Juos pasitiko baltu chalatu vilkintis Filostratas. 

— Užeikite, — pasakė jis. — Jis senokai jūsų laukia. 

— Ar jis blogos nuotaikos? — paklausė Fėja. 

— Ššš! — sušnypštė Viteris. — Mieloji ledi, niekada neban- 
dykite kalbėti su mūsų Galva tokiu stiliumi. Jo kančios... jo 
ypatinga padėtis... suprantama... 

— Turite tuojau pat eiti, —- nutraukė juos Filostratas, — kai 
tiktai būsite pasirengę. 

— Pala. Tik valandėlę, — netikėtai paprašė mis Hardkastl. 

— Kas yra? Greičiau, — paragino Filostratas. 

— Tuoj susivemsiu. 

— Negalite čia vemti. Eikite lauk. Tuoj pat atnešiu jums 
X54. 

— Jau geriau, - atsakė mis Hardkastl. - Tik trumpam už- 
ėjo. Buvo gana įtempta naktis. 

— Prašyčiau tyliau, — pasakė italas. - Nebandykite atida- 
ryti antrų durų, kol mano padėjėjas nebus uždaręs pirmųjų. 
Nekalbėkite daugiau nei būtina. Nesakykite net „taip“ iš- 
klausę įsakymus. Galva supras jūsų paklusnumą. Nedaryki- 
te staigių judesių, neprieikite per daug arti, nešūkaukite ir, 


svarbiausia, nesiginčykite. Eime. 

Jau gerai įdienojus Džeinės sapne suskambo tarsi melodija, 
kurią turbūt geriausiai apibūdintų šie žodžiai: „Mėgaukis 
ramybe, miegaliau, nes tavo sielvartai baigėsi. Esu vartai į 
visus nuostabius nuotykius.“ Ir prabudus, kol gulėjo malo- 
niai suglebusi ir stebėjo, kaip žiemos ryto saulės spinduliai 


žaidžia antklodės klostėse, ši nuotaika nesisklaidė. „Dabar 

jis Hurės leisti man likti“, — galvojo Džeinė. Netrukus atėjo 
ponia Mags, atnešė pusryčius ir pakūrė židinį. Sėsdamasi 
Džeinė krūpčiojo, kai naktiniai marškiniai (gerokai per di- 
deli), kuriais ji buvo apvilkta, prisiliesdavo prie nudegintų 
vietų. Ponios Mags elgesys atrodė pasikeitęs. 

— Ponia Studok, argi ne puiku, kad abi esame čia? — pa- 
sakė ji tokia intonacija, tarsi jos būtų daug artimesnės drau- 
gės, nei Džeinė gali įsivaizduoti. Bet ši tingėjo tuo stebėtis. 

Netrukus po pusryčių atėjo mis Aironvud. Ji apžiūrėjo 
nudegimus, kurie nebuvo itin pavojingi, kažkuo patepė ir 
aprišo. 

— Po pietų galėsite atsikelti, jei norėsite, - pasakė ji. — 
O kol kas ilsėkitės. Gal norite ką nors paskaityti? Čia yra 
gana didelė biblioteka. 

— Norėčiau Kurdžio knygų, - paprašė Džeinė, — ir „Mans- 
fildo parko“, ir Šekspyro sonetų. 

Gavusi visas knygas ji keletą valandų su malonumu skai- 
tė, paskui vėl užmigo. 

Kai apie ketvirtą valandą ponia Mags atėjo pasiteirauti, ar 
ko nors netrūksta, Džeinė pasakė, kad norėtų keltis. 

— Gerai, ponia Studok, — atsakė ponia Mags, — kaip no- 
rite. Po valandėlės atnešiu jums puikiausios arbatos ir pa- 
ruošiu vonią. Vonia už gretimų durų, tik reikės iškrapštyti iš 
ten Misterį Bultitudę. Jis toks tingus padaras, įlenda vonion 
ir sėdi ten visą dieną, jeigu lauke per šalta. 

Kai tik ponia Mags išėjo, Džeinė nusprendė keltis tuojau 
pat. Manė, kad puikiausiai galės ir pati išsiaiškinti su ekscen- 
triškuoju Misteriu Bultitude, ir nebenorėjo ilgiau voliotis 
lovoje. Jautė, kad atsikėlus ir apsiruošus jos laukia galybė ma- 
lonių ir įdomių nuotykių. Atsargiai apsivilko chalatą, pasiėmė 
rankšluostį ir išėjo ieškoti vonios kambario; todėl kai netru- 
kus nešina arbata grįžo ponia Mags, ji lipdama laiptais išgirdo 
slopinamą klyksmą ir pamatė, kaip iš vonios kambario lyg 
kulka išlėkė ir skubiai duris užtrenkė visa perbalusi Džeinė. 

— Ak, mieloji, —- prapliupo juoku ponia Mags. — Turėjau 
jus perspėti. Nesijaudinkite. Tuojau jį iš ten iškrapštysiu. 

Pastačiusi padėklą su arbata ant grindų ji nuėjo vonios 
durų link. 

— Ar tai nepavojinga? — paklausė Džeinė. 

— Ne, nė kiek nepavojinga, - atsakė ponia Mags. — Tačiau 
ne taip jau paprasta. Bent jau ne jums ar man. Žinoma, jei 
to imtųsi mis Aironvud arba Vadovas, tada kita kalba. 

Tuomet atidarė duris. Viduje greta vonios, užimdamas 
beveik visą patalpą, riogsojo milžiniškas, gauruotas, išpūs- 
tapilvis, švokščiantis, piktas rudas lokys mažomis lyg karo- 
liukai akutėmis. Po ilgų ponios Mags prašymų, įtikinėjimų, 
priekaištų, šauksmų ir net niuksų jis pagaliau teikėsi pakelti 
savo storą pasturgalį ir lėtai išvėžliojo į koridorių. 

— Kodėl negali tokią puikią dieną išeiti į kiemą ir kiek 
prasimankštinti, tu storas tingus padare? — burbėjo Aivė. — 
Tau turėtų būti gėda sėdėti čia kiaurą dieną ir visiems mai- 
šytis po kojomis. Nebijokite, ponia Studok. Jis visai jaukus. 
Net leidžiasi glostomas. Nagi, Misteri Bultitude. Prieik ir 
pasisveikink su ledi! 

Džeinė neryžtingai ištiesė ranką ketindama jį paglostyti, 
bet Misteris Bultitudė, matyt, pyko, nes net nežvilgtelėjęs 
lėtai kėblino toliau. Bet nuėjęs gal dešimt jardų koridoriu- 
mi netikėtai atsisėdo. Indai ant padėklo prie Džeinės kojų 
sudrebėjo, ir visi apatiniame aukšte turėjo suprasti, kad at- 
sisėdo Misteris Bultitudė. 

— Ar tikrai nepavojinga leisti tokiam padarui palaidam 
vaikščioti po namus? — paklausė Džeinė. 

— Ponia Studok, - iškilmingai atsakė Aivė Mags, - jei Va- 
dovas užsimanytų laikyti namuose palaidą tigrą, ir tai būtų 
nepavojinga. Jis sugeba ypatingai elgtis su gyvūnais. Čia 
joks gyvis negali užpulti kito gyvio arba žmogaus, kai su 
juo pasikalba Vadovas. Ir su mumis taip pat. Pamatysite. 

— Jei galėtumėte palikti arbatą kambaryje... — kiek šalčiau 
pasakė Džeinė ir pasisuko eiti. 

— Taip, — pasakė ponia Mags stovėdama kambario tarp- 
duryje, — galima būtų praustis ir Misteriui Bultitudei sėdint 
šalia, bet jis toks didžiulis ir protingas kaip žmogus, kad net 
aš pasijusčiau nejaukiai. 

Džeinė pamėgino uždaryti duris. 

— Na gerai, paliksiu jus, — nesijudindama iš vietos pasakė 
ponia Mags. 

— Dėkui, - atsakė Džeinė. 

— Ar turite viską, ko jums reikia? 

— Taip, viską. 

— Na, tai aš einu, —- sukdamasi pasakė ponia Mags, bet 
tučtuojau vėl atsigręžė. — Rasite mus virtuvėje: mane, Mo- 
tulę Dimli ir kitus. 

— Ar ponia Dimli taip pat čia gyvena? - kiek pabrėždama 
žodį „ponia“ paklausė Džeinė. 

— Mes visi ją vadiname Motule Dimli, — atsakė ponia 
Mags. — Manau, ji nepyks, jei ir jūs taip vadinsite. Netrukus 
priprasite. Čia gana linksmi namai, kai geriau pagalvoji. Na 
gerai. Jau eisiu. Neužtrukite ilgai, nes arbata visai atauš. Bet 
sakau, gal geriau nesimaudykite, nes tos bjaurios žaizdos... 
Ar tikrai turite viską, ko reikia? 

Džeinė nusiprausė, išgėrė arbatą, apsirengė, apsitvarkė 
plaukus, kiek pajėgė naudodamasi neįprastu plaukų šepe- 
čiu bei dar neįprastesniu veidrodžiu, o tada išsiruošė ieš- 
koti gyvenamų kambarių. Supama tos ypatingos tylos, kuri 
nepanaši į jokią kitą tylą pasaulyje, - žiemos popietės tylos 
didžiulio namo viršutiniuose aukštuose, - Džeinė perėjo 
vieną ilgą koridorių. Netrukus priėjo vietą, kur kirtosi du 
koridoriai, ir čia tylą trikdė pakrikas bumbsėjimas bup bup 
bup bup. Pažvelgusi į dešinę suprato, iš kur jis, nes tenai, 
pačiame koridoriaus gale, lango nišoje ant užpakalinių kojų 
stovėjo Misteris Bultitudė ir priekinėmis letenomis me- 

lancholiškai vanojo bokso kriaušę. Džeinė pasuko į kairę 
ir netrukus priėjo laiptus, vedančius žemyn į didelį vesti- 
biulį, kur dienos šviesą papildė židinio šviesa. Iš jo prie- 
šingoje pusėje aukštyn vedė dar vieni laiptai į prieblandoje 
skendintį Vadovo kambario prieangį. Iš tenai, rodėsi, sklido 
paslaptingas iškilmingumas, ji nusileido į vestibiulį ženg- 
dama beveik pirštų galiukais ir pirmąkart atmintyje iškilo 
slegiantys paskutinių akimirkų Žydrojoje menėje įspūdžiai, 
kurių negalėjo išsklaidyti net paties Vadovo prisiminimas. 
Pasiekusi vestibiulį iš karto pamatė, kurioje pusėje reikėtų 
ieškoti pagalbinių namo patalpų — dar du laipteliai žemyn 
ir tolyn plytelėmis grįstu koridoriumi pro iečių prikimš- 
tą vitriną, pro senovinį laikrodį ir pagaliau, vadovaujantis 
žmonių balsais ir indų tarškėjimu, į pačią virtuvę. 

Jauki didžiulio atviro židinio šviesa apšvietė ponią Dimli, 
sėdinčią ant taburetės ir, sprendžiant iš dubens ant kelių ir 
kitokių rakandų ant stalo, dorojančią daržoves. Ponia Mags 
ir Kamilė kažką dirbo prie krosnies, — matyt, židinys nebu- 
vo naudojamas valgiui virti, o prie durų, be abejo, vedančių 
į indų plovyklą, šluostydamasis rankas stovėjo aukštas žils- 
telėjęs vyriškis guminiais batais, iš visko sprendžiant, ką tik 
grįžęs iš daržo. 

— Užeik, Džeine, - šiltai pakvietė Motulė Dimli. — Šian- 
dien tau neduosime jokio darbo. Eikš, sėskis čionai ir pasi- 
kalbėkime. Štai ponas Makfėjus — jis neturi teisės būti Čia, 
tačiau galite susipažinti. 

Baigęs šluostytis rankas ir rūpestingai pakabinęs rankš- 
luostį ponas Makfėjus priėjo ir kiek ceremoningai paspaudė 
Džeinei ranką. Jo ranka buvo didžiulė ir šiurkšti, veidas gu- 
drus ir kiek atšiaurus. 

— Ponia Studok, esu laimingas galėdamas jus pasveikin- 
ti, — pasakė jis su stipriu škotišku, o galbūt Olsterio srities 
akcentu. 

— Netikėk nė vienu jo žodžiu, Džeine, - įsiterpė Motulė 
Dimli. - Tai didžiausias priešas šiuose namuose. Jis netiki 
tavo sapnais. 

— Ponia Dimli! — priekaištingai tarė Makfėjus. - Jau ne 
kartą jums aiškinau skirtumą tarp asmeninio pasitikėjimo 
ir netikėjimo neįrodytais faktais. Pirmasis yra psichologinė 
savybė... 

— O antrasis visiška nesąmonė, - atkirto ponia Dimli. 

— Nekreipkite į ją dėmesio, ponia Studok, - pasakė 
Makfėjus. — Tikrai esu laimingas galėdamas pasveikinti jus 
tarp mūsų. Tai, kad laikau savo pareiga kai kada priminti, 
jog joks experimentum crucis* dar nepatvirtino jūsų sapnų 
patikimumo, jokiu būdu nedaro įtakos mano asmeninei 
simpatijai jums. 

— Taip, žinoma, — kiek sumišusi atsakė Džeinė. - Jūs tu- 
rite teisę į savo nuomonę. 

Visos moterys virtuvėje prapliupo juoku išgirdusios pono 
Makfėjaus atsakymą: 

— Ponia Studok, aš neturiu nuomonės — jokiu klausimu 
pasaulyje. Aš konstatuoju faktus ir aiškinu reikšmę. Jeigu 
pasaulyje būtų mažiau nuomonių, — šį žodį jis ištarė su aiš- 
kiu pasibjaurėjimu, — tai būtų mažiau visokios kvailos raš- 
liavos ir kalbų. 

— Nesakysiu, kas šiuose namuose daugiausia kalba, — di- 
delei Džeinės nuostabai, įsiterpė ponia Mags. 

Vyriškis žvilgtelėjo į ją ir, išsitraukęs iš kišenės mažą ala- 
vinę dėžutę, pasėmė žiupsnelį uostomojo tabako. 

— Man tik įdomu, ko jūs čia stovite, — tarė ponia Mags. — 
Šiandien virtuvėje moterų diena. į 

— Norėjau paklausti, gal palikote man puodelį arbatos. 

— O kodėl neatėjote laiku? — pasidomėjo ponia Mags. 


* Ištyrimas kryžkryžiais (lot.). Ištyrimas dviejų glaudžiai susijusių reiškinių, ku- 
rių vieną ištyrus paaiškėja ir kitas (vert.). 

Džeinė pastebėjo, kad su šiuo žmogumi ji kalba panašiai 
kaip su lokiu. 

— Buvau užsiėmęs, — atsakė jis sėsdamasis prie stalo. Ir 
patylėjęs pridūrė: - Apkasiau salierus. Mažoji moterėlė la- 
bai stengėsi, bet ji supratimo neturi, kaip dirbti darže. 

— Ką reiškia „moterų diena virtuvėje“? — paklausė Džei- 
nė Motulės Dimli. 

— Čia nėra tarnų, - atsakė ši, - mes patys viską darome. 
Paeiliui, vieną dieną moterys, kitą vyrai. Ką? Ne, labai gera 
tvarka. Vadovas mano, kad vyrai ir moterys negali dirbti 
kartu nesiginčydami. Ko gera, jis neklysta. Žinoma, geriau 
iš arti neapžiūrinėti puodukų, kai tvarkosi vyrai, bet šiaip 
jau mums neblogai sekasi. 

— Kodėl jie turėtų ginčytis? — paklausė Džeinė. 

— Skirtingi metodai, brangioji. Vyrai nemoka padėti, juk 
žinai. Jie gali darbą padaryti patys, bet padėti dirbti nesuge- 
ba. Tik nervinasi patys ir nervina kitus. 

— Didžiausia kliūtis lytims bendradarbiauti yra tai, — įsi- 
terpė Makfėjus, —- kad moterys kalbėdamos nevartoja daik- 
tavardžių. Jei virtuvėje dirba du vyrai, tai vienas kitam sako: 
„Įdėk šį mažą dubenėlį į didesnį, kurį rasi viršutinėje žalios 
spintelės lentynoje.“ Tačiau moteris pasakytų tiktai tiek: 
„Dėk tą į aną tenai.“ O jeigu jos paklausi kur, atsakys: „Nagi 
tenai, kurgi dar.“ Tikra nesusipratimų virtinė. 

— Štai jūsų arbata, - pasakė Aivė Mags, — tuojau atnešiu 
dar pyrago riekę, nors jos ir nenusipelnėte. Tada galėsite eiti 
viršun ir kalbėti sau apie daiktavardžius kad ir visą vakarą. 

— Ne apie daiktavardžius, bet apie daiktavardžių reikš- 
mę, — atkirto Makfėjus, bet ponia Mags jau buvo išėjusi. 

Džeinė pasinaudojo proga pašnibždomis paklausti Mo- 
tulės Dimli: 

— Atrodo, ponia Mags čia jaučiasi kaip namie. 


— Mieloji, ji ir yra namie. 

— Ji tarnaitė? 

— Ne daugiau negu mes visi. Ji čia todėl, kad nugriovė 
jos namus. Ji nebeturėjo kur eiti. 

— Tai... Vadovas jos lyg ir pagailėjo? 

— Aišku. O kodėl klausi? 

— Na... nežinau. Tik man keista, kad ji vadina jus Motule 
Dimli. Tikiuosi, nesu snobė... 

— Mieloji, pamiršai, kad Vadovas lygiai taip pat pagailėjo 
ir mudviejų su Sesiliu. | 

— Bet tikriausiai ne ta pačia prasme? 

— Žinoma, ta pačia. Ir Aivę, ir Sesilį, ir mane priėmė čia, 
nes mes visi praradome namus. Bent jau mane ir Aivę tikrai 
dėl nieko daugiau. Su Sesiliu gal kiek kitaip. 

— Ar Vadovas žino, kad ponia Mags su visais tokia 
familiari? 

— Vaikeli, neklausk manęs, ką Vadovas žino. 

— Aštik nesuprantu vieno dalyko. Kai kalbėjau su juo, jis 
sakė, kad lygybė nėra labai svarbi. Tačiau jo paties namai, 
rodos, tvarkomi itin demokratiškai. 

— Niekada nesistengiau suprasti, ką jis apie tai sako, — at- 
sakė Motulė Dimli. — Jis nuolat kalba arba apie dvasinius 
laipsnius, — bet juk tu niekuomet nebuvai tokia kvailutė, 
kad laikytum save dvasiškai pranašesne už Aivę, — arba apie 
santuoką. | 

— Ar jūs suprantate jo požiūrį į santuoką? 

— Mieloji, Vadovas yra labai išmintingas žmogus. Bet jis 
yra tik vyras, beje, nevedęs. Kai kurie dalykai, kuriuos jis 
arba Šeimininkai kalba apie santuoką, man atrodo tokie su- 
prantami ir paprasti, kad jų nereikia sakyti iš viso. Bet galbūt 
šiandien yra jaunų merginų, kurioms reikia tai priminti. 

— Tikriausiai tos jaunos merginos jums nelabai patinka? 

— Galbūt aš neteisi. Mums buvo lengviau. Mus auklėjo 


maldaknygės ir gražios istorijos su laiminga pabaiga. Mes 


194 


visuomet norėjome mylėti, gerbti ir paklusti, mes turėjome 
pavyzdžių, dėvėjome apatinius sijonus ir mėgome valsus... 

— Valsai tokie puikūs, — tik įėjusi pasakė ponia Mags 
ir, padavusi Makfėjui storą riekę pyrago, pridūrė: - Tokie 
senoviški. 

Tą akimirką atsidarė durys ir pasigirdo balsas: 

— Nagi, eikite, jeigu jau einate. — Virtuvėn įšokavo daili 
kuosa, po jos įšleivojo Misteris Bultitudė ir galų gale įėjo 
Denistonas. 

— Arturai, kiek kartų prašiau nevesti čia to meškino, kai 
mes ruošiame pietus, — šūktelėjo Mags. 

Jai kalbant Misteris Bultitudė, kuris, matyt, jautė ne itin 
svetingą priėmimą, mandagiai (jo manymu) perėjo visą vir- 
tuvę ir atsisėdo priešais Motulės Dimli kėdę. 

— Ką tik grįžo jūsų vyras, Motule Dimli, - pasakė Denis- 
tonas. — Bet nuėjo tiesiai į Žydrąją menę. Vadovas ir tave 
prašė ateiti, Makfėjau. 


e 0 + 
Tą dieną Markas sėdo priešpiečių puikiausiai nusiteikęs. 
Visi kalbėjo, kad riaušės praėjo pakankamai gerai, ir jis di- 
džiavosi savo straipsniais šio ryto laikraščiuose. Dar didesnis 
pasididžiavimas apėmė išgirdus, kaip Stylas su Koseriu kal- 
basi apie įvykius akivaizdžiai nė nenutuokdami nei kaip visa 
buvo surežisuota, nei kas parašė straipsnius. Ir rytas prasidė- 
jo puikiai. Jis kalbėjosi su Frostu, Fėja ir pačiu Viteriu apie 
Edžestono ateitį. Visi sutiko, kad vyriausybė turės paklusti 
vieningai liaudies nuomonei (išreikštai laikraščiuose) ir pa- 
ves miestelį laikinai NKE!I policijos kontrolei. Reikės paskirti 
laikinąjį Edžestono valdytoją. Šioms pareigoms akivaizdžiai 
tiksiąs Feverstonas. Kaip Parlamento narys, jis atstovauja 
tautai, kaip Braktono narys, atstovauja universitetui, o kaip 


instituto darbuotojas, atstovauja institutui. Lordo Feversto- 


195 


no kandidatūrai nebaisi jokia kritika, kurios neišvengtų joks 
kitas kandidatas; straipsniai, kuriuos Markas turės parašyti 
apie tai šiandien, pasirašys, kaip sakoma, patys! Tačiau tai 
buvo ne viskas. Iš tolesnio pokalbio Markas suprato, kad į šį 
bjaurų postą Feverstonas skiriamas dėl dvejopų priežasčių. 
Atėjus metui, kai vietos gyventojų pasipiktinimas NKELI pa- 
sieks apogėjų, jį teks paaukoti. Žinoma, šitai nebuvo pasa- 
kyta taip aiškiai, tačiau Markas visiškai aiškiai suprato, kad 
Feverstonas nebėra tikras šio elitinio būrelio narys. Fėja pa- 
sakė, kad senis Dikas širdyje visada buvo ir liks paprastas po- 
litikas. Viteris giliai atsidusęs pasakė, kad jo gabumai galbūt 
buvo naudingesni vykdant ankstyvesnį judėjimo etapą, bet 
ne tą, į kurį ketinama įžengti. Markas pats niekada neketino 
kenkti Feverstonui ir netroško, kad jis būtų nuverstas, tačiau 
kai suprato, apie ką kalbama, visas pokalbis jam tapo daug 
malonesnis. Malonu ir tai, kad jis galų gale perprato „Frosto 
paslaptį“. Iš patirties žinojo, kad beveik kiekvienoje organi- 
zacijoje būna keletas tylių, niekuo neišsiskiriančių žmonių, 
kuriuos visa smulkmė laiko nereikšmingais, tačiau iš tiesų 
jie yra bene svarbiausios viso mechanizmo spyruoklės. Jeigu 
pradedi atpažinti tokius žmones, jau padarei nemažą pažan- 
gą. Tiesa, Markui nepatiko šaltas lyg žuvies jo būdas, taisy- 
klingi jo veido bruožai irgi nežinia kodėl buvo atstumiantys. 
Bet kiekvienas jo pasakytas žodis (o kalbėdavo jis nedaug) 
smigdavo į pačią aptariamo dalyko esmę, ir Markui patikda- 
vo su juo kalbėtis. Malonumas kalbėtis su žmonėmis Markui 
atrodė vis mažiau turįs ką bendra su spontaniška simpatija ar 
antipatija pašnekovui. Jis jautė šį pasikeitimą, — kuris prasi- 
dėjo įstojus į Braktono progresyvųjį elementą, - ir džiaugėsi 
juo kaip brandos ženklu. 

Viteris, matyt, atlyžo ir elgėsi kuo maloniausiai. Pokal- 
biui baigiantis pasivedė jį į šalį ir ilgai, miglotai, bet tėviškai 
kalbėjo apie didžiulę jo dirbamo darbo reikšmę, o galų gale 

pasiteiravo apie žmoną. Direktoriaus pavaduotojas tikėjosi, 
kad jį pasiekusios žinios, jog ji kenčianti nuo... ee... nervų 
pakrikimo, nėra teisingos. „Koks velnias jam tai pasakė?“ — 
pagalvojo Markas. 

— Pamaniau, — kalbėjo Viteris, - dabartinė jus slegianti 
atsakomybės našta ir iš to kylantys sunkumai, neleidžiantys 
dažniau (jūsų paties labui), kaip mes visi norėtume, lankytis 
namuose... Atsižvelgdamas į jūsų padėtį institutas gali... Tai 
absoliučiai neoficialu... Pone Studokai, mes visi apsidžiaug- 
tume matydami čia jūsų žmoną. 

Tik tada, kai Viteris taip pasakė, Markas suprato, kad nie- 
ko pasaulyje nebijo labiau, kaip atsivežti į Belberį Džeinę. 
Čia tiek dalykų, kurių Džeinė nesuprastų: ne vien tas nuo- 
latinis girtavimas, jau beveik tapęs jam įpročiu, bet ir... ak, 
visiškai viskas nuo ryto iki vakaro. Ir jo, ir Džeinės garbei 
reikia pasakyti, kad jam rodėsi neįmanoma jos akivaizdoje 
kalbėti apie tai, kas nuolat kalbama Belberyje. Jai dalyvau- 
jant pats elito juokas skambėtų metaliniu žvangesiu; tai, ką 
jis vadino apdairiu elgesiu, jai, o jos akimis, ir jam pačiam, 
pasirodytų kaip paprastas padlaižiavimas ir apkalbinėjimas. 
Atsiradusi Belberyje Džeinė visą Belberį paverstų milžiniš- 
ka vulgaria nesąmone —- užslėpta, bet kartu ir rėksminga. Jo 
vos nesupykino pagalvojus, kaip reikėtų Džeinę mokyti pa- 
laikyti Viteriui gerą nuotaiką, ir pabandžius įsivaizduoti ją 
šalia Fėjos. Markas kažką neaiškiai sumurmėjo, širdingai ir 
ilgai dėkojo, o tada pasistengė kuo greičiau baigti pokalbį. 

Tą popietę geriant arbatą priėjo Fėja ir pasilenkusi jam iš 
už nugaros sušnibždėjo į ausį: 

— Viską sugadinai, Studokai. 

— Kas dabar atsitiko? 

— Niekaip nesuprantu, kas atsitiko tau, jaunasis Studokai, 
bet tai faktas. Ar nusprendei tyčia erzinti Senuką? Juk žinai, 
kad tai pavojingas žaidimas. 

— Po galais, ką čia kalbi? 

— Mes visi iš kailio dėl tavęs neriamės jį įkalbinėdami, 
užkalbinėjame dantis, ir šįryt jau manėme, kad mums galu- 
tinai pavyko. Jis jau pradėjo kalbėti apie bandomojo laiko- 
tarpio pabaigą, apie normalų tavo atlyginimą. Nė debesėlio 
danguje, ir štai tu pakalbi su juo penkias minutes, vos pen- 
kias minutes, ir visas mūsų triūsas eina šuniui ant uodegos. 
Ar tik nesi pamišęs, Studokai? 

— Ir kokia musė jam įkando šįkart? 

— Argi ne tu turi žinoti? Argi jis neužsiminė apie tavo 
žmonos pakvietimą čionai? 

— Taip, užsiminė. Na ir ką? 

— Ir ką tu atsakei? 

— Atsakiau, kad tuo nesirūpintų, ir, žinoma, kuo širdin- 
giausiai padėkojau. 

Fėja švilptelėjo. 

— Meiluti, argi nesupranti, — pasakė švelniai peštelėdama 
jį už plaukų, — kad nieko blogesnio jau nebegalėjai sugal- 
voti? Jam buvo nelengva padaryti tokią nuolaidą. Jis dar 
niekam nėra to siūlęs. Ar tau neatėjo į galvą, kad atsisaky- 
damas gali jį įžeisti? Dabar jis burbuliuoja apie pasitikėjimo 
trūkumą. Sakosi esąs užgautas, o tai reiškia, kad netrukus 
kai kam labai atsirūgs! Tavo atsisakymą jis laiko nepasitikė- 
jimu visu institutu. 

— Juk tai visiška beprotybė. Argi... 

— Po velnių, bet kodėl negalėjai pasakyti, kad pasikviesi 
čia žmoną? 

— Ar tai ne mano asmeninis reikalas? 

— Argi tu jos nenori? Ne itin meiliai elgiesi su savo žmone- 
le, Studokai. Man sakė, kad ji velniškai miela mergaičiukė. 

Staiga abu pamatė netoliese slankiojantį Viterį ir pokal- 
bis nutrūko. 

Per pietus Markas sėdėjo greta Filostrato. Netoliese ne- 


buvo nė vieno elito nario. Italas buvo puikiai nusiteikęs ir 

labai šnekus. Šiandien jis buvo davęs įsakymą iškirsti keletą 
buksmedžių prie paradinio įėjimo. 

— Profesoriau, kam to reikėjo? — paklausė priešais sėdin- 
tis ponas Vinteris. - Tie medžiai stovėjo tolokai nuo pas- 
tato, lyg ir niekam nekliudė. Sakyčiau, medžiai man net 
patinka. 

— Ak, taip, taip, — atsiliepė Filostratas. - Dailūs medžiai, 
dekoratyviniai sodo medžiai. Bet tiktai ne miško. Savo sode 
galėčiau auginti rožę, bet tik ne erškėtrožę. Miško me- 
džiai — tai piktžolės. Bet štai ką pasakysiu — kartą Persijoje 
mačiau tikrai civilizuotą medį. Jį turėjo Prancūzijos atašė, 
nes gyveno tokioje vietoje, kur medžiai neauga. Tas medis 
buvo metalinis. Nevykusi, apgailėtina medžio parodija. Bet 
jeigu patobulintume? Pagamintume jį iš aliuminio? Tokį, 
kad neatskirtum nuo tikrojo? 

— Vargu ar jis atstotų tikrąjį medį, - pasakė Vinteris. 

— Tačiau tik apsvarstykite naudą! Atsibosta vienoje vieto- 
je — pora darbininkų tuojau pertempia jį kitur, kur tik jums 
patinka. Jis niekada nenudžiūtų. Jokios netvarkos: nei krin- 
tančių lapų, nei šakelių, nei paukščių lizdų ar mėšlo. 

— Vienas ar du tokie medžiai gal ir būtų įdomūs. + 

— Kodėl tik vienas ar du? Sutinku, kol kas mums reika- 
lingi miškai, kad atsinaujintų atmosfera. Tačiau netrukus 
rasime jai cheminį pakaitalą. O tada — kam tada dar galės 
būti reikalingi miškai? Ateityje visoje Žemėje liks vien tik 
dirbtiniai medžiai. Mes išvalysime planetą. 

— Ar manote, — įsiterpė vyriškis, vardu Gouldas, - kad 
nebeliks visiškai jokios augmenijos? 

— Kaip tik taip. Jūs kasdien skutate barzdą. O mes vieną 
gražią dieną nuskusime planetą. 

— Įdomu, kaip tai patiks paukščiams? 

— Nebebus jokių paukščių. Dirbtiniame medyje tupės 


dirbtiniai paukščiai, ir visi čiulbės paspaudus mygtuką namo 

viduje. Kai atsibos, juos bus galima išjungti. Irgi nepapras- 
tai patogu. Nei pribarstytų plunksnų, nei lizdų, nei kiauši- 
nių, nei purvo. 

— Atrodo, lyg norėtumėte sunaikinti visą biologinę gyvy- 
bę, - pasakė Markas. 

— O kodėl gi ne? Paprasta higiena. Paklausykite, draugai. 
Jeigu pakeliate nuo žemės kokį puvėsį ir pamatote juo šliau- 
žiant kokią nors gyvybės formą, argi nešūktelite: „Oi, kokia 
bjaurybė! Jis gyvas“, ir kuo greičiau nesviedžiate jo šalin? 

— Taigi? — paragino Vinteris. 

— Argi jūs, ypač jūs, anglai, nesibjaurite bet kokia orga- 
nine gyvybe, išskyrus savo kūną? Ir net šiam apdoroti išgal- 
vojote kasdienį dušą. 

— Tiesa. 

— Argi ne biologiniai produktai yra pati bjauriausia subs- 
tancija pasaulyje? Mineralai švarūs. Tai organizmai išskiria 
tikrąją bjaurastį: prakaitą, gleives, ekskrementus. Argi pati 
tyrumo idėja nėra puikus pavyzdys? Netyrumo ir biologijos 
sąvokos dera tarpusavyje. 

— Kur jūs sukate, profesoriau? — paklausė Gouldas. - Juk 
mes ir patys esame biologinės būtybės. 

— Sutinku. Čia ir yra visa esmė. Mumyse biologinė gy- 
vybė pagimdė Protą. Ji savo padarė. Ir mums jos daugiau 
nebereikia. Mes nebenorime, kad mūsų pasaulyje ir toliau 
knibždėtų biologinė gyvybė lyg kokie pelėsiai, kurie plin- 
ta, veisiasi, pumpuruojasi ir galų gale pūva. Privalome ja 
nusikratyti. Aišku, ne iš karto. Bet pamažu mes išmoksi- 
me. Mūsų smegenys galės gyventi su vis mažiau ir mažiau 
kūno, kol pagaliau galėsime sudaryti savo kūnus tiesiogiai 
iš chemikalų ir nebereikės palaikyti jų gyvybės mirusiais 
augalais ir gyviais. Išmoksime daugintis žmogiškojo orumo 
vertesniu būdu. 


— Netikiu, kad jis bus malonesnis, - prunkštelėjo Vinteris. 

— Mano drauge, bet jūs patys baigiate atskirti malonumą, 
kaip jį vadinate, nuo vaisingumo. Pats malonumas jau pra- 
deda nykti. Fui! Žinau, kad ne apie tai galvojate. Bet paž- 
velkite į Anglijos moteris. Šešios iš dešimties yra frigidiš- 
kos, tiesa? Pati gamta pradeda išstumti anachronizmą. Kai ji 
baigs darbą, tik tada taps įmanoma tikroji civilizacija. Jei bū- 
tumėte valstietis, lengviau tai suprastumėte. Kas gi bandytų 
arti pasikinkęs eržilą? Ne, ne, pirma reikia jį iškastruoti. Kol 
bus lytis, niekada nesulauksime nei tvarkos, nei ramybės, 
nei disciplinos. Tik jos atsisakę žmonės taps tikrai socialūs. 

Pasibaigus pietums, kai visi kilo nuo stalo, Filostratas 
šnipštelėjo Markui į ausį: 

— Šįvakar jums nepatarčiau rodytis bibliotekoje. Supran- 
tate? Pakliuvote į nemalonę. Geriau eime pas mane truputį 
pasišnekučiuoti. 

Markas, maloniai nustebęs, kad įvykus naujajam nesu- 
sipratimui su direktoriaus pavaduotoju Filostratas vis dėlto 
liko jam palankus ir draugiškas, nusekė paskui. Juodu nuėjo 
į italo svetainę antrame aukšte. Markas atsisėdo priešais ži- 
dinį, kambario šeimininkas liko vaikščioti pirmyn atgal. 

— Man tikrai labai gaila, mano jaunasis drauge, — kalbėjo 
jis, - kad jums vėl iškilo nesklandumų su direktoriaus pava- 
duotoju. Tai reikia sutvarkyti, suprantate? Jei jis kviečia čia 
jūsų žmoną, kodėl nenorite jos atsivežti? 

— Ką gi, —- atsakė Markas, - man į galvą neatėjo, kad 
tai toks svarbus klausimas. Maniau, jis pasiūlė tiktai iš 
mandagumo. 

Jo nenoras matyti Belberyje Džeinę jau buvo gerokai ap- 
tirpęs nuo per pietus išgerto vyno ir nuo baimės būti išmes- 
tam iš bibliotekos būrelio. 

— Klausimas tikrai nėra itin svarbus, — atsakė Filostra- 
tas. — Tačiau turiu pakankamai priežasčių manyti, kad taip 


sugalvojo ne Vinteris, o pats Galva. 

— Galva? Ar kalbate apie Džulsą? — nustebęs paklausė 
Markas. — Visada maniau, kad jis neturi tikros valdžios ins- 
titute. Ir kodėl jam turi rūpėti mano žmona? 

— Jūs klydote, — atsakė Filostratas. - Mūsų Galva turi ti- 
krą valdžią. 

Markui pasirodė, kad italas šiuos Žodžius pasakė gana 
keistu balsu. Kurį laiką abu tylėjo. 

— Visa tai tiesa, - pagaliau tarė Filostratas, — tai, ką kalbė- 
jau per pietus. 

— O kuo čia dėtas Džulsas? Argi tai jo reikalas? 

— Džulsas? — perklausė Filostratas. — Kodėl apie jį kalba- 
te? Juk sakiau, kad tai tiesa. Pasaulis, kurio siekiu, bus to- 
bulai tyras. Grynoji mintis ir sterilūs akmenys. Kas labiau- 
siai žeidžia Žmogaus orumą? Gimimas, kopuliacija ir mirtis. 
O jeigu atrastume, kaip žmogus gali gyventi išvengdamas 
visų trijų? 

Markas tylėjo. Filostratas kalbėjo ir elgėsi taip keistai, kad 
jis pradėjo abejoti, ar pašnekovas sveikas ir blaivus. 

— Jūsų žmona man visiškai nesvarbi, - kalbėjo toliau Fi- 
lostratas. — Ką man veikti su kieno nors žmona? Man bjauru 
net pagalvoti apie tokius dalykus. Tačiau jeigu jie atkreipė 
į tai dėmesį... Paklausykite, drauge, pagrindinis klausimas 
toks, ar jūs tikrai norite būti vienas iš mūsų. 

— Nevisiškai jus suprantu. 

— Nejau norite likti paprastas samdinys? Tačiau dabar jau 
esate nuėjęs per toli, kad toks liktumėte. Pone Studokai, 
nuo dabartinio jūsų apsisprėndimo priklauso visa tolesnė 
jūsų karjera. Jei mėginsite trauktis, jus ištiks to kvailio Hin- 
gesto likimas. Tačiau jei iš tikrųjų prisidėsite prie mūsų, 
pasaulis... oi, ką aš kalbu... visa visata bus po jūsų kojomis. 

— Savaime suprantama, aš noriu prisidėti prie jūsų, — at- 
sakė Markas. Jį palengva užvaldė susižavėjimas. 

— Galva mano, kad negalite būti tikrai vienas iš mūsų, kol 


neatsivežėte čia savo žmonos. Jis nori turėti jus visą ir viską, 

kas yra jūsų, — arba nieko. Jūsų žmona taip pat turi prisidėti. 
Ji taip pat turi būti viena iš mūsų. 

Ši pastaba Marką paveikė lyg ledinio vandens šliūkštelė- 
jimas. Ir vis dėlto... ir vis dėlto... šiame kambaryje, stebint 
mažoms aštrioms profesoriaus akutėms, mintis apie Džeinę 
atrodė nereali. 

— Jūs tai išgirsite iš paties Galvos lūpų, — netikėtai pasakė 
Filostratas. 

— Argi Džulsas čia? 

Nieko neatsakęs Filostratas staiga nusisuko, nuėjo prie 
lango ir staigiu judesiu atitraukė užuolaidas. Tada išjungė 
šviesą. Rūkas jau buvo išsisklaidęs, pūtė stiprus vėjas. Ne- 
didelės debesų atplaišos skriejo žvaigždėtu dangumi kartais 
trumpam uždengdamos mėnulio pilnatį, - Markas niekad 
nebuvo matęs tokios ryškios pilnaties, - kuri nemirksinčia 
akimi žvelgė į juos. Ji atrodė lyg kamuolys, besiritantis per 
debesis. Svetainę užliejo šalta šviesa. 

— Štai nuostabus pasaulis, — pasakė Filostratas. — Švarus 
ir tyras. Tūkstančiai kvadratinių mylių nugludinto akmens 
ir nei žolės stiebelio, nei kerpės, nei kruopelės dulkių. Nėra 
net oro. Mano drauge, ar kada pagalvojote, kaip puiku pasi- 
vaikščioti po tokį pasaulį? Nei erozijos, nei nykimo. Kalnų 
smailės, aštrios lyg adatos, galėtų persmeigti jums ranką. 
Aukštos lyg Everestas ir stačios lyg namo siena uolos. O už 
jų nusidriekia juodesni už naktį šešėliai, kuriuose viešpatau- 
ja neįsivaizduojamas šaltis. Tačiau tiktai ženkite žingsnį iš to 
šešėlio, ir į akis jums smogs neįmanoma šviesa, o akmenys 
nudegins pėdas. Čia karštis viršija virimo temperatūrą. Jūs 
juk mirtumėte, tiesa? Tačiau net tada nevirstumėte purvu. 
Po valandėlės iš jūsų liktų tiktai pelenų krūvelė — trupu- 
tis švarių, baltų miltelių. Ir įsidėmėkite — jokio vėjo, kuris 
juos išnešiotų. Kiekviena dulkė liks savo vietoje, ten, kur 
ir mirėte, iki pasaulio pabaigos... Kokia nesąmonė. Visata 


neturės pabaigos. 


203 


— Taip. Miręs pasaulis, - žvelgdamas į Mėnulį ištarė 
Markas. 

— Ne! - atsakė Filostratas. Jis priėjo prie pat Marko ir 
ėmė kalbėti beveik pašnabždomis, atrodė, kad cypsi pelė ar 
šikšnosparnis. — Ne. Tenai yra gyvybė. 

— Ar mes tai žinome? 

— O, si. Protingos būtybės. Giliai po paviršiumi. Didinga 
rasė, pažengusi toliau nei mes. Įkvepiantis pavyzdys. Tyra 
rasė. Jie išvalė savo pasaulį, atsikratė (beveik) biologinio 
šlamšto. 

— Bet kaip?.. 

— Jiems nebereikia nei gimti, nei gimdyti, nei mirti, vien 
tik žemesnieji sluoksniai, tik jų canaglia dar tai daro. Šei- 
mininkai nebe. Jie išlaikė savo protą, nors naudodamiesi 
taikomąja biochemija sunaikino kūnus. Jiems nebereikia 
organinio maisto. Ar suprantate? Jie jau beveik laisvi nuo 
gamtos, su ja juos tesieja plonutis menkutis siūlelis. 

— Nejaugi visa tai, — Markas parodė į didžiulį negyvą Mė- 
nulio diską, —- jų darbas? 

— Kodėl gi ne? Jeigu sunaikinsite visą augmeniją, netru- 
kus sunyks ir atmosfera, ir vanduo. 

— Bet kam šito reikia? 

— Paprasta higiena. Kam jiems reikia organizmų knibž- 
dėte knibždančio pasaulio? Ir jie atsikratys organizmų. Jūs 
matote ne visą paviršių. Ten vis dar yra gyventojų — lauki- 
nių. Kitoje pusėje yra vieta, kur dar likę ir vandens, ir oro, 
ir miškų — taip, ir bakterijų, ir puvimo. Tačiau jie pama- 
žu skleidžia tvarką po visą rutulio paviršių. Dezinfekuoja. 
Laukiniai kovoja su jais. Apačioje, urvuose ir galerijose, 
vyksta žiaurūs mūšiai. Tačiau viršų ima didingoji rasė. Jeigu 
galėtumėte pažvelgti į kitą Mėnulio pusę, pamatytumėte, 
kaip metai po metų vis mažėja biologinis purvas, kaip šva- 
rūs akmenys pamažu naikina tą dulsvą žalsvai melsvą dėmę. 


Lyg valytų pajuodusį sidabrą. 

— Bet kaip mes tai sužinojome? 

— Papasakosiu kada nors kitą kartą. Galva turi daugy- 
bę informacijos šaltinių. Dabar kalbu vien norėdamas jus 
įkvėpti. Pasakoju, kad žinotumėte, ką įmanoma padaryti ir 
ką mes rengiamės daryti čia. Šis institutas — Dio meo, jis 
siekia didesnio tikslo nei greitesni traukiniai, vakcinacija ar 
vėžio gydymas. Jis siekia nugalėti mirtį, įveikti biologinę 
gyvybę, jei taip aiškiau. Nes tai beveik tas pat. Jis siekia per- 
plėšti tą biologinės gyvybės kokoną, kuriame gimė protas, 
sukurti naująjį žmogų, nepriklausomą nuo gamtos. Gamta 
tėra kopėčios, kuriomis mes užlipome, netrukus bus galima 
nuspirti jas šalin. 

— Nejaugi tikrai tikite, kad kada nors rasime priemonių 
išlaikyti smegenis gyvas neribotą laiką? 

— Mes jau pradėjome. Pats Galva... 

— Nagi, — paragino Markas. Širdis daužėsi lyg pašėlusi, jis 
pamiršo ir Džeinę, ir Viterį. Štai pagaliau bent kas tikro! 

— Pats Galva pergyveno mirtį, jūs galėsite šįvakar jį pa- 
matyti. 

— Argi Džulsas mirė? 

— Fui! Džulsas yra niekas. Ne jis mūsų Galva. 

— Tai kas tada? 

Staiga pasigirdo beldimas į duris ir kažkas nelaukdamas 
kvietimo įėjo. 

— Ar mūsų jaunasis bičiulis pasirengęs? — paklausė Strai- 
ko balsas. 

— Taip, taip. Pone Studokai, jūs juk pasirengęs? 

— Tu jam viską paaiškinai? — paklausė Straikas. Jis atsisu- 
ko į Marką, kambarį užliejusioje mėnesienoje Markas vos 
atpažino veidą, nes bespalvė šalta šviesa gerokai paryškino 
visas raukšles ir šešėlius. 

— Jaunuoli, ar norite galutinai tapti vienas iš mūsų? — pa- 


klausė Straikas. — Kai pridėsite ranką prie žagrės, jau nebe- 

galėsite pasukti atgal. Be jokių išlygų. Jus kviečia Galva. Ar 
suprantate — Galva! Jūs pamatysite tą, kuris buvo nužudy- 
tas, tačiau tebėra gyvas. Jėzaus prisikėlimas Biblijoje tėra 
simbolis, o jūs netrukus pamatysite, ką jis reiškia. Štai paga- 
liau tikrasis Žmogus, ir jis reikalauja mūsų ištikimybės. 

— Apie ką judu kalbate? — netekęs kantrybės paklausė 
Markas. Nuo įtampos jo balsas nuskambėjo šaižiai. 

— Mano draugas visiškai teisus, - atsakė Filostratas. — 
Mūsų Galva yra pirmasis naujas žmogus, pirmasis žmogus, 
kuris gyvena po biologinio kūno mirties. Gamtos požiūriu jis 
yra miręs, ir jei gamta būtų paėmusi viršų, jo smegenys dabar 
jau pūtų kape. Bet mažiau nei už valandos jis kalbės su jumis 
ir, — Mano patarimas jums, drauge, — jūs jam paklusite. 

— Tačiau kas jis? 

— Fransua Alkasanas, — atsakė Filostratas. 

— Tas, kuris buvo giljotinuotas? — paklausė Markas gau- 
dydamas kvapą. 

Abi galvos linktelėjo. Abu veidai buvo visai arti ir toje 
siaubingoje šviesoje abu atrodė lyg ore kabančios kaukės. 

— Jūs išsigandote? — paklausė Filostratas. — Netrukus pra- 
eis. Mes jums siūlome tapti vienu iš mūsų. Galėtumėte bi- 
joti, jei būtumėte pašalietis, paprastas canaglia. Tai didžiu- 
lės galios pradžia. Jis gyvens amžinai. Laikas yra nugalėtas. 
Erdvė taip pat netrukus bus nugalėta. Vienas iš mūsų jau 
keliavo kosmine erdve. Tiesa, jis buvo nugalėtas ir žuvo, o 
jo užrašai nėra tikslūs ir mes dar negalime atkurti jo kosmi- 
nio laivo. Tačiau šis sunkumas bus įveiktas. 

— Tai nemirtingo ir visur esančio žmogaus pradžia, — pa- 
sakė Straikas. — Žmogus sėdės visatos soste. Štai ką reiškė 
visos pranašystės. 

— Be abejonės, - toliau kalbėjo Filostratas, — iš pradžių 
šią galią turės keletas — labai mažai žmonių. Išrinktieji am- 


žinajam gyvenimui. 


206 


— O vėliau ją turės visi? — paklausė Markas. 

— Ne, — atsakė Filostratas. — Ją turės vienas žmogus. Mano 
drauge, jūs gi ne kvailys, tiesa? Visos tos šnekos apie žmo- 
gaus pergalę prieš gamtą — abstraktaus žmogaus — tėra tušti 
plepalai, skirti canaglia. Jūs žinote ne blogiau už mane, kad 
žmogaus galia gamtai reiškia vienų Žmonių galią kitiems, 
naudojant gamtą kaip įrankį. Nėra tokio padaro kaip žmo- 
gus — tai tiktai žodis. Tėra žmonės. Ne! Ne šiaip žmogus 
bus visagalis, bet koks nors konkretus žmogus, nemirtingas 
žmogus. Mūsų Galva, Alkasanas, yra pirmasis bandymas. 
Vėliau bus kas nors kitas. Gal jūs. Gal ir aš. 

— Tada Karalius viešpataus pagal teisumą, — kalbėjo 
Straikas. — Jūs laikėte visa tai mitologija. Manėte, jei frazė 
„Žmogaus Sūnus“ apaugo legendomis, tai Žmogus nieka- 
da neturės sūnaus, kurio rankose bus sutelkta visa valdžia. 
Tačiau tai įvyks. 

— Nieko... nieko nesuprantu, — sušnibždėjo Markas. 

— Betgi viskas labai paprasta, — atsakė Filostratas. — Mes 
radome būdą, kaip atgaivinti mirusį žmogų. Jis buvo gana 
išmintingas jau gyvendamas biologinį gyvenimą. Dabar 
jis gyvena amžinai ir tampa vis išmintingesnis. Vėliau mes 
rasime būdų palengvinti jiems gyvenimą, nes tenka pri- 
pažinti, kad kol kas šis antrasis gyvenimas nėra itin malo- 
nus. Suprantate? Vėliau kai kuriems jis taps labai malonus, 
o kai kuriems galbūt ir ne. Mes bet ką galėsime priversti 
gyventi prieš jo valią. Tas, kuris pagaliau valdys visatą, dalys 
šį gyvenimą kam panorėjęs. Ir niekas negalės atsisakyti šios 
dovanėlės. 

— Taigi, — tarė Straikas, — grįžta tiesos, kurias jūs išmoko- 
te ant motinos kelių. Dievas turės galią skirti amžiną palai- 
mą ar amžiną bausmę. 

— Dievas? — nustebo Markas. - O kuo Jis čia dėtas? Aš 


netikiu Dievo. 

— Drauge mano, - pasakė Filostratas, - bet argi tai, 
kad Dievo nebuvo praeityje, reiškia, kad jo negali būti ir 
ateityje? 

— Argi nesuprantate, kad siūlome jums neapsakomą šlo- 
vę, siūlome dalyvauti kuriant visagalį Dievą? Čia, šiuose 
namuose, jūs pamatysite pirmąjį tikrojo Dievo modelį. Jis 
yra žmogus — arba būtybė, sukurta žmonių, — kuris galų 
gale užžengs į visatos sostą. Ir valdys amžinai. 

— Ar eisite su mumis? Jis jus kvietė. 

— Žinoma, jis eis. Nejau jis mano, kad galės atsisakyti ir 
likti gyvas? 

— O tas mažas nesusipratimas dėl žmonos... - pridūrė 
Filostratas. — Juk nepradėsite ginčytis dėl tokio banalaus 
dalyko. Ir darysite, kas bus pasakyta. Niekas neprieštarauja 
Galvai. 

Markas jau iš niekur nebelaukė pagalbos, tik jautė spar- 
čiai nykstant alkoholio sukeltą linksmumą, atmintyje ne- 
aiškiai šmėstelėjo šviesios su Džeine praleistos valandos ir 
draugų, turėtų prieš ateinant į Braktoną, veidai, tada gyve- 
nimas turėjo visai kitokį skonį nei šis dabar jį supantis siau- 
bas. Ir tie du bjaurūs mėnesienos užlieti veidai. Ir baimė. 
Ką jie jam darys, jeigu jis išdrįs atsisakyti? Greta baimės 
buvo instinktyvus jauno žmogaus tikėjimas, kad jei dabar ir 
nusileis, išaušus rytui viskas stos į savo vėžes. O greta bai- 
mės ir vilties net dabar vis dar buvo gana malonus jaudulys 
būti pašvęstam žinoti tokią didingą paslaptį. 

— Taip, — atsakė jis, balsas trūkinėjo, — taip... žinoma... 
einu. 

Jie išsivedė jį. Koridoriai jau buvo tušti, kalbos ir juo- 
kas bendruosiuose kambariuose nutilę. Markas suklupo ir 
juodu paėmė jį už parankių. Eiti reikėjo ilgai: tie begaliniai 
koridoriai vienas po kito, vėliau prasidėjo vietos, kur jis dar 


nebuvo užklydęs, jie atrakino vienas duris, vėliau kitas, įėjo 

į patalpą, kur degė visos šviesos ir sklido keisti kvapai. Tada 
Filostratas kažką pasakė į vamzdelį sienoje ir atsidarė dar 
vienos durys. 

Markas atsidūrė ryškiai apšviestame kambaryje, prime- 
nančiame operacinę, čia atsidavė vaistais ir buvo daugybė 
blizgančių instrumentų. Juos pasitiko nepažįstamas jaunuo- 
lis baltu chalatu. 

— Nusivilkite viršutinius rūbus, — paliepė Filostratas. 

Rengdamasis Markas pastebėjo, kad priešinga kamba- 
rio siena padengta kažkokių prietaisų skalėmis. Žemiau iš 
sienos kyšojo galybė lanksčių vamzdelių, jie visi buvo nu- 
linkę žemyn ir dingo po grindimis. Virpantys ir švelniai 
pulsuojantys vamzdeliai, mirksinčios skalės atrodė lyg pa- 
baisos čiuptuvai ir akys. Tas jaunuolis neatitraukė akių nuo 
virpančių skalių strėlyčių. Kai visi trys nusivilko viršutinius 
drabužius, nusiplovė rankas ir nusiprausė veidus, Filostratas 
iš stiklinio konteinerio dideliu pincetu ištraukė jiems bal- 
tus sterilius rūbus. Paskui dar davė jiems chirurgų dėvimas 
kaukes ir pirštines. Stojo trumpa tyla, kol Filostratas apžiū- 
rinėjo prietaisus. 

— Taip, taip, —- pasakė jis pagaliau. —- Kiek daugiau oro. 
Iki nulis trijų. Paleiskite kambario orą, lėtai, iki galutinės 
padalos. Dabar šviesos. Dabar oro į kamerą. Kiek mažiau 
skiedinio. Na štai. — Jis atsisuko į Straiką ir Stuoką:- Ar 
judu pasirengę? 


Ir nuvedė juos prie durų skalėmis padengtoje sienoje. 

SARACĖNO GALVA 


— Tai buvo pats blogiausias iš visų mano sapnų, — kitą rytą 
pasakė Džeinė. Ji sėdėjo Žydrojoje menėje kartu su Vadovu 
ir Greise Aironvud. 

— Taip, — atsiliepė Vadovas. — Kol neprasidėjo tikrasis 
mūšis, jūsų postas, ko gero, yra pats sunkiausias. 

— Sapnavau tamsų kambarį, jame keistai kvepėjo ir gau- 
dė. Vėliau užsidegė šviesos, bet labai silpnos, aš ilgai nesu- 
pratau, į ką žiūriu. O kai supratau... turėjau labai pasisteng- 
ti, kad neprabusčiau. Pamaniau, kad matau ore sklandantį 
veidą. Ne galvą, bet veidą, jei suprantate, ką noriu pasakyti. 
Buvo nosis, barzda ir akys, — na, akių aš nemačiau, jas slėpė 
tamsūs akiniai, — bet atrodė, kad virš akių daugiau nieko 
nėra. Tačiau kai labiau pripratau prie menko apšvietimo, 
manęs vos nesupykino. Pamaniau, kad veidas lyg koks sku- 
duras kabo po kažkokiu balionu. Bet geriau įsižiūrėjusi su- 
pratau, kad klydau. Gal buvo panašiau į didžiulį turbaną, 
apsuktą aplink galvą... net negaliu papasakoti. Ten buvo 
galva, galvos likutis, viršutinė dalis nupjauta ir... ir... iš ten 
kažkas kyšojo, tarsi pulsavo. Lyg ir išsipūtusi masė, pūpsanti 
vietoj kiaušo. Aptempta elastinga plėve. Buvo matyti, kaip 
ji trūkčioja. Net taip persigandusi, prisimenu, pagalvojau: 
„Ak, nužudykite, nužudykite jį. Neleiskite jam kankin- 
tis.“ Bet tik akimirką, nes palaikiau jį gyvu, tikrai. Jis buvo 


žalsvas, burna pravira ir visai sausa. Suprantate, labai ilgai 

žiūrėjau į jį, ir nieko daugiau. Netrukus pastebėjau, kad iš 
tikro jis nekabo ore. Jis buvo pritvirtintas prie atramos ar 
lentynos, galbūt pjedestalo, net nežinau, kaip tiksliai apibū- 
dinti, ir apačioje kažkas kabojo. Tai yra kabojo nuo kaklo. 
Taip, buvo kaklas ir kažkas panašaus į apykaklę, tačiau Žže- 
miau nebuvo nieko, nei pečių, nei kūno. Tiktai tie kabantys 
vamzdeliai. Sapne pagalvojau, kad tai nauja žmonių rūšis, 
kurie turi tiktai galvą ir vidurius: tuos kabančius vamzdelius 
palaikiau žarnomis. Tačiau netrukus supratau, net nežinau 
kaip, kad tie vamzdeliai dirbtiniai. Ploni guminiai vamzde- 
liai ir pūslelės, ir kažkokios metalinės dėžutės. Nesupratau, 
kam jie reikalingi. Visi vamzdeliai apačioje suėjo į sieną. 
Tada pagaliau kažkas nutiko. 

— Džeine, ar gerai jautiesi? — paklausė Greisė Aironvud. 

— Taip, — atsakė ji, — kol kas taip. Tiktai nesinori to pasa- 
koti. Na, staiga tarsi įjungus kokį variklį burna ėmė pukšėti, 
kažkaip sausai, lyg gergžtų. Iš pradžių retai, paskui grei- 
čiau ir lyg ritmingai — puf puf puf lyg kvėpavimo parodija. 
Tada nutiko baisiausia — burna pradėjo seilėtis. Žinau, kad 
tai kvailai skamba, bet man jo tarsi pagailo, nes jis neturėjo 
rankų seilėms nusišluostyti. Palyginti su visais kitais daly- 
kais, tai atrodo smulkmena, tačiau tada atrodė kitaip. Paskui 
galva pradėjo judinti lūpas ir net laižytis. Atrodė, lyg kas 
pamažu jungtų kokį mechanizmą. Matyti, kad jis taip daro, 
lyg būtų gyvas, o seilės varva per pažaliavusią tarsi lavono 
barzdą... Tada įėjo trys baltai apsivilkę žmonės su kaukėmis, 
jie judėjo labai atsargiai, tarsi bijodami ką sudaužyti. Vienas 
jų buvo labai didelis, storas vyras, kitas aukštas ir labai lie- 
sas, o trečias... — Džeinė nutilo lyg pritrūkusi kvapo. — Tre- 
čiasis... atrodo, tai buvo Markas... tai yra mano vyras. 

— Jūs abejojate? — paklausė Vadovas. 

— Ne, — atsakė Džeinė. —- Ten buvo Markas. Pažinau jo 
eiseną. Ir jo batus. Ir balsą. Ten tikrai buvo Markas. 

— Man labai gaila, - pasakė Vadovas. 

— Tada, — toliau pasakojo Džeinė, — visi trys priėjo ir su- 
stojo pusračiu aplink Galvą. Nusilenkė jai. Negalėjau su- 
prasti, ar ji žiūri į juos, nes akis dengė tie akiniai. Ir vis 
pukšėjo. Paskui prabilo. 

— Angliškai? — paklausė Greisė Aironvud. 

— Ne, prancūziškai. 

— Tr ką pasakė? 

— Na... aš prastai kalbu prancūziškai. Beveik nieko nesu- 
pratau. Galva kalbėjo labai keistai. Pradėjo tarsi dūstantis 
žmogus. Be jokios intonacijos. Žinoma, ji negalėjo ir pasi- 
sukti ar gestikuliuoti kaip... kaip gyvas žmogus. 

— Ar ką nors supratote? — paklausė Vadovas. 

— Beveik nieko. Storulis, atrodo, vertė Markui. Galva kal- 
bėjo jam. Markas mėgino atsakyti. Jį aš šiek tiek supratau, 
prancūziškai jis kalba ne geriau už mane. 

— Ką jis pasakė? 

— „Ryt poryt padarysiu, jei tik bus įmanoma“, maždaug 
taip. 

— Ir viskas? 

— Beveik. Matote, Markui buvo bjauru. Aš supratau. Pri- 
simenu, tiesiog kvaila, kad sapne norėjau jam tai pasakyti. 
Mačiau, kad jis tuoj parpuls. Tikriausiai bandžiau surikti 
tiems dviem: „Jis tuojau pargrius.“ Bet, žinoma, negalėjau. 
Ir dar Marką pykino. Tada jie išvedė jį. 

Kurį laiką visi trys tylėjo. 

— Viskas? — paklausė mis Aironvud. 

— Taip, —- atsakė Džeinė. — Viskas, ką aš prisimenu. Tada 
turbūt pabudau. 

Vadovas giliai įkvėpė. 

— Ką gi, —- pasakė jis žvilgtelėdamas į mis Aironvud, — 
viskas pamažu aiškėja. Tikriausiai reikia tuojau pat sušaukti 
pasitarimą. Ar visi namie? 

— Ne. Ponas Dimlis išvažiavo į Edžestoną, pas savo stu- 
dentus. Grįš tiktai vakare. 

— Tada pasitarimas bus šįvakar. Padarykite viską, kas bū- 
tina. — Jis truputį patylėjo ir tada kreipėsi į Džeinę: —- Jums 
tikriausiai labai sunku, mieloji, bet jam dar blogiau. 

— Norite pasakyti, Markui? 

Vadovas linktelėjo. 

— Taip. Negalvokite apie jį labai blogai. Jis kenčia. Jei mes 
pralaimėsime, visi kartu su juo žūsime. Jei laimėsime, išgel- 
bėsime jį, jis dar negali būti giliai įklimpęs. — Vadovas paty- 
lėjo, nusišypsojo ir pridūrė: - Mes jau beveik pripratome rū- 
pintis nuklydusiais vyrais. Vargšelės Aivės vyras kalėjime. 

— Kalėjime? 

— Taip, už paprastą vagystę. Tačiau neblogas vaikinas. 
Jam viskas bus gerai. 

Pamačius sapne tikrąją Marką supančią aplinką ir jo ben- 
drus Džeinę apėmė siaubas, tačiau šis siaubas vis dėlto buvo 
didingas, susijęs su didele paslaptimi. Netikėtas Marko pa- 
dėties palyginimas su paprasčiausio kalinio padėtimi kirto 
jai lyg botagas. Džeinė tylėjo. 

— Ir dar vienas dalykas, —- tarė Vadovas. —- Ar nepriešta- 
rausite, jeigu nepakviesiu jūsų į šio vakaro pasitarimą? 

— Ne, sere, - atsakė Džeinė, mintyse iš tikrųjų net labai 
prieštaraudama. 

— Matote, Makfėjus mano, kad išgirdusi tai, kas bus kal- 
bama, jūs susidarysite tam tikrą įspūdį, o tai gali paveikti 
jūsų sapnus. Ir jam nelengva paprieštarauti. Jis yra mūsų 
skeptikas, labai svarbus asmuo. 

— Taip, suprantu, — atsakė Džeinė. 

— Be abejonės, jums nereikia girdėti tiktai tų dalykų, apie 
kuriuos mes dar nedaug žinome. Jums negalima klausytis 
mūsų spėlionių, negalima dalyvauti, kai mes sukame gal- 
vą ir darome prielaidas. Tačiau nemanome slėpti nuo jūsų 
šių namų istorijos. Makfėjus net užsispyrė pats jums viską 
papasakoti. Jis baiminasi, kad mano ar Greisės pasakojimas 
gali būti nevisiškai objektyvus. | 

— Suprantu. 

— Norėčiau, kad pamėgtumėte jį, jeigu galite. Jis labai se- 
nas mano draugas. Gali tapti nepamainomu žmogumi, jeigu 
mes pralaimėsime. Labai svarbu turėti tokį žmogų savo pu- 
sėje pralaimint mūšį. Bet neįsivaizduoju, ką jis darys, jeigu 
mes nugalėsime. 

Kitą rytą Markas pabudo plyštančia galva. Ypač skaudėjo 
pakaušį. Prisiminė, kad buvo pargriuvęs — tada ir susitren- 
kė galvą — tame kitame kambaryje, kur buvo su Filostra- 
tu ir Straiku... Tada, pasak vieno poeto, „savo atmintyje 
aptiko deginantį prisiminimą“. Ak, betgi neįmanoma nė 
akimirkai jo atsikratyti: tai buvo košmaras, kuris turi pra- 
nykti, turi išsisklaidyti dabar, kai jis jau pabudo. Tai absur- 
das. Kartą jis sapnavo, kad per pievą bėga pusė arklio, be 
užpakalinių kojų, iš pradžių jam pasirodė juokinga, tačiau 
vis dėlto ne mažiau ir šiurpu. Šįkart beveik tokia pat nesą- 
monė. Galva be kūno. Kalbanti Galva, galinti kalbėti, kai 
kitame kambaryje atsukami oro ir seilių čiaupai. Jo paties 
galva degte degė nuo šių prisiminimų, tačiau jis negalėjo 
liautis galvojęs. 

Jis žinojo, kad tai tiesa. Bet negalėjo, jų žodžiais tariant, 
priimti jos. Ir pats šito gėdijosi, nes troško būti laikomas 
tvirtu Žmogumi. Tačiau jo tvirtybė tebuvo vaizduotės pa- 
darinys, ne valios, ir dorybės, kurias jam beveik pavyko 
ištremti, vis dar buvo gyvos silpnybių pavidalu. Jis patei- 
sindavo vivisekciją, tačiau niekada nebuvo pats pjaustęs gy- 
vūnų. Jis rekomendavo palengva šalinti kai kurias žmonių 
klases, tačiau niekada nematė, kaip mažos krautuvėlės savi- 
ninkas išvežamas dirbti priverstinių darbų, niekada nematė 
paskutinių iš bado mirštančios senutės auklės akimirkų šal- 
toje mansardoje. Nenutuokė, kokį skonį įgyja taurėje likęs 


jo neišgertas gėrimas. 

Dabar jis turi atsikelti. Ir sugalvoti, ką daryti su Džeine. 
Tikriausiai reikia atsivežti ją į Belberį. Neprisiminė, kada taip 
apsisprendė. Jis turi ją pristatyti, kad išgelbėtų savo gyvybę. 
Nublanko visi ankstesni rūpesčiai dėl darbo ar pakliuvimo į 
elitą. Dabar iškilo gyvenimo ar mirties klausimas. Jie jį tikrai 
nužudys, jei jis atsisakys paklusti, galbūt net to akivaizdo- 
je... O Dieve, jei tik jie sunaikintų tą siaubingą kalbančią 
pabaisą, pritvirtintą ant metalinio stovo. Visos ankstesnės 
baimės, — dabar jis jau žinojo, kad Belberyje visi, išskyrus 
vadovus, visada ko nors bijo, — tebuvo šio dabartinio siaubo 
šešėliai. Jis turi pristatyti Džeinę, jis negali priešintis. 

Negalima pamiršti, kad Marko širdyje krikščioniško ar 
pagoniško kilnumo skiautelės vis dar blaškėsi nenorėda- 
mos pranykti. Jis buvo gavęs ne klasikinį ir net ne mokslinį, 
o tiesiog „šiuolaikinį“ auklėjimą. Jį aplenkė ir religinė, ir 
žmogiškųjų vertybių moralė, nei valstietiškas įžvalgumas, 
nei aristokratiškas garbės supratimas negalėjo jam padėti. 
Jis buvo silpnadvasis žmogus, gebantis sklandžiai dėstyti 
mintis, nepagrįstas tiksliomis žiniomis (jam visada sekėsi 
rašyti rašinius ir apžvalgas), tačiau jį parbloškė pirmoji tikra 
grėsmė. Taip klaikiai gėlė galvą, jautėsi toks silpnas. Laimė, 
dabar kambaryje nuolat laikydavo viskio butelį. Vienas ge- 
ras gurkšnis, ir jis jau pajėgė nusiskusti ir apsirengti. 

Papusryčiauti jau nebespės, tačiau nesvarbu, negalėtų nu- 
ryti nė kąsnio. Išgėręs keletą puodelių stiprios juodos kavos 
nuėjo į rašomąjį. Ilgai prasėdėjo čia piešdamas įvairias figū- 
ras ant sugeriamojo popieriaus. Dabar, kai reikėjo pradėti 
rašyti laišką Džeinei, tai pasirodė absoliučiai nebeįmanoma. 
Ir kam jiems prireikė Džeinės? Viduje kažkas tarsi trūko. 
Būtent Džeinės iš visų pasaulio žmonių! Ar jie ves ją pas 
Galvą? Pirmąkart per visą gyvenimą jis pajuto blykstelint 
širdyje lyg ir nesavanaudišką meilę; jis troško, kad niekada 
nebūtų vedęs Džeinės, kad niekada nebūtų jos įtraukęs į šį 
siaubo sūkurį, kuriame nuo šiol jam pačiam lemta gyventi. 

— Ei, Studokai! — netikėtai pasigirdo balsas. - Jau rašai 
savo ŽmMonelei, a? 

— Velnias! — susikeikė Markas. - Man net plunksnakotis 
iškrito. 

— Tai pakelk jį, vaikuti, — patarė mis Hardkastl įsitaisyda- 
ma ant stalo. 

Markas pakėlė ir toliau sėdėjo įsmeigęs žvilgsnį į grin- 
dis. Net mokykloje jis taip nebijodavo savo skriaudėjų ir 
nejausdavo jiems tokios neapykantos, kaip. dabar bijojo ir 
neapkentė šios priešais sėdinčios moters. 

— Turiu tau blogų naujienų, vaikuti, — netrukus pasakė ji. 
Marko širdis nusirito į kulnus. — Pakelk jas vyriškai, Studokai. 

— Kas atsitiko? 

Ji atsakė ne iš karto ir Markas suprato, kad ji stebi jį, mė- 
gaujasi padarytu įspūdžiu. 

— Juk žinai, kad rūpinuosi tavo žmonele, tai faktas, — iš- 
tarė pagaliau. 

— Ką čia kalbi? — šįkart jau pakėlęs akis rūsčiai paklausė 
Markas. Tarp jos dantų styrantis cigaras dar buvo neuždeg- 
tas, tačiau emocinę būklę išdavė rankoje laikomi degtukai. 

— Aš rūpinuosi ja, - pasakė mis Hardkastl, — ir tavimi, 
meiluti. Vargu ar šiuo metu Edžestonas jai pati tinkamiau- 
sia vieta. 

— Kas jai atsitiko? — suriko Markas. 

— Ššš! — sušnypštė mis Hardkastl. — Tu juk nenori, kad 
kas nors išgirstų. 

— Ar negali man pagaliau pasakyti, kas atsitiko? 

Prieš atsakydama ji dar kiek palūkėjo. 

— Ką žinai apie jos šeimą, Studokai? | * 

— Daug ką. Kuo čia dėta jos šeima? 

— Ar nepastebėjai... nieko... ko nors... keisto? 

— Kokį velnią čia paistai? 

— Nebūk šiurkštus, meiluti. Dėl tavęs darau viską, ką tik 
galiu. Tiktai... na, kai ją mačiau, ji elgėsi keistokai. 

Markas dar nebuvo pamiršęs pokalbio su žmona tą rytą 
prieš išvykstant į Belberį. Širdin įslinko dar viena baimė. 
Galbūt ta šlykšti moteris kalba tiesą? 

— Ką ji sakė? — paklausė jis. 

— Studokai, jei šiuo atžvilgiu jai truputį negerai, — kal- 
bėjo Fėja, — paklausyk mano patarimo ir pasirūpink, kad ji 
kuo greičiau atsidurtų čia. Čia ją tinkamai prižiūrės. 

— Dar nepasakei man, ką ji pasakė ar padarė. 

— Tikrai nenorėčiau, kad ką nors iš mano artimųjų įkištų į 
Edžestono psichiatrijos ligoninę. Ypač dabar, kai mes įvedė- 
me nepaprastąją padėtį. Juk žinai, eilinius pacientus ruošiama- 
si naudoti eksperimentams. Tau tereikia pasirašyti šį popierių 
ir po priešpiečių aš nulėksiu tenai, o vakare ji jau bus čia. 

Markas numetė ant stalo plunksnakotį ir pasakė: 

— Aš nieko panašaus nedarysiu. Kol nežinau, kas iš tiesų 
jai atsitiko. 

— Ne kartą mėginau pasakyti, bet tu vis mane nutrauki. Ji 
nesiliovė kalbėjusi apie kažką, kas įsibrovė į butą arba suga- 
vo ją stotyje (iš jos pasakojimo sunkoka suprasti) ir nudegi- 
no cigaru. O tada, nelaimei, ji pamatė mano cigarą ir - kaip 
tau patinka — identifikavo mane su tuo nesamu persekioto- 
ju. Paskui jau nieko gero nebegalėjau padaryti. 

— Turiu tuojau pat grįžti namo, — pašoko Markas. 

— Še tau kad nori! Tu negali grįžti, — atšovė taip pat pa- 
kildama Fėja. 

— Negaliu? Tučtuojau išvažiuoju, jei visa tai tiesa. 

— Nebūk kvailys, meiluti. Iš širdies kalbu! Ir žinau, ką sa- 
kau. Pakliuvai į velniškai nemalonią padėtį. Jei dabar išvyk- 
tum be leidintė, tai būtų tolygu savižudybei. Pasiųsk mane. 
Tereikia tavo parašo. Tai pati protingiausia išeitis. 

— Bet tik prieš akimirką sakei, kad ji į tave žiūrėti negali. 

— Tai tikrai nesukels sunkumų. Taip, viskas būtų kur kas 
paprasčiau, jei ji mane mėgtų. Klausyk, Studokai, gal tavo 
žmonelė pavydi? 

— Pavydi? Tau? - nepajėgė nuslėpti pasibjaurėjimo 
Markas. 

— Tai kurgi susiruošei? — griežtai paklausė Fėja. 

— Pasikalbėti su direktoriaus pavaduotoju ir iškart namo. 

— Baik. To tikrai nedarysi, nebent norėtum įsigyti tokį 
priešą kaip aš visam gyvenimui, — ir leisk tave perspėti, kad 
blogiau jau nieko nebegalėtum sugalvoti. 

— Ak, eik po velnių, — atrėžė Markas. 

— Grįžk, Studokai, — suriko Fėja. — Palauk! Nebūk idiotas. 

Bet Markas jau buvo vestibiulyje. Akimirksniu tapo vi- 
siškai aišku, ką reikia daryti. Jis užeis pas Viterį, ne prašyti 
leidimo išvykti, bet tiesiog pranešti, kad išvyksta, nes pavo- 
jingai serga jo Žmona; ir nelaukdamas atsakymo išeis, — o 
tada namo. Tolesnė ateitis buvo neaiški, bet tai atrodė nebe- 
svarbu. Markas apsivilko lietpaltį, užsidėjo skrybėlę, užbėgo 
laiptais ir pabeldė į direktoriaus pavaduotojo kabineto duris. 

Atsakymo nesulaukė. Tada pastebėjo, kad durys šiek tiek 
praviros. Jis išdrįso jas stumtelėti ir pamatė viduje nusisu- 
kusį sėdintį direktoriaus pavaduotoją. 

— Atleiskite, sere, — prabilo Markas. — Ar galiu jus ke- 
lioms minutėms sutrukdyti? — Atsakymo nebuvo. — Atleis- 
kite, sere, — kiek garsiau pakartojo Markas, tačiau nusisuku- 
si figūra nei prakalbo, nei sujudėjo. 

Kiek padvejojęs Markas įėjo, tačiau kai apėjęs aplink stalą 
atsisuko į Viterį, jam užėmė kvapą, nes pamanė, kad mato 
lavono veidą. Bet po akimirkos suprato klydęs. Tyliame 
kambaryje buvo girdėti silpnas kvėpavimas. Tačiau Viteris 
nemiegojo, nes jo akys buvo atmerktos. Ir nebuvo praradęs 
sąmonės, nes jo žvilgsnis akimirkai įsmigo į Marką, bet tada 
nuklydo vėl. 

— Atleiskite, sere, — vėl prašneko Markas ir nutilo. 

Direktoriaus pavaduotojas jo nesiklausė. Jis visiškai ne- 
reagavo į Marko balsą ir šiam net pasivaideno, kad direkto- 
riaus pavaduotojo siela, išskridusi iš kūno, tarsi rūkas sklan- 

do kažkokiame kitame, tamsiame ir beformiame pasaulyje, 
slankioja tuščiomis bevandenėmis visatos dykvietėmis. Iš 
šių blyškių pavandenijusių akių tam tikra prasme žvelgė 
begalybė — begalybė be prasmės ir be pavidalo. Kambary- 
je buvo tylu ir šalta: laikrodis sustojęs, o židinys užgesęs. 
Neįmanoma kalbėti su tokiu veidu. Tačiau neįmanoma ir 
išeiti, nes, rodos, tas žmogus jį pastebėjo. Markas išsigando; 
niekad nieko panašaus nebuvo matęs. 

Kai Viteris pagaliau prabilo, jo akys žvelgė pro Marką, 
pro langą už jo, galbūt į dangų. 

— Žinau, kas čia yra, - pasakė jis. — Tai Studokas. Ką 
reiškia šis įsibrovimas? Geriau būtumėte to nedaręs. Eikite 
lauk. 

Tada Markas nebeištvėrė. Visos pastarąsias kelias dienas 
pamažu augusios baimės susitelkė į vieną tašką ir po keleto 
akimirkų jis jau lėkė laiptais žemyn po tris pakopas iškart. 
Perkirto vestibiulį. Atidarė duris ir nudūmė žvyruota alė- 
ja. Vėl viskas pasirodė gana aišku. Priešais įėjimą augo plati 
medžių juosta, pro ją prasiskverbęs toliau laukais bėgo ta- 
kelis. Per pusvalandį juo galima nusigauti į Kotehamptoną, 
o iš ten autobusu į Edžestoną. Apie ateitį jis dabar visiškai 
negalvojo. Svarbūs tebuvo du dalykai: pirma — išsigauti iš 
šito namo, antra — grįžti pas Džeinę. Jį degino beveik fizinis 
ilgesys, tarsi pats jos kūnas skleistų paguodą ir stiprybę, tarsi 
švelni jos oda galėtų nuplauti visą tą purvą, kuriuo jis jautėsi 
apaugęs. Pranyko mintis, kad gali rasti ją išprotėjusią. Jis dar 
buvo jaunas, dar tikėjo laimingomis pabaigomis. Tereikia 
rvžtingai pasimuistyti, ir tas voratinklis plyš, debesys išsi- 
sklaidys ir viskas baigsis laimingai, Markas ir Džeinė gers ar- 
batą svetainėje, tarsi nieko baisaus niekada nebūtų nutikę. 

Jis perėjo kiemą, perkirto kelią, surado takelį po me- 
džiais. Ir staiga sustojo. Šito negali būti. Priešais takeliu 
ėjo žmogaus figūra: aukštas, labai aukštas ir kiek pakumpęs 
žmogus, lėtai slenkantis ir kažką niūniuojantis po nosimi, — 

pats direktoriaus pavaduotojas. Išgaravo visas trapus Marko 
įžūlumas. Jis nuleido galvą ir pasuko atgal. Dar kiek pasto- 
vėjo ant kelio, jam atrodė, kad klaikesnės kančios žmogus 
jau nebegali jausti. Ir sugniuždytas, toks sugniuždytas, kad 
akyse tvenkėsi karčios bejėgiškos ašaros, tarsi primuštas šuo 


lėtai nuspūdino atgal į Belberį. 

Pirmame dvaro aukšte Makfėjus turėjo nedidelį kambarėlį, 
kurį vadino savo kabinetu ir į kurį be jo leidimo neturėjo 
teisės kelti koją jokia moteris. Ir į šį šiaip švarų, tik pri- 
dulkėjusį kabinetą tą vakarą, netrukus po pietų, jis atsive- 
dė Džeinę norėdamas, jo paties žodžiais tariant, „trumpai, 
objektyviai nušviesti padėtį“. 

— Pirmiausia, ponia Studok, norėčiau pasakyti, — pradėjo 
sneką jis, - kad Vadovą pažįstu jau labai seniai, ir didžiąją 
savo gyvenimo dalį jis buvo filologas. Pats aš nesu įsitiki- 
nęs, kad filologiją galima laikyti tikru mokslu, tačiau dabar 
pažymiu tai kaip jo intelektinių gabumų įrodymą. Ir kad 
neprasilenkčiau su tiesa, neimsiu tvirtinti, kaip tvirtinama 
panašiais atvejais, esą jis visuomet turėjęs lakią vaizduotę. 
Tikroji jo pavardė — Rensomas. 

— Ar tas, kuris parašė, „Dialektą ir semantiką“? — paklau- 
sė Džeinė. | 

— Taip. Tai jis, - atsakė Makfėjus. — Taigi, maždaug prieš 
šešerius metus, — visas datas turiu užrašų knygutėje, tačiau 
dabar mus domina ne tai, - jis pirmąkart dingo. Dingo kaip 
į vandenį — jokio pėdsako gal devynis mėnesius. Manėme, 
kur nors nuskendo maudydamasis ar dar kas nutiko. O jis 
staiga atsiranda savo namuose Kembridže, iškart suserga ir 
tris mėnesius išguli ligoninėje. Niekam nepasakoja, kur bu- 
vęs, tiktai keletui artimiausių draugų. 


— Na? — nekantriai paklausė Džeinė. 

— Jis pasakojo, — išsitraukdamas tabakinę ir ypač pabrėž- 
damas žodį „pasakojo“ atsakė Makfėjus, — jis pasakojo, kad 
lankėsi Marso planetoje. 

— Tai yra... jis taip sakė sirgdamas? 

— Ne, ne. Jis taip tvirtina iki šiol. Manykite, ką norite, bet 
tai jo žodžiai. | 

— Aš tuo tikiu, — pasakė Džeinė. 

Makfėjus taip rūpestingai išsirinko žiupsnelį tabako, tarsi 
tie keli grūdeliai būtų kitokie nei visi kiti jo dėžutėje, ir 
prieš sušniaukšdamas juos pasakė: 

— Aš tiktai pateikiu jums faktus. Jis papasakojo, kad jį pa- 
grobė ir nugabeno į Marsą profesorius Vestonas ir ponas 
Devainas — dabar jis vadinasi lordu Feverstonu. Paties Va- 
dovo žodžiais tariant, jis nuo jų pabėgo — įsidėmėkite, Mar- 
se — ir kurį laiką klaidžiojo tenai vienas. Vienas. 

— Tikiuosi, tas Marsas negyvenamas? 

— Mes neturime jokių įrodymų, išskyrus jo pasakojimą. 
Ponia Studok, jūs, be abejo, žinote, kad net čia, Žemėje, vi- 
siškoje vienatvėje žmonės gali patirti keistas sąmonės būse- 
nas. Man net sakė, kad žmogus gali pamiršti savo tapatybę. 

— Tai jis galėjo Marse matyti dalykus, kurių tenai nebuvo? 

— Aš nedarau išvadų, - atsakė Makfėjus. —- Tiktai konsta- 
tuoju faktus. Jis pasakojo, kad tenai gyvena daugybė įvai- 
riausių būtybių; gal todėl ir pavertė savo namus žvėrynu, 
tačiau tai nesvarbu. Tačiau jis paminėjo vienos ypatingos 
rūšies būtybes, kurios šiuo metu mus labiausiai ir domina. 
Jis vadino jas eldilais. 

— Tai kažkokie gyvūnai? 

— Ponia Studok, ar kada nors mėginote apibrėžti žodį 
„gyvūnas“? 

— Tikriausiai ne. Norėjau paklausti, ar... jie protingi? Ar 
kalba? 

— Taip. Jie kalba. Ir yra protingi, o tai, beje, ne visada 
tas pat. 

— Tai ten buvo marsiečiai ? 

— Tai kad ne, jeigu tikėsime jo žodžiais. Jie lankosi Mar- 
se, tačiau tenai negyvena. Jis tvirtina, kad tos būtybės gyve- 
na atvirame kosmose. 

— Tačiau tenai gi nėra oro. 

— Aš tik kartoju jo žodžius. Jis tvirtina, kad jie nekvėpuo- 
ja. Taip pat nesidaugina ir nemiršta. Bet jūs suprantate, kad 
jeigu jo istoriją ir pripažintume, tai šio paskutinio teiginio 
vis dėlto neįmanoma patikrinti. 

— Kaipgi tokios būtybės galėtų atrodyti? 

— Aš tiktai atkartoju jo pasakojimą. 

— Tenorėjau paklausti, kokie jie? 

— Nesu pasirengęs atsakyti į tokį klausimą. 

— Arjie iš tiesų milžiniški? — išsprūdo Džeinei. 

Maktėjus išsišnypštė nosį ir kalbėjo toliau: 

— Svarbiausia šioje istorijoje tai, kad ponas Rensomas 
tvirtina, jog šios būtybės nesiliovė jį lankyti ir grįžus į 
Žemę. Tai tiek apie jo pirmąjį dingimą. Vėliau jis dingo 
antrąkart. Jo nebuvo daugiau nei metus, ir šįkart jis sakė 
buvęs Veneroje — kad jį tenai nugabenę tie eldilai. 

— Ar jie gyvena ir Veneroje? 

— Atleiskite man, tačiau šis jūsų klausimas rodo, kad ne- 
supratote nieko, ką jums kalbėjau. Tos būtybės nėra plane- 
tų gyventojos. Jei tarsime, kad eldilai egzistuoja, tektų įsi- 
vaizduoti juos sklandančius kosminėje erdvėje, nors jie gali 
nutūpti toje ar kitoje planetoje, suprantate, kaip paukščiai 
nutupia tame ar kitame medyje. Jis sako, kad kai kurie iš jų 
labiau susiję su kuria nors planeta, tačiau nėra jos gyvento- 
jai. Jie visiškai kitokios būtybės. 

Kiek patylėjusi Džeinė paklausė: 

— Tikiuosi, jie daugiau ar mažiau draugiški? 

— Kaip tik taip tvirtina ir Vadovas, tačiau, jo žodžiais ta- 
riant, yra viena svarbi išimtis. 

— Kokia? 

— Eldilai, kurie per tūkstančius metų susikaupė mūsų 
pačių planetoje. Parazitų atžvilgiu mums tikriausiai ne itin 
sekasi. Dabar jau priartėjome prie svarbiausio dalyko. 

Džeinė laukė. Ir tylomis stebėjosi, kaip Makfėjus sugeba 
neutralizuoti beveik visą savo pasakojimo keistumą. 

— Trumpai tariant, — pasakė jis, - šiuos namus valdo arba 
būtybės, apie kurias kalbėjau, arba visiška beprotybė. Va- 
dovas mano, kad tų eldilų padedamas jis susekė sąmokslą 
prieš žmoniją; ir jų vadovaujamas organizuoja pasipriešini- 
mą — jei tik tai galima vadinti pasipriešinimu! Galbūt jūs jau 
stebitės, kaip galima sugriauti galingą sąmokslą sėdint čia, 
kapstantis šiltnamiuose ir auklėjant lokius. Taigi, šį klausi- 
mą jau ne vieną kartą buvau iškėlęs. Atsakymas visada tas 
pats: mes laukiame įsakymų. 

— Eldilų įsakymų? Ar tai juos Vadovas vadina savo Šei- 
mininkais? 

— Galbūt, galbūt, nors aš niekad jo negirdėjau vartojant 
šį Žodį. 

— Pone Makfėjau, aš kažko nesuprantu. Rodos, sakėte, 
kad mūsų planetos eldilai yra priešiški. 

— Labai geras klausimas, — atsakė Makfėjus. — Tačiau Va- 
dovas tvirtina, kad jis bendrauja ne su mūsiškiais. Tai jo 
draugai iš kosmoso. Gauja mūsiškių visą sąmokslą ir suor- 
ganizavo. Ponia Studok, galite įsivaizduoti, kad gyvename 
pasaulyje, kuriame eldilai nusikaltėliai įkūrė savo štabą. Jei- 
gu Vadovas neklysta, dabar jų padorieji pažįstami ir giminės 
lanko šią planetą norėdami atkurti tvarką. 

— Ar manote, kad tie kiti - kosmoso eldilai tikrai lankosi 
šiuose namuose? 

— Vadovas taip mano. 

— Betgi jūs turėtumėte žinoti, ar tai tiesa. 

— Iš kur? 


— Argi jūs jų nematėte? 

— Tai klausimas, į kurį negaliu atsakyti „taip“ arba „ne“. 
Per savo gyvenimą esu matęs daugybę dalykų, kurių nėra 
objektyvioje tikrovėje: vaivorykštės, atspindžiai, saulėlydžių 
gaisai, o ką jau kalbėti apie sapnus. Galima įvairiai spėlioti. 
Neneigsiu, kad šiuose namuose esu pastebėjęs keistų reiški- 
nių, kurių negaliu paaiškinti. Bet jie lyg tyčia vykdavo tada, 
kai neturėdavau po ranka užrašų knygutės ir jokių galimy- 
bių patikrinti. 

— Ar tai neatrodė įtikimai? 

— Vaikui ar gyvūnui gal ir įtikimai, — atsakė Makfėjus. 

— Bet ne suaugusiam išsilavinusiam žmogui, tiesa? 

— Mano dėdė daktaras Dankansonas, kurio pavardė jums 
galbūt girdėta, buvo Generalinės Asamblėjos atstovas reli- 
giniais klausimais Škotijoje. Jis mėgdavo sakyti: „Parodykite 
man tai Dievo Žodyje!“ Ir trinktelėdavo ant stalo Bibliją. 
Taip jis užčiaupdavo įvairiausius plepius, kurie eidavo pas 
jį aiškinti apie savo mistines patirtis. Tam tikru požiūriu 
jis buvo visiškai teisus. Suprantama, ponia Studok, aš nesu 
religingas, tačiau dirbu tuo pačiu principu. Jeigu kas nors 
nori, kad ponas Makfėjus patikėtų jo egzistavimu, tai turėtų 
pasirodyti dienos šviesoje, dalyvaujant pakankamam skai- 
čiui liudininkų, ir nesusidrovėti pamatęs fotoaparatą arba 
termometrą! 

Makfėjus svajingai pasižiūrėjo į savo tabakinę. 

— Tai jūs kažką matėte. 

— Mačiau. Tačiau to maža. Tai galėjo būti haliucinacija. 
Galėjo būti triukas arba apgaulė... 

— Ką? — piktokai paklausė Džeinė. Makfėjus įdėmiai žiū- 
rėjo į savo tabakinę. — Gal norite mane įtikinti, kad Vadovas 
apgavikas? Šarlatanas? 

— Madam, nemanau, kad svarstant tokius klausimus tiks- 
linga vartoti žodžius „tikėti“ ar „įtikinti“. Niekuo ir nieko 
nesiekiu įtikinti. Apgavystė yra tik viena iš hipotezių, į ku- 
rias privalo atsižvelgti nešališkas tyrėjas. Tai, kad ši hipote- 

zė gali būti nemaloni tam ar kitam tyrėjui, nieko nekeičia. 
Kartais šią hipotezę reikia ypač pabrėžti vien todėl, kad kyla 
stipri pagunda ją pamiršti. 

— Yra ir toks žodis „ištikimybė“, — pasakė Džeinė. 

Makfėjus rūpestingai uždarė tabakinę ir pažvelgė į ją ti- 
kro presbiteriono akimis. 

— Taip, madam, — pasakė jis. - Tačiau kai būsite mano 
metų, jau žinosite, jog tai pernelyg svarbi dorybė, kad būtų 
galima ją švaistyti paskiriems asmenims. 

Staiga pasigirdo beldimas į duris. 

— Jeikite, — šūktelėjo Makfėjus, ir įėjo Kamilė. 

— Ar jau galite paleisti Džeinę, Makfėjau? — paklausė ji. — 
Mudvi norėjome vakare išeiti truputį pasivaikščioti. 

— A, truputį pasivaikščioti, varge tu mano! — beviltiš- 
kai mostelėjo Makfėjus. — Puiku, damos, labai puiku. Pa- 
sivaikščiojimai sode. Mūsų priešai tikriausiai labai apsi- 
džiaugtų sužinoję. Mes sau vaikščiojame po sodus, o jie tuo 
tarpu veikia. 

— Jums būtų naudinga perskaityti poemą, kurią dabar 
skaitau, — atsakė Kamilė. — Tenai vienoje eilutėje kaip tik 
sakoma apie laukimą: „Neišmanėli, kantrybės džiugesy tie- 
sa, tai kalba mano viešpats.“ 

— Iš kur tai? — paklausė Džeinė. 

— Iš „Kelionės per Logreso žemę“ *. 

— Makfėjus tikriausiai niekina visus poetus, išskyrus 
Bernsą**. 

— Bernsą! — lyg perkandęs rūgštų obuolį susiraukė Makfė- 
jus ir, greitu judesiu atidaręs stalčių, išsitraukė įspūdingą 
šūsnį popierių. — Taigi, damos, jei jau einate pasivaikščioti, 
neleiskite man jums trukdyti. 

— Jis tau papasakojo? — paklausė Kamilė, kai abi išėjo į 
koridorių. Skatinama neįprasto postūmio, atsakydama 


* Čarlzo Viljamso (Charles Williams, 1886-1945) poema (vert.). 
** Robertas Bernsas (Robert Berns, 1759-1796) - škotų poetas (vert.). 

„Taip!“ Džeinė suspaudė draugės ranką. Jas abi pagavo tas 
pats jausmas, nors nė viena nesuprato jo prigimties. Atėju- 
sios prie pagrindinių durų ir atvėrusios jas išvydo didingą 
vaizdą, ir nors jame nebuvo nieko antgamtiška, tą akimirką 
jis atrodė lyg iš Apokalipsės puslapių. 

Visą dieną pūtė vis stiprėjantis vėjas ir jos pamatė beveik 
visiškai giedrą dangų. Spaudė speigas, žvaigždės žėrėjo ryš- 
kios lyg deimantai. O toli už skriejančių debesų nuoplė- 
šų švietė nuostabi pilnatis — ne ta patraukli Mėnulio deivė, 
visų meilės dainų veikėja, tačiau laukinė ir nesutramdoma 
beprotybės dievaitė. Jeigu šis šaltas palydovas tik tą akimirką 
būtų prisijungęs prie mūsų planetos, vargu ar būtų galėjęs 
sukelti didesnę nelaimės nuojautą. Džeinę nupurtė šiurpas. 

— Tas ponas Makfėjus... —- pasakė Džeinė lėtai kopiant į 
kalvą sodo viduryje. 

— Žinau, — atsakė Kamilė. Ir patylėjusi paklausė: — Ar tu 
tiki? 

— Žinoma. 

— Ar Makfėjus paaiškino tau apie Vadovo amžių? 

— Apie tai, kad jis atrodo — ar yra — toks jaunas, jei tik tai 
galima vadinti jaunyste? 

— Taip. Taip atrodo iš žvaigždžių grįžę Žmonės. Ar bent 
jau iš Perelandros. Tenai tebeviešpatauja aukso amžius; pa- 
prašyk, kad jis tau kada nors papasakotų. Jis daugiau nieka- 
da nebesens. 

— Ir nemirs? 

— Tikriausiai jie jį pasiims. Atgal į Dangaus Gelmes. Nuo 
pasaulio pradžios taip jau yra nutikę keletui žmonių, ne 
daugiau kaip šešiems. 

— Kamile! 

— Taip. 

— Kas... kas jis? 

— Jis yra žmogus, brangioji. Ir Logreso Pendragonas. Šis 
dvaras ir mes visi, ir Misteris Bultitudė, ir Pinčas — visa, kas 

liko iš Logreso. Visa kita tapo britiška. Eime. Užkopkime į 
viršūnę. Ak, koks vėjas! Šiąnakt jie gali jį aplankyti. 

"Tą vakarą Džeinė maloniai leido su Baronu Korvu (kuosa), 
o visi kiti tuo metu Žydrojoje menėje svarstė susidariusią 
padėtį. 

— Taigi, - pasakė Rensomas, kai Greisė Aironvud baigė 
skaityti iš užrašų knygutės, — štai toks sapnas. Rodos, jis vi- 
siškai objektyvus. 

— Objektyvus? — paklausė Dimlis. - Nesuprantu, sere. 
Juk nemanote, kad jie išties gali turėti tokį dalyką? 

— Ką tu manai, Makfėjau? — paklausė Rensomas. 

— O taip, tai įmanoma, — atsakė šis. — Matote, tai gana 
senas eksperimentas su gyvūnų galvomis. Ne kartą darytas 
laboratorijose. Pavyzdžiui, nupjaunama katės galva ir pa- 
šalinamas visas kūnas. Ir jeigu kraujas tiekiamas tinkamu 
spaudimu, galva kurį laiką laikosi. 

— Keistumėlis! — aiktelėjo Aivė Mags. 

— Ji laikosi gyva? — paklausė Dimlis. 

— Gyva — gana dviprasmiškas žodis. Ji išlaiko visas funk- 
cijas. Plačiąja prasme tai tikriausiai vadinama gyvybe. Ta- 
čiau Žmogaus galva, žmogiška sąmonė... Nežinau, kas jai 
nutiktų pabandžius taip padaryti. 

— Jau buvo bandyta, — pasakė Greisė Aironvud. — Vokie- 
čiai bandė prieš pirmąjį karą. Su nusikaltėlio galva. 

— Ar tai faktas? —- nepaprastai susidomėjęs paklausė 
Makfėjus. — Ar jums žinomi rezultatai? 

— Eksperimentas žlugo. Galva tiesiog vegetavo. 

— Man šito jau per daug, tikrai, man gana, — pasakė Aivė 
Mags ir beveik bėgte išbėgo iš menės. 

— Taigi šita šlykštynė yra tikra, ne vien sapnas, — tarė 
Dimlis. Jo veidas buvo rūstus ir kiek išbalęs. Tuo tarpu jo 
žmonos veide nebuvo galima įžvelgti nieko daugiau, tik 

slepiamą pasibjaurėjimą. Šitaip seno kirpimo ledi klausosi 
nemalonių dalykų, kurių neįmanoma išvengti. 

— Šito teigti negalime, - pasakė Makfėjus. - Aš tiktai 
konstatuoju faktus. Tai, ką mergina sapnavo, yra įmanoma. 

— O kaip tas turbanas? — paklausė Denistonas. — Tas tarsi 
nupjautas pakaušis? 

— Juk suprantate, kam galėtų to prireikti, — atsakė Vadovas. 

— Na, nežinau, - suabejojo Dimlis. 

— Tarkime, tas sapnas teisingas, — tarė Makfėjus. — Pa- 
mėginkime įsivaizduoti, kas tai. Jei aniems pavyko išlaikyti 
gyvą galvą, jie gali bandyti eiti toliau — stengtis padidinti 
jos smegenų tūrį. Jie gali mėginti įvairias stimuliacines me- 
džiagas. O tada pašalinti viršutinę kiaušo dalį ir... na, tiesiog 
leisti smegenų masei pampti. Tai tik hipotezė, aš nieko ne- 
teigiu. Didesnės galvos smegenys, matyt, reiškia ir didesnę 
mąstymo galią. 

— Argi tai įmanoma? — paklausė Vadovas. 

— Man tai atrodo nerimta, —- pasakė mis Aironvud. - Ma- 
nyčiau, tai tegali sukelti pamišimą, o galbūt ir visai nieko. 
Tačiau gali būti ir kitaip. 

Kurį laiką tvyrojo įtempta tyla. Tada prabilo Dimlis: 

— Taigi mes kovojame su nežmoniškai ištinusiomis nusi- 
kaltėlio smegenimis, kurių sąmonės būklės net įsivaizduo- 
ti nepajėgiame, tačiau, ko gero, joje viešpatauja agonija ir 
neapykanta. 

— Kažin ar tokia galva gali jausti stiprų skausmą, gal tik 
kažką nemalonaus kaklo srityje, —- pasakė mis Aironvud. 

— Šiuo metu mus labiau domina, - įsiterpė Makfėjus, — 
kokias išvadas galime padaryti iš visų tų šnekų apie Alka- 
sano galvą ir kokių galime imtis praktinių žygių. Tiesiog 
reikia sudaryti kokią nors darbinę hipotezę, jei tarsime, kad 
sapnas yra patikimas. 

— Bent jau vienas dalykas iš jo paaiškėja, - pasakė De- 
nistonas. 

— Koks? — paklausė Maktfėjus. 

— Kad priešų judėjimas tarptautinis. Kad gautų tą galvą, 
jie turėjo užmegzti ryšius mažiausiai su vienos užsienio ša- 
lies policija. 

Makfėjus patrynė rankas. 

— Žmogau, tavyje bunda logikas. Tačiau išvada nėra vi- 
siškai tiksli. Tą galvą jie galėjo gauti ir ką nors papirkę. 

— Šis sapnas mums pasako ir dar kai ką, — tarė Vadovas. — 
Jeigu jų metodas sėkmingas, tai Belberio žmonės siekdami 
praktinių tikslų rado būdą tapti nemirtingi. — Stojo trumpa 
tyla, paskui jis kalbėjo toliau: — Tai gali tapti visiškai naujos 
žmonių rūšies pradžia — nemirtingų išrinktųjų galvų pra- 
džia. Jie tai gali apskelbti nauja evoliucijos pakopa. O tada 
būtybės, kurias jūs ar aš vadiname žmonėmis, liktų arba 
kandidatai tapti šia nauja rūšimi, arba jos vergai, o gal net 
maistas. 

— Bekūnių žmonių pasirodymas! — pasakė Dimilis. 

— Visai įmanoma, visai įmanoma, - tarė Maktfėjus tiesda- 
mas jam tabakinę. Dimliui atsisakius skrupulingai išsirinko 
žiupsnelį ir kalbėjo toliau: - Tačiau tai nereiškia, kad reikia 
pamesti galvas nuo pečių vien todėl, kad kažkas pametė pe- 
čius iš po galvų. Už to draugužio ištinusias smegenis tikrai 
neduočiau savųjų ar Vadovo, ar jūsų, pone Dimli. Todėl 
pabandykime panaudoti mūsiškes. Būčiau laimingas galė- 
damas išgirsti praktinius pasiūlymus dėl mūsų atsakomųjų 
veiksmų. — Barbendamas pirštais į kelį jis įsmeigė į Vadovą 
rūstų žvilgsnį. - Šį klausimą esu ne kartą kėlęs ir anksčiau. 

Greisės Aironvud veidas staiga užsiplieskė, tarsi pelenuo- 
se per stebuklą būtų gimusi ugnis. 

— Pone Maktėjau, ar negalėtumėte leisti Vadovui išdėsty- 
ti savąjį planą, kai ateis metas? — liepsningai kirto ji. 

— O ar negalėtumėte leisti ir kitiems išgirsti tą planą? — 
nesutrikęs paklausė Makfėjus. 

— Ko jūs norite, Makfėjau? — paklausė Dimlis. 

— Pone Vadove, - kreipėsi Makfėjus, — atleiskite man už 
atvirumą. Mūsų priešai įsigijo tą Galvą. Jie okupavo Edžes- 
toną ir kėsinasi į Anglijos įstatymus. O jūs vis dar tvirtinate, 
kad neatėjo metas veikti. Jeigu būtumėte manęs paklausęs 
prieš šešis mėnesius, tai dabar visoje saloje turėtume savo 
organizaciją ir galbūt partiją Bendruomenių rūmuose. Ge- 
rai žinau, ką galite atsakyti — kad šie metodai nėra tinkami. 
Galbūt ir ne. Tačiau jeigu jūs negalite priimti mūsų pata- 
rimų ir neduodate mums jokios kitos veiklos, tai leiskite 
paklausti, ko mes visi čia sėdime? Galbūt nusprendėte mus 
visus paleisti ir susirinkti kitą draugiją, su kuria galėtumėte 
dirbti? 

— Norėjote pasakyti — paleisti draugiją? — paklausė Dimlis. 

— Taip, norėjau. 

Vadovas pažvelgė į jį šypsodamasis ir pasakė: 

— Betgi neturiu jokios galios ją paleisti. 

— Tokiu atveju norėčiau paklausti, kokia galia ją su- 
rinkote? 

— Niekada jos nerinkau, — atsakė Vadovas. Apžvelgęs vi- 
sus pridūrė: — Tai kažkoks keistas nesusipratimas! Ar jums 
visiems susidarė įspūdis, kad aš jus išsirinkau? 

— Ar taip yra? — pakartojo jis, kai niekas neatsiliepė. 

— Ką gi, — prabilo Dimlis, — apie save patį tegaliu pasa- 
kyti, kad visa susiklostė daugmaž nevalingai... net atsitikti- 
nai. Jūs niekada neprašėte manęs prisidėti prie šio judėjimo, 
apie tai net neužsiminėte. Todėl aš nuolatos jausdavausi 
lyg atsitiktinis jūsų sekėjas. Maniau, kad visų kitų padėtis 
aiškesnė. 

— Jūs žinote, kodėl čia esame mes su Kamile, — pasakė 
Denistonas. — Mes net nemėginame spėlioti, kuo būtent 
galėtume būti naudingi. 

Greisės Aironvud veidas kitiems kalbant pablyško ir tarsi 


sustingo. 

— Ar norėtumėt?.. — prabilo ji. 

Tačiau Vadovas švelniai paėmė ją už rankos ir tarė: 

— Ne, ne. Nėra jokio reikalo pasakoti. 

Rūsčiame Makfėjaus veide nušvito plati šypsena: 

— Matau, kur jūs lenkiate. Be abejo, čia sėdi grupelė nie- 
kuo neįsipareigojusių diletantų. Tačiau tuomet leiskite man 
atkreipti dėmesį, pone Rensomai, kad jūs kiek per aukštai 
taikote. Nebeprisimenu, kas pirmas pavadino jus Vadovu, 
tačiau išgirdus šį titulą ir pastebėjus keletą kitų smulkmenų 
galima pamanyti, kad jūs ne svetingas namų šeimininkas, o 
kažkokios labai rimtos organizacijos lyderis. 

— Aš esu Vadovas, — šypsodamasis tarė Rensomas. — Negi 
manote, kad reikalaučiau sau valdžios, jeigu mūsų visų san- 
tykiai priklausytų nuo mano ar jūsų pasirinkimo? Jūs nie- 
kada nesirinkote manęs. Aš niekada nesirinkau jūsų. Net 
didieji Ojarsos, kuriems tarnauju, niekada manęs nesirinko. 
Į jų pasaulius aš patekau, galima sakyti, atsitiktinai — taip, 
kaip jūs susibūrėte čia, kaip į šiuos namus pateko gyvūnai. 
Mes nesukūrėme tokios padėties ir negalime jos valdyti: tai 
tiesiog atsitiko ir įtraukė mus. Galite neabejoti —- organiza- 
cija yra, tačiau mes nesame organizatoriai. Todėl ir negaliu 
nė vieno atleisti iš šios draugijos. 

Kurį laiką Žydrojoje menėje viešpatavo tyla, tebuvo gir- 
dėti ugnies traškėjimas židinyje. 

— Jeigu daugiau nėra apie ką kalbėti, —- netrukus pasakė 
Greisė Aironvud, — geriau leiskime Vadovui pailsėti. 

Maktėj us atsistojo ir nusipurtė tabaką nuo plačių kelnių — 
ir parengė geroką netikėtumą pelėms, kurios atbėgs savo 
trupinių atsiliepdamos į Vadovo švilpuką. Tada iškilmingai 
pranešė: 

— Aš neketinu pasitraukti, jei tik jūs norite, kad likčiau. 
Tačiau dėl bendros nuostatos, kuria remdamasis, rodos, 


veikia Vadovas, ir valdžios, kurią jis tvirtina turįs, norėčiau 

pasilaikyti savo nuomonę. Pone Vadove, jūs puikiai žinote, 
kokia prasme aš jumis pasitikiu, o kokia ne. 

Vadovas nusijuokė ir pasakė: 

— Dangus mane nubaustų, jei mėginčiau tvirtinti žinąs, 
kas darosi tavo galvoje, Makfėjau. Tačiau aš tikrai žinau, - ir 
tai šiuo metu svarbiausia, — kodėl tavimi pasitikiu. Bet ar 
nenorėtum prisėsti? Mes dar daug ko neaptarėme. 

Makfėjus atsisėdo; Greisė Aironvud, kuri sėdėjo visa įsi- 
tempusi, atsipalaidavo; ir Vadovas kalbėjo toliau: 

— Šįvakar mes sužinojome jei ne tai, ką rengia tikro- 
ji sąmokslą sumaniusi jėga, tai bent jau kokiu pavidalu ji 
įsikūnijo Belberyje. Taigi jau žinome apie vieną iš dviejų 
grėsmių, iškilusių Žmonijai. Tačiau aš daugiau mąstau apie 
antrąją. | 

— Taip, — rimtai atitarė Kamilė. — Apie antrąją. 

— Ką tai reiškia? — paklausė Makfėjus. | 

— Tai, kas slypi po Bragdono šilu. 

— Tai vis dar apie tai galvoji? 

— Negalvoju beveik apie nieką daugiau, - atsakė Vado- 
vas. — Mes žinojome, kad priešas siekia įsigyti tą šilą. Kai 
kurie iš mūsų numanė kodėl. Dabar Džeinė pamatė, tiks- 
liau, pajuto, ko jie ieško rausdamiesi po Bragdonu. Šis pa- 
vojus gali būti didesnis. Jau tikrai aišku, kad didžiausią pa- 
vojų kelia priešo jėgų susijungimas. O jie kaip tik to ir sie- 
kia. Kai naujoji Belberio galybė susilies su senąja Bragdono 
šilo jėga, Logresas, taigi ir Žmogus, bus apsuptas iš visų 
pusių. Mums svarbiausia sukliudyti šį susijungimą. Dėl 
šito mes turime būti pasirengę kovoti ir mirti. Tačiau dabar 
veikti dar negalime. Negalime eiti į Bragdoną ir kasinėti 
patys. Turės būti akimirka, kai jie jį... tai suras. Neabejoju, 
kad mes apie tai vienu ar kitu būdu sužinosime. O dabar 
telieka laukti. 

— Netikiu nė vienu jūsų žodžiu apie tą antrąjį pavojų, — 
pasakė Makfėjus. 

— Kažkodėl man atrodė, kad nedera vartoti tokius žodžius 
kaip „tikėti“ — ramiai pasakė mis Aironvud, — maniau, tega- 
lime kelti prielaidas ir konstatuoti faktus. 

— Jeigu šiuodu nesiliaus kivirčytis, tai vieną gražią dieną 
liepsiu jiems susituokti, — pasakė Vadovas. 

Draugija nuo pat pradžios nesiliovė stebėtis, kam priešui 
reikalingas Bragdono šilas. Ta žemė netiko statyboms, ir 
jų suprojektuotas dangoraižis tenai galėtų stovėti nebent 
atlikus nepaprastai brangius paruošiamuosius darbus, o ir 
pats Edžestonas nebuvo patogi vieta. Po ilgų ieškojimų, pa- 
dedamas Dimlio ir nuolat atakuojamas Makfėjaus skepsio, 
Vadovas padarė tam tikras išvadas. Jis, Dimlis ir Denistonai 
apie karaliaus Artūro laikų Britaniją žinojo tai, ką tradicinis 
mokslas atras gal tik po keleto šimtmečių. Jie žinojo, kad 
Edžestonas stovi pačioje senojo Logreso širdyje, kad Kur 
Hardžio miestelis perėmė Ozanos le Ker Hardi pavadinimą 
ir kad istorinis asmuo Merlinas kadaise dirbo tenai, kur da- 
bar yra Bragdono šilas. 

Jie tiksliai nežinojo, ką jis tenai veikė, tačiau buvo nuė- 
ję per toli, kad laikytų visa tai paprasta legenda ar apgaule 
arba lygintų jo veiklą su tuo, kas renesanso laikais buvo 
vadinama magija. Dimlis net tvirtino, kad geras kritikas ga- 
lėtų šiuos du dalykus atskirti remdamasis vien literatūroje 
išlikusiomis žiniomis. „Ką bendra, — klausdavo jis, - tokie 
viduramžių okultistai kaip Faustas, Prosperas* ar Archima- 
gas** ir jų naktiniai darbai, uždraustos knygos ar juos lan- 
kantys velniai gali turėti su tokiu asmeniu kaip Merlinas, 
kuris viską pasiekė, regis, vien todėl, kad jis —- Merlinas?“ Ir 
Rensomas su tuo sutiko. Jis manė, kad Merlino gebėjimas 
buvo lyg reliktas kažko daug senesnio, kažko visiškai kito- 


* Magas Šekspyro dramoje „Audra“ (vert.). 


** Magas nebaigtoje anglų poeto Edmundo Spenserio (1552-1599) poemoje 
„Fėjų karalienė“ (vert.). 

kios prigimties — kažko, kas išliko Vakarų Europoje žlugus 
Numinorui ir savo šaknimis siekė tuos laikus, kai santykis 
tarp minties ir materijos mūsų planetoje dar buvo visiškai 
kitoks nei mūsų patiriamasis. Ko gero, tai iš esmės skyrė- 
si nuo renesanso magijos. Tikriausiai (nors tuo galima ir 
abejoti) tai buvo nekaltesnis dalykas, ir tikrai efektyvesnis. 
Nes ir Paracelsas, ir Agripa*, ir kiti tepasiekė labai mažai, o 
kartais ir visiškai nieko. Pats Beikonas kritikavo magiją tik 
tuo atžvilgiu, kad ji „nepasiekia nei darbų didybės, nei tiks- 
lumo“. Visas uždraustojo meno sužydėjimas renesanso lai- 
kais, atrodo, tebuvo gana savotiškas metodas pačiomis ne- 
palankiausiomis sąlygomis prarasti savo sielą. Tačiau senasis 
magijos menas, matyt, buvęs visiškai kitos prigimties. 

Bet jei vienintelė galima Bragdono traukos paslaptis yra 
jo ryšys su Atlantidos magija, draugija iš to suprato ir kai ką 
daugiau. Jiems buvo aišku, kad NKEI domisi ne vien šiuo- 
laikinėmis, materialistinėmis galios formomis. Tiesą sakant, 
Vadovas suprato, kad čia slypi eldilų galia ir išmintis. Ar tie 
žmonės žino apie tikrąsias juos vedančias tamsos jėgas, jau 
kitas klausimas. Ir galbūt ne pats svarbiausias. Rensomas ne 
kartą kalbėjo: „Ar jie žino, ar nežino, jų veiksmai vis viena 
duos tą patį rezultatą. Mus domina ne ką ketina daryti Bel- 
berio žmonės (tuo pasirūpins tamsieji eldilai), bet kaip jie 
patys pateisins savo veiksmus. Jie ateis į Bagdoną. O mums 
svarbu, ar bent vienas iš tų Žmonių žino tikrąsias to atėjimo 
priežastis, ar jie visi vien tiktai plepa apie dirvožemių savy- 
bes, energijas, eterius ir neištirtų laukų poveikį.“ 

Vadovas numanė, kad Bragdone slypi tiesiog priešams 
rūpinti paslaptinga galia, nes, remiantis labai sena ir plačiai 
paplitusia nuomone, šiuo atžvilgiu labai svarbi pati vieto- 
vė. Bet iš Džeinės sapno apie miegantį senį jis suprato aiš- 
kiau. Tai buvo gana konkretus dalykas, glūdintis giliai po 
Bragdono šilu, kurį galima iškasti. Tiesą sakant, tai buvo 


* Agripa Netesheimietis (1486-1535) — vokiečių filosofas, mistikas (vert.). 

Merlino kūnas. Aplankę Rensomą eldilai beveik nenustebo 
išgirdę apie pastarąjį jo atradimą. Jie pasakė, kad tai visiš- 
kai įmanomas dalykas. Natūralus žemiškasis buvimo bū- 
das — pradėjimas, gimimas, mirtis ir irimas, kurie mums yra 
visos egzistencijos rėmai, — jiems tebuvo vienas iš daugelio 
gyvybės raštų, tačiau dėl to ne mažiau nuostabus nei kiti. 
Šioms būtybėms, kurių veikla palaiko visą mūsų vadina- 
mąją Gamtą, nėra nieko gamtiška. Jie nuolat stebi nepa- 
liaujamą kūrimo procesą, kuriame nėra pastovių prielaidų, 
visa džiaugsmingai gimsta, kai Visagalis atmesdamas tūks- 
tančius galimybių pašaukia būti šią vienintelę ir originalią 
būtybę. Jie nenustebo, kad kūnas gali negesdamas išgulėti 
penkiolika šimtmečių, jie buvo matę pasaulių, kuriuose vi- 
siškai nėra gedimo. Jiems nepasirodė keista ir tai, kad šiame 
bejausmiame kūne kažkokiu būdu ruseno gyvybė: jie žino- 
jo nesuskaičiuojamą galybę būdų, kaip gali būti sujungta 
ir vėl išskirta dvasia ir materija, kaip dvasia gali atsiskir- 
ti nuo materijos neprarasdama galios jai ir susijungti su ja 
joje neįsikūnydama, arba kaip abi gali būti taip susiliejusios, 
lyg kokia trečia substancija, arba trumpam susijungti ir vėl 
išsiskirti daugybę kartų, tarsi glėbesčiuotų viena kitą. Šias 
naujienas jie pranešė neturėdami jokio noro nustebinti ar 
sukelti sumaištį mūsų natūralistinėje filosofijoje, bet tarsi 
suteikdami karinę informaciją. Merlinas nebuvo miręs. Jo 
gyvybė buvo paslėpta, tarsi ištraukta iš mums įprasto vie- 
no matmens laiko penkiolikai šimtmečių. Ir tam tikromis 
aplinkybėmis ji galėjo grįžti į kūną. 

Iki šiol jie jam šito nepasakojo, nes patys nežinojo nie- 
ko tikro. Būdavo nepaprastai sunku apie tai kalbėtis su 
Makfėjumi (kuris nuosekliai atsisakė tikėti pačiu eldilų 
egzistavimu), nes jis darė paprastą, bet gana keistoką prie- 
laidą, kad jei jau egzistuotų galingesnės ir išmintingesnės 
už žmogų būtybės, jos turėtų būti visažinės ir visagalės. 
Veltui Rensomas stengėsi jam perteikti tiesą. Be abejonės, 

pastaruoju metu jo namus vis dažniau lankančios būtybės 
gali lengvai nušluoti nuo žemės paviršiaus Belberį ar net 
visą Angliją, galbūt ištaškyti visą Žemės rutulį. Tačiau jie 
nenaudos šios savo galios. Ir jie negali tiesiogiai įsiskverb- 
ti į žmogaus mintis. Merlino būklę jie išsiaiškino visiškai 
kitu būdu ir naudodami visai kitokius žinių šaltinius — ne 
tyrinėdami po Bragdono šilu miegantį senolį, bet stebė- 
dami tam tikrą unikalią konfigūraciją nežinomose erdvėse 
už nematomų užtvarų, kur slypi iš laikų tėkmės atėjusios 
paslaptys. Nes laikas, kuris nėra dabartis, nebūtinai turi 
būti praeitis arba ateitis. 

Apie tai galvodamas Vadovas ilgai nemiegojo tą šaltą 
naktį, kai kiti paliko jį vieną. Dabar jis nebeabejojo, kad 
priešas įsigijo Bragdono šilą norėdamas rasti Merliną, o ra- 
dęs — pažadinti. Senasis druidas neišvengiamai prisidės prie 
naujųjų sąmokslininkų — ir kas galėtų jį sustabdyti? Dviejų 
skirtingų galių susijungimas nulems mūsų planetos likimą. 
Be abejo, šito ilgus amžius troško tamsieji eldilai. Savaime 
geri ir nekalti gamtos mokslai buvo subtiliai iškraipyti ir 
jau Rensomo jaunystės laikais nukreipti tam tikra linkme. 
Mokslininkams pamažu buvo įskiepytas nusivylimas objek- 
tyvia tiesa, ir galų gale jie tapo jai abejingi, ėmė siekti vien 
tiktai galios. Plepalai apie elan vital* ir flirtas su parapsicho- 
logija virto siekiu atgaivinti senovės magų Anima Mundi**. 
Svaičiojimai apie didingą žmogaus paskirtį tolimoje atei- 
tyje prikėlė gana negiliai palaidotą seną svajonę apie Žmo- 
gų kaip Dievą. Patirtis pjaustant gyvus gyvūnus ir mirusius 
žmones padėjo puoselėti įsitikinimą, kad dėl progreso verta 
slopinti giliai prigimtyje įsišaknijusį pasibjaurėjimą. Dabar 
šis iškrypimas jau buvo pasiekęs tokį laipsnį, kad tamsieji jo 
iniciatoriai galėjo pradėti saugiai kreipti mokslą atgal, kad 
jis sutiktų kitą, ankstyvesnę, galią. Išties jie pasirinko pačią 


* Gyvybės jėga (pranc.). 
** Pasaulio siela (Iot.). 

pirmąją akimirką, kai tai tapo įmanoma. Toks triukas nebū- 
tų pavykęs su devynioliktojo amžiaus mokslininkais. Juos 
saugojo nepalenkiamas objektyvus materializmas; ir net 
jeigu jie būtų buvę įtikinti, su motinos pienu atėjusi tvirta 
moralė nebūtų leidusi jiems prisiliesti prie purvo. Makfėjus 
buvo lyg gyvas šios tradicijos reliktas. Tačiau dabar viskas 
virto kitaip. Galbūt Belberyje tik keletas žmonių žino arba 
visiškai niekas nežino, kas vyksta; tačiau kai tai įvyks, juos 
visus pagaus lyg liepsna sausus šiaudus. Ar jie pajėgs tuo 
nepatikėti, jeigu jau nebetiki racionalia visata? Kas juos su- 
laikys, jeigu visą moralę ir etiką jie laiko paprastu fizinės 
ir ekonominės žmogaus veiklos šalutiniu produktu? Laikas 
pribrendo. Pragaro įsitikinimu, visa žmonijos istorija pama- 
žu artėjo prie šios akimirkos. Puolusiam žmogui pagaliau 
atsirado reali galimybė nusimesti tą galios apribojimą, ku- 
ris jį saugojo nuo tikrųjų jo nuopuolio padarinių. Jeigu tai 
išdegs, pragaras pagaliau įsikūnys. Dar būdami kūne, dar. 
sšliaužiodami šios žemės paviršiumi, nusidėję žmonės patirs 
būseną, kurią iki šiol patirdavo tiktai po mirties, įgis piktųjų 
dvasių galią ir dalysis jų pasmerkimu. Visos Žemės gamta 
pateks jų vergijon, ir šiam viešpatavimui nebus matyti galo 
iki pat laikų pabaigos. 


NUGALĖTAS MIESTAS 


Iki šiol, kad ir ką nemalonaus išgyvendavo, Markas papras- 
tai miegodavo puikiai, tačiau šiąnakt miegas jį apleido. Jis 
neparašė Džeinei, visą dieną praslankiojo nieko neveikda- 
mas ir stengdamasis niekam nepakliūti į akis. Bemiegė nak- 
tis dar labiau sustiprino visas jo baimes. Žinoma, teoriškai 
jis buvo materialistas ir (taip pat teoriškai) jau išaugęs iš to 
amžiaus, kai bijoma nakties tamsos ir garsų. Tačiau tą naktį, 
lėtai slenkant valandoms ir vėjui nepaliaujamai klebenant 
langą, grįžo tas vaikiškas siaubas; lyg šalti kažkieno pirštai 
lėtai slankiotų nugara. Išties materializmas negali apsaugo- 
ti. Tie, kurie ieško jame apsaugos (o jų nėra mažai), tikrai 
nusivils. Tai, ko bijai, yra neįmanoma. Labai gerai. Ar dėl to 
baiminiesi mažiau? Tik ne šią akimirką. Ir ką gi? Jeigu jau 
tau lemta sutikti vaiduoklį, geriau nenustok jais tikėjęs. 

Markas atsikėlė anksčiau nei paprastai ir gerdamas arbatą 
gavo raštelį. Direktoriaus pavaduotojas siuntė jam linkėji- 
mus ir kvietė tučtuojau užeiti be galo svarbiu ir neatidėlioti- 
nu reikalu. Markas apsirengė ir klusniai nuėjo pas jį. 

Kabinete buvo Viteris ir mis Hardkastl. Markas nustebo 
ir (laikinai) atsipalaidavo dėl to, kad Viteris nė neužsiminė 
apie jų pastarąjį susitikimą. Tiesą sakant, jis elgėsi švelniai, 
net pagarbiai, nors ir nepaprastai rimtai. 

— Labas rytas, pone Studokai, labas rytas, — pasakė jis. — 


Didžiai apgailestaudamas ir... ee... trumpai tariant, niekada 

nebūčiau sukliudęs jums pusryčiauti, jeigu nejausčiau, kad 
jūsų paties labui turiu kaip įmanoma greičiau pranešti apie 
susidariusią padėtį. Neabejoju, kad jūs suprantate, jog visa 
tai, ką rengiuosi jums pasakyti, yra griežtai konfidencialu. 
Kalbama apie labai liūdną ar bent jau trikdantį faktą. Esu 
tikras, iš pokalbio (prašom sėstis, pone Studokai) suprasite, 
kaip išmintingai mes elgėmės nuo pat pradžių viską paves- 
kusį pavadinimą. 

Markas lyžtelėjo lūpas ir atsisėdo. 

— Labai nenoromis keliu šį klausimą, — kalbėjo Viteris, — 
ir tikiuosi, kad galėsiu jus užtikrinti — iš anksto, supran- 
tate, — kad mes visi jaučiame visišką pasitikėjimą jumis ir 
manome, kad, - jis pirmąkart pažvelgė Markui į akis, - jūs 
jau buvote bepradedąs jį pateisinti. Mes vieni kitiems esa- 
me lyg broliai ar... ee... seserys: taigi visa, kas vyksta šiame 
kabinete, galite laikyti mūsų pasitikėjimo jumis išraiška, ir 
tikiuosi, kad mes sugebėsime apsvarstyti susidariusią padėtį 
pačiu ramiausiu ir neformaliausiu būdu. 

Staiga lyg pistoleto šūvis nuaidėjo mis Hardkast! balsas. 

— Tu pametei piniginę, Studokai. 

— Pi-piniginę? — apstulbęs paklausė Markas. 

— Taip. Piniginę. Arba kišeninę užrašų knygelę. Tokį 
daikčiuką, kuriame laikomi pinigai, laiškai ir dokumentai. 

— Taip. Pamečiau. Ar ją rado? 

— Ar joje buvo trys svarai dešimt, penkių šilingų vertės 
pašto perlaidos čekio šaknelė, laiškai nuo moters, pasirašan- 
čios Mirtle, nuo Braktono iždininko, ponų Dž. G. Hernšo, 
E A. Brauno bei M. Felčerio ir sąskaita už kostiumą, pirktą 
pas Simondsą ir sūnų Turgaus 32, Edžestone? 

— Na, daugmaž. 

— Štai ji, - pasakė mis Hardkastl pirštu bakstelėdama į 
stalą. — Ne, neliesk! — kaipmat riktelėjo, vos Markas ištiesė 


ranką. 

— Po velnių, ką tai reiškia? — nieko nesuprasdamas šūk- 
telėjo šis. Manau, jo vietoje panašiomis aplinkybėmis taip 
elgtųsi visi vyrai, tačiau policininkai tokį elgesį kažkodėl 
vadina siautėjimu. 

— Nesiartink, — įspėjo mis Hardkastl. — Ši piniginė buvo 
rasta Zolėje prie kelio netoli Hingesto kūno. 

— Dieve mano! - šūktelėjo Studokas. — Nejaugi manote... 
betgi tai absurdas. 

— Nėra prasmės apeliuoti į mane, — atšovė mis Hard- 
kastl. — Aš ne advokatas, ne prisiekusysis ir ne teisėjas. Aš 
tik policininkė. Ir pateikiu tau faktus. 

— Ar turiu suprasti, kad esu įtariamas Hingesto žmogžu- 
dyste? 

— Tiesą sakant, nemanau, — tarė direktoriaus pavaduoto- 
jas, - kad šiuo metu galite įžvelgti bent menkiausią skir- 
tumą, skiriantį jus nuo jūsų kolegų, būtent šioje šviesoje, 
kurioje iškyla šis mums visiems nemalonus reikalas. Tiesą 
sakant, visas klausimas yra greičiau konstitucinis... 

— Konstitucinis? — nebeištvėrė Markas. — Jeigu teisingai 
supratau, tai mis Hardkastl kaltina mane žmogžudyste. 

Viterio akys žvelgė į jį lyg per didžiulį nuotolį. 

— Ak, tikrai nemanau, kad jūsų pozicija mis Hardkast! 
atžvilgiu yra teisinga. Tas elementas, kuriam ji atstovau- 
ja institute, kiek tik leidžia jėgos, stengiasi veikti griežtai 
priešinga linkme, bet vien tik norėdami įrodyti, kad jie gali 
ar galėtų tai padaryti vėliau, tuo tarpu santykiuose su vals- 
tybės jėgomis tokie veiksmai, kad ir kaip mes juos apibrėž- 
tume, būtų visiškai nesuderinami su mano paminėtaisiais; 
bent jau ta prasme, kuria, kiek aš suprantu, jūs pavartojote 
tą žodį. 

— Betgi, tikiuosi, man teks susidurti būtent su valstybės 
jėgomis, —- išlemeno Markas. Jam išdžiūvo burna. —- Kiek 


suprantu, mis Hardkastl mano, kad mane areštuos. 

— Priešingai, — atsakė Viteris. — Tai būtent tas atvejis, kai 
akivaizdžiai išryškėja nepaprasta nauda, sakyčiau, jog insti- 
tutas disponuoja tokio pobūdžio galia. Spėju, kad jums būtų 
kilę daug didesnių nepatogumų, jeigu piniginę būtų radusi 
valstybinė policija arba mes jaustume paprasto piliečio par- 
eigą, — kuriai mes, be abejo, paklustume, jei situacija nebū- 
tų tokia išskirtinė, — ir atiduotume šį radinį jiems. Nežinau, 
ar mis Hardkastl jums gana aiškiai nušvietė padėtį, kad šį... 
ee... nemalonų atradimą padarė jos pareigūnai, ir tiktai jie. 

— Po galais, apie ką jūs kalbate? Jeigu mis Hardkastl ne- 
mano, kad prieš mane yra įkalčių, tai kam jums iš viso rei- 
kalingas šis karnavalas? O jeigu laiko mane kaltu, kaip ji 
galėtų nepranešti to valstybinei policijai? 

— Mielas mano drauge, - neaprašoma intonacija ištarė 
Viteris, - komitetas jokiu būdu, jokia prasme nesiekia pa- 
našiais atvejais apibrėžti policinės jėgos veiksmų, tuo labiau 
(kaip mūsų aptariamu atveju) jos neveiklumo. Tikiuosi, 
niekam neateitų mintis, kad mis Hardkast! privalo —- nebent 
ji pati parodytų iniciatyvą — bendradarbiauti su valstybine 
policija, kuri dėl savo organizacinės struktūros yra menkiau 
pritaikyta nagrinėti tokius neformalius ir jokiomis taisyklė- 
mis neapibrėžiamus atvejus, kuriais neretai disponuoja ji ar 
jos pareigūnai NKEI vidinėse struktūrose. 

— Ar turėčiau suprasti, kad mis Hardkastl turi pakanka- 
mai faktų, kad areštuotų mane už Hingesto nužudymą, ta- 
čiau maloniai siūlo juos nuslėpti? 

— Esi gana supratingas, Studokai, — pasakė Fėja. 

Po akimirkos Markas pirmą kartą pamatė, kaip ji iš tikro 
užsidegė cigarą, išpūtė debesėlį dūmų ir nusišypsojo, tiks- 
liau, timptelėjo lūpas atidengdama dantis. 

— Tačiau aš to nenoriu, — pasakė Markas. Tai buvo nevi- 
siškai tiesa. Mintis, kad įmanoma viską užglaistyti, kad ir ko- 


kiu būdu, kad ir kokia kaina, prieš keletą akimirkų paveikė 

jį lyg gaivaus oro gurkšnis dūstantį žmogų. Tačiau savotiškas 
jo garbės supratimas dar nebuvo miręs ir Markas, beveik ne- 
pastebėdamas savo nenoro, jam pakluso. — Aš to nenoriu, — 
kiek per garsiai pakartojo jis. — Aš esu nekaltas. Ir manau, 
kad geriau nueisiu į policiją — tikrą policiją. Tuojau pat. 

— Žinoma, niekas nekliudo, jeigu nori būti pakartas, — 
ramiai pasakė Fėja. 

— Aš noriu būti išteisintas, — atkirto Markas. — Kaltinimas 
turės būti atmestas. Aš neturiu jokio motyvo. Ir turiu alibi. 
Visi žino, kad tą naktį miegojau čia. 

— Tikrai? 

— Ką tai reiškia? 

— Motyvų turi visi. Bet kas turi motyvų nužudyti bet ką. 
O policijoje irgi dirba tik žmonės. Kai mašina jau įjungta, 
paprastai norisi turėti kaltinamąjį. 

Markas mėgino įtikinti save, kad nejaučia jokio išgąsčio. 
Jeigu tik kabinete nebūtų taip karšta ar bent vienas langas 
būtų praviras... 

— Turime tavo rašytą laišką, - pasakė Fėja. 

— Kokį laišką? 

— Laišką ponui Pelhamui, kolegai, išsiųstą prieš šešias sa- 
vaites, kuriame rašai: „Norėčiau, kad Akiplėša Bilas persi- 
kraustytų į geresnį pasaulį.“ 

Prisiminimas apie tą keverzonę smeigė tarsi įkaitintas 
peilis. Tai buvo kvailokas progresyviojo elemento juokelis, 
tarsi anekdotas, kurį Braktone galėjai išgirsti kartojant tuzi- 
nus kartų per dieną, taikomas oponentams, pašaliečiams ir 
šiaip nevykėliams. 

— Kaip tas laiškas atsidūrė jūsų rankose? 

— Pone Studokai, — įsiterpė direktoriaus pavaduotojas, — 
manyčiau, kad ne visai tinkama reikalauti ar net tikėtis, kad 
mis Hardkastl privalo atskleisti instituto policijos metodus, 


tai yra jų darbo smulkmenas. Tai sakydamas visiškai ne- 

ketinu neigti, kad didžiausią vertę turi visiško pasitikėjimo 
atmosfera tarp visų NKEI narių. Tiesą sakant, negali būti 
jokių kliūčių gyvam ir organiškam bendradarbiavimui, ku- 
rio mes visi siekiame. Kai kuriose srityse, žinoma, jos nėra 
griežtai apibrėžtos, tačiau, pavyzdžiui, santykio su aplinka 
ir individo paklusnumo visumai srityje jos atsiskleidžia kaip 
tokios, kuriose verbalinis pasikeitimas faktais būtų... ee... 
niekam neatneštų naudos. 

— Nejaugi tikitės, kad kas nors galėtų rimtai traktuoti tą 
laišką? 

— Ar kada bandei ką nors išaiškinti policijai? — paklausė 
Fėja. - Tiems, ką vadini tikrais policininkais? 

Markas tylėjo. 

— Ir nemanau, kad turi tvirtą alibi, - toliau kalbėjo 
Fėja. — Tave matė kalbantį su Bilu per vakarienę. Tave matė 
išeinantį su juo pro paradinės duris. Niekas nematė tavęs 
grįžtančio. Nieko nežinoma apie tavo veiksmus visą naktį 
iki pat kito ryto pusryčių meto. Tu puikiausiai galėjai nu- 
važiuoti su juo iki žmogžudystės vietos, paskui puikiausiai 
grįžti pėsčiomis ir atsigulti maždaug apie trečią valandą. Tą 
naktį, kaip žinai, buvo pašalę. Todėl nenuostabu, kad nei 
ant rūbų, nei ant batų nėra purvo žymių. 

— Jei man būtų leista papildyti mis Hardkastl, — įsiterpė 
Viteris, — tai galėčiau pridurti, kad ji pateikė nuostabų ne- 
išmatuojamos instituto policijos svarbos pavyzdį. Yra tokia 
daugybė subtiliausių niuansų, ir neprotinga tikėtis, kad juos 
visus galėtų pastebėti valstybinės vykdomosios valdžios 
jėgos, tačiau šie niuansai ir likdami mūsų šeimoje (laikau 
NKEI viena didele šeima, pone Studokai) jokiu būdu ne- 
prasilenkia su teisingumu. 

Markas buvo sutrikęs, koks praeityje buvo tik dantisto-ar 
mokyklos direktoriaus kabinete, jam ėmė atrodyti, kad jis 
tiesiogine prasme įkalintas tarp keturių šio įkaitusio kabi- 

neto sienų. Jeigu tik pavyktų bet kokia kaina ištrūkti iš čia 
į gryną orą ir saulę, kur gaivus vėjas, kur nėra tvankumos, 
kuo toliau nuo traškančios direktoriaus pavaduotojo apyka- 
klės, nuo seilėto mis Hardkastl cigaro ir to karaliaus portre- 
to virš židinio! 

— Tai jūs, sere, man patartumėte nesikreipti į policiją? — 
paklausė jis. 

— Policiją? — tarsi pirmą kartą išgirdęs šį žodį perklausė 
Vinteris. - Pone Studokai, niekas nemano, kad galėtumėte 
žengti tokį neprotingą ir nebeatšaukiamą žingsnį. Galima 
net tarti, kad toks žingsnis būtų tarsi kolegų ir ypač mis 
Hardkastl išdavimas, taip, bet skubu pridurti — galbūt neva- 
lingas išdavimas. Ir tada, žinoma, mes jokiu būdu nebega- 
lėtume jums padėti... 

— Čia ir slypi visa esmė, Studokai, - pridūrė Fėja. — Jei- 
gu jau patekai policijai į nagus, vadinasi, patekai policijai į 
nagus. 

Markas nė nepajuto, kada pakeitė savo nusiteikimą. 

— Tuomet ką jūs man patartumėte? — paklausė. 

— Ar aš? — perklausė Fėja. — Sėdėk tyliai. Visa laimė, kad 
tą piniginę radome mes, o ne kas nors kitas. 

— Tai laimingas atsitiktinumas ne tiktai... ee... ponui Stu- 
dokui, - švelniai atkreipė dėmesį Viteris, — tačiau ir visam 
NKEI. Mes nebūtume išgalėję likti neutralūs... 

— Tėra vienintelis minusas - mes neturime tavo laiško 
ponui Pelhamui. Tiktai kopiją. Bet jei nusišypsos laimė, 
niekas nieko nesuuos. 

— Tai kol kas nieko neįmanoma padaryti? - paklausė 
Markas. 

— Ne, - atsakė Viteris. — Ne. Jokių skubių oficialaus po- 
būdžio veiksmų. Savaime suprantama, jums keletą mėnesių 
patartina elgtis, — ir esu tikras, kad jūs taip ir darysite, - elg- 


tis labai išmintingai ir... ee... ee... labai atsargiai. Kol esate 

tarp mūsų, esu tikras, kad Skotland Jardas susilaikys nuo 
tam tikrų veiksmų jūsų atžvilgiu, nebent patys savarankiškai 
aptiktų labai svarią priežastį. Be jokios abejonės, artimiau- 
siu metu kils tam tikra... ee... įtampa tarp mūsų policijos ir 
valstybinių jėgų; tačiau nemanau, kad jie rinktųsi būtent 
jūsų atvejį kaip pretekstą. 

Viteris išties elgėsi tėviškai. 

— Ar manote, kad jie mane jau įtaria? — paklausė 
Markas. 

— Tikimės, kad ne, - atsakė Fėja. — Aišku, jie nori ką nors 
apkaltinti, tai natūralu. Bet dar aiškiau, kad nenori įsivelti į 
konfliktą su NKEI. 

— Betgi po velnių! —- šūktelėjo Markas. — Argi jūs nesi- 
rengiate artimiausiomis dienomis pagauti vagies? Argi ne- 
sirengiate nieko daryti? 

— Vagies? — nustebęs paklausė Viteris. - Bet juk nekilo 
jokio įtarimo, kad kūnas būtų apiplėštas. 

— Kalbu apie vagį, pavogusį mano piniginę. 

— O... ee... piniginę, — pasiglostė smakrą Viteris. - Su- 
prantu. Taip, suprantu, jūs patariate kaltę perkelti nežino- 
mam asmeniui ar asmenims... 

— Betgi gerasis Dieve! — beveik šaukė Markas. — Argi jūs 
nesuprantate, kad tą piniginę iš manęs tiesiog kažkas pavo- 
gė? Nejaugi abu manote, kad esu žudikas? 

— Prašyčiau! — sudraudė direktoriaus pavaduotojas. — Bū- 
kite malonus, pone Studokai, rėkauti tikrai nederėtų. Tai 
gana nediskretiška, be to, turiu jums priminti, kad pokal- 
byje dalyvauja ledi. Ir turėčiau pridurti, kad, kiek pamenu, 
neminėjau jokios žmogžudystės ir nepateikiau jokių kaltini- 
mų. Vienintelis mano rūpestis — nedviprasmiškai nušviesti 
padėtį. Žinoma, jūs galite taip elgtis ir teoriškai galite užim- 
ti tokią poziciją, kuri labai apsunkins tolesnį mūsų pokalbį. 
Esu įsitikinęs, kad su manimi sutinka ir mis Hardkastl. 

— Man vienas ir tas pats, — atsakė Fėja. — Bet tikrai nesu- 
prantu, kodėl Studokas turi stūgauti ant mūsų, kai stengia- 
mės ištraukti jį iš bėdos. Tačiau jo reikalas. Manęs laukia 
sunki diena ir nenoriu čia prasėdėti visą rytą. 

— Atleiskite, - sumurmėjo Markas, - manau, tokiomis 
aplinkybėmis kiekvienas... 

— Nurimkite, pone Studokai, — pasakė Viteris. — Kaip jau 
ne kartą esu minėjęs, mes esame tarsi viena didžiulė šei- 
ma, todėl tikrai nereikalingi jokie formalūs atsiprašymai. 
Mes visi puikiai suprantame vieni kitus ir visi nemėgsta- 
me... ee... scenų. Galbūt man bus leista atkreipti dėmesį, be 
abejonės, pačia švelniausia forma, kad bet kokį charakterio 
nestabilumą komitetas galėtų palaikyti neigiamu veiksniu 
tvirtinant jus kaip visateisį instituto narį. Žinoma, dabar 
mes kalbame visiškai neoficialiai. 

Markui jau seniai neberūpėjo išsilaikyti darbe dėl paties 
darbo; tačiau dabar jis jau suprato, kad grasindamas atleidi- 
mu Viteris išties grasina kartuvėmis. 

— Atleiskite, jeigu buvau šiurkštus, - pagaliau pratarė 
jis. — Ką jūs man patartumėte? 

— Sėdėk tyliai ir nekišk nosies iš Belberio, — įtaigiai pa- 
sakė Fėja. 

— Nemanau, kad mis Hardkastl galėtų duoti kokį dar ge- 
resnį patarimą, — pridūrė Viteris. —- Tikriausiai nekils jokių 
sunkumų, jei ponia Studok norės dalytis su jumis šios lai- 
kinos nelaisvės vargais, juk suprantate, kad vartoju šį Žodį 
vien tiktai metaforiškai. Turėsite išmokti laikyti šią vietą 
savo namais, pone Studokai. 

— A... tiktai dabar prisiminiau, sere, — atsiliepė Markas. — 
Nežinau, ar mano žmona galės atvykti čionai. Matote, šiuo 
metu ji nekaip jaučiasi... 

— Bet argi tokiu atveju neturėtumėte pasirūpinti, kad ji 


kuo greičiau atsidurtų pas mus? 

— Nesu tikras, kad aplinkos pakeitimas išeis jai į naudą. 

Direktoriaus pavaduotojo akys vėl kažkur nuklydo ir jis 
prakalbo kiek tylesniu balsu: 

— Atleiskite, pone Studokai, kad visai užmiršau pasvei- 
kinti jus susipažinus su mūsų Galva. Šis įvykis reiškia ryškų 
posūkį jūsų karjeroje. Dabar jūs tikrai tapote vienas iš mūsų 
pačia svarbiausia prasme. Nuoširdžiai tikiu, kad tikrai neno- 
rite atstumti draugiško — beveik tėviško — Galvos rūpinimo- 
si jumis. Jis norėtų pasveikinti ponią Studok tarp mūsų kaip 
galima greičiau. 

— Kodėl? — netikėtai paklausė Markas. 

Viterio lūpas perkreipė neapsakoma šypsena. 

— Mielas jaunuoli, - pasakė jis. - Suprantama, vienybė. 
Šeimos aplinka. Ji... ji sudarys draugiją mis Hardkast!! 

Markui dar nespėjus atsigauti jis nupėdino durų link. 
Kurį laiką patylėjo vieną ranką uždėjęs ant durų rankenos, 
o kitą — Markui ant peties. 

— Tikriausiai jau būsite išalkęs, —- pasakė pagaliau. — Ne- 
benoriu ilgiau jūsų trukdyti. Elkitės kuo atsargiausiai. Ir... 
ir... — Staiga jo veidas persimainė. Plačiai praverta burna 
akimirką priminė įsiutusio žvėries nasrus, iš akių pradingo 
visa žmogiška išraiška. — Ir pasikvieskit žmoną. Supratot? 


Kad ji būtų čia. Galva... jis gana nekantrus. 

Tik spėjęs uždaryti duris Markas su palengvėjimu pagalvojo: 
„Na štai! Jie ten abu viduje. Pagaliau bent akimirką saugus.“ 
Nelaukdamas, kol atneš skrybėlę, skubiai nužingsniavo prie 
durų, atidarė jas ir nuskubėjo tolyn. Dabar jau niekas nega- 
lės jam sutrukdyti nuvykti į Edžestoną ir perspėti Džeinę. 
Jis neturėjo supratimo, ką darys toliau. Net kelias pabėgti į 
Ameriką, geresniais laikais buvęs paguoda daugybei bėglių, 


jam buvo uždarytas. Jau buvo skaitęs laikraščiuose šiltus 

Jungtinių Valstijų ir Rusijos atsiliepimus apie NKEI ir ins- 
tituto dirbamą darbą. Juos parašė koks nors vargšas, į jį patį 
panašus sraigtelis. NKEI letenos siekė visas šalis, kad ir kur 
jis pabėgtų lėktuvu, laivu ar traukiniu, bet kuriame uoste, 
bet kurioje stotyje jį pasitiks instituto pareigūnai. 

Jis jau perkirto kelią, jau žingsniavo takeliu po medžiais. 
Tik prieš akimirką buvo palikęs direktoriaus pavaduotojo 
kabinetą ir joks žmogus jo neaplenkė. Tačiau vakarykštis 
nuotykis pasikartojo. Priešais girgždėdamas ir kažką niū- 
niuodamas po nosimi slinko aukštas gunktelėjęs šešėlis. 
Markas niekada nebuvo mušęsis. Kūnas sureagavo pirma, 
nei jis spėjo ką nors nuspręsti ar bent išsigąsti, kumštis, 
rodos, pats smogė: seniui. Tačiau perskrodė orą. Šešėlis 
išsisklaidė. 

Žinovų nuomonės dėl šio epizodo nesutampa. Gali būti, 
kad ir tą, ir praėjusią dieną Markas matė tik haliucinaciją, 
o ne tikrąjį Viterį. Gali būti, kad nuolat po visus Belbe- 
rio kabinetus ir koridorius slankiojanti Viterio figūra buvo 
(tam tikra griežtai apibrėžta prasme) vaiduoklis — tam ti- 
kra iliuzija, kurią stipri asmenybė nykdama, dažniausiai po 
mirties, rečiau prieš ją, palieka pačioje pastato struktūroje ir 
kurią gali sunaikinti ne vien egzorcizmas, bet ir architektū- 
riniai pakeitimai. Pagaliau gali būti ir taip, kad praradusios 
tapatybę sielos už tai mainais trumpam laikui gauna štai to- 
kią privilegiją šmėklos pavidalu būti keliose vietose iš karto. 
Kad ir kas ten būtų buvę, vaiduoklis dingo. 

Padengtas šerkšnu takelis bėgo įstrižai lauko, virš galvos 
plytėjo apniukęs dangus. Toliau takelis vedė pro vartelius 
ir už jų suko palei tankią gyvatvorę. Paskui truputį į kairę, 
pro kaimo fermos pastatus, tada įsiliejo į per mišką vedantį 
jojimo taką. .Perėjus mišką jau buvo matyti Kothamptono 
bažnyčios bokštas; Markas supluko ir pajuto alkį. Jis perkir- 


to kelią, praėjo pro bandą jaučių, šie ėmė baubti ir šnarpšti, 

siauru lieptu perėjo upelį, tada vežimų ratų išmaltas keliu- 
kas atvedė į Kothamptoną. 

Atėjęs miestelin, pačioje pirmoje gatvėje Markas pamatė 
kaimišką vežimą. Arklį vadeliojo vyras, greta sėdėjo moteris 
ir trys vaikai, kūpsojo didžiulė spintelių, išardytų lovų, čiu- 
žinių, dėžių krūva, o viršuje puikavosi kanarėlė narvelyje. 
Netrukus pasirodė vyras ir moteris su vaiku, jie ėjo pėsčio- 
mis tempdami vežimėlį, irgi su kaupu prikrautą įvairiausių 
rakandų. Paskui praėjo dar viena šeima su karučiais, prava- 
žiavo kupinas dviratis vežimas ir senutėlis automobilis, ku- 
ris nesiliovė signalizavęs, tačiau siauroje gatvelėje negalėjo 
ištrūkti iš savo vietos šioje keistoje procesijoje. Ši vilksti- 
nė driekėsi per visą miestelį. Markas niekada nebuvo matęs 
karo, kitaip tuojau pat būtų atpažinęs atsitraukimo ženklus. 
Ir visoje toje lėtai judančių arklių, žmonių ir prikrautų veži- 
mų virtinėje būtų aiškiai perskaitęs žinią — priešas netoliese. 

Judėjimas buvo toks intensyvus, kad Markas tik po ilgo 
laiko atsidūrė kryžkelėje prie smuklės, kur už stiklo kabojo 
autobusų tvarkaraštis. Artimiausias autobusas į Edžestoną 
buvo tik po pirmos penkiolika. Markas ilgokai slampinėjo 
po miestelį labai nustebęs ir nesuprasdamas, kas čia vyks- 
ta, Kothamptonas visuomet buvo tylus ramus provincijos 
miestukas. Dabar, kai Belberis liko toli, Markas aprimo ir 
beveik nesirūpino ateitimi. Kartais galvodavo apie Džeinę, 
kartais apie kiaušinienę su kumpiu ir keptą žuvį bei karštą 
garuojančią kavą, plačia srove pilamą į didžiulius puodelius. 
Smuklę atidarė po vienuoliktos. Markas įėjo vidun ir užsi- 
sakė pintą alaus, duonos ir sūrio. 

Smuklė buvo tuščia. Tačiau pamažu ėmė rinktis žmonės 
ir po pusvalandžio sėdėjo ketvertas vyrų. Iš pradžių niekas 
nekalbėjo apie nelaimingųjų procesiją už lango. Tiesą sa- 
kant, kurį laiką jie iš viso nesikalbėjo. Paskui mažas žmo- 


gelis raukšlėtu lyg sena bulvė veidu pasakė į nieką konkre- 

čiai nesikreipdamas: „Vakar vakare mačiau senį Rumbol- 
dą.“ Visi vėl kokias penkias minutes patylėjo, paskui dar 
gana jaunas vyrukas su antblauzdžiais tarė: „Matyt, jis dėl to 
gailisi.“ Tada jie ilgokai šnekėjo apie Rumboldą. Tik kai ši 
tema buvo visiškai aptarta, pokalbis užuolankomis pakrypo 
apie pabėgėlių srautą. 

— Eina ir eina, — pasakė vienas. 

— Aha, - atsiliepė kitas. 

— Tikriausiai jų tenai jau mažai beliko. 

— Neturiu supratimo, kur jie visi ruošiasi dėtis. 

Palengva šis tas aiškėjo. Tai buvo pabėgėliai iš Edžestono. 
Kai kurių namai buvo sugriauti, kai kurie pabūgo riaušių 
ir dar labiau — atkuriamos tvarkos. Miestelyje, rodos, buvo 
įvesta kažkas panašaus į diktatūrą. 

— Kalbama, kad vakar suėmė gal du šimtus žmonių, — pa- 
sakė vienas. 

— Aha, — atsiliepė jaunasis. — Griežti vyrukai tie NKEI 
policininkai, taip, visi iki vieno. Užkūrė gerą pirtį ir mano 
dėdulei, taigi. — Ir nusijuokė. 

— Jų policininkai tokie pat kaip ir darbininkai, kiek gir- 
dėjau, — pridėjo trečias. - Jiems tikrai nevertėjo vežti čia tų 
valų ir airių. 

Tai buvo pati didžiausia kritika per visą pokalbį. Mar- 
ką sukrėtė tai, kad kalbėtojų balsuose jis visiškai negirdė- 
jo pasipiktinimo ar bent jau užuojautos pabėgėliams. Visi 
jie žinojo bent vieną šiurkštų įstatymo pažeidimą Edžes- 
tone, tačiau visi sutarė, kad tie pabėgėliai, ko gera, stipriai 
perdeda. 

— Laikraščiai rašo, kad viskas pamažu grįžta į savo vė- 
žes, — pasakė geriau apsirengęs vyras. 

— Teisybė, — sutiko kiti. 

— Visuomet atsiranda nepatenkintų, — tarė žmogelis su- 


rukusiu veidu. 

— O kas iš to? — paklausė kitas. — Gali sau būti nepaten- 
kintas kiek tiktai nori. Prieš vėją nepapūsi. 

— Ir aš taip sakau. 

Tai vienas, tai kitas vis pacituodavo Marko rašytų straips- 
nių nuotrupas. Matyt, ir jis, ir institutas savo darbą padarė 
puikiai; Fėja be reikalo nerimavo, kad žemesniosios klasės 
nepasiduoda propagandai. 

Atėjus metui Markas be jokio vargo įsėdo į autobusą, - jis 
važiavo tuščias, nes visas judėjimas vyko priešinga kryptimi. 
Išlipęs Turgaus gatvėje nieko nelaukdamas nuskubėjo namų 
link. Miestas buvo pasikeitęs. Daugybė namų stovėjo tušti. 
Gal pusės parduotuvių vitrinos buvo užkaltos. Užkopęs keliu 
į turtingesnį rajoną, kur stovėjo soduose paskendusios vilos, 
pamatė, kad nemažai jų rekvizuotos ir papuoštos baltais pla- 
katais su NKEI simboliu — nuogu raumeningu vyru, ranko- 
je spaudžiančiu žaibą. Kiekvienoje gatvėje, prie kiekvieno 
kampo mojuodami lazdomis sukiojosi NKEI policininkai su 
šalmais ir revolveriais, kabančiais dėkluose prie juodų bliz- 
gančių diržų. Markui ilgai nedilo iš atminties jų apskriti iš- 
blyškę veidai ir lėtai malantys kramtomąją gumą žandikau- 
liai. Visur buvo išlipinti skelbimai, kurių viršuje puikavosi 
pavadinimas „Ypatingosios padėties taisyklės“, o apačioje — 
Feverstono parašas, tačiau jis nestabtelėjo jų paskaityti. 

Ar Džeinė bus namie? Jautė, kad neištvertų jos neradęs. 
Laukujų durų raktą spaudė kišenėje dar būdamas tolokai 
nuo namų. Šias duris rado užrakintas. Tai reiškė, kad pirma- 
me aukšte gyvenantys Hačinsonai išvykę. Atsirakinęs įėjo 
vidun. Laiptų aikštelėje buvo tamsu ir šalta. „Džeine!“ — su- 
riko vos peržengęs buto slenkstį, tačiau vilties, kad ji namie, 
nebeturėjo. Tik įėjęs suprato, kad butas jau senokai tuščias. 
Viduje prie slenksčio gulėjo neatplėšti laiškai. Nė garso, net 
laikrodis netiksi. Viskas atrodė tvarkingai, Džeinė, matyt, 


išvyko anksti ryte, ką tik apsiruošusi. Pašluostės virtuvė- 


m 
1 
-—— 


je kabojo visiškai sausos, matyt, niekas jomis senokai ne- 
sinaudojo. Duona spintelėje sudžiūvusi į akmenį. Pienas 
ąsotėlyje surūgęs. Jau suvokęs karčią tiesą, jausdamasis ap- 
leistas ir vienišas Markas dar ilgokai slankiojo po tuščius 
kambarius. Išties nebebuvo jokios prasmės čia kiurksoti. Jį 
apėmė nesuprantamas pyktis. Po velnių, kodėl Džeinė jam 
nepranešė, kad rengiasi išvykti? Galbūt ją kas nors išsivežė? 
Gal ji kur nors paliko raštelį. Jis paėmė pluoštą laiškų nuo 
židinio atbrailos, tačiau ten tebuvo jo paties padėti laiškai, 
į kuriuos reikėjo skubiai atsakyti. Tada ant stalo pastebėjo 
laišką, adresuotą poniai Dimli į jos namus už Vyndo. Tai čia 
lankėsi ta prakeikta boba! Jis visada jautė, kad tie Dimliai jo 
nemėgsta. Tikriausiai jie pasiūlė Džeinei persikelti pas juos. 
Be abejo, jie čia kažkaip įsipainioję. Reikia nueiti į Nortum- 
berlandą ir pasikalbėti su tuo Dimliu. 

Pyktis Dimliams sukilo lyg įkvėpimas. Nepakenks trupu- 
tį patriukšmauti, įžeisto vyro, ieškančio savo žmonos, vai- 
dmuo bus maloni atgaiva po to nuolatinio žeminimo Bel- 
beryje. Eidamas į miestą panoro išlenkti taurelę. Atėjęs prie 
Bristolio ir pamatęs NKEI plakatą vos nenusikeikė ir jau 
norėjo sukti atgal, tačiau laiku prisiminė, kad pats yra aukš- 
tas NKEI pareigūnas ir, be abejo, nepriklauso pilkai masei, 
neįleidžiamai į šį barą. Prie durų paklausė jo pavardės, o ją 
išgirdę visi tapo be galo paslaugūs. Židinyje maloniai sprag- 
sėjo ugnis. Po tokios bjaurios dienos ne nuodėmė užsisakyti 
dvigubą viskio, o išgėrus — dar vieną. Viskis užbaigė darbą, 
kurį pradėjo pagieža Dimliams. Prisidėjo ir pats Edžestono 
vaizdas. Ši demonstruojama galybė tarsi šnibždėjo vienai jo 
daliai, kaip vis dėlto puiku būti NKEI nariu, o ne kokiu 
pašaliečiu. Net dabar... O gal jis per daug rimtai žvelgia į šį 
dėmarche dėl žmogžudystės? Žinoma, toks jau yra Viterio 
stilius, jis tiesiog mėgsta visus bauginti. Tai tik būdas išlai- 


kyti jį Belberyje ir priversti pasikviesti Džeinę. Jeigu gerai 

pagalvoji, kodėl gi ir ne? Juk negalės ji amžinai gyventi vie- 
na. Žmogaus, kuris ruošiasi padaryti stulbinamą karjerą ir 
suktis įvykių sūkuryje, žmona tiesiog privalės išmokti prisi- 
taikyti. O tuo tarpu pirmiausia reikia pasikalbėti su Dimliu. 

Išeidamas iš Bristolio Markas jautėsi jau visiškai kitas 
žmogus. Išties jis buvo kitoks. Nuo šiol iki pat galutinio 
sprendimo akimirkos tie nauji žmonės svaigiu greičiu kei- 
tėsi jame, ir kiekvienas kurį laiką atrodydavo visiškai stabi- 
lus. Taip blaškydamasi nuo vieno kraštutinumo prie kito jo 
jaunystė veržėsi link ribos, kurią pėržengęs žmogus tampa 


asmenybe. 


+ 0+ 


— Užeikite, — atsiliepė Dimlis iš savo kabineto Nortumber- 
lande. Jis buvo ką tik atleidęs paskutinį studentą ir jau ren- 
gėsi vykti į Sent Aną. — A, tai jūs, Studokai, — pridūrė jis 
durims atsidarius. — Užeikite. — Jis stengėsi kalbėti natūra- 
liai, tačiau pasirodęs lankytojas jį apstulbino, o pats vaizdas, 
tiesą sakant, sukrėtė. Studoko veidas nuo paskutinio jų su- 
sitikimo atrodė pasikeitęs, dar blyškesnis, gerokai pariebė- 
jęs, įgijęs naujų vulgarių bruožų. 

— Atėjau pasiteirauti apie Džeinę, - pasakė Markas. — Gal 
žinote, kur ji? | 

— Deja, negalėsiu jums duoti jos adreso, —- atsakė Dimlis. 

— Tai reiškia, kad jūs jo nežinote? 

— Aš negaliu jo pasakyti, —- pakartojo Dimlis. 

Dabar atėjo akimirka, nuo kurios Markas buvo numatęs 
elgtis griežtai. Tačiau atsidūręs šiame kambaryje pasijuto 
visai kitaip. Dimlis visuomet elgdavosi su juo skrupulingai 
mandagiai ir Markas visuomet jausdavo, kad jo nemėgsta. 
Tačiau tai nereiškė, kad ir jis nemėgo Dimlio. Jo akivaizdoje 
tapdavo itin šnekus ir paslaugus. Žinoma, jam buvo nesve- 


timas kerštingumas. Nes Markas mėgo būti mėgstamas. Bet 

svajodavo ne apie kerštą, o apie puikų sąmojį ir žygdarbius, 
kurie vieną gražią dieną pelnys jam šio žmogaus palanku- 
mą. Jo žiaurumas galėjo nukrypti nebent žemyn, į tuos, ku- 
rie reikalaudavo jo dėmesio, bet niekada į tuos, kurie jį at- 
stumdavo. Jo prigimtyje slypėjo nemažai spanielio savybių. 

— Ką jūs kalbate? — paklausė jis. — Aš nieko nesuprantu. 

— Jeigu jums nors truputį rūpi jūsų Žmonos saugumas, ne- 
prašykite manęs pasakyti, kur ji dabar yra, — atsakė Dimlis. 

— Saugumas? 

— Taip, saugumas, — rūsčiai pakartojo Dimlis. 

— Nuo ko ji turi būti saugi? 

— Argi nežinote, kas atsitiko? 

— Kas? 

— Tą naktį, kai vyko riaušės, instituto policija mėgino ją 
suimti. Jai pavyko pabėgti, bet tik po kankinimų. 

— Kankinimų? Kokių kankinimų? 

— Ją degino cigaru. 

— Dėl šito aš ir atėjau, — skubiai išbėrė Markas. - Džei- 
nė... ji tikriausiai prie nervinio išsekimo ribos. Juk žinote, 
kad šito iš tikro nebuvo. 

— Žaizdas tvarsčiusi gydytoja mano kitaip. 

— O Dieve! Nejaugi iš tikro? Bet palūkėkit... 

Nuo ramaus Dimlio žvilgsnio žodžiai jam strigo gerklėje. 

— Bet kodėl man niekas nieko nepasakė apie tokį smur- 
tą? — pagaliau suriko. | 

— Kas? Ar jūsų kolegos? — sausai paklausė Dimlis. — Keis- 
tus klausimus užduodate, jaunuoli. Turėtumėte geriau už 
mane suprasti NKEI darbo principus. 

— Kodėl jūs man nieko nesakėte? Kodėl niekas nieko ne- 
darė? Ar kreipėtės į policiją? 

— Į instituto policiją? 

— Ne, į paprastą. 

— Argi nežinote, kad Edžestone nebėra paprastos 


policijos? 

— Bet tikriausiai yra nors keli teisėjai. 

— Yra laikinasis valdytojas, lordas Feverstonas. Rodos, 
jūs nesupratote. Tai yra nugalėtas ir okupuotas miestas. 

— Dėl Dievo meilės, tai kodėl nesusisiekėte su manimi? 

— Su jumis? — perklausė Dimlis. 

Pirmą kartą po daugelio metų Markas akimirką išvydo 
save pono Dimlio akimis. Jam užgniaužė kvapą. 

— Lukterkit, — išlemeno jis. — Jūs negalite... tai neįmano- 
ma! Juk nemanote, kad aš tai žinojau. Negalite galvoti, kad 
aš pats pasiunčiau policininkus kankinti savo žmonos! — Iš 
pradžių Markas kalbėjo pasipiktinęs, bet baigdamas bandė 
viską nuleisti juokais. Jei tik Dimlio veide šmėstelėtų bent 
šypsenos šešėlis, bet kas, kas galėtų išsklaidyti susidariusią 
slogią atmosferą. 

Tačiau Dimlis tylėjo, jo veidas neatsipalaidavo. Tiesą sa- 
kant, jis manė, kad Markas galėtų pasielgti ir taip, tačiau iš 
gailestingumo nenorėjo to pasakyti. 

— Žinau, jūs niekada manęs nemėgote, - sumurmėjo 
Markas. — Bet tikrai nemaniau, kad taip baisiai nekenčiate. 

Dimlis ir vėl neatsiliepė, tačiau ne dėl to, apie ką galvojo 
Markas. Iš tiesų buvo net priešingai. Sąžinė jau senokai grau- 
žė Dimlį už tai, kad nemėgsta šio jauno vyro, ir jis nuolat ko- 
vodavo su savimi norėdamas tai ištaisyti, kovojo ir dabar. 

— Ką gi, — sausai pasakė Studokas po ilgokai trukusios 
tylos, — rodos, daugiau nebėra apie ką kalbėtis. Reikalauju 
pasakyti, kur yra Džeinė. 

— Ar norite, kad ji atsidurtų Belberyje? 

Markas krūptelėjo. Tarsi anas būtų perskaitęs mintį, kuri 
jam atėjo Bristolyje. , 

— Pone Dimli, nesuprantu, kodėl turėčiau būti tardo- 
mas, — šaltai atkirto. —- Kur mano žmona? 

— Negaliu jums pasakyti. Ji ne mano namuose ir ne mano 
globoje. Ji sveika, laiminga ir saugi. Jeigu jums dar nors 


truputį rūpi jos laimė, neieškokite jos. 

— Ar aš esu koks raupsuotasis ar nusikaltėlis, kad man 
negalima patikėti net jos adreso? 

— Atleiskite. Jūs esate NKEI narys. Jie ją jau buvo suėmę, 
įžeidė ir kankino. O dabar paliko ramybėje tiktai todėl, kad 
nežino, kur ji yra. 

- Jeigu ją tikrai buvo suėmusi NKEI policija, nejaugi 
manote, kad nepareikalausiu jų pasiaiškinimo? Po velnių, 
kuo jūs mane laikote? 

— Aš tiktai tikiuosi, kad institute jūs neturite jokios rea- 
lios valdžios. Tada tiesiog negalėsite jos apginti. Jeigu tu- 
rite, tai eisite su jais išvien. Kad ir kaip būtų, negaliu jums 
padėti rasti Džeinės. 

— Tai neįtikėtina. Net jei kuriam laikui įsidarbinau NKEI, 
jūs juk mane pažįstate. 

— Aš jūsų nepažįstu ir nieko nežinau apie jūsų tikslus nei 
motyvus. 

Markui atrodė, kad Dimlio žvilgsnyje atsispindi ne pyk- 
tis ir net ne panieka, o slepiamas pasišlykštėjimas, tarsi jis 
būtų kokia bjaurastis, kurią išvydę padorūs žmonės turėtų 
nusisukti. Tačiau Markas klydo. Iš tiesų Dimlis griežtai tei- 
sė pats save. Viduje jis iš visų jėgų stūmė nuo savęs neapy- 
kantą, vijo šalin panieką, stengėsi bent jau nesimėgauti nei 
panieka, nei neapykanta ir nežinojo, kokią griežtą išraišką 
jo veidui suteikia šios pastangos. Šis nesusipratimas veikė 
visą tolesnį pokalbį. 

— Tai kažkokia kvaila klaida, - kalbėjo Markas. - Sakau 
jums, aš viską gerai išsiaiškinsiu. Aš pakelsiu triukšmą. Ti- 
kriausiai keletas naujai iškeptų policininkų pasigėrė ar dar 
kas. Ką gi, aš jiems parodysiu. Aš... 

— Tai padarė jūsų policijos šefė, pati mis Hardkastl. 

— Puiku. Tada aš parodysiu jai. Nejau tikitės, kad vis- 
ką taip ir paliksiu? Bet tai tikriausiai kokia nors klaida. 
Negaliu... 

— Nejau nepažįstate mis Hardkastl? — paklausė Dimlis. 

Markas nutilo. Jis pagalvojo (be reikalo), jog Dimlis 
kiaurai mato visas jo mintis ir supranta giliai jame slypintį 
įsitikinimą, kad tai tikrai padarė mis Hardkastl ir kad jis 
turi galios ją nubausti ne daugiau nei sustabdyti besisukan- 
čią Žemę. 

Staiga sustingęs Dimlio veidas persimainė. 

— Nejau jūs galite patraukti ją atsakomybėn? — paklausė 
jis visai kitu balsu. - Nejaugi jau esate taip arti Belberio 
centro? Jei taip, tai su jūsų sutikimu buvo nužudytas Hin- 
gestas, nužudytas Komptonas. Tai jūsų įsakymu depe už 
stoties buvo išprievartauta ir mirtinai sumušta Mari Preskot. 
Su jūsų pritarimu kriminaliniai nusikaltėliai — garbingi nu- 
sikaltėliai, kurių mažojo pirštelio jūs nevertas, — iš kalėjimų, 
kur juos pasodino Anglijos teisėjai, vežami į Belberį, kur jų 
nebepasieks jokie įstatymai. Ten bus ardoma jų asmenybė, 
ten jie bus kankinami, o jūs vadinate tai humanišku gydy- 
mu. Tai jūs išvarėte iš namų du tūkstančius šeimų ir palikote 
mirti pakelėse nuo šio miesto iki Birmingamo ar Vorčeste- 
rio. Tai jūs galite mums pasakyti, kodėl buvo suimti Peisas, 
Rovlėjus ir Kaningemas, aštuoniasdešimties metų senukas, 
ir kur jie dabar yra. Jeigu jau esate taip giliai įklimpęs, ne 
tiktai Džeinės, bet ir savo šuns jums nepatikėčiau. 

— Tai... tai... — sumikčiojo Markas. — Tai absurdas. Žinau, 
tikrai buvo keletas savavališkų veiksmų. Policija visuomet 
karščiuojasi, ypač pradžioje. Bet... tenorėjau pasakyti... ką 
aš tokio padariau, kad laikote mane atsakingu už viską, ko 
pridarė NKEI pareigūnai... ar už ką jie kaltinami bulvarinė- 
je spaudoje? 

— Bulvarinėje spaudoje! — sugriaudėjo Dimlis, ir Markui 
pasivaideno, kad jis net kažkaip išaugo. — Kas čia per nesą- 
monės? Manote, nežinau, kad jūs kontroliuojate visus šalies 


laikraščius, išskyrus vieną? O tas vienas šįryt neišėjo. Su- 

streikavo spaustuvės darbininkai. Vargšai apkvailinti žmo- 
geliai sakė nenorį spausdinti straipsnių, kur užsipuolamas 
liaudies institutas. O kaip atsiranda melas visuose kituose 
laikraščiuose, turbūt žinote geriau nei aš. 

Tikriausiai keistokai nuskambės pastaba, kad gyvendamas 
pasaulyje be meilės Markas beveik niekada nebuvo patyręs 
ir tikro pykčio. Taip, jam ne kartą teko susidurti su bloga 
kitų Žmonių valia, tačiau ji pasireikšdavo ironija, ignoravi- 
mu ar smūgiais į nugarą. Šio pagyvenusio žmogaus veidas, 
akys ir balsas tiesiog dusino jį ir atėmė žadą. Belberyje bet 
kokia išorinio pasaulio reakcija į instituto veiksmus buvo 
vadinama inkštimu. Markas niekuomet neįsivaizdavo, kaip 
atrodytų šis „inkštimas“ susidūrus akis į akį. 

— Sakau jums, kad nieko apie tai nežinojau, — rėkė jis. — 
Po velnių, aš esu nukentėjusi pusė. O jūs kalbate taip, lyg 
tai būtų nutikę jūsų žmonai. 

— Galėjo nutikti ir taip. Ir dar gali. Taip gali nutikti bet 
kuriam vyrui ar moteriai Anglijoje. Ji yra moteris ir šios 
šalies pilietė. Koks skirtumas, kieno ji žmona? 

— Bet aš sakau jums, visą pragarą ant kojų sukelsiu. Aš 
sutvarkysiu tą kalę, kuri taip padarė, net jei reikėtų sugriau- 
ti visą NKELI. 

Dimlis tylėjo. Markas jautė, kad kalba nesąmones, ir jau- 
tė, jog Dimlis tai žino. Tačiau nepajėgė liautis. Jis nežinojo, 
ką daugiau galėtų pasakyti. 

— Greičiau, nei spėsite nusičiaudėti, — rėkė jis, — aš palik- 
siu NKEL. | 

— Ar tai tiesa? 

Dimlis įsmeigė į jį aštrų žvilgsnį. Ir Markui, kurio vidu- 
je viskas — visos baimės, gėda ir įžeista tuštybė — surizgo į 
vieną neišpainiojamą kamuolį, šis žvilgsnis vėl pasirodė lyg 
nepakeliamas kaltinimas. Tačiau iš tiesų šis žvilgsnis reiškė 


nubudusią viltį, nes meilė visuomet viliasi. Tačiau ši viltis 

buvo sumišusi su nepasitikėjimu, svyruodamas tarp nepasi- 
tikėjimo ir vilties Dimlis vėl tylėjo. 

— Matau, kad netikite manimi, — pasakė Markas nejučia 
nutaisydamas sielvartingą įsižeidusio žmogaus išraišką, kuri 
tiek kartų jį gelbėjo per egzaminus. 

Dimlis buvo sąžiningas žmogus. 

— Ne, - atsakė jis po ilgos pauzės. — Aš jumis netikiu. 

Markas trūktelėjo pečiais ir pasuko durų link. 

— Studokai, - šūktelėjo Dimlis. — Dabar ne laikas kvailio- 
ti ar žarstytis komplimentais. Gali būti, kad po keleto mi- 
nučių mudu abu mirsime. Jus tikriausiai atsekė iki koledžo. 
Ir aš nenoriu mirti kalbėdamas banalybes. Netikiu jumis. 
Ir kodėl turėčiau tikėti? Esate blogiausių žmonių pasaulyje 
bendrininkas, kad ir koks menkas. Pats jūsų atėjimas čionai 
gali būti spąstai. 

— Nejau tik tiek mane tepažįstate? 

— Baikite taukšti niekus! Nors akimirką liaukitės apsime- 
tinėjęs. Kokią teisę turite taip kalbėti? Jie sugebėjo papirkti 
ir tvirtesnius negu jūs arba aš. Straikas kadaise buvo tikrai 
geras žmogus. Filostratas buvo mažiausiai genijus. Net Al- 
kasanas, — taip, taip, žinau, kas toks jūsų Galva, - tebuvo 
paprastas žudikas, nepalyginsi su tuo, kuo jį pavertė dabar. 
Kas jūs toks, kad būtumėte išimtis? 

Markui pritrūko kvapo. Viskas apvirto aukštyn kojomis 
suvokus, kiek daug žino Dimlis. Žemė išslydo iš po kojų. 

— Ir vis dėlto, — kalbėjo Dimlis, — visa tai žinodamas - ži- 
nodamas, kad jūs galite būti jaukas spąstuose, — aš rizikuo- 
siu. Rizikuosiu dalykais, su kuriais palyginti jūsų ar mano 
gyvenimas yra niekis. Jeigu tikrai norite palikti NKEI, aš 
jums padėsiu. 

Akimirką pasirodė, kad atsiveria Rojaus vartai, — ir be- 
veik tuojau pat grįžo nepasitikėjimas ir nepagydomas įpro- 


tis vilkinti. Vartai užsitrenkė. 

— Man... man reikia pagalvoti, - sumurmėjo Markas. 

— Nėra laiko, —- atsakė Dimlis. — Ir nėra apie ką galvoti. 
Siūlau jums galimybę grįžti į žmonių šeimą. Turite apsi- 
spręsti tučtuojau. 

— Tai visos mano karjeros klausimas. 

— Jūsų karjeros! Tai prakeikimo arba... paskutinės gali- 
mybės klausimas. Turite nuspręsti tučtuojau. 

— Nežinau, ar teisingai jus supratau, —- atsakė Markas. — 
Jūs vis kalbate apie kažkokį pavojų. Koks tai pavojus? Ir 
kaip jūs ketinate apsaugoti mane... ar Džeinę... jeigu pati- 
kėsiu jumis? 

— Turite rizikuoti, — atsakė Dimlis. — Aš negaliu jums pa- 
siūlyti saugumo. Ar suprantate? Dabar jau niekas nebegali 
būti saugus. Kova prasidėjo. Siūlau jums prisidėti prie tei- 
siosios pusės. Bet nežinau, kuri laimės. 

— Tiesą sakant, aš jau ruošiausi palikti NKELI. Tačiau tu- 
riu dar kartą pergalvoti. Jūs gana keistai viską išdėstėte. 

— Nebėra laiko, - atsakė Dimlis. 

— Jeigu aš užeičiau pas jus rytoj? 

— Ar esate tikras, kad galėsite? 

— Arba po valandos? Valanda tikrai nedaug. Ar būsite čia 
po valandos? 

— Ką jums padės valanda? Tik galutinai susipainiosite. 

— Bet ar jūs būsite čia? 

— Jeigu to reikalaujate. Bet nieko gero iš to nebus. 

— Noriu pagalvoti, noriu pagalvoti, - atsakė Markas ir 
nelaukdamas atsakymo išėjo. 

Markas sakė, kad nori pagalvoti, bet iš tikro norėjo už- 
sirūkyti ir išgerti. Tiesa, galvoje sukosi daugybė minčių, 
net daugiau, nei reikia. Viena mintis ragino glaustis prie 
Dimlio, kaip pasimetęs vaikas glaudžiasi prie suaugusio 
žmogaus. Kita šnibždėjo: „Kvailystės. Nepalik NKEL. Jie 


tave susiras. Argi Dimlis galės tave apsaugoti! Tave nužu- 

dys.“ Trečioji net dabar maldavo neatsisakyti taip sunkiai 
iškovotų pozicijų NKE elite: juk turi, gi turi būti trečias 
kelias. Ketvirtoji šnypštė nebegrįžti pas tą Dimlį, jį degino 
net Dimlio balso, net veido išraiškos prisiminimas. Ir jis 
troško rasti Džeinę, troško nubausti ją, kam susideda su 
tais Dimliais, troško niekada nebepamatyti Viterio ir troško 
kaip nors užglaistyti nesusipratimus su juo. Dar troško būti 
visiškai saugus, bet tuo pat metu drąsus ir nerūpestingas — 
troško, kad Dimliai jį gerbtų už vyrišką garbingumą, o Bel- 
berio žmonės — už išsilavinimą ir kritiškumą; troško dar ke- 
leto didelių stiklų viskio ir dar kartą viską gerai pergalvoti. 
Pradėjo lyti, jam vėl įsiskaudo galva. Pagaliau velniop visa 
tai. Prakeikimas! Kodėl reikėjo paveldėti tokį niekam tiku- 
sį charakterį? Kodėl jį taip neveiksmingai auklėjo? Kodėl 
visuomenė taip neprotingai sutvarkyta? Kodėl būtent jam 
taip nesiseka? 

Markas paspartino žingsnį. 

Kol pasiekė koledžą, lijo jau gana stipriai. Kitoje gatvės 
pusėje stovėjo kažkoks furgonas, šalia buvo trys ar ketu- 
ri Žmonės su apsiaustais. Vėliau jis prisiminė, kaip lem- 
pų šviesoje blizgėjo šlapias audinys. Į veidą plykstelėjo 
žibintuvėlis. 

— Atleiskite, sere, — pasakė vienas iš tų žmonių. — Gal ga- 
liu sužinoti jūsų pavardę? 

— Studokas, — atsakė Markas. 

— Markai Gensbi Studokai, - pasakė žmogus, - mano 


pareiga areštuoti jus už Viljamo Hingesto nužudymą. 

Dimlis grįžo į Sent Aną labai nepatenkintas savimi, per- 
sekiojamas minties, kad jei būtų buvęs išmintingesnis, jei 
būtų parodęs daugiau meilės tam vargšui, apgailėtinam jau- 


nuoliui, tai galbūt būtų galėjęs jam kaip nors padėti. „Gal- 

būt daviau per daug valios pykčiui? Gėrėjausi savo teisumu? 
Ar turėjau teisę jam visa tai sakyti?“ — galvojo jis. Paskui jį 
ėmė graužti dar didesnis nepasitenkinimas. „Galbūt tau ne- 
pavyko, nes iš tikro to ir nenorėjai? Tenorėjai pažeminti ir 
įskaudinti? Pasigėrėti savimi? Nejau tavyje apsigyveno visas 
Belberis?“ Tačiau užplūdusiame liūdesyje jis pajuto ir šiltą 
paguodą. „Ir šitaip, — pacitavo sau brolį Lorencą, — šitaip aš 
visuomet elgiuosi, jei tik Tu palieki mane vieną.“ 

Net išvažiavęs iš miesto Dimlis neskubėjo, beveik slin- 
ko keliu. Dangus vakaruose raudonavo, sumirgo“ pirmos 
žvaigždės. Žemai slėnyje buvo matyti Kur Hardžio žiburiai. 
„Ačiū Dievui, jis gana toli nuo Edžestono ir tikriausiai sau- 
gus“, — pagalvojo Dimlis. Kairėje miško prieblandoje visai 
žemai praskrido baltoji pelėda. Tai sukėlė nuostabų besiar- 
tinančios nakties jausmą. Jis buvo pavargęs, tikėjosi grįžęs 
maloniai praleisti vakarą ir anksti nueiti miegoti. 

— Štai jis! Ponas Dimlis grįžo! — šūktelėjo ponia Mags vos 
jam įvažiavus pro dvaro vartus. 

— Nestatykite automobilio, Dimli, - paprašė Denistonas. 

— Ak, Sesili! — aiktelėjo žmona ir jos veide jis išskaitė bai- 
mę. Rodos, visi namai laukė tiktai jo. 

Dar po kelių akimirkų, markstydamasis ryškiai apšvies- 
toje virtuvėje, jis suprato, kad nėra ko tikėtis įprasto va- 
karo. Prie židinio su kuosa ant peties ir Misteriu Bultitude 
prie kojų sėdėjo pats Vadovas. Visi jau, matyt, buvo pava- 
karieniavę, ir Dimlis nedelsiant buvo pasodintas prie stalo 
ir žmonos bei Aivės paragintas greičiau valgyti. 

— Neklausinėk, mielasis, — pasakė ponia Dimli. - Valgyk, 
kol jie viską papasakos. Skanaus. 

— Nes jums vėl reikės tuoj išeiti, — pasakė Aivė. 

— Taip, — patvirtino Vadovas. — Pagaliau pradėsime veikti. 
Man labai apmaudu, kad turiu išsiųsti jus vos spėjusį įžengti 


pro duris, tačiau kova jau prasidėjo. 

— Aš tik stebiuosi, — įsiterpė Makfėjus, —- kam siųsti pa- 
vargusį, pagyvenusį žmogų, kai aš, sveikas stiprus vyras, sė- 
džiu čia nieko neveikdamas. 

— Ne, Maktfėjau, — atsakė Vadovas, — tu negali eiti. Pirma, 
tu nemoki kalbos. O antra — būsiu atviras — tu nesileidi glo- 
bojamas Maleldilo. 

— Aš visiškai pasirengęs atsižvelgdamas į susidariusias 
aplinkybes pripažinti tų eldilų ir būtybės, kurią jie vadi- 
na Maleldilu ir, regis, laiko savo karaliumi, egzistavimą. 
Ir aš... 

— Tu negali eiti, —- pakartojo Vadovas. — Aš tavęs neišlei- 
siu. Juk negalima trejų metų vaiko siųsti prieš tanką. Padė- 
kite žemėlapį ant stalo taip, kad Dimlis galėtų jį matyti val- 
gydamas. Dabar tylos. Štai kokia padėtis, Dimli. Po Brag- 
dono šilu miegojo gyvas Merlinas. Taip, miegojo, jei tokią 
būseną galima pavadinti miegu. Kol kas nėra jokių ženklų, 
kad priešas būtų jį radęs. Suvokiate? Ne, neklausinėkite, 
valgykite. Šiąnakt Džeinė sapnavo patį svarbiausią sapną. 
Jūs prisimenate, kad ankstesniame sapne ji matė (bent aš 
taip manau) tikslią vietą, kur jis miega po Bragdonu. Tačiau 
be galo svarbu, kad į šią vietą veda ne šachta ar laiptai. Ji 
sapnavo labai ilgą pamažu kylantį tunelį. Štai, pradedate su- 
prasti. Jūs teisus. Džeinė mano, kad galėtų atpažinti įėjimą 
į šį tunelį: po akmenų krūsnimi, pačiame giraitės pakraštyje 
ir... kas ten buvo, Džeine? 

— Balti varteliai, sere. Paprasti varteliai iš skersinio ir 
penkių lentučių. Tačiau skersinis buvo lūžęs. Aš juos 
atpažinčiau. 

— Suprantate, Dimli? Labai didelė tikimybė, kad šis tune- 
lis išeina į paviršių už NKEI valdomos teritorijos ribų. 

— Vadinasi, mes galime patekti po Bragdono šilu neidami 
į patį šilą, — pasakė Dimlis. 


— Taigi. Tačiau tai ne viskas. 

Nepaliaudamas kramtyti Dimlis žiūrėjo į Vadovą. Šis 
tarė: 

— Rodos, mes beveik pavėlavome. Jis jau pabudo. 

Dimlis nustojo kramtęs. 

— Džeinė rado tuščią kriptą. 

— Nejaugi priešas jį surado? 

— Ne. Dar ne taip blogai. Į kriptą nebuvo įsilaužta. Atro- 
do, jis pabudo pats, savo paties valia. 

— Dieve mano! - aiktelėjo Dimlis. 

— Stenkis valgyti, brangusis, — paprašė jo žmona. 

— Tačiau ką tai reiškia? — paklausė jis uždėdamas ant jos 
rankos savąją. 

— Viskas tikriausiai buvo numatyta ir suplanuota labai se- 
niai, — atsakė Vadovas. — Jis perėjo iš laiko į parachroninę 
būseną, ketindamas atsibusti būtent šią akimirką. 

— Lyg kokia žmogaus pavidalo laiko bomba, - pasakė 
Makfėjus. — Bet kodėl... 

— Tu negali eiti, Makfėjau, — atsakė Vadovas. 

— Arjis dar viduje? — paklausė Dimlis. 

— Tikriausiai nebe, — atsakė Vadovas. — Džeine, papasa- 
kokite jam viską. 

— Vieta buvo ta pati. Tamsi akmeninė kripta. Iš karto ją 
atpažinau. Tebebuvo ir akmeninė pakyla, tačiau ant jos nie- 
kas nebegulėjo; ir jau nebebuvo taip šalta. Paskui sapnavau 
tą tunelį... siaurą tunelį, pamažu kylantį viršun. Tenai, tu- 
nelyje, buvo žmogus. Aš jo nemačiau, nes aplink tvyrojo 
aklina tamsa. Tačiau žmogus buvo stambus, didžiulis. Jis 
sunkiai kvėpavo. Iš pradžių pamaniau, kad tai koks didelis 
žvėris. Kylant aukštyn darėsi vis šalčiau. Vidun skverbėsi 
oras, gaivus šaltas oras iš išorės. Ten, rodos, kūpsojo palaidų 
akmenų krūva. Jis tampė tuos akmenis ilgai, kol sapnas per- 
simainė. Paskiau aš atsidūriau lauke, lietuje. Tada ir mačiau 


baltus vartelius. 

— Dabar matote, — pasakė Rensomas, — kad jie bent jau 
kol kas tikriausiai neužmezgė su juo kontakto. Tai vieninte- 
lė mūsų galimybė. Reikia rasti tą būtybę pirma nei jie. 

— Jūs visi tikriausiai esate pastebėję, kad Bragdono šilo 
dirva visa persisunkusi vandeniu, — įsiterpė Makfėjus. — 
Verta paklausti, kur tenai galima rasti sausą kriptą, kurioje 
kūnas galėtų išlikti per visus tuos šimtmečius. Užsimenu dėl 
visa ko, jeigu ką nors iš jūsų dar domina tai, kas akivaizdu. 

— Tas ir yra, — atsakė Vadovas. — Kripta, ko gero, yra kur 
nors aukštesnėje vietoje, galbūt po žvyro šlaitu pietų pusėje, 
kuris nusileidžia į Itono plentą. Ten, kur gyveno Storėjus. 
Tenai pirmiausia ir turėsite ieškoti Džeinės matytų baltųjų 
vartelių. Spėju, kad jie yra prie Itono plento. Arba prie to 
kito kelio, — žvilgtelėkit į žemėlapį, — ten, kur geltona linija 
prie Kur Hardžio sudaro Y pavidalą. 

— Galėtume tenai nusigauti per pusvalandį, — tarė Dimlis 
tebelaikydamas žmonos ranką. 

Visi sėdintys virtuvėje jautė artėjančio mūšio jaudulį. 

— Tikriausiai jie važiuos šiąnakt? — kiek droviai paklausė 
ponia Dimli. 

— Deja, taip, Margarete, — atsakė Vadovas. - Brangi kie- 
kviena minutė. Jei priešas jį ras pirmas, galima sakyti, karas 
bus pralaimėtas. Tuo paremtas visas jų planas. 

— Taip, žinoma. Suprantu. Atsiprašau, — tyliai atsakė po- 
nia Dimli. 

— O ką darysime mes, sere? — paklausė Dimlis pastumda- 
mas tolyn lėkštę ir pradėdamas kimšti pypkę. 

— Tai priklausys nuo to, ar jis jau išsigavo laukan, — atsakė 
Vadovas. — Vargu ar įėjimą į tunelį visus tuos šimtmečius 
saugojo tik palaidų akmenų krūsnis. Bet jeigu ir taip, tie 
akmenys dabar turėtų būti ne tokie jau ir palaidi. Jam ti- 
kriausiai prireiks nemažai laiko, kad išsigautų laukan. 

— Jums prireiks mažiausiai dviejų tvirtų vyrukų su lauž- 


tuvais... — prašneko Makfėjus. 

— Nieko nebus, Makfėjau, — atsakė Vadovas. - Aš nelei- 
siu tau eiti. Jeigu ta krūva tebebus nejudinta, turėsite tiesiog 
palaukti. Bet jis gali turėti mums nežinomų galių. Jeigu jis 
jau bus išėjęs, turėsite ieškoti pėdsakų. Drėgname grunte 
jie turėtų būti gana ryškūs. Jums teks jį surasti. 

— Sere, jeigu Džeinė eina, ar aš negaliu kartu? —- paklausė 
Kamilė. —- Aš turiu daugiau patirties... 

— Džeinė privalo eiti, nes be jos negalima rasti tos vie- 
tos, — atsakė Rensomas. — O tau, deja, teks likti čia. Šie na- 
mai yra visa, kas liko iš Logreso karalystės. Jos ateitį jūs visi 
nešiojate savo kūnuose. Kaip jau sakiau, Dimli, jūs turėsite 
jį surasti. Kažin ar jis galėtų labai toli nueiti. Kraštas jam 
būtų gana nepažįstamas net dieną. 

— Taip... o kai rasime jį? 

— Todėl ir siunčiu būtent jus, Dimli. Tiktai jūs mokate 
Didžiąją kalbą. Jeigu jo atstovaujamoje tradicijoje glūdi el- 
dilų jėga, jis turėtų ją suprasti. O jei ir nesupras, tai turėtų 
bent jau atpažinti. Žodžiu, suvoks, kad turi reikalą su Šei- 
mininkais. Ir yra galimybė, kad palaikys jus Belberio žmo- 
nėmis — savo draugais. Tuomet nedelsdami atveskite jį čia. 

— O jeigu ne? 

Vadovas prabilo rūsčiai: 

— Turėsite būti tvirti. Tada ir iškils tikrasis pavojus. Mes 
nežinome, kokias galias valdė Atlantidos magija, galbūt 
pagrindą sudarė kažkas panašaus į hipnozę. Nebijokite ir 
neleiskite jam krėsti jokių pokštų. Nepaleiskite iš rankų re- 
volverio. Denistonai, tu irgi. 

— Aš taip pat neblogai valdau revolverį, — vėl įkišo trigrašį 
Maktfėjus. — Ir sveiku protu... 

— Negali eiti, Makfėjau, — atsakė Vadovas. — Jis tave užmig- 
dys per dešimt sekundžių. Visi kiti yra stipriai saugomi, o tu 
ne. Ar supratote, Dimli? Revolveris rankoje, malda lūpose, 


mintys nukreiptos į Maleldilą. Jei priešinsis, užburkite jį. 

— Ką man pasakyti Didžiąja kalba? 

— Pasakykite, kad ateinate Dievo, angelų ir visų planetų 
jėgų vardu ir tas, kuris dabar sėdi Pendragono soste, įsako 
jam eiti su jumis. Pamėginkit pasakyti tai dabar. 

Dimlis, kuris sėdėjo tarp dviejų išbalusių moterų pablyš- 
kęs ir įsitempęs, žiūrėdamas į stalą, pakėlė galvą ir iš jo lūpų 
pasigirdo tvirti, didingi garsai. Džeinės širdis suspurdėjo 
juos išgirdus. Rodės, visas kambarys staiga nurimo, net 
kuosa, net lokys ir katinas sužiuro į kalbėtoją. Ir pats Dim- 
lio balsas atrodė persimainęs — lyg tie Žodžiai per jį tartų 
patys save, ateidami iš tolimos didingos tvirtovės, arba tarsi 
tai būtų ne žodžiai, bet paties Dievo, tolimų planetų ir Pen- 
dragono veikimas. Tai buvo kalba, kuria kalbėta prieš Nu- 
opuolį, kuria buvo kalbama už Mėnulio orbitos, o garsams 
prasmę suteikė ne atsitiktinumas, ne žmonių išmonė ir ne 
tūkstantmetė tradicija — juose glūdėjo pati tikrovė, kaip di- 
dingosios saulės šviesa glūdi mažučiame vandens lašelyje. 
Tai buvo pati Kalba, tokia pat, kokia pirmąkart pasigirdo 
Maleldilui skelbiant pirmąjį įsakymą mažoje išsilydžiusio 
gyvsidabrio žvaigždutėje, kurią žmonės vadina Merkuriju- 
mi, o Dangaus Gelmių gyventojai Viritrilbija. 

— Gerai, ačiū jums, - angliškai padėkojo Vadovas, ir visus 
vėl apgaubė malonus virtuvės jaukumas. - Jeigu jis paklus, 
puiku. O jeigu ne — ką gi, Dimli, jums teliks pasikliauti tik- 
tai krikščionybe. Jokių neapgalvotų veiksmų. Melskitės ir 
stenkitės savo valią išlaikyti Maleldilo valioje. Nežinia, ko 
jis gali griebtis. Tačiau būkite tvirtas. Kad ir kas atsitiktų, 
negalite prarasti savo sielos, bent jau ne dėl jo veiksmų. 

— Taip, - atsakė Dimlis. - Aš supratau. 

Visi ilgai tylėjo. Tada Vadovas prabilo vėl: 

— Neliūdėkite, Margarete. Jeigu jie nužudys Sesilį, neil- 
gai trukus ateis ir mūsų eilė. Išsiskyrimas bus toks trumpas, 
kokio turbūt niekada nedrįsote tikėtis. O dabar, džentel- 

menai, keletas minučių jums pasimelsti ir atsisveikinti su 
žmonomis. Dabar beveik aštuonios. Ar po aštuonių dešimt 
galite susirinkti čia jau pasirengę? 

— Taip, gerai, - atsiliepė keletas balsų. 

Džeinė liko virtuvėje tiktai su ponia Mags, gyvūnais, 
Makfėjumi ir Vadovu. 

— Ar gerai jautiesi, vaikeli? - paklausė Rensomas. 

— Atrodo, — atsakė Džeinė. 

Bet nei savo minčių, nei jausmų ji nepajėgė suprasti. 
Buvo visa įsitempusi iki kraštutinumo; ją tiesiog pripildė 
siaubas, peraugantis į džiaugsmą, ar džiaugsmas, peraugan- 
tis į siaubą, didžiulis susijaudinimas ir visiškas nuolanku- 
mas. Visas jos gyvenimas, palyginti su šia akimirka, atrodė 
banalus ir menkas. 

— Ar esi pasirengusi priimti Maleldilo globą? — paklausė 
Vadovas. 

— Sere, aš nieko nežinau apie Maleldilą. Tačiau prisiekiu 
būti paklusni jums. 

— Kol kas to pakanka, - tarė Vadovas. — Tai Dangaus Gel- 
mių malonė: jeigu sieki ko nors gero, Jis visuomet duos tau 
daug geresnį dalyką, nei galėjai įsivaizduoti. Tačiau to už- 
teks neilgam. Jis labai pavydus. Ir pagaliau pasiims tave visą. 
Tačiau šiai nakčiai užteks. 

— Kvailiausi žodžiai, kokius tik esu girdėjęs, — sumurmė- 
jo Makfėjus. 

MUŪšIS PRASIDEDA 


— Nieko panašaus nematau, — pasakė Džeinė. 

— Tas lietus mums viską sugadins, — nuo užpakalinės sėdy- 
nės atsiliepė Dimlis. —- Arturai, ar mes vis dar Itono plente? 

— Tikriausiai... taip, Stai muitinė, - atsakė Denistonas, 
kuris sėdėjo prie vairo. 

— Bet kokia iš to nauda, - sumurmėjo Džeinė. - Nieko 
nematau net pro atvirą langą. Jau kokį šimtą kartų galėjome 
juos pravažiuoti. Geriausia būtų išlipti ir eiti pėsčiomis. 

— Ko gero, ji teisi, sere, — tarė Denistonas. 

— Ten! — staiga sušuko Džeinė. — Štai! Žiūrėkit! Kas ten? 
Sustokit. 

— Nematau jokių baltų vartelių, - sumurmėjo Denistonas. 

— Ne, ne, ten ne varteliai, - atsakė Džeinė. —- Pažvelkite 
tenai. 

— Nieko nematau, —- tarė Dimlis. 

— Ar kalbi apie tą šviesą? — paklausė Denistonas. 

— Taip, aišku, juk tai laužas. 

— Koks laužas? 

— Laužas to miškelio laukymėje. Visai jį pamiršau. Taip, 
aš jį mačiau. Nieko nepasakiau nei Greisei, nei Vadovui. 
Tik dabar atsiminiau šią sapno dalį. Tai pati jo pabaiga. Tur- 
būt tai ir buvo visų svarbiausia. Tenai aš jį ir radau — na, 
Merliną. Sėdintį prie laužo nedidelėje laukymėje. Paskui 
prabudau. Nagi, eime greičiau! 

— Ką manai, Arturai? — paklausė Dimlis. 

— Manau, reikia klausyti Džeinės, — atsakė Denistonas. 

— Ak, greičiau, - nekantravo Džeinė. — Štai varteliai. 
Greičiau! Tereikia pereiti pievą. 

Visi trys išlipo, perėjo kelią, atdarė vartelius ir nuėjo per 
pievą. Dimlis tylėjo. Jis gūžėsi deginamas viduje pulsuojan- 
čios baimės. Ši baimė nenorėjo trauktis, nenorėjo paleisti jo 
iš savo gniaužtų. Ko gero, jis iš visų trijų geriausiai žinojo, 
ko galima laukti nusigavus prie laužo. 

Džeinė, kaip vedlė, žengė pirmoji, Denistonas ėjo gre- 
ta prilaikydamas ją ir retkarčiais pašviesdamas žibintuvėliu. 
Dimlis paskui juos. Nė vienas nenorėjo kalbėtis. 

Nusileidę nuo kelio į pievą jie pasijuto lyg iš tikrovės 
persikėlę į sapną. Viskas tapo dar tamsiau, dar drėgniau ir 
dar netikriau. Kiekviena mažutė nuokalnė buvo panaši į 
bedugnės kraštą. Jie ėjo taku greta gyvatvorės, rodėsi, už 
drabužių juos stvarsto šlapi, dygūs čiuptuvai. Kai Denis- 
tonas įjungdavo žibintuvėlį, iš tamsos išplėšti nedideli 10- 
pinėliai — žolės kuokštai, vandens sklidinos vėžės, purvini 
geltoni lapai, karantys ant juodų spygliuotų šakų, o kartą 
net dvi gelsvai žibančios mažo gyvūno akys — atrodė lyg per 
daug kasdieniški, daug paprastesni, nei turėtų būti, tarsi tik 
trumpam užsimaskavę kasdieniškų pavidalu, kad pasken- 
dę tamsoje akimirksniu jį nusimestų. Tie šviesos lopinėliai 
buvo tokie beviltiškai maži, o šalta čežanti tamsa užgesus 
šviesai —- begalinė ir milžiniška. 

Baimė, kurią Dimlis jautė nuo pat pradžių, einant toliau 
ėmė skverbtis ir į kitų širdis — tarsi vanduo į valtį pro vos 
įžiūrimą plyšį. Jie suprato, kad iki pat šios akimirkos iš tikro 
netikėjo Merlinu. Jie manė, kad tiki Vadovo žodžiais vir- 
tuvėje, tačiau klydo. Tikrasis sukrėtimas vis dar laukė jų. 
Tik čia, laukuose, rausvai šviesos dėmei blyksint tolumoje, 
iš visų pusių supami aklinos tamsos, jie pradėjo suvokti, 
kad eina susitikti su kažkuo mirusiu, tačiau vis dėlto gyvu, 
kažkuo iššliaužusiu iš po žemių, iš tamsios istorijos nak- 

ties, kuri plytėjo nuo Romos imperijos žlugimo iki Anglijos 
pradžios. „Tamsieji amžiai“, — galvojo Dimlis. Kaip lengvai 
mes skaitome ar rašome šiuos žodžius! Tačiau dabar jiems 
teks žengti tiesiai į šią tamsą. Tai tie amžiai, ne žmogus, lau- 
kė jų negilioje lomoje. 

Staiga ta praeities Britanija, kurią jis taip gerai pažinojo 
kaip mokslininkas, iškilo prieš akis tarsi gyvas paveikslas. Jis 
tarsi pamatė viską. Mažus, nykstančius miestelius, kuriuose 
vis dar ruseno žlugusios Romos šviesa, krikščioniškus mies- 
telius - Kamaloduną, Kerleoną, Glastonberį: bažnyčia, vie- 
nas ar du dvarai, už akmeninės sienos susispietę maži namu- 
kai. O keletas žingsnių už vartų — neįžengiamos, begalinės 
drėgnos girios, išklotos lapų kilimu, — lapų, kurie čia krito 
ir kaupėsi nuo tų laikų, kai Britanija dar nebuvo sala, - kur 
sliūkindavo vilkai, užtvankas statė bebrai; kur buvo neiš- 
brendamos pelkės ir ragų gausmas, ir tankmėje blizgančios 
akys žmonių, kurie gyveno čia ne tik prieš romėnus, bet ir 
prieš pačius britus, ir senovinės būtybės, nelaimingos, iš- 
cuitos iš gimtųjų vietų, vėlesniuose pasakojimuose tapusios 
žmogėdromis giriniais ir elfais. Tačiau už girią baisesnės lau- 
kymės. Tamsios užmarštin nugrimzdusių karalių tvirtovės. 
Slaptosios druidų kolegijos. Namai, kuriuos statant į kalkės 
maišydavo paaukotų kūdikių kraujo. Taip norėta pasielgti ir 
su Merlinu. O dabar visi tie amžiai, netekę savo vietos laikų 
sekoje, išstumti iš jos ir sugrąžinti į dabartį, tūnojo kažkur 
tamsoje ir grasino juos užgriūti visu siaubu. 

Staiga jie sutiko kliūtį. Įmaklino tiesiai į gyvatvorę. Už- 
gaišo, kol pasišviesdami žibintuvėliu išpainiojo Džeinės 
plaukus. Pieva baigėsi. Tai ryškiau, tai blankiau priekyje 
žibantis laužas iš čia vos matėsi. Tačiau nebuvo kas daro, 
reikėjo sukti į šalį ir ieškoti spragos ar vartų. Teko gerokai 
paėjėti į šalį, kol rado vartus. Pasirodė, kad jų neįmanoma 
atidaryti, o kai perlipę juos kitoje pusėje nušoko ant žemės, 
atsidūrė iki kulkšnių vandenyje. Kurį laiką, kol lėkštu šlaitu 

išsikapanojo į sausesnę vietą, laužą buvo pametę iš akių, o 
kai vėl jį pamatė, jis mirgėjo toli kairėje — daug toliau, nei 
jie tikėjosi. 

Iki šiol Džeinė beveik negalvojo apie tai, kas jų laukia. 
Tęsiant šią keistą kelionę jai pamažu atsiskleidė tikroji vir- 
tuvėje vykusios scenos prasmė. Jis pasiuntė vyrus atsisvei- 
kinti su žmonomis. Jis juos visus palaimino. Ir atrodo, kad 
visa tai — šis klupinėjimas tamsoje per suartus dirvonus — 
reiškia mirtį. Mirtis... Visi esame apie ją girdėję (kaip ir apie 
meilę), ją apdainavo poetai. Regis, dabar tai turės įvykti. 
Tačiau svarbiausia buvo ne tai. Džeinė pamėgino pažvelgti 
į mirtį kitaip, turėdama galvoje visą savo patirtį nuo to lai- 
ko, kai paliko Edžestoną. Ji jau seniai nebejautė apmaudo, 
kad Vadovas siekia ją palenkti vienu būdu ar vienu atžvilgiu 
Markui, o kitu — Maleldilui, ir jokiu atžvilgiu nesiekia pa- 
silaikyti jos sau. Ji susitaikė su tuo. Ir apie Marką per daug 
negalvojo, nes šios mintys daugiausia sukeldavo savigraužą 
ir kaltės jausmą. Tačiau Maleldilas... Iki šiol ji per daug ne- 
galvojo apie Maleldilą. Ji neabejojo eldilų buvimu, neabe- 
jojo buvimu ir tos už juos stipresnės ir dar paslaptingesnės 
būtybės, kuriai jie paklūsta... kuriai paklūsta Vadovas, o per 
jį ir visi namai, net Makfėjus. Jeigu jai kartais ir dingtelė- 
davo, kad visa ko esmė čia bus dalykai, kuriuos vaikystė- 
je ji girdėjo vadinant „religija“, ji stumdavo šią mintį ša- 
lin. Džeinė niekada nesiejo šios bauginamai tikros patirties 
ir, tarkim, besimeldžiančios storulės Dimli. Jos požiūriu, 
šie dalykai priklausė skirtingiems pasauliams. Viena ver- 
tus, klaikūs sapnai, nuolankumo žavesys, virpantys garsai ir 
šviesos Žydrojoje menėje, didinga kova su gresiančiu pavo- 
jumi; kita vertus, girgždantys klauptai, siaubingos Atpirkėjo 
litografijos (būtinai kokių septynių pėdų aukščio ir jaunos 
džiovininkės veidu), trikdantys konfirmacijos prisiminimai, 
nervingas dvasininkų meilumas. Tačiau dabar, kai tikrai 


priartėjo mirtis, mintis nesidavė stumiama šalin. Nes dabar 

atėjo į galvą, kad visa tai gali būti tiesa. Pasaulis pastaruoju 
metu ėmė atrodyti visai kitoks, nei ji anksčiau vaizdavosi. 
Jos senosios gynybinės sienos griuvo galutinai. Pradėjo aiš- 
kėti daugybė dalykų. Galbūt Maleldilas, paprastai kalbant, 
yra Dievas. Galbūt yra gyvenimas po mirties —- Dangus ir 
Pragaras. Ši mintis plykstelėjo joje lyg į drožles nukritu- 
si žiežirba, ir po akimirkos lyg tos drožlės įsiplieskė visa 
jos esybė, tik mažutė dalis dar bandė bejėgiškai priešintis: 
„Bet... bet tai neįmanoma. Kodėl man niekas to nepasakė?“ 
Tą akimirką ji net neabejojo, kad jeigu visa tai išties egzis- 
tuoja, jai tai bus visiškai nepriimtina. 

— Žiūrėk, Džeine, — pasakė Denistonas. — Medis. 

— Aš... aš maniau, kad karvė... 

— Ne. Tai medis. Žiūrėk. Dar vienas. 

— Tyliau, - sušnibždėjo Dimlis. — Tai Džeinės giraitė. 
Dabar mes jau visai arti. 

Gal už dvidešimties jardų laužo link leidosi gana status 
šlaitas. Dabar jie galėjo įžiūrėti medžius ir vieni kitų išblyš- 
kusius veidus. 

— Eisiu pirmas, — pasakė Dimlis. 

— Pavydžiu jums stiprių nervų, — atsiliepė Džeinė. 

— Tyliau, — vėl sušnibždėjo Dimlis. 

Jie tylėdami lėtai nuėjo iki šlaito krašto ir sustojo. Prie- 
šais, pačiame negilios lomos dugne, krūmų apsuptyje degė 
didžiulis laužas. Plazdantys krūmų šešėliai trukdė geriau 
įsižiūrėti. Anapus laužo stovėjo keistoka grubaus audinio 
palapinė, Denistonas ją palaikė apverstu vežimu. Priešais 
laužą ant žemės gulėjo lyg ir nemažas katilas. 

— Ar tenai kas nors yra? — pašnibždomis Denistono pa- 
klausė Dimlis. 

— Nežinau. Luktelėkit. 

— Žiūrėkit, — netikėtai pasakė Džeinė. — Tenai! Kai lieps- 
na krypteli šonan. 

— Kas? — paklausė Dimlis. 

— Argi jo nematėte? 

— Nieko nemačiau. 

— Ko gero, mačiau Žmogų, — sušnibždėjo Denistonas. 

— Taip, mačiau paprastą valkatą, — atsakė Dimlis. - Tai 
yra žmogų šių dienų rūbais. 

— Kaip jis atrodė? 

— Nežinau. 

— Mes turime nusileisti, — pasakė Dimlis. 

— Ar čia įmanoma nulipti? — paklausė Denistonas. 

— Ne čia, - atsakė Dimlis. - Dešinėje laužo link lyg ir 
veda takas. Turime jį rasti. 

Jie kalbėjosi labai tyliai, lietus aprimo, jau gana aiškiai 
girdėjosi laužo spragsėjimas. Atsargiai, tarsi priešo stebimi 
žvalgai, jie lėtai sėlino nuo medžio prie medžio. 

— Sustokim! — staiga sušnibždėjo Džeinė. 

— Kas atsitiko? 

— Kažkas sujudėjo. 

— Kur? 

— Čia. Visai netoliese. 

— Nieko negirdėjau. 

— Eime toliau. 

— Džeine, ar vis dar manai, kad netoliese kažkas yra? 

— Dabar tylu. Tačiau kažkas buvo. 

Jie žengė dar keletą žingsnių. 

— Ššš! — sušnypštė Denistonas. - Džeinė teisi. Čia kaž- 
kas yra. 

— Gal galiu... —- prabilo Dimlis. 

— Luktelkit, - paprašė Denistonas. — Visai Čia pat. Štai! 
Prakeikimas, tai tiktai senas asilas! 

— Tą ir norėjau pasakyti, — atsiliepė Dimlis. — Tas žmo- 
gus — čigonas, keliaujantis alavuotojas ar kas kitas. Čia jo 
asilas. Tačiau mes turime eiti. 

Jie nuėjo toliau. Po keleto akimirkų priėjo žole apaugu- 
sį išvažinėtą keliuką, šis vingiuodamas nuvedė juos žemyn, 


274 


kol prieš akis atsivėrė visa loma ir laužas jau nebeužstojo 


palapinės. 

— Štai jis, — pasakė Džeinė. 

— Tu jį matai? — paklausė Dimlis. — Nesuprantu, kur 
žiūrėti. 


— Matau gana gerai, - atsiliepė Denistonas. — Tai valkata. 
Matote jį, Dimli? Senyvas vyras susivėlusia barzda, nudė- 
vėtu lietpalčiu ir juodomis kelnėmis. Ar nematote iš veži- 
mo kyšančios jo kojos, apautos suplyšusiu batu? 

— Ar tas? — paklausė Dimlis. — Maniau, ten rąstas. Tačiau 
tavo akys geresnės. Ar tikrai matai žmogų, Arturai? 

— Kažką panašaus mačiau. Tačiau dabar nebesu tikras. Ir 
akys įskaudo. Jei tenai žmogus, tai jis visai nejuda. Galbūt 
miega. 

— O galbūt miręs, — sudrebėjusi pridūrė Džeinė. 

— Ką gi, - tarė Dimlis, — turime eiti toliau. 

Po valandėlės jie nusileido į lomą ir praėjo pro laužą. Čia 
buvo palapinė, kažkas panašaus į guolį jos viduje, alavinė 
lėkštė, keletas degtukų ant žemės, nebaigta rūkyti pypkė, 


tačiau nebuvo jokio žmogaus. 

— Niekaip negaliu suprasti, Viteri, - pasakė Fėja, - kodėl 
neleidžiate man prigriebti to šunyčio. Tie jūsų sumanymai: 
pripaišyti jam tą Žmogžudystę, tas areštavimas, tas spren- 
dimas palikti visą naktį vieną, kad persigalvotų... Man jie 
atrodo tokie neryžtingi. Kodėl jūs pasikliaujate tokiais da- 
lykais, kurie gali suveikti, bet gali ir nesuveikti? Tuo tarpu 
dvidešimt minučių mano naguose, ir jis bus kaip šilkas. Aš 
tokius pažįstu. 

Šis pokalbis vyko tą patį lietingą vakarą direktoriaus pa- 
vaduotojo kabinete apie dešimtą valandą. Dalyvavo ir tre- 


čias asmuo — profesorius Frostas. 


275 


— Užtikrinu jus, mis Hardkastl, —- atsakė Viteris žiūrėda- 
mas Frostui į kaktą, — galite neabejoti, kad šiuo ar kitu klau- 
simu jūsų pasiūlymai visada bus atidžiai išklausyti. Tačiau 
jei man bus leista taip pasakyti, tai kaip tik vienas iš tų atve- 
jų, kai... ee... kai priverstinis tardymas gali neduoti jokios 
naudos. 

— Kodėl? — piktokai paklausė Fėja. 

— Turite man atleisti, —- atsakė Viteris, - kad primenu 
jums, — savaime suprantama, ne todėl, kad manyčiau, jog 
pamiršote, bet tiesiog metodologiniais pagrindais: nepa- 
prastai svarbu, kad viskas būtų aišku, —- kad mums reikia tos 
moters, tai yra mes visi būtume laimingi galėdami pasvei- 
kinti čionai ponią Studok, — būtent dėl ypatingų psichikos 
savybių, kuriomis ji, kaip sakoma, disponuoja. Pavartojau 
žodį „psichikos“, tačiau jūs suprasite, kad tai nereiškia jo- 
kios konkrečios teorijos. 

— Ar kalbate apie tuos sapnus? 

— Iškyla be galo svarbus klausimas, — kalbėjo toliau Vite- 
ris, — kaip ji elgtųsi atgabenta čionai prievarta ir radusi savo 
vyrą... ee... akivaizdžiai, nors, be abejo, laikinai, nenatūra- 
lios fizinės būklės, kurią turėtume numatyti kaip jūsų tar- 
dymo rezultatą. Kyla didelis emocinio sukrėtimo pavojus. 
Taip ji gali prarasti mus dominančias savybes, galbūt ilgam 
laikui. 

— Mes dar negirdėjome majorės Hardkastl raporto, — ra- 
miai pasakė profesorius Frostas. 

— Nieko gero, —- atsakė Fėja. — Jį nusekė iki Nortumber- 
lando. Po jo iš koledžo išėjo tiktai trys galintys mus dominti 
žmonės: Lankasteris, Lilis ir Dimlis. Išvardijau juos pagal 
reikšmingumą. Lankasteris yra krikščionis ir gana įtakingas 
žmogus. Jis dalyvauja Žemųjų rūmų susirinkimuose. Ren- 
gia konferencijas. Bendrauja su keletu žymių dvasininkų 
šeimų. Yra parašęs galybę knygų. Stiprus anos pusės rams- 
tis. Lilis šiek tiek panašus į jį, tik menkesnis organizatorius. 


276 


Jei prisimenate, pernai jis pridarė mums nemažai bėdos toje 
reakcinėje edukacijos komisijoje. Jie abu gana pavojingi. Sa- 
votiški anos pusės lyderiai. Dimlis visiškai kitoks. Jeigu ne 
jo krikščionybė, nieko per daug prieš jį neturėtume. Trum- 
paregis mokslininkas. Nemanau, kad būtų plačiai žinomas, 
nebent keletui kitų jo srities mokslininkų. Niekada nekiša 
nosies į viešumą. Nepraktiškas... Per daug skrupulingas, kad 
duotų kokios naudos net anai pusei. Kiti du šį tą nutuokia, 
ypač Lankasteris. Tiesą sakant, šiam žmogui atsirastų vietos 
ir mūsų pusėje, jei tik jis laikytųsi tinkamų pažiūrų. 

— Majore Hardkastl, turiu atkreipti dėmesį, kad dauguma 
šių faktų mums yra žinomi, — tarė profesorius Frostas. 

— Atsižvelgdami į gana vėlyvą metą, nenorėtume per il- 
gai jūsų užlaikyti, - pridūrė Viteris. - Galbūt galėtumėte 
kiek sutrumpinti įvadinę pasakojimo dalį. 

— Ką gi, — atsakė Fėja, — reikėjo sekti visus tris. Ir tiktai su 
tomis pajėgomis, kurias tuo metu turėjau. Juk žinote, kad 
Studokas buvo pastebėtas išvykstantis į Edžestoną visiškai 
atsitiktinai. Ši sėkmė mus užklupo gana netikėtai. Daugiau 
nei pusė mano žmonių iki kaklo užsiėmę ta ligonine. Taigi 
sugriebiau visus, kurie tuo metu pakliuvo po ranka. Pasiun- 
čiau sargybinį ir surinkau šešis žmones, žinoma, civiliniais 
drabužiais. Kai tiktai išėjo Lankasteris, trims geriausiems 
įsakiau nepaleisti jo iš akių. Prieš pusvalandį gavau jų tele- 
gramą iš Londono, kur jis nusibeldė traukiniu. Tenai mes 
dar galime ką nors užčiuopti. Lilis sukėlė gyvą velnią rūpes- 
čių. Jis skambino gal penkiolikai skirtingų žmonių Edžes- 
tone. Mes juos visus pasižymėjome - ir kitus du pasiunčiau 
paskui jį. Dimlis išėjo paskutinis. Norėjau paskui jį siųsti 
savo paskutinį vyruką, tačiau paskambino kapitonas O'Hara 
ir pareikalavo antro automobilio. Taigi nusprendžiau tam 
kartui paleisti Dimlį ir tą vyruką nusiųsti su automobiliu 
O'Harai. Dimlį galėsime prispausti bet kada. Jis kasdien at- 
eina į darbą, be to, jis visai nesvarbus menkysta. 

— Nevisiškai jus supratau, — tarė Frostas, — kodėl nepati- 
krinote, iš kur konkrečiai koledže išėjo Studokas? 

— Dėl prakeikto jūsų laikinojo valdytojo, — atšovė Fėja. — 
Mes dabar neįleidžiami į akademinius pastatus. Juk sakiau, 
kad Feverstonas netinka. Jis žaidžia dvejopą žaidimą. Eina 
su mumis prieš miestą, tačiau kai kalbama apie universitetą, 
jis tampa nebepatikimas. Atminkite mano žodžius, Viteri, 
jis dar pridarys mums bėdos. 

Frostas-pažvelgė į direktoriaus pavaduotoją. 

— Toli gražu nedrįstu neigti ir neatmetu galimybės, — at- 
siliepė Viteris, - kad kai kurie lordo Feverstono veiks- 
mai gali būti ne visai apgalvoti. Man būtų be galo skaudu 
pripažinti... 

— Ar mums dar prireiks majorės Hardkastl? — paklausė 
Frostas. 

— Tiesą sakote! Jūs be galo teisus! Aš visiškai pamiršau, 
kokia jūs, miela ledi, pavargusi ir koks brangus jūsų laikas. 
Mes turėtume jus patausoti tam ypatingam darbui, kurį jūs 
sugebate atlikti geriau nei kas kitas. Jūs neturite leisti, kad 
mes išnaudotume jūsų gerą širdį. Mums teliko keletas for- 
malumų, todėl nebedrįstame jūsų trukdyti. 

Jis pakilo ir atidarė duris. 

— Ar nemanote, - paklausė ji, - kad mano vaikinams de- 
rėtų nors mažumėlę spustelėti tą Studoką? Man rodos, ne- 
protinga kelti tiek triukšmo dėl kažkokio adreso. 

Staiga mandagiam, kantriam, besišypsančiam Viterio 
veidui kažkas atsitiko. Ta balta garbanota barzda, tos pa- 
vandenijusios akys, tos blyškios praviros lūpos ir atidengtos 
dantenos neteko kažkokios pagrindinės savybės, kuri visa 
tai padaro žmogaus veidu. Mis Hardkastl pasirodė, kad į ją 
spokso oda aptempta mėsos kaukė. Po akimirkos jos nebe- 
buvo kabinete. 

— Vis galvoju, — tarė Viteris, vėl įsitaisęs savo krėsle, — ar 
ne per daug dėmesio skiriame to Studoko žmonai. 

— Mes vykdome spalio pirmąją dieną gautas instrukci- 
jas, —- atsakė Frostas. 

— Ak... mano žodžiai visiškai nereiškia abejonės, - mo- 
juodamas rankomis tarė Viteris. 

— Leiskite man priminti keletą faktų, — pasakė Frostas. — 
Moters mintys šeimininkams buvo prieinamos labai trum- 
pai. Jie užfiksavo tiktai vieną sapną — patį svarbiausią, kuris 
atskleidė, nors ir gana neryškiai, vieną svarbiausių mūsų 
programos elementų. Taip mes gavome perspėjimą, kad jei 
moteris paklius į netinkamų asmenų, kurie mokės pasinau- 
doti šia jos savybe, rankas, ji gali tapti labai pavojinga. 

— Ak, taip, žinoma, be abejo. Niekada nemaniau neigti... 

— Tai pirma, — pertraukė jį Frostas. — Antra, netrukus jos 
sąmonė tapo jiems neprieinama. Kol kas mokslas žino tik 
vieną tokio aptemimo priežastį. Taip nutinka, kai indiferen- 
tiškas individas laisva valia pasiduoda kokio nors priešiško 
organizmo įtakai. Taigi šis aptemimas, kad ir nebeleidžia 
stebėti jos sapnų, tuo pat metu teikia mums kitokią svarbią 
informaciją, tai yra kad ji kažkaip susijusi su priešais. Tai 
savaime yra labai didelis pavojus. Tačiau tuo pat metu tai 
reiškia, kad radę ją rastume ir visą priešų štabą. Mis Hard- 
kastl teisi sakydama, kad kankinimais gana greitai išgautu- 
me iš Studoko jo žmonos adresą. Tačiau, kaip jūs nurodėte, 
priešų štabo puolimas, areštas ir kankinto vyro vaizdas gali 
nežinoma linkme paveikti moters psichiką ir jos gebėjimai 
gali dingti. Taip nepasiektume svarbiausio tikslo, dėl kurio 
ji mums reikalinga. Tai pirma. O antra — gana rizikinga ata- 
kuoti priešų štabą. Gali būti, kad juos globoja nežinomos 
jėgos, su kuriomis kovoti mes dar nepasirengę. Ir trečia — 
vyras gali nežinoti savo žmonos adreso. Tuomet... 

— Ak, tai būtų labiausiai apgailėtina iš visų klaidų. Tar- 
dymas moksliniais pagrindais (šiame kontekste man nepri- 
imtinas žodis „kankinimai“) niekada nepasieks tikslo, jei 
pacientas nežino atsakymo. Kaip humaniški žmonės, nė 

vienas iš mūsų... kad ir kiek tęstum, pacientas nepasiduos 
jokioms priemonėms... o viską nutraukus net patyrusį ope- 
ratorių gali persekioti mintis, kad jis galų gale žinojo. Mūsų 
netenkina nė vienas iš šių būdų. 

— Mes neturime kitos išeities, kaip tik skatinti Studoką 
atvežti čia Žmoną. 

— Arba, - kiek svajingiau nei paprastai tarė Viteris, — ska- 
tinti jį būti daug radikaliau ištikimą mums nei iki šiol. Mie- 
lasis drauge, kalbu apie tikrą širdies perkeitimą. 

Frostas kilstelėjo lūpų kampučius atidengdamas lygius 
baltus dantis. 

— Tai yra plano, apie kurį kalbėjau, dalis, — pasakė jis. — 
Sakiau, kad reikia jį paskatinti. Tai galima atlikti dviem 
būdais. Arba parūpinant jam instinktų lygmens motyvą, 
tarkim, kaip mūsų baimė arba žmonos troškimas; arba pa- 
veikiant jį taip, kad jis suvoktų tikrąją priežastį ir veiktų ja 
remdamasis. 

— Tikra tiesa... tikra tiesa, — atsakė Viteris. — Jūsų pasa- 
kymai, kaip įprastai, kiek skiriasi nuo tų, kuriuos rinkčiausi 
aš, bet... 

— Kur dabar Studokas? 

— Čia, vienoje iš kamerų, aname flygelyje. 

— Ir mano, kad jį sulaikė paprasta policija? 

— Šito negaliu pasakyti. Ko gero, taip. Tikriausiai nėra 
didelio skirtumo. 

— Ką jūs rengiatės daryti? 

— Ketiname kuriam laikui palikti jį - leisti subręsti psi- 
chologiniams arešto rezultatams. Pamaniau... žinoma, vis- 
kas humaniška... Tokiais atvejais nepaprastai vertingas šioks 
toks fizinis diskomfortas, suprantama, jis negavo pietų. Ir 
jie gavo įsakymą ištuštinti jo kišenes. Negalima leisti jau- 
nuoliui atsipalaiduoti, pavyzdžiui, rūkant. Protas turi veikti 
pasikliaudamas vien tik prigimtiniais resursais. 

— Suprantama. O toliau? 

— Na, manyčiau, tam tikra apklausa. Šiuo klausimu no- 
rėčiau išgirsti jūsų pasiūlymus. Tai yra, ar man asmeniškai 
reikėtų tenai dalyvauti. Linkstu manyti, kad tardymo pa- 
prastoje policijoje iliuziją reikėtų išlaikyti kuo ilgiau. Kitas 
etapas būtų atradimas, kad jis vis dar mūsų rankose. Gal- 
būt iš pradžių jis padarys klaidingas išvadas — labai neilgam. 
Būtų gerai tik palengva leisti jam suprasti, kad tai jį atpa- 
laiduoja nuo... ee... su Hingesto mirtimi susijusių kompli- 
kacijų. Manau, tuomet jis supras glaudesnės vienybės su 
institutu svarbą... 

— O tuomet vėl paprašysite pasikviesti žmoną? 

— Esu įsitikinęs, kad to visai neprireiktų, — atsakė Viteris. — 
Jeigu leisite, norėčiau atkreipti dėmesį, kad vienas iš jūsų tie- 
sios ir paprastos kalbos (kuria mes visi taip žavimės) trūkumų 
yra tas, kad ji nepalieka vietos subtiliems niuansams. Šiuo 
atveju norėtųsi tikėtis spontaniško pasitikėjimo proveržio iš 
paties jaunuolio. Kas nors panašaus į reikalavimą... 

— Jūsų plano trūkumas yra tas, kad jis paremtas išimtinai 
baime. 

— Baimė, — pakartojo Viteris tarsi pirmą kartą girdėdamas 
šį žodį. — Nevisiškai suvokiu jūsų mintį. Negaliu patikėti, 
kad pritariate priešingai minčiai, kurią kartą, gana teisingai, 
pasakė mis Hardkastl. 

— Kokiai minčiai? 

— Na, jei teisingai ją supratau, ji siūlė panaudoti moksli- 
nes priemones, priversti jaunuolį labiau trokšti savo žmonos 
draugijos. Kokie nors cheminiai preparatai... 

— Sužadinantys lytinę funkciją? 

Viteris švelniai linktelėjo. 

— Niekai, — atsakė Frostas. - Šių preparatų veikiamas 
žmogus paprastai linksta ne prie savo žmonos. Tačiau, kaip 
jau minėjau, klaidinga remtis vien tiktai baime. Per daugelį 
metų darbo pastebėjau, kad jos padarinių dažnai neįmano- 
ma numatyti, ypač kai viskas taip sudėtinga. Pacientas gali 

taip įsibauginti, kad nebepajėgs pajudėti net pageidaujama 
kryptimi. Jeigu mums būtinai reikia, kad jis pasikviestų tą 
moterį remdamasis savo gera valia, turėtume remtis kanki- 
nimais ir priimti visus padarinius. Tačiau yra ir kitų alterna- 
tyvų. Pavyzdžiui, troškimas. 

— Nevisiškai jus suprantu. Jūs ką tiktai atmetėte cheminių 
preparatų panaudojimo galimybę. 

— Kalbėjau apie stipresnius troškimus. 

Nei dabar, nei vėliau direktoriaus pavaduotojas nežiūrėjo 
Frostui į veidą; jo žvilgsnis, kaip paprastai, klaidžiojo sieno- 
mis, kartais užkliūdavo už kažko tolumoje. Kartais jis užsi- 
merkdavo. Tačiau tuo pat metu Frostas ar Viteris, net sunku 
pasakyti kuris, po truputį vis slinko su visa kėde ir dabar jų 
keliai beveik lietėsi. 

— Kalbėjausi su Filostratu, — tyliai, bet aiškiai pasakė 
Frostas. — Vartojau gana aiškias sąvokas, ir jei jis bent nu- 
tuoktų tiesą, tai iš jų galėjo nemažai suprasti. Pokalbyje da- 
lyvavo ir jo vyriausiasis asistentas, Vilkinsas. Nė vienam iš 
jų nebeįdomu - kaip jie patys mano - laikyti Galvą gyvą ir 
versti ją kalbėti. Tai, ką jis sako, jų nedomina. Apie tai, kas 
iš tiesų kalba, juodu neturi jokio supratimo. Nuėjau labai 
toli. Kėliau klausimus apie jo sąmonės būklę. 

— Jūs patariate, jei teisingai suprantu, veikti Studoką šia 
kryptimi. Jei teisingai prisimenu, jūs atmetėte baimę dėl 
to, kad jos poveikis niekada nebūna tikslus. Tačiau... ee... 
ar jūsų dabar siūlomas metodas patikimesnis? Visiškai su- 
prantu tą nusivylimą, kurį protingas Žmogus turi jausti 
dirbdamas su tokiais kolegomis kaip Filostratas ir tas ponas 
Vilkinsas. 

— Čia ir glūdi visa esmė. Reikėtų saugotis klaidos, kad 
svarbiausias NKEI veiklos baras yra politinis ir ekonominis 
dominavimas Anglijoje; mus domina būtent individai. Be- 
sąlygiškas, esminis atsidavimas, tuo pačiu pagrindu kaip ir 
mūsų pačių — štai ko mums reikia. Ir šį svarbiausią įsakymą 

turime vykdyti. Iki šiol mums dar nepavyko iš tiesų įtraukti 
pakankamai žmonių. 

— Dar nėra žinių iš Bragdono šilo? 

— Ne. 

— Ir jūs manote, kad Studokas — tinkamas asmuo? 

— Neturėtumėte pamiršti, - atsakė Frostas, — kad jis ver- 
tingas ne vien dėl savo žmonos aiškiaregystės. Ši pora gana 
įdomi eugeniškai. Ir antra, manau, jis nesipriešins. Turint 
reikalą su tokiu žmogumi kaip jis, valandų valandos vie- 
natvės ir siaubo, o paskui palaimingas išsivadavimas iš viso 
to ir troškimų išsipildymas beveik užtikrina pageidaujamą 
rezultatą. 

— Žinoma, — sutiko Viteris. - Labiausiai trokštamas san- 
tykis — kuo glaudesnė vienybė. Jums neturi kilti nė men- 
kiausios abejonės, kad nepakankamai vertinu šį įsakymų 
aspektą. Kiekvienas naujas individas, įtrauktas į šią vienybę, 
bus nesiliaujančio malonumo šaltinis visiems... ee... suinte- 
resuotiems asmenims. Trokštu kuo glaudesnių saitų. Tokio 
glaudaus ir neatšaukiamo asmenybių susipynimo, kuris be- 
veik peržengtų individualumo ribas. Jūs neturėtumėte abe- 
joti, kad aš plačiai atversiu savo glėbį ir apkabinsiu - įtrauk- 
siu — suvirškinsiu šį jauną vyriškį. 

Dabar juodu palinko vienas prie kito ir jų veidai beveik 
susilietė tarsi bučiuotis pasiruošusių įsimylėjėlių. Blyksinti 
Frosto pensnė slėpė akis ir vien tik išsišiepusios, bet ne- 
atsipalaidavusios lūpos išdavė šaltą pasitenkinimą. Viteris 
sėdėjo pravira burna, nukarusia apatine lūpa, drėgnomis 
akimis, visas suglebęs ir atsipalaidavęs. Atrodė, kad jis ge- 
ria. Netrukus jo pečiai sutrūkčiojo ir pamažu jis pradėjo 
juoktis. Frostas nesijuokė, tačiau jo šypsena švietė vis ryš- 
kiau ir darėsi vis šaltesnė, jis ištiesė ranką ir paplekšnojo 
kolegai per petį. Netrukus šiame tyliame kabinete pasigirdo 
bildesys. Neilgai trukus prie apvirtusio stalo, tarp pažirusių 
ant grindų daiktų, jie abu sėdėjo linguodami pirmyn atgal 

ir abu stengėsi kuo tvirčiau apkabinti kits kitą, bet tuo pat 
metu išvengti apkabinimo. Jiems tebelinguojant, gniaužant 
ir nagais draskant vienas kitą, pasigirdo iš pradžių spigus 
ir vos girdimas, o vėliau vis garsesnis ir gilesnis kreksėji- 
mas, pagaliau jis virto labiau gyvuliška nei seniokiška juoko 
parodija. 


e 7 0 


Kai du konstebliai iš policijos furgono išstūmė Marką į tam- 
są ir lietų, nutempė į kažkokį pastatą ir paliko vieną maža- 
me apšviestame kambarėlyje, jam net į galvą neatėjo, kad 
galėtų būti Belberyje. Bet jei ir būtų žinojęs, ne tai jam 
dabar rūpėjo, nes jis baiminosi dėl savo gyvybės. Jį rengėsi 
pakarti. 

Iki šiol jis niekada nebuvo atsidūręs taip arti mirties. Da- 
bar, žvelgiant į savo ranką (nes rankos buvo sugrubusios ir 
jis nejučia jas trynė), jam atėjo tarsi visiškai nauja mintis, 
kad štai ši ranka, su visais penkiais pirštais ir geltona tabako 
dėmele ant smiliaus, netrukus taps lavono plaštaka, o vė- 
liau — keletu baltų kaulų. Tai, ką jis juto, buvo nevisiškai 
siaubas, nors kažkas šaltais pirštais gniaužė gerklę ir dusino; 
tačiau protas gūžėsi nuo šios minties absurdiškumo. Tai ne- 
įtikėtina, ir vis dėlto netrukus tai įvyks. 

Jis prisiminė visas šlykščias smulkmenas, kurias jam pa- 
sakojo mis Hardkastl. Tačiau karštligės apimta sąmonė at- 
sisakė tai priimti. Akimirksnį vaizdai pleveno vaizduotėje 
draskydami sielą, o paskui kažkur pranyko. Jo dėmesį pri- 
kaustė pati mirtis. Iškilo nemirtingumo klausimas. Markas 
nė trupučio nesusidomėjo. Ką jam gali duoti pomirtinis gy- 
venimas? Žmogui, kurį rengėsi pakarti, laimė (jam nieka- 
da neateidavo mintis apie kančią) kažkokiame kitame, ne- 
realiame pasaulyje atrodė visiškai beprasmis dalykas. Visa 
tai užgožė pats pakorimo aktas. Tada šis kūnas, šis silpnas, 
virpantis, desperatiškai gyvas kūnas — jo paties kūnas — pa- 

virs mirusiu kūnu. Jei ir egzistuoja sielos, su jomis tai ne- 
turi nieko bendra. Markui pritrūko kvapo, visa kita nustojo 
egzistuoti. 

Šis dusinimas nesiliovė, ir Markas pradėjo dairytis, ar 
nėra ventiliacijos angos. Išties virš durų buvo kažkokios 
grotelės. Šios grotelės ir pačios durys, tiesą sakant, buvo 
vieninteliai objektai, už kurių galėjo užkliūti akis. Ir nieko 
daugiau, tik baltos sienos, baltos grindys ir baltos lubos, 
kurių centre švietė ryški elektros lemputė, nei kėdės, nei 
stalo, nei knygos, nei kablio sienoje. 

Tada pirmąkart jam kilo mintis, kad gali būti Belberyje, 
o ne paprastoje policijos nuovadoje. Viltis, staiga gimusi 
po šio atradimo, taip pat staiga ir pranyko. Koks skirtumas, 
ar tas Viteris, mis Hardkast! ir visi kiti atsikratys juo pa- 
sinaudodami valstybinės policijos rankomis, ar susidoros 
asmeniškai, kaip, be abejo, susidorojo su Hingestu? Visų 
Belberyje išgyventų pakilimų ir nuosmukių prasmė dabar 
jam buvo visiškai aiški. Visi tie žmonės buvo jo priešai, Žai- 
džiantys jo viltimis ir baimėmis, pasirengę nužudyti jį tuo- 
jau pat, jei tik išdrįs pasipriešinti, arba po kurio laiko, kai 
jau bus jiems nebereikalingas. Net pats nustebo, kaip galėjo 
galvoti kitaip. Kaip jis galėjo tikėtis, kad įmanoma kokiais 
nors veiksmais pelnyti šių žmonių palankumą? 

Koks jis buvo kvailys — koks beviltiškas, naivus, lengva- 
tikis kvailys! Markas prisėdo ant grindų, nes keliai linko 
lyg nužingsniavus didžiulį atstumą. Koks velnias jį nešė į tą 
Belberį? Argi jau pats pirmasis pokalbis su direktoriaus pa- 
vaduotoju nebuvo perspėjimas, toks aiškus, lyg tiesa šaukte 
šauktų per garsiakalbį ar būtų išrašyta ant sienos septynių 
pėdų aukščio raidėmis, kad tai melo, šmeižto, kyšių, mir- 
ties ir smūgių į nugarą pasaulis, kuris su panieka kvatojasi 
į veidą žaidimą pralaimėjusiam kvailiui? Markas prisiminė 
Feverstono kvatojimą tą dieną, kai šis pavadino jį „nepagy- 
domu romantiku“ Feverstonas... Štai kodėl jis patikėjo Vi- 

teriu — nes jį rekomendavo Feverstonas. Ši kvailystė, matyt, 
prasidėjo gerokai anksčiau. Kaip, po velnių, jis pradėjo pa- 
sitikėti tuo Feverstonu — Feverstonu, kurio burna primena 
ryklio nasrus, kurio elgesyje nėra nieko daugiau, išskyrus 
cinizmą, kuris kalbėdamas su žmogumi niekada nežiūri jam 
į akis? Džeinė ar Dimlis iškart būtų jį perkandę. Lyg jam ant 
kaktos būtų parašyta — sukčius. Jis tegalėjo apmauti tokius 
kvaišelius kaip Basbis ar Kurijus. Bet tuomet, kai pirmąkart 
sutiko Feverstoną, jis nelaikė kvaišeliais nei Kurijaus, nei 
Basbio. Nepaprastai aiškiai ir vėl apstulbdamas Markas pri- 
siminė, kaip jautėsi, kai Braktono progresyvusis elementas 
ėmė juo pasitikėti, ir kaip jausdavosi dar anksčiau, kai tebu- 
vo jaunesnysis narys ir jam nepriklausė, — su kokia pagarbia 
baime stebėdavo.vienoje Braktono svetainių sukišusius gal- 
vas Kurijų su Basbiu, kaip gaudydavo jų pokalbių nuotru- 
pas, pats apsimesdamas įsigilinęs į kokį nors leidinį, tačiau 
visa širdimi trokšdamas, — ak, koks kankinantis būdavo šis 
troškimas, — kad bent vienas iš jų prieitų ir užkalbintų jį. 
O prabėgus daugybei mėnesių svajonė tapo tiesa. Jis pamatė 
save, mažutį nupiepusį pašalietį, be galo trokštantį pakliūti 
tarp išrinktųjų, naivų kvaišelį, kuris tirpdavo iš laimės kel- 
damas tostus menkose ir nereikšmingose draugijose, tar- 
si būtų pakliuvęs tarp tų, kurie valdo visą planetą. Nejau 
jo kvailumas neturėjo pradžios? Nejau jis nuo pat gimimo 
buvo visiškas idiotas? Juk mokykloje užmetė mokslus ir 
prievartaudamas savo jausmus stengėsi įsiskverbti į aukštes- 
niųjų klasių mokinių bendriją, vadinamą grifais, ir per tai 
prarado vienintelį draugą. Juk dar anksčiau, vaikystėje, ki- 
virčydavosi su Mirtle, nes ši valandų valandas šnibždėdavosi 
su Pamela gretimame kambaryje. 

Dabar jau ir pats nesuprato, kodėl tokie paprasti ir aiš- 
kūs dalykai jam niekad neateidavo į galvą. Ir nė nenutuokė, 
kad šios mintys dažnai belsdavosi prašydamos leidimo įeiti, 
tačiau niekada nebūdavo įleidžiamos, nes kartą įleistos jos 


286 


būtų sujaukusios visų jo valingų sprendimų statinį, sutrau- 
kiusios ryšius, ir jam lyg kūdikiui viską tektų pradėti iš nau- 
jo. Jis bijojo painiavos, kuri kiltų įsileidus tokias mintis, ga- 
lybės iškilsiančių problemų, kurias reikėtų kaip nors spręsti. 
Dabar praregėti jį privertė tai, kad jau nieko nebegalima pa- 
daryti. Jį netrukus pakars. Jo istorija baigėsi. Galima buvo 
nutraukti visus ryšius, nes niekada nebeprireiks jais pasinau- 
doti, nebereikės sumokėti (ryžtingų sprendimų pavidalu) už 
tiesą. Tokio artėjančios mirties poveikio, matyt, nenumatė 
nei direktoriaus pavaduotojas, nei profesorius Frostas. 

Šiuo metu Markui nerūpėjo svarstyti apie moralę. Jis tiesiog 
matė savo gyvenimą tokį liūdną ir purviną, kad net nesigėdi- 
jo, jam buvo tiesiog bjauru. Matė save dar mažą trumpakelnį 
berniūkštį, pasislėpusį krūmokšniuose prie tvoros ir gaudantį 
Mirtlės pokalbio su Pamela nuotrupas ir besistengiantį ne- 
kreipti dėmesio į tai, kad šios nuotrupos visiškai neįdomios. 
Matė save bandantį prisiversti tikėti, kad maloniai leidžia se- 
kmadienių popietes su atletiškais grifų didvyriais, nors iš tikro 
beveik skausmingai ilgėjosi Parsono, — Parsono, kuriam su- 
teikė tiek skausmo. Matė save jau paauglį, su vargu skaitan- 
tį bjaurius romanus suaugusiesiems ir geriantį alų, nors pats 
mėgo Džoną Bakeną* ir imbierinį limonadą. Viską pamatė 
aiškiai: valandas, praleistas besimokant kiekvieno naujo jį pa- 
traukusio būrelio žargono, nuolatines pastangas domėtis be- 
reikšmiais, kvailais dalykais ir kaupti bevertes žinias, kone di- 
dvyrišką kiekvieno mylimo žmogaus atsisakymą, kiekvienos 
mielos smulkmenos aukojimą, varganus bandymus įtikinti 
save, kad įmanoma pamėgti grifus, progresyvųjį elementą ar 
NKELI, - ir gerklę sugniaužė aitrus gailestis sau. Ar jis kada 
nors darė tai, ką norėjo? Kada nors bendravo su mėgstamais 
žmonėmis? Ar bent valgė ir gėrė tai, ką iš tikro mėgo? Dėl ko 
jis vertė save gyventi tokį bespalvį ir beskonį gyvenimą? 


* Džonas Bakenas (John Buchan, 1875-1940) - škotų romanų autorius ir bio- 
grafas (vert. ). 

Kitomis aplinkybėmis Markas iškart būtų radęs ne vieną 
atsakymą, kaip perkelti atsakomybę už savo sudarkytą gy- 
venimą kažkam už savo asmenybės ribų. Tai galėjo būti ir 
„auklėjimo sistema“, ir „paveldėjimas“ ar „socialinė aplin- 
ka“. Tačiau dabar nebebuvo prasmės sau meluoti. „Moksli- 
nis“ požiūris, kuriuo jis iki šiol didžiuodavosi, jam niekada 
nebuvo visa apimanti filosofija, jis niekad netikėjo juo iš 
visos širdies. Tai tebuvo dabar griūvančio jo asmenybės fa- 
sado dalis. Net nesvarstydamas apie tai jis žinojo, kad tai 
jis pats — ir niekas daugiau visoje visatoje — suniokojo savo 
gyvenimą, pasirinko dulkes, šaltį ir bevandenes dykumas. 

Į galvą atėjo netikėta mintis. Džeinei nepaprastai pasise- 
kė, kad jam lemta mirti. Vaikystėje Mirtlė, mokykloje Par- 
sonas, studijų metais Denistonas ir pagaliau Džeinė buvo 
keturi didžiausi šviesuliai, įsiveržę į jo bevandenes dyku- 
mas. Mirtlę jis nugalėjo tapdamas protinguoju broliu, kuris 
laimi stipendijas ir bendrauja su įžymybėmis. Juodu buvo 
dvyniai, tačiau po trumpo vaikystės laikotarpio, kai ji elg- 
davosi lyg vyresnioji sesuo, Mirtlė tapo tarsi jaunesniąja se- 
sute ir tokia liko iki šiol. Jis visiškai įtraukė ją į savo orbitą; 
tiesą sakant, jos didžiulės nustebusios akys ir naivūs klausi- 
mai apie būrelį, kuriame jis tuo metu sukiodavosi, ir sudarė 
didžiausią kopimo karjeros laiptais malonumą. Bet kaip tik 
dėl to ji nustojo skleisti gyvybę bevandenėse dykvietėse. 
Gėlė, išaugusi tarp alavo skardinių, pati virto alavu. Parsoną 
ir Denistoną jis atstūmė. Ir dabar pirmąkart suvokė, ką ke- 
tino padaryti Džeinei. Jei visa būtų vykę pagal jo planą, jei 
jis būtų tapęs žmogumi, kokiu tikėjosi tapti, jis būtų paver- 
tęs Džeinę slapta valdove — slapta, nes tik keletas išrinktųjų 
būtų žinoję, kas tokia ši nepriekaištingai atrodanti moteris ir 
kodėl taip nepaprastai svarbu pelnyti jos palankumą. Ką gi... 
Tarkime, Džeinei pasisekė. Dabar, prisimenant ją, Markui 
rodėsi, kad joje tryško džiugesio šaltiniai, driekėsi žydinčios 
laimės pievos, almėjo vėsios upės ir glūdėjo šviesūs slaptin- 

gi sodai, į kuriuos jis jau niekada nebeįžengs, tačiau kuriuos 
lengvai galėjo suteršti. Ji buvo iš tų visiškai kitokių žmonių, 
tokių kaip Parsonas, kaip Denistonas, kaip Dimliai, — kurie 
mokėjo džiaugtis gyvenimu. Ji buvo kitokia nei jis. Gerai, 
kad ji galės nuo jo išsilaisvinti. 

Staiga Markas išgirdo, kaip jo vienutės duryse pasisuko 
raktas. Visos mintys pradingo, jį vėl užplūdo gniuždantis, 
dusinantis siaubas. Šiaip taip atsistojo ir liko stovėti nugara 
prisispaudęs prie artimiausios sienos, taip įtemptai žiūrė- 
damas, lyg nepaleisdamas iš akių įėjusiojo galėtų išvengti 
kartuvių. 

Įėjo ne policininkas. Tai buvo žmogus pilku kostiumu, 
kurio pensnė, žybsinti ryškioje šviesoje, puikiai slėpė akių 
išraišką. Markas iškart jį pažino ir suprato, kad yra Belberyje. 
Ne todėl jo akys staiga išsiplėtė ir nuostaba beveik nustelbė 
siaubą. Jį pritrenkė to Žmogaus pasikeitimas, tiksliau, pasi- 
keitimas jo paties viduje, kuris privertė visai kitaip pažvelgti 
į šį žmogų. Profesoriaus Frosto išvaizda liko kaip buvusi: 
smaila barzdelė ir blyškus veidas, ir taisyklingi bruožai, ir 
ryški šalta šypsena. Tačiau Markas apstulbo nuo minties, 
kaip jis anksčiau galėjo nepastebėti kažko šitaip akivaizdaus, 
kad nuo to žmogaus spruktų kiekvienas vaikas, ir bet kuris 
jį pamatęs šuo urgzdamas ir šiepdamas dantis, paspaudęs 
uodegą įsispraustų į kampą. Net pati mirtis neatrodė tokia 
baisi, kaip suvokimas, kad tik prieš keletą valandų jis ža- 
vėjosi šiuo žmogumi, brangino jo pasitikėjimą ar vien tik 
bandė įtikinti save, kad su juo malonu bendrauti. 


(12) 


DARGANOTA NAKTIS 


— Ką gi, - pasakė Dimlis. - Čia nieko nėra. 

— Jis ką tik buvo čia, - atsiliepė Denistonas. 

— Neabejojate? — paklausė Dimlis. 

— Manau, kažką mačiau, — atsakė Denistonas. - Bet ne- 
galėčiau tvirtinti. 

— Jei čia tikrai kas nors buvo, jis negalėjo toli nueiti, — 
tarė Dimlis. 

— O jei šūktelėtume? — pasiūlė Denistonas. 

— Ššš! Paklausykit! - sušnibždėjo Džeinė. 

Visi trumpam nutilo. 

— Tai tik senasis asilas, — netrukus tarė Dimlis. — Brazda 
kažkur viršuje. 

Visi vėl patylėjo. 

— Jis gana netaupiai naudojo degtukus, — pasakė Denisto- 
nas apžiūrinėdamas sutryptą žemę aplink laužą. — Sakyčiau, 
valkata... 

— Vargu ar galima tikėtis, kad Merlinas atsigabeno dėžutę 
degtukų iš penktojo šimtmečio, - konstatavo Dimlis. 

— Ką dabar darysime? — paklausė Džeinė. 

— Nesinori nė galvoti, ką pasakys Makfėjus, jei taip ir grį- 
šime nieko nepešę. Jis iškart nurodys visas silpnąsias mūsų 
plano vietas, —- šypsodamasis pasakė Denistonas. 

— Dabar, kai jau nustojo lyti, gal geriausia būtų grįžti į 
kelią ir toliau ieškoti baltųjų vartelių, — pasiūlė Dimlis. — 
Denistonai, ką taip apžiūrinėjate? 

— Šitą purvą. — Denistonas paėjėjo toliau nuo laužo take- 
liu, kuriuo jie buvo nusileidę į lomą. Tada pasilenkė ir įjun- 
gė žibintuvėlį. Staiga atsitiesė. — Žiūrėkit! - šūktelėjo. — Čia 
praėjo keletas žmonių. Ne, ne, apeikite iš kitos pusės, ne- 
mindžiokite pėdsakų. Žiūrėkite. Ar matote, sere? 

— Ar tai ne mūsų pačių pėdos? — paklausė Dimlis. 

— Dauguma, bet kai kurios veda priešinga kryptimi. Štai 
čia — ir čia. 

— Gal tas valkata pripėdavo? Jei tik ten buvo valkata. 

— Jis negalėjo pereiti šiuo taku mūsų nepastebėtas, — tarė 
Džeinė. 

— Nebent prieš mums ateinant. 

— Betgi mes visi jį matėme. 

— Eime, - nutraukė juos Dimlis. —- Pažiūrėsime, kur veda 
pėdsakai. Netikiu, kad kur nors toli. Jei nieko nerasime, 
tikrai teks grįžti ir pasidairyti vartelių. 

Iškopus iš daubos purvą pakeitė žolė ir pėdsakai pradin- 
go. Jie dukart apėjo daubą ir nieko nerado; tuomet pasuko 
kelio link. Pamažu nusigiedrijo, danguje visa didybe su- 
spindo Orionas. 


+ 0 + 


Direktoriaus pavaduotojas veik niekada nemiegodavo. Kai 
jau būtinai prireikdavo, jis išgerdavo migdomųjų, tačiau taip 
nutikdavo gana retai, nes ir didžiąją dienos dalį jis būdavo 
tokios būklės, kad vargu ar galima buvo vadinti jį prabudu- 
siu. Jis ilgainiui išmoko atitraukti dėmesį nuo gyvenimo, 
išmoko tvarkyti reikalus tenaudodamas gal kokį ketvirtadalį 
proto. Be abejonės, spalvos, kvapai, garsai, prisilietimai ar 
skonis veikdavo jo pojūčius, tačiau dabar jau niekada nebe- 
pasiekdavo asmenybės centro. Prieš pusę amžiaus susifor- 
mavusios manieros ir elgesys su žmonėmis dabar per nesi- 
baigiančius pokalbius ir posėdžius veikdavo savarankiškai 
tarsi gramofonas. Kol lūpos ir smegenys dirbo savo darbą, 

kurdamos vangaus atstumiančio žmogaus įvaizdį, jo tikrasis 
vidinis „aš“ gyveno savo gyvenimą. Jis pasiekė tą dvasios 
atskirumą ne tik nuo pojūčių, bet ir nuo proto, į kurį taip 
veržiasi kai kurie mistikai. 

Dabar, praėjus kokiai valandai nuo tada, kai Frostas išėjo 
į Marko vienutę, direktoriaus pavaduotojas tebesėdėjo prie 
stalo ta pačia poza. Jis tikrai nemiegojo, tačiau galva buvo 
nulinkusi, rankos sukryžiuotos ant krūtinės. Tiktai akys 
atviros. Veide jokios išraiškos; tikrasis Viteris buvo kaž- 
kur toli, kur jo siela džiaugėsi, kentėjo ar žeidė, kaip tegali 
džiaugtis, kentėti ar žeisti tos sielos, kurias su prigimtimi 
sieja silpnutis, tačiau dar nenutrūkęs siūlelis. Kai greta sus- 
kambo telefonas, jis nė nekrūptelėjęs pakėlė ragelį. 

— Klausau, - ištarė. 

— Kalba Stounas, sere, — pasigirdo balsas. - Mes radome 
kambarį. 

— Taip. 

— Jis tuščias, sere. 

— Tuščias? 

— Taip, sere. 

— Brangusis pone Stounai, ar esate tikras, kad radote tą 
vietą? Visiškai įmanoma... 

— O taip, sere. Tai nedidelė požeminė kripta. Akmenys ir 
romėniškos plytos. Ir neaukšta pakyla viduryje, tarsi alto- 
rius ar lova. 

— Jei teisingai jus suprantu, joje nieko nėra? Jokių žmo- 
gaus buvimo pėdsakų? 

— Na, sere, mums pasirodė, kad kažkas neseniai paliko 
kriptą. | 

— Prašyčiau kalbėti kiek įmanoma tiksliau. 

— Na, sere, tenai buvo išėjimas — tai yra tunelis, nuožul- 
niai kylantis į pietų pusę. Mes jį ištyrėme. Jis išeina į pavir- 


šių už kokių aštuonių šimtų jardų, jau už šilo ribų. 

— Išeina į paviršių? Ar radote kokią nors arką ar vartus — 
kokį nors įėjimą? 

— Tai ir yra svarbiausia. Taip, galų gale mes išėjome į atvirą 
orą. Tačiau tenai jau prieš mums ateinant kažkas buvo prasi- 
veržęs. Tunelio anga atrodė lyg po sprogimo. Tarsi ji pirma 
būtų buvusi užversta gana storu žemių sluoksniu, bet kažkas 
sprogimu būtų išsivalęs kelią. Aplink viskas sujaukta. 

— Pasakokite toliau, pone Stounai. Ko ėmėtės? 

— Veikiau pagal jūsų nurodymus, sere, surinkau visas 
mano žinioje esančias policijos pajėgas ir grupėmis pasiun- 
čiau ieškoti žmogaus, kurį jūs nupasakojote. 

— Gerai. O kaip jį nupasakojote jūs? 

— Kaip ir jūs, sere: senyvas vyras arba labai ilga, arba ne 
itin kruopščiai apkirpta barzda, galbūt apsivilkęs mantija, ta- 
čiau gali būti ir kokiais visai neįprastais rūbais. Paskutinę aki- 
mirką man šovė į galvą pasakyti, kad jis gali būti ir nuogas. 

— Kodėl? 

— Na, sere, nežinau, kiek ilgai jis ten išgulėjo, ir tai ne mano 
reikalas. Tačiau esu girdėjęs, kad audiniai, ilgą laiką buvę 
sandarioje patalpoje, suyra, vos juos pasiekia oras. Tikiuosi, 
nesuprasite klaidingai, kad aš įsivaizdavau dalykus, kurių jūs 
man nesakėte. Tiesiog pamaniau, kad būtų neblogai... 

— Esate visiškai teisus, pone Stounai, manydamas, kad 
menkiausias įtarimas smalsumu jūsų atžvilgiu būtų pražū- 
tingas. Tai yra pražūtingas jums, rinkdamasis darbo meto- 
dus, aš galvoju būtent apie jūsų interesus. Patvirtinu jums, 
kad galite tikėtis mano paramos šioje... ee... labai delikačio- 
je situacijoje, kurioje jūs, be abejo, nenoromis atsidūrėte. 

— Esu jums labai dėkingas, sere. Man malonu, kad ma- 
note, jog teisingai padariau pasakydamas, kad tas žmogus 
gali būti ir nuogas. 

— Ak, dėl šito dar gali iškilti įvairių komplikacijų, kurių 
kol kas neįmanoma numatyti. Ir ką nurodėte savo grupėms 
daryti radus šį... ee... asmenį? 

— Ką gi, sere, čia vėl iškilo šiokių tokių sunkumų. Su 
pirmąja grupe pasiunčiau savo asistentą tėvą Doilį, nes jis 
moka lotyniškai. Inspektoriui Renčui įdaviau iš jūsų gautą 
žiedą ir paskyriau jį vadovauti antrajai grupei. Į trečiąją gru- 
pę tegalėjau įtraukti keletą asmenų, kalbančių valų kalba. 

— Jums nepasirodė verta imtis vadovauti grupei? 

— Sere, jūs įsakėte pranešti tučtuojau, kai tik ką nors ra- 
sime. Nenorėjau užlaikyti paieškos grupių, kol susisieksiu 
su jumis. 

— Suprantu. Ką gi, manau, jūsų veiksmus be jokio iš- 
ankstinio nusistatymo galima būtų interpretuoti ir šitaip. Ar 
pakankamai aiškiai nurodėte, kad su šiuo... ee... asmeniu, 
kai jis bus surastas, būtų elgiamasi kuo pagarbiau ir — jei 
teisingai mane suprantate — kuo atsargiau? 

— Taip, sere. 

— Gerai, pone Stounai, bendrais bruožais, tačiau neat- 
mesdamas kai kurių neišvengiamų atsargumo momentų, 
esu patenkintas jūsų veiksmais. Tikiuosi, galėsiu visas Ži- 
nias nušviesti palankiausiu jums būdu tų mūsų kolegų aky- 
se, kurių palankumo jūs iki šiol, savo nelaimei, neįstengėte 
pelnyti. Jeigu jums pasiseks sėkmingai baigti šį reikalą, ma- 
nau, jūsų pozicijos nepaprastai sustiprės. Jeigu ne... man 
būtų neapsakomai apmaudu, jei atsinaujintų abipusė įtampa 
ir nepasitikėjimas. Tačiau jūs, mano berniuk, puikiai mane 
supratote. Jei galėčiau įtikinti, tarkim, mis Hardkastl ar 
poną Studoką, kokiomis nepaprastai puikiomis savybėmis 
jūs pasižymite, tuomet jums nebereikėtų baimintis dėl savo 
karjeros ar... ee... saugumo. 

— Bet ko gi man dabar imtis, sere? 

— Mano brangus jaunasis drauge, auksinė taisyklė labai 
paprasta. Tėra dvi lemtingos klaidos, kurias gali padaryti 
asmuo šioje ypatingoje situacijoje, kurią jums sudarė kai 
kurie ankstesni nesėkmingi jūsų veiksmai. Viena vertus, 
ypač pražūtingas būtų iniciatyvos ar, tarkim, apsukrumo 

trūkumas. Kita vertus, bent menkiausias savųjų galimybių 
peržengimas, menkiausia užuomina, kad savinatės neteisėtą 
veiksmų laisvę, gali sukelti tokius padarinius, nuo kurių net 
aš nebegalėsiu jūsų apsaugoti. Tačiau kol vengsite šių dviejų 
kraštutinumų, galiu jus užtikrinti (jei kalbame neoficialiai), 
kad būsite visiškai saugus. 

Nelaukdamas pono Stouno atsakymo Viteris padėjo ra- 


gelį ir paskambino varpeliu. 

— Jau senokai turėjome prieiti vartelius, kuriuos perlipo- 
me, — pasakė Dimlis. 

Dabar, kai jau nebelijo, buvo gerokai šviesiau, tačiau 
aplink ūžavo pakilęs vėjas, tekdavo šaukti norint būti išgirs- 
tam. Vėjo siūbuojamos gyvatvorės, palei kurią jie ėjo, šakos 
linko žemyn ir vėl kilo, tarsi čaižytų žvaigždes. 

— Man irgi atrodo, kad einame pernelyg ilgai, — atsiliepė 
Denistonas. 

— Ir anas takas nebuvo toks purvinas, — pridūrė Džeinė. 

— Tu teisi, — staiga sustodamas pasakė Denistonas. — Ten 
buvo veik vieni akmenys. Ko gero, esame kitame lauke. 

— Aš manau, kad einame teisingai, — tyliai pasakė Dim- 
lis. — Kai tik išėjome iš giraitės, pasukome į kairę palei šią 
gyvatvorę. Esu įsitikinęs, kad prisimenu... 

— Bet ar toje pačioje vietoje iškopėme iš tos lomos? — pa- 
klausė Denistonas. 

— Jeigu kartą pasuksime į šoną, — tarė Dimlis, — tai jau 
visą naktį klaidžiosime. Eime toliau. Galų gale vis vien kur 
nors išeisime į kelią. 

— Ei! — riktelėjo Džeinė. — Kas tai? 

Visi nutilo. Vėjo šniokštimas trukdė įsiklausyti į nesu- 
prantamą ritmišką garsą, kuris iš pradžių atrodė sklindantis 


pė 

iš labai toli, bet staiga rėkdami: „Saugokis!“ „Atsargiau 

„Pasitrauk!“, visi trys sukrito į gyvatvorę, o visai greta pra- 
šuoliavo arklys apdrėbdamas Denistonui veidą šaltu purvu. 

— Ak, žiūrėkit! Žiūrėkit! — sukliko Džeinė. - Sustabdykit 
jį. Greičiau! 

— Sustabdyti jį? — valydamasis veidą paklausė Denisto- 
nas. — O kurių galų? Visai nenudžiugčiau dar kartą susidū- 
ręs su tuo gyvuliu... 

— Dimli, pašaukite jį, - nekantraudama ragino Džeinė. — 
Greičiau! Bėgam! Argi nematote? 

— Ko nematome? — gaudydamas kvapą paklausė Dimlis, 
nes ir jis, ir Denistonas skubinami Džeinės jau bėgo paskui 
tolstantį arklį. 

— Ant jo sėdi žmogus, — išspaudė Džeinė. Ji pavargo, už- 
duso ir pametė batą. 

— Žmogus? — apstulbęs paklausė Denistonas. Bet tuoj 
pat sušuko: - O Dieve, sere, ji teisi! Štai ten, ten! Dangaus 
fone... kiek kairiau. 

— Mes jo nepavysime, — pratarė Dimlis. 

— Ei! Stok! Grįžk! Draugai - amis - amici, - riktelėjo 
Denistonas. 

Dimlis tuo metu šaukti negalėjo. Jis buvo jau senas žmo- 
gus, be to, buvo pavargęs dar prieš jiems išvykstant, todėl 
dabar jo širdis ir plaučiai ėmė krėsti tai, dėl ko gydytojas 
prieš keletą metų buvo jį perspėjęs. Jis nelabai išsigando, 
tiktai negalėjo garsiai šaukti (bent jau senąja soliarine kal- 
ba), kol neatgavo kvapo. Kol jis stovėjo gaudydamas orą, 
kiti du dar kartą šūktelėjo: „Žiūrėkit!“ nes žvaigždėto dan- 
gaus fone už kokių dvidešimties jardų ant kalvos visi pama- 
tė šuoliuojančio žirgo siluetą, o ant jo — didingą žmogaus fi- 
gūrą vėjyje besiplaikstančiais rūbais. Džeinei pasirodė, kad 
jis lyg šaipydamasis grįžtelėjo. Tada patiško purvas, pasigir- 
do bildesys, žirgas pradingo už kalvos, ir vėl tebuvo girdėti 
vien vėjas, tebuvo matyti vien žvaigždėtas dangus. 

+ 0 + 
— Jums gresia didžiulis pavojus, —- užrakinęs Marko vienutės 
duris pasakė Frostas, — kita vertus, atsiveria nepakartojamos 
galimybės. 

— Turėčiau suprasti, kad vis dėlto esu institute, o ne po- 
licijoje? | 

— Taip. Dėl šito pavojus nemažėja. Institutas netrukus 
gaus oficialias likvidavimo teises. Šito ir reikėjo tikėtis. Ir 
Hingestas, ir Karsteras buvo likviduoti. Mes buvome pri- 
versti. 

— Jei norite mane nužudyti, kam buvo reikalingas visas 
tas farsas? 

— Prieš pradėdamas kalbėti, norėčiau paprašyti, kad lai- 
kytumėtės griežto objektyvumo. Ir pasipiktinimas, ir baimė 
tėra cheminiai reiškiniai. Mūsų reakcija į kitą asmenį taip 
pat yra cheminiai reiškiniai. Socialiniai santykiai tėra che- 
miniai santykiai. Turite objektyviai vertinti savo jausmus. 
Neleiskite, kad jie atitrauktų jūsų dėmesį nuo faktų. 

— Suprantu, —- atsakė Markas. Jis stengėsi suteikti savo 
balsui piktoką toną su silpnu vilties atspalviu, apsimesti to- 
kiu pat kvaileliu, koks pirma ir buvo. Tačiau giliai viduje 
jau tūnojo sprendimas netikėti nė vienu to žmogaus žodžiu 
ir nesutikti su jokiais jo pasiūlymais (galbūt tik apsimesti, 
kad sutinka). Markas jautė, jog bet kokia kaina privalo išlai- 
kyti naująjį požiūrį, įsitikinimą, kad visi jie yra priešai; nes 
jau dabar juto viduje pamažu kylant senąją prisitaikėlio ir 
lengvatikio dvasią. 

— Tas kaltinimas žmogžudyste ir tariamas spaudimas jums 
buvo tikslingai sudarytos programos dalis, — tarė Frostas. — 
Tai buvo išbandymai, kuriuos turi atlaikyti kiekvienas prieš 
patekdamas į tikrąjį elitą. 

Markui sugniaužė gerklę. Tik prieš keletą dienų jis būtų 


prarijęs bet kokį kabliuką su tokiu masalu; ir tik mirties 

artuma taip išryškino patį kabliuką ir padarė masalą tokį 
beskonį. Bent jau palyginti beskoriį. Nes net dabar... 

— Nesuprantu jūsų tikslo, - pasakė Markas. 

— Visa tai irgi dėl objektyvumo. Grupė, kurią sieja su- 
bjektyvūs savitarpio pasitikėjimo ir kiti malonūs jausmai, 
būtų visiškai bevertė. Visa tai, kaip jau minėjau, tėra che- 
miniai reiškiniai. Iš esmės visus juos galima sukelti injek- 
cijomis. Pagal programą jūs turėjote patirti daugybę prieš- 
taringų jausmų direktoriaus pavaduotojo ir kitų asmenų 
atžvilgiu, kad jūsų santykis su jais ateityje išvis nebūtų 
paremtas jausmais. Jeigu grupėje būtinai reikalingas koks 
nors socialinis santykis, galbūt geriausia, kad jis būtų pa- 
remtas antipatija. Tada kils mažesnis pavojus supainioti jį 
su tikruoju nexus*. 

— Mano santykis su jais ateityje? — nutaisęs iš uolumo 
virpantį balsą paklausė Markas. Apsimetinėti buvo stebė- 
tinai lengva. Nes vaidyba bet kurią akimirką galėjo virsti 
tikrove. 

— Taip, — atsakė Frostas. — Jūs buvote atrinktas kaip kan- 
didatas būti inicijuotas. Jei jums nepavyks pasiekti inicia- 
cijos arba jos atsisakysite, būsime priversti jus sunaikinti. 
Prašau nesuprasti mano žodžių kaip grasinimo. Baimė tiktai 
kliudytų. Procesas bus neskausmingas, o dabartinė jūsų re- 
akcija į tai tėra neišvengiama fizinė reakcija. 

Markas mąsliai apsvarstė pasiūlymą. 

— Skamba gana grėsmingai, — pagaliau atsiliepė. 

— Tai tik dabartinė jūsų fizinio kūno būsena. Jeigu leisi- 
te, norėčiau suteikti jums būtinos informacijos, ir pradėsiu 
nuo to, kad nei direktoriaus pavaduotojas, nei aš nesame 
tikrieji instituto politikos kūrėjai. 

— Galva? — paklausė Markas. 

— Ne. Filostratas ir Vilkinsas labai klysta kalbėdami apie 
Galvą. Be abejo, jie vykdo nepaprastą eksperimentą sulai- 


* Surišimas, sujungimas (Iot.). 

kydami ją nuo gedimo. Tačiau Galvai kalbant mes girdime 
ne Alkasano mintis. 

— Tai Alkasanas iš tikro... miręs? — paklausė Markas. Šį- 
kart jam net nereikėjo apsimesti apstulbusiam. 

— Remiantis dabartinėmis mūsų žiniomis, atsakymo į šį 
klausimą nėra. Galbūt tai beprasmis klausimas. Tačiau Al- 
kasano galvos smegenų žieve ir kalbos padargais naudojasi 
kitoks protas. O dabar paprašysiu klausytis labai atidžiai. Jūs 
tikriausiai niekada nesate girdėjęs apie makrobus. 

— Mikrobus? — sumišęs paklausė Markas. — Betgi... 

— Aš pasakiau ne „mikrobus“, bet „makrobus“. Esmę at- 
skleidžia jau pati sąvoka. Seniai žinoma, kad žemiau gy- 
vūnų lygmens egzistuoja mikroskopiniai organizmai. Nuo 
neatmenamų laikų pastebimi jų veiklos pėdsakai — epide- 
mijos ir ligos, tačiau tikroji šių reiškinių priežastis nebuvo 
žinoma, kol nebuvo išrastas mikroskopas. 

— Pasakokite, — paragino Markas. Smalsumas lyg žemės 
drebėjimas purtė visas jo nuostatas. 

— Norėčiau jus informuoti, kad panašūs organizmai eg- 
zistuoja ir virš biologinio gyvybės lygmens. Tačiau mano 
pavartotas žodis „virš“ nereiškia biologinio sudėtingumo. 
Kiek mums žinoma, makrobo struktūra yra labai papras- 
ta. Sakydamas, kad jie egzistuoja virš biologinio gyvybės 
lygmens, turiu omenyje, kad tai patvaresnės, išskiriančios 
didesnę energiją ir pasižyminčios galingesniu mąstymu 
struktūros. 

— Protingesni už aukštuosius primatus? — paklausė Mar- 
kas. — Tada jie turėtų būti beveik žmogiški. 

— Jūs manęs nesupratote. Sakydamas, kad jie pralenkia 
gyvūnus, turėjau omenyje ir toliausiai pažengusį gyvūną — 
žmogų. Makrobai protingesni už žmones. 

Markas paniuręs apsvarstė šią teoriją. 

— Bet kodėl tuomet su jais niekuomet nebuvo užmegztas 
ryšys? 

— Netikslu tvirtinti, kad nebuvo. Primityviaisiais laikais 
buvo nemažai pavienių prietarais apipintų kontaktų. Be to, 
intelektinis žmonijos išsivystymas dar nebuvo pasiekęs to 
lygio, kuriuo susidomėtų makrobai. Bet nors kontaktų su 
makrobais beveik nebuvo, vis dėlto jų veikla paliko gilius 
pėdsakus. Jų įtaka žmonijos istorijai toli prašoka mikrobų 
įtaką, nors jos šaltinis ir liko nepastebėtas. Atsižvelgiant 
į pastaruoju metu surinktas žinias, reikėtų perrašyti visą 
žmonijos istoriją. Istorikai iki šiol nesuvokia tikrųjų kai ku- 
rių istorinių įvykių priežasčių; tiesą sakant, todėl istorijos 
kol kas negalime pavadinti mokslu. 

— Ko gero, prisėsiu, jei neprieštarausite, — tarė Markas ir 
vėl įsitaisė ant grindų. 

Frostas iki pat pokalbio pabaigos taip ir išstovėjo nejudė- 
damas, nuleistomis rankomis. Tik baigęs sakinį retkarčiais 
pakeldavo galvą ir parodydavo dantis. 

— Alkasano smegenys ir jo kalbos padargai tapo nuola- 
tinio ryšio tarp makrobų ir žmonių priemone. Netvirtinu, 
kad mes visiškai suprantame šį mechanizmą, tai jų išradi- 
mas, ne mūsų. Grupė, į kurią jūs turite galimybę patekti, 
yra bendradarbiavimo tarp šių dviejų rasių organas, ir šis 
bendradarbiavimas leidžia žmonijai įžengti į naują vysty- 
mosi lygmenį. Šis pasikeitimas, kaip pats suprantate, daug 
reikšmingesnis nei tas, dėl kurio iš beždžionės išsivystė 
žmogus. Jį galima būtų palyginti nebent su pirmųjų gyvų 
ląstelių atsiradimu neorganinėje aplinkoje. 

— Tai šie organizmai palankiai nusiteikę žmonijos 
atžvilgiu? 

— Jei kiek pamąstytumėte, suprastumėte, kad jūsų klau- 
simas neturi prasmės, nebent kalbėtume apie populiarią 
propagandą. Palankumas ir draugystė tėra cheminiai reiš- 
kiniai, kaip ir neapykanta. Visa tai būdinga mūsų pačių 
tipo organizmams. Pirmasis žingsnis bendravimo su ma- 
krobais link yra žingsnis iš mūsų subjektyvių emocijų lau- 

ko. Tiktai jį žengęs suprasite, kad tai, ką klaidingai laikėte 
savo mintimis, tėra paprastas kraujo ir nervinių skaidulų 
subproduktas. 

— Taip, žinoma. Apie palankumą kalbėjau kita prasme. 
Norėjau paklausti, ar jų tikslai artimi mūsiškiams? 

— Ką jūs laikote mūsų tikslais? 

— Na, tarkim, žmonijos rekonstrukcija moksliniais pa- 
grindais didesnio produktyvumo linkme, skurdo, karų 
ir kitokios destrukcijos likvidavimas, visapusiškesnis 
gamtos panaudojimas, faktiškai Žmonijos išsaugojimas ir 
stiprinimas. 

— Kažin ar šiuo tariamai moksliniu žargonu teisingai 
apibrėžiamas subjektyvus, instinktų lygio jūsų čia aptartos 
etikos pagrindas. Prie šito aš dar grįšiu. Dabar paminėsiu 
tiktai tiek, kad jūsų vartojamos karo ir žmonijos tobulinimo 
sąvokos atskleidžia esminį faktų nesuvokimą. Tai tėra suab- 
soliutinti pojūčiai. 

— Betgi siekiant vien visiško gamtos išnaudojimo, jei nie- 
ko daugiau, reikia gana gausios populiacijos? Juk savaime 
suprantama, kad karas smukdo efektyvumą? Net jeigu po- 
puliacija kiek per didelė, argi karas nėra pats nepriimtiniau- 
sias metodas ją mažinti? 

— Šios mintys tėra atgyvenos, aplinkybės dabar sparčiai 
kinta. Prieš keletą šimtmečių karas galbūt ir reiškė tai, apie 
ką kalbate. Ypač reikšminga buvo žemdirbių populiacija, o 
karas sunaikindavo naudingus žmonių tipus. Tačiau dėl in- 
dustrinės pažangos reikia vis mažiau aptarnaujančių viene- 
tų. Didžiulė neišsilavinusi populiacija jau tampa našta. Ti- 
kroji karo moksliniais pagrindais reikšmė — išsaugoti moks- 
lininkus. Stalingrado blokados metu labiausiai nukentėjo 
ne produktyvūs Kenigsbergo ar Maskvos moksliniai dar- 
buotojai, o prietaringi Bavarijos valstiečiai ir žemiausios pa- 
kopos rusų žemdirbiai. Šiuolaikinio karo tikslas — sunaikinti 
atsilikusias mases, tuo pat metu plėtoti naujas technologijas 

ir diegti jas civiliniame gyvenime. Tai, ką iki šiol vadinome 
intelektiniu žmonijos branduoliu, naujajame amžiuje taps 
visa žmonija. Galite įsivaizduoti žmoniją kaip gyvūną, kuris 
rado būdą taip supaprastinti judėjimą ir maitinimąsi, kad 
jam nebereikia senųjų sudėtingų organų ir didžiulio kūno. 
Taigi tas kūnas išnyks. Tik dešimtoji jo dalis bus reikalin- 
ga smegenims. Iš individo liks viena galva. Žmonija taps 
technokratinė. 

— Suprantu, - atsakė Markas. — Tiktai neaiškiai įsivaizda- 
vau, kad šis branduolys bus plečiamas per švietimą. 

— Tai bekūnė chimera. Didžiajai žmonijos daliai tegalima 
suteikti žinių, tačiau neįmanoma įskiepyti absoliutaus min- 
ties objektyvumo, kuris dabar tampa būtinybe. Jie buvo, 
yra ir liks tik gyvūnai, kurie suvokia pasaulį remdamiesi 
savo subjektyvioms reakcijoms. Net jei tai būtų įmanoma, 
didžiulių populiacijų laikai praėjo. Jos jau atliko savo darbą 
savyje subrandindamos objektyvųjį technokratinį žmogų. 
Dabar makrobams ir išrinktiesiems, galintiems su jais ben- 
dradarbiauti, jos nebereikalingos. 

— Tai, jūsų manymu, du pastarieji karai nebuvo 
nelaimės? 

— Priešingai, tai tebuvo programos pradžia, pirmieji iš 
visų šešiolikos karų, kurie suplanuoti šiame šimtmetyje. 
Puikiai suprantu emocijas, tai yra chemines reakcijas, ku- 
rias jums kelia mano tvirtinimas, ir veltui švaistote laiką 
stengdamasis tai nuo manęs nuslėpti. Jūs kol kas negalite 
jų kontroliuoti. Objektyvumas pasiekiamas kitu būdu. Aš 
specialiai jums sukėliau šias reakcijas, kad įprastumėte na- 
grinėti jas moksliniu požiūriu ir kiek įmanoma griežčiau 
atskirti nuo faktų. 

Markas sėdėjo įsmeigęs žvilgsnį į grindis. Jo beveik nesu- 
jaudino Frosto programa žmonijai; tiesą sakant, tuo metu jis 
suvokė, kiek mažai jį tedomina visos tos tolimos ateitys ir 
abstrakčios naudos, kuriomis iš pradžių teoriškai buvo pa- 

grįstas jo bendradarbiavimas su institutu. Dabar jam visiš- 
kai nerūpėjo panašūs samprotavimai. Dabar visą jo dėmesį 
prikaustė vidinė kova tarp pasiryžimo niekada nebetikėti 
tais žmonėmis, nesileisti vėl apmaunamam ir stipraus lyg 
jūros potvynis priešingų jausmų antplūdžio. Štai, pagaliau, 
šnibždėjo visi jo troškimai, pats tikriausias elitas, grupė, ku- 
rios centras už žmonijos ribų: slapčiausioji paslaptis, aukš- 
čiausioji galia, galutinis įšventinimas. Šios paslapties bai- 
sumas nenustelbė jos patrauklumo. Paslaptis, kuriai trūktų 
šio siaubo aromato, nebūtų sukėlusi tokio vidinio virpulio, 
nebūtų privertusi širdies taip daužytis. Nejučia pagalvojo, 
kad Frostas yra numatęs šį jo susijaudinimą, taip pat apsis- 
prendimą ir nė trupučio neabejoja, kas laimės šią kovą. 

Jau kuris laikas buvo girdėti negarsus tuksenimas į duris, 
dabar jis virto įnirtingu baladojimu, ir netekęs kantrybės 
Frostas pasisuko durų link. 

— Pasitraukite, — kiek labiau nei įprastai pakeltu balsu pa- 
sakė jis. — Ką reiškia šis įžūlumas? 

Už durų pasigirdo neaiškus murmėjimas, beldimas nesi- 
liovė. Atidarant duris Frosto šypsena sublizgo ypač ryškiai. 
Jam tučtuojau padavė kažkokį raštelį. Jį perskaitęs Frostas 
neramiai pasimuistė. Ir net nežvilgtelėjęs į Marką išėjo. 


Tarkštelėjo anoje pusėje sukamas raktas. 

— Tik pažvelkite į šiuodu draugus! - šūktelėjo Aivė Mags. 

Ji kalbėjo apie katiną Pinčą ir Misterį Bultitudę. Pastara- 
sis tupėjo nugara prisišliejęs prie šiltos sienos greta židinio. 
Jo platus snukis šiek tiek priminė besišypsantį veidą. Kati- 
nas, kurį laiką pavaikštinėjęs šen bei ten ir pasiglaustęs apie 
lokį, susirangė greta jo letenos ir užmigo. Kuosa, vis dar 
tupinti Vadovui ant peties, jau seniai buvo pakišusi galvą 


po sparnu. 

Virtuvės kampe sėdinti ir mezganti ponia Dimli, prakal- 
bus Aivei Mags, kiek papūtė lūpas. Ji negalėjo eiti miegoti. 
Ir norėjo, kad visi sėdėtų tyliai. Jos susirūpinimas išaugo 
taip, kad erzino kiekvienas įvykis, kiekvienas garsas. Bet 
jei kas būtų atidžiau stebėjęs jos veidą, būtų pamatęs, kaip 
ji skubiai nuvijo šią grimasėlę. Ji nemėgo kitiems primesti 
savo jausmų. 

— Manyčiau, sakydami „draugai“ apie šiuos du padarus, 
mąstome labai antropomorfiškai, - pasakė Makfėjus. — 
Sunku nugalėti iliuziją, kad šie gyvūnai yra asmenybės 
įprasta to žodžio prasme. Tačiau stebėjimai neparemia šio 
įsitikinimo. 

— Betgi jie vandeniu neperliejami, — atšovė Aivė. 

— Ką gi, neneigiu, galbūt katinas trokšta šilumos, juk be- 
veik visą dieną praklaidžiojo kažkur lauke. Galbūt jaučiasi 
saugus greta panašaus į save, tik didelio gyvūno. Ir galbūt 
nežymiai patenkina transtormuotus seksualinius impulsus. 

— Nair pasakėte, Makfėjau, — pasipiktinusi atkirto Aivė. — 
Jums turėtų būti gėda kalbėti tokius dalykus apie du vargšus 
gyvulėlius. Esu tikra, kad nei Pinčas, nei vargšelis Misteris 
Bultitudė... 

— Aš pasakiau — transformuotus, — sausai pertarė ją Mak- 
fėjus. — Kad ir kaip būtų, jie mėgsta kasytis kailį vienas į 
kitą. Todėl jei pažvelgtumėte atidžiau... 

— Jei norite pasakyti, kad jie turi blusų, — šoko Aivė, — tai 
kuo puikiausiai žinote, kad juodu nieko panašaus neturi. 

Ji turėjo savų priežasčių taip kalbėti, nes pats Makfėjus 
kartą per mėnesį išmuilindavo Misterį Bultitudę nuo snukio 
iki pasturgalio, kibirais pildavo ant vargšo drungną vandenį 
ir galų gale jį džiovindavo. Tai būdavo visos dienos darbas ir 
Makfėjus niekam neleisdavo nė prisiartinti. 

— Ką jūs manote, sere? — atsisukusi į Vadovą paklausė 


Aivė. 

— Aš? — perklausė Rensomas. —- Manau, Makfėjus gyvūno 
suvokime brėžia neegzistuojančią liniją ir bando nustatyti, 
kurioje-šios linijos pusėje atsiduria Pinčo ir Misterio Bulti- 
tudės jutimai. Mes turėjome tapti žmonėmis, kad galėtume 
suvokti skirtumą tarp fizinių poreikių ir jausmų - lygiai taip 
pat turime tapti dvasingi, kad jausmingumą atskirtume nuo 
meilės. Gyvūno suvokime nėra vienos ar kitos iš šių dviejų 
kategorijų, tai vientisa, nedaloma visuma, kurioje galima 
rasti užuomazgų to, ką mes vadiname draugyste, ir to, ką 
vadiname fiziniu poreikiu. Bet man rodos, yra net ne taip. 
Tai lyg Barfildo* „senosios visumos“. 

— Aš neneigiu, kad juodu mėgsta būti kartu, — sumurmė- 
jo Makfėjus. 

— Nagi, ir aš tą patį sakau, — atkirto ponia Mags. 

— Vertėtų iškelti klausimą, pone Vadove, — tarė Makfė- 
jus, - nes šiuo atžvilgiu esu priverstas toleruoti vieną iš 
klaidingų šių namų koncepcijų. 

Greisė Aironvud, kuri iki šiol sėdėjo užsimerkusi, plačiai 
atvėrė akis ir įsmeigė žvilgsnį į Makfėjų, o ponia Dimli, pa- 
linkusi prie Kamilės, sušnibždėjo: 

— Norėčiau, kad jį išvarytų miegoti. Tiesiog neįmanoma 
šito ištverti. 

— Apie ką kalbi, Makfėjau? — paklausė Vadovas. 

— Apie tai, kad elgesys su neprotingais gyvūnais šiuose 
namuose yra visiškai nenuoseklus. Ir reikia pridurti, jūs nė 
nemėginate būti nuoseklūs. Šitas lokys laikomas namuose 
ir šeriamas obuoliais bei sirupu, kol kone sprogsta... 

— Na, šitai man jau patinka! - įsiterpė ponia Mags. — Kas 
gi jį dažniausiai šeria obuoliais? Tikrai norėčiau sužinoti! 

— Kaip jau sakiau, —- ignoruodamas pastabą tęsė Makfė- 
jus, — lokys laikomas namuose ir popinamas. Kiaulės lai- 


* Ovenas Barfildas (Owen Barfield, 1898-1997) — autoriaus draugas teisininkas, 
parašęs ir filosofijos veikalų (vert.). 

komos kiaulidėje ir žudomos dėl mėsos. Norėčiau sužinoti 
filosofinę tokio skirtingo elgesio priežastį. 

Aivė Mags sumišusi žvilgtelėjo į besišypsantį Vadovą, 
paskui į paniurusį Makfėjų. 

— Tiesiog kvailystė, — pagaliau pareiškė ji. — Kur tai maty- 
ta kepti kepsnį iš lokio? 

Makfėjus nekantriai kryptelėjo ir kažką pasakė, bet jo žo- 
džius nustelbė Rensomo juokas, tada vėjas sudrebino visus 
langus. 

— Koks bjaurus oras jiems pasitaikė! — tarė ponia Dimli. 

— Man jis patinka, — atsiliepė Kamilė. - Norėčiau būti 
kur nors laukuose. Ant kokios nors aukštos kalvos. Norėjau 
eiti kartu su jais. 

— Patinka toks oras? — nusipurtė Aivė. —- Man tai tikrai ne! 
Tik paklausykite, kaip kaukia. Jei būčiau viena, tikrai bijo- 
čiau. Arba jei jūs būtumėte viršuje, sere. Visada maniau, 
kad štai tokiomis naktimis jie — žinote kas — jus aplanko. 

— Aive, jie nekreipia jokio dėmesio į orą, - atsakė 
Rensomas. 

— Žinote, — tylesniu balsu pasakė ji, — šito aš niekaip ne- 
galiu suprasti. Man jie tokie baisūs, na, tie, kurie jus lanko. 
Neičiau net ton pusėn, jei tik žinočiau, kad jie tenai, net jei 
kas siūlytų tūkstantį svarų. O štai Dievo aš visiškai nebijau. 
Bet juk Jis turėtų būti dar baisesnis, jei tik mane suprantate. 

— Kadaise taip ir buvo, — atsakė Vadovas. — Visai teisingai 
pasakei apie Galybes. Angelai apskritai nėra tinkama drau- 
gija Žmonėms, net jei kalbame apie geruosius angelus ir 
neblogus žmones. Ir šventasis Paulius taip sako. Tačiau pats 
Maleldilas — kas kita, viską pakeitė tai, kas įvyko Betliejuje. 

— Jau taip nebetoli Kalėdos, — apskritai į visus kreipėsi 
Aivė. 

— Ir ponas Magsas tuomet jau bus su mumis, — pasakė 
Rensomas. 

— Gal po dienos ar dviejų, sere, — atsakė Aivė. 

— Nejau tai tik vėjas? — netikėtai įsiterpė Greisė Ai- 
ronvud. 

— Girdėjau lyg ir kanopų kaukšėjimą, — pridūrė ponia 
Dimli. 

Makfėjus staiga pašoko. 

— Nagi, traukis, Misteri Bultitude, man reikia apsiauti 
batus. Vėl tie du arkliai iš Brodo trypia mano salierus. Jeigu 
tik leistumėte man pirmiausia kreiptis į policiją. Nesupran- 
tu, kodėl žmonės negali uždaryti savo arklių... 

Kalbėdamas jis paniro į savo neperšlampamą apsiaustą ir 
sakinio pabaigos niekas neišgirdo. 

— Paduok mano ramentą, Kamile, — paprašė Rensomas. — 
Grįžk, Makfėjau. Eisime prie durų kartu. Moterys, likite 
virtuvėje. 

Jo veide atsirado išraiška, kurios niekas iš sėdinčiųjų dar 
nebuvo matęs. Keturios moterys iš nuostabos sustingo, lyg 
būtų virtusios blyškiomis skulptūromis. Po akimirkos Ren- 
somas su Makfėjumi jau buvo prie užpakalinių durų. Jas 
taip klebeno vėjas, kad negalima buvo suprasti, ar kas bel- 
džiasi, ar ne. 

— Dabar atidaryk, — tarė Rensomas. — Ir tuojau pat pasi- 
trauk. 

Makfėjus griebėsi sklendžių. Tik staiga, nepaisydamas 
Makfėjaus ketinimų paklusti arba nepaklusti (tikrai gin- 
čytinas klausimas), vėjas visu smarkumu atlapojo duris ir 
prispaudė jį prie sienos. Sustingęs vietoje, parimęs ant savo 
ramento Rensomas blausioje iš indų plovyklos krintančioje 
šviesoje pamatė iš nakties išnirusį milžinišką visą suplukusį 
arklį. Jo akys buvo išsprogusios, šnervės išplėstos ir kruvi- 
nos, ausys prigludusios, iš prašiepto snukio kyšojo geltoni 
dantys ir dribo putos. Jis trypė taip arti durų, kad priekinė- 
mis kanopomis beveik kliudė slenkstį. Arklys buvo be balno 
ir be kamanų, bet nuo jo nugaros beveik tuojau pat nušoko 
žmogus. Jis buvo labai aukštas ir labai stambus, beveik mil- 

žinas. Pražilusius rusvus plaukus ir barzdą vėjas buvo taip 
sutaršęs, kad veido beveik nesimatė; tik kai jis žengė žingsnį 
į priekį, Rensomas atkreipė dėmesį į jo drabužius - sumu- 
rusį, gerokai per mažą rusvai žalsvos spalvos lietpaltį, juo- 
das nudrengtas kelnes ir batus, iš kurių per pusę sprindžio 
kyšojo pirštai. 

Puošniame instituto kambaryje, kur viduryje stovėjo plati 
lova, liepsnojo židinys, ant stalo taurėse žaižaravo vynas ir 
spindėjo sidabras, direktoriaus pavaduotojas tylėdamas ste- 
bėjo, kaip ketvertas jaunų vyrukų atsargiai įneša ant neštu- 
vų gulintį žmogų. Kai jie nuklojo antklodes ir rūpestingai 
perkėlė žmogų ant lovos, Viterio burna prasivėrė. Jis taip 
susidomėjo, kad akimirksnį jo veidas prarado nuolatinio 
išsiblaškymo išraišką ir kurį laiką atrodė lyg paprasto žmo- 
gaus veidas. Jis pamatė nuogą žmogaus kūną — gyvą, bet, 
matyt, be sąmonės. Viteris įsakė jam. prie pėdų priglausti 
karšto vandens butelius ir po galva padėti pagalvių. Kai visa 
atlikę vyrukai išėjo, jis pasistatė kėdę lovos kojūgalyje ir 
ėmėsi atidžiai apžiūrinėti miegančiojo veidą. Jo galva buvo 
didžiulė, ko gero, ją dar didino susivėlusi žila barzda ir ilgi 
taip pat susivėlę plaukai. Veidas buvo rudas ir nugairintas 
vėjų, o kaklas, kiek buvo matyti pro žilus barzdos plaukus, 
seniokiškai liesas. Akys užmerktos, o lūpose sustingusi vos 
įžiūrima šypsena. Viskas atrodė gana nesuprantama. Viteris 
ilgokai spoksojo į jį, kartais pakreipdamas galvą pažvelgti 
kiek kitu kampu, tarsi ko ieškotų ir nerasdamas nervintųsi. 
Taip jis prasėdėjo gal ketvirtį valandos; paskui atsidarė du- 
rys ir tyliai įėjo profesorius Frostas. 

Atėjęs prie lovos jis pasilenkė ir atidžiai apžiūrėjo gulin- 
čiojo veidą. Tada apėjo aplink ir pakartojo procedūrą. 

— Ar jis miega? — sušnibždėjo Viteris. 

— Nemanau. Panašiau į transą. Tačiau negaliu suprasti 
kokį. 

— Tikiuosi, jums nekyla abejonių? 

— Kur jie jį rado? 

— Dauboje, maždaug už ketvirčio mylios nuo įėjimo į po- 
žemį. Ėjo basų kojų pėdsakais beveik visą kelią. 

— Pats požemis buvo tuščias? 

— Taip. Man apie tai raportavo Stounas netrukus, kai“jūs 
išėjote. 

— Tikiuosi, Stounu bus pasirūpinta? 

— Be abejo. Tačiau ką jūs manote? — paklausė Viteris aki- 
mis rodydamas į lovą. 

— Manau, tai jis, — atsakė F rostas. — Vieta ta pati. Sunkiai 
sugalvotume kitą hipotezę, kodėl nuogas. Kiaušas tokios 
formos, kaip ir tikėjausi. 

— Bet veidas... 

— Taip. Kai kurie bruožai kelia nerimą. 

— Galėčiau prisiekti, kad žinau, kaip atrodo išrinktojo 
veidas — net kaip atrodo veidas to, kuris galėtų tapti išrink- 
tuoju. Jūs mane suprantate... Iš karto matyti, kad, tarkim, 
Straikas ar Studokas galėtų, o mis Hardkastl, nepaisant visų 
jos teigiamų savybių, — ne. 

— Taip. Ko gero, galime tikėtis didelio nebrandumo. Nėra 
žinoma, kokią techniką išties naudojo Atlantidos magai. 

— Suprantama, nederėtų mąstyti... ee... siaurai. Galima 
tikėtis, kad to meto išrinktieji, ne taip kaip mes, ne itin iš- 
siskirdavo iš paprastų žmonių. Gali būti, kad didieji atlantai 
dar toleruodavo emocinius ar net instinktų lygio elemen- 
tus, kurių mes atsikratėme. 

— Ne tik galima, bet ir reikia tikėtis. Turime nepamirš- 
ti, kad visas planas paremtas visiškai skirtingų praktikų 
suvienijimu. 

— Taigi. Galbūt bendraudami su Galybėmis, turint 
omenyje jų laiko supratimą ir visa kita, tiesiog pamiršo- 

me, koks milžiniškas laiko tarpas pagal žmonių standartus 
mus skiria. 

— Čia gulintis žmogus, - Frostas linktelėjo lovos link, — 
kaip suprantate, nėra penktojo šimtmečio atstovas. Penk- 
tajame šimtmetyje jis buvo lyg paskutinis daug senesnės 
tradicijos paveldėtojas. Ši tradicija siekia laikus dar prieš 
Didžiąją katastrofą, galbūt net prieš primityvųjį druidizmą; 
jos šaknys glūdi Numinore, laike dar prieš ledynmetį. 

— Šis eksperimentas, rodos, daug rizikingesnis, nei 
manėme. 

— Jau esu jūsų prašęs, kad į mūsų mokslinio pobūdžio 
diskusijas neveltumėte šių emocinių tariamų teiginių. 

— Mano brangus drauge, — net nežvilgtelėjęs į pašnekovą 
atsiliepė Viteris, — aš esu tarpininkas tarp jūsų ir pačių Ga“ 
lybių. Nepamirškite šito. Ir nepamirškite, kad jie ne kartą su 
manimi kalbėjo apie jūsų metodus, kurie yra galimi kriti- 
kuoti. Bergždžios pastangos — sakyčiau, net pavojingos - į 
mūsų pokalbius įtraukti tas sąvokas, kurias mes vartojame 
kalbėdami su pavaldiniais. Tik rūpindamasis jūsų interesais 
drįsau paliesti šį klausimą. 

Nieko neatsakęs Frostas davė ženklą savo bendrui. 
Abu nutilo įsmeigę akis į lovą, nes gulintis joje žmogus 
atsimerkė. 

Atviros akys suteikė jo veidui kažkokią prasmę, tačiau 
kokią — nė vienas negalėjo suvokti. Žmogus lyg ir žiūrė- 
jo į juos, bet neįmanoma buvo suprasti, ar mato. Viteriui 
atrodė, kad tame veide dominuoja atsargumas. Tačiau ne- 
buvo nei įtampos, nei nerimo. Tiesiog nuolatinis gynybinis 
požiūris į gyvenimą, išugdytas ilgametės sunkios patirties, 
kurią jis pakeldavo ramiai ir net su šypsena. 

Viteris pakilo ir atsikosėjęs prašneko: 

— Magister Merline, sapientissime Britonum, secreti secre- 


torum possessor, incredibili guodam gaudio afficimur guod te 

in domum nostram accipere nobis... ee... contingit. Scito nos 
etiam haud imperitos esse magnae artis — et - ut ita dicam...* 

Ir nutilo. Buvo visiškai aišku, kad žmogus nekreipia jokio 
dėmesio į jo žodžius. Rodėsi neįmanoma, kad išsilavinęs 
penktojo amžiaus žmogus nemokėtų lotyniškai. Galbūt pa- 
ties Viterio tarimas klaidingas? Šiaip ar taip, žmogus jo ne- 
suprato. Atrodė, jis nė nesiklauso, nes veide nepasirodė joks 
susidomėjimas ar bent jau smalsumas. 

Frostas nuo stalo paėmė grafiną ir pripylė taurę raudono- 
jo vyno. Tada grįžo prie lovos ir žemai nusilenkęs pasiūlė 
ją gulinčiam vyrui. Šis žvilgtelėjo į ją tokiu žvilgsniu, ku- 
riame sužibo klasta (ar kažkas kita); tada netikėtai atsisėdo, 
antklodė nuslydo atidengdama plaukuotą krūtinę ir liesas 
raumeningas rankas. Pasisuko į stalą ir kažką parodė. Fros- 
tas priėjęs prie stalo kilstelėjo kitą grafiną. Žmogus papurtė 
galvą ir vėl parodė pirštu. 

— Manyčiau, mūsų garbusis svečias nori parodyti ąs0- 
tį, - tarė Viteris. - Nelabai žinau, kas jame turėtų būti. 
Galbūt... 

— Jame alus, — atsakė Frostas. 

— Hm... tai gana neįprasta, bet galbūt... ką gi... mes tiek 
mažai žinome apie to meto etiketą. 

Kol jis kalbėjo, Frostas pripylė bokalą alaus ir pasiūlė sve- 
čiui. Jo paslaptingame veide pirmąkart pasirodė susidomė- 
jimas. Senis energingai čiupo bokalą ir, prilaikydamas su- 
sivėlusius ūsus, ėmė gerti. Jo smakras ir bokalo dugnas kilo 
vis aukščiau, pasirodė visą gėrimo procedūrą atskleidžiantis 
liesas kaklas. Pagaliau žmogus numetė bokalą, atgalia ranka 
nusišluostė lūpas ir nusižiovavo — tai buvo pirmas iš jo lūpų 
ištrūkęs garsas. Paskui vėl visą dėmesį sutelkė į stalą. 

Gal dvidešimt minučių du garbūs išrinktieji jį maitino — 
Viteris mandagiai, su baiminga pagarba, Frostas vikriai, 


* Išrinktasis Merlinai, išmintingiausiasis tarp britų, slaptingiausių paslapčių žino- 
ve, nepaprastas džiaugsmas... ee... pasveikinti jus mūsų namuose. Jūs suprantate, 
kad mums ir patiems nesvetimas didysis menas, ir, jei galiu taip sakyti... 

kaip gerai išmankštintas tarnas. Buvo patiekta įmantriausių 
patiekalų, tačiau nepažįstamasis sutelkė visą dėmesį į šaltą 
jautieną, keptą vištieną, marinuotas daržoves, duoną, svies- 
tą ir sūrį. Sviestą jis valgė tvarkingai, nuo peilio galo. Bet, 
ko gero, visai nežinojo, kam reikalingos šakutės, ir vištos 
kauliukus graužė nusitvėręs abiem rankomis, o apgraužęs 
kišdavo po pagalve. Valgydamas garsiai čepsėjo ir taškėsi 
seilėmis. Pavalgęs paprašė dar vienos pintos alaus, išgėrė 
dviem gurkšniais, nusišluostė burną ranka, į paklodę išsi- 
šnypštė nosį ir, rodos, susirengė miegoti toliau. 

— Ee... ėė... domine, — paprieštaravo Viteris, — nihil magis 
mihi displicerent guam ut tibi ullo modo... ee... molestior es- 
sem. Attamen, venia tua...* 

Tačiau nepažįstamasis ir šįkart nesiteikė atkreipti dėme- 
sio. Neįmanoma buvo suprasti, ar jis užsimerkęs, ar vis dar 
stebi juos iš po nuleistų vokų, tačiau kalbėtis aiškiai neketi- 
no. Frostas su Viteriu klausiamai susižvalgė. 

— Į šį kambarį nėra jokio kito įėjimo, išskyrus šį? — pa- 
klausė Frostas. 

— Nėra, - patvirtino Viteris. 

— Tuomet eime į gretimą patalpą pasitarti. Galime palikti 
duris praviras. Tada girdėsime, jei jis atsikels. 


9 0 + 


Kai Frostui išėjus Markas liko vienas, jam staiga nepaprastai 
palengvėjo. Tiesa, baimė dėl ateities niekur nedingo. Jis tik- 
tai pajuto, kad ji ne tokia jau ir svarbi. Faktas, kad neberei- 
kia stengtis pelnyti šių žmonių pasitikėjimo, kad išsisklaidė 
tos apgailėtinos viltys, buvo tarsi išlaisvinimas. Po daugy- 
bės diplomatinių nesėkmių atvira kova maloniai svaigino. 
Atvirą kovą galima pralaimėti. Tačiau jis pagaliau rado savo 


vietą. Dabar jis žinojo, kūri pusė jo — prieš juos visus. Kartu 


* Ee... ėė... pone, tikrai neturiu nė menkiausios minties jus trukdyti. Tačiau, 
jums leidus, norėčiau... 

su Džeine ir viskuo, ką ji simbolizuoja. Tiesą sakant, tai jis 
kaunasi priešakinėse fronto linijose, Džeinės beveik galima 
neskaičiuoti... 

Pritarimas savo paties sąžinei — svaigus gėrimas, ypač 
tiems, kurie prie jo nepratę. Tiesiog per keletą minučių ne- 
tikėtą Marko laisvės pojūtį pakeitė sąmoningas savo drą- 
sos suvokimas, o šį - veržlus didvyriškumas. Jis pamatė 
save — didingą herojų ir kankinį, Džeką Milžinų Nugalėto- 
ją, ramiai sau vaikštantį po milžino virtuvę, ir šis paveikslas 
ketino amžiams nustelbti tą, kuris jį persekiojo pastarąsias 
kelias valandas. Galų gale ne kiekvienas atsispirtų tokiam 
Frosto pasiūlymui. Pasiūlymui peržengti žmogiškojo suvo- 
kimo ribas... žengti ten, kur žmonės stengėsi patekti nuo 
pat pasaulio pradžios... prisiliesti prie tos slaptos galios, kuri 
vairuoja visą istoriją. Kaip tai kitados traukė! 

Kitados traukė... Staiga lyg iš begalinių tolumų šviesos 
greičiu atšuoliavęs žvėris jam už gerklės sugriebė troškimas 
(aštrus, juodas, plėšrus, neapsakomas troškimas). Tiems, 
kurie kada nors jautė ką panašaus, užteks paprasčiausios 
užuominos suprasti tą jausmą, kuris dabar lyg šuo žiurkę 
purtė Marką, o visiems kitiems tikriausiai bus nesupran- 
tami ilgiausi aprašymai. Dauguma rašytojų aprašo tai kaip 
geismą, ir šis aprašymas iš esmės teisingas, tačiau išoriškai 
klaidina. Tai ne kūniška aistra. Tačiau dviem atžvilgiais ji 
panaši į geismą: kaip ir geismas, ji glūdi giliausiose ir tam- 
siausiose žmogaus širdies labirintų kertelėse; prieš ją, kaip ir 
prieš geismą, nublanksta visas pasaulis. Visi ankstesni Mar- 
ko jausmai — meilė, ambicijos, alkis, pats geismas — dabar 
rodėsi lyg praskiesti vandeniu, tiesiog vaikiški nago juody- 
mo neverti žaidimai. Ši tamsa, rodėsi, traukia į save visas 
kitas aistras: visas likęs pasaulis atrodė bespalvis, bekvapis ir 
beskonis, drungnų jausmų, besielių žmonių ir tuščių formų 
pasaulis. Apie Džeinę jis dabar tegalėjo galvoti tik kaip apie 
norimą objektą, o ir „norėjimas“ — per blankus žodis. Toji 

gyvatė, susidūrusi su tikruoju drakonu, teatrodė menkas 
kirminėlis. Ir dar vienu požiūriu tai priminė geismą. Tuš- 
čias darbas kalbėti iškrypėliui apie jo iškrypimo baisumą; 
siaubingumas yra pagrindinis jo troškimo prieskonis. Gro- 
žis jau seniai nustojęs jam skonio, jį traukia pats šlykštu- 
mas. Panašiai jautėsi ir Markas. Lyg tie padarai, apie kuriuos 
kalbėjo Frostas, susirinkę į jo vienutę lediniu kvėpavimu 
stingdytų sielą ir bet kokį džiaugsmą. Ir kaip tik ši siaubo 
kupina ekstazė dabar traukė Marką jų link. Niekada anks- 
čiau jis nebuvo taip aiškiai pajutęs šios gamtai priešingos 
jėgos galingumo; šios galybės trauka sparčiai tirpdė visus 
jo pasiryžimus. Dabar jam pamažu aiškėjo ir Frosto žodžių 
apie objektyvumą tikroji prasmė, ir senovės raganų kerė- 
jimo šaltinis. Atmintyje iškilo Viterio veidas; dabar jis ne- 
beatrodė atstumiantis. Krūptelėjo suvokęs, kad tame veide 
atsispindi kažkas, ką jis pats dabar jaučia. Viteris taip pat 
žino. Viteris jį suprastų... 

Tą pat akimirką prisiminė, kad jį galbūt rengiamasi nu- 
žudyti. Tuojau pat vėl pamatė baltas savo vienutės sienas, 
ryškią šviesą ir suvokė, kad pats tebesėdi ant grindų. Jis su- 
mirksėjo ir papurtė galvą. Negalėjo prisiminti, ar pastarą- 
sias kelias minutes ką nors matė. Kurgi jis buvo? Šiaip ar 
taip, protas dabar vėl buvo aiškus. Ta mintis apie kažkokį 
jo ir Viterio bendrumą — gryni niekai. Aišku, galų gale jie 
jį nužudys, nebent pačiam savo jėgomis kaip nors pavyktų 
išsigelbėti. Po velnių, ką jis čia galvojo, ką jautė, kad tai 
pamiršo? 

Pamažu pradėjo suvokti, kad ką tik patyrė kažką pana- 
šaus į puolimą ir kad visiškai jam nesipriešino; ir sulig šiuo 
supratimu įsivogė nauja baimė. Nors teoriškai jis buvo ma- 
terialistas, visą gyvenimą nesąmoningai ir beveik nerūpes- 
tingai tikėjo savo valios laisve. Jis beveik niekada nedarė 


moralinių sprendimų ir kai prieš keletą valandų nusprendė 


314 


daugiau niekada nebepasitikėti Belberiu, tvirtai tikėjo, kad 
pajėgs laikytis šio savo sprendimo. Žinoma, jis suprato, kad 
gali „persigalvoti“; tačiau kol tai neįvyko, jis tvirtai eis pir- 
myn. Jam ir į galvą neatėjo, kad viskas viduje gali šitaip aki- 
mirksniu pasikeisti jam pačiam nė nesuvokiant. Jeigu tokie 
dalykai įmanomi... Tai nesąžininga. Štai žmogus, mėginan- 
tis pirmąkart gyvenime daryti tai, kas akivaizdžiai teisinga, 
ką palaimintų ir Džeinė, ir Dimliai, ir tetulė Žilė. Visa vi- 
sata turėtų palaikyti tokį jo mėginimą. Markas ir pats ne- 
suvokė, kiek tokių teizmo skeveldrų jis prisirinko per visą 
gyvenimą, tik nesąmoningai jautė, kad visata „privalo“ jam 
atlyginti už tokį pagirtiną sprendimą. Tačiau vos tik jūs ap- 
sisprendžiate už gėrį, toji visata atsisuka prieš jus. Atsiveria 
plyšiai, apie kuriuos niekada nebūtumėte pagalvojęs. Visa 
sistema pasikeičia taip, kad tik jus sugniuždytų. Tai ir visas 
atlyginimas už jūsų kančias. 

Taigi, cinikai teisūs. Bet dabar Markas griežtai įsakė sau 
liautis. Jį sustabdė keistas šią mintį lydintis jausmas. Nejau 
vėl ana nuotaika? Ne, tebūnie kas tik nori, tik ne tai. Markas 
sugniaužė kumščius. Ne, ne, ne! Jis to daugiau neištvers. Jis 
troško, kad greta būtų Džeinė, ponia Dimli ar Denistonas. 
Troško, kad nors kas būtų šalia. „Ak, neleisk, neleisk, kad 
taip atsitiktų“, — beveik meldėsi jis, ir balsu pridūrė: „Ne- 
leisk, neleisk.“ Į šiuos žodžius jis sudėjo visą savo sielą, ir 
baisus suvokimas, kad išmesta paskutinė korta, pamažu ėmė 
virsti tylia ramybe. Jis daugiau nieko negali padaryti. Įsi- 
tempę raumenys pamažu atsileido. Jo jaunas kūnas buvo iš- 
vargęs, maloniai traukė net kietos grindys. Net vienutė tarsi 
ištuštėjo ir praskaidrėjo, lyg ir pati būtų pavargusi nuo ste- 
bėtų konfliktų, — buvo nuskaidrėjusi lyg dangus po lietaus, 
pavargusi lyg vaikas po verksmo. Atėjo blausus suvokimas, 


kad naktis tikriausiai jau baigiasi, ir jis užmigo. 

JIE UŽSITRAUKĖ DANGAUS GELMIŲ RŪSTYBĘ 


— Stok! Lik, kur esi, ir pasakyk, kas esi ir ko nori, — įsakė 
Rensomas. 

Apdriskėlis ant slenksčio truputį pakreipė galvą tarsi neiš- 
girdęs. Pro atviras duris į namus įsiveržė vėjas. Durys į indų 
plovyklą garsiai užsitrenkė, atskirdamos tris vyrus nuo vir- 
tuvėje likusių moterų, barkštelėjo ant grindų nukritęs alavi- 
nis dubuo. Nepažįstamasis žengė dar žingsnį į kambarį. 

— Sta, - sušuko Rensomas. — In nomine Patris et Filii et 
Spiritus Sancti, dic mihi gui sis et guam ob causam veneris. * 

Atvykėlis pakėlė ranką ir nusibraukė nuo kaktos šlapius, 
varvančius plaukus. Šviesa jau krito jam ant veido, ir Ren- 
somą nustebino nepaprasta ramybė. Visas didžiulis kūnas 
atrodė atsipalaidavęs lyg miegančio žmogaus ir stovėjo jis 
visiškai nejudėdamas. Lietaus lašai nuo palaikio lietpalčio 
vienas po kito krito ant grindų lygiai į tas pačias vietas. 

Keletą akimirkų jis žiūrėjo į Rensomą be jokio ypatin- 
go susidomėjimo. Tada pasuko galvą kairėn, kur suspaustas 
tarp durų ir sienos stovėjo Makfėjus. 

— Išeik, — lotyniškai tarė atvykėlis. 

Žodis buvo ištartas beveik pašnibždomis, tačiau tokiu 
žemu ir sodriu balsu, kad net šioje vėjo košiamoje patal- 
poje suvirpino orą. Bet Rensomą labiau nustebino tai, kad 


Makfėjus tučtuojau pakluso. Jis net nepažvelgė į Rensomą, 


* Stok! Tėvo, Sūnaus ir Šventosios Dvasios vardu sakyk, kas esi ir ko atvykai. 

lyg atvykėlis būtų prikaustęs jo žvilgsnį. Netikėtai Makfė- 
jus nusižiovavo. Atvykėlis nužvelgė jį nuo galvos iki kojų ir 
atsisuko į Vadovą. 

— Bičiuli, — pasakė lotyniškai, — pranešk šių namų šeimi- 
ninkui, kad aš atvykau. 

Jam kalbant vėjas pūstelėjo jo lietpaltį ir vėl suvėlė plau- 
kus, tačiau jis stovėjo nepajudinamai lyg medis, atrodė, vi- 
siškai neskuba. Jo balsas taip pat. skambėjo lyg medžio - di- 
džiulio, lėto, kantraus medžio, kurio šaknys semia gyvybę 
iš pačių žemės gelmių. 

— Aš esu šių namų šeimininkas, — atsakė Rensomas ta pa- 
čia kalba. 

— Kurgi ne! O anas menkysta (mastigia), matyt, tavo 
vyskupas. —- Tardamas šiuos žodžius jis net nešyptelėjo, tik 
griežtose akyse sužibo nerimą keliančios kibirkštėlės. Stai- 
ga jis kiek palinko į priekį lyg norėdamas atidžiau apžiūrėti 
Vadovą. - Pranešk šių namų šeimininkui, kad aš atvykau, — 
pakartojo nė kiek nepakitusiu balsu. 

Rensomas ramiai atlaikė jo žvilgsnį. 

— Ar tikrai reikalauji, - paklausė, - kad pakviesčiau savo 
Šeimininkus? 

— Kuosa gyvendama eremito celėje pramoko kelis loty- 
niškus žodžius, — atsakė anas. — Paklausysime tavo kvieti- 
mo, neūžauga (homuncio). 

— Turėsiu kviesti kita kalba, — atsakė Rensomas. 

— Kuosa gali mokėti ir keletą graikiškų žodžių. 

— Nekalbėsiu graikiškai. 

— Tuomet paklausysime, kiek išmokai hebrajiškų žodžių. 

— Ir ne hebrajiškai. 

— Tikrai, — lyg ir sukikenęs atsiliepė atvykėlis, tačiau juo- 
ką išdavė nebent virptelėję pečiai. — Jei žadi burbėti kokia 
barbarų kalba, bus kiek sunkiau, bet aš pasistengsiu supras- 
ti. Gana gera pramoga. 

— Tau ta kalba gali nuskambėti kaip barbarų, nes žemėje 
jos jau seniai niekas nėra girdėjęs. Net Numinoro gatvėse 
nebuvo ja kalbama. 

Atvykėlis nė nekrustelėjo ir jo veidas liko toks pat ramus, 
gal net tapo dar ramesnis, bet balse pasigirdo šioks toks 
susidomėjimas. 

— Tavieji Šeimininkai leidžia tau žaisti pavojingais žais- 
lais. Nagi, tarne, pasakyk, kas yra Numinoras? 

— Tikrieji Vakarai, —- atsakė Rensomas. 

— Gerai, — atsiliepė tas. Kiek patylėjęs pridūrė:- Šiuose 
namuose jūs ne itin mandagūs. Man į nugarą pučia vėjas, 
aš labai ilgai miegojau. Juk matai, jau beveik peržengiau 
slenkstį. 

— Šiek tiek suprantu tave, - atsakė Rensomas. — Uždaryk 
duris, Makfėjau, — pridūrė angliškai. Tačiau atsakymo ne- 
sulaukė ir, pirmąkart apsidairęs, pamatė, kad Makfėjus mie- 
ga susirangęs krėsle. 

— Ką reiškia ši kvailystė? — griežtai žvilgtelėjęs į atvykėlį 
paklausė Rensomas. 

— Jei tikrai esi šių namų šeimininkas, turėtum suprasti. 
O jei ne, kas toks esi, kad tau aiškinčiausi? Nebijok, tavo 
pasiuntiniui nieko nenutiks. 

— Apie tai mes dar pakalbėsime, — pažadėjo Rensomas. — 
Aš nebijau tavo atėjimo. Turiu daugiau priežasčių bijoti 
tavo pabėgimo. Uždaryk duris pats, jei nori, nes matai, kad 
esu luošas. 

Atvykėlis net neatsigręždamas atgalia ranka užtrenkė du- 
ris. Makfėjus nesujudėjo. 

— O dabar sakyk, kas tie tavo Šeimininkai. 

— Mano Šeimininkai yra Ojarsos. 

— Kur tu girdėjai šį žodį? — paklausė atvykėlis. —- O jei 
tikrai priklausai kolegijai, kodėl jie tave rengia lyg tarną? 


— Tavo paties apdaras irgi nepanašus į druido. 

— Neblogai atsikirtai. Jei esi išmintingas, atsakyk man į 
tris klausimus, jei išdrįsi. 

— Atsakysiu, jei galėsiu. O dėl drąsos dar pažiūrėsime. 

Atvykėlis susikaupė ir po kurio laiko prodainiu, lyg kar- 
todamas išmoktą pamoką, hegzametru ištarė klausimą: 

— Kieno vardas Sulva? Kuriuo keliu ji keliauja? Kodėl įs- 
čios bergždžios vienoje pusėje? Kur šalti santuokų guoliai? 

Rensomas atsakė: 

— Sulvą mirtingieji vadina Mėnuliu. Ji keliauja žemes- 
niąja sfera. Per ją eina tuščio pasaulio riba. Viena jos pusė 
nuolat žvelgia į mus ir dalijasi mūsų prakeiksmu. Kita pusė 
atsisukusi į Dangaus Gelmes; laimingas Žmogus, kuris ga- 
lėtų peržengti šią ribą ir pažvelgti į tolimosios pusės pievas. 
Šioje jos pusėje bergždžios įsčios ir šalti santuokų guoliai. 
Šioje pusėje gyvena prakeikta tauta, pilna puikybės ir geis- 
mo. Jei jų vyras veda jauną moterį, jie neguli kartu, bet kie- 
kvienas guli atskirai su kito gudriai sukurtu atvaizdu, kurį 
velniškas menas priverčia sušilti ir judėti, nes gyvas kūnas 
nebegali numalšinti jų geismo, tokios išrankios (delicati) jų 
aistros. Savo vaikus jie sukuria bjauriomis gudrybėmis slap- 
toje vietoje. 

— Gerai atsakei, — tarė atvykėlis. —- Maniau, pasaulyje tėra 
trys žmonės, galintys atsakyti į šį klausimą. Tačiau antrasis 
daug sunkesnis. Kur yra karaliaus Artūro žiedas? Koks vieš- 
pats turi savo namuose šį lobį? 

— Karaliaus žiedas yra ant jo piršto ten, kur jis sėdi savo 
krėsle Karalių rūmuose, įdubusioje lyg taurė Abhaljino ša- 
lyje, už Luro jūrų Perelandroje. Nes Artūras nemirė, bet 
mūsų Viešpats jį pasiėmė, kad gyventų kūne iki pasaulio 
pabaigos, kai bus sudaužyta Sulva; kartu su Henochu, Eli- 
ju, Moze ir karaliumi Melchizedeku. Melchizedekas yra 
tas, kurio rūmuose žėri šis brangakmenis ant Pendragono 


piršto. 

— Gerai atsakyta, — tarė atvykėlis. — Mano kolegijoje te- 
buvo du žmonės, žinantys atsakymą į šį klausimą. Tačiau 
į trečiąjį klausimą atsakymą žinau tiktai aš vienas. Kas bus 
Pendragonas, kai Saturnas nužengs iš savo sferos? Kuriame 
pasaulyje jis išmoko kautis? 

— Veneros pasaulyje aš išmokau kautis, - atsakė Renso- 
mas. — Šiais laikais nužengs Lurga. Aš esu Pendragonas. 

Tai pasakęs jis atsitraukė, nes didžiulis žmogus persimai- 
niusiu veidu žengė į priekį. Jei kas būtų matęs, kaip juodu 
stovi vienas priešais kitą, būtų galėjęs pamanyti, kad jie tuoj 
pat susigrums. Bet atvykėlio ketinimai nebuvo priešiški. 
Lėtai, sunkiai, tačiau gana gracingai, tarsi kalnas, nuslūgs- 
tantis lyg banga, jis priklaupė ant vieno kelio; bet net dabar 


jo veidas buvo tiesiai priešais Vadovo veidą. 

— Mums gresia nenumatytos išlaidos, — pasakė Viteris Fros- 
tui, kai abu susėdo į krėslus gretimame kambaryje, palikę 
duris atviras. —- Turiu prisipažinti, kad nesitikėjau didelių 
sunkumų kalbos atžvilgiu. 

— Turime nedelsdami rasti keltų kalbos žinovą, - atsiliepė 
Frostas. — Gaila, kad institute skiriame per mažai dėmesio 
kalboms. Ir dabar negalėčiau pasakyti, kas geriausiai išmano 
senovės britų kalbas. Rensomas, jei būtų tinkamas žmogus, 
galėtų patarti. Nujaučiu, kad jūsų departamentas neaptiko 
jokių jo pėdsakų? 

— Tikriausiai man nereikia priminti, kad Rensomo, kaip 
filologo, profesionalumas yra vienintelis dalykas, dėl kurio 
mums rūpi jį rasti. Jei būtume aptikę bent menkiausią pėd- 
saką, galite neabejoti, jau seniai būtumėte turėjęs malonu- 
mą... ee... asmeniškai jį čia pasveikinti. 


— Zinoma. Jo iš viso gali nebūti Zemėje. 

— Kartą buvau jį sutikęs, — prisimerkdamas sumurkė Vi- 
teris. — Savotiškai be galo nuostabus žmogus. Jo intuicija ir 
įžvalgos galėtų būti neįkainojamos vertės pagalba mums, 
jei jis nebūtų prisidėjęs prie reakcijos. Tai gana liūdnos 
mintys... | 

— Žinoma, - nutraukė jį Frostas. — Straikas laisvai kalba 
šiuolaikine valų kalba. Jo motina kilusi iš Velso. 

— Būtų daug geriau, jei mes sugebėtume išlaikyti visa tai, 
kaip sakoma, šeimoje. Man būtų labai nemalonu, ir esu ti- 
kras, kad jaučiate lygiai tą patį, jeigu tektų kviestis keltų 
kalbos žinovą iš pašalies. 

— Savaime suprantama, žinovu bus pasirūpinta, vos tik 
jis atliks savo darbą, — atsakė Frostas. — Nerimą kelia tiktai 
laiko gaišimas. Kaip jums sekasi su Straiku? 

— O, nepaprastai puikiai, — atsakė direktoriaus pavaduo- 
tojas. — Tiesą sakant, esu net truputį nusivylęs dėl to, kad 
mano mokinys taip sparčiai daro pažangą ir tikriausiai ne- 
pavyks įgyvendinti vienos minties, kuri, prisipažinsiu, man 
rodosi labai patraukli. Kol buvote išėjęs, pagalvojau, kad 
nepaprastai tiktų ir... ee... būtų tiesiog nuostabu, jei galė- 
tume įšventinti savo mokinius kartu. Mes, be abejo, abu 
jaučiame... Bet aišku, jei Straikas bus pasirengęs anksčiau 
nei Studokas, nematau priežasties, kodėl turėtume delsti jį 
įšventinti. Jūs, mano brangusis bičiuli, be abejo, suprantate, 
kad tai nėra jokia priežastis lyginti tokius skirtingus mu- 
dviejų metodus. | 

— Jūs ir negalėtumėte to padaryti, nes aš kalbėjau su Stu- 
doku tiktai kartą, ir šis pokalbis puikiai pavyko. Paminėjau 
Straiką tiktai todėl, kad norėjau sužinoti, ar jis jau tiek pa- 
žengęs, kad galėtų būti supažindintas su mūsų svečiu. 

— Kalbant... ee... apie tai, neskaitant kai kurių aspektų, 
nors ir neatmetant nepaprastos jų svarbos... aš neabejo- 


čiau... mes galėtume pasitikėti. 


321 


— Pamaniau, kas nors juk turėtų prižiūrėti mūsų svečią. 
Jis gali bet kada prabusti. Mūsų mokiniai — Straikas ir Stu- 
dokas — galėtų budėti pakaitomis. Jie tikrai gali patarnau- 
ti dar prieš įšventinimą. Bet jiems bus įsakyta skambinti 
mums, vos tiktai kas nors atsitiks. 

— Jūs manote, kad ponas... ee... Studokas pakankamai 
patikimas? 

— Tai nesvarbu, - atsakė Frostas. — Jis negali padaryti 
jokios žalos. Ir negali pasprukti. Šiuo metu mums tereikia 
žmogaus, kuris stebėtų svečią. Tai gali būti naudingas eg- 
zaminas. 

Makfėjus jau buvo bebaigiąs neatremiamais argumentais, 
kurių vėliau niekada nebegalėjo prisiminti, triuškinti Ren- 
somą ir Alkasano galvą, bet staiga prabudo šiurkščiai pur- 
tomas už peties. Pajuto, kad visas kūnas sustiręs, o kojos 
nutirpusios. Tada visai arti pamatė Denistono veidą. Prie- 
menė rodėsi pilna žmonių: ir Denistonas, ir Dimlis, ir Džei- 
nė. Visi šlapi, purvini ir susitaršę. 

— Ar gerai jaučiatės? — paklausė Denistonas. — Jau kelios 
minutės jus purtau. 

— Ar gerai jaučiuosi? — Makfėjus kelis kartus nurijo seiles 
ir aplaižė lūpas. — Taip. Aš gerai jaučiuosi. Gerai jaučiuo- 
si. — Netikėtai išsitiesė. - Čia buvo žmogus. 

— Koks žmogus? — paklausė Dimlis. 

— Na, - atsakė Makfėjus. — Tiesiog nežinau... sunku pa- 
sakyti... tiesą sakant, aš užmigau su juo kalbėdamas. Kaip 
tik bandau prisiminti, ką jis sakė. 

Visi kiti susižvalgė. Šaltais žiemos vakarais Makfėjus ne- 
atsisakydavo punšo, tačiau niekada nepadaugindavo, tokio 
jo dar niekas nebuvo matęs. Po akimirkos jis pašoko. 

— Viešpatie apsaugok! — šūktelėjo. — Jis užtiko čia Vadovą. 


Greičiau! Turime apieškoti namus ir sodą. Tai kažkoks ap- 

gavikas arba šnipas. Dabar jau žinau, kas man atsitiko. Mane 
užhipnotizavo. Ir čia buvo arklys. Tiksliau, žirgas. 

Pastaroji detalė tučtuojau paveikė visus kitus. Denistonas 
atidarė duris ir visa draugija sugužėjo į virtuvę. Kurį laiką 
visi matė tiktai žėruojančią anglių krūvą, kuria buvo vir- 
tusi jau keletą valandų nekurstoma ugnis; kai Denistonas 
apgraibomis surado jungiklį ir įjungė šviesą, visi aiktelėjo. 
Visos keturios moterys sėdėjo kietai įmigusios. Ant krėslo 
atkaltės miegojo kuosa. Misteris Bultitudė taip pat miegojo 
išsitiesęs prie židinio ir tyliai šnopavo lyg vaikas. Ponia Dim- 
li buvo susmukusi labai nepatogia poza, galvą padėjusi ant 
stalo, o rankoje tebespaudė nebaigtą megzti kojinę. Dimlis 
pažvelgė į ją gailesčio kupinu žvilgsniu, — tokį gailestį vyrai 
jaučia bet kokiam miegančiam žmogui, bet ypač savo žmo- 
nai. Kamilė miegojo grakščiai susirangiusi supamoje kėdėje 
tarsi gyvūnas, kuris gali miegoti bet kur. Ponia Mags mie- 
gojo pravira burna; o Greisė Aironvud sėdėjo tiesi, tiktai 
kiek pasvirusia į šoną galva, atrodė, kad ji nepaprastai nuo- 
lankiai priėmė šią netikėtai užklupusią būseną. 

— Joms nieko neatsitiks, — pasigirdo Makfėjaus balsas. — Tą 
patį jis padarė ir man. Dabar nėra laiko jas žadinti. Eime. 

Iš virtuvės visi išėjo į koridorių. Visiems, išskyrus Makfė- 
jų, namuose atrodė nepaprastai tylu po vėjo kaukimo lau- 
kuose. Eidami ir uždegdami šviesas visi išvysdavo tuščius 
koridorius ir kambarius, kurie rodėsi užmiršti ir apleisti: 
židiniai užgesę, laikrodžiai sustoję, ant vienos sofos vakare 
skaitytas laikraštis. Tačiau niekas ir nesitikėjo ką nors dau- 
giau rasti pirmame aukšte. 

— Dabar viršun, —- paragino Dimlis. 

— Viršuje dega šviesos, — pasakė Džeinė, kai jie atėjo prie 
laiptų. | 

— Mes patys jas ir uždegėme iš ano koridoriaus, — atsakė 


Dimlis. 

— Vargu, — paprieštaravo Denistonas. 

Dimlis kreipėsi į Makfėjų: 

— Atleiskit, gal bus geriau, jeigu pirmas eisiu aš. 

Pirmoji laiptų aikštelė skendėjo tamsoje; antrąją jau ap- 
švietė iš antro aukšto krintanti šviesa. Ties kiekviena aikš- 
tele laiptai pasisukdavo, todėl į ją neužkopus nebuvo ga- 
lima apžvelgti antro aukšto. Džeinė su Denistonu, kurie 
ėjo paskui kitus, pamatė, kaip Dimlis su Makfėjumi staiga 
sustojo lyg įbesti, jų profiliai buvo apšviesti, o pakaušiai 
skendo tamsoje. Maktfėjaus veide atsispindėjo priešiškumas 
ir baimė, lūpos buvo kietai sučiauptos. Dimlis, priešingai, 
iš nuostabos net išsižiojo. Džeinė privertė savo pavargusias 
kojas užbėgti viršun ir atsistojusi greta pamatė juos nuste- 
binusį vaizdą. 

Nuo baliustrados žemyn į juos žiūrėjo du žmonės — vienas 
apsirengęs laisvai krintančiais raudonais rūbais, kitas tokiais 
pat mėlynais. Mėlynai apsirengęs buvo Vadovas, ir Džeinei 
šmėstelėjo baisi mintis, bet tučtuojau išnyko. Dvi puošnios 
figūros atrodė tokios panašios... Ką ji pagaliau žino apie tą 
Vadovą —- žmogų, kuris ją užkerėjo, įsakė sapnuoti sapnus 
ir šiąnakt išmokė bijoti pragaro? Štai jie abu, kalbasi apie 
savo paslaptis ir daro tai, ko paprastai imasi tokie žmonės, 
kai užmigdo visus namus. Vienas iškastas iš žemės, kitas 
keliavęs kosmosu... Ir vienas iš jų kalbėjo, kad antrasis yra 
priešas, o tą pat akimirką, kai susitiko, susiliejo į krūvą tarsi 
du gyvsidabrio lašai. Iki šiol ji beveik nežiūrėjo į atvykėlį. 
Vadovas buvo pasidėjęs ramentą, Džeinė dar niekad nematė 
jo stovint taip tiesiai. Šviesa taip krito ant jo, kad barzda 
ir plaukai supo galvą lyg aureolė, o ant kaktos taip pat lyg 
auksas blyksėjo. Dar nespėjus apgalvoti, ką galėtų reikšti šie 
dalykai, akys įsmigo į atvykėlio akis. Tik tada pastebėjo jo 
ūgį. Tai buvo milžinas. Juodu abu sąjungininkai. Atvykėlis 
prabilo ir kalbėdamas parodė į ją. 

Džeinė nesuprato jo žodžių; tačiau Dimlis suprato, ir štai 
ką jis išgirdo Merliną sakant gana keista lotynų kalba: 

— Valdove, tavo namuose yra pati blogiausia iš visų dabar 
gyvenančių moterų. 

Dimlis išgirdo, kaip Vadovas jam atsako ta pačia kalba: 

— Sere, tu klysti. Ji, be abejo, nuodėminga, kaip ir mes 
visi, tačiau joje nėra klastos. 

— Valdove, gerai žinau, kad ji padarė tai, dėl ko Logresas 
kentės, kaip kentėjo nuo Balino suduoto smūgio. Nes pagal 
Dievo valią ji ir jos vyras turėjo pradėti kūdikį, kuris tūks- 
tančiui metų būtų nubloškęs nuo Logreso visus priešus. 

— Ji gana neseniai ištekėjo, — atsakė Rensomas. — Kūdikis 
dar gali būti pradėtas. 

— Valdove, tvirtinu, kad tas kūdikis jau niekada ne- 
gims, nes jo pradėjimo valanda praėjo. Savo pačios valia 
ji liko bergždžia, iki šios akimirkos nežinojau, kad Sulvos 
papročiai taip paplitę tarp jūsų. Nes per kartų kartas buvo 
rengiamas šio kūdikio gimimas; ir jei Dievas nesustabdys 
laikų tėkmės, ši sėkla ir ši valanda šioje žemėje niekada 
nebepasikartos. 

— Užtektinai pasakyta, — tarė Rensomas. - Moteris su- 
pranta, kad kalbame apie ją. 

— Padarytum jai malonę, jei įsakytum nukirsti nuo pečių 
galvą; nes skaudu į ją žiūrėti. 

Nors lotynų kalbą paviršutiniškai mokėjo, Džeinė nesu- 
prato jų pokalbio. Jie kalbėjo su keistu akcentu, o senojo 
druido žodynas jai buvo nepažįstamas — jo didžiausi kla- 
sikai, matyt, buvo Apulėjus ir Marcianas Kapela, o stilius 
priminė Hisperica Famina*. Tačiau Dimlis suprato viską. Jis 
užstojo Džeinę ir sušuko: 


— Rensomai! Dėl Dievo, ką tai reiškia? 


* Ankstyvųjų viduramžių tekstas, parašytas išskirtine lotynų kalba (vert.). 

Merlinas vėl kažką pasakė lotyniškai ir Rensomas pasisu- 
ko jam atsakyti, tačiau Dimlis neleido. 

— Atsakykite mums, — pareikalavo jis. — Kas atsitiko? Kam 
jūs taip išsipustėte? Ir ką čia veikia tas kraujo ištroškęs senis? 

Į pokalbį įsiterpė ir Makfėjus, kuris dar menkiau už Džei- 
nę tesuprato lotyniškai, tačiau visą laiką stebėjo atvykėlį, 
kaip piktas terjeras stebi jo kieme atsiradusį niufaundlendą: 

— Daktare Rensomai, nežinau, kas toks šis dičkis, ir nesu 
lotynistas. Žinau tiktai tiek, kad visą šią naktį prieš mano 
valią prižiūrėjote mane lyg mažą vaiką ir dar leidote už- 
hipnotizuoti ar nežinia ką padaryti. Sakau jums, kad man 
labai nemalonu matyti jus apsikarsčiusį šiais blizgučiais lyg 
per maskaradą ir stovintį čia su tuo jogu, šarlatanu, šventiku 
ar kaip jis ten vadinasi. Galite jam perduoti, kad nespoksotų 
į mane tokia išraiška. Aš jo nebijau. O nuo savęs galiu pri- 
dėti: jeigu jūs, pone Rensomai, po viso to, kas nutiko, persi- 
metėte į kitą pusę, tai nemanau, kad dar galėčiau būti jums 
kuo naudingas. Aš galiu žūti, bet nesileisiu vedžiojamas už 
nosies. Mes laukiame jūsų pasiaiškinimo. 

Vadovas kurį laiką tylėdamas žiūrėjo į juos. 

-— Nejau jūs rimtai? — pagaliau paklausė. - Ar nė vienas 
nebetiki manimi? 

— Aš tikiu, sere, — atsiliepė Džeinė. 

— Nepatarčiau apeliuoti į emocijas, — atkirto Makfėjus. — 
Jei tik sau leisčiau, galėčiau paplūsti ašaromis kaip ir bet 
kuris iš čia esančiųjų. 

— Ką gi, - patylėjęs tarė Vadovas, — galima jus suprasti, 
nes klydome visi. Taip pat ir priešas. Šis žmogus yra Mer- 
linas Ambrozijus. Jie manė, kad jei jis sugrįš, tai bus jų pu- 
sėje. O jis prisidėjo prie mūsų. Dimli, turite pripažinti, kad 
tokia galimybė egzistavo. 

— Tiesa, - atsakė Dimlis. — Tikiuosi, tai buvo... na, kad jis 


ir jūs stovite čia... šitaip. Ir tas jo baisus kraugeriškumas. 

— Aš ir pats stebiuosi, - tarė Rensomas. — Tačiau juk ne- 
galima tikėtis, kad jo teisės supratimas sutaps su dvidešim- 
tojo amžiaus teisės supratimu. Man buvo nelengva išaiškinti 
jam, kad nesu absoliutus monarchas. 

— Ar... ar jis krikščionis? — paklausė Dimlis. 

— Taip, - atsakė Rensomas. — O tie mano rūbai... Šįkart 
apsivilkau oficialų iškilmių apdarą, norėdamas pagerbti savo 
svečią ir užglaistyti nesusipratimą. Jis mudu su Makfėjumi 
palaikė tarnais ar pasiuntiniais. Matote, jo laikais žmonės 
tik bėdai prispyrus vilkdavosi tokiais beformiais rūbais, o 
pilkšvai ruda nebuvo mėgstamiausia spalva. 

Merlinas vėl prakalbo. Vadovas ir Dimlis, kurie vieninte- 
liai galėjo suprasti jo žodžius, išgirdo: 

— Kas tokie šie žmonės? Jei jie tavo tarnai, kodėl nenusi- 
lenkia? O jei priešai, kodėl mes jų nepuolame? 

— Jie mano draugai, - lotyniškai prašneko Rensomas. 

Tačiau Makfėjus jį pertraukė: 

— Jei teisingai supratau, jūs prašote priimti šį asmenį į 
organizaciją? 

— Abejoju, ar galima taip kelti šį klausimą, — atsakė Vado- 
vas. — Jis yra mūsų organizacijos narys. Turiu įsakyti jums 
jį priimti. 

— Ir antra, — toliau kalbėjo Makfėjus, — turiu paklausti, ar 
esate tikras, kad juo galima pasitikėti? 

— Visiškai, — atsakė Vadovas. - Neabejoju jo gera valia, 
kaip ir visų jūsų. 

— Tačiau kokiu pagrindu? — nesiliovė Makfėjus. - Ar 
mums nebus leista tai išgirsti? 

— Būtų sunkoka paaiškinti tau, kodėl aš pasitikiu Merli- 
nu Ambrozijumi; bet ne sunkiau nei paaiškinti jam, kodėl, 
nepaisydamas visko, aš pasitikiu tavimi. — Tariant šiuos žo- 


džius Vadovo lūpose suvirpo vos pastebima šypsenėlė. 

Tada į jį vėl kreipėsi Merlinas ir Rensomas ilgokai jam 
kažką aiškino. Paskui Merlinas prabilo vis tokiu pat ramiu 
balsu žiūrėdamas į Dimlį: 

— Pendragonas man sako, kad palaikei mane žiauriu žmo- 
gumi. Tokio kaltinimo dar niekada nesu girdėjęs. Trečią- 
ją savo turto dalį išdalijau našlėms ir vargšams. Esu žudęs 
nebent išdavikus ir pagonis saksus. Ta moteris dėl manęs 
gali sau gyventi. Nesu šių namų šeimininkas. Bet ar didelė 
būtų bėda nukirsti jai galvą? Argi karalienės ir kilmingos 
ledi neatsidurdavo ant laužo už menkesnius nusikaltimus? 
Ir tam pakarti vertam sukčiui (cruciarius) greta tavęs, - taip, 
taip, kalbu apie tave, nors tu tešneki tik savo paties barba- 
riška kalba; tu, kurio veidas primena surūgusį pieną, bal- 
sas — kietą rąstą pjaunantį atšipusį pjūklą, žmogau gervės 
kojomis, — šitam kišenvagiui (sector zonarius), nors aš jį pa- 
statyčiau saugoti vartų, virvė taip pat galėtų praversti, tiktai 
ne ant kaklo, o ant nugaros. 

Makfėjus, kuris, kad ir nesuprasdamas žodžių, vis dėlto 
suvokė, jog apie jį gana nepalankiai atsiliepta, stovėjo su to- 
kia neaprašoma teisuolio išraiška veide, kuri labiau paplitusi 
Šiaurės Airijoje ir Škotijos žemumose nei Anglijoje: 

— Pone Vadove, būčiau be galo dėkingas... 

— Eime, — netikėtai nutraukė jį Vadovas, — šiąnakt mes 
dar nė vienas nemiegojome. Arturai, ar galite pakurti židinį 
mūsų svečiui didžiajame kambaryje šiaurinėje pusėje? Kas 
nors pažadinkite moteris. Paprašykite, kad jos atneštų už- 
kandžių ir gėrimo. Gal butelį burgundiškojo ir ko nors už- 
kąsti. O paskui į lovas. Rytoj niekam nereikės anksti keltis. 


Viskas klostosi kuo puikiausiai. 


e 0 + 


— Regis, tas naujasis kolega pridarys mums nemalonumų, — 
pasakė Dimlis, kai vėlią kitos dienos popietę juodu su žmo- 

na sėdėjo savo kambaryje Sent Anos dvare. — Taip, - pridū- 
rė kiek patylėjęs. — Kietokas riešutėlis, ką čia bepridursi. 

— Atrodai pavargęs, Sesili, — pasakė ponia Dimli. 

“— Ką gi, pasitarimas nebuvo lengvas, — atsakė jis. — Jis... 
jis toks sunkus pašnekovas. Ak, ar įsivaizduoji, kokie kvaili 
visi buvome? Manėme, jei jis grįš dvidešimtajame amžiuje, 
tai ir bus dvidešimtojo amžiaus žmogus. Pasirodo, laikas — 
daug svarbesnis dalykas. 

— Aš tai pajutau per priešpiečius, — atsakė jo žmona. — 
Juk turėjau žinoti, kad jis nemokės naudotis šakute, tiesiog 
kvaila buvo taip apstulbti. Tačiau kai jau atsigavau, dar la- 
biau mane apstulbino tai... na... kaip elegantiškai jis išsivertė 
be jų. Iškart matyti, kad tai ne neišsiauklėjimas, o tiesiog 
visai kitoks išsiauklėjimas. 

— Nepaneigsi, senis savotiškas džentelmenas, iškart maty- 
ti. Bet... na, nežinau. Galbūt viskas gerai. 

— Kas nors nutiko per pasitarimą? 

— Supranti, viską teko aiškinti abiem pusėms atskirai. 
Gerokai privargome, kol jam įrodėme, kad Rensomas nėra 
Anglijos karalius ir neketina juo tapti. Vėliau jo vos neiš- 
tiko šokas, kai paaiškėjo, kad mes, tiesą sakant, esame ne 
britai, o anglai — jo požiūriu, saksai. Užtruko, kol jis tai 
suvirškino. 

— Suprantu. 

— Tada įsiterpė Makfėjus ir ėmėsi aiškinti sudėtingus An- 
glijos, Škotijos ir Airijos santykius. Ir visa tai reikėjo vers- 
ti. Irgi gera nesąmonė. Kaip ir daugelis žmonių, Makfėjus 
įsivaizduoja, kad jis keltas, nors, neskaitant vardo, keltiš- 
kų bruožų jis turi ne daugiau nei Misteris Bultitudė. Beje, 
Merlinas Ambrozijus pranašavo apie Misterį Bultitudę. 

— Oho? Ir ką gi? 

— Kad dar prieš Kalėdas šis meškinas atliks tokį žygdarbį, 


kokio joks kitas meškinas, išskyrus vieną, apie kurį mes nie- 

ko nežinome, Britanijoje dar nėra atlikęs. Jis nuolat kažką 
panašaus pasako. Rodos, jam tiesiog išsprūsta kalbant apie 
visai ką kita, net balsas pasikeičia. Lyg negalėtų susilaiky- 
ti. Atrodo, jis net ir nežino nieko daugiau, tik tas nuotru- 
pas, kurias pasako, jei supranti, ką turiu galvoje. Tarsi kaž- 
kur pasąmonėje prasivertų durys ir tučtuojau užsitrenktų, 
įleidusios tik šią trumpą žinutę. Sakyčiau, įspūdis ne itin 
malonus. 

— Tikiuosi, juodu su Makfėjumi nesiginčijo? 

— Kaip čia pasakius. Ko gero, Merlinas Ambrozijus nela- 
bai rimtai žiūri į Makfėjų. Iš to, kad Makfėjus nuolat kliu- 
do kalbėti, elgiasi gana šiurkščiai ir retai atsisėda, Merlinas, 
matyt, padarė išvadą, kad tai Rensomo juokdarys. Todėl 
tapo jam kur kas atlaidesnis. Tik nemanau, kad Makfėjui tai 
labai patinka. 

— Svarstėte ką nors svarbaus? 

— Na, tam tikru požiūriu, — susiraukdamas atsakė Dim- 
lis. - Matai, mūsų tikslai susikirto. Buvo užsiminta apie Ai- 
vės vyrą ir Merlinas užsimanė sužinoti, kodėl mes jo ne- 
vaduojame iš kalėjimo. Rodos, jis norėjo, kad sėstume ant 
žirgų ir šturmuotume kalėjimo pastatą. Todėl nuolat turė- 
jome jį raminti. 

— Sesili, ar iš jo bus kokios naudos? - staiga paklausė po- 
nia Dimli. 

— Na, jis kai ką gali, jei šito klausi. Kyla pavojus, kad jis 
gali tapti net per daug naudingas. 

— Ką gi jis gali? 

— Pasaulis toks sudėtingas, — atsakė ponas Dimlis. 

— Na, šitai tu kartoji gana dažnai. 

— Nejaugi? — nusišypsojo jis. - Įdomu, ar labai dažnai? 
Maždaug taip pat dažnai, kaip tu pasakoji tą istoriją apie 
ponį spąstuose? 

— Sesili! Metų metus jos nepasakojau. 

— Brangioji, girdėjau, kaip užvakar pasakojai Kamilei. 

— Ak, Kamilei... Juk tai kas kita. Ji niekad nebuvo jos 
girdėjusi. 

— Na, ir tuo verta abejoti... Pasaulis juk toks sudėtingas. 

Kurį laiką abu tylėjo. 

— Bet kaip Merlinas? - paklausė ponia Dimli. 

— Ar esi kada pastebėjusi, kad viskas pasaulyje tarsi gilėja 
ir koncentruojasi, tarsi krypsta kuria nors linkme? 

Jo žmona tylėjo ir laukė kaip gerai pašnekovo įpročius 
žinantis Žmogus. 

— Norėjau pasakyti, - atsakydamas į neištartą klausimą 
kalbėjo Dimlis, - kad jei atidžiau patyrinėsi bet kurio ko- 
ledžo, mokyklos, parapijos, šeimos ar dar kieno istoriją, 
tai pamatysi, kad kada nors anksčiau buvo laikas, kai buvo 
daugiau laisvės, o kontrastai nebuvo tokie ryškūs; ir kad 
kada nors ateis laikas, kai abejonėms liks dar mažiau vietos 
ir spręsti reikės dar greičiau. Kas gera — nuolat gerėja, o kas 
bloga — nuolat blogėja, ir nuolat nyksta neutralumo galimy- 
bės. Viskas nuolatos ryškėja, atskleidžia tikrąjį veidą. Kaip 
toje poemoje, kur Dangus ir Pragaras iš abiejų pusių val- 
go Viduržemį... kaip tenai? Kažkas apie „valgo kasdien“... 
„kol visa bus praryta“. Ne, ko gero, negali būti valgo, taip 
neskamba. Atminties jau visai nebeturiu. Margarete, ar at- 
simeni tą eilutę? 

— Man visa tai, ką kalbi, primena tą vietą Biblijoje apie 
kviečių vėtymą. Apie pelų atskyrimą nuo grūdų. Arba 
Brauningo*“ eilutę: „Gyvenimas — tai toks baisus apsi- 
sprendimas.“ 

— Tai va! Galbūt visa mūsų istorija reiškia tik tai ir nieko 
daugiau. Bet klausimas ne vien apie moralinį apsisprendi- 
mą. Visi daiktai nuolat tampa vis labiau pačiais savimi, vis 


labiau skiriasi nuo viso kito. Pavyzdžiui, evoliucija reiškia, 


* Robertas Brauningas (Robert Browning, 1812-1889) - anglų poetas (vert.). 

kad rūšys vis labiau skiriasi viena nuo kitos. Mintis tampa 
vis dvasingesnė, o materija vis materialesnė. Net literatūro- 
je — poezija vis labiau tolsta nuo prozos. 

Jo žmona lengvai, kaip didžiulę patirtį turintis žmogus, 
nukreipė nuolat jos vyro tykantį pavojų įsileisti į begalinius 
svarstymus literatūrine tema: 

— Taigi. Dvasia ir materija. Tuomet būtų aišku, kodėl 
jauniems žmonėms, kad ir Studokams, taip sunku būti lai- 
mingiems kartu. 

— Studokams? — nieko nesuprasdamas sumirksėjo Dim- 
lis. Šios poros santykių problemos jį domino gerokai ma- 
Ziau nei žmoną. — A, suprantu. Bet mes ne apie tai kalbėjo- 
mės. Taigi Merlinas. Kiek suprantu, viskas atrodo taip. To 
meto žmonėms vis dar buvo atvirų kelių, kurie mums jau 
uždaryti. Pati Žemė tuomet dar buvo tarsi gyvūnas. Ir min- 
ties procesai daug labiau panėšėjo į fizinius veiksmus. Visur 
dar bastėsi... hm, tarkim... neutralai. 

— Neutralai? 

— Nekalbu apie tai, kad kas nors galėtų būti visiškai neu- 
tralus. Sąmoninga būtybė arba paklūsta Dievui, arba nepa- 
klūsta. Tačiau gali būti neutralių būtybių mūsų atžvilgiu. 

— Kalbi apie eldilus... angelus? 

— Na, žodis angelas nėra visai tinkamas. Net Ojarsos nėra 
angelai ta pačia prasme kaip mūsų angelai sargai. Techniš- 
kai kalbant, tai Viešpatystės. Esmė ta, kad pasaulio pabai- 
goje gal ir bus galima kiekvieną eldilą priskirti prie angelų 
arba prie velnių, - manau, jau dabar galima, — bet vargu ar 
tai buvo įmanoma Merlino laikais. Šioje Žemėje dar buvo 
būtybių, taip sakant, besirūpinančių savais reikalais. Tai 
nebuvo tarnaujančios dvasios, pasiųstos globoti žmonijos, 
tačiau ir ne priešai, siekiantys mus sunaikinti. Netgi švento- 
jo Pauliaus raštuose galima aptikti užuominų apie būtybes, 


kurios netinka nei angelų, nei velnių kategorijoms. O dar 

anksčiau... visi tie dievai, elfai, nykštukai, vandeniai, likimo 
deivės, /ongaevi*... Mudu per daug žinome, kad laikytume 
tai pasakomis. 

— Manai, tai tiesa? 

— Manau, tai buvo tiesa. Manau, kadaise jiems buvo vie- 
tos šioje žemėje, tačiau dabar viskas pasikeitė. Galbūt ne 
visi tie padarai buvo protingi, kai kurie gal buvo tiesiog nuo 
materijos neatsiejamos valios, vargu ar sąmoningos, galbūt 
artimesnės gyvūnams. Kiti... tiesą sakant, aš nežinau. Šiaip 
ar taip, Merlinas atėjo iš maždaug tokio pasaulio. 

— Man tai atrodo šiurpu. 

— Tai ir buvo šiurpu. Net Merlino laikais, tegu jis ir gy- 
veno pačioje tokio pasaulio pabaigoje. Nors visa tai buvo 
palyginti nekalta, bet toli gražu ne saugu. Tos būtybės sa- 
vaime nebuvo blogos, tačiau mums gana pavojingos. Jos 
žlugdė su jomis bendraujančius žmones. Galbūt net neno- 
rėdamos. Kitaip gal ir nebuvo įmanoma. Ir Merlinas yra su- 
žlugdytas. Jis gana pamaldus, gana nuolankus ir taip toliau, 
tačiau kažkas iš jo atimta. Ta jo ramybė tarsi primena mirtį, 
lyg išgriauto pastato ramybė. Jis atvėrė savo protą kažkam, 
kas kiek per daug praplečia akiratį. Kaip ir poligamija. Tai 
nebuvo nuodėmė Abraomui, tačiau negali atsikratyti jaus- 
mo, kad net jis kažką per tai prarado. 

— Sesili, ar tu nesijauti kiek nejaukiai, kad Vadovas priė- 
mė tokį žmogų į mūsų draugiją? Ar neatrodo, kad tai toly- 
gu kovoti su Belberiu jo paties ginklais? 

— Ne. Aš apie tai galvojau. Merlinas yra visiška Belberio 
priešingybė. Kitas kraštutinumas. Jis yra paskutinis atstovas 
senosios tvarkos, kai, žvelgiant dabartiniu žvilgsniu, mate- 
rija ir mintis dar buvo sumišusios. Jam kiekvienas veiksmas 
gamtoje tolygus asmeniškam kontaktui, lyg vaiko įkalbinė- 


jimas ar Žirgo sutramdymas. Po jo atėjo nauji žmonės, ku- 
* Ilgai gyvenančios būtybės (/ot.). 

riems gamta nebegyva, tarsi mašina, kuri turi veikti, kuri 
laužoma, jei nenori veikti pagal jų valią. Galiausiai atėjo 
Belberio žmonės, kurie toliau laikosi šio principo, bet dar 
nori įgyti galios pasitelkdami pagalbon dvasias, - dvasias, 
iškylančias virš to, kas natūralu, ir nekenčiančias to, kas 
natūralu. Žinoma, jie tikėjosi ir to, ir ano. Vylėsi sujungti 
senąją Merlino magia, kuri veikė dėl dvasinių gamtos ypa- 
tybių, jas mylėdama, gerbdama ir pažindama iš vidaus, su 
naująja goeteia* — žiauria chirurgija iš išorės. Ne. Tam tikra 
prasme Merlinas atstovauja tam, kur mes turėtume grįžti, 
tik kitu būdu. Ar žinai, kad jo klano taisyklės draudžia ža- 
loti bet kokį augalą? 

— Dieve gailestingas! —- šūktelėjo ponia Dimli. - Jau še- 
šios. O aš pažadėjau Aivei, kad būsiu virtuvėje be penkioli- 
kos. Ne, Sesili, tau nėra jokio reikalo keltis. 

— Ar žinai, kad esi nuostabi moteris? — tarė Dimlis. 

— Kodėl? 

— Reta moteris, trisdešimt metų gyvenusi nuosavame 
name, galėtų taip greitai priprasti šiame žvėryne. 

— Tai niekis, Aivė irgi turėjo nuosavą namą. O jai juk 
daug blogiau. Juk mano vyras nesėdi kalėjime. 

— Dar puikiausiai gali atsisėsti, jei bus įgyvendinta bent 
pusė Merlino Ambrozijaus planų. 


e O + 


Tuo metu Žydrojoje menėje Vadovas kalbėjosi su Merlinu. 
Rensomas buvo be karūnos, vilkėjo kasdieniškais rūbais ir 
gulėjo ant savo sofos. Druidas nejudėdamas sėdėjo ant kė- 
dės, kojos suglaustos, rankos ramiai padėtos ant kelių, tarsi 
senovinė karaliaus statula. Jis vis dar vilkėjo raudonąjį ap- 
darą, ir Rensomas žinojo, kad po juo beveik nieko daugiau 
nėra, nes patalpose jam atrodė per karšta, o kelnės nepatiko. 


* Magia, goeteia — graikiški žodžiai, reiškiantys „magija“. Kartais magia vadinama 
baltoji magija, o goeteia — juodoji (vert.). 

Išsimaudęs jis pradėjo garsiai reikalauti aliejaus, Denistonui 
teko skubiai bėgti į miestelio krautuvę, bet geriausia, ką jis 
galėjo tenai rasti, buvo indelis briliantino. Merlinas naudo- 
jo jį nesivaržydamas, todėl dabar jo barzda ir plaukai bliz- 
gėjo, o menėje sklido šleikščiai salsvas aromatas. Štai kodėl 
Misteris Bultitudė taip atkakliai braižė duris, kad galiausiai 
teko jį įleisti, ir dabar jis traukė šnervėmis orą įsitaisęs taip 
arti burtininko, kaip tiktai galėjo. Dar niekad nebuvo uostęs 
tokio įdomaus žmogaus. 

— Valdove, - atsakydamas į ką tik Rensomo užduotą 
klausimą tarė Merlinas, — didžiai tau dėkoju. Man iš tiesų 
keistas ir jūsų namas, ir jūsų gyvenimas jame. Man buvo 
paruošta vonia, kurios galėtų pavydėti pats imperatorius, 
tačiau niekas joje manimi nepasirūpino; ir lova minkštesnė 
nei pats miegas, tačiau atsikėlęs turėjau pats apsivilkti savo 
drabužius, tarsi būčiau valstietis. Gulėjau kambaryje, kurio 
langai iš tyriausio krištolo, ir net tuomet, kai jie buvo už- 
verti, dangų mačiau taip aiškiai, lyg jie būtų atviri, o vėjas 
nebūtų užpūtęs nesaugomų žvakių; bet gulėjau jame vienas 
ir garbės turėjau ne daugiau nei kalinys. Tavo žmonės valgo 
sausą ir beskonį maistą, tačiau jis patiekiamas lygiuose lyg 
gludintas dramblio kaulas ir apskrituose tarsi saulė induose. 
Šie namai šilti, malonūs ir tylūs, gali pamanyti, kad atsidū- 
rei žemiškame rojuje, tačiau čia nėra nei nuostabių aude- 
klų, nei mozaikų grindyse, nei muzikantų, nei kvepalų, nei 
aukštų sostų, nei aukso spindėjimo, nei skaliko, nei sakalo. 
Negaliu suprasti, ar tu gyveni kaip turtuolis, ar kaip vargšas, 
ar kaip valdovas, ar kaip atsiskyrėlis. Valdove, visa tai sakau, 
nes. tu manęs paklausei. Tačiau tai tik niekai. Dabar, kai 
niekas mūsų negirdi, išskyrus šį paskutinį iš septynių Lo- 
greso lokių, atėjo metas kalbėti apie svarbiausius dalykus. 

Kalbėdamas jis žvilgtelėjo į Vadovo veidą ir lyg sukrėstas 


to, ką pamatė, staiga palinko į priekį. 

— Ar žaizda tave labai kankina? — paklausė. 

Rensomas papurtė galvą. 

— Ne, — atsakė jis. — Tai ne žaizda. Teks kalbėti apie kur 
kas baisesnius dalykus. 

Didžiulis lyg kalnas žmogus neramiai sujudėjo. 

— Valdove, — prabilo jis dar minkštesniu ir sodresniu 
balsu, — aš galiu nuraminti tavo žaizdos skausmą, tarsi nu- 
plaučiau jį vandeniu. Teprašau septynių dienų, kad galėčiau 
nąsias pažintis. Aš ir šie laukai, aš ir šie miškai turime ką 
vieni kitiems pasakyti. 

Kalbėdamas jis vis linko į priekį, kol pagaliau jo veidas 
atsidūrė visai greta meškino snukio. Atrodė, kad tarp jų 
abiejų tylomis vyksta paslaptingas pokalbis. Druido veide 
atsirado keista išraiška, ne brutalumas ir ne žiaurumas, ta- 
čiau keistas gyvuliškas kantrumas ir rimtumas. Rensomo 
veide atsispindėjo kančia. 

— Gali rasti laukus ir girias labai pasikeitusius, — stengda- 
masis šypsotis pasakė jis. 

— Ne, - atsakė Merlinas. - Netikiu, kad jie bus labai 
pasikeitę. 

Atrodė, abu vyrai kas akimirksnį tolsta vienas nuo kito. 
Merlinas vis labiau priminė padarą, kuriam ne vieta kam- 
baryje. Aplink jį, nors išsipraususį ir išsikvėpinusį, tarsi 
tvyrojo drėgnos žemės, žvyro, šlapių lapų ir stovinčio van- 
dens kvapas. 

— Nepasikeitę, —- pakartojo jis veik negirdimu balsu. 

Toje vidinėje tyloje, kurią bylojo jo veidas, jis tarsi nuo- 
lat klausėsi kitiems negirdimų garsų: kaip urvuose krebžda 
pelės ir šermuonėliai, kaip balose kurkia varlės, kaip tyliai 
dunksi į žemę krintantys riešutai, girgžda šakos, teškena 
upeliūkščiai, net kaip auga žolė. Lokys užsimerkė. Visą 
menę pripildė lyg kokia lipni tirštuma. 

— Aš galiu tau padėti užmiršti visus skausmus, — tarė 
Merlinas. 

— Tylos, — griežtai nutraukė jį Vadovas. 

Iki šiol jis gulėjo paskendęs tarp pagalvių, nusvirusia ant 
krūtinės galva. Dabar staiga atsisėdo tiesiai. Burtininkas 
krūptelėjo ir taip pat išsitiesė. Oras menėje nuskaidrėjo. Net 
lokys atsimerkė. 

— Ne, - pasakė Vadovas. —- Dėl Dievo meilės, nejau ma- 
nai, kad sugrįžai iš laiko gelmės daryti kompresų mano kul- 
nui? Mes turime vaistų, kurie gali numalšinti skausmą kaip 
ir tavo žemės burtai, jeigu ne geriau. Bet man skirta turėti 
šitą žaizdą iki galo. Daugiau nieko nenoriu apie tai girdėti. 
Ar supratai? 

— Girdėjau tavo žodžius ir paklūstu, — atsakė burtinin- 
kas. — Bet aš nenorėjau nieko bloga. Jei ne tavo žaizdai, tai 
Logresui išgydyti tau prireiks mano galių. Turėsiu išeiti ir 
pareiti, vaikščioti šen ir ten, atnaujinti senąsias pažintis. Juk 
aišku, kad niekas nebus pasikeitę. Negalėjo pasikeisti. 

Menėje vėl ėmė sklisti tas saldus ir tirštas lyg gudobelių 
kvapas. 

— Ne, — dar garsiau pakartojo Vadovas, — tai nebeįmano- 
ma. Siela paliko girias ir vandenis. Žinoma, juos įmanoma 
prikelti, šiek tiek. Tačiau to nepakaks. Uraganas ar net po- 
tvynis nedaug tepadėtų kovoje su dabartiniu priešu. Tavo 
ginklas sulūš rankose. Nes klaikioji galybė stoja prieš mus 
kaip tomis dienomis, kai Nimrodas pasišovė statyti dangų 
siekiantį bokštą“. 

— Gali būti paslėpta, bet ne pasikeitę. Leisk man veikti, 
Valdove. Aš padarysiu kardu kiekvieną žolės stiebelį, kie- 


kvienas žemės grumstas taps jiems nuodais. Aš... 


* Pradžios knygoje (Pr 10, 10) sakoma, kad Nimrodo karalystės pradžia buvo 
Babilonas, Erechas ir Akodas. Kai kas iš to daro išvadą, kad Babelio bokštą pastatė 
Nimrodas (vert.). 

— Ne, — vėl pasakė Vadovas. - Draudžiu tau apie tai kal- 
bėti. Jei tai ir įmanoma, tai jau nebėra teisėta. Kad ir kokia 
dvasia tebetūnotų žemėje, nuo tavo laikų jau praėjo pen- 
kiolika šimtmečių. Tu nebepratarsi apie tai nė žodžio. Ne- 
pajudinsi nė piršto, kad ją iškviestum. Aš tau įsakau. Šiame 
amžiuje tai visiškai neteisėta. — Iki šiol jis kalbėjo šaltai ir 
griežtai. Dabar palinko į priekį ir pasakė visai kitokiu bal- 
su: — Net tavo laikais tai nebuvo itin teisėta. Prisimink, kai 
sužinojome, kad tu atsibusi, visi manėme, kad būsi priešo 
pusėje. Kadangi mūsų Viešpats visa daro kiekvienam, tu at- 
sibudai dar ir todėl, kad galėtum išgelbėti savo paties sielą. 

Merlinas susmuko krėsle, tarsi jo viduje būtų nutrūkusi 
kokia styga. Lokys ėmė laižyti ant ranktūrio gulinčią sugle- 
busią jo ranką. 

— Valdove, — netrukus prabilo jis, - jei aš negaliu tau 
tarnauti šiuo būdu, tuomet priėmei į savo namus niekam 
nebetinkamą mėsos kalną. Aš jau nebesu karys. Jeigu teks 
kautis, iš manęs bus mažai naudos. 

— Ne, šito taip pat neprireiks. —- Rensomas svyravo, tarsi 
niekaip nepasiryždamas ištarti svarbiausio. — Nėra tokios že- 
miškos jėgos, kuri galėtų padėti kovoje su klaikiąja galybe. 

— Tuomet mums visiems belieka melstis, —- pratarė Mer- 
linas. — Tačiau... aš nieko nebesuprantu... kai kurie vadin- 
davo mane velnio vaiku. Tai melas. Bet aš nežinau, kodėl 
turėjau grįžti. 

— Iš tiesų melskimės, —- atsakė Rensomas. — Dabar ir nuo- 
latos. Tačiau aš kalbėjau ne apie tai. Yra dangiškos jėgos, ne 
šioje žemėje, bet Dangaus Gelmėse. 

Merlinas tylėdamas žvelgė į jį. 

— Tu žinai, apie ką aš kalbu. Argi nesakiau, kai mudu pir- 
mąkart susitikome, kad Ojarsos yra mano Šeimininkai? 

— Sakei, — atsakė Merlinas. — Dėl to aš ir supratau, kad 
priklausai kolegijai. Argi tai nėra mūsų slaptažodis visoje 


Zemėje? 

— Slaptažodis? — apstulbęs šūktelėjo Rensomas. — Aš šito 
nežinojau. 

— Bet... bet... jeigu nežinojai slaptažodžio, kaip galėjai jį 
pasakyti? 

— Pasakiau taip, nes tai tiesa. 

Burtininkas lyžtelėjo lūpas, kurių spalva dabar nebesi- 
skyrė nuo veido. 

— Tokia pat tiesa kaip patys paprasčiausi dalykai, — pakar- 
tojo Rensomas. — Tokia pat tiesa yra tai, kad tu sėdi čia, o 
mano lokys tupi greta tavęs. 

Merlinas iškėlė abi rankas. 

— Esi mano tėvas ir motina, - šūktelėjo jis. Jo akys, 
įsmeigtos į Rensomą, išsiplėtė iš nuostabos tarsi vaiko, 
o jis pats tapo daug mažesnis, nei Rensomui iš pradžių 
pasirodė. 

— Pakęsk mano plepalus, - ištarė Merlinas pagaliau, — 
arba nužudyk, nes esu tavo vergas. Ir mano laikais apie tai 
buvo kalbama - kad kai kurie kalbėjo su dievais. Mano mo- 
kytojas Blesas* mokėjo keletą tos kalbos žodžių. Tačiau jie 
juk irgi žemiškos jėgos. Nes... man nereikia tavęs mokyti, 
tu žinai daugiau nei aš... tie, su kuriais kalbėjo iškiliausieji 
iš mūsų, nebuvo tikrieji Ojarsos, tikrosios Dangaus Gelmių 
jėgos, bet vien tik žemiškieji jų antrininkai, jų šešėliai. Že- 
miškoji Venera, žemiškasis Merkurijus; bet ne pati Perelan- 
dra, ne pats Viritrilbija. Tai tik... 

— Kalbu ne apie antrininkus. Aš stovėjau prieš patį Marsą 
Marso orbitoje ir prieš pačią Venerą Veneros orbitoje. Tai jų 
ir dar už juos stipresnių galia sunaikins mūsų priešus. 

— Betgi valdove, kaip gali taip būti? Argi tai nepriešta- 
rauja Septintajam įstatymui? 

'— Koks tas įstatymas? 
— Argi mūsų Teisingasis Viešpats Septintuoju įstatymu 


neuždraudė Dangaus Gelmių galybėms veikti Žemėje, nei 


* Artūro temos literatūros personažas (vert.). 

taisyti, nei naikinti, kol neateis visų dalykų galas? Ar tai jau 
pabaiga? 

— Tai gali tapti pabaigos pradžia, - atsakė Rensomas. — Ta- 
čiau aš apie tai nieko nežinau. Galbūt Maleldilas nusprendė 
įstatymu uždrausti galybėms nusileisti į Žemę. Tačiau jeigu 
žmogus naudodamas savo mokslą ir mašinas išmoko pasiek- 
ti Dangaus Gelmes ir atsidūręs tenai sudrumstė dangiškųjų 
jėgų ramybę, Jis neuždraudė joms reaguoti. Juk tokia yra 
prigimtinė tvarka. Nusidėjęs Žmogus išmoko tai padaryti. 
Įmantria mašina jis nuskrido tenai, kur Dangaus Gelmėse 
buvoja Marsas ir kur buvoja Venera, o mane nusivežė kaip 
belaisvį. Tenai aš kalbėjau su tikraisiais Ojarsomis akis į akį. 
Ar supranti mane? 

Merlinas linktelėjo. 

— Taip nusidėjęs žmogus, kaip ir Judas, tapo priežastimi 
to, ko mažiausiai siekė. Žemėje atsirado vienas žmogus — 
aš — susipažinęs su Ojarsomis ir išmokęs jų kalbą, nei per 
Dievo stebuklą, nei per Numinoro burtus, bet įprastai, lyg 
du žmonės būtų susitikę kelyje. Mūsų priešai patys sulau- 
žė juos saugojusį Septintąjį įstatymą. Jie peržengė tą ribą, 
kurios Dievas pats niekada nebūtų peržengęs. Ir tavęs jie 
ieškojo kaip sąjungininko, o prikėlė sau Dievo rykštę. Todėl 
Dangaus Gelmių galybės nužengia į šiuos namus ir šioje 
menėje, kur mes dabar kalbamės, Malakandra ir Perelandra 
kalba su manimi. 

Merlino veidas truputį pablyško. Lokys nekliudomas no- 
simi baksnojo jam ranką. 

— Aš tapau tiltu, — pasakė Rensomas. 

— Valdove, - ištarė Merlinas, — kuo visa tai baigsis? Jei jie 
panaudos savo galią, jie sunaikins visą Viduržemį. 

— Jų plika galia taip. Todėl jie ir veiks tik per žmogų. 

Burtininkas didžiule plaštaka perbraukė sau kaktą. 

— Per žmogų, kurio protas atviras tokiam veikimui, — kal- 
bėjo Rensomas, — per žmogų, kuris sava valia jį kitados at- 
vėrė. Teisingojo Viešpaties akivaizdoje liudiju, kad jei tai 
būtų mano pareiga, aš ją atlikčiau. Tačiau Jis nepakęs, kad 
būtų taip darkomas dar tyras protas. O per juodąją mago 
valią jų tyrumas negalėtų veikti ir nenorėtų. Žmogus, kuris 
jau susitepęs... dar tomis dienomis, kai susitepimas nebuvo 
tapęs blogiu ar tik buvo bepradedąs blogiu tapti... žmogus, 
kuris yra krikščionis ir gali atgailauti. Toks įrankis, — kal- 
bėsiu atvirai, - kuris yra pakankamai geras, tačiau ne per 
daug. Visame Vakarų pasaulyje tėra vienas žmogus, gyve- 
nęs tomis dienomis ir tinkamas tokiam tikslui. Tu... 

Rensomas nutilo apstulbintas pašnekovo reakcijos. Mil- 
žinas atsistojo iškildamas virš jo lyg bokštas. Garsai, sklin- 
dantys iš persikreipusios jo burnos, skambėjo lyg žvėries 
staugimas, nors iš tiesų tai tebuvo senovinė keltų rauda. Jo 
raukšlėtu barzdotu veidu upeliais lyg vaikui sruvo ašaros. 
Pradingo visa romaniškoji Merlino išorė. Jis virto nebeval- 
doma senovės pabaisa, vapančia nesuprantamus maldavi- 
mus, kurių skambėjimas šiek tiek priminė valų, šiek tiek 
ispanų kalbą. 

— Nurimk, — sušuko Rensomas. — Sėskis. Mums abiem 
darai gėdą. 

Kaip netikėtai šis pakvaišimas prasidėjo, taip netikėtai ir 
dingo. Merlinas atsisėdo. Atrodė tikrai keista, kad susitvar- 
dęs jis neparodė nė menkiausio sutrikimo ženklo. Iš vieno 
žvilgsnio į šį Žmogų apie tos visuomenės, kurioje jis gyve- 
no, dvilypumą Rensomas sužinojo daugiau nei iš daugybės 
istorijos tomų. 

— Nemanyk, kad man juokų darbas sutikti tuos, kurie 
nužengs suteikti tau galios, - pasakė Rensomas. 

— Valdove, - pralemeno Merlinas, — tu keliavai per Dan- 


gaus Gelmes. Aš tesu žmogus. Nesu dievų palikuonis. Tai 

melaginga istorija. Kaip aš galėčiau?.. Tu ne toks kaip aš. Tu 
jau esi žvelgęs jiems į veidus. 

— Ne visiems, — atsakė Rensomas. — Šįkart nužengs už 
Malakandrą ir Perelandrą galingesnės dvasios. Abu esame 
Dievo rankose. Tai gali mus abu pražudyti. Nėra jokios ga- 
rantijos, kad tu ar aš išliksime gyvi ir sveiko proto. Nežinau, 
kaip mes išdrįsime pažvelgti jiems į veidus, bet tikrai žinau, 
kad negalėsime pažvelgti į Dievo veidą, jei atsisakysime šito. 

Staiga burtininkas trinktelėjo kumščiu į kelį. 

— Mehercule! — suriko jis. — Ar mes ne per daug skuba- 
me“? Jei tu esi Pendragonas, tai aš esu tavo patarėjas ir tau 
patarsiu. Jei galybės ištaškys mane į gabalėlius, įvyks Dievo 
valia. Tačiau ar tikrai to reikia? O tas saksų karalius, kuris 
sėdi Vindzore? Argi iš jo negalime sulaukti pagalbos? 

— Jis neturi jokios galios šiuo klausimu. 

— Tuomet gal jis yra toks silpnas, kad būtų įmanoma įį 
nuversti? 

— Aš nenoriu jo nuversti. Jis yra karalius. Jį karūnavo ir 
patepė arkivyskupas. Pagal Logreso įstatymus aš galiu būti 
Pendragonas, tačiau pagal Anglijos įstatymus esu karaliaus 
valdinys. 

— Tai gal jo didikai — jo grafai, legatai ir vyskupai — sėja 
blogį jam net nežinant? 

— Taip, nors jie ir nėra tokie didikai, apie kokius tu kalbi. 

— Argi mes nesame pakankamai stiprūs sutikti juos atvi- 
rame mūšyje? 

— Mes — tai keturi vyrai, kelios moterys ir lokys. 

— Buvo metas, kai Logrese likau tik aš, dar vienas vyras 
ir du jauni vaikinai, iš kurių vienas buvo žemdirbys. Tačiau 
mes nugalėjome. 

— Dabar tai nebeįmanoma. Jie valdo mašiną, vadinamą 
spauda, ir jos padedami apgaudinėja žmones. Mes mirsime 


ir niekas apie mus nesužinos. 

— O Bažnyčia? Argi ji negali padėti? Negali būti, kad visi 
jūsų kunigai ir vyskupai parsidavė. 

— Pats tikėjimas nuo tavo laikų suskilo gabalėliais ir kalba 
padalytu balsu. Net jei visi susivienytų, krikščionys tesuda- 
rytų dešimtąją žmonių dalį. Tiek yra per mažai. 

— Tuomet gal rastume pagalbą už jūros. Argi Airijoje, 
Neustrijoje ar Benvike neatsiras krikščionio princo, kuris 
pakviestas padėtų mums išvalyti Britaniją? 

— Tenai nebėra krikščionių princų. Tos šalys serga ta pa- 
čia liga kaip Britanija ar dar sunkiau. 

— Tai turime kreiptis aukščiau. Turime kreiptis į tą, kurio 
pareiga tramdyti tironus ir gaivinti mirštančias karalystes. 
Turime šauktis imperatoriaus. 

— Imperatoriaus jau nebėra. 

— Nebėra imperatoriaus... - pakartojo Merlinas ir nuti- 
lo. Keletą minučių jis tylėjo stengdamasis perprasti pasaulį, 
kuris nesileido perprantamas. Paskui prabilo: - Man atėjo 
mintis, bet nežinau, gera ji ar bloga. Tačiau esu aukščiau- 
siasis tavo patarėjas, todėl neslėpsiu jos nuo tavęs. Niūrūs 
yra šie laikai, kuriais aš buvau prikeltas. Jeigu visi Vakarai 
atskilo, galbūt mes galėtume visai teisėtai, prispausti šios 
bėdos, ieškoti dar toliau... už krikščioniškojo pasaulio ribų? 
Galbūt tarp stabmeldžių rastume keletą dar neparsidavusių 
valdovų? Savaisiais laikais taip pat girdėjau pasakojant apie 
kažką panašaus: apie žmones, kurie nepažinojo mūsų šven- 
tojo tikėjimo tiesų, tačiau garbino Dievą, kaip mokėjo, ir 
paklusdavo gamtos įstatymams. Valdove, tikiu, kad teisėtai 
galime ieškoti pagalbos net dar toliau. Už Bizantijos. Sklido 
gandai, kad ten taip pat yra žinančiųjų apie Rytų broliją, 
saugančią Numinoro išmintį. Nežinau kur — Babilone, Ki- 
nijoje ar Arabijoje. Sakei, kad jūsų laivai plaukia aplink visą 
Žemę, jos viršumi ir apačia. 


Rensomas papurtė galvą. 

— Tu nieko nesupratai, — pratarė. — Nuodai buvo užmai- 
šyti šiuose Vakarų kraštuose, tačiau jie jau pasklido visur. 
Kad ir kur eitum, visur terasi bedvasius mechanizmus, sau- 
sakimšus miestus, tuščius sostus, melagingus raštus ir atša- 
lusias širdis: žmones, apkvaišintus netikrų pažadų ir suer- 
zintus tikro vargo, garbinančius savo rankų sukurtus gele- 
žies dirbinius, atkirstus ir nuo Motinos Žemės, ir nuo Tėvo 
Danguje. Gali eiti į rytus tol, kol jie taps vakarais, ir per 
didžiuosius vandenis grįžti į Britaniją, tačiau niekur neišei- 
si į šviesą. Visą Žemę uždengęs to paties tamsybių sparno 
šešėlis. 

— Nejaugi tai galas? — sušnibždėjo Merlinas. 

— Štai kodėl, - nuleidęs negirdomis klausimą kalbėjo 
Rensomas, — mums nebėra kito kelio, išskyrus tą, apie kurį 
tau kalbėjau. Klaikioji galybė smaugia visą Žemę. Tačiau jie 
padarė vieną vienintelę klaidą, todėl jiems nebeliko vilties. 
Jei per savo pačių galvą jie nebūtų peržengę lemtingosios 
ribos ir įsileidę dangiškųjų galybių, tai dabar jau būtų jų 
pergalės metas. Jų pačių galia juos išdavė. Jie įsibrovė tarp 
dievų, kurie patys niekada nebūtų pas juos atėję, ir užsi- 
traukė Dangaus Gelmių rūstybę. Todėl jų laukia mirtis. Da- 
bar, kai norėdamas pasprukti išbandei visus plyšius ir matai, 
kad jie visi aklini, negalėsi man nepaklusti. 

Pagaliau Merlino veidas palengva pradėjo atgauti tikrąją 
spalvą, pagaliau užsivėrė sielvartingai ir bejėgiškai pražiota 
burna, o akyse sužibo šelmiški žiburėliai. 

— Ką gi, - krestelėjęs galvą pasakė jis, — net jei Žemė 
sustos, tie niekšai gaus ko nusipelnę. Bet jei tuomet, kai 
pirmąkart tave sutikau, būčiau žinojęs, kas esi, tikriausiai 
būčiau užmigdęs kaip ir tavo juokdarį. 

— Po kelionės per Dangaus Gelmes aš gana prastai mie- 


gu, — atsakė Rensomas. 


„TIKRASIS GYVENIMAS — TAI SUSITIKIMAS“" 


Kadangi Marko celėje nebuvo skirtumo tarp dienos ir nak- 
ties, jis nežinojo, ar prabudo po keleto minučių, ar po ke- 
leto valandų, ir nusilpęs iš alkio vėl kalbėjosi su Frostu. 
Profesorius atėjo paklausti, ar jis apgalvojęs ankstesnį po- 
kalbį. Markas buvo nusprendęs, kad parodydamas šiek tiek 
nenoro įtikins pašnekovą esąs visiškai nuolankus, todėl at- 
sakė, kad jam nerimą kelia tik viena. Jis nesuprantąs, kokia 
jam asmeniškai ar visai žmonijai nauda iš bendradarbiavimo 
su makrobais. Jam visiškai aišku, kad motyvai, kuriais savo 
veiksmus remia dauguma žmonių ir kuriuos vadina skam- 
biais patriotizmo ar pareigos Žmonijai vardais, tėta paprasti 
socialinės aplinkos lemiami aukštesnio lygio instinktai. Ta- 
čiau jis kol kas nematąs, kuo galima pakeisti šiuos iraciona- 
lius motyvus. Kokiu pagrindu tuomet galima pateisinti ar 
pasmerkti veiksmus? 

— Jei jūs spiriatės kelti klausimą būtent šitaip, — atsakė 
Frostas, - manau, geriausią atsakymą pateikia Vodingto- 
nas**. Pats egzistavimas yra pateisinimas. Vystymosi pakiti- 
mus, kuriuos vadiname evoliucija, pateisina faktas, kad tai 
biologinės būties esmė. Dabartinį kontaktą tarp aukščiau- 
sių biologinių būtybių ir makrobų pateisina faktas, kad tai 
vyksta; ir šį kontaktą reikia plėsti, nes tam atėjo metas. 


* Citata iš žydų filosofo Martino Buberio (1878-1965) veikalo „Aš ir Tu“ 


(vert.). 
** Konradas Holas Vodingtonas (Conrad Hal Waddington, 1905-1975) - anglų 
embriologas ir genetikas (vert. ). 

— Tai jūs manote, kad nėra prasmės klausti, ar tai ne- 
nuves pasaulio linkme, kurią žmonija paprastai vadina 
blogiu? 

— Jokios prasmės. Klasifikacija, apie kurią kalbate, ati- 
džiau panagrinėjus pasirodo esanti vien emocijų išraiška. 
Pats Hakslis* tegalėjo apibūdinti tai emociniais terminais, 
kaip antai „gladiatoriškas“ arba „žiaurus“. Kai į vadinamąją 
kovą už būvį žvelgiama vien iš statistinių pozicijų, mintis, 
Vodingtono žodžiais tariant, tampa „visiškai neemocinė, 
lyg nustatytas integralas“, ir visos emocijos dingsta. O kartu 
su jomis dingsta ir ta absurdiška emocijų pagimdyta mintis 
apie išorinį vertinimo kriterijų. 

— Tuomet dabartinę įvykių raidą galima pateisinti ir tuo 
požiūriu pavadinti gera, nors siekiama visos organinės gy- 
vybės išnaikinimo? | 

— Žinoma, — atsakė Frostas, — jei jums patinka taip for- 
muluoti klausimą. Tikrovėje šis klausimas beprasmis. Jis 
suponuoja prasmės ir tikslo sąvokas, kurios tėra atgarsiai 
Aristotelio filosofijos, pagrįstos akmens amžiaus žemdirbių 
visuomenės patirtimi. Motyvai nėra veiksmų priežastys, tai 
šalutiniai veiksmų produktai. Jūs švaistote laiką stengdama- 
sis pagrįsti veiksmus. Kai pasieksite tikrąjį objektyvumą, 
suprasite, kad ne kai kurie motyvai, o absoliučiai visi yra ša- 
lutiniai, subjektyvūs emocinio pobūdžio reiškiniai. Tuomet 
nebeturėsite motyvų ir pamatysite, kad jums jų nereikia. 
Jų vietą užims kažkas kita, ką netrukus suprasite geriau nei 
dabar. Jūsų veiksmai ne tiktai nebus nuskurdinti, bet prie- 
šingai — taps dar efektyvesni. 

— Suprantu, —- ištarė Markas. 

Frosto čia dėstoma filosofija jam buvo žinoma. Markas 
iš karto suprato, kad tai logiškas tęsinys to požiūrio, kurio 
pats iki šiol laikėsi ir kurį dabar buvo pasirengęs atmesti. 


* Tomas Henris Hakslis (Thomas Henry Huxley, 1825-1895) - anglų zoologas, 
filosofas, darvinizmo populiarintojas (vert. ). 

Nuo šio suvokimo, nuo to, kad jo paties prielaidos vedė 
prie Frosto pozicijos, ir nuo to, ką išskaitė Frosto veide, ką 
patyrė šioje vienutėje, Markas viduje visas pasišiaušė. Visi 
pasaulio filosofai ir evangelistai negalėjo geriau jo įtikinti. 

— Štai kodėl, - kalbėjo Frostas, — jūs turite išeiti tam ti- 
krą mokymą, kad pasiektumėte objektyvumą. Šio mokymo 
tikslas — laipsniškai ištrinti iš jūsų sąmonės tai, ką iki šiol 
laikėte savo veiksmų pagrindu. Tarsi nervo numarinimas. 
Reikia tiesiog sunaikinti visas instinktų lemiamas nuostatas, 
kad ir po kokiomis etinėmis, estetinėmis ar loginėmis kau- 
kėmis jos slėptųsi. 

— Supratau jus, — tarė Markas nutylėdamas, kad dabarti- 
nis instinktų lemiamas jo noras išmalti profesoriui snukį, ko 
gero, visai atitiktų šitaip plėtojamą naikinimo teoriją. 

Paskui Frostas nusivedė Marką į kitą kambarį netoli nuo 
jo vienutės ir padavė valgyti. Šiame kambaryje taip pat ne- 
buvo langų ir degė ryški elektros lemputė. Kol jis valgė, 
profesorius visąlaik sustingęs stovėjo greta. Markas taip ir 
nesuprato, ką valgo, maistas jam nepatiko, tačiau buvo per 
daug išalkęs, kad atsisakytų, net jei būtų buvę įmanoma. 
Kai pavalgė, Frostas jį nusivedė į operacinę priešais Galvos 
kambarį, ten vėl teko persirengti steriliais rūbais ir užsidė- 
ti kaukę. Paskui palydėjo vidun, kur kretėdama žiopčiojo 
Galva. Didelei Marko nuostabai, Frostas jai neparodė nė 
menkiausio dėmesio. Tylėdamas nuvedė Marką prie siaurų 
aukštų durų priešingoje sienoje. Čia sustojo ir tarė: 

— Įeikite. Niekam negalite prasitarti apie tai, ką ten pa- 
matysite. Aš netrukus grįšiu. 

Tada atidarė duris ir Markas įėjo vidun. 

Tik įėjęs jis nieko ypatinga nepastebėjo. Atrodė, tai pa- 
prasta posėdžių salė, kurioje stovi ilgas stalas, aštuonios 
ar devynios kėdės, kabo keletas paveikslų ir (gana keista) 


viename kampe riogso dvipusės kopėčios. Cia irgi nebu- 

vo langų, švietė elektros šviesa, taip puikiai kurianti dienos 
šviesos iliuziją, kad buvo galima jaustis kaip lauke šaltą ir 
„ūkanotą dieną. Dėl šios priežasties ir dar todėl, kad niekur 
nebuvo židinio, Markas pasijuto sužvarbęs, nors iš tiesų sa- 
lėje buvo gana šilta. 

Pastabesnis žmogus būtų iš karto atkreipęs dėmesį, kad 
patalpa prastai suplanuota, tai ne itin krito į akis, tačiau vis 
dėlto kėlė nemalonų jausmą. Ji buvo per aukšta ir per siau- 
ra. Net ir nesuprasdamas priežasties Markas jautė patalpos 
poveikį, laikui bėgant jautėsi vis nesmagiau. Taip sėdėda- 
mas ir dairydamasis aplink jis pastebėjo duris — ir tučtuojau 
pamanė, kad tapo kažkokios optinės apgaulės auka. Nema- 
žai laiko praėjo, kol sau įrodė, kad klysta. Aukščiausias arkos 
taškas nebuvo centre — ji buvo tarsi pasvirusi. Ši klaida irgi 
nebuvo itin didelė. Durys atrodė beveik taip, kaip reikia, kad 
akimirkai apgautų, tačiau tebeerzino net pastebėjus klaidą. 
Norėjosi kryptelėti galvą ir rasti tašką, iš kurio viskas paga- 
liau imtų atrodyti tinkamai. Markas perstatė kėdę ir atsuko 
durims nugarą... negalima leisti, kad tai taptų apsėdimu. 

Tuomet pastebėjo taškus lubose. Ten buvo ne purvas ar 
atsilupę dažai. Taškai buvo specialiai nupiešti: nedideli juodi 
taškai, nelygiu atstumu išbarstyti garstyčių spalva nudažyto- 
se lubose. Jų nebuvo daug, gal trisdešimt... ar šimtas? Mar- 
kas nusprendė nepakliūti į spąstus juos beskaičiuodamas. 
Be to, suskaičiuoti būtų sunkoka, juk jie taip netvarkingai 
išdėstyti. O gal ne? Dabar, kai akys priprato (neįmanoma 
nepastebėti tos penkių taškų grupės dešinėje), jų išdėsty- 
mas rodėsi jau beveik tvarkingas. Jie priminė savotišką or- 
namentą. Kaip tik todėl šitaip erzino — taškai tarsi sudarė 
raštą ir tuo pat metu neigė šį įspūdį. Staiga Markas suprato, 
kad tai dar vieni spąstai. Ėmė apžiūrinėti stalą. 

Jo paviršiuje taip pat buvo taškų, tik baltų. Blizgantys bal- 
ti taškai, nevisiškai apskriti. Ir išdėstyti panašiai kaip lubose. 
O gal ne? Ne, žinoma, ne... ak, štai kas čia yra! Raštas (jei 

tik tai galima pavadinti raštu) stalo paviršiuje buvo visiškai 
priešingas raštui lubose. Tačiau su tam tikromis išimtimis. 
Markas ėmė skubiai žvilgčioti tai į viršų, tai į apačią bandy- 
damas jas rasti. Ir trečiąkart sudraudė save. Pakilo ir pradėjo 
vaikštinėti aplink. Ėmė apžiūrinėti paveikslus. 

Kai kurie jų buvo nutapyti gerai žinomu stiliumi. Ten 
buvo jaunos moters portretas, plačiai išsižiojusios, kad visi 
matytų, jog jos burna tankiai priaugusi plaukų. Paveikslas 
buvo puikiai nutapytas fotografiniu stiliumi, žiūrėdamas į 
jį beveik galėjai jausti tuos plaukus; tiesą sakant, buvo neį- 
manoma atsikratyti šio pojūčio. Dar buvo smuiku griežian- 
tis vabzdys maldininkas, kurį ėdė kitas toks pat vabzdys, ir 
žmogus su kamščiatraukiais vietoj rankų, besipliuškenantis 
ramioje niūrių spalvų jūroje leidžiantis vasaros saulei. Ta- 
čiau dauguma paveikslų buvo kitokie. Iš pirmo žvilgsnio jie 
atrodė patys paprasčiausi, nors Marką nustebino, kad be- 
veik visi religinės tematikos. Tik atidžiau įsižiūrėjus buvo 
galima pastebėti tam tikras keistokas detales: neįprastai su- 
grupuotas figūras, keistai sudėtus pirštus ar persuktas pė- 
das. O kas toks ten stovi tarp Kristaus ir Lozoriaus? Ir kodėl 
po Paskutinės vakarienės stalu knibždėte knibžda kažko- 
kių vabzdžių? Ar vien apšvietimas kaltas, kad kiekvienas 
paveikslas atrodo tarsi kliedesio vaisius? Tuomet pradėjo 
suvokti, kad šie paveikslai kaip tik ir yra klaikiausi dėl to 
išorinio įprastumo, dėl to panašumo į niekuo neypatingą 
kiekvieno košmaro pradžią. Kiekvienoje drapiruotėje, kie- 
kvienoje architektūros detalėje slypėjo prasmė, kuri buvo 
nesuvokiama, tačiau jaukė mintis. Palyginti su šiais, anie 
siurrealistiniai paveikslėliai rodėsi tiesiog kvailiojimas. Ka- 
daise Markas kažkur perskaitė apie tą „ypatingą blogį, kuris 
iš paviršiaus atrodo visiškai nekaltas“, ir tada dar nusistebė- 
jo, kas tai galėtų būti. Dabar tarėsi supratęs. 

Jis nusisuko nuo paveikslų ir atsisėdo vėl. Dabar viską 


suprato. Frostas nesiekė jo išvesti iš proto, bent jau siekė 

ne to, ką Markas iki šiol vadindavo žodžiu „išprotėjimas“. 
Frostas siekė būtent to, apie ką kalbėjo. Sėdėti šiame kam- 
baryje buvo pirmasis žingsnis link to, ką jis vadino objek- 
tyvumu, — link proceso, kurio metu numarinamos visos 
žmogiškos reakcijos, kad žmogus tiktų įnoringųjų makrobų 
kuriamai visuomenei. Vėliau, be abejo, numatyti aukštes- 
ni šio antiprigimtinio asketizmo laipsniai: pasibjaurėtino 
maisto valgymas, pasinėrimai į purvą ir kraują, kitos apskai- 
čiuotos ritualinės šlykštynės. Tam tikra prasme jie žaidė su 
juo gana sąžiningai — siūlė tą patį įšventinimo procesą, kurį 
perėjo patys ir kuris atskyrė juos nuo žmonijos, Viterį pa- 
versdamas beformiu žmogaus šešėliu, o Frostą — kieta maža 
blizgančia adata. 

Tačiau maždaug po valandos šis aukštas ilgas karstas pra- 
dėjo veikti Marką taip, kaip instruktorius tikrai nesitikėjo. 
Puolimas, kurį Markas vakar patyrė savo vienutėje, nebe- 
pasikartojo. Gal todėl, kad jis atrėmė tą ataką, gal todėl, 
kad mirties akivaizdoje nublanko visas ezoterikos žavesys, 
o gal tiesiog todėl, kad vakar jis tam tikra prasme primyg- 
tinai šaukėsi pagalbos, šios iškrypusios spalvos, formos ir 
prasmės sukėlė jam tokias kaip niekada ryškias mintis apie 
šio kambario priešingybę. Kaip dykuma išmoko žmogų pa- 
milti vandenį, kaip bet kuris trūkumas sukelia poreikį, taip 
Markui šioje gižioje ir iškreiptoje aplinkoje tarsi vizija iškilo 
tai, kas tiesu ir miela. Tikrai turi egzistuoti kažkas, ką jis 
neaiškiai suvokia kaip „tikrumą“. Niekad nebuvo apie tai 
galvojęs. Tačiau dabar jis buvo visai greta — tvirtas, masy- 
vus, harmoningų formų, beveik paliečiamas, rodėsi, gali jį 
valgyti arba įsimylėti. Jis buvo kažkaip susijęs su Džeine ir 
kiaušiniene, ir muilo kvapu, ir saulės šviesa, ir kuosų kark- 
sėjimu Kur Hardyje, ir mintimi, kad kažkur už šių sienų 
dabar viešpatauja diena. Markui neatėjo į galvą nė vienas su 
dorove susijęs terminas, tačiau kaip tik dabar jis išgyveno 
pirmąją gilios dorovės patirtį. Jis rinkosi savo pusę — Tikru- 

mą. „Visa tai“ — pavadino jis savo pasirinkimą. Jei moks- 
linis požiūris veda tolyn nuo „viso to“ — tuomet velniop 
tą mokslinį požiūrį! Šis pasirinkimas staiga užgniaužė jam 
kvapą, niekada nebuvo patyręs nieko panašaus. Šią akimirką 
net pati mirtis atrodė niekis. 

Negaliu pasakyti, kiek ši nuotaika būtų tvėrusi, tačiau 
Frostas grįžo, kai ji dar nebuvo nuslūgusi. Jis nuvedė Marką 
į miegamąjį, kuriame degė židinys ir lovoje gulėjo kažkoks 
senis. Ant stalo kibirkščiuojantis sidabras ir krištolas, visa 
kambario prabanga taip pakėlė Markui ūpą, jog jis beveik 
nesiklausė Frosto aiškinimų, kad jo pareiga likti čia, kol bū- 
siąs pakeistas, kad turįs tuojau pat skambinti direktoriaus 
pavaduotojui, jei žmogus lovoje prakalbės arba atsikels. Jis 
pats privaląs tylėti; tiesą sakant, kalbėti nebūtų jokios pras- 
mės, nes anas nesupranta angliškai. 

Frostas pasišalino. Markas apsidairė. Kol kas jis saugus. 
Nebuvo jokios galimybės gyvam palikti Belberį, nebent 
leistis paverčiamam nužmogintu makrobų vergu. Kol kas, 
spjovęs į viską, jis ketino pavalgyti. Ant stalo buvo įvairiau- 
sių gėrybių. Bet gal geriau pirma parūkyti, susikėlus kojas 
ant židinio grotelių. 

— Velnias! — susikeikė, kai įkišęs ranką į kišenę nieko ne- 
rado. Tą pat akimirką pastebėjo, kad žmogus lovoje atsi- 
merkė ir žiūri į jį. - Atsiprašau, —- sumurmėjo, — aš nenorė- 
jau... — ir nutilo. 

Žmogus staiga atsisėdo ir kryptelėjo galvą durų link. 

— A? - klausiamai ištarė jis. 

— Atleiskite, — pasakė Markas. 

— A? - pakartojo žmogus. — Užsieniečiai, e? 

— Tai jūs kalbate angliškai? — apstulbo Markas. 

— E, —atsakė žmogus. Kurį laiką patylėjęs pridūrė: - Guv- 
neris. — Markas žiūrėjo į jį. — Guvneris, - energingai pakar- 


tojo senis. — Gal kartais turi šiek tiek tabakėlio? A? 

+ 0+ 
— Manau, kol kas daugiau nieko padaryti negalėsime, - tarė 
Motulė Dimli. — Gėles paruošime popiet. 

Ji kalbėjosi su Džeine. Jos abi buvo mažame akmeninia- 
me namelyje netoli vartų, pro kuriuos Džeinė pirmąkart 
pateko į dvarą. Jos rengė namelį Magsų šeimai. Nes šiandien 
baigėsi pono Magso bausmės laikas, ir Aivė vakar traukiniu 
išvažiavo į miestą, kur buvo kalėjimas, kad pernakvojusi pas 
tetą šįryt galėtų sutikti jį prie vartų. 

Kai ponia Dimli savo vyrui pasakė, kad šįryt bus užsiė- 
musi, jis tarė: „Na, užkurti židinį ir pakloti lovą ilgai neuž- 
truks.“ Aš pritariu pono Dimlio požiūriui. Neturiu suprati- 
mo, ką dvi moterys galėjo veikti visą tą laiką, kurį jos tenai 
praleido. Net Džeinė nieko panašaus nesitikėjo. Nes poniai 
Dimli vadovaujant to mažučio namelio vėdinimas, tvarky- 
mas ir lovos rengimas Aivei ir jos paukšteliui iš kalėjimo 
tapo tarsi kokiu iškilmingu ritualu. Džeinė prisiminė laikus, 
kai būdama dar visai maža padėdavo puošti bažnyčią prieš 
Kalėdas arba Velykas. Bet kartu ir septynioliktojo šimtme- 
čio literatūros epitalamas, senovinius prietarus, pokštus ir 
sentimentalybes apie jaunavedžių guolius, namus su bur- 
tais prie slenksčio ir fėjomis prie židinio. Tai buvo visiškai 
priešinga pasauliui, kuriame Džeinė užaugo. Prieš keletą sa- 
vaičių jai tai nebūtų patikę. Argi tas senovinis manieringas 
pasaulis nebuvo kiek absurdiškas — tas jausmingumo ir dro- 
vumo mišinys, stilizuota jaunikio aistra ir įprastinis nuota- 
kos drovumas, tos religinės sankcijos, leistinas nepadorumo 
kiekis dainuškose ir nuomonė, kad visi, išskyrus jaunuosius, 
turėtų būti apgirtę? Ir kaip žmonės galėjo tokiomis ceremo- 
nijomis apgaubti patį neceremoningiausią dalyką pasauly- 
je? Tačiau dabar ji nebeturėjo tvirtos nuomonės. Tik jautė, 
kad Motulė Dimli priklauso tam pasauliui, o ji pati — ne. 


Ir pati Motulė Dimli su visu devynioliktojo šimtmečio pa- 

dorumu, tiksliau, kaip tik dėl jo, tą rytą pasirodė Džeinei 
lyg archajinė asmenybė. Ji vis labiau panašėjo į nepapras- 
tai rimtą, tačiau kartu suktą senę, vieną iš tų, kurios nuo 
pasaulio pradžios tūpčiodamos, mirksėdamos, ašarodamos 
ir laimindamos kloja įsimylėjėliams lovas, - tokią nepaken- 
čiamą senę raukta apykakle arba kyku, kuri gali pasakoti 
šekspyriškus juokus apie kelnių kilpines ir raguotus vyrus, o 
po akimirkos kuo pamaldžiausiai klūpoti prie altoriaus. Tai 
tikrai buvo keista, nes pokalbiui įsibėgėjus atstumas tarp jų 
ėmė mažėti. Tai Džeinė, tarkim, literatūriniame ginče galė- 
tų sang froid* kalbėti apie kelnių kilpines, tuo tarpu Motulė 
Dimli, kaip Edvardo epochos ledi, tiesiog nuleistų tokius 
dalykus negirdomis, jei koks šiuolaikinis mulkis jos akivaiz- 
doje apie juos užsimintų. Galbūt Džeinė taip keistai jautėsi 
dėl oro. Šalčio visai nebuvo, ore tvyrojo tas malonus švel- 
numas, kuris retkarčiais pasitaiko pačioje žiemos pradžioje. 

Aivė Džeinei tik vakar buvo papasakojusi savo istoriją. 
Ponas Magsas buvo pavogęs kažkokią sumą iš skalbyklos, 
kurioje anksčiau dirbo. Jis tai padarė, kai dar nepažino Ai- 
vės ir buvo susidėjęs su bloga draugija. Pradėjęs bendrauti 
su Aive jis tapo „toks doras, toks doras“ tačiau praeities 
nuodėmė iškilo aikštėn, ir jį areštavo po vestuvių tepraėjus 
šešioms savaitėms. Aivei pasakojant Džeinė beveik visą lai- 
ką tylėjo. Atrodė, Aivė nieko nežino apie tą dėmę, kurią vi- 
suomenėje uždeda smulki vagystė ir įkalinimo faktas, todėl 
Džeinė net norėdama nebūtų turėjusi progos pademons- 
truoti tą atsargią „užuojautą“, kokią dauguma žmonių rodo 
vargšams. Kita vertus, negalėjo išreikšti ir to revoliucingo ar 
spekuliatyvaus požiūrio, kad vagystė — ne didesnis nusikal- 
timas nei turto turėjimas. Aivė, matyt, be išlygų pripažino 
tradicinę moralę. Ji dėl viso šito „visada taip išgyvenusi“ 
Šiuo požiūriu jai šis įvykis buvo be galo svarbus, tačiau vi- 


* Šaltakraujiškai (pranc.)). 


353 


siškai nerūpėjo kitu požiūriu. Jai niekad nebuvo atėję į gal- 
vą, kad jis galėtų pakeisti jos santykius su vyru — tarsi va- 
"gystė, panašiai kaip silpna sutuoktinio sveikata, būtų vienas 
dalykų, kuriais tiesiog rizikuoji ištekėdama. 

— Visada sakiau, kad niekada nepažinsi vaikino, kol neiš- 
tekėsi už jo, — pasakė ji. 

— Tikriausiai, — pritarė Džeinė. 

— Žinoma, ir jiems taip pat, — pridūrė Aivė. - Mano tė- 
vukas dažnai sakydavo, kad niekuomet nebūtų vedęs mano 
mamos, jei būtų žinojęs, kad ji knarkia. Ir ji pati patvirtin- 
davo: „Tai jau tikrai!“ 

— Argi tai ne skirtingi dalykai? 

— Nagi aš ir sakau, kad jei ne viena, tai kas nors kita. Man 
taip atrodo. Ir jiems tenka prie mūsų taikytis. Nes ir jie, jei 
tik yra padorūs, vargšeliai, ką jau čia bepridurti, Džeine, 
kartais tikrai turi mus pakęsti. Nesakau, kad tiktai blogas 
moteris, taigi. Prisimenu vieną dieną — dar prieš jums atei- 
nant — Motulė Dimli kažką sakė savo vyrui, o jis ten sėdė- 
jo ir skaitė, žinote, įkišęs pirštus tarp puslapių ir pasiėmęs 
pieštuką, visai ne taip, kaip jūs ar aš skaitytume, ir jis atsakė: 
„Taip, brangioji“, ir mes abi supratome, kad jis nesiklauso. Ir 
tada aš pasakiau: „Matote, Motule Dimli, - pasakiau, - štai 
kaip jie elgiasi su mumis, kai jau jiems priklausome. Jie net 
nesiklauso, ką mes kalbame“, — pasakiau. Ir žinote, ką ji at- 
sakė? „Aive Mags, - atsakė ji, - ar niekada nepagalvojai, kas 
gi gali klausytis visko, ką mes sakome?“ Štai kaip ji pasakė. 
Žinoma, aš nenorėjau nusileisti, tik jau ne tada, kai jis girdi, 
taigi atsakiau: „Žinoma, kad gali.“ Bet tiktai iš užsispyrimo. 
Žinote, aš dažnai ilgai ką nors pasakodavau savo vyrui, kai 
kada jis pasižiūrėdavo į mane ir paprašydavo pakartoti, ir 
žinote ką? Net pati negalėdavau prisiminti to, ką sakiau! 

— Ak, bet tai visiškai kas kita, — paprieštaravo Džeinė. — 
Kai žmonės išsiskiria... laikosi visiškai skirtingų pažiūrų... 


kovoja priešingose pusėse... 

— Ak, kaip jūs tikriausiai kankinatės dėl pono Studoko, — 
atsakė Aivė. — Jumis dėta akių negalėčiau sumerkti. Bet Va- 
dovas viską galų gale sutvarkys. Pamatysit. 

Ponia Dimli išėjo atsinešti iš namo keleto gražių nieknie- 
kių, kuriais ketino papuošti namelio miegamąjį. Džeinė 
jautėsi kiek pavargusi, tad susirangė krėsle prie lango, pa- 
sirėmusi smakrą delnais. Regėjosi, saulė beveik kaitina. Jau 
seniai buvo susigyvenusi su mintimi grįžti pas Marką, jei 
tik jis kada nors ištrūks iš Belberio; ši mintis nebegąsdino 
jos, tik kėlė bespalvį, blankų liūdesį. Šis liūdesys nesuma- 
žėjo net tada, kai ji visiškai atleido Markui, kad jis dažnai 
teikdavo pirmenybę jos kūnui, o ne pokalbiui su ja, o dar 
dažniau savas mintis laikydavo svarbesnėmis už abu. Kodėl 
kam nors turėtų būti itin įdomu, ką ji kalba? Šis neįpras- 
tas nuolankumas galbūt būtų teikęs daugiau džiaugsmo, 
jei būtų nukreiptas į labiau jaudinantį asmenį. Žinoma, kai 
juodu vėl susitiks, ji privalės su juo elgtis visai kitaip. Tiktai 
šitas „vėl“ drumstė visą pasiryžimo džiaugsmą — tarsi vėl 
imtis jau kartą blogai išspręsto matematikos uždavinio tame 
pačiame pribraukytame ir pritepliotame sąsiuvinio lape. 
„Jei juodu vėl susitiks...“ Ji nejautė tikro nerimo ir jautėsi 
dėl to kalta. Ir beveik tuojau pat truputį sunerimo. Iki šiol 
Džeinė visada būdavo tikra, kad Markas anksčiau ar vėliau 
grįš. O dabar pagalvojo, kad jis gali ir mirti. Ji negalvojo, 
kaip gyventų po to; tiesiog pamatė Marką mirusį, negyvą 
jo veidą, nugrimzdusį į baltą pagalvę, sustingusį bejausmį 
kūną, tas rankas (laimei ar nelaimei, visai kitokias nei visų 
kitų žmonių rankos), tarsi vaškines, sunertas ant krūtinės. 
Pasijuto sužvarbusi. Tačiau saulė kaitino dar stipriau, tikrai 
per daug šiuo metų laiku. Buvo labai tylu, girdėjosi, kaip 
takučiu prie lango striksi mažutis paukštelis. Tas takas vedė 
prie vartelių sienoje, pro kuriuos ji pirmąkart čia pateko. 
Paukštelis stryktelėjo ant slenksčio, paskui ant kažkieno 

kelių. Džeinė tiktai dabar pamatė, kad ant slenksčio, šioje 
vartų pusėje, sėdi kažkokia moteris. Ji buvo tiktai už keleto 
jardų ir, matyt, sėdėjo labai ramiai, jei Džeinė iki šiol jos 
nepastebėjo. 

Ją beveik visą nuo kaklo iki pėdų dengė ryškus ugnias- 
palvis apdaras, kuriame ji slėpė rankas, apykaklė už nugaros 
kilo tarsi plunksnų karūna, tačiau priekyje beveik nedengė 
didžiulių krūtų. Tamsoka, pietietiška jos oda buvo beveik 
medaus atspalvio. Rūbas Džeinei priminė Minojo žynių ap- 
darus, kuriuos ji matė ant senovinės vazos. Tas veidas ant 
ilgo raumeningo kaklo spoksojo tiesiai į Džeinę. Tai buvo 
raudonskruostis veidas drėgnomis lūpomis ir didžiulėmis 
juodomis tarsi karvės akimis, jo išraiška buvo nesuprantama. 
Šiaip jau tas veidas niekuo nepriminė Motulės Dimli, tačiau 
Džeinė iškart atpažino tą išraišką, kuri kelias pastarąsias va- 
landas vis šmėsteldavo jos veide. Tai buvo Motulės Dimli 
veidas, kuriam kažko trūko, ir tai sukrėtė Džeinę. „Ji bru- 
tali“, — pagalvojo, nes ta išraiška ją glumino; tačiau po kurio 
laiko beveik persigalvojo: „Tai aš esu silpna ir niekinga.“ 
„Ji šaiposi iš manęs“, tačiau po akimirkos vėl persigalvojo: 
„Ji mane ignoruoja. Nemato manęs“, nes tame veide virpė- 
jo kone žiauri šypsena, ir Džeinė negalėjo suprasti, kam ji 
skirta. Ji pabandė atplėšti žvilgsnį nuo to veido — pavyko — 
ir pirmąkart pamatė kitus padarus — gal penkis ar keturis, 
ne, daugiau, kokį tuziną mažų juokingų žmogučių: storų 
apskritaveidžių nykštukų raudonomis spurgais papuošto- 
mis kepuraitėmis, nepakenčiamai familiarių, judrių, nesu- 
valdomų. Šįkart jau nekilo abejonė, kad jie šaiposi iš jos. 
Jie rodė į ją, linkčiojo, vaipėsi, stojosi ant galvų, raičiojosi 
kūlversčia. Kol kas Džeinė dar neišsigando, nes buvo ap- 
snūdusi nuo šilumos prie atviro lango. Tikrai keista šiluma 
šiuo metų laiku. Jautė greičiau pasipiktinimą. Jau anksčiau 


keletą kartų atėjusi mintis dabar užgriuvo visa jėga — min- 

tis, kad tikrovė gali būti tiesiog kvailystė. Tai buvo kažkaip 
susiję su suaugusiųjų juoko prisiminimais — garsaus, nerū- 
pestingo, vyriško viengungių dėdžių juoko, kuris dažnai ją 
siutindavo vaikystėje ir po kurio rimta mokyklos atmosfera 
atrodydavo tikras išsigelbėjimas. 

Tačiau po akimirkos ji išties labai išsigando. Milžinė atsi- 
stojo. Ir visa kompanija pajudėjo jos link. Žėrinti lyg ugnis 
moteris ir jos akiplėšos palydovai sugužėjo į namuką. Į tą 
patį kambarį, kuriame sėdėjo Džeinė. Keistoji moteris ran- 
koje laikė fakelą. Jis spragsėdamas degė ryškia baisia liepsna 
ir juodi tiršti dūmai pripildė miegamąjį. „Jie gali padegti visą 
namelį“, — pagalvojo Džeinė. Tačiau nebuvo kada apgalvoti 
šios minties, nes visą dėmesį prikaustė šlykščiųjų neūžau- 
gų siautėjimas. Jie ėmė jaukti visą kambarį. Per keletą aki- 
mirkų paklota lova virto skudurų krūva, nuolaužos mėtėsi 
po visą kambarį, pasigriebę antklodes jie kurį laiką siūbavo 
storiausiąjį iš savo gaujos, pagalvės buvo suplėšytos, visur 
pilna plunksnų. „Atsargiau! Ar negalite atsargiau?“ — sušu- 
ko Džeinė, nes milžinė pradėjo deglu liesti įvairius daiktus 
kambaryje. Palietė vazą ant židinio atbrailos. Tuojau pat ją 
apipynė kažkokia spalva, kurią Džeinė palaikė liepsnos lie- 
žuviais. Žengtelėjo į tą pusę ketindama užgesinti, bet staiga 
pamatė, kad tas pat jau ištiko paveikslą ant sienos. Ir staiga 
vis greičiau ir greičiau apėmė visą kambarį. Liepsnojo net 
neūžaugų kepurių spurgai. Baimė užgniaužė Džeinei kva- 
pą, tik staiga ji pastebėjo, kad fontanais iš kiekvieno paliesto 
daikto trykštančios spalvos yra visai ne ugnis, bet augme- 
nija. Gebenės ir sausmedžiai apraizgė lovos likučius, rožių 
kekės sviro nuo neūžaugų kepuraičių, iki kelių, ligi pat 
juosmens iškilo milžiniškų lelijų kilimas, ir kiekviena rodė 
jai plonytį geltoną liežuvį. Nuo kvapų, karščio ir šurmulio 
jai pasidarė silpna. Į galvą nešovė, kad tai galėtų būti sapnas. 
Žmonės kartais palaiko sapnus vizijomis, tačiau dar niekas 
ir niekada vizijos nepalaikė sapnu... 

— Džeine! Džeine! — staiga pasigirdo Motulės Dimli bal- 
sas. — Po galais, kas čia atsitiko? 

Džeinė atsisėdo. Kambarys buvo tuščias, tačiau lova su- 
skaldyta į šipulėlius. Ji pati, matyt, buvo pargriuvusi ant 
grindų. Jautėsi sušalusi ir išvargusi. 

— Kas atsitiko? — pakartojo ponia Dimli. 

— Nežinau, - atsakė Džeinė. 

— Vaikeli, gal susirgai? 

— Turiu tuojau pat pamatyti Vadovą. Viskas gerai. Nesi- 
rūpinkite. Galiu pati atsikelti... tikrai. Bet turiu tuojau pat 
pamatyti Vadovą. 


e 0 + 


Misterio Bultitudės mintys skyrėsi nuo žmogaus minčių, 
kaip ir jo kūnas nuo žmogaus kūno. Jis neprisiminė, kaip, 
tarkim, prisimintų jo vietoje atsidūręs žmogus, nei mažo 
provincijos miestelio zoologijos sodo, iš kurio paspruko 
per gaisrą, nei kokį sąmyšį sukėlė pirmąkart atsidūręs dva- 
re, nei kaip pamažu pamilo jo gyventojus ir ėmė jais pa- 
sitikėti. Net nežinojo, kad dabar juos myli ir jais pasitiki. 
Nežinojo, kad jie yra žmonės, o jis lokys. Tiesą sakant, jis 
išvis nesuvokė, kad egzistuoja: jo mintyse nebuvo nieko, 
ką žmonės apibūdina žodžiais „aš“, „tu“ ar „mano“. Kai se- 
kmadienio rytais ponia Mags paduodavo jam dubenėlį si- 
rupo, jis nesuvokdavo nei duodančiojo, nei gaunančiojo. 
Tiesiog atsirasdavo skanumynas, ir jis jį laižydavo. Ir vis- 
kas. Jo meilę, jei norite, galite pavadinti savanaudiška meile, 
nes maistas ir šiluma, glostančios rankos ir malonūs balsai 
buvo jos objektai. Tačiau jei savanaudišką meilę įsivaizduo- 
jate kaip šaltą ir apskaičiuotą, tikrai nesuvoksite tikrosios 
žvėries jausmų prigimties. Egoistu jį buvo galima pavadinti 
ne daugiau nei altruistu. Jo gyvenime nebuvo kasdienybės. 


Polinkiai, kuriuos žmogus su panieka vadina savanaudiška 

meile, jam buvo visą būtybę apimantys virpančios ekstazės 
siekiai, nuolatinis ilgesys, supurtantis savo tragiška kančia 
arba visa nušviečiantis rojaus šviesa. Jeigu žmogus galėtų 
bent akimirką sugrįžti į tą šiltą, virpančią visomis vaivo- 
rykštės spalvomis sąmonės būklę, kuri buvo būdinga pir- 
miesiems žmonėms prieš prabundant jų žmogiškai sąmo- 
nei, jis pamanytų, kad patyrė absoliutą: nes sąmonės būklės 
virš mums įprasto suvokimo ribų ir ta, kuri yra žemiau jo, 
paviršutiniškai panašios, nes abi radikaliai skiriasi nuo to, 
kas mums įprasta. Kartais iš vaikystės mus pasiekia bevar- 
dės laimės ar bevardžio siaubo prisiminimai — visiškai ne- 
susiję su jokiu konkrečiu nuostabiu ar siaubingu dalyku, 
vien jutimas, sklandantis bevardėje tuštumoje, vien kokybė. 
Tuomet mes šiek tiek užčiuopiame gyvūno pasaulį. Tačiau 
daug giliau, nei mus gali panardinti atmintis, pačioje šios 
bevardės laimės, kančios ir šilumos gelmėje, lokys gyveno 
visą savo gyvenimą. 

Šiandien jam nutiko neįprastas dalykas — jis pateko į sodą 
be antsnukio. Paprastai išleisdami jam visuomet užmauda- 
vo antsnukį, bet ne todėl, kad išslinkęs į sodą jis tapdavo 
pavojingas, o tiesiog dėl to, kad jis nepraleisdavo pro akis 
vaisių ir saldesnių daržovių. „Jis tikrai ramus, — kartą pasakė 
Aivė Mags Džeinei Studok, — bet nenaudėlis toks nesąži- 
ningas. Jis nepaliktų mums nė vienos morkos, jei tik iki 
jų nusigautų.“ Tačiau šiandien visi pamiršo atsargumą, ir 
lokys praleido labai malonų rytą griežčių lysvėje. Dabar, 
dienai tik persiritus į popietę, jis atvėžliojo prie sodo sienos. 
Visai greta jos augo kaštonas, į kurį buvo galima lengvai įsi- 
ropšti ir nuo šakos nušokti į kitą pusę. Lokys žiūrėjo į medį. 
Ji pamačiusi Aivė Mags būtų pasakiusi: „Jis kuo puikiausiai 
žino, kad jam neleidžiama išeiti iš sodo.“ Tačiau Misteriui 
Bultitudei atrodė visai kitaip. Jis visai nesuvokė, kas yra 


moralė, tačiau Vadovas jam įteigė tam tikrus apribojimus. 

Atsidūręs taip arti sienos jis pajuto paslaptingą nenorą, tar- 
si debesį savo emocijų padangėje, tačiau kartu ir priešingą 
trauką išsigauti už jos. Suprantama, jis nežinojo kodėl, net 
nesugebėjo kelti tokio klausimo. Jei šį impulsą būtų galima 
išversti į žmonių kalbą, jis labiau primintų mitą nei mintį. 
Sode gali aptikti bičių, tačiau negali rasti avilio. Visos bitės 
išskrenda už sienos. Būtinai reikia sekti bites. Galbūt lokio 
galvoje kilo jausmas, — vargu ar tai būtų galima pavadinti 
mintimi, — kad už sienos driekiasi begaliniai žali laukai, sto- 
vi nesuskaičiuojama daugybė avilių, skraido žvirblio dydžio 
bitės ir jo laukia, tiksliau, ateina jo pasitikti visas kvepiantis, 
varvantis ir spindintis kažkas daug tirštesnis, geltonesnis ir 
saldesnis už patį medų. 

Šiandien šis nerimas jį apsėdo ypač stipriai. Jis ilgėjo- 
si Aivės Mags. Tiesa, jis nežinojo, kad tokia Aivė Mags iš 
viso yra, ir neprisiminė jos taip, kaip mes prisimintume kitą 
žmogų, tiesiog jautė, kad jam kažko trūksta. Ji ir Vadovas, tik 
skirtingu būdu, buvo du pagrindiniai veiksniai jo gyvenime. 
Jis savotiškai jausdavo Vadovo autoritetą. Susitikimus su juo 
meškinas suvokdavo panašiai, kaip žmonės suvokia mistines 
patirtis, nes Vadovas iš Perelandros parsivežė tarsi kokį šešėlį 
tos galios gyvūnams, kurią žmonės prarado po nuopuolio. 
Jo akivaizdoje Misterio Bultitudės sąmonė virpėdavo beveik 
prie pat asmenybės ribų, į jo šiltą išsklidusį pasaulį įsiveržda- 
vo kažkas nuostabaus ir kartu baisaus, jis pagalvodavo tai, ko 
niekad nebūtų įsivaizdavęs, ir padarydavo neįmanomus da- 
lykus, ir pasitraukdavo pavargęs. Tačiau Aivė buvo jam daug 
artimesnė, kaip laukiniam žmogui, kuris tiki tolimą ir baiso- 
ką Aukščiausiąjį Dievą, daug artimesni yra vandens ir girių 
dievaičiai. Tai Aivė jį maitindavo, vydavo lauk iš uždraustų 
vietų, vaišindavo niuksais ir kalbėdavo su juo ištisą dieną. 
Tai ji buvo tvirtai įsitikinusi, kad padaras supranta kiekvieną 


jos žodį. Nors pažodžiui tai ir nebuvo tiesa, tačiau tam tikra 

prasme ne taip jau ir toli nuo jos. Nes Aivės žodžiai dažniau- 
siai reikšdavo ne mintis, bet jausmus, o jausmus Misteris 
Bultitudė suprasdavo puikiai: ir uolumą, ir šilumą, ir prisiri- 
šimą. Juodu tikrai neblogai susikalbėdavo. 

Tris kartus Misteris Bultitudė rengėsi pėdinti tolyn nuo 
tos sienos ir medžio, tačiau kiekvienąkart grįždavo. Paskui 
be galo atsargiai ir tyliai pradėjo ropštis. Pasiekęs pirmąsias 
Sakas ilgokai ten tupėjo. Ir stebėjo apačioje statų žole apau- 
gusį šlaitą, kuris leidosi kelio link. Vienodai stipriai jautė 
ir troškimą, ir nenorą. Taip pratūnojo medyje gal pusę va- 
landos. Kartais užsimiršdavo ir vos neužsnūsdavo. Pagaliau 
persikraustė ant sienos ir nusirabždino žemyn. Pamatęs, kad 
išties tai padarė, taip persigando, kad ilgam sustingo šlaito 
papėdėje prie pat kelio. Po kurio laiko išgirdo keistą garsą. 

Pasirodė sunkvežimis. Jį vairavo NKElI uniforma vilkintis 
žmogus, o kitas tokia pat uniforma sėdėjo greta. 

— Ei... nagi čia dabar kas! — šūktelėjo sėdintis greta vai- 
ruotojo. — Stabdyk, Sidai. Ką pasakysi? 

— Ką? — nustebo vairuotojas. 

— Ar akių kaktoje neturi? 

— Vaje! — aiktelėjo Sidas ir sustabdė mašiną. — Po velnių, 
koks milžinas. Sakau... bet tai ne mūsiškė, tiesa? 

— Na jau, — atsakė bendras. — Šįryt ji dar gražiausiai sė- 
dėjo narve. 

— Ar negalėjo pasprukti? Mudviem tikrai atsirūgtų... 

— Ji negalėjo atsidurti čia, net jei būtų pasprukusi. Meška 
nenukeliaus keturiasdešimt mylių per valandą. Bet ne apie 
tai šneka. Sakau, ar mums nevertėtų prigriebti šito? 

—- Neturime įsakymo, - atsakė Sidas. 

— Neturime. Bet mums juk nepavyko nupirkti to pra- 
keikto vilko? 

— Ne mes kalti. Ta senė žadėjo parduoti, bet nepardavė, 


puikiausiai tą Žinai, jaunasis Lenai. Mes vertėmės per galvą. 

Sakėme, kad Belberio eksperimentai visai ne tokie baisūs, 
kaip ji įsivaizduoja. Sakėme, kad jos smirdžius vartysis kaip 
inkstas taukuose ir bus kuo rūpestingiausiai lepinamas. Dar 
niekad nebuvau tiek primelavęs per vieną rytą. Jai tikrai 
koks suskis bus prišnekėjęs nesąmonių. 

— Aišku, ne mūsų kaltė. Bet bosui į tai nusispjaut. Mus 
abu pasiųs velniop. 

— Velniop iš Belberio? Kad ir į patį pragarą, jei tik žino- 
čiau kaip. 

Lenas nusispjovė pro langą ir abu patylėjo. 

— O kas iš to, jei ir parsitempsime tą lokį? — netrukus 
paklausė Sidas. 

— O ar geriau grįžti tuščiomis? — atšovė Lenas. — Lokiai 
pinigus kainuoja. Žinau, kad jiems reikia dar vieno. Štai 
vienas kaip tik valkiojasi laisvas. 

— Puiku, jei jau esi toks paslaugus, šok lauk ir kviesk jį į 
vidų, — nusišaipė Sidas. 

— Eteris, —- burbtelėjo Lenas. 

— Tiktai ne ant mano pietų, — pasipriešino Sidas. 

— Geras partneris, ką ir kalbėti, - knebinėdamas taukuotą 
ryšulį murmėjo Lenas. — Tavo laimė, kad aš nekerštingas 
Žmogus. 

— Pats tas nekerštingasis. Žinau aš tavo žaidimėlius. 

Tuo tarpu Lenas iš ryšulėlio išvyniojo storą sumuštinį ir 
gausiai aplaistė jį aitriai kvepiančiu skysčiu iš butelio. Kai 
sumuštinis kiaurai permirko, išlipo iš kabinos ir nepaleis- 
damas durelių iš rankos žengė žingsnį į priekį. Lokys kuo 
ramiausiai tupėjo už kokių šešių jardų. Lenas numetė jam 
sumuštinį. 

Po ketvirčio valandos Misteris Bultitudė sunkiai šnopuo- 
damas gulėjo ant šono. Jie be jokio vargo surišo visas ketu- 
rias jo letenas ir apraizgė snukį, tačiau gerokai paprakaitavo, 


kol įkėlė į sunkvežimį. 

— Mano tiksiukui kažkas nepatinka, - spausdamas prie 
paširdžių ranką iškošė Sidas. 

— Velniop tavo tiksiuką, — šluostydamasis prakaitą atkirto 
Lenas. — Važiuojam. 

Sidas vėl užsiropštė ant savo sėdynės prie vairo, ten kurį 
laiką pasėdėjo sunkiai kvėpuodamas ir protarpiais vis sumur- 


mėdamas: „O Dieve!“ Paskui užvedė variklį ir nuvažiavo. 


+ 0+ 
Dabar Marko gyvenimas buvo padalytas į laiką, leidžiamą 


prie nepažįstamojo lovos, ir laiką, leidžiamą kambaryje taš- 
kuotomis lubomis. Pastarajame vykusio mokymo objekty- 
vumui pasiekti, ko gero, būtų neįmanoma aprašyti. Frosto 
vykdomas natūralių polinkių trynimas nebuvo nei efek- 
tingas, nei dramatiškas, tačiau neįmanoma atpasakoti visų 
smulkmenų tiesiog dėl jų beprasmiško kvailumo. Markas 
dažnai jausdavo, kad užtektų tik nuoširdžiai nusikvatoti visa 
gerkle, ir išsisklaidytų visa niūraus rimtumo atmosfera; tik 
visa nelaimė, kad tai buvo neįmanoma. Kai šalia akmeniniu 
veidu stovi Frostas su sekundmačiu rankoje, greta pasidėjęs 
pieštuką ir bloknotą, preciziškai besilaikantis viso mokslinio 
eksperimento ritualo, susijuokti atlikdamas tas nereikšmin- 
gas kvailystes galėtų nebent bukagalvis vaikiščias. Kai kurie 
veiksmai būdavo tiesiog beprasmiški. Kartais Markui rei- 
kėdavo užlipus kopėčiomis paliesti lubose Frosto nurodytą 
tašką: tiesiog paliesti smiliumi ir vėl nulipti žemyn. Tačiau 
ar dėl sąsajų su kitais pratimais, ar dėl to, kad šis laipiojimas 
išties turėjo kažkokią prasmę, Markui šis pratimas atrody- 
davo pats šlykščiausias ir nepakenčiamiausias iš visų. Taip 
bėgant dienoms ir tęsiantis mokymui Marko mintyse vis 
stiprėjo tikrumo ir sveikumo idėja, kol pagaliau iškilo virš 
visų minčių tarsi kalnas. Jis niekada nesusimąstydavo, ką 


reiškia „idėja“; visuomet manė, kad tai kažkas paties žmo- 

gaus galvoje. Tačiau dabar, kai jo galvą nuolat atakuodavo, 
o kartais visiškai pripildydavo iškreipti veiksmai ir formos, 
idėja iškilo lyg bokštas — tai kažkas, kas tikrai egzistavo ne- 
priklausomai nuo jo paties, kažkas tvirtu lyg uola paviršiu- 
mi, kas nesidavė iškreipiamas, į ką galima buvo įsitverti. 

Antras ištverti padedantis dalykas buvo žmogus lovo- 
je. Nuo atradimo, kad jis kalba angliškai, prasidėjo keista 
draugystė. Vargu ar galima buvo tai pavadinti bendravimu. 
Tiesa, kalbėdavo abu, tačiau tai visiškai nepriminė pokalbio 
Markui įprasta prasme. Žmogus taip mėgo kalbėti užuo- 
minomis ir taip gausiai gestikuliuodavo, kad rafinuotesnis 
Marko stilius tapdavo absoliučiai nenaudingas. Kai jis pa- 
aiškino, kad neturi tabako, anas trinktelėjo į kelį įsivaizduo- 
jamą tabako maišelį mažiausiai šešis kartus ir maždaug tiek 
pat kartų brūkštelėjo įsivaizduojamą degtuką, kartkartėmis 
kryptelėdamas galvą su tokiu pasimėgavimu, kokio Mar- 
kas dar nebuvo matęs jokio žmogaus veide. Paskui Markas 
ėmėsi aiškinti, kad „jie“ nėra tikri užsieniečiai, bet vis tiek 
labai pavojingi Žmonės, ir kad nepažįstamajam visų geriau- 
sia būtų ir toliau tylėti. | 

— Aha, - atsakė tas vėl kryptelėdamas galva. - Aha. E? — 
Tada, nors ir neglausdamas piršto prie lūpų, pradėjo sudė- 
tingą pantomimą, kuri turėjo reikšti būtent tai. Ilgą laiką 
buvo neįmanoma atitraukti jo nuo šios temos. Jis vis imdavo 
žodžiais ir gestais reikšti paslaptingumą. — Aha, — vis karto- 
jo, - nieko iš manęs neišpeš. Sakau, nieko. Nieko iš manęs 
neišpeš. E? Sakau, nieko. Aš ir tu žinom. Che? — Ir apdova- 
nojo Marką tokiu džiaugsmingu sąmokslininko žvilgsniu, 
kad šiam paglostė širdį. 

Manydamas, kad šis punktas jau aiškus, Markas prabilo: 

— Bet dėl ateities... 

Tačiau buvo nutrauktas dar vieno paslaptingumą reiš- 
kiančio pantomimos spektaklio, o jį palydėjo „Che?“, ištar- 
tas atsakymo reikalaujančiu tonu. 

— Taip, taip, — atsakė Markas. — Mums abiem gresia ne- 
mažas pavojus. Ir... 

— Aha, - atsakė žmogus. — Užsieniečiai. Che? 

— Ne, ne, — atsakė Markas. - Jau sakiau, kad ne užsienie- 
čiai. Ir jie mano, kad jūs užsienietis. Todėl... 

— Teisingai, — pertraukė jį žmogus. - Žinau. Aš juos vadi- 
nu užsieniečiais. Nieko iš manęs neišpeš. Tik tu ir aš. Aha. 

— Galėtume sugalvoti kokį nors planą, — tarė Markas. 

— Aha, — pritariamai atsakė žmogus. 

— Manau... — pradėjo aiškinti Markas, bet anas staiga pa- 
linko į priekį ir energingai šūktelėjo: 

— Nagi! 

— Kas atsitiko? 

— Šį tą sugalvojau. 

— Ką? 

— Ach, - atsakė žmogus, be galo reikšmingai mirktelėda- 
mas Markui ir pasiglostydamas pilvą. 

— Tai ką gi sugalvojote? 

— Ką pasakytum, — tarė žmogus iškeldamas smilių taip, 
tarsi ruoštųsi pateikti pirmąjį argumentą filosofiniame dis- 
pute, — ką pasakytum, jeigu mudu dabar pasikepintume 
gerą gabalą sūrio? 

— Kalbėjau apie pabėgimo planą. 

— Aha. Taigi mano senis. Nė kartelio nesirgo per visą 
savo gyvenimėlį. Che? Ką tu pasakysi? Che? 

— Neįtikėtina, — atsakė Markas. 

— Aha. Gali sakyti, neįtikėtina. Visą gyvenimą po atvi- 
ru dangumi. Nė karto neskaudėjo skrandžio. Che? — Ir gal 
manydamas, kad Markas nežino, kas tai yra, ilgokai vaizda- 
vo skrandžio skausmus. 

— Galbūt jam tiko grynas oras? 

— Ir kam gi jis buvo dėkingas už savo sveikatą? — paklausė 


žmogus. Žodį „dėkingas“ jis ištarė su itin pastebimu malo- 

numu. — Taigi, norėčiau paklausti, kam gi jis buvo dėkingas 
už savo sveikatą? 

Markas jau rengėsi atsakyti, bet anas mostu parodė, kad 
klausimas buvo tik retorinis ir jis nenorėtų būti pertrauktas. 

— Už savo sveikatą jis buvo dėkingas, — iškilmingai pra- 
bilo jis, - kepintam sūriui. Nepraleidžia į skrandį vandens. 
Štai kur visa paslaptis. Che? Apsaugo skrandį. Jokia liga ne- 
prikibs. Aha! 

Vėliau Markas ne kartą stengėsi išpešti iš nepažįstamojo 
jo gyvenimo istoriją ir ypač kaip jis atsidūrė Belberyje. Tai 
buvo nelengva, nes valkata, nors nemažai pasakodavo apie 
save, pasakojimus nuolatos pertraukdavo stulbinančiais są- 
mojais, kurių prasmė Markui taip ir liko neaiški. Net tuo- 
met, kai jie būdavo palyginti nesudėtingi, Markas vis vien 
nesuprasdavo užuominų, nes visiškai nepažinojo gyvenimo 
keliuose, nors kitados buvo parašęs gana garsų straipsnį 
apie valkatavimą. Vis daugiau ir (kai ėmė geriau pažinti šį 
žmogų) vis atsargiau klausinėdamas, jis susidarė vaizdą, kad 
kažkoks didžiulis žmogus privertė valkatą parduoti drabu- 
žius ir tada užmigdė. Žinoma, ši istorija buvo papasakota ne 
tokiais įmantriais žodžiais. Valkata kažkodėl kalbėjo taip, 
lyg Markas ir pats viską žinotų, bet koks bandymas išgauti 
ką nors tikslesnio baigdavosi linkčiojimais, mirkčiojimais 
ir sąmokslininko gestais. Apie jį nurengusį žmogų taip pat 
nepavyko nieko daugiau sužinoti. Tiksliausi apibūdinimai, 
kuriuos Markui pavyko ištraukti, skambėjo maždaug taip: 
„Che. Jis buvo oho!“, arba „Na, toks... che? Juk supranti?“, 
arba „Tai bent pirkėjas, tai bent pirkėjas.“ Šias pastabas se- 
nis ištardavo su tokiu užsidegimu, tarsi asmuo, atėmęs dra- 
bužius, būtų sužavėjęs jį iki širdies gelmių. 

Tiesą sakant, šis užsidegimas labiausiai ir glumino. Ne- 
pažįstamasis nė karto nepasmerkė ir nekeikė jokio jam nu- 


tikusio dalyko, niekad nesistengė nieko paaiškinti. Ir netei- 

sybes, ir neįtikimus dalykus jis priimdavo be pasipiktinimo, 
net savotiškai susižavėjęs. Jis ne itin domėjosi ir dabartine 
savo padėtimi. Tai buvo nesuprantama, tačiau valkata lyg ir 
nesitikėjo, kad pasaulis gali būti suprantamas. Jis apgailesta- 
vo, kad nėra tabako, ir saugojosi „užsieniečių“; tačiau svar- 
biausia, be abejo, buvo kuo daugiau valgyti ir gerti, kol šios 
gėrybės nedingo. Markas pamažu prie jo priprato. Tiesa, tas 
žmogus dvokė, jo valgymo manieros buvo atstumiančios. 
Tačiau nuolat puotaudamas ir šitaip bendraudamas Markas 
tarsi persikėlė į nuostabią vaikystės karalystę, kurioje mes 
visi kadaise gyvenome. Abu tesuvokdavo gal dešimtąją dalį 
to, ką kitas kalbėjo, bet pamažu tarp jų atsirado šiltas nuo- 
širdumas. Markas tiktai po daugelio metų suprato, kad čia, 
kur nebuvo vietos tuštybei, o saugumo ne daugiau, nei jo 
turi „vaikai, žaidžiantys slėpynių milžino virtuvėje“, jis ne- 
jučia tapo pačios tikriausios per visą savo gyvenimą „slaptos 
grupės“ nariu — nepaprastai slaptos ir nepaprastai glaudžiai 
susijusios, neįsileidžiančios jokių pašaliečių, tokios, į kokią 
jis visą gyvenimą ir veržėsi. 

Kartkartėmis jų fėte-d-tėte būdavo pertraukiamas. Atei- 
davo Frostas ar Viteris, o kartais ir abu, ir atsivesdavo kokį 
nors nepažįstamąjį, kuris kalbindavo valkatą nesuprantama 
kalba, patirdavo visišką nesėkmę ir vėl būdavo išvestas. Val- 
kata įprastai nuolankiai ir klastingai tarsi gyvūnas priimda- 
vo šiuos naujus nesuprantamo pasaulio reiškinius. Net ir 
be Marko patarimo jam nebūtų šovę į galvą nuvilti savo 
pagrobėjus prabylant angliškai. Tai būtų svetima jo prigim- 
čiai. Visiškas abejingumas, kartkartėmis blykstelintis aštrus 
žvilgsnis ir niekad jokio baimės ar sumišimo ženklo — tai 
nuolat klaidino jo klausinėtojus. Viteris jo veide niekaip 
negalėjo rasti blogio, kurio ieškojo, bet nematė ir jokio 
dorybės ženklo, kuris būtų davęs pavojaus signalą. Tokio 


žmogaus kaip šis valkata jis dar nebuvo sutikęs. Žinojo, 

kaip atrodo kvailys, persigandusi auka, pataikūnas, abejo- 
jantis bendrininkas, net sąžiningas žmogus neapykantos ir 
pasibjaurėjimo sklidinomis akimis. Bet tik ne toks. 


Bet vieną dieną atėjo visiškai kitoks vertėjas. 


e 0 + 


— Tarsi būtų atgijęs Ticiano paveikslas mitų tema, — nusi- 
šypsojo Vadovas, kai Džeinė papasakojo jam, ką patyrė. na- 
melyje. 

— Taip, bet... — prabilo Džeinė, bet tuoj nutilo. —- Supran- 
tu, — bandė vėl pradėti, — labai panašu. Ne tiktai moteris ir 
tie... nykštukai... bet ir švytėjimas. Tarsi būtų užsiliepsnojęs 
pats oras. Bet visada maniau, kad man patinka Ticianas. Ti- 
kriausiai niekad nemėginau žiūrėti į jį rimtai. Tiesiog kaip 
ir visi plepėdavau apie „Renesansą“. 

— Tai tau nepatiko, kai jis atgijo? 

Džeinė papurtė galvą. 

— Ar tai buvo tikra? — netrukus paklausė ji.- Ar tai 
įmanoma? 

— Taip, — atsakė Vadovas, —- pakankamai tikra. Ak, šioje 
kvadratinėje mylioje yra tūkstančiai dalykų, apie kuriuos aš 
dar nežinau. Galbūt kai ką sukelia Merlino buvimas. Kai jis 
atsirado čia, mes atsidūrėme ne visai dvidešimtajame am- 
žiuje. Laikas šiek tiek persidengė, centras pasislinko. Ir tu 
pati... tu esi regėtoja. Tau, ko gero, buvo lemta ją sutikti. Ji 
yra tai, kas tavęs laukia, jei atsisakysi kito. 

— Apie ką jūs kalbate, sere? | 

— Sakei, kad ji kažkuo priminė Motulę Dimli. Tai tie- 
sa. Tačiau ji priminė Motulę Dimli, kuriai kažko trūksta. 
Motulė Dimli sutaria su visu šiuo pasauliu, kaip Merlinas 
sutaria su miškais ir upėmis. Tačiau jis pats nėra miškas nei 
upė. Ji taip pat nieko neatmeta, ji tarsi viską pakrikštija. Ji 
yra krikščionė žmona. O tu —tu ir pati žinai, kad tokia nesi. 

Taip pat nesi mergelė. Tu atsidūrei ten, kur turi sutikti tą 
moterį, tačiau atmeti viską, kas jai nutiko po Maleldilo gi- 
mimo žmogumi. Taigi ji pasirodė tau ne stipresnė, nei būtų 
pasirodžiusi Motulei Dimli, tačiau nepakeista, demoniška. Ir 
tau tai nepatiko. Argi tai ne tavo pačios gyvenimo istorija? 

— Manote, aš kažką slopinu? - lėtai pratarė Džeinė. 

Vadovas nusikvatojo tuo pačiu garsiu, pasitikinčio savi- 
mi viengungio juoku, kuris taip dažnai siutindavo ją kitų 
lūpose. 

— Taip, — atsakė jis. —- Tačiau kalbėjau ne apie Froido nu- 
rodytą slopinimą. Jis žinojo tiktai dalį faktų. Tai ne drau- 
dimai ar gėda, slopinanti natūralius troškimus. Manau, pa- 
saulyje nėra vietos žmonėms, kurie nėra nei pagonys, nei 
krikščionys. Pamėgink įsivaizduoti žmogų, kuris gėdijasi 
valgyti pirštais, tačiau nenori paimti šakutės! 

Daugiau nuo Vadovo juoko nei nuo žodžių Džeinė iškaito 
ir sutrikusi žiūrėjo į jį. Žinoma, jis nebuvo panašus į Motulę 
Dimli, tačiau ją sukrėtė keista mintis, kad jis šiuo klausimu 
palaiko Motulės Dimli pusę — kad pats nepriklausydamas 
tam senoviniam, ryškiaspalviam pasauliui vis dėlto palaiko 
su juo gerus diplomatinius santykius. Sena moteriška sva- 
jonė surasti „tikrai suprantantį“ vyrą patyrė skaudų smūgį. 
Net pati to nepastebėdama Džeinė buvo tvirtai įsitikinusi, 
kad Vadovas - pats tyriausias iš visų vyrų, tačiau nebuvo pa- 
galvojusi, kad šis tyrumas visiškai nenaikina vyriškumo, bet 
galbūt dar labiau jį pabrėžia ir paryškina. Gyvendama šiuo- 
se namuose ji pradėjo pamažu šį tą nutuokti apie antgamtinį 
pasaulį, o ypač nuo tada, kai aną naktį lomoje pajuto mirties 
baimę. Tačiau ji įsivaizduodavo šitą pasaulį kaip „dvasinį“ 
negatyviąja prasme, kaip kažkokią bespalvę tuštumą, ku- 
rioje pradingsta prasmės, lytiškumas ir skirtumai. Dabar lyg 
žaibas žybtelėjo įtarimas, kad kylant aukštyn kontrastai ir 


skirtumai ryškėja, kondensuojasi, tampa vis spalvingesni. 

O kas, jei įsiveržimas, kurio ji taip skrupulingai saugojosi 
santuokiniame gyvenime, yra ne patriarchalinis barbariz- 
mas ir ne gyvuliškų instinktų reliktas, bet pati pirmoji, pati 
lengviausioji pakopa kelyje į kažkokį kitą, dar labiau su- 
krečiantį kontaktą su tikrove, kuris aukštesnėse pakopose 
atsikartoja dar stipriau? 

— Taip, — kalbėjo Vadovas. — Nuo šito pasislėpti neįma- 
noma. Jeigu būtum nekalta, vyro nepažinusi mergelė, jis tai 
leistų. Tokios sielos gali išvengti vyriškumo intervencijos, 
kad pakilusios aukščiau sutiktų jį dar stipresne forma ir dar 
labiau jam atsiduotų. Tačiau tavo problemą senieji poetai 
vadino Daungier. Mes pavadintume tai puikybe. Tave žei- 
džia pats vyriškumas — triukšmingas, destruktyvus, savinin- 
kiškas vyriškumas, auksinis liūtas, barzdotas bulius, — kuris 
laužo visas užtvaras ir drasko į skutus skrupulingai saugomą 
tavo mažą karalystę, kaip tie nykštukai sudraskė rūpestingai 
paklotą lovą. Vyro tu dar galėtum išvengti, nes jis yra mate- 
rialus. Tačiau paties vyriškumo negali išvengti nė vienas iš 
mūsų. Tas, kuris stovi visa ko viršūnėje, yra toks vyriškas, 
kad, palyginti su Juo, mes visi esame moterys. Patarčiau 
kuo greičiau susitarti su savo ieškovu. 

— Manote, turėčiau tapti krikščionė? 

— Ko gero. 

— Bet... bet aš vis dar nesuprantu, kuo... kuo čia dėtas 
Markas, — išlemeno Džeinė. 

Tai buvo ne visai tiesa. Jai ką tik atsiskleidė keistai au- 
dringas pasaulis. Jis buvo ryškus, judrus, įkvepiantis. Se- 
nojo Testamento akių ir ratų įvaizdžiai pirmąkart pasirodė 
nevisiškai beprasmiai. Ir kartu kilo jausmas, kad ją kažkas 
apgavo. Juk tai ji turėtų visa tai kalbėti krikščionims. Tai 
jos gyvas, ryškus pasaulis turėjo būti jų pilko formalizmo 
priešingybė; jos gyvas judrumas prieš jų sustingusius vitra- 
žus. Tokia priešprieša jai buvo įprasta. Dabar lyg nušvies- 

ta staigaus purpurinio šviesos pliūpsnio ji prisiminė, kokie 
išties gali būti vitražai. Ji nežinojo, kur Marko vieta šiame 
naujame pasaulyje. Likti senojoje jis tikrai nebegalės. Staiga 
pradingo kažkas, apie ką ji dažnai svajodavo kaip apie Mar- 
ko priešingybę. Kažkas civilizuotas, modernus, moksliškas 
ar (kiek vėliau) „dvasingas“, nenorintis jos užvaldyti, ver- 
tinantis ją dėl to keisto savybių rinkinio, kurį ji buvo pra- 
tusi vadinti savimi, kažkas neturintis gniaužiančių rankų ir 
nieko iš jos nereikalaujantis. Jei nieko tokio tikrovėje nėra? 
Norėdama laimėti laiko ji paklausė: 

— Kas buvo toji moteris? 

— Nesu tikras, — atsakė Vadovas. —- Tačiau kai ką nutuo- 
kiu. Ar žinojai, kad visos planetos yra atstovaujamos kie- 
kvienoje iš jų? 

— Ne, sere. Nežinojau. 

— Tačiau taip ir yra. Dangaus Gelmėse nėra Ojarsos, kuris 
neturėtų savo atvaizdo mūsų Žemėje. Ir nėra tokio pasau- 
lio, kuriame negalėtum sutikti nenupuolusio mūsų Juodojo 
Valdovo antrininko, lyg kokio asmenybės šešėlio. Štai kodėl 
yra itališkasis Saturnas kaip ir dangiškasis, taip pat Kretos ir 
romėnų Jupiteris. Šiuos žemiškuosius dangaus Viešpatysčių 
antrininkus senovėje sutikę žmonės vėliau kalbėdavo, kad 
matė dievus. Apie juos kai kada turėdavo žinių tokie žmo- 
nės kaip Merlinas. Tačiau iš anos Mėnulio pusės dar nebuvo 
nužengęs nė vienas. Taigi lygiai kaip dangiškoji Perelandra 
egzistuoja žemiškasis Veneros šešėlis. 

— Jūs manote?.. 

— Taip. Seniai žinojau, kad ši vieta yra stipriai jos veikia- 
ma. Net vario yra dirvožemyje. Ir... šiuo metu žemiškoji 
Venera turėtų pasireikšti ypač aktyviai. Nes būtent šiąnakt 
nužengs jos dangiškasis archetipas. 

— Buvau pamiršusi, — atsakė Džeinė. 

— Kai tai įvyks, jau niekuomet nebegalėsi pamiršti. Geriau- 


sia bus jums visiems likti kartu, galbūt virtuvėje, neikite į vir- 

šų. Šiąnakt aš pristatysiu Merliną savo Šeimininkams, visiems 
penkiems: Viritrilbijai, Perelandrai, Malakandrai, Glundai ir 
Lurgai. Jis bus atvertas. Ir jam bus suteiktos galios. 

— Ką jis tada darys, sere? 

Vadovas nusijuokė. 

— Pirmasis žingsnis paprastas. Priešai iš Belberio ieško 
žmonių, išmanančių senovinius vakarietiškus dialektus, pa- 
geidautina, keltų. Va ir nusiųsime jiems vertėją! Taip, Kris- 
taus garbei, nusiųsime. „Tai neapykantos dvasia, kurią jie 
išsikvietė savo pražūčiai.“ Jie ieško jo per laikraščius! O pas- 
kui... ką gi, tuomet jau lengva. Kovoti su tarnaujančiais de- 
monams lengviau todėl, kad jų Šeimininkai nekenčia savo 
tarnų taip pat, kaip ir mūsų. Tą pat akimirką, kai išvesime iš 
rikiuotės jų pėstininkus ir padarysime juos nebenaudingus 
Pragarui, darbą baigs jų pačių Šeimininkai. Jie sunaikins 
savo įrankius. 

Staiga pasigirdo beldimas į duris ir įėjo Greisė 
Aironvud. 

— Aivė grįžo, sere, — pasakė ji. — Turbūt geriau jums tuo- 
jau pat su ja pakalbėti. Ne, ji grįžo viena. Net nepasimatė su 
vyru. Taip, bausmės laikas baigėsi, tačiau jo nepaleido. Iš- 
siuntė į Belberį gydyti. Pagal kažkokias naujas instrukcijas. 
Matyt, nebegalioja teismo nuosprendžiai... Bet jos pasako- 
jimas toks nenuoseklus. Ji labai nusiminusi. 

— 
+ 0+ 
Džeinė išėjo į sodą pagalvoti. Ji suprato, ką pasakė Vadovas, 
tačiau tebemanė, kad tai absurdiška. Marko meilės prilygi- 
nimas Dievo meilei (nes, rodos, Dievas tikrai yra) sukrėtė jos 
dar gležnutį dvasingumą kaip kažin kas nepadoraus ar be- 
prasmiško. Jos nuomone, „religija“ turėtų būti prieglobstis, 
kur gali pagaliau pranykti ją persekiojanti moteriška baimė 
būti laikomai daiktu, troškimo ar valdymo objektu, o tai, ką 

ji vadino savo tikruoju „aš“, galėtų kilti aukštyn ir skleistis 
laisvesniame ir tyresniame pasaulyje. Nes iki pat šios aki- 
mirkos ji manė, kad „religija“ yra tarsi smilkalo dūmas, ky- 
lantis aukštyn iš itin pamaldžios sielos į jautrų Dangų. Bet 
staiga atėjo aiški mintis, kad nei Vadovas, nei Dimliai, nei 
Kamilė niekuomet nekalbėdavo apie religiją. Jie kalbėdavo 
apie Dievą. Jų mintyse nebuvo jokio aukštyn kylančio rūko, 
jau greičiau stiprios, įgudusios rankos, nusileidžiančios kur- 
ti, taisyti ar net naikinti. O jei iš tiesų tesi daiktas, Kažkieno 
sumanytas ir išrastas, ir tas Kažkas vertina tave dėl visai kitų 
dalykų nei tie, kuriuos esi įpratęs laikyti savo tikruoju „aš“? 
O jei visi tie žmonės, pradedant viengungiais dėdėmis ir 
baigiant Marku bei Motule Dimli, kurie siutindavo ją laiky- 
dami švelnia ir miela, nors ji norėdavo būti laikoma įdomia 
ir reikšminga, galų gale teisūs ir visuomet laikė ją tuo, kas 
ji iš tiesų buvo? O jei Maleldilas šiuo klausimu sutinka su 
jais ir nesutinka su ja? Akimirką jos mintyse iškilo juokingo 
ir kartu baisaus pasaulio vaizdas — tokio pasaulio, kuriame 
pats Dievas niekuomet jos nesupras ir nežiūrės į ją rimtai. 
Tuomet sukant takeliu pro agrastų krūmus viskas pasikeitė. 

Tai, kas jos čia laukė, buvo taip rimta, kad siekė pačias 
sielvarto gelmes. Čia nebuvo nei garsų, nei pavidalų. Mo- 
linga žemė po agrastų krūmais, samanomis apaugęs takelis 
ir plytomis išdėliotas jo kraštas iš pažiūros buvo nepasikeitę. 
Tačiau iš tiesų buvo pasikeitę. Ji peržengė ribą. Pateko į pa- 
saulį, o gal į Asmenį, gal Asmens akivaizdon. Čia jos laukė 
Kažkas, neaprėpiamas, kantrus ir tvirtas, ir nebuvo jokios 
uždangos, jokios apsaugos. Tokioje artumoje ji suprato, kad 
Vadovo žodžiai buvo klaidinantys. Šio gniuždančio reikala- 
vimo negalima net analogiškai palyginti su jokiu kitu reika- 
lavimu. Tai buvo visų teisingų reikalavimų šaltinis ir apėmė 
juos visus. Jo šviesoje galėjai suprasti juos visus, tačiau iš jų 


nieko negalėjai sužinoti apie jį. Niekur ir nieko nebuvo pa- 

našaus į tai. Ir dabar jau nebuvo nieko daugiau. Bet vis dėl- 
to viskas be galo priminė tai; ir vien todėl galėjo egzistuoti. 
Šioje platumoje, gelmėje ir aukštybėje visa, ką ji iki šiol 
vadindavo „aš“, suglaudė sparnus ir prasmego, ištirpo kaip 
mažutis paukštelis visatos platybėse. Dabar „aš“ vadinosi 
būtybė, apie kurios buvimą ji iki šiol nė nenumanė, būty- 
bė, kuri net neegzistavo, tiktai buvo pašaukta egzistuoti. Tai 
buvo asmenybė (visiškai kitokia, nei ji anksčiau manė) ir vis 
dėlto daiktas, sukurtas daiktas, sukurtas džiuginti Kitą ir per 
jį visus kitus kūrinius, daiktas, kuriamas šią pat akimirką, 
jam pačiam neprašant ir jam pačiam visiškai netikėtos for- 
mos. Šis kūrimo procesas teikė tokį džiaugsmą ar sielvartą, 
o gal ir abu kartu, ir ji negalėjo suprasti, kuris kyla iš ku- 
riančių rankų, o kuris iš formuojamo molio luito. 

Žodžiai yra labai ilgi. Visas šis suvokimas ir kartu su- 
vokimas, kad tai jau praėjo, buvo beveik vientisa patirtis. 
Nespėjus nė mirktelėti visa tai dingo. Didžiausias jos gy- 
venimo įvykis tilpo tokioje mažutėje laiko dalelėje, kurią 
vargu ar galima iš viso pavadinti laiku. Kaip staiga prasivėrė 
vartai, taip staiga ir užsivėrė. O jiems užsivėrus iš visų jos 
sąmonės kertelių pasigirdo balsai tų, kurie per amžius ne- 
patiria džiaugsmo. 

„Saugokis. Nesivelk į tai. Vertink blaiviai. Nepasiduok“, — 
šnypštė jie. Paskui subtiliau iš kitos kertės: „Turėjai religinę 
patirtį. Tai labai įdomu. Ne kiekvienam skirta. Kokie arti- 
mi tau nuo šiol bus septynioliktojo šimtmečio poetai!“ Ir 
iš trečiosios, dar saldžiau: „Tęsk. Pabandyk patirti tai vėl. 
Vadovui tai patiktų.“ 


Tačiau jos siela jau buvo užgrobta ir šios kontratakos ne- 


pavyko. 


(5) 


NUŽENGIA DIEVAI 


Tuščia ir tylu buvo visame Sent Anos dvare, išskyrus du 
kambarius. Virtuvėje kiek glaudžiau nei paprastai susispietę 
aplink židinį sėdėjo Dimlis, Makfėjus, Denistonas ir mo- 
terys. Atskirti nuo jų begaliniais tuščiais koridoriais, kam- 
bariais ir laiptais, Žydrojoje menėje buvo Pendragonas ir 
Merlinas. 

Jei kas nors tą naktį būtų išdrįsęs kopti laiptais į Žydro- 
sios menės prieangį, kelią jam būtų pastojusi ne baimė, bet 
beveik fizinis pasipriešinimas. Jeigu jam vis dėlto būtų pa- 
vykę jį įveikti, visai arti durų jis būtų išgirdęs virpant keis- 
tus artikuliuotus garsus, kurie nebuvo balsai; jei prieangyje 
būtų buvę pakankamai tamsu, tikriausiai jis būtų pastebėjęs 
keistą pro durų apačią sklindančią šviesą, nepanašią nei į 
židinio, nei į mėnulio šviesą. Vargu ar jam būtų pavykę pa- 
siekti pačias duris. Jau ir šioje vietoje jis būtų pajutęs, kaip 
namas svyra į šoną tarsi laivas audringoje jūroje. Su siaubu 
būtų suvokęs šią žemę ne kaip tvirtą pagrindą po kojomis, 
bet kaip pašėlusiu greičiu besisukantį ir skriejantį pirmyn 
rutulį, ir skriejantį ne tuštuma, bet kažkokia daug sudėtin- 
gesne ir tirštai apgyventa erdve. Ir kol pertempti pojūčiai 
nebūtų jo išdavę, jis būtų tiesiog jautęs, kad menės lankyto- 
jai yra joje ne todėl, kad nejuda, bet būtent todėl, kad skrie- 


ja ir sukasi kartu su tuo nedideliu grumsteliu, kurį žmonės 

vadina gimtąja planeta, kad galėtų išsilaikyti viename jos 
paviršiaus taške. 

Druidas ir Rensomas pradėjo laukti šių lankytojų iškart 
po saulėlydžio. Rensomas gulėjo ant sofos. Merlinas spaus- 
damas sunertas rankas ir kiek palinkęs į priekį sėdėjo greta. 
Kartkartėmis jo papilkėjusiu skruostu nusirisdavo prakaito 
lašas. Jis ketino klūpoti, tačiau Rensomas jam uždraudė. 

— Žiūrėk, kad to nedarytum! — perspėjo jis. - Argi pa- 
miršai, kad jie tėra tarnaujančios dvasios? 

Langinės nebuvo uždarytos ir menę iš pradžių buvo už- 
liejusi rausva saulėlydžio, o vėliau blausi žvaigždžių šviesa. 

Kol Žydrojoje menėje tvyrojo laukimo atmosfera, kom- 
panija virtuvėje išsivirė arbatos. Jau baigiant ją gerti įvyko 
pasikeitimas. Iki tol jie visi nejučia kalbėjosi beveik paš- 
nibždomis, kaip vaikai kalba tame kambaryje, kur vyresnie- 
ji užsiėmę svarbiais nesuprantamais reikalais — laidotuvė- 
mis ar testamento skaitymu. Dabar staiga visi kartu prabilo 
garsiai, džiaugsmingai, nutraukdami vienas kitą. Į virtuvę 
pakliuvęs pašalinis žmogus būtų pamanęs, kad visi jie šiek 
tiek įkaušę: jis būtų pamatęs linksmai žibančias akis, vie- 
ną prie kitos palinkusias galvas, pagyvėjusius judesius. Vė- 
liau nė vienas iš jų nebegalėjo prisiminti, apie ką kalbėjosi. 
Dimlis tvirtino, kad jie tiesiog kūrė kalambūrus. Makfėjus 
kategoriškai neigė, kad jis kada nors per visą gyvenimą, net 
tą naktį, būtų kūręs kalambūrus, tačiau visi sutarė, kad tuo- 
met visi buvo nepaprastai sąmojingi. Jie žaidė ne vien žo- 
džiais, bet ir teorijomis, mintimis, kūrė paradoksus, pokš- 
tus, anekdotus, kiekvieną palydėdavo juoku, tačiau kartu 
kiekviename įžvelgdavo didžią prasmę. Žodžiai, rodėsi, 
spindėdami trykšta fontanu virš jų galvų. Net Aivė pamiršo 
savo sielvartą. Motulė Dimli paskui visuomet prisimindavo, 
kaip jos vyras ir Denistonas stovėjo abipus židinio ir pamir- 
šę viską aplinkui kovėsi linksmoje protų dvikovoje, vienas 
aplenkdamas kitą, vienas iškildamas vis aukščiau kito, tarsi 

maži lenktyniaujantys paukšteliai. Jeigu tik būtų įmanoma 
prisiminti, apie ką juodu kalbėjo! Per visą gyvenimą ji dar 
nebuvo girdėjusi taip kalbant — tokios iškalbos, tokio me- 
lodingumo (daina nebūtų skambėjusi puikiau), tokių stul- 
binamai daugiaprasmių struktūrų, tokių subtilių aliuzijų ir 
metaforų. 

Bet visi nurimo akimirksniu. Ramybė įsiviešpatavo lyg 
nutilus vėjui. Jie sėdėjo žvelgdami vienas į kitą, pavargę ir 
šiek tiek susidrovėję. 

Žydrąją menę šis pasikeitimas paveikė kiek kitaip. At- 
ėjo akimirka, kai abiem vyrams teko suimti save į rankas. 
Rensomas sugniaužė sofos kraštą, Merlinas suspaudė ran- 
komis kelius ir sukando dantis. Tarp jų šmėstelėjo pluoštas 
spalvotos šviesos, kokios joks žmogus negalėtų įvardyti ar 
nupasakoti, ir nesimatė nieko daugiau, bet tai, ką jie matė, 
tebuvo mažoji jų patirties dalis. Juos staiga apėmė jaudulys, 
tarsi būtų užvirę visi jausmai ir mintys, kartu sukrėsdami 
ir kūnus. Sukrėtimas buvo toks staigus ir stiprus, kad abu 
apėmė baimė, jog jų sveikas protas subyrės į tūkstančius da- 
lelių. Regėjosi, taip ir vyksta. Tačiau jau nebebuvo svarbu, 
nes visi tie fragmentai — aštrios troškimų skeveldros, gyvo 
džiugesio trupinėliai, ryškių įžvalgų nuotrupos — tarsi bliz- 
gantys lašai ritinėjosi šen ir ten vienas po kito jungdamiesi į 
visumą. Gerai, kad abiem vyrams nebuvo svetimas poezijos 
menas. Tas, kuriam šis menas būtų svetimas, kuris nebūtų 
įvaldęs alegorijos, dvejopos ir trejopos prasmės žodžių žais- 
mo, nebūtų pakėlęs to minčių dvejinimosi, lūžinėjimo ir 
šuolių. Rensomui, kuris jau daugelį metų tyrinėjo žodžių 
karalystę, tai buvo dangiškas malonumas. Jis pasijuto atsi- 
dūręs pačioje kalbos širdyje, iki baltumo įkaitusioje prasmių 
lydymo aukštakrosnėje. Visa tikrovė sudužo, pažiro žiežir- 
bomis, išsiliejo kriokliais, apvirto aukštyn kojomis, sugniu- 
žo, mirė ir atgimė kaip prasmė. Nes nužengė pats Prasmių 


Viešpats, pasiuntinys, šauklys, Argo nugalėtojas — arčiausiai 


377 


Saulės skriejantis angelas. Viritrilbija, kurį žmonės vadina 
Merkurijumi ir Totu. 

Virtuvėje, nutilus gyvoms kalboms, visus apėmė snau- 
dulys. Beveik užmigusi Džeinė krūptelėjo knygai išslydus 
iš rankų ir apsidairė. Kaip čia šilta... kaip malonu ir jauku. 
Ji visuomet mėgo židinio liepsną, tačiau šiąnakt jos kvapas 
rodėsi dar saldesnis. Saldesnis negu įmanoma, lyg kamba- 
rį būtų pripildęs degančio kedro ar smilkalų aromatas. Ir 
jis vis tirštėjo. Mintyse skrajojo patys kvapiausi vardai jam 
pavadinti — nardas ir kasija, ir visi Arabijos aromatai, net 
kažkas dar kvapiau, svaigiau — galbūt uždrausta? — tačiau ji 
visa esybe jautė, kad ne. Jautėsi per daug apsnūdusi, kad 
svarstytų. Dimliai, palinkę vienas prie kito, kalbėjosi taip 
tyliai, kad niekas daugiau negirdėjo jų pokalbio. Jų veidai 
rodėsi pasikeitę. Nebeatrodė seni, tik subrendę, tarsi su- 
nokę javų laukai rudenį, auksiniai, apgaubti išsipildžiusių 
troškimų giedros. Kitoje pusėje Arturas kažką šnibždėjo 
Kamilei į ausį. Jie taip pat... Tačiau apgaubta ir perpildy- 
ta šios šilumos, šio saldumo Džeinė beveik negalėjo į juos 
žiūrėti, ne iš pavydo (tam jausmui jos širdyje šią akimirką 
nebuvo vietos), tiesiog todėl, kad ją beveik apakino nuo jų 
sklindanti šviesa, tarsi dievas ir deivė spinduliuotų jų kū- 
nuose, pro rūbus, šviestų keistu visa užpildančios dvasios 
rausvu skaidrumu. Ir (ji beveik matė) aplink juos šoko ne 
stori juokingi nykštukai, kuriuos išvydo šįryt, bet sparnuo- 
tos, liepsnojančios dvasios, jų grakštūs, ramūs pavidalai pri- 
minė plevenančias žvakių liepsneles. 

Žydrojoje menėje Rensomas su Merlinu taip pat paju- 
to pakilusią temperatūrą. Juodu nematė nei kada, nei kaip 
atsidarė langai; tačiau vėsiau netapo, nes ši šiluma sklido 
iš išorės. Vasaros vėjas pūstelėjo per plikas medžių šakas, 
gaivindamas dar neseniai speigo sukaustytą žemę. Tačiau 


tokio vėjo Anglijoje niekuomet nebūna ir vasarą, tas vė- 

jas buvo kupinas tarsi sunkiai prikrautas laivas, toks pilnas, 
kad, rodėsi, nebegalės pajudėti, kupinas tiršto nakties gėlių, 
žemėn krintančių vaisių ir keistų girių aromato, nuostabios 
vidurnakčio vaisių vėsos, jis plazdeno užuolaidas, kilstelėjo 
ant stalo gulintį laišką, sutaršė ilgus Merlino plaukus. Kam- 
barys suposi. Jie plaukė. Abiejų kūnais perbėgo šiurpuliu- 
kai, tarsi nuo galvos iki kojų juos būtų apipylę putojantys 
vandens purslai. Rensomo skruostais ritosi ašaros. Jis tik 
vienas visoje Žemėje žinojo, iš kokių jūrų, iš kokių salų at- 
skriejo šis vėjas. Net Merlinui nuo jo prisilietimo suskaudo 
neišgydomą žaizdą, kurią kiekvienas iš mūsų nuo gimimo 
nešiojamės krūtinėje. Jo lūpos ėmė šnibždėti senovinę keltų 
raudą. Tačiau šis ilgesys ir glamonės tebuvo besiartinančios 
deivės pranašai. Kai visa jos šviesa susikaupė, įsitvirtino šia- 
me besisukančios Žemės taške, iš paties švelnumo centro 
padvelkė kažkas daug tvirtesnis, aštresnis ir dar pavojingiau 
svaigus. Abu mirtingieji sudrebėjo — Merlinas dėl to, kad 
nežinojo, kas artinasi, o Rensomas kaip tik todėl, kad žino- 
jo. Ir štai priartėjo. Tai buvo ugninga, ryški, negailestinga 
lyg skriejantis žaibas, pasirengusi žudyti ir mirti šviesa, tai 
buvo Meilė, ne tokia, kaip ją vaizduojasi mirtingieji, net ne 
tokia, kokią jie regėjo įsikūnijusiame Žodyje, bet neper- 
keista anapusinė vertybė, nusileidusi žemyn tiesiai iš Tre- 
čiojo Dangaus. Ji juos nuplikė, apakino, pribloškė. Nudegi- 
no lyg ugnis. Jie jautė, kad neištvertų, jei tai truktų dar aki- 
mirką. Ir jautė, kad neištvertų, jei liautųsi. Tai Perelandra, 
nuostabiausioji iš planetų, ta, kurią žmonės vadina Venera, 
nusileido ir liko menėje. 

Virtuvėje Makfėjus staiga atsistojo nuversdamas kėdę. 

— Žmonės! - šūktelėjo jis. - Mums turi būti gėda sėdė- 
ti čia ir spoksoti į židinį. Jei Vadovas ir neketina prisidėti 
prie žaidimo, kertu lažybų, jis turės mums duoti rimtesnio 


darbo. 

Kamilės akys suspindo. 

— Nagi! — paragino ji. - Nagi! 

— Ką jūs kalbate, Makfėjau? — paklausė Dimlis. 

— Jis kalba apie kovą, — atsakė Kamilė. 

— Deja, persvara turbūt jų pusėje, — įsiterpė Denistonas. 

— Galbūt! — atkirto Makfėjus. - Galbūt ir taip. Tačiau 
būtų nuostabu bent jau žūti garbingai. Prisipažinsiu jums, 
kartais man visai nerūpi, kuo baigsis kova. Tačiau negalė- 
čiau nurimti savo kape, žinodamas, kad jie nugalėjo, o mes 
net nemėginome laimėti. Trokštu, kad galėčiau pasakyti, 
kaip vienas senas seržantas pasakė po antpuolio prie Monši 
per pirmąjį karą. Mūsų vyrukai laikėsi iki pat sumauto galo. 
„Sere, — pasakė jis, — argi ne smagu buvo klausytis, kaip 
treškėjo knežinamos jų galvos.“ 

— Tai bjauru, — pasipurtė Motulė Dimli. 

— Sutinku, — atsakė Kamilė. — Bet... ak, kad galėtų sugrįž- 
ti anie, dar senesni, laikai. Jei tik galėčiau sėsti ant žirgo. 

— Nesuprantu, — tarė Dimlis. — Nesu toks kaip tu, Makfė- 
jau. Nesu drąsus. Bet kai kalbėjai, jaučiau, kad dabar nebe- 
bijočiau nei mirties, nei skausmo. Tiktai ne šiąnakt. 

— Aš irgi, — tarė Džeinė. 

— Dabar, kai esame visi kartu, — tarė Motulė Dimli. — 
Galbūt... ne, ne, nenoriu pasakyti nieko didvyriško... bet... 
tai būtų nuostabi mirtis. 

Staiga visų balsai ir veidai persimainė. Jie vėl pradėjo 
juoktis, tačiau juokas skambėjo visai kitaip. Visi staiga tapo 
labai artimi. Kiekvienas žiūrėdamas į visus kitus galvojo: 
„Koks aš laimingas, kad esu čia su jais. Su jais galėčiau mir- 


ti.“ Tiktai Makfėjus niūniavo panosėje: 


Karalius Vilhelmas pasakė, 


tu ašarų neliek, praradęs vieną vadą.* 


* Iš nežinomo autoriaus dainos. Tokius žodžius esą pasakęs Vilhelmas III Ora- 
nietis po pergalės mūšyje (vert.). 

Viršuje iš pradžių buvo beveik taip pat. Merlino atmintyje 
iškilo apšerkšnijusi žolė ant Bragdono kalvos, virš sunkių 
britų-romėnų katapultų plevėsuojanti Mergelės vėliava ir 
geltonbarzdžiai barbarai. Jis išgirdo spengiant lankų tem- 
ples ir strėles dunksint į medinius skydus, išgirdo šauks- 
mus, kauksmą ir lūžtančių iečių traškėjimą. Jis prisiminė 
vakarą, kalvos viršūnėje liepsnojančius laužus, deginantį 
žaizdų skausmą, žvaigždes, atsispindinčias krauju dvokian- 
čiose balose, ir maitvanagius, besibūriuojančius pilkšvame 
danguje. Rensomas galbūt prisiminė savo ilgą kovą Pere- 
landros požemiuose. Tačiau tai netrukus praėjo. Artinosi 
kažkas džiugus, gaivus ir šaltas lyg vėjas nuo jūros. Nebe- 
liko baimės, atrodė, pats kraujas dainuoja žygio dainą. Jie 
pajuto radę savo vietą darniame visatos ritme, greta metų 
laikų, atomų raštų ir liepsnojančių serafimų. Po paklusnu- 
mo našta jų valia sustingo tiesi ir grakšti lyg kariatidė. Jie 
stovėjo atsikratę visų baimių, svyravimų ir protestų, stovė- 
jo džiaugsmingi, nušvitę, grakštūs ir budrūs. Jie paliko vi- 
sus rūpesčius, nerimas liko beprasmis žodis. Gyventi reiškė 
dalyvauti šioje iškilmingoje procesijoje. Rensomas pažino 
šios aiškios ir griežtos dvasios, kuri dabar sužibo menėje, 
spindintį prisilietimą kaip žmogus, kuris palietęs atpažįsta 
geležį; tai buvo Malakandra, šaltojo pasaulio valdovas, tas, 
kurį žmonės vadina Marsu, Mavortu ir Tiuru, nepabūgusiu 
kišti rankos į vilko nasrus. Rensomas pasveikino savo sve- 
čius senąja soliarine kalba. Tačiau perspėjo Merliną, kad 
dabar jis privalo sukaupti visą narsą. Šie trys į Žydrąją menę 
atvykę dievai dar ne taip stipriai skiriasi nuo žmonių kaip 
tuodu, kurių dar laukiama. Viritrilbija, Venera ir Malakan- 
dra priklauso toms dviem iš Septynių giminių, kurios šiek 
tiek primena biologines lytis, todėl žmogui jie bent šiek 
tiek artimesni. Tačiau ne tokie buvo tie, kurie dar rengėsi 


nužengti. Jų giminės joks žmogus nepajėgtų suvokti. Tai 

stipresnės galios, senoviniai eldilai, didžiųjų pasaulių valdo- 
vai, kurie niekada nebuvo patyrę saldaus nuolankumo tar- 
nauti biologinei gyvybei. 

— Dėl Dievo, pakurstyk ugnį, Denistonai. Baigiu sustir- 
ti, — tarė Makfėjus. 

— Lauke tikriausiai šąla, — tarė Dimlis. 

Jie visi apie tai galvojo: apie suledėjusią žolę, tamsą, girių 
tankmes, požemius. Apie mirštančią Saulę, apie Žemę, pa- 
griebtą ir išsviestą į beorę erdvę - į juodą dangaus bedugnę, 
nužertą žvaigždžių šviesa. Ir apie mirtinu šalčiu alsuojančią 
visatą, apie juodą, visišką ir galutinę tuštumą, iš kurios ne- 
grįžtama. Kitas gyvenimas? „Galbūt“, - galvojo Makfėjus. 
„Tikiu tuo“, — galvojo Denistonas. Bet senasis gyvenimas 
baigėsi, visi jo laikai, visos jo dienos ir valandos praėjo. Ar 
galėtų juos sugrąžinti net Visagalis? Kur bėga metai ir kam? 
Žmogus to niekada nesupras. Baugi nuostaba vis stiprėjo. 
Galbūt nieko čia ir nereikėjo suprasti. 

Žydrojoje menėje stovėjo Saturnas, Dangaus Gelmėse 
vadinamas Lurga. Jo dvasia šalčiu taip užgulė visą namą, 
o galbūt ir visą Žemę, kad atrodė, jog suslėgs ją į blyną. 
Nustelbti šio sunkaus senovinio šalčio, kiti dievai galbūt pa- 
sijuto jauni ir trumpaamžiai: Tai buvo begaliniai tūkstant- 
mečiai, kylantys vis aukštyn ir aukštyn, o pasiekę seniau- 
sią Žmogaus minčiai prieinamą senovę — dar aukščiau, tarsi 
kalnas, kurio viršūnės nepasieks jokio žmogaus žvilgsnis, 
kylantis ne amžinybėn, kur galima atsikvėpti, bet į kitus ir 
dar kitus laikus, į tylias sustingusias erdves ir nesuvokiamų 
skaičių muziką. Jis buvo ir tvirtas lyg kalnas, jo ilgaamžiš- 
kumas nepriminė laikų tėkmės, kurioje gali paskęsti svajin- 
ga vaizduotė, greičiau buvo panašus į gyvą save suvokiančią 
uolą, į kurią lyg bangos dūžta trapesnės prigimtys nepa- 
likdamos joje jokio pėdsako. Rensomas ir Merlinas ken- 
tė nepakeliamą šaltį; tai, kas sudarė Lurgos stiprybę, juos 


zeidė lyg sielvartas. Tačiau po akimirkos net Lurga buvo 

nustelbtas. Nužengė dar didingesnė dvasia — jos artuma pa- 
keitė ir beveik pavertė savimi ir gyvą Merkurijaus judrumą, 
ir Marso skaidrumą, ir subtilias Veneros vibracijas, ir net 
stingdantį Saturno svorį. 

Virtuvėje pajuto jo atėjimą. Nė vienas vėliau nebepri- 
siminė, kaip tai atsitiko, tačiau buvo užkaistas arbatinukas 
ir paruoštas karštas punšas. Arturas, vienintelis muzikan- 
tas tarp jų, buvo priverstas išsitraukti smuiką. Kėdės buvo 
išstumdytos pasieniais ir grindys liko laisvos. Jie šoko. To 
šokio vėliau taip pat nė vienas neprisiminė. Tik miglo- 
tai numanė, kad nebuvo nieko panašaus į šiuolaikinį kojų 
perstatinėjimą, jie sukosi siautulingu ratu, trepsėjo, plojo 
rankomis. Kol šokis tęsėsi, niekam nešovė į galvą juoktis iš 
savęs ar draugų. Galėjo pasirodyti, kad tai koks kaimiškas 
šokis, ne itin derantis plytelėmis klotoje virtuvėje, tačiau 
dvasia, kurioje jie šoko, tokia nebuvo. Virtuvė jiems tapo 
lyg milžiniška menė, pilna karalių ir karalienių, siautulinga 
šokio energija išreiškė didvyrišką galią ir narsą, o lėtesni 
judesiai — visų iškilmingų ceremonijų rimtį. 

Viršuje jo pasirodymas pavertė Žydrąją menę spalvingų 
šviesų siautuliu. Kitų angelų akivaizdoje žmogus gali su- 
kniubti, šio — net mirti, tačiau jeigu gyvens toliau, jis juok- 
sis. Užtektų vieno gurkšnio nuo jo sklindančio oro, ir pasi- 
justumėte aukštesnis. Net jei būtumėte luošas, jūsų eisena 
taptų didinga, net jei būtumėte elgeta, dėvėtumėte savo 
skarmalus lyg karaliaus mantiją. Nuo jo žiro jėga, didybė 
ir iškilmingumas lyg žiežirbos nuo kalvio priekalo. Varpų 
skambėjimas, trimitų gausmas, plevėsuojančios vėliavos — 
tik blausūs simboliai, kuriais žmonės mėgina išreikšti šią 
jėgą. Ji priminė milžinišką saulės nužertą smaragdinę ban- 
23, pasipuošusią baltų putų karūna, kuri artėja griaudėdama 
ir nenumaldomai kvatodama. Ji priminė pirmuosius mu- 


zikos akordus tokioje iškilmingoje, tokio didžio karaliaus 

garbei surengtoje puotoje, kad ją išgirdus į baimę panašus 
virpulys perbėga jaunuolių širdimis. Nes tai buvo Ojar- 
sa Glunda, Karalių Karalius, per kurį beveik visas kūrimo 
džiaugsmas sklinda Arbolo laukuose, kurį senovėje žmonės 
praminė Jupiteriu ir kurį neretai garbindavo vietoj jo paties 
Kūrėjo — taip menkai jie tesuprato, kokia gausybė sukurtų 
būtybių pakopų dar kyla virš jo. 

Jam nužengus įtampa Žydrojoje menėje kiek atslūgo. Du 
mirtingieji, pakylėti tos Gloria, kurią nuolatos gieda šios 
penkios nuostabios būtybės, kuriam laikui pamiršo tikrą- 
jį jų nužengimo tikslą. Paskui tai prasidėjo. Merlinui buvo 
suteiktos galios. 

Kitą dieną jis atrodė pasikeitęs. Ir ne vien todėl, kad jam 
buvo nukirpti plaukai ir nuskusta barzda; greičiau todėl, 
kad jau nebepriklausė sau. Niekas neabejojo, kad nebetoli 
jo atsiskyrimas nuo kūno. Tą pačią dieną, tik kiek vėliau, 


Maktfėjus jį nuvežė ir išleido netoli Belberio. 

Tą dieną Markas, užsnūdęs valkatos miegamajame, prabu- 
do trinktelėjus durims ir pasigirdus balsams. Pirmas įėjo 
Frostas ir paliko duris atviras. Paskui pasirodė ir kiti du. 
Vienas iš jų buvo direktoriaus pavaduotojas, kitas —- Markui 
niekuomet dar nematytas žmogus. 

Jis buvo apsivilkęs nudrengta sutana, o rankoje laikė pla- 
čiakraštę skrybėlę, kokias nešioja daugelis kunigų žemyne. 
Buvo labai aukštas ir stambus, sutana, ko gera, darė jį dar 
aukštesnį. Buvo švariai nusiskutęs, didelis veidas išvagotas 
gilių raukšlių, įeidamas pro duris turėjo pasilenkti. Markas 
nusprendė, kad tai nuoširdus prasčiokas, kokios nors nežy- 
mios religijos atstovas ir kokios nors dar nežymesnės kal- 
bos žinovas. Jis netiko būti tarp tų dviejų sukčių — perdėtai 


meilaus Viterio po jo dešine alkūne, ir tiesaus, lyg mietą 

prarijusio Frosto po kairiąja; pastarasis su mokslininko ra- 
mumu ir, kaip Markas dabar pastebėjo, su šalta antipatija 
laukė naujojo eksperimento rezultatų: 

Viteris kartais kreipdavosi į nepažįstamąjį nesuprantama 
kalba. Vis dėlto Markas atpažino, kad jis šneka lotyniškai. 
„Matyt, kunigas, — pagalvojo. — Tik įdomu, iš kokio užkam- 
pio? Viteris kalba daugeliu Europos kalbų. Nejaugi tas se- 
nis graikas? Betgi neatrodo. Labiau primena rusą.“ Tačiau 
jo dėmesį netrukus patraukė kažkas nesuprantamo. Valka- 
ta, kuris užsimerkė vos išgirdęs trakštelint durų rankeną, 
staigiai žvilgtelėjo į nepažįstamąjį ir užsimerkė dar stipriau. 
Paskui jis elgėsi įprastai: pradėjo perdėtai imituoti knarkimą 
atsukęs lankytojams nugarą. Nepažįstamasis žengė keletą 
žingsnių į priekį ir žemu balsu ištarė keletą skiemenų. Ke- 
letą akimirkų valkata gulėjo kaip gulėjęs, tik kūnu perbė- 
go keistas drebulys; paskui lėtai atsisuko, kaip sukasi laivas 
vairininkui pasukus vairą, ir įsmeigė akis į nepažįstamąjį. 
Jo burna ir akys buvo plačiai atvertos. Veido raumenys ir 
pečiai keistai trūkčiojo, lyg bandytų nusišypsoti ar pareikšti 
protestą, galbūt įsiteikti. Tačiau tai, kas įvyko, užgniaužė 
Markui kvapą. Nepažįstamasis prabilo vėl; ir tuomet ne- 
apsakomai perkreiptu veidu, kosėdamas, žiaukčiodamas, 
krenkšdamas ir taškydamasis seilėmis keistu aukštu ir ne- 
natūraliu balsu prakalbo valkata — pasigirdo skiemenys, žo- 
džiai, visas sakinys kalba, kuri nebuvo nei lotynų, nei anglų. 
Nepažįstamasis visą tą laiką įdėmiai žiūrėjo valkatai į akis. 

Tada prakalbo vėl. Dabar valkata atsiliepė daug sklan- 
džiau, tarsi būtų pripratęs prie nepažįstamos kalbos, nors 
balsas taip ir liko keistai nenatūralus. Baigdamas kalbėti at- 
sisėdo ir mostelėjo ranka Frosto ir Viterio pusėn. Nepažįsta- 
masis, matyt, jo kažko paklausė. Valkata prabilo trečiąkart. 

Jam kalbant nepažįstamasis krūptelėjęs atšoko, keletą 


kartų persižegnojo ir atrodė labai išsigandęs. Atsisukęs pas- 

kubomis kažką ėmė aiškinti lotyniškai. Jam dar nebaigus 
kalbėti anų dviejų veidams kažkas atsitiko. Jie atrodė lyg 
grobį užuodę skalikai. Tada garsiai riktelėjęs nepažįstamasis 
metėsi durų link. Tačiau mokslininkai jį aplenkė. Kurį laiką 
visi trys ginčijosi tarpduryje, Frostas šiepdamas dantis lyg 
įsiutęs šuo, o ir bereikšmiame Viterio veide nors kartą atsi- 
rado nedviprasmiška išraiška. Jie grasino senajam kunigui. 
Markas nejučia žingtelėjo į priekį. Tačiau dar jam nespė- 
jus apsispręsti, ką turėtų daryti, nepažįstamasis purtydamas 
galvą ir grąžydamas rankas nuolankiai grįžo prie valkatos 
lovos. Šis, vykstant susistumdymui prie durų, lyg ir visiškai 
atsipalaidavo, tačiau vos priėjo nepažįstamasis, staiga krūp- 
telėjo ir įsmeigė akis į jį taip, tarsi iš šio persigandusio žmo- 
gaus lauktų įsakymų. 

Vėl pasigirdo žodžiai ta nežinoma kalba. Valkata vėl pa- 
rodė į Frostą su Viteriu. Nepažįstamasis vėl pasakė jiems 
kažką lotyniškai, matyt, išvertė. Viteris su Frostu susižvalgė 
lyg nesiryždami. Toliau viskas tapo panašu į kliedesį. Ne- 
paprastai atsargiai, girgždėdamas ir sunkiai šnopuodamas 
direktoriaus pavaduotojas atsiklaupė, o po akimirkos Fros- 
tas trūkčiojančiu veidu blinkterėjo greta. Atsiklaupęs jis per 
petį metė greitą žvilgsnį į Marką. Jo veidą perkreipė neapy- 
kanta, tokia gryna, koncentruota neapykanta, kad jau ne- 
bepriminė žmogiškos aistros — ji nebeskleidė karščio, tačiau 
nutvilkė lyg metalas Arktyje, kur metalai dega. „Klaup- 
kis!“ — sušnypštė jis ir tuoj pat nusisuko. Vėliau Markas nie- 
kaip negalėjo suprasti, ar jis tiesiog pamiršo paklusti, ar taip 
prasidėjo tikrasis jo maištas. 

Nenuleisdamas akių nuo sutanoto žmogaus valkata pra- 
bilo vėl. Anas išvertė ir pasitraukė į šoną. Viteris ir Frostas 
keliais prišliaužė prie lovos. Valkata ištiesė jiems savo pur- 
viną, gauruotą ranką nukramtytais nagais. Juodu paeiliui 


pabučiavo. Valkata vėl kažką įsakė. Juodu pakilo, ir Markas 


386 


suvokė, kad Viteris bando lotyniškai prieštarauti dėl šio įsa- 
kymo. Jis vis rodė į Frostą. Žodžiai venia tua* (nuolat perta- 
riami venia vestra* * ) buvo taip dažnai kartojami, kad Markas 
beveik pradėjo juos suprasti. Bet, matyt, išsisukti nepavyko: 
po akimirkos abu mokslininkai paliko kambarį. 

Jiems išėjus valkata susmuko lovoje. Jis raičiojosi pirmyn 
atgal murmėdamas: 

— Negaliu patikėti. Už jokius pinigus. Čia tai bent smū- 
gis. Smūgis kaip reikiant. 

Bet Markas beveik nesiklausė. Jis išgirdo, kaip nepažįs- 
tamasis kreipėsi į jį, ir atsisuko, nors ir nesuprato žodžių. 
Tiesą sakant, būtų norėjęs nusigręžti, bet negalėjo. Būtų 
galėjęs prisiekti, kad iki šiol jį nelabai baugindavo atgrasūs 
veidai. Tačiau žvelgiant į šį, gana malonų, ėmė siaubas. Dar 
nespėjęs šito suvokti pasijuto apsnūdęs. Po akimirkos krito 
į savo kėdę ir užmigo. 


+» 0 + 


— Na? — vos uždaręs duris paklausė Frostas. 

— Tai... ee... esu sukrėstas, — atsakė direktoriaus pavaduo- 
tojas. 

Tyliai kalbėdamiesi juodu išėjo į koridorių. 

— Tiesą sakant, atrodė — sakau, atrodė, — tarė Frostas, — 
kad žmogus lovoje buvo užhipnotizuotas ir situaciją valdė 
baskų kunigas. 

— Ak, mano brangus drauge, tai tikrai būtų nerimą ke- 
lianti hipotezė. 

— Atleiskite. Nė nemaniau kelti hipotezių. Tik pasakiau, 
kaip viskas atrodė. 

— Ir kaipgi, pagal jūsų hipotezę — atleiskite man, tačiau 
tai tik hipotezė, — kaipgi baskų kunigas galėjo sugalvoti, 
kad mūsų svečias yra Merlinas Ambrozijus? 


* Tau maloniai leidus (lot. ). 
** Jums maloniai leidus (Iot.). 

— Čia ir glūdi visa esmė. Jei žmogus lovoje ne Merlinas, 
tuomet kažkas iš išorės, priešingai visiems apskaičiavimams, 
būtent tas kunigas, žino visus mūsų planus. 

— Štai kodėl, mano mielas drauge, negalime šių dviejų... 
ee... asmenų paleisti iš akiračio ir turime elgtis su jais kuo 
atsargiausiai — bent jau kol sužinosime ką nors tikra. 

— Žinoma, galime juos abu sulaikyti. 

— Ak, vargu ar galime kalbėti apie sulaikymą. Padariniai 
būtų nenumatomi... Aš kol kas nedrįstu reikšti jokių abejo- 
nių dėl mūsų svečio tapatybės. Negali būti net kalbos apie 
sulaikymą. Priešingai, kuo širdingiausias priėmimas, kuo 
mandagiausias elgesys... 

— Ar turiu suprasti, kad visuomet laikėte Merliną institu- 
to diktatoriumi, o ne lygiateisiu kolega? 

— Jei jau prabilome apie tai, - atsakė Viteris, - mano 
supratimas apie instituto darbuotojų santykius visuomet 
buvo lankstus ir aš visuomet pasirengęs peržvelgti savo po- 
zicijas. Man būtų išties liūdna, jei jūs pasirinkote tokį ne- 
tinkamą momentą asmeninėms ambicijoms reikšti... Taigi 
jei pagaliau pasirodys, kad jis tikrai Merlinas... ar mane 
suprantate? 

— Kur mes dabar einame? 

— Į mano apartamentus. Jei prisimenate, mūsų paprašė 
tinkamų rūbų svečiui. 

— Mūsų neprašė. Mums įsakė. 

Direktoriaus pavaduotojas neatsakė. Kai abu atsidūrė 
miegamajame ir uždarė duris, Frostas tarė: 

— Man tai nepatinka. Jūs lyg ir nesuvokiate viso pavojaus. 
Turime nepamiršti, kad tas žmogus gali būti ne Merlinas. 
O jei jis ne Merlinas, tuomet kunigas žino, ko neturi žinoti. 
Negalime leisti po institutą laisvai vaikščioti apsišaukėliui 
arba šnipui. Reikia tuojau pat išsiaiškinti, iš kur tas kunigas 


viską žino. Beje, iš kur jis čia atsirado? 

— Šie marškiniai puikiai tiks, - atsakė Viteris patiesdamas 
juos ant lovos. — Štai ir kostiumas. Tas... ee... klerikalas pa- 
sakė, kad atėjo perskaitęs skelbimą. Be galo trokštu teisin- 
gai įvertinti jūsų išdėstytą nuomonę, brangusis Frostai. Kita 
vertus, atstumti tikrąjį Merliną... atmesti jėgą, kuri yra pa- 
grindinė mūsų plano dalis... Būtų gal net dar pavojingiau. 
Net jei jūs iš dalies teisus, gali pasirodyti, kad kunigas visai 
nėra priešas. Jis galėjo savarankiškai užmegzti ryšius su ma- 
krobais. Galbūt jis yra potencialus sąjungininkas. 

— Ar jis panašus į sąjungininką? Jo kunigystė liudija ką 
kita. 

— Dabar mums tereikia apykaklės ir kaklaryšio. Jeigu 
leisite man atkreipti dėmesį, niekuomet nepritariau įsiša- 
knijusiai jūsų neapykantai religijos atžvilgiu. Dabar ne- 
kalbu apie primityvios formos dogmatinę krikščionybę. 
Bet religiniuose sluoksniuose — lankstesniuose sluoksniuo- 
se — kartkartėmis susiformuoja nuostabios vertės dvasingu- 
mas. Tuomet išlaisvinama didžiulė energija. Tėvas Doilis, 
būdamas ne itin talentingas, yra vienas žymiausių mūsų 
kolegų; 0 ponas Straikas jau rodo tos visiškos ištikimybės 
(tikriausiai jūs mieliau pavartotumėte terminą „objektyvu- 
mas“) užuomazgas, kurios tokios retos. Tai jokiu būdu ne- 
susiaurina akiračio. 

— Kaip jūs siūlote veikti? 

— Turime tuoj pat pasitarti su Galva. Šį terminą, kaip su- 
prantate, vartoju tiktai kad būtų patogiau. 

— Argi tai įmanoma? Nejau pamiršote, kad šįvakar inau- 
guracijos banketas ir atvyksta pats Džulsas? Jis gali būti čia 
už valandos. Teks šokinėti aplink jį iki vidurnakčio. 

Akimirką Viteris spoksojo plačiai pravira burna. Jis tikrai 
buvo pamiršęs, kad šįvakar atvyksta tas kaliausė direktorius, 
tas mulkis, kuriuo naudojantis mulkinama publika. Vite- 


ris labiau nei kuris nors kitas žmogus jo vietoje sunerimo 

dėl tokio užmaršumo. Tai buvo tarsi pirmasis artėjančios 
žiemos ženklas, pirmasis gedimą reiškiantis girgždesys toje 
iki šiol be priekaištų veikusioje mentalinėje mašinoje, toje 
šešėlinėje asmenybėje, kurią jis taip rūpestingai kūrė, kad 
kol ji rūpinsis kasdieniais reikalais, pats galėtų klaidžioti po 
bekraštę vaiduoklių šalį. 

— Saugok Dieve! - tarstelėjo jis. 

— Todėl dabar pat turime nuspręsti, ką šį vakarą daryti su 
tais dviem. Negalime leisti jiems pasirodyti bankete. Bet 
tikra kvailystė būtų palikti juos jų pačių valiai. 

— Priminėte man, kad mes jau esame palikę juos vienus 
su tuo Studoku daugiau nei dešimt minučių. Turime tuojau 
pat grįžti su drabužiais. 

— Ir be jokio plano? — pasiteiravo Frostas, jau eidamas 
paskui Viterį iš miegamojo. 

— Jį mums padiktuos aplinkybės. 

Juos pasitiko lotyniškų maldavimų srautas. 

— Išleiskite mane, — prašė žmogus su sutana, - jūsų moti- 
nų vardu maldauju, nedarykite nieko blogo vargšui senam 
žmogui. Aš niekam nieko nesakysiu, — teatleidžia man Die- 
vas, — tačiau negaliu čia pasilikti. Tas žmogus, kuris sako, 
kad yra prisikėlęs iš mirusiųjų Merlinas, — jis yra velnio 
tarnas, pragaro stebukladarys. Pažvelkite! Štai ką jis padarė 
vargšui jaunuoliui, vos tik jūs išėjote. — Jis parodė į kėdėje 
susmukusį Marką. — Jam pakako tik žvilgtelėti į jį. Piktojo 
akis, piktojo akis. 

— Nutilk! - įsakė Frostas ta pačia kalba. - Ir paklausyk. 
Jeigu darysi, kas tau liepta, tau nieko nenutiks. O jei ne — 
būsi nužudytas. Jei dar kelsi triukšmą, gali prarasti savo sielą 
taip pat, kaip ir kūną, nes neatrodai panašus į didvyrį. 

Žmogus užsidengė rankomis veidą ir ėmė šniurkš- 
čioti. Staiga Frostas jį stumtelėjo — mechaniškai, tarsi 


nenorėdamas. 

— Nagi, — paragino jis, - imkis darbo. Pasakyk jam, kad 
atnešėme drabužius, kokius dabar dėvi žmonės. 

Kunigas stumtelėtas nesusvyravo. 

Baigėsi tuo, kad valkata buvo nupraustas ir aprengtas. Kai 
visa tai buvo atlikta, sutanotasis žmogus pasakė: 

— Jis reikalauja parodyti jam rūmus ir visas jų paslaptis. 

— Perduokite jam, — tarė Viteris, - kad mums tai būtų 
nepaprastas malonumas ir privilegija... 

Tačiau valkata jį nutraukė. 

— Jis sako, — išvertė milžinas, — kad pirmiausia turi pama- 
tyti Galvą, žvėris ir kankinti rengiamus kalinius. Jis eis tik 
su vienu iš jūsų. Su jumis, sere. — Ir parodė į Viterį. 

— Aš šito neleisiu, — angliškai pasakė Frostas. 

— Mielasis mano F'rostai, — atsakė Viteris, — vargu ar tai 
tinkamas momentas... be to, vienas iš mūsų turi pasitikti 
Džulsą. 

Valkata vėl prakalbo. 

— Atleiskite man, — pasakė sutanotasis, — turiu perduoti 
tai, ką jis sako. Tie žodžiai ne mano. Jis draudžia jums jo 
akivaizdoje kalbėtis kalba, kurios negali suprasti net mano 
padedamas. Ir dar sako, jog yra pratęs, kad jo būtų klauso- 
ma. O dabar klausia, ar jūs norite turėti jį kaip draugą, ar 
kaip priešą. 

Frostas žengė žingsnį link tariamojo Merlino taip, kad jo 
petys beveik palietė šiurkščią tikrojo sutaną. Viteris pama- 
nė, kad jis norėjo kažką pasakyti, tačiau pabūgo. Bet iš tiesų 
Frostas nebegalėjo prisiminti nė vieno žodžio. Tikriausiai 
todėl, kad nuolat malė liežuviu tai lotyniškai, tai angliškai. 
Jis neįstengė prabilti. Mintyse sukosi vien beprasmiški skie- 
menys. Jis seniai žinojo, kad bendravimas su būtybėmis, 
kurias jis vadino makrobais, gali sukelti nenumatomus pa- 
darinius žmogaus psichikai. Frostas nuolat jausdavo neaiškų 


visiškos destrukcijos pavojų. Bet ilgainiui išmoko nekreip- 

ti į jį dėmesio. O dabar tai tikriausiai ir bus prasidėję. Jis 
priminė sau, kad baimė tėra cheminis reiškinys. Jam reikia 
laikinai palikti kovos lauką, susitvardyti ir gerai pasirengus 
vakare padaryti atsakomąjį ėjimą. Juk tai dar negali būti pa- 
baiga. Galėtų būti nebent pati pabaigos pradžia. Ateityje jo 
dar laukia daugybė darbingų metų. Jis pergyvens Viterį. Jis 
nužudys tą kunigą. Net Merlinas, jei tik tas žmogus išties 
Merlinas, negali geriau už jį sutarti su makrobais. Frostas 
pasitraukė, ir valkata, lydimas tikrojo Merlino ir direkto- 
riaus pavaduotojo, išėjo iš kambario. 

Taip, jis buvo teisus, šis kalbos sutrikimas tiktai laikinas. 
Kai tik liko vienas, be jokio vargo galėjo pasakyti, purtyda- 
mas Marką už peties: 

— Kelkitės. Ką jūs sau manote įsitaisydamas čia miegoti? 


Eime į objektyvumo salę. 


+ 0 + 


Prieš išsirengiant į ekskursiją po institutą Merlinas pareika- 
lavo mantijos valkatai ir šis galiausiai buvo aprengtas kaip 
Edžestono universiteto filosofijos daktaras. Šitaip išpuoštas 
vargšas sutrikęs alavuotojas buvo tampomas laiptais aukštyn 
žemyn, po laboratorijas, patalpas, kur laikomi žvėrys, ir ka- 
lėjimo vienutes; jis ėjo beveik užsimerkęs ir taip atsargiai, 
lyg neštų ant galvos kiaušinį. Kartkartėmis valkatos veidas 
persikreipdavo, lyg jis norėtų kažką pasakyti, tačiau nepa- 
vykdavo išspausti nė žodžio, nebent tikrasis Merlinas jo ko 
nors paklausdavo ir įsmeigdavo žvilgsnį. Neverta abejoti, 
kad vargšui valkatai visa atrodė kiek kitaip, nei būtų atro- 
dę sveikam, išsilavinusiam šių dienų žmogui. Be abejo, tai 
buvo „keistas nuotykis“, pats keisčiausias iš kada nors jam 
nutikusių. Nepaprasta vien jau tai, kad jis švariai išpraustas 
ir iškvėpintas, o čia dar purpurinė mantija ir jo paties lūpos, 


be jo valios nuolat kalbančios nesuprantamus žodžius. Ta- 

čiau, be abejo, tai buvo ne pirmoji jam nutikusi nepaaiški- 
nama keistenybė. 

Tuo metu objektyvumo salėje tarp profesoriaus Frosto ir 
Marko iškilo nesusipratimas. Pastarasis vos tik įėjęs pamatė, 
kad stalas patrauktas prie sienos, o ant grindų guli beveik 
žmogaus ūgio atgrasiai realistiškas ispanų mokyklos darbo 
krucifiksas. 

— Mes turime apie pusvalandį laiko pratimams, — pasižiū- 
rėjęs į laikrodį tarė Frostas. Ir įsakė Markui trypti ir kitaip 
niekinti kryžių. 

Džeinė nustojo tikėjimo krikščionybe dar ankstyvoje 
vaikystėje, kai liovėsi tikėjusi Kalėdų Seneliu ir fėjomis, o 
Markas išvis niekuomet ja netikėjo. Bet dabar jam pirmą- 
kart atėjo į galvą mintis, kad joje vis dėlto gali šis tas būti. 
Atidžiai jį stebintis Frostas puikiai žinojo, kad tai neišven- 
giamas šio eksperimento rezultatas. Žinojo todėl, kad ma- 
krobų mokymas, kurį pats patyrė, nejučia piršo šią mintį. 
Tačiau jis neturėjo pasirinkimo. Nesvarbu, norėjo jis to ar 
ne, tai buvo iniciacijos proceso dalis. 

— Bet paklausykit... — prabilo Markas. 

— Ko norite? — burbtelėjo Frostas. —- Pasistenkite kalbėti 
glaustai. Mes turime mažai laiko. 

— Tai... — Jis nenoriai mostelėjo ranka link baisios baltos 
figūros ant kryžiaus. — Juk tai tik prietaras. 

— Ir ką? 

— Na, jeigu taip, kas čia objektyvaus trypti jam veidą? 
Argi spjaudyti į jį ne lygiai taip pat subjektyvu kaip ir gar- 
binti? Tai yra... po velnių... juk tai tik medžio gabalas, ir 
kokio velnio?.. 

— Taip, tai prietaras. Jeigu nebūtumėte išaugęs krikščio- 
niškoje visuomenėje, niekas jūsų neprašytų to daryti. Aiš- 
ku, tai prietaras, tačiau ypatingas prietaras, daugelį šimtme- 


čių slėgęs mūsų visuomenę. Eksperimentais galima įrodyti, 

kad jis slegia pasąmonę daugelio individų, kurių sąmonė 
išoriškai atrodo visiškai išlaisvinta. Todėl norint pasiekti 
objektyvumą būtinas tikslus priešingos krypties veiksmas. 
Šis klausimas nesprendžiamas a priori. Toliau pažengęs jūs 
iš praktikos suvoksite, kad tai buvo būtina. 

Markas ir pats stebėjosi netikėtai sukilusiais jausmais. 
Tiesa, kryžius ant grindų jam visiškai nekėlė maldingų 
jausmų. Jis aiškiai nepriklausė tai tikrumo ar sveikumo 
idėjai, kuri keletą pastarųjų dienų palaikė jo dvasią kovoje 
su pačiu aukščiausiu Belberio elitu. Siaubinga tikroviško 
krucifikso jėga, tiesą sakant, buvo nuo jos tolima kaip ir 
visa kita šiame kambaryje. Tačiau paklusti Frosto reikala- 
vimui nesinorėjo. Išniekinti kad ir medinį tokios agonijos 
atvaizdą būtų šlykštus ir nežmoniškas aktas. Bet tai buvo ne 
vienintelė priežastis. Atsiradus šiam krikščionybės simbo- 
liui, pasikeitė visa situacija. Viskas sumišo. Nustatydamas 
tą paprastutę Tiesaus ir Iškreipto priešpriešą jis, matyt, bus 
kažką pražiopsojęs. Kodėl čia tas kryžius? Kodėl dauguma 
nuodingųjų paveikslų religiniai? Markas jautė, kad mūšio 
lauke netikėtai atsirado daugiau veikėjų — ir galimų sąjun- 
gininkų, ir galimų priešų. „Jei tik žengsiu žingsnį, — gal- 
vojo jis, - bet kurioje pusėje gali tykoti bedugnė.“ Kilo 
mintis įsispirti lyg asilui visomis keturiomis kanopomis ir 
nejudėti iš vietos. 

— Malonėkite pasiskubinti, — pasakė Frostas. 

Marką beveik nugalėjo šis šaltas ramus balsas ir faktas, 
kad tiek kartų jau buvo jam paklusęs. Jau rengėsi daryti kaip 
liepiamas, greičiau baigti šį nemalonų reikalą, bet jį sulaikė 
figūros ant grindų bejėgiškumas. Jausmas buvo nesupran- 
tamas. Jį sulaikė ne tai, kad tos rankos bejėgiškai prikaltos, 
bet tai, kad jos tiktai medinės, todėl dar labiau bejėgės, kad 
tas daiktas, nors ir tikroviškas, yra negyvas ir tikrai nesmogs 


atgal. Kadaise panašiai jį paveikė lėlės veidas — tos negalin- 

čios apsiginti Mirtlės lėlės, kurią jis sulaužė vaikystėje. Šis 
prisiminimas iki šiol buvo skaudus. 

— Pone Studokai, ko jūs laukiate? — paklausė Frostas. 

Markas puikiai suprato, kad delsiant pavojus tik auga. Jei- 
gu jis nepaklus, praras paskutinę galimybę gyvas ištrūkti iš 
Belberio. Pradėjo trūkti oro. Jautėsi bejėgis tarsi tas medinis 
Kristus. Kai atėjo ši mintis, visai kitaip pažvelgė į gulintį ant 
grindų Nukryžiuotąjį - ne kaip į medžio gabalą ir ne kaip 
į seną prietarą, bet tarsi į istorijos trupinėlį. Krikščionybė, 
aišku, nesąmonė, tačiau tas Žmogus, be abejo, gyveno ir 
buvo šiuo būdu nužudytas tų dienų Belberio. Ir staiga su- 
prato, kodėl šis įvaizdis, pats tiesiogiai nepriklausydamas tai 
tikrumo ir sveikumo idėjai, vis dėlto yra iškreiptojo Belbe- 
rio priešingybė. Tai įrodymas, kas nutinka, kai Tiesus susi- 
duria su Iškreiptu, paveikslas to, ką Iškreiptasis padaro Tie- 
siajam — ką padarys jam, jei jis liks tiesus. Tai buvo kryžius 
pačia tikriausia to žodžio prasme. 

— Tai jūs rengiatės atlikti užduotį ar ne? — paklausė 
Frostas. 

Jis žiūrėjo į laikrodį. Žinojo, kad tie kiti užsiėmę apžval- 
ga, o Džulsas jau tikriausiai pasiekė Belberį. Žinojo, kad 
jam gali sutrukdyti bet kurią akimirką. Būtent šį laiką pra- 
tyboms jis pasirinko iš dalies paklusdamas neaiškiai paska- 
tai (kurios pastaruoju metu vis dažnėjo), tačiau iš dalies ir 
dėl to, kad taip netikėtai susikomplikavus situacijai norėjo 
vienu sykiu užsitikrinti Marką. Nes tik jis ir Viteris, na, gal- 
būt šiuo metu jau ir Straikas buvo vieninteliai tikrieji NKEI 
įšventintieji. Jie lengvai galėjo suklysti dėl to Merlinu pasi- 
vadinusio žmogaus ir dar paslaptingesnio jo vertėjo. Todėl 
dabar jam, kuris niekada neklysta, atsirado galimybė juos 
visus pašalinti iš kelio ir tapti jiems tuo, kas jie buvo visam 
likusiam institutui ir kas institutas buvo visai Anglijai. Jis 


žinojo, Viteris tyko kad ir menkiausios jo paties klaidos. 

Dabar pats svarbiausias dalykas buvo priversti Marką kuo 
greičiau peržengti tą ribą, už kurios bendravimas su makro- 
bais ir su įšventinusiu mokytoju tampa psichine ir net fizine 
būtinybe. 

— Ar negirdėjote, ką jums sakiau? — nekantraudamas vėl 
paklausė jis. 

Markas neatsakė. Jis galvojo, įtemptai galvojo, nes žinojo, 
kad jeigu liausis, visą apsisprendimą jam iš rankų išplėš pa- 
prasta mirties baimė. Krikščionybė tėra pasaka. Būtų kvai- 
lystė mirti už religiją, kuria jis net netiki. Ir tas Žmogus ant 
šito kryžiaus bylojo, kad tai tik pasaka, ir mirė skųsdamasis, 
kad Dievas, kurį garbino, jį apleido — kad visata yra apgavi- 
kė. Bet tada iškilo klausimas, apie kurį Markas dar niekad 
nebuvo pagalvojęs. Ar tai ir buvo posūkis prieš Žmogų? Jei 
visata yra apgavikė, kokia prasmė kovoti jos pusėje? O jei 
tai, kas yra tikra, tiesiog bejėgiška, visur ir visada pasmerk- 
ta pajuokai, kankinimams ir galų gale mirčiai, kas tuomet? 
Kodėl nepasileidus pasroviui? Markas taip išsigando, kad 
visos jo baimės tarsi ir dingo. Jos buvo tarsi apsauga... visą 
gyvenimą saugojo jį nuo beprotiškų sprendimų, tokių kaip 
tas, kurį jis padarė dabar pasisukdamas į Frostą ir tardamas: 

— Tai tikras absurdas, ir tebūsiu aš prakeiktas, jei padary- 
siu ką nors panašaus. 

Jis supratimo neturėjo, kuo tai gali baigtis. Nežinojo, ar 
Frostas paskambins varpeliu, ar išsitrauks revolverį, ar vėl 
pradės reikalauti. Tačiau Frostas tiesiog įsispoksojo į Mar- 
ką, o šis, savaime suprantama, įsispoksojo į jį. Tada pamatė, 
kad Frostas kažko įdėmiai klausosi, ir pats pradėjo klausy- 
tis. Po akimirkos atsidarė durys. Rodėsi, visa salė prisipildė 
žmonių: kažkas raudona mantija (Markas ne iškart atpažino 


valkatą), tas milžinas juoda sutana ir Viteris. 

Tuo metu didžiojoje Belberio svetainėje susirinko ne itin 
smagi draugija. Prieš gerą pusvalandį atvyko NKEI direkto- 
rius Horacijus Džulsas. Jį nedelsdami nuvedė į direktoriaus 
pavaduotojo kabinetą, tačiau šis pasirodė tuščias. Tuomet jį 
nuvedė į jo paties apartamentus ir tikėjosi, kad jis ten ilgokai 
užtruks. Jis užtruko labai trumpai. Nepraėjus nė penkioms 
minutėms, vėl užgriuvo jiems ant galvų, ir vis dar buvo 
per anksti eiti persirengti. Dabar Džulsas stovėjo atsukęs 
į židinį nugarą ir gėrė cheresą, o visi atsakingieji instituto 
darbuotojai būriavosi aplink. Pokalbis nesimezgė. 

Kalbėtis su ponu Džulsu visuomet būdavo nelengva, nes 
jis laikė save tikruoju instituto direktoriumi ir net daugu- 
mos jo idėjų šaltiniu. Tačiau jo mokslinės žinios buvo įgy- 
tos Londone prieš gerus penkiasdešimt metų, o filosofinį 
pamatą sudarė Hekelis*, Džozefas Makeibas* * ir Ridas* **,to- 
dėl beviltiška buvo jam aiškinti apie daugumą dalykų, kurie 
išties buvo daromi institute. Tekdavo išgalvoti atsakymus 
į beprasmius klausimus ir reikšti entuziazmą išgirdus per- 
senusias ir nebrandžias idėjas. Štai kodėl Viterio dingimas 
buvo tokia katastrofa — jis vienintelis gebėjo palaikyti Džul- 
sui tinkamą pokalbio stilių. 

Džulsas buvo kilęs iš Londono. Jis buvo mažas žmogelis 
tokiomis kreivomis kojomis, kad priminė antį. Jo riestano- 
siame veide prigimtinį geraširdiškumą gerokai darkė ištai- 
gingo gyvenimo ir tuščio puikavimosi pėdsakai. Jis išgarsė- 
jo romanais, o vėliau, tapęs savaitinio žurnalo „Mes norime 
žinoti“ redaktoriumi, įgijo šalyje tokią galią, kad jo vardo 
būtinai prireikė NKEL. 


* Ernstas Hekelis (Ernst Haeckel, 1834-1919) - vokiečių zoologas, evoliucio- 
nistas (vert.). 
** Džozefas Makeibas (Joseph McCabe, 1867-1955) — anglų rašytojas, iš pradžių 
buvęs kunigu, vėliau tapęs laisvamaniu (vert.). 


*** Vinvudas Ridas (Winwood Reade, 1838-1875) - anglų istorikas, Afrikos 
tyrinėtojas, filosofas (vert.). 

— Aš taip ir pasakiau arkivyskupui, — reziumavo Džul- 
sas, — jūs galite to ir nežinoti, Jūsų Ekscelencija, pasakiau 
aš, tačiau naujausi tyrimai rodo, kad Jeruzalės šventykla 
buvo maždaug Anglijos kaimo bažnyčios dydžio. 

— Dieve! — panosėje sumurmėjo nuošaliai stovintis Fe- 
verstonas. 

— Gal dar truputėlį chereso, direktoriau? — paklausė mis 
Hardkastl. 

— Tikriausiai nepakenktų, — atsakė Džulsas. — Tikrai ne- 
blogas cheresas, nors galėčiau nurodyti jums vietelę, kur ga- 
lėtumėte rasti geresnio. Gerbiamoji mis Hardkastl, kaip jums 
sekasi vykdyti mūsų baudžiamosios sistemos reformą? 

— Nemenkas progresas, — atsakė ta. - Kiek pakoregavus 
Pelotofo metodą... 

— Aš visada sakau, — nutraukė ją Džulsas, - kodėl mums 
nepažvelgti į nusikaltimą kaip į bet kurią kitą ligą. Baus- 
mė, mano nuomone, neduoda jokios naudos. O jūs siekia- 
te padėti žmogui atsitiesti, suteikti jam galimybę pradėti iš 
naujo, padėti jam vėl pajusti gyvenimo skonį. Laikantis to- 
kio požiūrio gana paprasta. Drįstu tikėtis, kad jūs tikriausiai 
paskaitėte tai, apie ką kalbėjau Nortamptone. 

— Sutinku su jumis, — atsakė mis Hardkastl. 

— Teisingai, — kalbėjo toliau Džulsas. - Vis dėlto yra ir 
nesutinkančių. Senis Hingestas... Beje, gana paini istorija. 
Juk jūs taip ir nesugavote žudiko? Man tikrai gaila to varg- 
šo, bet mano požiūris nevisiškai sutinka su jo. Kai paskutinį 
kartą jį mačiau, mes trise ar keturiese kalbėjomės apie ne- 
pilnamečių nusikalstamumą. Ir kaip manote, ką jis pasakė? 
Jis pasakė: „Jeigu užuot juos teisę, tiesiog iškarštų kailį, vis- 
kas būtų kuo puikiausiai.“ Neblogai, ką? Tačiau kaip sako 
Viteris... Beje, o kurgi Viteris? 

— Gali pasirodyti bet kurią akimirką, — atsakė mis Hard- 


kastl. — Supratimo neturiu, kodėl jo dar nėra. 

— Tikriausiai sugedo jo automobilis, — tarė Filostratas. — 
Jis labai apgailestaus, kad negalėjo jūsų pasveikinti. 

— Jam tikrai neverta tuo rūpintis, - atsakė Džulsas. — Nie- 
kuomet nebuvau formalistas, tik maniau, kad atvykęs ra- 
siu jį čia. Filostratai, jūs labai gerai atrodote. Nepaprastai 
susidomėjęs seku jūsų darbus. Laikau jus pavyzdžiu visai 
žmonijai. 

— Taip, taip, — atsakė Filostratas, — viskas tiesiog nuosta- 
bu. Mes kaip tik pradėjome... 

— Esu pasirengęs visomis jėgomis padėti tvarkyti netech- 
ninius reikalus, — nutraukė jį Džulsas. — Aš už tai kovoju jau 
daugelį metų. Tai pagrindinis mūsų seksualinio gyvenimo 
klausimas. Nuolatos kartoju, kad nuplėšus tą paslaptingu- 
mo skraistę nebeliks jokių problemų. Visa žala kyla tik iš 
to Viktorijos laikų paslaptingumo. Šitaip daromas kultas. 
Norėčiau, kad kiekvienas šios šalies vaikas... 

— Dieve! — sumurmėjo po nosimi Feverstonas. 

— Atleiskite, — tarė Filostratas, kuris, būdamas užsienie- 
tis, dar nebuvo praradęs vilties atvesti Džulsą į protą. —- Ta- 
čiau esmę sudaro ne tai... 

— Žinau, ką jūs norite pasakyti, - nutraukė pašnekovą 
Džulsas storu trumpu pirštu bakstelėdamas jam į ranko- 
vę. - Drįstu pasakyti, kad neskaitote mano kuklaus žurnalo. 
Tačiau patikėkite, jei atsiverstumėte pirmąjį praėjusio mė- 
nesio numerį, pastebėtumėte kuklų vedamąjį, į kurį toks 
žmogus kaip jūs gali ir neatkreipti dėmesio, nes jame nėra 
specialiųjų terminų. Tačiau teprašau perskaityti jį ir pasa- 
kyti man, argi ten nepaaiškinta visa esmė. Ir net žmogui iš 
gatvės įkandamu stiliumi. 

Tuo metu laikrodis išmušė ketvirtį. Apsidairęs Džulsas 
tarė: 

— Norėčiau paklausti, kurią valandą prasidės banketas? — 
Jis mėgo banketus, ypač tuos, kuriuose jam reikėdavo sakyti 


kalbas. Ir nemėgo, kai jį versdavo laukti. 

— Be ketvirčio aštuntą, — atsakė mis Hardkastl. 

— Pasakysiu jums, kad gerbiamasis Viteris tikrai jau pri- 
valėtų būti čia. Nesu smulkmeniškas, tačiau, tarp mūsų kal- 
bant, mane tai stebina. Juk tikrai ne visai įprasta situacija, 
sutinkate? 

— Tikiuosi, jam nieko blogo nenutiko, — tarė mis Hard- 
kastl. 

— Vargu ar jam derėjo kur nors važiuoti tokią dieną kaip 
ši, — pasakė Džulsas. 

— Ecco, - įsiterpė Filostratas. — Kažkas ateina. 

Tai išties buvo Viteris, ir dar su tokia palyda, kokios Džul- 
sas visiškai nesitikėjo išvysti. Viterio veide dėl suprantamų 
priežasčių atsispindėjo dar didesnė sumaištis nei paprastai. 
Jis buvo tampomas po visą institutą tarsi liokajus. Kai tuodu 
pareikalavo nuvesti pas Galvą, jam net neleido atsukti oro 
ir seilių čiaupų. Ir „Merlinas“ (jeigu tik jis ir bus Merlinas) 
visiškai neatkreipė į tai dėmesio. O visų blogiausia, kad jis 
palengva suvokė, jog tas nepakenčiamas inkubas su savo 
vertėju visiškai rimtai ketina dalyvauti bankete. Niekas ge- 
riau už Viterį nežinojo, kaip idiotiškai jis atrodys pristaty- 
damas Džulsui anglų kalbos nemokantį nudriskusį kunigą 
ir tą žmogėną, kuris atrodo kaip filosofijos daktaro rūbais 
aprengta lunatikė šimpanzė. Jokiu būdu negalėjo pasakyti 
jam tiesos — net jeigu ir būtų ją žinojęs. Nes Džulsas tebu- 
vo prasčiokas, kuriam žodis „viduramžiai“ tereiškė tamsą ir 
miglą, o žodis „magija“ asocijuodavosi su „Auksine šakele“. 
Kai atėję į objektyvumo salę jie kažkodėl užsimanė kartu 
vestis Frostą ir dar tą Studoką, Viteris jau beveik nereagavo. 
Kai jie artinosi prie Džulso, o visų akys buvo įsmeigtos į 
juos, padėties tikrai nepataisė tariamasis Merlinas — tučtuo- 
jau susmuko į krėslą ir kažką narnėdamas užsimerkė. 

— Mano brangusis direktoriau, — gaudydamas kvapą 


pradėjo Viteris, —- tai viena laimingiausių mano gyveni- 

mo akimirkų. Tikiuosi, dėl jūsų patogumo buvo padaryta 
viskas, kas tik įmanoma. Man be galo nemalonu, kad bu- 
vau iškviestas kaip tik tą akimirką, kai nekantriai laukiau 
jūsų atvykimo. Nepaprastai reikšmingas sutapimas... Kaip 
tik dabar pas mus atvyko kitas nepaprastai žymus asmuo. 
Užsienietis... 

— O, - truputį pakeldamas balsą pertraukė jį Džulsas. — 
Kas jis toks? 

— Leiskite man pristaty... - žengdamas į šoną pradėjo Vi- 
teris. 

— Ar šitas? — išpūtė akis Džulsas. Valkata sėdėjo užsimer- 
kęs, visas suglebęs, rankos nukarusios abipus krėslo, galva 
nusvirusi, veide silpnapročio šypsena. — Ar jis girtas? O gal 
serga? Beje, kas jis toks? 

— Jis yra, kaip aš jau esu atkreipęs jūsų dėmesį, užsienietis. 

— Bet juk nemanote, kad dėl to jis turi teisę miegoti, kai 
yra pristatomas man? 

— Ššš! — Viteris pamažėle nuvairavo Džulsą toliau nuo 
susirinkusiųjų. — Susiklosčiusios aplinkybės... Nepaprastai 
sunku būtų tuojau pat viską paaiškinti... Man pačiam tai di- 
delis netikėtumas, ir jeigu jūsų čia nebūtų, būčiau skubėjęs 
kuo greičiau pasitarti su jumis. Mūsų garbingasis svečias ką 
tik atvyko iš gana toli ir, tiesą sakant, yra šiek tiek ekscen- 
triškas, ir... 

— Bet kas jis toks? 

— Jo pavardė... ee... Ambrozijus. Be abejo, esate girdėjęs 
apie daktarą Ambrozijų. 

— Niekada negirdėjau, - atkirto Džulsas. Galbūt kitu 
metu jis nebūtų taip nemandagiai atsakęs, tačiau jo kantry- 
bės taurė jau buvo perpildyta. 

— Kol kas apie jį tėra girdėję labai mažai žmonių, - atsakė 
Viteris, — tačiau netrukus išgirs visi. Ir kaip tik todėl, nors 


mažiausiai... 

— O šitas kas toks? — paklausė Džulsas rodydamas į tikrąjį 
Merliną. — Atrodo labai savimi patenkintas. 

— A, tai tik daktaro Ambrozijaus vertėjas. 

— Vertėjas? Argi jis nekalba angliškai? 

— Nelaimei, nekalba. Jis, jei galima taip pasakyti, gyvena 
savo paties pasaulyje. 

— Ar negalėjote rasti tinkamesnio asmens už šį kunigą? 
Man tas draugužis nepatinka. Tikiuosi, nereikia pridur- 
ti, kad mums čia tokie dalykai nepriimtini. Ei! O kas jūs 
toks? 

Šis klausimas buvo skirtas Straikui, kuris vykstant šiam 
pokalbiui prasispraudė į priekį. 

— Pone Džulsai, — kreipėsi jis įsmeigdamas į direktorių 
pranašišką žvilgsnį, — esu pasiuntinys, ateinantis pas jus su 
misija. Aš... 

— Užsičiaupkit, — sušnypštė jam Frostas. 

— Ee... pone Straikai, tikrai jau... — pridėjo ir Viteris. Juo- 
du pečiais nustūmė jį šonan. 

— O dabar paklausykite manęs, pone Viteri, — rūsčia mina 
prabilo Džulsas. - Pasakysiu jums tiesiai, toli gražu nesu 
patenkintas. Čia matau dar vieną dvasininką. Neprisimenu, 
kad šis asmuo būtų man pristatytas, ir pro mane šis triukas 
nebūtų praslydęs, aišku? Mudviejų laukia labai rimtas po- 
kalbis. Man rodos, jūs man už nugaros priimate žmones ir 
jau pavertėte institutą seminarija. Aš to nepakęsiu. Kaip visi 
garbingi Anglijos piliečiai. 

— Suprantu, suprantu. Puikiausiai suprantu jūsų jausmus. 
Galite būti tikras, kad sulauksite visiško mano pritarimo. 
Pats nekantrauju jums viską paaiškinti. O tuo tarpu, kaip 
matau, daktaras Ambrozijus yra šiek tiek pavargęs ir lyg gir- 
dėjau skambutį persirengti... Ak, be galo jūsų atsiprašau. 


Tai daktaras Ambrozijus. 

Valkata, į kurį tikrasis burtininkas ką tik įsmeigė žvilgs- 
nį, pakilo iš krėslo ir artinosi. Džulsas raukydamasis ištiesė 
ranką. Žiūrėdamas kažkur pro jo petį ir nežinia kam šyp- 
sodamasis, valkata sugriebė ranką ir tarsi užsimiršęs kratė 
geras dešimt ar penkiolika minučių. Ir spaudė kaip reikiant. 
Džulsui nepatiko daktaras Ambrozijus. O dar labiau nepati- 


ko masyvi virš jų abiejų iškilusi vertėjo figūra. 


BANKETAS BELBERYJE 


Su nepaprastu malonumu Markas dar kartą persirengė va- 
karienei, kuri, iš visko sprendžiant, taip pat turėjo būti ne- 
paprasta. Jį pasodino tarp Filostrato ir kažkokio blankaus 
naujoko. Tačiau palyginti su dviem įšventintaisiais net Fi- 
lostratas atrodė malonus ir žmogiškas, o naujokui jis pajuto 
tikrai nuoširdžią simpatiją. Apstulbo pastebėjęs, kad valkata 
sėdi ant pakylos tarp Džulso ir Viterio, bet pasistengė kuo 
rečiau žiūrėti ton pusėn, nes anas sugavęs jo žvilgsnį neiš- 
mintingai mirksėdavo arba keldavo taurę. Keistasis kunigas 
kantriai stovėjo už jo kėdės. Daugiau lyg ir nieko svarbaus 
nevyko, visi išgėrė į karaliaus sveikatą ir Džulsas pakilo sa- 
kyti kalbos. 

Pirmąsias keletą minučių žvalgantis po salę buvo galima 
pamatyti tik tai, ką paprastai matome tokiomis progomis. 
Taikūs pagyvenusių bons viveurs, patenkintų vynu ir maistu, 
veidai, kurių ramybės negalėtų sudrumsti net pati ilgiausia 
kalba. Ir kantrūs veidai gerbtinų ir labai rimtų dalyvių, ku- 
rie jau seniai išmoko galvodami apie savus reikalus klausytis 
kalbos tik tiek, kad laiku pareikštų dėmesio ženklus - juoką 
ar pritarimą reiškiantį murmesį. Buvo ir nervingų išraiškų, 
daugiausia jaunų žmonių veiduose, šiems nepakako por- 
tveino ir norėjosi užsirūkyti. Buvo ir nepaprastai dėmesin- 
gų, ryškių, pudruotų veidų — moterų, kurios suvokia savo 


pareigą visuomenei. Tačiau ilgiau pasižvalgę po šią salę 

netrukus būtumėte pastebėję permainas. Būtumėte išvy- 
dę, kaip veidas po veido pakyla ir atsigręžia į kalbėtoją. Iš 
pradžių būtumėte pastebėję smalsumą, tuomet įtemptą dė- 
mesį ir pagaliau nepasitikėjimą. Galų gale būtumėte apsi- 
žiūrėję, kad salėje įsivyravo visiška tyla, nei kostelėjimo, nei 
girgžtelėjimo, visų akys susmigusios į Džulsą, visos burnos 
pravertos. 

Ne visi tuo pat metu pastebėjo šią permainą. Frostas at- 
kreipė dėmesį, kai išgirdo Džulsą baigiant sakinį žodžiais 
„tai beveik toks pat anachronizmas kaip pasitikėti kalvarija 
šiuolaikiniame kare“. „Kavalerija“, — mintyse pataisė jį Fros- 
tas. Kodėl tas kvailys negalvoja, ką sako? Ši klaida nepapras- 
tai jį suerzino. Galbūt... ei! Čia dabar! Džulsas kalbėjo, kad 
žmonijos atkvailis priklauso nuo gamtos kėdžių išmaldavi- 
mo. „Jis girtas“, - nusprendė Frostas. Tada pasigirdo aiški 
kaip krištolas frazė: „Nepakenkintųjų skunkai privalo būti 
išsižiemovinę.“ 

Viteris tai pastebėjo gerokai vėliau. Jis niekada ir nelau- 
kė, kad tokiomis progomis sakomos kalbos turėtų kokią 
prasmę, ir todėl gana ilgai gerai žinomos frazės ir intona- 
cijos plaukė pro šalį nekliudydamos jo sąmonės. Tiesą sa- 
kant, jis galvojo, kad Džulsas strapinėja ant paties bedu- 
gnės krašto, ir jei padarys bent menkiausią klaidą, tai jau 
nei jis, nei klausantieji nebegalės apsimesti, kad sakoma kas 
reikšminga. Tačiau kol ši riba nebuvo peržengta, Viteris net 
savotiškai gėrėjosi šia kalba; tai buvo jo mėgstamiausias sti- 
lius. Paskui pagalvojo: „Ei! To jau per daug. Netgi jis turėtų 
suprasti, kad negali kalbėti apie praeities iššūkio priėmimą 
mesdamas į pirštinę ateitį.“ Tuomet atsargiai apsidairė. Vis- 
kas buvo gerai. Tačiau netrukus bus nebegerai, jei Džulsas 
nesusipras užsičiaupti. Paskutiniame sakinyje tikrai buvo 
keletas žodžių, kurių net jis nesuprato. Po velnių, ką galėtų 
reikšti „aholibatas“? Viteris vėl apsidairė. Jie klausėsi per- 

nelyg dėmesingai — visuomet blogas ženklas. Tada pasigir- 
do sakinys: ,,„Povingas nuotekinis karbokvadas pašveičiamas 
surogatais.“ 

Markas pradžioje išvis nesiklausė kalbos. Ir be jos turėjo 
apie ką galvoti. Šio dabitos pasirodymas sunkiausią jo paties 
istorijos akimirką tebuvo netikėta pauzė. Markas buvo per 
daug įsitempęs ir šią akimirką mėgavosi, be abejo, trumpu 
atokvėpiu, todėl Džulsas jam nerūpėjo. Kartą ar du kvailo- 
kos frazės privertė jį nusišypsoti. Tikrąją padėtį pradėjo su- 
vokti tik pastebėjęs artimiausių stalo kaimynų elgesį. Jie visi 
sėdėjo tiesiog sustingę. Ir visi, išskyrus jį, jau atidžiai klau- 
sėsi. Marką nustebino jų veidų išraiškos. Tuomet pirmąkart 
įsiklausė. „Mes nesitrauksime, — kalbėjo Džulsas, - mes ne- 
sitrauksime, kol kviepienas sukelmerys išgelbėti bevalinę 
tuperžindi kepelerei.“ Nors Džulsas jam visiškai nerūpėjo, 
Marką staiga persmelkė baimė. Jis vėl apsidairė. Ne, jis ne- 
išprotėjo — jie visi girdi tą patį. Ir visi nerimauja, tik ne val- 
kata, kuris sėdi didingai tarsi teisėjas. Jis dar niekad nebuvo 
girdėjęs, kaip koks nors didingas ponas sako kalbą, ir būtų 
baisiai nusivylęs, jei būtų galėjęs ką nors suprasti. Ir dar 
niekad nebuvo gėręs tikro portveino, kuris nors ir nebuvo 
itin skanus, tačiau veikė tarsi iškilmingai lėtos sūpuoklės. 

Viteris nė akimirką neužmiršo, kad pokylyje dalyvauja 
žurnalistai. Bet tai nebuvo itin svarbu. Jeigu rytojaus lai- 
kraščiuose pasirodys kas nors netinkamo, jam tebus vaikų 
žaidimas pareikšti, kad reporteriai prisigėrė arba išprotė- 
jo, ir sunaikinti juos. O gal būtų verta praleisti šią istoriją. 
Džulsas daugeliu atžvilgių buvo našta, ir pasinaudojant šia, 
kaip ir bet kuria kita proga, galima puikiausiai užbaigti jo 
karjerą. Tačiau nėra reikalo skubėti. Kol kas Viteris įtemptai 
svarstė, ar jam vertėtų palaukti, kol Džulsas pats baigs kal- 
bėti, ar reikėtų atsistoti ir keletu protingų žodžių nutraukti 


jį. Jis visai netroško scenos. Geriau būtų, jei Džulsas pats 

susiprastų atsisėsti. Tačiau salėje atmosfera sparčiai kaito, ir 
nuojauta Viteriui šnibždėjo, kad ilgai delsti neverta. Žvilg- 
telėjęs į savo laikrodį nusprendė palaukti dar dvi minutes. 
Ir tuojau pat suprato, kad skaudžiai suklydo. Iš tolimo sa- 
lės kampo atsklido spigus juokas, ir jis nesiliovė. Kažkuriai 
kvailei prasidėjo isterija. Viteris tučtuojau palietė Džulso 
alkūnę, linktelėdamas davė jam ženklą ir atsistojo. 

— Gė? Blas tibulbo? — klausiamai sumurmėjo Džulsas. 

Tačiau Viteris nieko nesakydamas uždėjo ranką jam ant 
peties ir švelniai, bet visu svoriu spustelėdamas pasodino. 
Tada atsikosėjo. Jis žinojo, kaip padaryti, kad visų akys būtų 
susmigusios į jį: netrukus taip ir buvo. Moteris nustojo Žvie- 
gusi. Visi, kurie iki šiol sėdėjo įsitempę, atsipalaidavo. Vite- 
ris, jausdamas visuotinį publikos dėmesį, kiek luktelėjo. Jis 
valdė auditoriją. Daugiau isterikų nebebus. Ir tada prabilo. 

Jam kalbant visi turėjo įsitaisyti patogiau ir netrukus tu- 
rėjo pasigirsti gailesčio anam nevykėliui kupini murmesiai. 
Šito tikėjosi Viteris. Tačiau pamatė visiškai ką kita. Grįžo ta 
pati spengianti tyla, kuri lydėjo Džulso kalbą. Iš visų pusių 
į jį spoksojo apvalios nemirksinčios akys ir žiojėjo praviros 
burnos. Ta moteris vėl pradėjo juoktis —- ne, šįkart jau dvi 
moterys. Koseris žvilgtelėjo į jį paklaikusiomis akimis, pa- 
šoko apversdamas kėdę ir bėgte išbėgo iš salės. 

Direktoriaus pavaduotojas nieko negalėjo suprasti, nes 
jam atrodė, kad kalba tai, ką ir buvo nusprendęs. Tačiau 
publika girdėjo: 

— Bedi ir pempelmenai — kikiu vakt mes visi... ee... klai- 
kiai atmetame nusimezgusį, nors tikiu pirdinai, Aspaziją 
turi spindi, kusų išrinktąjį inspektorių taip nepaprastai kve- 
temberėdamas. Tai būtų... ee... bliūdas, nepaprastai bliūdas 
kaktas, vurį mes sisi... 

Moteris, kuri juokėsi, paskubomis pakilo. Šalia jos sė- 


dintis vyriškis išgirdo, kaip ji sumurmėjo jam į ausį: „Bū 

bliukų.“ Jis akimirksniu pastebėjo ir beprasmius skiemenis, 
ir persikreipusį jos veidą. Tai jį kažkodėl įsiutino. Jis atsi- 
stojo ketindamas padėti jai atitraukti kėdę, bet rodydamas 
tokį įžeidžiantį mandagumą, kuris išsiauklėjusiam žmogui 
atstoja antausį. Jis trūktelėjo kėdę, į kurią moteris buvo at- 
sirėmusi. Moteris sukliko, užkliuvo už kilimo ir pargriuvo. 
Tai pastebėjo vyriškis, sėdintis kitapus stalo. Pastebėjo jis 
ir įsiutusį pirmojo veidą. „Ar dūs tabu kunkulaidot?“ — su- 
riko jis grėsmingai palinkdamas į priekį. Dabar jau pašoko 
trys ar keturi žmonės. Visi kažką šaukė. Visa salė suju- 
do. Keletas jaunuolių nubėgo prie durų. „Kvanktelmenai, 
kvanktelmenai!“ — pakeldamas balsą griežtai šūktelėjo Vi- 
teris. Tokiu būdu, vien pakeldamas balsą ir įtaigiai pasaky- 
damas keletą žodžių, jis dažnai suvaldydavo nepaklusnią 
auditoriją. 

Tačiau šįkart jo niekas nė neišgirdo. Ne mažiau kaip dvi- 
dešimt žmonių pasielgė lygiai taip pat. Jie visi suprato, kad 
keletas protingų žodžių, ištartų kito asmens, dar galėtų grą- 
žinti viską į vėžes. Vienas ketino šūktelėti griežtą frazę, ki- 
tas pajuokauti, trečias pasakyti ką nors ramaus ir reikšmin- 
go. O pasigirdo įvairiausiais balsais ir intonacijomis iš visų 
salės kampų šaukiamų beprasmiškų žodžių srautas. Frostas 
buvo vienintelis iš vadovų, kuris nemėgino nieko sakyti. Jis 
ant popieriaus skiautės parašė keletą žodžių, pamojo tarnui, 
mostais parodė, kad perduotų raštelį mis Hardkastl. 

Kai raštelis atsidūrė jos rankoje, šūkavo jau visi esantys 
salėje. Markui pasirodė, kad jis sėdi perpildytame užsienio 
restorane. Mis Hardkastl išlygino raštelį ir palinko prie jo. 
„Nevelsdama prabėkit šaršinti būtent į kvuburys. Klubu. 
Postas“, — skelbė raštelis. Mis Hardkast! jį suglamžė. 

Prieš gaudama raštelį ji buvo išgėrusi du trečdalius savo 
normos. Taip darė specialiai, nes žinojo, kad vėliau, pasi- 


baigus pokyliui, kai reikės leistis į vienutes ir tvarkyti rei- 

kalus, jau turės būti blaivi. Laukė nauja kalinė — nedidukė, 
garbanota mergelė, kaip tik jos skonio. Praleis su ja kokią 
valandėlę. Sąmyšis jos nepaveikė, ji veikiau tuo gėrėjosi. 
Bet, matyt, Frostas kažko iš jos tikisi. Ir ji nusprendė veikti. 
Atsistojo, ramiausiai nuėjo prie durų, užrakino jas, įsidėjo 
raktą į kišenę ir atsisukusi apžvelgė mūšio lauką. Pirmiausia 
pastebėjo, kad niekur nematyti nei tariamojo Merlino, nei 
baskų kunigo. Ant pakylos abu pašokę iš savo vietų įnirtin- 
gai stumdėsi Džulsas su Viteriu. Fėja patraukė prie jų. 

Dauguma žmonių taip pat jau buvo ant kojų, todėl buvo 
nelengva brautis per salę. Veiksmas niekuo nebepriminė 
iškilmingo banketo, jau greičiau Londono stotį per patį 
atostogų įkarštį. Kiekvienas bandė atkurti tvarką, tačiau visi 
likdavo nesuprasti ir mėgindami perrėkti kitus šaukė vis 
garsiau ir garsiau. Ji ir pati riktelėjo keletą kartų. Net pasi- 
darbavo kumščiais, kol pasiekė tikslą. 

Tuomet pasigirdo kurtinantis garsas, o po jo pagaliau sto- 
jo keletas minučių mirtinos tylos. Markas pirmiausia paste- 
bėjo, kad nužudytas Džulsas, tik gerokai vėliau — kad jį nu- 
šovė mis Hardkastl. Paskui jau buvo nebeįmanoma suvokti, 
kas vyksta. Tas įnirtingas stumdymasis ir pakriki riksmai 
galbūt reiškė tuzinus puikiausių planų nuginkluoti žudikę, 
tik gaila, kad jų niekas negalėjo suprasti. Iš viso to kilo tik 
panika, grumtynės, šokinėjimas ant stalų ir po stalais, bė- 
giojimas šen ir ten, klyksmai ir stiklinių bei butelių daužy- 
mas. Mis Hardkastl šovė dar ir dar kartą. Markui į atmintį 
ryškiausiai įsirėžė kvapas — parako kvapas, sumišęs su tirštu 
kraujo, maderos ir portveino kvapu. 

Netikėtai pakriki riksmai susiliejo į vieną nepaprastai ilgą 
ir aukštą siaubo klyksmą. Visi dar labiau išsigando. Kaž- 
kas šmėstelėjo tarp dviejų ilgų stalų ir pranyko po vienu iš 
jų. Gal pusė žmonių net nespėjo pamatyti, kas tai, — tiktai 


kažką gelsvai rusvą ir juodą. O tie, kurie matė, negalėjo 

pasakyti kitiems, sugebėjo tik rodyti ir beprasmiškai klykti. 
Tačiau Markas pamatė visiškai aiškiai. Tai buvo tigras. 

Turbūt visi staiga pastebėjo, kiek daug šioje salėje vie- 
tų, kur galima slėptis. Tigras galėjo būti po vienu iš ilgųjų 
stalų. Kiekvienoje lango nišoje už sunkių užuolaidų. Ir už 
didžiulio ekrano kampe. 

Nereikia manyti, kad visi staiga pametė galvą. Garsiai 
šaukdami ar greitakalbe kažką aiškindami artimiausiems 
kaimynams jie bandė numaldyti paniką, nurodyti, kaip ga- 
lima būtų išvilioti žvėrį į atvirą vietą ir nušauti. Tačiau visas 
jų pastangas žlugdė iš burnų sklindantys beprasmiški skie- 
menys. Jie nieko nebegalėjo padaryti: Dauguma žmonių 
nematė, kaip mis Hardkastl užrakino duris: jie veržėsi jų 
link siekdami bet kokia kaina iš čia ištrūkti, buvo pasirengę 
kautis, žudyti, kad tik jas pasiektų. Tačiau kai kurie žinojo, 
kad durys užrakintos. Jie manė, kad kažkur turėtų būti kitos 
durys, tos, pro kurias vaikšto tarnai, pro kurias į salę pateko 
tigras. Ir veržėsi į kitą pusę jų ieškoti. Todėl visoje salėje, 
ypač pačiame viduryje, kilo susistumdymas, tarsi susidū- 
rus dviem bangoms, iš pradžių visi dar karštligiškai bandė 
aiškintis, tačiau ilgainiui beveik nutilo ir buvo girdėti tik 
sunkus kvėpavimas, smūgiai, kojų tapsėjimas ir beprasmis 
murmesys. 

Keletas žmonių griuvo prie pat vieno iš stalų nutraukda- 
mi staltiesę su visais vaisiais, įmantriais patiekalais, grafi- 
nais, lėkštėmis ir taurėmis. Iš šios sumaišties riaumodamas 
iššoko tigras. Tai atsitiko taip staigiai, kad Markas nespėjo 
susigaudyti. Jis pamatė siaubingą galvą, iššieptus nasrus ir 
liepsnojančias akis. Išgirdo šūvį — paskutinį. Tuomet tigras 
vėl dingo. Tarp besistumdančiųjų kojų voliojosi kažkas bal- 
ta ir kruvina. Markas ilgai negalėjo įžiūrėti to žmogaus vei- 
do, nes iki pat paskutinės akimirkos jį tampė mėšlungis. Tik 


jam nurimus atpažino mis Hardkastl. 

Niekur nebesimatė nei Viterio, nei Frosto. Visai greta 
kažkas sunarnėjo. Markas atsisuko manydamas, kad tai ti- 
gras. Tačiau akies krašteliu pastebėjo kažkokį mažesnį ir 
pilką gyvį. Palaikė jį vokiečių aviganiu. Jei taip, tada šuo 
pasiutęs. Jis bėgo greta stalo seilėdamasis ir paspraudęs uo- 
degą. Viena moteris, stovėjusi nugara į stalą, staiga atsisuko, 
sukliko ir griuvo aukštielninka, nes: tas padaras kibo jai į 
gerklę. Tai buvo vilkas. „Ai, ai!“ — cyptelėjo Filostratas ir 
užšoko ant stalo. Kažkas šmėstelėjo jam tarp kojų, nuslydo 
žemyn ir dingo besistumdančiųjų masėje sukeldamas dar 
garsesnius klyksmus. Tai buvo lyg ir gyvatė. 

Šį garsų chaosą — salėje kas akimirką atsirasdavo vis naujų 
žvėrių — pagaliau nustelbė garsas, turintis šiek tiek nura- 
minti tuos, kurie dar pajėgė šį tą suprasti. Dunkst dunkst 
dunkst — kažkas iš išorės laužė didžiąsias duris. Tai buvo iš- 
ties milžiniškos suveriamosios durys, pro kurias lengvai ga- 
lėjo įvažiuoti nedidelis garvežys, nes šie rūmai buvo pasta- 
tyti Versalio pavyzdžiu. Nuo smūgių atšoko keletas plokš- 
čių. Triukšmas varė iš proto tuos, kurie veržėsi šių durų link 
lyg į galutinį tikslą. Ir siutino gyvūnus. Jie net negaišo laiko 
ėsdami grobį, nebent lyžtelėdavo kraujo ir puldavo vis ki- 
tas aukas. Grindys jau buvo nuklotos mirusiaisiais ir mirš- 
tančiaisiais, pašėlę iš siaubo žmonės trypė vieni kitus. Vis 
pasigirsdavo balsai tų, kurie bandė paskubinti iš anos pusės 
laužiančius duris. „,„Paskubėkit! Greičiau! Greičiau!“ — ti- 
kriausiai reiškė pakrikas beprasmis marmaliavimas. Bilde- 
sys garsėjo. Didžiulė gorila užšoko ant stalo maždaug toje 
vietoje, kur sėdėjo Džulsas, ir lyg mėgdžiodama jį ėmė bū- 
gnyti sau krūtinę. Tada sustūgusi šoko į minią. 

Pagaliau durys pasidavė. Atsilapojo abi pusės. Anapus 
tvyrojo tamsa. Ir iš šios tamsos išlindo ilgas, lankstus pil- 
kas čiuptuvas. Jis siūbavo ore, paskui ėmėsi laužyti abipus 


staktos dar užsilikusias plokštes valydamas sau kelią. Mar- 

kas aiškiai pamatė, kaip jis smego žemyn, apsivijo kažkokį 
žmogų — tikriausiai Stylą, tačiau dabar nieko negalima buvo 
tvirtinti, — ir pakėlė aukštyn. Tuomet salėn įsispraudė mil- 
žiniškas, klaikus, įsiutęs dramblys: mažutės krauju pasruvu- 
sios akys, abipus galvos stačios tarsi du drakono sparnai au- 
sys. Keletą sekundžių pastovėjo iškėlęs besiraitantį iš skaus- 
mo Stylą ir trenkė jį žemėn. Sutrypė. Tuomet iškėlė straublį 
ir siaubingai sutrimitavęs metėsi į pačią žmonių tirštumą, 
nesiliaudamas trimituoti ir trypdamas visa kelyje — jis try- 
pė žmones, kaip merginos vyno spaustuvuose trypdavo vy- 
nuoges, ten, kur jis perėjo, ant grindų liko kraujo, kaulų, 
mėsos, vaisių, stiklų, vyno ir permirkusių staltiesių košė. 
Nuo šio vaizdo Marką apėmė kažkas daugiau nei siaubas. 
Šis išdidus žvėris, įžūli jo didybė ir beveik nerūpestingas 
žudymas traiškė Marko sielą, kaip kojos traiškė vyrų ir mo- 
terų kūnus. Jis išties buvo Pasaulio Karalius... Staiga viskas 


aptemo ir Markas prarado sąmonę. 

Misteris Bultitudė atsipeikėjo tamsioje, pilnoje nepažįsta- 
mų kvapų vietoje. Per daug neišsigando ir nenustebo. Jis 
buvo pratęs prie paslapčių. Kyštelėti nosį į kiekvieną tuščią 
kambarį Sent Anoje būdavo nė kiek ne menkesnis nuotykis 
už šį. Beje, ir kvapai sklido viliojantys. Kažkur netoliese 
buvo maisto ir — tai kur kas puikiau — jo rūšies patelė. Ir dar 
daugybė kitų gyvūnų, tačiau jam dėl to nėra ko jaudintis. 
Misteris Bultitudė nusprendė susirasti ir patelę, ir maistą; 
štai tuomet ir suprato, kad iš trijų pusių jį supa sienos, o 
ketvirtoje yra grotos. Jis negalėjo ištrūkti. Ir dar jam trūko 
žmonių, prie kurių draugijos jau buvo spėjęs priprasti, todėl 
pamažu Misterį Bultitudę apėmė liūdesys. Pagaliau užplūdo 


toks sielvartas, kokį tegali patirti gyvūnai — begalinė emo- 

cijų jūra ir nė menkiausio mąstymo šapelio, kuris padėtų ją 
perplaukti. Jis iškėlė snukį ir keistai lokiškai pravirko. 

O visai netoli meškino, atskirtas nuo jo tik keletu sienų, 
beveik taip pat sielvartavo kitas belaisvis. Mažoje vienutėje 
baltomis sienomis nelinksmas godas godojo ponas Magsas. 
Galbūt jo vietoje atsidūręs išsilavinęs žmogus būtų sielvar- 
tingai svarstęs, kaip ši iš pažiūros tokia humaniška mintis 
apie gydymą vietoj bausmės atima iš kalinio visas teises ir, 
panaikindama žodį „bausmė“, iki begalybės ištęsia pačią 
bausmę. Tačiau Magso galvoje visą laiką sukosi tiktai vie- 
na — kad šiandien baigėsi jo bausmės laikas, kad šiuo metu 
jis jau turėjo būti namie ir gerti su Aive arbatą (be abejo, ji 
pirmajam vakarui buvo iškepusi ką nors skanaus) ir kad visa 
tai neįvyko. Jis sėdėjo tykiai. Gal kartą per dvi minutes vei- 
du nuriedėdavo vieniša didelė ašara. Dar nebūtų taip blogai, 
jei jie nebūtų atėmę tabako. 

Tai Merlinas juos abu išlaisvino. Jis paliko pokylių salę, 
kai tik gerai įtvirtino Babelio prakeiksmą. Niekas nematė 
jo išeinant. Tiktai Viteris išgirdo jo balsą (nepakenčiamai 
patenkintą) lyg varpą gaudžiant virš šios beprasmiškos ma- 
kalynės: „Oui Verbum Dei contempserunt, eis auferetur etiam 
verbum hominis“.* Paskui jau nebeišvydo nei jo, nei valka- 
tos. Tačiau Merlinas dar turėjo kai ką nuveikti. Išėjęs iš salės 
jis išlaisvino ir žmones, ir žvėris. Nepagydomai sužalotus 
žvėris akimirksniu neskausmingai užmušė pasinaudodamas 
jam suteikta galia. Magsui į delną įspraudė raštelį, kuriame 
buvo parašyta: ,„Brangusis Tomai, tikiu, kad tau viskas gerai, 
o čia yra toks Vadovas, nepaprastai puikus, ir jis sako, kad tu 
kuo greičiau vyktum į Sent Anos dvarą. Tik dėl Dievo mei- 
lės, kad ir kas nutiktų, neik per Edžestoną, eik bet kuriuo 


kitu keliu, tai tikriausiai kas nors tave pavėžės. Viskas bus 


* Iš tų, kurie paniekino Dievo Žodį, taip pat ir visoks žmogiškas žodis bus at- 
imtas (lot. ). 

gerai. Bučiuoju. Visuomet tave mylinti Aivė.“ Kitiems kali- 
niams leido eiti, kur jie norėjo. Kai Merlinas akimirkai nu- 
sisuko, matydamas, kad beveik visas pastatas tuščias, valkata 
smuko šalin, pirmiausia į virtuvę, o jau tada, prisikimšęs 
visas kišenes valgomų dalykų, į platųjį pasaulį. Skaitytojai 
man atleis, jeigu jo nebeseksiu. 

Visus žvėris, išskyrus vieną asilą, dingusį kone vienu 
metu su valkata, Merlinas pasiuntė į pokylių salę įsiutinęs 
savo balsu ir prisilietimu. Tačiau Misterį Bultitudę pasiliko 
greta. Šis iš karto atpažino žmogų, greta kurio sėdėjo Žy- 
drojoje menėje: gal jis ir ne taip puikiai kvepėjo, tačiau, be 
abejo, buvo tas pats. Ir be briliantino Merlinas nepaprastai 
traukė lokį, todėl ir jis „sutiko Žmogų taip džiaugsmingai, 
kaip tik žvėris sugeba“*. Merlinas uždėjo jam ant galvos 
ranką ir kažką sušnibždėjo į ausį; visą lokio būtybę stai- 
ga užplūdo laimė tarsi seniai seniai uždraustas ir jau spėtas 
pamiršti malonumas. Ir lokys nusekė paskui žmogų ilgais 
tamsiais Belberio koridoriais. Iš nasrų jam varvėjo seilės, iš 
gerklės sklido duslus narnėjimas. Jis galvojo apie šilumą ir 
kažką sūraus, ką galima graužti, laižyti ir draskyti dantimis. 

Markas pasijuto purtomas, paskui veidą užliejo šaltas van- 
duo. Jis sunkiai atsisėdo. Salėje buvo tuščia, tiktai visur įvai- 
riomis pozomis gulėjo mirusieji. Ryški elektros šviesa buvo 
užliejusi šį klaikų mišinį — maistas ir kraujas, prabangos li- 
kučiai ir sudarkyti lavonai, kiekvienas baisus dar ir tuo, kad 
greta guli kitas dar siaubingesnis. Jį buvo prikėlęs tariamasis 
baskų kunigas. „Surge miselle (kelkis, nelaimėli)', — ištarė jis 
paduodamas Markui ranką. Šis pakilo, buvo kiek apibraižy- 
tas, turėjo keletą mėlynių, galva plyšo pusiau, tačiau nebu- 
vo rimtai sužeistas. Žmogus į vieną iš didžiulių sidabrinių 


* Citata iš Tomo Malorio (Thomas Malory, 1405-1471) knygos „Artūro mirtis“ 
(vert.). 

taurių pripylė jam vyno, tačiau Markas sudrebėjęs nusuko 
galvą. Kol jis sutrikęs žiūrėjo į tą žmogų, pajuto, kaip šis 
jam į saują netikėtai įspraudė raštelį. „Tavo žmona laukia 
tavęs Sent Anos kalvos dvare, - perskaitė Markas. - Eik 
plentu, ir kaip galėdamas greičiau. Nesiartink prie Edžesto- 
no. A. Denistonas.“ Jis dar kartą žvilgtelėjo į Merliną ir pa- 
manė, kad jo veidas baisus. Jame atsispindėjo valdingumas, 
keista galia, ir nė ženklo šypsenos; Merlinas uždėjo Markui 
ant peties ranką ir stumtelėjo per lipnią košę durų link. Nuo 
jo pirštų prisilietimo Markui nubėgo šiurpuliukai. Jis buvo 
nuvestas į drabužinę, priverstas užsivilkti apsiaustą, užsidėti 
skrybėlę (nei viena, nei kita nebuvo jo) ir išstumtas į šaltį ir 
speigą po ryškiu žvaigždėtu dangumi, skaudžiai žaliu Siri- 
jumi, keletu snaigių sausame ore, beveik antrą valandą ryto. 
Jis abejojo. Nepažįstamasis atsitraukė per žingsnį atgal, ke- 
letą sekundžių pastovėjo ir tuomet delnu trinktelėjo Mar- 
kui į nugarą. Tai prisiminus jam visą gyvenimą nudiegdavo 
kaulus. Po akimirkos jis jau bėgo, kaip niekuomet nebuvo 
bėgęs nuo pat vaikystės, ir ne iš baimės, bet tiesiog todėl, 
kad kojos niekaip nenorėjo sustoti. Kai jau vėl galėjo jas 
valdyti, buvo atsidūręs už pusės mylios nuo Belberio ir atsi- 


gręžęs pamatė danguje šviesos atspindį. 

Viterio nebuvo tarp žuvusiųjų pokylių salėje. Jis, be abe- 
jo, žinojo visas duris ir spėjo pradingti dar prieš pasirodant 
tigrui. Jis suprato, kas įvyko, jeigu ir nevisiškai, tai vis tiek 
geriau nei kas nors kitas. Suprato, kad visa tai baskų kunigo 
darbas. Todėl žinojo, kad Belberio sunaikinti atėjo jėgos, 
daug galingesnės už žmogiškąsias, nes tik tas, kurio sieloje 
veikė paties Merkurijaus galia, galėjo šitaip paveikti kalbą. 
O tai reiškė dar vieną — kur kas siaubingesnį dalyką. Tai 
reiškė, kad jo paties tamsieji Šeimininkai apsiriko. Jie kalbė- 

jo apie barjerą, kuris neleidžia Dangaus Gelmių jėgoms pa- 
siekti Žemės paviršiaus; tikino jį, kad niekas iš išorės negali 
peržengti Mėnulio orbitos. Visas jų planas buvo paremtas 
prielaida, kad Žemė yra užblokuota, nepasiekiama Dangaus 
Gelmių jėgoms, todėl, kol ši padėtis nesikeis, palikta jų ir jo 
malonei. Todėl žinojo, kad dabar jau viskas prarasta. 

Neįtikėtina, kaip menkai jį tepaveikė šis žinojimas. Ta- 
čiau kitaip ir būti negalėjo, nes žinojimu jis jau seniai nebe- 
tikėjo. Jo jaunystės laikų estetinis bjaurėjimasis realybe me- 
tai po metų vis tamsėjo ir didėjo, dabar jau buvo išaugęs į 
atmetimą visko, kas tik nėra jis pats. Nuo Hegelio jis perėjo 
prie Hiumo, tuomet per pragmatizmo ir loginio pozityviz- 
mo brūzgynus išėjo į visišką tuštumą. Tiesioginė nuosaka 
dabar jam nieko nebereiškė. Jis visa širdimi troško, kad ne- 
būtų jokios realybės ir jokios tiesos, dabar jo negalėjo pa- 
žadinti net pražūties galimybė. Paskutinė „Daktaro Fausto“ 
scena, kur žmogus maldaudamas blaškosi Pragaro prieangy- 
je, ko gero, yra stipriai perdėta. Paskutinės prakeiktojo aki- 
mirkos nedažnai būna tokios dramatiškos. Neretai žmogus 
gana aiškiai supranta, kad kažkoks jo paties valios veiksmas 
dar gali jį išgelbėti. Tačiau netiki tokio žinojimo tikrumu. 
Menka įprastinė aistra, kasdieninė pagieža, lemtingas pa- 
taikavimas kažkokiai apatijai tą akimirką jam atrodo daug 
svarbiau nei pasirinkimas tarp visiško džiaugsmo ar visiško 
sunaikinimo. Plačiai atmerktomis akimis, matydamas, kad 
jau beveik prasideda nesibaigiantis siaubas, ir vis dėlto (kol 
kas) nepajėgdamas tikrai išsigąsti, jis pasyviai ir miegūstai 
stebi, kaip nutrūksta paskutiniai saitai su džiaugsmu ir svei- 
ka nuovoka, kaip siela užsitrenkia spąstuose, nenorėdamas 
pajudinti nė piršto, kad išsigelbėtų. Tokie miegūsti jie ir 
palieka tikrąjį kelią. 

Straikas ir Filostratas taip pat dar buvo gyvi. Juodu susi- 
tiko viename ryškiai apšviestame šaltame koridoriuje, taip 

toli nuo pokylių salės, kad skerdynių triukšmas čia tesi- 
girdėjo lyg menkas murmesys. Filostratas buvo sužeistas, 
dešinė ranka visa sudraskyta. Jie nekalbėjo — abu suprato, 
kad beviltiška, — bet toliau ėjo greta. Filostratas ketino pro 
užpakalines duris pasiekti garažus, manė, kad pajėgs nuva- 
žiuoti bent jau iki Sterko. 

Pasukę už kampo jie abu pamatė tai, ką dažnai maty- 
davo anksčiau, bet tikėjosi daugiau niekada gyvenime ne- 
bepamatyti —- gunktelėjusį direktoriaus pavaduotoją, kuris 
žingsniavo girgždindamas batus ir niūniuodamas sau po 
nosimi. Filostratas nenorėjo eiti su juo, tačiau Viteris tarsi 
pastebėjęs apverktiną jo padėtį pasiūlė savo ranką. Filos- 
tratas pamėgino atsisakyti — iš jo burnos pasigirdo bepras- 
mis marmaliavimas. Viteris tvirtai suspaudė jo kairę ranką, 
Straikas sugriebė kitą, sužeistąją. Krūpčiodamas ir griež- 
damas dantimis iš skausmo Filostratas norom nenorom tu- 
rėjo juos lydėti. Tačiau blogiausia jo dar laukė. Jis nebuvo 
įšventintasis ir nieko nežinojo apie tamsiuosius eldilus. Jis 
tikėjo, kad tai jo išmonė laiko gyvas Alkasano smegenis. 
Todėl sukliko jau nebe iš skausmo, bet iš siaubo, pama- 
tęs, kaip jie be jokios sterilizavimo procedūros, kurios jis 
taip griežtai reikalaudavo, vedasi jį į Galvos kambarį. Tuš- 
čiai mėgino jiems pasakyti, kad toks nerūpestingumas gali 
akimirksniu pražudyti jo viso gyvenimo darbą. Bet tuodu 
pagaliau pradėjo nusirenginėti, tik jau pačiame kambaryje. 
Išsirengė visiškai nuogi. 

Nudraskė ir jo drabužius. Sukietėjusi nuo kraujo dešinė 
rankovė nenorėjo pasiduoti, todėl Viteris atsinešė iš ope- 
racinės peilį ir perpjovė ją. Pagaliau visi trys nuogi sustojo 
priešais Galvą: liesas, kaulėtas Straikas, liulantis lašinių kal- 
nas Filostratas ir Viteris, perkaręs senis. Tuomet Filostrato 
siaubas pasiekė viršūnę, nuo kurios jam nebebuvo lemta 


nusileisti: prasidėjo tai, kuo jis niekada nebūtų patikėjęs. 

Niekas nepatikrino skalių, nesureguliavo spaudimo, neį- 
jungė nei oro, nei dirbtinių seilių tiekimo. Tačiau iš sausos 
numirėlio burnos pasigirdo žodžiai. 

— Garbinkit! — sugergždė jis. 

Filostratas pajuto, kaip jį už sprando palenkė žemyn, tada 
ištiesė, vėl palenkė, vėl ištiesė. Jis buvo priverstas ritmiškai 
lankstytis pirmyn atgal, kiti du darė tą patį. Beveik pasku- 
tinis jo šioje Žemėje matytas vaizdas buvo kretančios lyg 
kalakuto pasnapės ataugos Viterio kaklo raukšlės. O beveik 
paskutinis girdėtas garsas — kaip Viteris pradėjo giedoti. 
Straikas jam pritarė. Staiga Filostratas su siaubu suvokė, 


kad gieda ir pats: 


— Ouroborindra! 
Ouroborindra! 
Ouroborindra ba ba hy! 


Tačiau neilgai. 

— Kitą, — sugergždė balsas, — duokit man kitą galvą. 

Filostratas iškart suprato, kodėl anie stumia jį prie tam 
tikros vietos sienoje. Tai buvo jo paties išradimas. Sienoje, 
kuri skyrė Galvos kambarį nuo operacinės, buvo nedidelis 
pakeliamas langelis. Buvo galima diržu pakelti jį aukštyn, 
o krisdavo jis greitai ir sunkiai. Apačioje buvo įtaisytas aš- 
trus peilis. Mažoji giljotina neturėjo būti taip panaudota. Jie 
rengėsi jį nužudyti beprasmiškai, nemoksliškai. Jis jų vieto- 
je viską būtų padaręs kitaip; viskas būtų apskaičiuota ir pa- 
ruošta iš anksto: abiejų kambarių temperatūra kuo tiksliau- 
siai suderinta, ašmenys sterilizuoti, visa aparatūra parengta 
prijungti, vos tik galva bus atskirta nuo kūno. Filostratas net 
buvo apskaičiavęs, kaip siaubas gali paveikti aukos kraujo 
spaudimą, o dirbtinė kraujotakos sistema turėjo būti atitin- 


kamai suderinta — kad tuojau pat ir su kuo mažesniu sukrė- 

timu perimtų kūno funkcijas. Paskutinė Filostrato mintis 
buvo apie tai, kad jis nepakankamai įvertino siaubą. 

Abu įšventintieji sunkiai kvėpuodami ir kruvini nuo gal- 
vos iki kojų žiūrėjo vienas į kitą. Dar nespėjus nurimti pa- 
skutinėms begalvio storulio kūno konvulsijoms, juodu grį- 


žo prie savo ritualo: 


— Ouroborindra! 
Ouroborindra! 
Ouroborindra ba ba hy! 


Abu tą pat akimirką nutvilkė ta pati mintis: „Jis tuojau 
pareikalaus kitos galvos.“ Straikas prisiminė, kad Viteris 
turi peilį. Krūptelėjęs jis išsimušė iš ritmo, rodėsi, kažkokie 
nagai iš vidaus draskė krūtinę. Viteris suprato, ką jis ren- 
giasi daryti. Straikas metėsi į šalį, bet Viteris buvo greites- 
nis. Operacinę Straikas pasiekė čiuožte, paslydęs Filostrato 
kraujyje. Viteris dar kartą smogė peiliu. Nebuvo toks sti- 
prus, kad nukirstų galvą, tačiau nužudyti pavyko. Valandėlę 
pastovėjo, kol nustojo daužytis širdis. Tuomet pamatė ant 
grindų gulinčią italo galvą. Jam pasirodė, kad būtų neblo- 
gai ją pakelti, nunešti į slaptąjį kambarį ir parodyti tikra- 
jai Galvai. Taip ir padarė. Tuomet pajuto, kad operacinėje 
kažkas juda. Nejaugi juodu neužrakino išorinių durų? Jis 
negalėjo prisiminti. Tempėsi Filostratą ir galbūt... Viskas 
taip susipainiojo. Jis padėjo nešulį — atsargiai, beveik man- 
dagiai, net dabar — ir žengė žingsnį durų link. Po akimirkos 
atšoko. Jose pasirodė milžiniškas lokys, pakilęs ant užpa- 
kalinių kojų, prašieptais nasrais, liepsnojančiomis akimis, 
priekinės letenos išskėstos, lyg ruoštųsi apkabinti. Ar juo 
pavirto Straikas? Nes jis žinojo (nors ir dabar neprisivertė 
rimtai į tai pažiūrėti), kad atsidūrė visai greta pasaulio, kur 


tai įmanoma. 

Tą naktį Belberyje nebuvo ramesnio žmogaus už Fevers- 
toną. Jis nebuvo nei įšventintasis kaip Viteris, nei mulkis 
kaip Filostratas. Jis žinojo apie makrobus, tačiau ne itin jais 
domėjosi. Žinojo, kad Belberis gali žlugti, tačiau žinojo, 
kad jis suspės išnešti sveiką kailį. Jis turėjo ne mažiau kaip 
tuziną atsarginių kelių pasitraukti. Puikiai viską suprato ir 
neapgaudinėjo savęs. Jis niekada nešmeiždavo aplinkinių, 
nebent norėdamas gauti jų darbą, nieko neapgaudinėjo, ne- 
bent siekdamas pinigų, niekada neniekindavo žmonių, ne- 
bent jie jam nusibosdavo. Per banketą jis gana anksti supra- 
to, kad kažkas negerai. Tačiau nežinojo, ar labai negerai. Ar 
tai jau Belberio galas? Jeigu taip, jis turi grįžti į Edžestoną ir 
pasinaudoti savo padėtimi, kurią susikūrė kaip universiteto 
gynėjas nuo NKELI. Tačiau jei dar įmanoma tapti žmogumi, 
išgelbėjusiu Belberį pačią sunkiausią akimirką, be abejo, tai 
būtų kur kas geresnė išeitis. Feverstonas nusprendė laukti, 
kol nėra grėsmės jo paties saugumui. Laukė ilgai. Jis aptiko 
liuką, pro kurį iš virtuvės į pokylių salę tarnai paduodavo 
karštuosius patiekalus. Pralindo pro jį ir iš anapus stebėjo 
visą sceną. Jo savitvarda buvo puiki, be to, manė, kad spės 
laiku užtrenkti liuką, jei kuris nors pavojingas gyvis mėgins 
prisiartinti. Stovėjo čia spindinčiomis akimis, pašaipiai šyp- 
sodamasis per visą maskaradą, rūkydamas vieną cigaretę po 
kitos ir pirštais barbendamas į palangę. Kai viskas jau buvo 
baigta, sumurmėjo: „Ką gi, velniop!“ Šiaip ar taip, reginys 
buvo puikus. 

Visi žvėrys kažkur išsliūkino. Feverstonas žinojo, kad gali 
keletą jų sutikti koridoriuose, tačiau teks rizikuoti. Pavo- 
jus — neperžengiant tam tikrų ribų - jį gaivino. Jis nusigavo 
prie užpakalinių durų, o iš ten į garažus; lyg ir nebėra ko 
delsti, reikia mauti į Edžestoną. Savo automobilio nerado, 


tiesą sakant, jų tenai buvo gerokai mažiau, nei jis tikėjosi. 

Matyt, ne jis vienas susiprato laiku pasprukti, ir jo auto- 
mobilis bus pavogtas. Negaišo laiko apgailestaudamas, nu- 
sprendė susirasti kitą, panašios markės. Šiek tiek užtruko, 
o kai rado, pasirodė nelengva jį užvesti. Naktis buvo šalta, 
tikriausiai rengėsi snigti. Feverstonas susiraukė, jis nemėgo 
sniego. Kai jau pasiruošė sprukti, buvo po antros. 

Užvedus automobilį, jį apėmė keistas jausmas, kad kaž- 
kas sėdi ant užpakalinės sėdynės. 

— Kas ten? — griežtai riktelėjo jis. 

Nusprendė tučtuojau išlipti ir pažiūrėti. Tačiau, jo nuos- 
tabai, kūnas, užuot paklusęs šiam sprendimui, išvairavo au- 
tomobilį pro garažo duris ir toliau, pro pagrindinius vartus 
į kelią. Dabar jau snigo. Feverstonas negalėjo nei pasukti 
galvos, nei sustabdyti automobilio. Važiavo pernelyg greitai 
per tą prakeiktą sniegą. Jis neturėjo pasirinkimo. Ne kartą 
buvo girdėjęs apie automobilius, vairuojamus nuo užpakali- 
nės sėdynės, dabar, atrodo, taip iš tikro nutiko. Jis ne juokais 
išsigando, kai automobilis pasuko iš kelio. Dabar beprotišku 
greičiu kratėsi ir liuoksėjo Čigonų šunkeliu, kaip vadindavo 
išsilavinę žmonės — Vailando plentu, tuo akmeniniu romė- 
nų nutiestu keliu iš Belberio į Edžestoną, iš kurio dabar 
tebuvo likusios žole apaugusios duobės. „Nagi! -— galvojo 
Feverstonas. — Kokį velnią aš čia išdarinėju? Gal išprotėjau? 
Aš gi nusisuksiu sprandą, jeigu nesisaugosiu!“ Tačiau auto- 
mobilis lėkė pirmyn lyg vairuojamas žmogaus, kuris laiko šį 
šunkelį įprastu keliu į Edžestoną — tokiu, už kurį geresnio 
ir būti negali. 


e 0 + 


Frostas išėjo iš pokylių salės keliomis minutėmis vėliau už 
Viterį. Nežinojo nei kur eina, nei ką rengiasi daryti. Jis jau 
daug metų teoriškai tikėjo, kad visa, kas protui atrodo kaip 


motyvai ar intencijos, tėra kūno veiksmų subproduktai. Ta- 

čiau jau keleri metai, nuo to laiko, kai buvo įšventintas, 
išties jautė tai, kuo taip ilgai tikėjo kaip teorija. Jo veiksmai 
kuo toliau, tuo mažiau priklausydavo nuo motyvų. Jis da- 
rydavo tą ar aną, kalbėdavo šitą ar tą ir nežinojo kodėl. Jo 
protas ilgainiui tapo pasyviu stebėtoju. Ir jis negalėjo su- 
prasti, kam šis stebėtojas iš viso egzistuoja. Jį erzino jo bu- 
vimas, nors tuo pat metu suprato, kad susierzinimas tėra 
cheminė reakcija. Vienintelė dar gyva jame žmogiška aistra 
buvo šaltas įniršis, nukreiptas į tuos, kurie dar tiki protu. 
Nėra tokios iliuzijos kaip tolerancija. Ir nėra, neturėjo būti 
tokio dalyko kaip žmonės. Tačiau niekada iki pat šio vakaro 
jis taip ryškiai nejuto, kad vienintelė tikrovė tėra kūnas ir 
jo judesiai, o asmuo, pasyviai stebintis, kaip kūnas išeina 
iš pokylių salės ir suka slaptojo Galvos kambario link, tėra 
niekas. Kaip bjauru, kad kūnas turi galią projektuoti šį nie- 
kingą šešėlį! 

Taigi šis Frostas, kurio egzistavimą Frostas neigė, ste- 
bėjo, kaip jo kūnas įeina į operacinę ir sustingsta pamatęs 
nuogą kruviną lavoną. Jį ištiko cheminė reakcija, vadinama 
šoku. Frostas pasilenkė, apvertė lavoną ir atpažino Straiką. 
Po akimirkos jo blyksinti pensnė ir smaila barzdelė kyšte- 
lėjo į Galvos kambarį. Vargu ar jis pastebėjo ant grindų gu- 
linčius nebegyvus Filostratą ir Viterį. Jo akys įsmigo į kur 
kas baisesnį vaizdą. Postamentas, ant kurio turėjo būti Gal- 
va, stovėjo tuščias: metalinis žiedas sulankstytas, guminiai 
vamzdeliai nutraukyti. Tuomet pastebėjo ant grindų galvą; 
pasilenkė ir apžiūrėjo ją. Ji buvo Filostrato. Alkasano galva 
buvo dingusi be pėdsakų, nebent tai jos likučiai — keletas 
kruvinų kiaušo nuolaužų — mėtėsi netoliese. 

Vis dar negalvodamas nei kodėl, nei kam, Frostas nuėjo 
į garažą. Dabar jau visur buvo tylu ir tuščia, žemę storu 
sluoksniu nuklojo sniegas. Jis pasiėmė tiek benzino kanis- 


trų, kiek tik galėjo panešti. Objektyvumo salėje sukrovė į 

krūvą visa, ką tik galėjo rasti degaus. Tuomet iš vidaus už- 
sirakino duris. Tie, kurie jį valdė, kad ir kas jie būtų, dabar 
privertė įkišti raktą į vamzdelį sienoje, pro kurį būdavo susi- 
kalbama iš koridoriaus. Kai jau nustūmė jį tiek, kiek galėjo 
pasiekti pirštu, išsitraukė iš kišenės pieštuką ir ėmė stumti 
juo. Netrukus išgirdo raktą dzingtelint į koridoriaus grin- 
dis kitoje pusėje. Sąmonė, ta įkyri iliuzija, protestuodama 
klykė, o kūnas, net jei būtų norėjęs, buvo bejėgis atsižvelgti 
į ją. Tarsi prisukamas laikrodis, kokiu pats pasirinko būti, 
Frostas grįžo į objektyvumo salę, prilaistė visur benzino ir 
užmetė ant nuolaužų krūvos degantį degtuką. Iki pat šios 
akimirkos valdovai neleido jo galvoje kilti įtarimui, kad gal- 
būt mirtis neišgydys buvimo siela iliuzijos —- dar daugiau, 
galbūt mirtis kaip tik yra vartai į pasaulį, kur ši iliuzija am- 
žinai siutins jį ir niekada nesibaigs. Jam buvo pasiūlytas iš- 
sigelbėjimas jei ne kūnui, tai bent sielai. Jis pradėjo suvokti 
(ir tučtuojau atmetė šį suvokimą), kad klydo nuo pat pra- 
džių, kad egzistuoja ir sielos, ir asmeninė atsakomybė. Jis 
tai beveik matė — ir neapkentė visa širdimi. Net ugnis ne- 
degino jo taip baisiai, kaip ši neapykanta. Antžmogiškomis 
pastangomis jis metėsi atgal į savo iliuziją. Ir tuomet amži- 
nybė užklupo jį, kaip saulėtekis senovės pasakose užklupda- 


vo trolius paversdamas juos į akmenis. 


(1) 


VENERA SENT ANOJE 


Markui kopiant keliu į kalvą išaušo rūškanas rytas. Baltame, 
nei žmonių kojų, nei mašinų ratų dar neliestame sniege šen 
bei ten matėsi paukščių ir triušių pėdsakai, iš debesų lėtai 
leidosi pavienės didžiulės snaigės. Artėjantis sunkvežimis 
šioje baltoje karalystėje atrodė gremėzdiškas, juodas ir šil- 
tas. Jis sustojo greta, pro dureles galvą iškišo žmogus. 

— Gal keliauji link Birmingamo, drauguži? — paklau- 
sė jis. 

— Beveik, — atsakė Markas. - Į Sent Aną. 

— O kurji? — paklausė vairuotojas. 

— Tai kalva už Peningtono. 

— Aha, galiu pavėžėti tave iki posūkio. Pataupysi kojas. 

Markas įsitaisė greta jo. 

Jau įdienojus vairuotojas išleido jį prie posūkio, kur 
stovėjo nedidelis kaimo viešbutis. Diena buvo nepapras- 
tai tyli, laukai baltavo nuo sniego, dangų niaukė debesys. 
Markas įėjo į mažąjį viešbutį ir sutiko malonią pagyvenusią 
jo savininkę. Jis išsimaudė, sočiai papusryčiavo ir užsnūdo 
krėsle priešais liepsnojantį židinį. Prabudo tiktai apie ke- 
tvirtą. Manė, kad iki Sent Anos telikusios kelios mylios, ir 
nusprendė prieš išeidamas išgerti arbatos. Užsisakė arba- 
tos. Viešbučio savininkės patartas paėmė ir virtą kiaušinį. 
Priešais židinį buvo dvi lentynos, pilnos įrištų „Pakrantės“ 
numerių. Viename iš jų jis rado dalį istorijos, kurią buvo 

pradėjęs skaityti vaikystėje, tačiau nebaigė, nes įpusėjus 
knygą atėjo dešimtasis jo gimtadienis ir vėliau jis jau gėdi- 
josi skaityti tokius niekus. Dabar, išsižvejojęs tą istoriją iš 
daugybės numerių, perskaitė. Ji buvo puiki. Visi romanai 
suaugusiesiems, į kuriuos buvo ją iškeitęs, dabar atrodė vi- 
siškas šlamštas, išskyrus nebent „Šerloką Holmsą“ „Turbūt 
man jau metas kilti“, —- sumurmėjo pats sau. 

Nežymus nenoras tai daryti kilo ne iš nuovargio — da- 
bar jis buvo puikiai pailsėjęs ir šiaip jautėsi daug geriau nei 
pastarąsias keletą savaičių, bet šiek tiek drovėjosi. Jis eis su- 
sitikti su Džeine ir Denistonu, galbūt ir su Dimliais. Tiesą 
sakant, jis jautė, kad eina susitikti su Džeine į jos pačios 
tikrąjį pasaulį. Bet ne vien tik tai. Dabar jis suprato, kad 
visomis jėgomis stengdamasis pakliūti į išrinktųjų draugiją 
buvo pasirinkęs ne tą draugiją. Džeinė buvo tenai, kur ir 
turėjo būti. O jį tenai priims tiktai iš gailesčio, tiesiog todėl, 
kad Džeinė padarė klaidą už jo ištekėdama. Jis tuo nesipik- 
tino, tiktai šiek tiek varžėsi. Matė save tos naujosios draugi- 
jos akimis — tokį vulgarų tipą, primenantį visus tuos Stylus 
ir Koserius, pilką, bukagalvį, įbaugintą, bejausmį. Ir nusi- 
stebėjo, kada gi spėjo toks tapti. Kodėl kitiems žmonėms, 
tokiems kaip Denistonas ar Dimlis, taip lengva be rūpesčių 
klajoti po pasaulį nerūpestingai žvalgantis į tolius, trykšti 
fantazija ir humoru, jausti grožį, kodėl jų neslegia nuolatinė 
įtampa? Kur paslaptis to lengvo, nuostabaus juoko, kurio 
niekuomet nepavyksta pamėgdžioti? Rodėsi, jiems viskas 
kitaip. Rodėsi, iš kiekvieno jų gesto, net tiesiog sėdantis 
į krėslą, trykšta keistas lengvumas ar karališka didybė. Jų 
gyvenime buvo kažkokios erdvės, kurių jis niekuomet ne- 
pažino. Jie visi buvo Sielos, o jis tebuvo nevėkšla. Ir vis 
dėlto reikės eiti... Žinoma, Džeinė taip pat Siela. Jis privalo 
grąžinti jai laisvę. Būtume labai neteisūs, manydami, kad jo 
meilė jai tebuvo kūniška aistra. Meilė, kaip rašė Platonas, 

yra troškimo dukra. Marko kūnas dar visai neseniai geriau 
už protą žinojo, kad jam trūksta kažko, ką tiktai Džeinė gali 
suteikti. Pirmąkart pasirodžiusi jo dulkėtose bevandenėse 
dykrose ji ištryško tarsi šaltinis: ir atsiverdamas jam jis ne- 
suklydo. Suklydo tuomet, kai manė, kad santuoka suteikia 
jam teisę ar galią savintis šio šaltinio gaivumą. Dabar Mar- 
kas suprato, kad lygiai taip pat galima manyti, jog perki sau- 
lėlydį pirkdamas lauką, iš kurio gali jį stebėti. 
Jis paskambino varpeliu ir paprašė sąskaitos. 


+ 0 + 


Tos pačios dienos popietę Motulė Dimli ir trys moterys 
buvo milžiniškoje salėje, kuri užėmė beveik visą viršutinį 
vieno dvaro sparno aukštą ir kurią Vadovas vadino sandėliu. 
Jeigu būtumėte žvilgtelėję tenai, būtumėte pamanę, kad jos 
vaikšto ne po kambarį, o po keistą mišką, spindintį ryškio- 
mis atogrąžų spalvomis. Pažvelgę atidžiau, galbūt būtumėte 
nusprendę, kad atsidūrėte viename iš tų nuostabių kokios 
nors didelės parduotuvės viršutinių aukštų, kur stovi su- 
vynioti kilimų rietimai ir nuo lubų kabo prabangiausių au- 
dinių draperijos. Jos stovėjo čia tarp daugybės prašmatnių 
rūbų, skirtų iškilmingoms progoms, — šimtai suknių, kie- 
kviena pakabinta ant atskiro medinio stovo. 

— Ši nuostabiai tiktų tau, Aive, — tarė Motulė Dimli vie- 
na ranka pakeldama puikios ryškiai žalios mantijos klostę, 
kurioje blyksėjo auksinis plonučių, subtiliai išraitytų linijų 
raštas. — Eikš, Aive, - kalbėjo toliau, — argi ji tau nepatinka? 
Juk jau nebesigrauži dėl Tomo, tiesa? Argi Vadovas tau ne- 
sakė, kad jis bus čia šįvakar, vėliausiai rytoj iki pietų? 

Aivė pakėlė į ją nerimo pilnas akis. 

— Ne todėl, - atsakė ji. — Kur bus pats Vadovas? 

— Betgi tu negali norėti, kad jis liktų, Aive, - įsiterpė Ka- 
milė, — juk jis nuolat kenčia. Jeigu Edžestone viskas bus 


gerai, jo darbas bus padarytas. 

— Jis trokšta grįžti į Perelandrą, - tarė Motulė Dimli. — 
Jis... jis jos nuolat ilgisi. Visą visą laiką... matau iš jo akių. 

— O tas Merlinas - ar jis grįš čia? — paklausė Aivė. 

— Vargu, — atsakė Džeinė. — Vargu ar jis pats tikisi grįžti, 
vargu ar Vadovas jo laukia. Ir dar mano vakarykštis sapnas. 
Atrodė, tarsi jis visas liepsnoja... ne, tai ne ugnis, supran- 
tate, tai tarsi šviesa — įvairiaspalvės šviesos ir kibirkštys lyg 
tryško iš jo ir sroveno jo kūnu aukštyn ir žemyn. Tai pasku- 
tinis mano sapno vaizdas: Merlinas stovi ten lyg švytinti ko- 
lona, o aplink vyksta tos baisybės. Ir iš jo veido matyti, kad 
tai išsunktas iki paskutinio lašo žmogus, jeigu tik supranta- 
te, — kad jis subyrės į dulkes, kai tiktai galios jį apleis. 

— Ar mes pagaliau išsirinksime apdarus šiam vakarui? 

— Iš ko ji padaryta? — paklausė Kamilė pirštų galiukais 
liesdama ir pagaliau pauostydama žaliąją mantiją. 

Šito buvo verta paklausti. Mantija nebuvo perregima, ta- 
čiau jos klostėse tarsi glūdėjo paslaptingi šešėliai ir žibėjo 
dar paslaptingesnės šviesos, rodėsi, iš Kamilės rankos teka 
gyvas žalias krioklys. Aivė susidomėjo. 

— O Dieve! - aiktelėjo ji. - Kiek gali kainuoti jardas to- 
kios medžiagos? 

— Na štai, - tarė Motulė Dimli, baigusi klostyti klostes 
Aivei ant pečių, kai ši apsivilko drabužį. Ir atsitraukusi kele- 
tą žingsnių nuoširdžiai apstulbusi šūktelėjo: - Och! 

Visos trys šiek tiek pasitraukė besigėrėdamos Aive. Jos 
kasdieniškas paprastumas niekur nebuvo dingęs, tačiau 
puošnus apdaras tarsi pakeitė jį, kaip puikus kompozitorius 
pakeičia paprastą liaudies melodiją, įpindamas į savo simfo- 
niją, kad ji pavirstų užburiančiu stebuklu, tačiau vis dėlto 
išliktų savimi. Priešais jas stovėjo „akiplėša fėja“, „guvus lyg 
žaltvykslė elfas“, mažutė, gyva, judri, efemeriška būtybė, ir 
vis dėlto ta pati gerai pažįstama Aivė Mags. 

— Ak, jau tie vyrai! - šūktelėjo Motulė Dimli. — Šioje sa- 


lėje nėra nė vieno veidrodžio. 

— Gal mums ir nereikia savęs matyti, —- atsiliepė Džei- 
nė. — Jis kažką kalbėjo apie tai, kad draugų akys yra geriausi 
veidrodžiai. 

— Tik norėčiau žvilgtelėti, kaip atrodau iš nugaros, - su- 
murmėjo Aivė. 

— Dabar Kamilė, - energingai apsidairė Motulė Dimli. — 
Na, dėl tavęs nėra ko sukti galvos. Štai ši, be abejo, skirta 
kaip tik tau. 

— Ak, nejau kalbate apie šitą? — šūktelėjo Kamilė. 

— Taip, taip, žinoma, — karštai pritarė Džeinė. 

— Ak, kaip nuostabiai tu atrodysi, — tarė Aivė. 

Tai buvo ilga dailaus kirpimo plieno spalvos suknelė, ta- 
čiau palietus medžiaga pasirodydavo besanti puri ir minkš- 
ta. Suknia glaudžiai apgulė liemenį, iki pat žemės leidosi 
kibirkščiuojantis šleifas. „Lyg undinė, - pagalvojo Džeinė, 
o po akimirkos: — Tarsi valkirija.“ 

— Manyčiau, — susimąsčiusi tarė Motulė Dimli, - prie jos 
tau puikiai tiktų diadema. 

— Ar tai nebus pernelyg?.. 

Tačiau Motulė Dimli jau dėjo papuošalą Kamilei ant gal- 
vos. Visos trys akimirką nutilo pervertos to pagarbaus su- 
sižavėjimo, kurį papuošalams paprastai jaučia beveik visos 
moterys (ir kuris neturėtų būti siejamas su pinigine verte). 
Anglijoje tikriausiai daugiau niekur nebuvo tokių deiman- 
tų. Jų spindesys akino, svaigino. 

— Kodėl visos taip žiūrite? — paklausė Kamilė, kuri tebuvo 
spėjusi pamatyti kažką blykstelint Motulės Dimli rankose ir 
nežinojo, kad stovi „tarsi žvaigždėmis karūnuota deivė“ *. 

— Ar jie tikri? — paklausė Aivė. 


— Iš kur jie, Motule Dimli? — paklausė Džeinė. 


* Citata iš Beno Džonsono (Ben Jonson, 1572-1637) komedijos „Volponė, arba 
Lapinas“ (vert.). 

— Logreso turtai, mano mielosios, Logreso turtai, — at- 
sakė ši. — Gal iš anapus Mėnulio, gal išsaugoti per tvaną. 
Dabar tu, Džeine. 

Suknia, kurią jos išrinko Džeinei, jai pačiai neatrodė kuo 
nors ypatinga. Žinoma, žydra spalva visuomet jai tiko, ta- 
čiau ji būtų norėjusi išsirinkti kokį nors griežtesnį ar iškil- 
mingesnį apdarą. Džeinė šią suknią būtų pavadinusi kiek 
„perpuošta“. Tačiau pasidavė, kai apsivilkusi pamatė žėrin- 
čias iš nuostabos ir susižavėjimo draugių akis. Šią akimirką 
jai net neatėjo mintis elgtis kitaip, ir netrukus viską pamiršo 
suknios Motulei Dimli paieškų įkarštyje. 

— Ką nors ramesnio, —- paprašė senoji ledi. — Esu jau sena 
moteris ir nenoriu atrodyti juokingai. 

— Šita visiškai netinka, — tarė Kamilė žingsniuodama 
pro begalines sukabintų grožybių eiles, purpuro ir aukso, 
liepsnos, sniego ir paslaptingo opalo spalvomis žėrinčio 
šilko, aksomo, brokato, taftos ir plunksnų fone pati atro- 
dydama tarsi meteoras. — Ši nuostabi, — pratarė ji, — tačiau 
ne jums. Ir... Ak! Pažvelkite į šitą. Bet jums netiks. Nieko 
nematau... 

— Ei! Ak, ateikite pažiūrėti! Greičiau čionai, — šūktelėjo 
Aivė, tarsi bijodama, kad jos atradimas staiga nepabėgtų, jei 
draugės tučtuojau neprisistatys. 

— O! Taip, taip, būtent ši, - pamačiusi šūktelėjo Džeinė. 

— Taip, šitą, - patvirtino Kamilė. 

— Pasimatuokite ją, Motule Dimli, — tarė Aivė. —- Būtinai 
turite pasimatuoti. 

Suknia buvo tos pačios skaudžiai ugninės spalvos, ku- 
rią Džeinė buvo mačiusi savo vizijoje, tik kitokio kirpimo, 
apykaklę puošė kailis ir varinė sagė, kone iki Žemės sviro 
plačios prailgintos rankovės. Prie jos dar priklausė įman- 
triai pasiūta kepuraitė. Dar nespėjusios iki galo sutvarkyti 


Motulės Dimli apdarų, apstulbo visos trys, neišskiriant nė 

Džeinės, nors ji bent teoriškai galėjo numatyti rezultatą. Ši 
pilka nežymaus provincijos mokslininko žmona, ši gerbtina 
neturtinga moteris žilais nušiurusiais plaukais ir dvigubu 
pagurkliu, dabar stovėjo prieš jas tarsi sibilė ar priešistori- 
nės derlingumo dievybės žynė - tarsi senovės genčių matri- 
archė, motinų motina, rimta, grėsminga ir didinga. Prie šio 
drabužio, matyt, priklausė ir ilgas skeptras, keistai išrangy- 
tas, tarsi jį būtų apsivijusi gyvatė. Padavė jį jai. 

— Turbūt bjauriai atrodau? — baimingai paklausė Motulė 
Dimli žvelgdama į tris pritilusias moteris. 

— Atrodote nuostabiai, — atsakė Aivė. 

— Nepaprastai nuostabiai, — patvirtino Kamilė. 

Džeinė paėmė senosios moters ranką, pabučiavo ją ir pa- 
sakė: 

— Mieloji, atrodote stulbinančiai“ senąja šio Žodžio pras- 
me, štai kaip. 

— O kaip apsirengs vyrai? — staiga paklausė Kamilė. 

— Jie juk neturės laiko ilgai puoštis, tiesa? — tarė Aivė. — 
Jei jau jie dirba virtuvėje ir viską nešioja pirmyn atgal. Ir 
pasakysiu, kad net jei šis vakaras paskutinis, jie vis tiek ga- 
lėjo užleisti virtuvę mums. Galėjo sau rūpintis vynu, jei jau 
taip nori. O ką jie darys su ta žąsimi, tai bijau net pagalvoti, 
nes Makfėjus tikriausiai nė karto gyvenime nėra kepęs net 
nusususio žvirblio, kad ir ką jis šnekėtų. 

= Šiaip ar taip, austrių pagadinti jie negali, — ryžtingai 
tarė Kamilė. 

— Tiesa, — pritarė Aivė, — slyvų pudingo galbūt irgi. Bet 
vis dėlto norėčiau nueiti ir žvilgtelėti. 

— Geriau neik, - juokdamasi tarė Džeinė. — Juk žinai, 
koks jis, kai būna užsiėmęs virtuvėje. 

— Aš jo nebijau, — atkirto Aivė kyštelėdama liežuvio ga- 


liuką. Taip išsipuošus net ši grimasėlė atrodė žavingai. 


* Žodžių žaismas. Awful — bjaurus, baisus; aweful - stulbinantis, sukeliantis pa- 
garbią baimę (vert. ). 

— Mergaitės, mums tikrai neverta jaudintis dėl virtu- 
vės, — tarė Motulė Dimli. - Jis viską padarys kuo puikiau- 
siai: Kad tik juodu su mano vyru nepradėtų savo filosofinių 
ginčų, kai turės dengti stalą. Eime pasidžiaugti šia popiete. 
Kaip čia šilta. 

— Nuostabu, - tarė Aivė. 

Staiga visa salė suvirpėjo. 

— Kas gi čia? — paklausė Džeinė. 

— Jei dar tebebūtų karas, sakyčiau, kad bomba, — tarė 
Aivė. 

— Ateikite čia, - pakvietė Kamilė, kuri anksčiau už kitas 
atgavo savitvardą ir dabar stovėjo prie lango į Vyndo slėnį. — 
Ak, tik pažvelkite! — šūktelėjo ji vėl. — Ne, tai ne gaisras. Ir 
ne prožektoriai. Ir į žaibą nepanašu. O!.. Dar vienas smūgis. 
Ir tenai... Pažvelkite ten. Ten, anapus bažnyčios, šviesu lyg 
dieną. Ką aš čia kalbu, dar tiktai trečia valanda. Tada švie- 
siau nei dieną. Ir karštis! 


— Prasidėjo, — tarė Motulė Dimli. 


+ 0 + 


Daugmaž tuo pat metu, kai Markas įsiropštė į sunkvežimį, 
nesužeistas, bet gerokai aplamdytas Feverstonas vargais ne- 
galais išsikrapštė iš vogto automobilio. Šis automobilis bai- 
gė kelionę ratais aukštyn giliame griovyje, ir visuomet pa- 
sirengęs įžvelgti gera Feverstonas, purtydamas nuo drabu- 
žių dulkes, pagalvojo, kad galėjo būti ir blogiau — tai galėjo 
būti jo paties automobilis. Griovys buvo pilnas sniego, ir 
jis gerokai sušlapo. Kai atsistojęs apsidairė, pamatė, kad yra 
ne vienas. Gal už penketo jardų buvo aukšta masyvi figūra 
juoda sutana. Žmogus buvo atsukęs jam nugarą ir jau ėjo 
šalin. „Ei!“ — šūktelėjo Feverstonas. Anas atsisuko, tylomis 
pažiūrėjo į jį ir nuėjo sau. Feverstonas iškart suprato, kad 


jam su tuo žmogumi ne pakeliui, ir išvis vargu ar jis kada 

buvo sutikęs žmogų, kuris jam būtų nepatikęs labiau už šį. 
Be to, savo skaudamomis peršlapusiomis kojomis nebūtų 
spėjęs žingsniuoti kartu su juo. Tai nė nemėgino. Juodoji 
figūra priėjo vartelius, sustojo ir tarsi sužvengė. Matyt, kal- 
bėjosi su arkliu anapus gyvatvorės. Po akimirkos (Feversto- 
nas nespėjo suprasti, kaip tai įvyko) Žmogus jau sėdėjo ant 
arklio anapus vartų ir šuoliavo per baltą kaip pienas lauką, 
besidriekiantį iki pat horizonto. 

Feverstonas supratimo neturėjo, kur atsidūrė, tačiau 
svarbiausia, be abejo, bus nusigauti iki kokio nors kelio. Tai 
užtruko ilgiau, nei jis tikėjosi. Jau nebešalo ir paslėptose po 
sniegu duobėse telkšojo balutės. Nuo pirmosios kalvos pa- 
matė priekyje tokią klampynę, kad akimirksniu nusprendė 
sukti iš romėnų nutiesto kelio ir mėginti pasiekti kurį nors 
plentą tiesiai per laukus. Tai buvo lemtingas sprendimas. Jis 
užtruko beveik dvi valandas ieškodamas spragų gyvatvorėse 
ir mėgindamas pasiekti vietas, kurios tik iš tolo panėšėjo į 
kelius — priėjus arčiau paaiškėdavo, kad tenai nieko pana- 
šaus nėra. Feverstonas visuomet nekentė kaimo ir darganų 
ir niekuomet nemėgo toli vaikščioti. 

Apie dvyliktą valandą jis rado keliūkštį be jokių kelro- 
džių, po valandos jis atvedė į plentą. Čia, ačiū Dievui, jau 
buvo šiokių tokių judėjimo pėdsakų, automobilių vėžių ir 
žmonių pėdų, ir visos krypo į tą pačią pusę. Trys pirmosios 
mašinos pralėkė pro šalį nekreipdamos į jį dėmesio. Ketvir- 
toji sustojo. 

— Greičiau. Šokit vidun, - šūktelėjo vairuotojas. 

— Į Edžestoną? — pasiteiravo Feverstonas ranka prilaiky- 
damas dureles. 

— O Viešpatie, žinoma, ne! Edžestonas tenai, - vairuoto- 
jas parodė nykščiu į priešingą pusę, — jei ketinate ten vyk- 


ti. - Žmogus atrodė apstulbęs ir pastebimai susidomėjęs. 

Galų gale nebeliko nieko kita, tiktai eiti. Visi automobiliai 
skubėjo nuo Edžestono. Feverstonas nusistebėjo. Jis žinojo 
apie pabėgėlius (tiesą sakant, miesto valymas buvo viena 
iš jo plano dalių), bet manė, kad dabar didysis srautas jau 
bus pasibaigęs. Tačiau visą popietę jam plumpsint patižusiu 
sniegu ir slidinėjant provėžose pabėgėliai nenutrūkstamu 
srautu plūdo iš miesto. Savaime suprantama, mums nepa- 
vyko iš pirmų lūpų gauti žinių apie tai, kas įvyko Edžestone 
tą dieną. Tačiau girdėjome galybę istorijų ir anekdotų, kaip 
žmonėms pavyko palikti miestą pačią paskutinę akimirką. 
Jos keletą savaičių mirgėjo visų laikraščių puslapiuose ir 
mėnesių mėnesius dar sklido iš lūpų į lūpas, kol galų gale 
virto savotiškais pokštais. „Ne, nebenoriu klausytis, kaip 
tau pavyko ištrūkti iš Edžestono“, —- būdavo sakoma nusibo- 
dusiam pašnekovui. Tačiau atmetus visus pagražinimus vis 
dėlto lieka neįtikėtina tiesa — kad daugumai miestelio gy- 
ventojų pavyko palikti jį pačiu laiku. Vienas gavo telegramą 
iš mirštančio tėvo; kitas pats netikėtai ir net pats gerai neži- 
nodamas kodėl nusprendė paiškylauti; kažkieno bute užšalo 
vamzdžiai ir jis pamanė, kad puikiausiai galėtų išvažiuoti, 
kol juos sutaisys. Ne vienas išvyko dėl to, kad kokį nors 
kasdienį įvykį — sapną, arbatmedžio lapą stiklinėje ar sudu- 
žusį daiktą — palaikė ženklu. Sklido kalbos ir apie dar keis- 
tesnius ženklus. Vienas girdėjo savo asilą, kitas katę „aiškiai 
aiškiai“ tariant: „Išvažiuok.“ Šimtai žmonių vis dar važiavo 
iš miesto dėl senųjų priežasčių — dėl to, kad jų namai buvo 
sugriauti arba atimti, kad dingo pragyvenimo šaltinis ar kad 
baiminosi instituto policijos represijų. 

Buvo maždaug ketvirta valanda, kai Feverstonas staiga 
krito kniūbsčias. Tai buvo pirmasis smūgis. Slenkant va- 
landoms jie vis dažnėjo — baisaus tolimo žemės drebėjimo 
smūgiai. Netrukus kelias po kojomis net subanguodavo, 


buvo girdėti kažkoks vis garsėjantis požeminis triukšmas. 

Atšilo. Sniegas tirpo tiesiog akyse, ir neretai Feverstonui 
tekdavo bristi. Nuo tirpstančio sniego kilo rūkas. Kai jis 
priėjo vietą, kur kelias leidosi į Edžestoną, miesto nepama- 
tė, tiktai tirštame rūke blyksėjo keistos šviesos. Dar vienas 
smūgis jį vėl parbloškė. Dabar Feverstonas nusprendė ne- 
besileisti žemyn, jis pamėgins nusigauti iki geležinkelio, o iš 
ten į Londoną. Mintyse vienas po kito ėmė plaukti malonūs 
vaizdai: garuojanti vonia klube, jis pats rūkomajame pasa- 
kojantis šią istoriją. Gana pikantiška vieną dieną pergyventi 
ir Belberio, ir Braktono katastrofas. Per gyvenimą jis buvo 
patyręs daugybę nuotykių, todėl tikėjo savo sėkme. 

Kai apsisprendė, jau buvo spėjęs nusileisti į slėnį gal ke- 
letą žingsnių ir tuojau pat pasuko atgal. Tačiau vis tiek tebe- 
slydo žemyn, kad ir kur statė koją, išjudinti grumstai riedėjo 
atgal nešdami jį kartu. Kai pagaliau pavyko sustoti, jau buvo 
nusileidęs gal trisdešimt jardų. Tuomet vėl ėmėsi kopti. Šį- 
kart požeminis smūgis parvertė jį ir kūlversčia nuritino že- 
myn purvo, vandens, žemių, žolės kuokštų ir akmenų košė- 
je. Ši košė užliejo jį tarsi vandens banga maudantis jūroje. 
Jam pavyko dar kartą atsistoti ant kojų ir atsisukti į šlaitą, 
slėnis apačioje jau buvo virtęs pragaru. Rūkas jame užsidegė 
akinama violetine liepsna, kažkur griaudėjo vanduo, griuvo 
pastatai, klykė žmonės. Pats šlaitas pavirto griuvėsiais, nebe- 
liko nei pastatų, nei kelio, nei laukų, vien tik purvina maka- 
lynė. O ir pats šlaitas buvo tapęs daug statesnis. Feverstono 
plaukai, burna ir šnervės pribiro žemių. O šlaitas bežiūrint 
statėjo. Jo viršūnė kilo tarsi banga. Ši žemės banga išlinko, 


sudrebėjo ir visu svoriu triukšmingai griuvo ant jo. 

— Bet kodėl Logresas, sere? — paklausė Kamilė. 
Pietūs Sent Anoje baigėsi, ir dabar jie visi gėrė vyną susė- 
dę svetainėje aplink židinį. Kaip ir pranašavo Motulė Dimli, 

pietus vyrai paruošė puikiai; ir tiktai padengę stalą apsivilko 
šventinius apdarus. Dabar visi mėgaudamiesi vakaru sėdėjo 
krėsluose, visi keistai didingi ir išsipuošę; karūnuotas Ren- 
somas židinio dešinėje; kitoje pusėje Greisė Aironvud juoda 
sidabru atausta suknia. Buvo taip šilta, kad jie leido židiniui 
prigesti, ir žvakių šviesoje jų rūbai tarsi patys spindėjo. 

— Dimli, papasakokite jiems, — tarė Rensomas. - Dabar 
nenoriu per daug kalbėti. 

— Ar jūs pavargote, sere? — paklausė Greisė.-— Galbūt 
zaizda... 

— Ne, Greise, - atsakė jis. - Ne žaizda. Tačiau dabar, kai 
mano laikas čia artėja prie pabaigos, viskas ima atrodyti lyg 
sapnas. Laimingas sapnas, suprantama, visas nuo pradžios 
iki galo, net skausmas. Norėčiau jį išgerti iki paskutinio 
lašo. Jaučiuosi taip, lyg jis galėtų išsisklaidyti, jei per daug 
kalbėsiu. 

— Jūs jau privalote išeiti, sere? — paklausė Aivė. 

— Mieloji, ką dar galėčiau čia daryti? Grįžęs iš Perelan- 
dros nepasenau nei viena diena, nei viena valanda. Man 
nebėra ko laukti natūralios mirties. Ir žaizda tebus išgydyta 
tame pasaulyje, kuriame buvau sužeistas. | 

— Mano manymu, tai visiškai nenaudingas prigimties 
įstatymų laužymas, — pareiškė Maktfėjus. 

Vadovas nusišypsojo, kaip nusišypso žmogus, laiku paste- 
bėjęs paspęstas pinkles. 

— Tai nėra prigimties įstatymų laužymas, — pasigirdo bal- 
sas iš ten, kur tamsoje beveik nematoma sėdėjo Greisė Ai- 
ronvud. — Jūs beveik teisus. Visatos įstatymų neįmanoma 
sulaužyti. Jūs klystate tiktai manydamas, kad menkos taisy- 
klės, kurias mes keletą šimtmečių stebime vienoje planeto- 
je, ir yra tikrieji, nesulaužomi įstatymai; bet jie tėra tolimi 
tikrųjų įstatymų atgarsiai, daug dažniau patvirtinami nei at- 


sitiktinai paneigiami. 

— Šekspyras niekuomet nelaužo tikrųjų poezijos įstaty- 
mų, — įsiterpė Dimlis. —- Tačiau laikydamasis jų dažnai laužo 
menkas taisykles, kurias prasti kritikai laiko tikraisiais po- 
ezijos įstatymais. Tuomet jie pavadina tai išimtimis. Tačiau 
Šekspyro poezijoje nėra išimčių. 

— Štai kodėl gamtoje nėra absoliučių taisyklių, — tarė De- 
nistonas. — Visuomet egzistuoja tai, ką mes pavadintume 
išimtimis. Nes mes ne viską žinome. 

— Dar niekad nebuvau susidūręs su mirties įstatymo iš- 
imtimis, — spyrėsi Makfėjus. 

— Ir kaipgi, - pabrėždama kiekvieną žodį paklausė Greisė 
Aironvud, — kaipgi jūs galite tikėtis pamatyti daugiau nei 
vieną šitokį atvejį? Gal buvote Artūro ar Barbarosos drau- 
gas? O gal pažinojote Henochą arba Eliją? 

— Ar tai reiškia, — prabilo Džeinė, — kad Vadovas... Pen- 
dragonas... bus kartu su jais? 

— Taip, jis tikrai bus su karaliumi Artūru, - atsakė Dim- 
lis. — Tačiau daugiau ką.nors pasakyti būtų sunku. Šioje že- 
mėje buvo žmonių, kurie niekada nemirė. Mes nežinome 
kodėl. Bet dabar šiek tiek daugiau žinome kaip. Visatoje yra 
daugybė vietų, — net šioje, fizinėje, mūsų visatoje, kurioje 
juda planetos, — kur fizinis organizmas gali išlikti negesda- 
mas iš esmės amžinai. O kur yra Artūras, mes žinome. 

— Kur? — paklausė Kamilė. 

— Trečiajame Danguje, Perelandroje. Tolimoje saloje, ku- 
rios vardas Aphalinas, kurios Toro ir Tinidrilės palikuonys 
neras dar ilgus tūkstantmečius. Galbūt vienas?.. - Dimlis 
skubiai žvilgtelėjo į Rensomą, šis papurtė galvą. 

— Štai čia ir įsipynęs Logresas, tiesa, sere? — paklausė Ka- 
milė. — Nes jis bus kartu su Artūru? 

Dimlis keletą minučių tylėjo savo lėkštėje dėliodamas ir 
perdėliodamas šakutę ir peilį. 


— Viskas prasidėjo, - pradėjo pasakoti jis, - kai mes 

atradome, kad dauguma pasakojimų apie karalių Artūrą yra 
tikri. Šeštajame amžiuje į Britaniją įsiveržė tai, ką mes pa- 
vadinome Logresu, tačiau galėjome pavadinti ir bet kuriuo 
kitu vardu. Ir tuomet... palengva pradėjome naujai suvokti 
Anglijos istoriją. Mes aptikome proveržius. 

— Kokius proveržius? — paklausė Kamilė. 

— Aplinkoje, kurią mes įpratę vadinti Britanija, nuolat 
prasiveržia kažkas, ką pavadinome Logresu. Argi niekuomet 
nepastebėjote, kad mes esame tarsi dvi šalys? Po kiekvieno 
Artūro — Mordredas*; po kiekvieno Miltono — Kromvelis; 
poetų ir krautuvininkų tauta; Filipo Sidnio** ir Sesilio Rod- 
so*** tėvynė. Argi ne todėl mus vadina veidmainiais? Tačiau 
tai, kas laikoma veidmainyste, išties yra kova tarp Britanijos 
ir Logreso. — Jis patylėjo ir gurkštelėjo vyno. — Kitados, kai 
Vadovas grįžo iš Trečiojo Dangaus, mes sužinojome šiek 
tiek daugiau. Supratome, kad šie proveržiai ateina ne šiaip 
iš kitos nematomos sienos pusės. Rensomas buvo pakvies- 
tas į Kumberlandą, pas vieną mirštantįjį. Jo pavardė jums 
nieko nereikštų, net jei ją pasakyčiau. Tas žmogus buvo 
Pendragonas, — Artūro, Utero**** ir Kasibelauno***** sosto 
paveldėtojas. Tuomet ir sužinojome tiesą. Visus tuos šim- 
tmečius pačioje Britanijos širdyje egzistavo slapta Logreso 
karalystė; ir Pendragonų seka nebuvo nutrūkusi. Tas senu- 
kas buvo septyniasdešimt aštuntas po Artūro, mūsų Vado- 
vas iš jo rankų priėmė karūną ir palaiminimą, o rytoj arba 
šiąnakt sužinosime, kas bus aštuoniasdešimtasis. Kai kurių 


* Karaliaus Artūro sūnus ar sūnėnas, kuris mėgino jį nuversti (vert.). 

** Filipas Sidnis (Philip Sidney, 1554-1586) - anglų poetas ir eseistas, kara- 
lienės Elžbietos kaip pasiuntinys buvo išsiųstas pas Vokietijos imperatorių Rudol- 
fą II (vert.). i 

*** Sesilis Rodsas (Cecil Rhodes, 1853—1902) —britų verslininkas Pietų Afriko- 
je (vert.). | 
**** Uterasbuvo karaliaus Artūro tėvas, jam pirmajam buvo suteiktas Pendrago- 


no vardas ar titulas (vert.). 


***** Kasibelaunas buvo vienas iš atkakliausiai Cezariui pasipriešinusių vadų 


Britanijoje. Džefris Monmutietis, karaliaus Artūro temos plėtotojas, jį pavadi- 
no Utero protėviu (vert.). 

Pendragonų vardai jums gerai žinomi iš istorijos, tik be šio 
titulo. Apie kitus beveik niekas nėra girdėjęs. Tačiau kie- 
kviename amžiuje jie ir mažutis aplink juos susirinkęs Lo- 
gresas nepastebimai stumtelėdavo ar timpteldavo Angliją 
iš girto miego ar visiško žlugimo, į kurį grimzti ją gundė 
Britanija. 

- Šiai jūsų istorijai šiek tiek trūksta dokumentinio pa- 
grindo, - įsiterpė Makfėjus. 

— Dokumentų yra daugybė, — nusišypsojęs atsakė Dim- 
lis. — Tačiau tu nemoki kalbos, kuria jie parašyti. Kai pas- 
tarųjų mėnesių istorija bus parašyta tau suprantama kalba, 
išspausdinta knygose ir jos mokys mokyklose, joje nebus 
užsiminta nei apie mus, nei apie Merliną, nei apie Pendra- 
goną, nei apie planetas. Tačiau juk kaip tik šiomis dienomis 
Britanija sukėlė didžiausią pavojų maištaudama prieš Lo- 
gresą ir buvo laiku sužlugdyta. 

— Aha, - atsiliepė Makfėjus, — ir visai teisinga būtų ne- 
minėti nei manęs, nei jūsų, nei kurio nors iš čia esančiųjų. 
Būčiau be galo dėkingas, jei kas nors man pasakytų, ką mes 
iš tikro padarėme, neskaitant to, kad šėrėme kiaules ar augi- 
nome retas daržoves. 

— Jūs padarėte tai, ką reikėjo padaryti, - atsakė Vadovas. — 
Jūs paklusote ir laukėte. Labai dažnai taip atsitinka. Kaip 
rašė vienas iš šiandieninių rašytojų“, dažnai tenka statyti 
altorių vienoje vietoje, kad dangaus ugnis galėtų nuženg- 
ti kitoje. Tačiau nereikia skubintis daryti išvadų. Netrukus 
jūs turėsite daug darbo. Mūšį Britanija pralaimėjo, tačiau ji 
pakils vėl. 

— Taigi, — susimąsčiusi tarė Motulė Dimli. — Ar tai ir 
yra Anglija — šis nuolatinis svyravimas tarp Britanijos ir 
Logreso? 

— Taip, — atsakė jos vyras. — Argi to nematyti? Tai juk 
pati Anglijos esmė. Jeigu įlipame į asilo mėšlą, tai vis dėlto 


* Turimas galvoje Čarlzas Viljamsas (Charles Williams, 1886-1945), anglų 
rašytojas ir poetas (vert.). 

vaikštinėdami po fėjų giraitę. Mes išgirdome apie kažką, 
ko negalime pasiekti, bet negalime ir pamiršti... Argi ne- 
matome to visoje Anglijoje — to nerangaus grakštumo, to 
nuolankiai priimto netobulumo? Koks teisus buvo Semas 
Veleris pavadindamas poną Pikviką angelu su klumpėmis!* 
Viskas čia daug nuostabiau arba daug bjauriau negu... 

— Dimli! - priekaištingai ištarė Rensomas. 

Dimlis, iki šiol kalbėjęs vis pakilesniu tonu, nutilo ir 
žvilgtelėjo į Vadovą. Staiga sutriko ir, kaip pamanė Džeinė, 
šiek tiek iškaito. Tačiau netrukus nusišypsojo: 

— Jūs teisus, sere, — pratarė. — Visiškai pamiršau tai, dėl 
ko nuolat mane perspėdavote. Šie proveržiai nėra mūsų 
nuosavybė. Kiekviena tauta turi savuosius. Tai nėra Angli- 
jos privilegija — neverta pliaukšti niekų apie išrinktąją tautą. 
Mes kalbame apie Logresą, nes jis yra mūsų, mes žinome 
tik jį vienintelį. 

— Sakyčiau, šiek tiek per sudėtingas būdas pranešti, kad 
visur yra ir gerų, ir blogų žmonių, — pasakė Makfėjus. 

— Tai išvis netinkamas būdas. Supranti, Makfėjau, jei- 
gu kalbėtume apie abstraktų gėrį, netrukus prieitume prie 
lemtingos išvados apie kažkokį standartą - bendrą kelią, 
kuriuo turėtų eiti visos tautos. Suprantama, yra universalių 
įstatymų, apimančių visokį gėrį. Tačiau tai tik dorybės gra- 
matika. Ne iš jos gėris semiasi gyvybės. Maleldilas nekuria 
dviejų vienodų žolelių, tad kaip turėtų skirtis du šventieji, 
dvi tautos ar du angelai. Visos Žemės išgydymas priklauso 
nuo tos mažutės žiežirbos įpūtimo, nuo įkūnijimo tos dva- 
sios, kuri vis dar gyva kiekvienoje tautoje ir kiekvienoje 
tautoje vis kitokia. Kai tikrovėje Logresas nustelbia Brita- 
niją, kai Prancūzijoje karūnuojamas Protas, tas dieviškasis 


skaidrumas, kai dangiškajai tvarkai paklūsta Kinija — tada 


* Kalbama apie Čarlzo Dikenso romaną „Pikviko klubo užrašai“ (vert.). 

išties trykšta gyvybės versmės. Tačiau kol kas mus domi- 
na Logresas. Britanija nugalėta, tačiau kas žino, ar ilgam? 
Edžestonas jau nebeatsigaus po šios nakties. Tačiau iškils 
kitas Edžestonas. 

— Norėjau dar paklausti apie Edžestoną, - tyliai tarė Mo- 
tulė Dimli. — Ar nemanote, kad Merlinas ir tie eldilai... na, 
sakyčiau, nesismulkina? Nejau visas Edžestonas nusipelnė 
žūties? 

— Ko jūs gailitės? — nustebo Makfėjus. - Ar tų niekšų, 
kurie būtų pardavę savo žmonas ir dukteris, kad tik atsi- 
kviestų į miestą NKEI? 

— Apie juos aš per daug nežinau, — atsakė ji. — Bet uni- 
versitetas. Net tas Braktonas. Aišku, visi žinome, tai buvo 
bjaurus koledžas. Bet ar tikrai savo menkutėmis intrigėlė- 
mis jie siekė to, kas atsitiko? Argi tai kvailiau nei visa kita? 

— Kaipgi, — nusijuokė Makfėjus. — Jie tiktai žaidė. Kačiu- 
kai apsimetinėjo tigrais. Tačiau aplink bastėsi tikras tigras, 
ir jie bežaisdami jį įsileido. Todėl dabar, kai paskui tigrą 
atėjo medžiotojas, neturėtų skųstis, kad kartu su juo pakliu- 
vo į tinklą. Tai pamokys juos laikytis atokiau nuo blogos 
draugijos. 

— O kaipgi kiti koledžai? Nortumberlandas ir Diukas? 

— Žinau, — atsiduso Denistonas. - Gaila kad ir to senuko 
Čerčvudo. Paskaitose atsidėjęs aiškindavo apie etikos be- 
prasmiškumą, o tikrovėje geriau sutiktų būti sudraskytas į 
skutelius nei likti kam skolingas bent pensą. Ir vis dėlto... 
ar buvo Belberyje praktikuojama bent viena doktrina, ku- 
rios prieš tai kas nors nebūtų išgalvojęs Edžestone? Su- 
prantama, jie nemanė, kad kas nors imsis veikti pagal jų 
teorijas! Tikriausiai niekas nenustebo labiau už juos, kai 
tai, apie ką jie plepėjo metų metus, staiga pavirto tikrove. 
Tačiau tai sugrįžo jų tikras kūdikis —- užaugęs ir pasikeitęs, 


tačiau jų. 

— Deja, tikriausiai tai tiesa, —- pritarė Dimlis. - Trahison 
des clercs*. Nė vienas nesame visiškai švarus. 

— Jūs pamirštate, — įsiterpė Greisė, — kad beveik visi žmo- 
nės, išskyrus labai gerus, kurie jau buvo subrendę išeiti, ir 
labai blogus, paliko Edžestoną. Tačiau pritariu Arturui. Tie, 
kurie pamiršta Logresą, nugrimzta į Britaniją. Tie, kurie 
šaukiasi Nieko, pamatys jį ateinant. 

Staiga ją nutraukė. Kažkas koridoriuje inkštė ir braižė 
duris. 

— Atidaryk duris, Arturai, - paprašė Rensomas. 

Po akimirkos visi pašoko džiaugsmingai šūkčiodami, nes 
pro duris ramiausiai įšleivojo Misteris Bultitudė. 

— O, tik pažiūrėkit, - pliaukštelėjo rankomis Aivė. — 
Vargšas padaras! Ir visas šlapias nuo sniego. Tik nuvesiu jį 
virtuvėn ir paduosiu ko nors paėsti. Ir kurgi buvai, tu bjau- 
rus meškine? A? Tik pasižiūrėk, kaip atrodai. 


+ 0 + 


Jau trečiąkart per pastarąsias dešimt minučių traukinys su- 
dundėjęs sustojo. Šįkart nuo smūgio užgeso šviesos. 

— To jau tikrai per daug, — tamsoje pasigirdo balsas. Kiti 
keturi keleiviai pirmosios klasės kupė atpažino jį priklau- 
sant švariai nusiskutusiam stambiam vyriškiui rudu liet- 
palčiu; puikiai informuotam žmogui, kuris jau kelionės 
pradžioje visus apšvietė, kur kam geriausia persėsti, kodėl 
dabar galima pasiekti Sterką nesukant pro Stratfordą ir kas 
valdo šią liniją. 

— Man tai be galo svarbu, — kalbėjo tas pats balsas. — Da- 
bar aš jau turėčiau būti Edžestone. 

Tas žmogus atsistojo, atidarė langą ir įsižiūrėjo į tamsą. 
Netrukus vienas iš keleivių pasiskundė, kad šalta. Žmogus 
uždarė langą ir atsisėdo. 


* Intelektualų išdavystė (pranc.). Tai prancūzų rašytojo Žiuljeno Benda (Julien 
Benda, 1867-1956) knygos pavadinimas (vert.). 

— Mes stovime čia jau dešimt minučių, — netrukus pra- 
nešė jis. 

— Atleiskite. Dvylika, — pataisė kitas keleivis. 

Traukinys vis dar nejudėjo. Gretimoje kupė kažkas įnir- 
tingai riejosi. Paskui vėl stojo tyla. 

Dar vienas smūgis, šįkart keleiviai suvirto vienas ant 
kito, lyg koks nemokša būtų sustabdęs visu greičiu lekiantį 
traukinį. 

— Kas per velniava? — nusikeikė vienas. 

— Atidarykite duris! 

— Ar tai ne susidūrimas? 

— Viskas gerai, — garsiu balsu visus nuramino visažinis 
vyriškis. —- Kabina kitą vagoną. Gana prastai dirba. Vis tie 
neseniai priimti mašinistai. 

— Ei! — šūktelėjo kažkas. — Mes pajudėjome. 

Traukinys važiavo lėtai, retkarčiais keistai pukštelė- 
damas. 

— Gerokai užtruks, kol vėl įsibėgės, - pasakė kažkas. 

— Pamatysite, neilgai trukus jis pasistengs atsigriebti už 
sugaištą laiką, — tarė visažinis. 

— Norėčiau, kad įjungtų šviesas, — pasigirdo moters balsas. 

— Man rodos, jie nedidina greičio, — pratarė kitas balsas. 

— Greitis net mažėja. Po velnių! Nejaugi vėl stabdo? 

— Ne. Vis dar judame... ach! - Dar vienas smūgis. Šįkart 
dar stipresnis už visus ankstesnius. Po jo visas traukinys dar 
ilgokai virpėjo. 

— Jau ima siutinti, - sumurmėjo visažinis ir dar kartą ati- 
darė langą. Šįkart jam labiau pasisekė. Jis pamatė tolstant 
tamsią žibintu nešiną figūrą. 

— Ei! Palydove! Konduktoriau! — subaubė jis. 

— Viskas gerai, ledi ir džentelmenai, viskas gerai. Likite 


savo vietose! — net neatsisukdama šūktelėjo tamsioji figūra. 

— Kažin ar verta šaldyti visą kupė, sere, —- suburbėjo prie 
lango sėdintis keleivis. 

— Ten priekyje matyti kažkokios šviesos, — pranešė 
visažinis. 

— Signalai? — paklausė kitas. 

— Ne. Net nepanašu. Visas dangus nušviestas. Greičiau 
gaisras ar galingi prožektoriai. 

— Man tai visiškai nerūpi, - burbėjo sušalėlis. — Jei tik... 
000! 

Vėl smūgis. Tuomet tolumoje - duslus grumėjimas. 
Traukinys vėl pajudėjo, vis dar labai lėtai, tarsi apčiuopom 
rinkdamasis kelią. 

— Aš sukelsiu triukšmą, - sumurmėjo visažinis. — Tai 
skandalas. 

Gal po pusvalandžio pro šalį ėmė lėtai slinkti Sterko ži- 
buriai. 

— Stoties informacinis pranešimas, — pasigirdo balsas iš 
garsiakalbio. - Prašome visus likti savo vietose, išklausyti 
svarbią informaciją. Dėl silpno žemės drebėjimo ir potvy- 
nio į Edžestoną patekti neįmanoma. Tikslios informacijos 
kol kas nėra. Vykstantiems į Edžestoną patariama... 

Visažinis — Kurijus, kas gi dar kitas, — išlipo. Tokie žmo- 
nės paprastai pažįsta visus geležinkelio tarnautojus, todėl 
po keleto minučių jis jau stovėjo prie židinio stoties vir- 
šininko kabinete ir dėmesingai klausėsi tikslesnių įvykio 
smulkmenų. 

— Ką gi, mes ir patys dar nedaug žinome, pone Kurijau, — 
kalbėjo stoties viršininkas. — Jau kokią valandą negauname 
jokių naujų žinių. Padėtis, kaip žinote, labai bloga. Jie dar 
bando viską sušvelninti. Bet kiek žinau, Anglijoje dar ne- 
buvo tokio žemės drebėjimo. Ir potvynio. Ne, sere, vargu 
ar iš Braktono koledžo kas liko. Ši miesto dalis visiškai su- 


lyginta su žeme. Kiek supratau, viskas nuo ten ir prasidėjo. 

Ne, nieko nežinau apie priežastis. Džiaugiuosi, kad praėju- 
sią savaitę pasiėmiau iš miesto tėvus. 

Vėliau Kurijus visą laiką šią akimirką laikė vienu svar- 
biausių savo gyvenimo posūkių. Jis niekuomet nebuvo pa- 
maldus. Tačiau pirmasis žodis, tuomet atėjęs į galvą, buvo 
„Apvaizda“. Daugiau niekaip šito nebuvo įmanoma paaiš- 
kinti. Jis tik per plauką nespėjo į ankstesnįjį traukinį, ir jei 
būtų spėjęs... ką gi, dabar jau būtų nebegyvas. Verta susi- 
mąstyti. Visas koledžas nušluotas nuo žemės paviršiaus! Jį 
reikės atstatyti. Surinkti naujus narius, išrinkti naują rek- 
torių. Tai tikra Dievo Apvaizda, kad per šią siaubingą krizę 
išliko gyvas bent vienas atsakingas asmuo. Žinoma, nega- 
li būti nė kalbos apie įprastus rinkimus. Aukštųjų mokslo 
įstaigų inspektorius (šiuo metu lordas Čancloras) privalės 
patvirtinti naująjį rektorių ir bendradarbiauti su juo ren- 
kant narių branduolį. Kuo ilgiau Kurijus apie tai galvojo, 
tuo labiau įsitikino, kad visa koledžo atkūrimo našta tega- 
li atitekti vienam vieninteliam žmogui. Jis bus tarsi antra- 
sis įkūrėjas. Apvaizda, tikra Apvaizda. Kurijus jau matė to 
antrojo įkūrėjo portretą atstatyto pastato vestibiulyje ir jo 
statulą atstatytame kieme, ir ilgą ilgą jam skirtą skyrių kole- 
džo istorijoje. O tuo metu be jokios veidmainystės jo pečiai 
nusviro lygiai tiek, kiek ir galima buvo tikėtis iš šitaip pri- 
blokšto žmogaus, antakiai nusileido suteikdami veidui rūs- 
čią ir kilnią išraišką, o akyse sužibo šykščios vyriškos ašaros. 
Stoties viršininkui tai padarė didžiulį įspūdį. „Buvo matyti, 
kad žinia jį pribloškė, — pasakojo jis vėliau. — Bet jis ją nar- 
siai pakėlė. Nuostabus žmogus.“ 

— Kada išvyks artimiausias traukinys į Londoną? — pa- 


klausė Kurijus. — Ryt iš ryto jau turiu būti mieste. 

Kaip skaitytojas prisimena, Aivė Mags paliko menę norė- 
dama pasirūpinti Misteriu Bultitude. Todėl visi labai nuste- 
bo, kai nepraėjus nė minutei ji įpuolė atgal persikreipusiu 
veidu. 

— Ak, greičiau, greičiau, kas nors ateikit. Greičiau! - dus- 
dama šūkčiojo ji. — Virtuvėje lokys! 

— Lokys? — perklausė Vadovas. — Betgi... 

— O, ne, ne Misteris Bultitudė, sere. Svetimas, kitas lokys. 

— Nejaugi! 

— Jis suėdė visus žąsies likučius ir pusę kumpio, ir visą 
grietinėlę, o dabar drybso ant stalo ir ėda viską, ką pasiekia, 
ir drabsto, ir sudaužė kone visą porcelianą. Ak, greičiau, 
greičiau kas nors! Tuojau visai nieko neliks. 

— O kaip elgiasi Misteris Bultitudė? - paklausė Ren- 
somas. 

— Va todėl ir noriu, kad kas nors tai pamatytų. Jis išda- 
rinėja kažką baisaus. Dar niekad jo tokio nemačiau. Iš pra- 
džių atsistojo juokingai pakėlęs letenas, lyg įsivaizduotų, 
kad moka šokti, nors visi gi žinome, kad nemoka. O tada 
užsiropštė ant spintelės, pradėjo tūpčioti ir skleisti kažko- 
kius šlykščius garsus, stenėti ir cypti, ir viena koja įmaknojo 
į slyvų pudingą, o galva numetė svogūnų pynę, ir aš jam 
nieko negaliu padaryti, tikrai negaliu. 

— Tikrai gana keistas elgesys. Brangioji, ar nemanai, kad 
atvykėlis gali būti ji? 

— Ak, tik nesakykite, sere! — išsigandusi šūktelėjo Aivė. 

— O aš manau, kad tai tiesa. Ir spėju, kad tai būsimoji 
Misis Bultitudė. 

— Tuojau bus esamoji, jei dar ilgai čia sėdėsite plepėda- 
mi, — pašokdamas tarė Makfėjus. 


— O Dieve, ką mes dabar darysime? — dejavo Aivė. 

— Neabejoju, kad Misteris Bultitudė susitvarkys, — tarė 
Vadovas. — Kol kas ledi, matyt, ilsisi. Sine Cerere et Baccho* 
Dimli. Tegu juodu rūpinasi savais reikalais. 

— Taip, taip, be abejo, — atsiliepė Makfėjus. - Bet tiktai 
ne mūsų virtuvėje. 

— Aive, mieloji, - tarė Rensomas. — Turėsi būti labai tvir- 
ta. Nueik į virtuvę ir pasakyk tai atvykėlei, kad aš noriu ją 
matyti. Ar nebijosi? 

— Bijosiu? Tik ne aš. Aš jai parodysiu, kas čia Vadovas. 
Tempte atitempsiu, jei reikės. | 

— Kas dabar nutiko tam paukščiui? — nustebo Dimlis. 

— Atrodo, jis nori išskristi laukan, — atsakė Denistonas. — 
Ar atidaryti langą? 

— Tikriausiai, šiaip ar taip, kambaryje jau tapo per šil- 
ta, — atsakė Vadovas. 

Vos tik langas buvo atidarytas, Baronas Korvas kaip kulka 
šovė laukan, iš ten tuoj pat atsklido garsus čirškimas ir pėš- 
tynių garsai. 

— Dar vienas meilės romanas, - nusišypsojo Motulė 
Dimli. - Džekas sutiko Džilę... Kokia nuostabi naktis! —- ne- 
tikėtai užbaigė ji. Nes kartu su vėju į menę pro atvirą langą 
sruvo vidurvasario nakties gaiva. Tą akimirką iš tamsos at- 
sklido pratisas žvengimas. 

— Ehei! —- nusijuokė Denistonas. - Senoji kumelė irgi 
džiaugiasi. 

— Šš! Paklausykit, — nutildė jį Džeinė. 

— Ne, tai visai kitas arklys, — po akimirkos tarė Denis- 
tonas. 

— Tai eržilas, — pasakė Kamilė. 

— Tai jau tampa nepadoru, — pabrėždamas kiekvieną žodį 
pasakė Maktfėjus. 


* Be Cereros.ir Liberio (Iot.). Dalis posakio iš Publijaus Terencijaus Afrikiečio 
komedijos „Eunuchas“. Visas posakis: Sine Cerere et Liberto friget Venus - Be duo- 
nos ir vyno meilė ataušta (vertė J. Vosylius, 1981). 

— Priešingai, — atsiliepė Rensomas, — labai padoru ir labai 
tinkama. Pati Venera ilsisi virš Sent Anos. 

— Ji pernelyg prie žemės priartėjusi iš proto veda žmo- 
nes*, — pacitavo Dimlis. 

— Ji dabar arčiau, nei astronomai pajėgtų įsivaizduoti, — 
pratarė Rensomas. - Edžestone viskas baigta, kiti dievai 
pasitraukė. O ji dar laukia, kad grįždama galėtų pasiimti 
mane. 

Staiga prieblandoje pasigirdo.ponios Dimli klyksmas: 

— Atsargiau! Atsargiau! Sesili! Atsiprašau. Negaliu pakęs- 
ti šikšnosparnių. Jie įsipainios man į plaukus! 

Cypaudami plonučiais balseliais po menę blaškėsi du 
šikšnosparniai. Ant sienų ir lubų visus jų judesius kartojo 
daugybė šešėlių. 

— Matyt, jums geriausia bus eiti, Margarete, — pasakė Va- 
dovas. — Jums abiem, su Sesiliu. Man taip pat netrukus jau 
bus metas. Nereikia ilgų pompastiškų atsisveikinimų. 

— Ko gero, tikrai turėčiau išeiti, - tarė Motulė Dimli. — 
Negaliu pakęsti šikšnosparnių. 

— Nurimkite, Margarete, Sesili, - atsakė Rensomas. — Ne, 
nereikia pasilikti. Aš gi nemirštu. O išlydėti artimą žmogų 
visuomet šiek tiek nepatogu. Nei tikras džiaugsmas, nei ti- 
kras liūdesys. 

— Norite, kad mes išeitume, sere? — paklausė Dimlis. 

— Eikite, mano draugai. Urendi Maleldil. 

Jis palaimino juos, Sesilis padavė ranką žmonai ir abudu 
išėjo. 

— Štai ji, sere, — po akimirkos visa spindinti ir iškaitusi į 
kambarį įėjo Aivė Mags. Paskui ją įšleivojo meška, visa išsi- 
tepusi grietinėle, nuo snukio lašėjo agrastų uogienė. — Ir... 
ak, sere... 

— Kas atsitiko, Aive? — paklausė Vadovas. 


* Citata iš Šekspyro „Otelo“ (V 2; vertė A. Churginas, 1961), tačiau Šekspyras 
rašo ne apie Venerą, o apie Mėnulį (vert. ). 

— Sere, ten mano vargšas Tomas. Mano vyras. Jeigu jūs 
nieko prieš... 

— Tikiuosi, dar liko šio to užkąsti ir jam? 

— Taip, taip. Aš jam daviau. Bet jeigu tie lokiai dar minu- 
tę būtų likę virtuvėje, nieko nebebūčiau radusi. 

— Ko Tomas gavo, Aive? 

— Daviau jam šalto pašteto ir marinuotų daržovių (jis vi- 
sada mėgo marinuotas daržoves), ir sūrio gabalą, ir butelį 
alaus, ir užkaičiau arbatinuką, kaip mes paprastai darome, 
ir jis galės užsiplikyti puikiausios arbatos puodelį. Jis toks 
laimingas, sere, ir prašė paklausti, ar nieko tokio, jei neateis 
pasisveikinti, nes jis visuomet šiek tiek varžosi didesnėse 
kompanijose, jūs juk suprantate. 

Visą tą laiką svetimoji meška stovėjo visiškai ramiai, 
įsmeigusi akis į Rensomą. Dabar šis uždėjo ranką ant jos 
gauruotos galvos. 

— Urendi Maleldil, - pasakė. - Esi gera. Eik pas savo drau- 
g3... o, štai ir jis. - Tą pat akimirką paliktos praviros durys 
atsivėrė plačiau ir pasirodė smalsus ir šiek tiek susirūpinęs 
Misterio Bultitudės snukis. — Džiaukis ja, Bultitude. Tiktai 
ne namuose. Džeine, atidaryk tą langą iki grindų. Naktis 
lyg liepą. 

Langas buvo atlapotas ir abu lokiai iškurnėjo klaidžioti 
po drėgną šilumą. Visi pastebėjo, kad tapo daug šviesiau. 

— Ar tie paukščiai visai išprotėjo šitaip čirkšti dvyliktą va- 
landą? — paklausė Maktfėjus. 

— Ne, - atsakė Rensomas. - Jie sveiki. O dabar, Aive, tu 
norėtum eiti pasikalbėti su savo vyru. Motulė Dimli paren- 
gė jums kambarėlį virš laiptų, ne namelyje. 

— O, sere, — prabilo Aivė, bet nutilo. 

Vadovas palinko į priekį ir uždėjo ranką jai ant galvos. 

— Tu juk nori eiti, - pasakė. — Juk jis vargu ar spėjo pasi- 


džiaugti tavimi, vilkinčia šia suknia. Argi neturi jam buči- 

nių? — paklausė jis ir pabučiavo ją. - Tuomet perduok jam 
manąjį. Neverk. Tu puiki moteris. Eik ir išgydyk jį. Urendi 
Maleldil, mes dar susitiksime. 

— Kas ten taip spiegia ir cypia? — paklausė Makfėjus. — Ti- 
kiuosi, kiaulės dar nepasileido. Sakau jums, namai ir sodas 
jau ir taip apversti aukštyn kojom. 

— Ten tikriausiai ežiai, — tarė Greisė Aironvud. 

— Paskutinis garsas buvo kažkur namuose, — tarė Džeinė. 

— Tyliau! — paprašė Vadovas ir keletą minučių visi tylėjo. 
Staiga jis nusijuokė. — Tai mano draugės iš užkrosnio, — pa- 


sakė. — Ten irgi puotaujama. 


So geht es in Sniitzepiitzhausel 


Da singen und tanzen die Mausel!* 


— Jau numanau, —- sausai pasakė Makfėjus traukdamas ta- 
bakinę iš savo pelenų spalvos rūbo, kiek panašaus į vienuo- 
lišką, kuriuo kiti nepaisydami prieštaravimų buvo jį apvil- 
kę, — jau numanau, kad turėtume jaustis laimingi, kad jokie 
hipopotamai, drambliai ar žirafos dar nesiteikė... - O Dieve 
visagalis, kas gi čia? — Jam kalbant pro siūbuojančias užuo- 
laidas išlindo ilga, pilka ir glotni virvė ir pro Makfėjaus petį 
pasičiupo nuo stalo kekę bananų. 

— Po velnių, iš kur atsirado visi tie žvėrys? — šūktelėjo tas. 

— Tai kaliniai, išlaisvinti iš Belberio, — atsakė Vadovas. — 
Ji pernelyg priartėja, kad išgydytų Žemę. Perelandra visur 
aplink mus ir žmogus jau nebėra vienišas. Dabar viskas 
taip, kaip ir turi būti: mes esame kartu su angelais, kurie yra 
mūsų vyresnieji broliai, ir gyvūnais, kurie yra mūsų jaunė- 


liai, tarnai ir žaidimų draugai. 


* Štai tie nameliukai gražiai sutvarkyti, 
Ten dainuoja ir šoka pelytės! (Nežinomo XVIII a. vokiečių autoriaus daina.) 

Kad ir ką rengėsi atsakyti Maktfėjus, jo balsą užgožė kur- 
tinantis trimitavimas už lango. 

— Drambliai! Net du! —- bejėgiškai ištarė Džeinė. - Varg- 
šai salierai! Ir vargšės rožės! 
= Jums leidus, pone Vadove, — rūsčiai tarė Makfėjus, — 
užtrauksiu užuolaidas. Jūs, matyt, pamiršote, kad čia yra 
ledi. 

— Ne, - taip pat garsiai atsakė Greisė Aironvud. - Mes 
tikrai nieko netinkamo nepamatysime. Atitraukite jas pla- 
čiau. O, kaip šviesu! Šviesiau negu mėnesiena, beveik švie- 
siau nei diena. Visą sodą gaubia didžiulis šviesos kupolas. 
Pažvelkite! Drambliai šoka. Kaip grakščiai jie pakelia kojas. 
Ir kaip sukasi ratu. Ak, pažvelkite! Jie pakėlė straublius. Ko- 
kie iškilmingi judesiai. Tarsi milžinų menuetas. Jie nepana- 
šūs į kitus gyvūnus. Jie tarsi gerosios dvasios. 

— Jie jau nueina, — tarė Kamilė. 

— Jie ieško nuošalios vietos tarsi įsimylėję žmonės, — tarė 
Vadovas. — Jie nėra paprasti žvėrys. 

— Geriau jau eisiu į savo kabinetą ir sutvarkysiu keletą 
sąskaitų, — pranešė Makfėjus. — Pasijusiu geriau, kai užsi- 
rakinsiu duris, kol koridoriais nepradėjo šokinėti kengūros 
ir ropoti krokodilai. Namuose turi likti bent vienas sveikos 
nuovokos žmogus, nes jūs visi visiškai išsikraustėte iš proto. 
Labos nakties, ponios. 

— Labanakt, Makfėjau, — tarė Rensomas. 

— Na jau ne, — pasakė šis pasitraukdamas atbulas, tačiau 
ištiesdamas ranką. - Tik nesumanyk manęs laiminti. Jėi 
man kada ir šaus į galvą priimti religiją, tai nebus tavoji. 
Mano dėdė buvo Generalinės Asamblėjos pirmininkas. Bet 
štai mano ranka. Galiu pasakyti, Rensomai, kad, nepaisant 
visų tavo trūkumų, — niekas nežino jų geriau už mane, —esi 
geriausias žmogus, kokį tik man teko sutikti. Esi... tu ir aš... 


bet štai ponios jau ašaroja. Nebežinau, ką čia norėjau sakyti. 

Tai nelengva akimirka. Ir kodėl turėtume ją sau palengvin- 
ti? Telaimina tave Dievas, Rensomai. Ponios, linkiu jums 
labos nakties. 

— Atidarykite langus, — tarė Rensomas. — Manasis laivas 
jau beveik pasiekė šios planetos orą. 

— Kas akimirką tampa vis šviesiau, — tarė Denistonas. 

— Ar galėsime būti su jumis iki pat galo? — paklausė 
Džeinė. 

— Vaikeli, tu tikrai negalėsi pasilikti. 

— Kodėl, sere? 

— Tavęs laukia. 

— Manęs? 

— Taip. Tavo vyras laukia tavęs namelyje. Tai savo vestu- 
vėms tu jį paruošei. Argi neisi pas jį? 

— Ar turiu eiti dabar? 

— Jei leidi nuspręsti man, tada taip, aš siunčiu tave. 

— Tuomet aš eisiu, sere. Tačiau... bet... ar aš koks lokys ar 
ežiukas? 

— Tikrai daugiau. Bet ne mažiau. Saugok paklusnumą ir 
atrasi meilę. Tavęs daugiau nelankys sapnai. Pagimdyk kū- 
dikį. Urendi Maleldil. 


+ 0 + 


Dar gerokai prieš pasiekdamas Sent Aną Markas pradėjo 
suvokti, kad kažkas keista vyksta arba jame pačiame, arba 
pasaulyje aplink jį. Kelionė užtruko gerokai ilgiau, bet, 
matyt, jis bus apsirikęs skaičiuodamas laiką. Daug sunkiau 
buvo paaiškinti siaubingą šviesą vakaruose, virš Edžestono, 
ir žemės virpėjimą po kojomis. Netikėtai plūstelėjo šiluma 
ir nuo kalvų ėmė gurgėti tirpstančio sniego upeliai. Viską 
užklojo rūkas; kai šviesa vakaruose užgeso, migla netikėtai 
sušvito kitoje vietoje — viršuje, tarsi šviesos kupolas gaubtų 
Sent Anos kalvos viršūnę. Nuolat tai čia, tai ten migloje 

šmėsčiojo pačių įvairiausių formų ir dydžių šešėliai — galbūt 
gyvūnai. Gal tai sapnas, o gal pasaulio pabaiga, o gal jis jau 
miręs. Tačiau šitos keistenybės jo neveikė — Markas jautė- 
si nepaprastai puikiai. Tiesa, sielą slėgė sunkumas, tačiau į 
kūną nuo šviesos viršuje plūdo jėga, jaunystė ir ilgesys. Jis 
nedvejodamas ėjo į priekį. 

Tačiau nesijautė ramus. Žinojo, kad sutiks Džeinę, ir jautė, 
kad nuo šio žinojimo širdyje vyksta kažkas, kas turėjo įvykti 
daug anksčiau. Tas pats klaidingas požiūris į meilę, atėmęs 
iš Džeinės žmonos nuolankumą, ir iš jo atėmė švelnų my- 
linčiojo jautrumą. Jei skaidresnėmis akimirkomis ir ateidavo 
mintis apie „nežemišką grožį, kurio nesugausi lyg vėjo“ *, jis 
vydavo ją šalin. Klaidingos teorijos, tokios pilkos ir tuščios, 
nušviesdavo jam šias nuotaikas kaip atgyvenusias, senama- 
diškas ir nerealistiškas. Dabar, po visų kovų ir audrų, širdin 
skverbėsi pavėluoti nuogąstavimai. Markas mėgino juos už- 
gniaužti. Argi juodu nėra vedę? Argi nėra šiuolaikiniai pro- 
tingi žmonės? Kas galėtų būti paprasčiau ir natūraliau? 

Tuomet atmintyje iškilo nepamirštamos jų trumpo ve- 
dybinio gyvenimo nesėkmės. Jis dažnai stebėdamasis gal- 
vodavo apie tai, ką patyliukais vadindavo Džeinės „nuotai- 
komis“. Dabar pagaliau pagalvojo apie savo paties gremėz- 
dišką aklumą. Ir ši mintis nenorėjo trauktis. Pamažu, tarsi 
nenoromis, išryškėjo jo paties paveikslas. Markas pamatė 
save — šiurkštų storžievį klouną, nerangų nuobodų patiną 
ištįsusiomis rankomis ir kaustytais batais, net neįsiveržian- 
tį, - nes tuomet būtų mikliai išmestas, — bet tarsi paklydusį 
įšleivojantį, įmaknojantį tenai, kur nedrįsdavo žengti didieji 
poetai ir kunigaikščiai. Jis išvydo Džeinės odą — tokią baltą, 
tokią švelnią ir lygią, kad, kaip jam dabar rodėsi, net vaiko 
bučinys galėtų palikti joje žymę. Kaip jis drįso? Jos svaigi 


* Citata iš Šekspyro dramos „Romeo ir Džuljeta“ (I 5). 

šviesa, jos muzika, jos šventumas, net patys jos judesiai... 
kaip jis drįso? Ir drįso visai to nejausdamas, bukai, abejin- 
gai, nedovanotinai! Tos mintys, kartkartėmis prabėgančios 
jos veidu, visos jam nepasiekiamos, supančios ją lyg užtvara 
(bet kodėl jis neturėjo nuovokos tai pastebėti), kurios toks 
kaip jis neturi teisės peržengti. Taip, taip, — ji pati leido jam 
peržengti ją, gal nežinodama, galbūt iš gailesčio. O jis niek- 
šingai pasinaudojo šia kilnia klaida ir ėmė laikyti šį slaptą, 
uždarą sodą savo nuosavybe. 

Visa tai, kas galėjo tapti neramiu džiaugsmu, jam pavirto 
kančia, nes labai labai pavėlavo. Jis pamatė užtvarą jau nu- 
skynęs rožę, ir ne tik nuskynęs, bet sugniaužęs ir sudraskęs 
trumpais, purvinais, godžiais pirštais. Kaip jis drįso? Kas 
galėtų jam atleisti? Dabar pagaliau suprato, kaip jis turė- 
tų atrodyti jos draugams. Nuo šio paveikslo kaito kakta ir 
mušė prakaitas vienam einant per rūką. 

Žodžiui „ledi“ jo žodyne iki šiol nebūdavo vietos, nebent 
kalbant formaliai ar pašaipiai. Jis per dažnai kvatodavosi. 

Ką gi, jis išlaisvins ją. Ji tikriausiai džiaugsis iš jo ištrū- 
kusi. Aišku, džiaugsis. Jis nieko kito ir negali tikėtis. Kaip 
galėtų nesidžiaugti kilmingos ledi, kai pasišalina jų rafinuo- 
tą pokalbį ar sidabrinį juoką erdvioje iškilmingoje menėje 
sutrukdęs įsibrovėlis — šiurkštus, rėksmingas švebelda, vien 
batai ir letenos, kurio tikroji vieta arklidėje? Ir ką gi jis veik- 
tų toje menėje — kur pats jo buvimas būtų lyg įžeidimas, 
ir geriausios jo pastangos, net susižavėjimas, tik atskleistų 
jas ir jį skiriančią bedugnę prarają? Tai, ką dažnai vadinda- 
vo Džeinės šaltumu, dabar pradėjo atrodyti kaip kantrybė. 
Prisiminimai apie tai degino. Nes dabar jis mylėjo. Tačiau 
viskas jau sugriauta, ir per vėlu taisyti. 

Staiga blausi šviesa plykstelėjo ryškiau. Jis pažvelgė aukš- 
tyn ir pamatė nepaprastai aukštą ledi, stovinčią prie vartų 
sienoje. Tai nebuvo Džeinė, net nepanaši į ją. Ji buvo di- 

džiulė, beveik milžiniška. Ir net nežmogiška, nors priminė 
nepaprastai aukštą moterį, apsigaubusią ugniaspalve šviesa. 
Jos veidas buvo neperprantamas, jis pamanė — žiaurus, ir 
nežmogiškai nuostabus. Ji atidarė duris. Jis nedrįso nepa- 
klusti (,„Matyt, — pagalvojo, — aš jau tikrai miręs“) ir įėjo; 
viduje skaisčiai liepsnojo židinys, sklido nuostabūs kvapai, 


ant stalo buvo vyno ir maisto, ir didžiulė senovinė lova. 


+ O0+ 
Džeinė paliko didįjį namą, lūpose degė Vadovo bučinys 


ir ausyse dar skambėjo jo žodžiai, ir išėjo į švelnią šviesą 
ir nepaprastą šilumą, perėjo drėgna pievele visur čiulbant 
paukščiams, pro sūpuokles, pro kiaulidės ir šiltnamius, že- 
myn ir žemyn, link namelio, lyg leisdamasi į nuolankumo 
gelmes. Ji galvojo apie Vadovą, paskui apie Maleldilą. Pas- 
kui apie savo paklusnumą, ko! pagaliau kiekvienas žings- 
nis virto tarsi aukojimu. Ji galvojo apie vaikus, apie kančią 
ir mirtį. Kai jau buvo pusiaukelėje, pagalvojo apie Marką 
ir visas jo kančias. Priėjusi namelį nustebo, nes šis stovėjo 
tamsus ir durys buvo uždarytos. Kol stovėjo prie jų vie- 
ną ranką uždėjusi ant rankenos, galvoje šmėstelėjo visiškai 
nauja mintis. O jeigu Markas nebenorės jos? Nei šiąnakt, 
nei kada nors — niekada? O jeigu Marko čia iš viso nėra? 
Nuo šių minčių Džeinės viduje atsivėrė spraga — ji pati ne- 
galėjo suprasti, nusivylimas tai ar palengvėjimas. Ir vis dar 
nesiryžo pajudinti rankenos. Tuomet pastebėjo, kad vienas 
langas, miegamojo langas, atviras. Viduje ant kėdės matėsi 
sumesti rūbai — taip nerūpestingai, kad krūva siekė palangę 
ir viena marškinių — Marko marškinių — rankovė karojo nu- 
svirusi šiapus sienos. Į šią šiltą šviesą. Kaip panašu į Marką! 
Atidariusi duris ji įžengė į nuostabią pradžią. 

